
CUVÂNT ÎNAINTE 


Cei mai mulţi oameni găsesc că este greu să facă o legătură 
logică între personajele epocii - clasice propriu-zise şi cele ale 
epocii romantice, epoca legendei medievale. Regele Arthur, 
bunăoară, pare să aparțină unei epoci mult mai străvechi decât 
luliu Caesar, totuşi, credința sa creştină îl localizează cu câteva 
veacuri mai târziu. 

In această poveste a Comitelui Belizarie se va vedea în ce fel 
s-au suprapus aceste două epoci. lată un general roman, ale 
cărui victorii şi principii strategice sunt nu mai puțin romane şi 
nu mai puțin clasice decât cele ale lui luliu Caesar. Totuşi, în 
vremea lui armata se schimbase până într-atât, încât aproape 
nu mai putea fi recunoscută, vechea legiune de infanterie 
dispărând iar Belizarie (unul dintre ultimii romani cărora li s-a 
conferit demnitatea de Consul şi ultimul căruia i s-a acordat un 
triumf) este comandantul creştin al unor călăreți de gardă 
îmbrăcați în zale, mai toți de obârşie barbară, ale căror isprăvi 
individuale rivalizează cu cele ale eroilor regelui Arthur. Ín 
vremea lui se ivesc situații caracteristic romantice. De pildă 
nişte derbedei netrebnici răpesc fete, le fac prizoniere şi le duc 
în castele sinistre, din munti (în timpul raidurilor maure asupra 
Africii romane), iar luptătorii lui Belizarie pornesc în goană, 
cavalereşte, cu stindarde şi lănci pentru a le salva. 

Elementul miraculos din povestea regelui Arthur este pe de o 
parte, saga dintr-o vreme primitivă şi legendă populară, iar pe 
de alta, misticism călugăresc, de o dată mult mai târzie. Dar în 
cazul lui Belizarie, autoritatea supremă în ce priveşte viața şi 
campaniile sale nu a fost vreun membru hun sau got din suita 
sa - care ar fi făcut din această viață neîndoielnic o divagație 
epică, bună pentru a fi înflorită de călugări, în secolele 
următoare - ci cultivatul său secretar greco-sirian, Procopius din 
Caesarea. In general, Procopius a fost un scriitor judicios, bine 
informat în privinta valorilor clasice, după cum a fost şi 
Agathias, care ne furnizează ultimul capitol de istorie militară; 
aşa că aici n-a intervenit nicio denaturare romantică, precum în 
cazul regelui Arthur. Din punct de vedere istoric, Arthur pare să 
fi fost un rege britanic neînsemnat, comandant al cavaleriei 
aliate, pe care romanii l-au lăsat în voia destinului, când 
infanteria lor a fost retrasă din oraşele-garnizoană ale Britaniei, 


la începutul secolului al cincilea. Dacă cronicarul său ar fi fost un 
Procopius, atunci căpcăunii şi vasele fantomă şi vrăjitorii şi 
jivinele lacome nu ar mai fi apărut în poveste, decât poate ca 
nişte relatări colaterale despre legenda britanică din vremea lui. 
În schimb, am fi avut unul sau două capitole lucide despre 
istoria militară romană târzie - incercarea curajoasă a lui Arthur 
de a prezerva o rămăşiţă de civilizaţie creştină în Ţara de Apus, 
în fața presiunilor invaziei păgâne. Şi calul lui Arthur ar fi fost un 
armăsar voinic, de cavalerie, şi nu o iapă vrăjită, zburând cu el 
impetuos spre mileniul creştin. 

Belizarie s-a născut în ultimul an al dezastruosului secol al 
cincilea (secolul regelui Arthur), în care anglo-saxonii au invadat 
Britania de Sud; vizigoții, Spania; vandalii, Africa; francii, Galia; 
ostrogoții, Italia. A murit în 565, cinci ani înainte de naşterea 
profetului Mohamed. 

Ori de câte ori documentele ce s-au păstrat s-au dovedit 
sărace, am fost nevoit să umplu golurile povestirii cu ficţiune, 
dar de obicei am avut în minte un echivalent istoric; aşa încât 
dacă un lucru sau altul nu s-a petrecut aidoma, este probabil că 
s-a petrecut, totuşi ceva asemănător. Triunghiul de dragoste 
Belizarie-Antonina- Teodosie, oricât pare a fi de născocit, a fost 
preluat ca atare, cu foarte uşoare retuşări, din Istoria secretă. 
Nu este exagerată nici relatarea politicii ecleziastice şi a celei de 
Hipodrom, în veacul al şaselea, aşa cum e oferită aici. Singurul 
personaj inventat este unchiul lui Belizarie, Modestus, tipul 
familiar al omului de litere roman, din epoca de strălucire 
exterioară. Cele două documente italo-gotice, citate în text, sunt 
autentice. 

M-am temut că relatarea Antoninei despre destituirea papei 
Silveriu ar putea fi contestată. Apologeții catolici luându-se după 
versiunea istoricului african Liberatus, insistă că acuzația 
formulată împotriva lui Silveriu de a fi trădat Roma în favoarea 
goților, a fost ticluită de Antonina, la ordinele împărătesei, şi că 
Belizarie a fost părtaş la crimă. Această părere este 
neconcordantă cu caracterul lui Belizarie, iar Liberatus, a cărui 
relatare conține cel puțin un anacronism, a fost foarte probabil 
înclinat să-l favorizeze pe Silveriu, din cauza urii pe care o purta 
lui Vigiliu, noul papă. Eu prefer părerile lui Procopius, care se 
aflase în vremea aceea la Roma şi care, deşi recunoaşte că 
Teodora a avut o ceartă îndelungată cu Silveriu şi lasă chiar să 


se întrevadă că, după destituirea lui, ea a pus să fie ucis, îl 
considera totuşi categoric vinovat. In orice caz, de la bun 
început Silveriu şi-a asigurat alegerea prin simonie - după 
istoricul Anastasie - şi este admis că anterior şi-a mai călcat o 
dată cuvântul, față de regele Wittig. Aşa că în primul rând 
indignarea bisericii fată de Teodora şi față de Antonina - femei 
care s-au amestecat în politica ecleziastică - a determinat mai 
târziu admiterea în calendar (20 iunie) a acestui foarte 
îndoielnic sfânt şi martir. 

Monezile de aur din vremea lui Justinian pot fi considerate ca 
având aproximativ valoarea unei bancnote englezeşti de 1 liră 
sterlină, sau o hârtie americană de 5 dolari de astăzi. 

Distanţele sunt date în mile romane, care, practic, sunt 
echivalente cu milele englezeşti. Numele de localități sunt 
modernizate pretutindeni unde această schimbare tinde să le 
facă mai uşor de recunoscut. 

Trebuie să-i mulțumesc Laurei Riding pentru marele ajutor pe 
care mi l-a dat în problemele de limbă şi narațiune. 

ROBERT GRAVES 
1938 


CAPITOLUL | 
COPILĂRIA LUI BELIZARIE 


Când Belizarie a împlinit vârsta de şapte ani, mama lui, care 
rămăsese văduvă, i-a spus să o părăsească pentru un răstimp, 
pe ea şi pe cei din gospodăria de pe moşia ei, de la Cermen în 
Tracia, şi să meargă la şcoală, la Adrianopol, un oraş la câteva 
mile distanţă, unde va fi pus sub tutela fratelui ei, distinsul 
Modestus. Il legă printr-un jurământ pe Sfintele Scripturi - era 
creştină de credinţă ortodoxă - că va împlini legământul de 
botez depus pentru el de naşii săi, care, amândoi muriseră de 
curând. Belizarie rosti jurământul, lepădându-se de lume, de 
carne şi de diavol. 

Eu, autorul acestei lucrări greceşti, sunt o persoană de mică 
importanţă, un simplu servitor; dar mi-am petrecut aproape 
toată viaţa în slujba Antoninei, soţie a aceluiaşi Belizarie, şi 
trebuie să daţi crezare celor ce scriu. Să-mi fie deci îngăduit să 
citez o părere a stăpânei mele Antonina în privinţa acestui 
jurământ, depus la Cermen: ea socotea că este foarte nedrept 
să legi copiii mici prin jurăminte spirituale de acest soi, 
îndeosebi înainte ca ei să se fi dus cel puţin la şcoală sau să fi 
avut cea mai vagă experienţă a lumii bărbaţilor şi femeilor şi 
clericilor. Este tot atât de potrivnic firii, zicea ea, ca şi cum, 
bunăoară, ai supune un copil unei împovărări trupeşti oarecare: 
de exemplu, să care mereu, oriunde s-ar duce, o mică buturugă; 
sau l-ai sili să nu-şi răsucească niciodată capul, ci ori să-şi 
întoarcă întreg trunchiul, ori să-şi mişte poate ochii, 
independent de mişcările capului. Acestea ar fi, indiscutabil, 
mari inconveniente, dar nici pe departe atât de mari ca acele ce 
decurgeau din jurământul solemn de a se lepăda de lume, de 
carne şi de diavol, depus de un tânăr nobil, destinat să intre în 
serviciul Maiestăţii-sale Sacre, împăratul romanilor de Răsărit, 
care domneşte la Constantinopol. Căci, când băiatul atinge 
vârsta adolescenţei, fie îl ajung ispitele din urmă şi jurământul 
este încălcat, iar inima lui se încarcă de remuşcări - în care caz 
el pierde încrederea în propria sa tărie morală; fie încalcă 
jurământul în acelaşi fel, dar nu simte niciun fel de remuşcări, 
deoarece lumea, carnea şi diavolul îi apar ca nişte delicii - în 
care caz pierde orice respect faţă de natura solemnă a 
jurământului. 


Dar Belizarie a fost un copil atât de excepţional şi, crescând, a 
devenit un bărbat atât de excepţional, încât nicio greutate ce i 
s-ar fi iscat în cale, oricare ar fi fost ea, nu l-ar fi putut stingheri 
prea mult. Să luăm exemplul absurd, folosit de stăpâna mea: şi- 
ar fi obişnuit cu uşurinţă trupul cu regula de a nu-şi întoarce 
capul pe umeri şi ar fi transformat acest obicei într-un semn de 
nobleţe, nu de înţepeneală. Sau ar fi cărat cu el veşnica sa 
buturugă şi ar fi făcut-o să apară drept obiectul cel mai comod şi 
mai necesar din lume - o armă, un scaun, o pernă - aşa încât ar 
fi putut stârni în oraş o modă, cu buturugi de lemn frumos 
cioplite şi încrustate. Şi, neîndoielnic, această modă nu ar fi fost 
mai stupidă sau mai superstiţioasă decât multe, obişnuite astăzi 
printre tinerii filfizoni din facțiunile rivale de pe Hipodrom, sau 
încă altele, care au venit şi s-au dus iarăşi, în acest veac 
obositor: mode în materie de bărbi, mantale, înjurături, jucării, 
parfumuri, jocuri de noroc, ţinută trupească, termeni drăgăstoşi, 
afrodisiace, argumente şi păreri religioase, racle, pumnale, 
bomboane. 

In orice caz, Belizarie a depus acest jurământ primejdios cu 
aceeaşi neprihănire ca odinioară tânărul Theseu din Atena, cel 
ce a jurat în faţa maică-si, rămasă văduvă, că va răzbuna 
moartea tatălui său, ucigând pe monstruosul Minotaur din 
labirintul cretan, care se înfrupta cu carne de om. 

Dacă Belizarie a rămas sau nu credincios jurământului, veţi 
judeca după ce veţi citi această poveste, Dar îngăduiţi-mi să vă 
asigur, în cazul că voi, cei ce citiţi acestea, sunteţi cumva 
creştini de felul cucernicilor călugări, că Belizarie nu împărtăşea 
nicidecum mentalitatea voastră, şi-i păsa prea puţin de dogme; 
şi când deveni stăpân peste o gospodărie mare, interzise orice 
fel de discuţii ecleziastice între zidurile casei sale, socotindu-le 
fără de folos pentru suflet şi distrugătoare pentru pacea familiei. 
Iniţial, această hotărâre aparținuse stăpânei mele Antonina, dar 
după o vreme el şi-o însuşi, şi supuse chiar şi pe episcopii şi 
stareţii care se întâmpla să-i fie oaspeţi, aceleiaşi discipline. 

Acesta a fost deci primul dintre cele trei jurăminte pe care le- 
a depus; cel de al doilea l-a rostit faţă de împăratul său - faţă de 
bătrânul împărat Anastasie, sub domnia căruia se născuse şi, 
mai apoi, faţă de cei doi urmaşi ai lui Anastasie; iar cel de al 
treilea jurământ l-a făcut stăpânei mele Antonina, ca soţ. Aceste 
observaţii vor sluji drept prefaţă pentru lucrarea ce urmează, şi 


pe care o scriu la o vârstă foarte înaintată, la Constantinopol, în 
anul Domnului 571; care este al unamietreisuteşaselea an de la 
întemeierea Urbei Roma. 

Belizarie s-a născut în anul Domnului 500 şi mama lui socotea 
această dată ca un semn. Căci diavolului, credea ea, îi fusese 
dată o stăpânire de o mie de ani pe acest pământ, la capătul 
cărui răstimp omenirea va fi de-a pururi mântuită: astfel că anul 
de naştere al singurului ei fiu cădea, precum zicea dânsa, chiar 
la mijlocul îndelungatei nopţi întunecate, care desparte prima zi 
de glorie de cea de a doua. Dar eu, Eugeniu Eunucul, 
mărturisesc că socotesc asemenea păreri drept superstiţioase şi 
pe de-a-ntregul nedemne de persoane cu scaun la cap; nici 
scumpa mea stăpână Antonina nu gândea altminteri în aceste 
chestiuni. 

Astfel, tânărul Belizarie, ascultător, îşi luă rămas bun de la 
mama lui şi de la cei ai casei, care (ţinând seama deopotrivă de 
sclavi şi de cei liberi şi punând la socoteală şi copiii şi bătrânii) 
se numărau cam la două sute de suflete; şi încălecând pe 
frumosul său căluţ alb, porni călare spre Adrianopol. Il însoțeau 
loan, fiul vechilului, un băiat armean, de vârsta lui, care jucase 
rolul de locotenent în mica armată particulară pe care Belizarie 
o recrutase dintre copiii de pe moşie; şi Paleologul, un dascăl 
grec care-l învățase şi primele elemente ale cititului, scrisului şi 
socotitului; precum şi doi sclavi traci. Paleologul era neînarmat, 
dar sclavii purtau săbii, iar Belizarie şi loan Armeanul aveau 
arcuri uşoare, potrivite cu puterea lor, şi câteva săgeți bune. 
Băieţii aceştia erau de pe atunci foarte îndemânatici cu arcurile 
lor, atât pe jos, cât şi călare; precum era de aşteptat. Căci 
armenii sunt un popor vajnic, iar Belizarie era de seminţie slavă 
- după cum indică numele său de „Belii Țar”, adică Prinţ Alb; 
slavii păgâni, care trăiesc dincolo de râul Dunărea, sunt arcaşi şi 
călăreţi de frunte. Familia tatălui său se statornicise la Cermen 
cu o sută de ani în urmă, şi fusese romanizată pe de-a-ntregul şi 
ridicată la cel de al doilea rang, dintre cele trei ranguri nobiliare 
existente. 

Această călătorie de la Cermen îi purtă peste câmpuri, şi nu 
pe drumul principal de la Constantinopol la Adrianopol, care 
trece alături de oraşul acesta. Cu îngăduinţa dascălului lor, 
Belizarie şi loan părăsiră de câteva ori cărarea, gonind după 
vânat; şi Belizarie fu destul de norocos să nimerească un iepure, 


care le asigura o masă pentru seara aceea la hanul unde îşi 
propuseseră să tragă. Era numai un han mic, nu prea populat, 
iar bătrâna hangiţă era deznădăjduită: soţul ei fusese de curând 
zdrobit sub o creangă mare de ulm, care se prăbuşise, pe când 
îşi îngrijea via; drept urmare, sclavul lor fugise, furând singurul 
cal din grajduri, şi până la ceasul acesta, putea să fi ajuns 
oriunde în lume. Nu-i rămăsese decât o tânără sclavă, care 
îngrijea fără pricepere animalele şi via, în vreme ce hangiţa 
vedea de casă. Călătorii îşi dădură seama că la hanul acela va 
trebui să-şi asigure singuri hrana şi chiar să şi-o gătească. 
Dintre cei doi sclavi ai lor, unul era cărăuş, un bărbat voinic, 
curajos, fără niciun fel de alte cunoştinţe şi nedescurcăreţ, iar 
celălalt era un tânăr, Andreas, care fusese instruit ca băieş; 
niciunul dintre ei nu ştia să gătească un iepure. Paleologul îl 
trimise pe cărăuş să adune lemne de foc şi să scoată apă, şi-l 
puse pe Andreas să frece cu nisip masa unsuroasă a hanului. El 
însuşi jupui şi îmbucătăţi iepurele, care acum fierbea înăbuşit 
într-o oală, cu foi de dafin şi varză, orz şi puţină sare. loan 
Armeanul amesteca mâncarea cu o lingură de os. 

Belizarie zise: 

— Am un pachet cu boabe negre de piper din Ceylon, pe care 
mama îl trimite în dar, prin mine, unchiului meu Modestus. Imi 
place acest piper indian. Ustură gura. Nu va scădea mult din 
valoarea darului dacă voi măcina câteva boabe de piper în 
râşniţa de mână, care se află şi ea în pachet, ca să dau aromă 
mâncării noastre de iepure. 

Işi deschise desaga şi scoase pachetul cu boabe de piper, şi 
râşniţa de mână, şi începu să râşnească. Fiind însă copil, râşni 
prea mult pentru o masă de cinci persoane; până ce Paleologul, 
luând aminte, exclamă: 

— Copile, ăsta-i piper cât pentru un Ciclop! 

Apoi, în vreme ce iepurele fierbea înăbuşit, Paleologul le 
spuse povestea - pe care n-o mai auziseră - despre Ulise în 
peştera Ciclopului şi cum încinsese el un ţăruş în foc şi cum, 
îmbătându-l pe Ciclop, îi scosese, cu vârful aprins, singurul ochi. 
Băieţii şi sclavii ascultară râzând; căci Paleologul, citind tragedia 
lui Euripide, era foarte caraghios pe când imita Ciclopul orbit. 
Apoi aşezară masa pentru trei - sclavii urmau să mănânce 
deoparte, mai târziu - şi turnară vin în cupe dintr-un ulcior 


afumat, de lut, pe care-l găsiseră într-un sipet. Sclavul Andreas 
le tăie felii de pâine, cu cuțitul său de vânătoare. 

In sfârşit masa fu ca şi gata, iepurele nemaiavând nevoie 
decât de alte câteva minute pentru a fi servit. Paleologul 
adăugase în oală două-trei linguri de vin şi-un fir-două de piper 
şi o rămurică de rozmarin şi puţin măcriş acru, pe care bătrâna 
i-l adusese din grădina din spatele casei. Din când în când, 
gusta ciorba cu lingura. Patru lumânări de seu fuseseră tocmai 
aprinse; era de datoria lui Andreas să le curețe, de fiecare dată 
ce fitilul se desfoia. Dar în această clipă fericită se auzi la uşă 
mare hărmălaie şi în încăpere năvăliră, tulburând totul, şase 
bărbaţi înarmaţi, fioroşi, greci din Asia după grai. 

Duceau cu ei un bărbat tânăr, îmbrăcat cumsecade, cu 
trăsături blânde, legat de mâini şi de picioare, încât nu putea 
umbla. Părea a fi un meşteşugar sau un negustor mai avut. 
Căpetenia, un ins foarte voinic, purta prizonierul pe umăr, 
asemenea unui sac de grâu, şi-l trânti într-un colţ, lângă foc - 
deoarece, cred, era locul cel mai depărtat de uşă, în cazul în 
care ar fi vrut să fugă. Omul arăta deznădăjduit de-a binelea şi 
era evident că se aştepta să fie ucis. Precum se dovedi mai 
târziu, îl chema Simion şi era cetăţean al districtului. li revenise 
prin tragere la sorţi misiunea de a se duce, în numele 
concetăţenilor săi, la un mare moşier, pe nume loan de 
Capadocia, şi de a-l ruga să plătească impozitul pe pământ 
datorat de acesta, sau cel puţin o parte a impozitului - o 
obligaţie de la care acest tânăr bogat se eschivase de mult. 
Districtul era obligat să verse vistieriei imperiale un număr de 
livre de aur pe an, iar pământurile lui loan de Capadocia 
fuseseră impuse la un impozit mai mic decât valoarea lor reală, 
dar care se ridica, totuşi, la o treime a impozitului total, ce 
revenea întregului district. Cetăţenii, din pricina unor recolte 
proaste şi a unei recente năvăliri de jaf a hunilor bulgari, fiind 
impuşi mult peste valoarea bunurilor lor - fuseseră 
împroprietăriți de guvernământ cu loturi de pământ sterp, 
numai mocirlă şi piatră, dar evaluat totuşi ca teren bun de 
agricultură - se îndatoraseră într-atât, încât erau în pragul 
ruinei, dacă loan de Capadocia nu consimţea să-şi plătească 
partea. Dar el refuzase întotdeauna. Avea o suită de oameni 
înarmaţi, alcătuită în cea mai mare parte din capadocieni de-ai 
săi - cum erau şi aceştia şase - care-i înjuraseră şi-i bătuseră pe 


reprezentanţii cetăţenilor, când veniseră la castel ca să pretindă 
vărsarea banilor. 

Este probabil că în povestea mea vor apărea mulţi loani, afară 
de aceştia doi, loan Armeanul şi loan de Capadocia, loan fiind 
numele pe care străinii îl iau în mod obişnuit când se botează în 
credinţa creştină (numindu-se astfel fie după loan Botezătorul, 
fie după loan Evanghelistul), sau pe care stăpânii creştini îl dau 
sclavilor lor. De asemenea, este un nume frecvent printre evrei, 
de la care a venit. Aşa că îi voi deosebi pe aceşti loani fie după 
ţara lor de obârşie sau, dacă aceasta se întâmplă să nu fie de- 
ajuns pentru a-i recunoaşte, după porecla lor obişnuită: loan 
Bastardul, loan Epicureanul sau loan Sângerosul, printre ceilalţi, 
Dar în povestea mea există un singur Belizarie, el însuşi tot atât 
de neobişnuit, ca şi numele său. 

Din câte se lăudară capadocienii şi din jelaniile acestui biet 
Simion, reieşi, deci, că, însoţit de o trupă de jandarmi înarmaţi, 
el se dusese curajos la castelul lui loan de Capadocia, vrând să-l 
impresioneze şi să-l constrângă să-şi plătească cel puţin o parte 
rezonabilă din datorie; dar fu primit cu săbii şi cu ciomege de 
către străjile înarmate, chiar la prepeleacul de la poartă. 
Jandarmii îi părăsiseră pe dată, aşa că Simion fusese prins. loan 
de Capadocia, care-şi petrecea toamna pe moşie pentru 
vânătoare de hăituială şi de păsări, ieşise atunci în persoană, 
fudul, şi-l întrebase pe sergentul gărzii, cine ar putea fi insul 
acesta. Străjile se închinaseră în faţa lui loan, care le pretindea 
semnele de respect ce se acordă îndeobşte unui patriarh sau 
capului unei dioceze, şi-i răspunseseră: „Un soi ciudat de 
perceptor, cu voia Măriei-tale”. loan de Capadocia strigase: 
„Atunci pregătiţi-i şi un sfârşit ciudat, pentru ca niciun perceptor 
să nu mă mai tulbure pe moşiile mele din Tracia”. Drept care, 
şase dintre ei, în frunte cu sergentul, îl legaseră pe Simion de 
mâini şi de picioare, îl aşezaseră de-a curmezişul pe spinarea 
unui cal şi plecaseră cu el, călare, neîntârziat, nădăjduind că 
agerimea lor va fi pe placul stăpânului. 

În timp ce călăreau, începuseră să discute soarta pe care 
urma să o îndure prizonierul. Sergentul îi pofti pe oamenii săi să- 
şi dea cu părerea. Unul zise: 

— Hai să-i legăm un bolovan de gât şi să-l aruncăm într-un 
lac. 

Dar Simion obiectă cu glas tare: 


— Să otrăveşti apa este o crimă în faţa lui Dumnezeu. Trupul 
meu ar răspândi o molimă. Şi-apoi, asta n-ar însemna un sfârşit 
ciudat: este moartea obişnuită, prin care fetele sclave scapă de 
plozi. Mai gândiţi-vă! 

Sergentul recunoscu că Simion are dreptate şi călăriră mai 
departe. Atunci un altul dintre capadocieni propuse să-l lege de 
un copac şi să-i umple trupul cu săgeți. Simion îi întrerupse 
iarăşi: 

— Nu ar însemna să păcătuiţi, dându-i unui simplu perceptor 
aceeaşi moarte de care s-a stins sfântul martir Sebastian din 
Milano? 

Şi aceasta părea o obiecţie demnă de luat în seamă, aşa că 
purceseră mai departe. Un al treilea propuse tragerea în ţeapă, 
şi un al patrulea jupuirea, iar cel de al cincilea era pentru a-l 
îngropa pe Simion de viu. Dar de fiecare dată Simion luă în 
batjocură sugestiile şi le spuse că vor fi fără îndoială pedepsiţi 
de stăpânul lor, dacă ar fi să se întoarcă şi să raporteze că l-au 
omorât cu mijloace atât de neînsemnate şi de ordinare. 
Sergentul îi ţinu partea şi zise până la urmă: 

— Dacă eşti în stare să ne propui o moarte destul de 
neobişnuită, am să-ţi fiu îndatorat şi o voi pune în aplicare 
precum doreşti. 

Simion răspunse: 

— Stăpânul tău să-şi plătească de bunăvoie datoria. Atunci, fii 
încredinţat, voi muri de uimire şi nicicând o moarte mai ciudată 
nu va fi fost consemnată în dioceza Traciei. 

Sergentul îl pocni peste gură pentru obrăznicia aceasta, dar în 
privinţa felului în care urma să moară, tot nehotărât rămase. 
Începuse să plouă şi capadocienii zăriră o lumină arzând la han, 
aşa că-şi legară caii în grajd şi intrară pentru o duşcă de vin şi 
alte consolări. 

Paleologul îi auzi acum pomenind numele stăpânului lor pe 
care-l cunoştea, după faimă, ca fiind un om răzbunător şi 
certăreţ, aşa că avu grijă ca nu cumva să întreprindă ceva ce i- 
ar stârni pe aceşti slujitori. Îi întrebă dacă i-ar face onoarea de a 
bea vin pe cheltuiala lui. 

Necioplitul de sergent nu răspunse, dar aflându-se în 
apropierea oalei de pe foc - din care se înălța un miros foarte 
îmbietor - se întoarse spre fârtaţii săi şi strigă: 


— Avem noroc, fraţilor! Acest bătrân bărbos prevăzuse 
sosirea noastră şi ne-a gătit un iepure! 

Paleologul se prefăcu a lua vorbele lui în glumă, îi zise 
sergentului: 

— Podoabă a grecilor, iepurele acesta nu ajunge pentru zece 
bărbaţi în toată firea şi doi băieţi, dintre care unul, pe deasupra, 
mai este şi nobil. Dar dacă dumneata însuţi şi poate încă unul 
doriţi să împărţiţi cu noi... 

Sergentul răspunse: 

— Barbă bătrână şi obraznică, îţi dai prea bine seama că 
acesta nu este iepurele vostru. Este un iepure furat, aparţine, 
fără nicio îndoială stăpânului meu loan şi nu veţi avea parte de 
el. Mai mult, după ce vom fi mâncat, ai să-mi plăteşti, în contul 
stăpânului meu, o amendă pentru furtul săvârşit. Ai să-mi 
înmânezi zece monezi de aur, şi în plus cât voi mai găsi în 
buzunarele voastre. In ce-l priveşte pe nobilul vostru, el va servi. 
Băieți, păziţi uşa! Şi-acum, dezarmaţi-i pe cei doi sclavi! 

Paleologul văzu că este inutil să reziste. Îi spuse lui Andreas şi 
cărăuşului să-şi predea armele paşnic, şi aşa şi făcură. Dar loan 
Armeanul şi îndeosebi Belizarie, care vânase iepurele şi râvnea 
să-l guste, erau foarte furioşi. Nu spuseră însă nimic. Belizarie îşi 
aduse acum aminte de peştera Ciclopului şi hotărî să-i îmbete 
pe haidamaci cât mai tare cu putinţă, aşa ca în cazul unei 
înfruntări să fie avantajat faţă de ei. 

Foarte politicos, începu să facă pe paharnicul, turnând vinul 
fără a-l lungi cu apă şi spunând: 

— Beţi, domnilor, e vin bun şi nu aveţi nimic de plătit. 

Deoarece piperul iuţise ciorba prea tare pentru capadocieni, 
băură poate mai mult vin decât obişnuiau altminteri. Băură în 
cinstea lui, socotindu-l un Ganimede! al lor, şi l-ar fi şi sărutat, 
dar el îi evită. Atunci unul dintre ei se duse în bucătărie, ca să 
prindă fata sclavă, şi începu să-i smulgă bluza de pânză, dar 
fata fugi din casă şi se ascunse pe după tufişuri, unde elnuo 
mai putu găsi; aşa că se întoarse. 

Capadocienii începură să discute, între cupele de vin, despre 
dogme religioase. Aceasta era boala epocii,. Te-ai aştepta, 
bunăoară de la nişte plugari, când se adună la un loc, să 
vorbească despre dobitoace şi recolte, soldaţii despre bătălii şi 


1 Ganimede (în mitologia greacă), fiu al regelui Troiei, răpit de vulturul lui 
Zeus spre a servi ca paharnic al zei lor. 


îndatoriri ostăşeşti, iar prostituatele, poate, despre veşminte şi 
frumuseţe şi succesele lor la bărbaţi. Dar nu; oriunde se adună 
doi sau trei, în hanuri, cazărmi, bordeluri sau orice alt loc, încep 
neîntârziat să discute vreo problemă dificilă, oarecare, din 
doctrina creştină, asumându-şi postură de cărturari. Aşa că, 
deoarece principalele dispute dintre diferitele biserici creştine 
privesc întotdeauna natura dumnezeirii - cel mai atractiv punct 
al dezbaterii filosofice - în mod firesc şi aceşti capadocieni 
începură, nu fără a blasfema, să discute dogma despre natura 
Sfintei Treimi şi, în mod deosebit, despre natura Persoanei a 
doua, a Fiului. Erau cu toţii creştini ortodocşi şi păreau să spere 
că Paleologul îşi va înălța glasul, contrazicându-i. Dar el nu o 
făcu, împărtăşindu-le părerile. 

În schimb, Simion se dezvălui repede a fi un monofizit. 
Monofiziţii sunt o sectă, puternică în Egipt şi la Antiohia, care în 
perioada ultimei sau ultimelor două generaţii, adusese mari 
năpaste peste imperiu. Căci împărații de la Constantinopol erau 
nevoiţi să aleagă pe de o parte între a-l jigni pe papa de la 
Roma, care era recunoscut ca urmaşul apostolului Petru şi 
condamnase toată secta drept eretică, sau, pe de altă parte, a 
jigni poporul Egiptului, de a cărui bunăvoință depindea 
Constantinopolul pentru grâul de care avea nevoie. Unii Împărați 
înclinaseră spre una din păreri, alţii spre cealaltă; unii căutaseră 
teren pentru un compromis. Din pricina acestei dispute 
avuseseră loc răzmeriţe distrugătoare şi războaie şi scandaluri 
în biserici; iar în vremea despre care scriu exista o schismă 
categorică între Biserica din Răsărit şi Biserica din Apus. 
Împăratul care domnea pe atunci, bătrânul Anastasie, înclina să- 
i favorizeze pe monofiziţi; aşa că cetăţeanul Simion, pentru a-i 
necăji pe capadocieni, puse pe acelaşi plan loialitatea faţă de 
împărat cu monofizitismul său 

Simion se dovedi prea elocvent pentru ei, deşi toţi vociferau 
în acelaşi timp; aşa că apelară la Paleologul, în calitate de 
cărturar, să apere în numele lor punctul de vedere ortodox, ceea 
ce el primi bucuros. loan Armeanul, îmboldit de Belizarie, îi tot 
servi cu băutură, în vreme ce cu toţii ascultau disputa. 

Paleologul cită cuvintele papei Leon, pe care eu însumi le-am 
uitat, dacă le-am auzit vreodată, dar care presupun că aveau 
sensul următor: că Fiul nu este numai Dumnezeu, cum sunt de 
părere smintiţii de acuaniţi; nici numai om, cum zic necucernicii 


de plotinieni; nici om, în sensul că i-ar lipsi una sau alta din cele 
divine, cum pretind nebunii de apolinarieni; ci că El are două 
naturi unite, omenească şi divină, după scripturi: „Eu şi cu Tatăl 
Meu una suntem” şi, de asemenea, „Tatăl Meu este mai mare 
decât Mine”; şi că natura omenească, datorită căreia Fiul este 
inferior Tatălui, nu-i scade natura divină, datorită căreia Fiul 
este egalul Tatălui. 

Capadocienii îl ovaţionară pe Paleologul când repetă această 
dogmă, zăngăniră cupele pe masă şi pocniră cu castroanele de 
fag în tăblie. Nu băgară de seamă că, pe sub masă, Belizarie le 
lega picioarele cu o sfoară lungă şi tare - nu atât de strâns, 
încât vreunul să nu şi le poată mişca pentru a se aşeza mai în 
voie, dar destul de strâns încât vreunul să nu şi le poată mişca 
pentru a-i stânjeni de-a binelea dacă toţi ar fi încercat să se 
scoale deodată; căci îi legase într-un cerc îngust. 

Simion îşi bătu atunci joc de Paleologul şi zise că a da 
deoparte învăţătura falsă a acuaniţilor sau a apolinarienilor sau 
a plotinienilor nu este nicidecum egal cu a afirma învăţătura 
adevărată; iar dacă un preot este ales papă la Roma, asta încă 
nu-i dă dreptul de a statornici odată pentru totdeauna legea 
creştină; şi că un papă poate spune sau întreprinde lucruri din 
anumite considerente politice, care sunt deopotrivă de 
injurioase şi pentru Dumnezeu, şi pentru împăratul său. Simion 
mai spuse că natura Fiului nu poate fi despicată în două, cum 
despică un om cu toporul o bucată de lemn. Faptele şi patimile 
Fiului nu au fost nici în întregime divine, nici în întregime 
omeneşti, dar toate de un singur fel - de om-dumnezeu. Astfel: 
Fiul umblase pe apele Galileei, ceea ce a fost o ispravă făptuită 
prin carne, dar care transcende legile naturii cărnii. 

Până aici, ambele relatări de care dispun sunt de acord în 
privinţa succesiunii întâmplărilor, dar în punctul acesta intervine 
o deosebire. Să redau întâi povestea aşa cum am auzit-o de la 
un om din Adrianopol, mulţi ani mai târziu; care o auzise, 
spunea el, de la fiul mai mare al lui Simion. 

După acest om din Adrianopol, Simion îşi isprăvi expunerea cu 
următoarele cuvinte. 

— Dar papa Leon a mai atras atenţia în această privinţă - îi 
pot cita chiar cuvintele: „Ardescat in foco ferrum. Sunt vincula 
mea solvenda. Mox etiam pugionibus et pipere pugnandum est. 


Tace!” Cum puteţi da ascultare unei asemenea nemăsurate 
sminteli, oameni din Capadocia? 

Sergentul capadocienilor, prefăcându-se că înţelege latineşte, 
strigă nesăbuit: 

— Binecuvântatul papa Leon a grăit înţelept. Fiecare cuvânt al 
său este adevărat. Eşti dezminţit chiar de cele ce rosteşti cu 
gura ta. 

Ei nu-şi dădură seama că Simion transmisese lui Belizarie un 
mesaj secret, cum că să încingă frigarea în tăciuni, să-i taie 
legăturile şi să fie pregătit să se bată cu pumnalele şi cu piperul. 

Dar după versiunea pe care am auzit-o de la Andreas, acum 
nu prea mulţi ani, Belizarie fu cel ce rostise cuvintele latineşti, 
prefăcându-se că-l combate pe Simion şi strigând: 

— Ardescit în foco ferrum manibus tius propinquum. Vincula 
solvam. Mox etiam pugionibus et pipere pugnabitur - după care 
(zicea Andreas) ignoranții de capadocieni îl ovaţionară pe băiat 
ca pe un vajnic apărător al dreptei credinţe. 

Aceste cuvinte ale lui Belizarie, în caz că au fost rostite, 
transmiteau lui Simion mesajul că frigarea se şi încingea în foc, 
aproape de mâinile sale, că-i va tăia legăturile şi că în curând se 
va da bătălia cu pumnale şi cu piper. 

Impotriva acceptării relatării lui Andreas pledează 
binecunoscuta tendință a oamenilor bătrâni de a exagera sau de 
a deforma întâmplările din tinerețe, îndeosebi când vorbesc 
despre o persoană care mai apoi a devenit celebră. Astfel, 
Sfântul Matei a aflat de la anumiți palavragii bătrâni, că, odată, 
copilul Isus a redat viață unei vrăbii moarte, pe vremea când le 
fusese tovarăş de joacă; şi a consemnat aceasta în cea de-a 
doua Evanghelie a sa, împreună cu alte extravaganţe 
asemănătoare, bunăoară că El ar fi vorbit din pântecul Mamei 
Sale şi că l-ar fi dojenit pe tatăl Său vitreg, losif. Dar în favoarea 
versiunii mele pot spune că mi-a parvenit nu din mâna a treia ci 
din mâna întâi, şi că l-am cunoscut pe Andreas ca pe un bărbat 
de încredere. Nici nu trebuie ridicată obiecţia că un copil atât de 
tânăr, cum era pe atunci Belizarie, nu putea vorbi bine latineşte, 
latineasca Romei: căci latina curată era limba maternă a mamei 
sale. Tatăl ei fusese un senator roman care părăsise ltalia 
împreună cu familia lui, cincizeci de ani înainte de vremea 
aceasta, când acel vandal barbar, regele Geiseric, jefuise 
templele şi casele nobile ale Romei; venise în părţile răsăritene 


ale imperiului roman pentru a fi în siguranţă, şi familia lui 
rămăsese credincioasă latinei corecte. Aşa că Belizarie cunoştea 
încă de pe acum trei limbi: dialectul trac, vorbit pe moşia 
familiei, latina, în care discutau cu el mama lui şi capelanul 
acesteia, şi greaca, limba obişnuită a Imperiului de Răsărit - dar 
greaca încă nu o vorbea atât de curent, ca mai târziu. 

Ei bine, oricine ar fi acţionat în chip de general în această 
împrejurare, eu vă pot relata cel puţin cum s-a desfăşurat 
bătălia. Intâi, Belizarie tăie cu pumnalul său, pe ascuns, 
legăturile lui Simion. Nu fusese observat de capadocieni, care 
isprăviseră până atunci friptura, dar continuau să bea, şezând în 
jurul mesei. Apoi, îndemnându-l pe loan Armeanul să fie gata, 
luă un pumn zdravăn de piper râşnit, se apropie de masă şi-l 
azvârli în faţa lor, orbindu-i pe toţi şase. Simion sări cu un 
răcnet, vânturând frigarea înroşită pe care Belizarie o aşezase în 
vatră, ca să se încingă; iar tracii, Andreas şi cărăuşul, dădură 
buzna şi-şi reluară armele, ce fuseseră îngrămădite nu departe 
de ei. 

Capadocienii răcniră ca nişte tauri, de durere şi de furie 
neputincioasă. Erau chercheliţi de vin, împiedicaţi de sfoara de 
la picioare, orbiţi de piper şi paralizaţi de strănuturi. La primul 
asalt, Simion izbi cumplit în cap pe doi dintre ei, cu frigarea 
înroşită; aşa că, deşi Paleologul se ţinu complet deoparte de 
bătălie, capadocienii erau acum în inferioritate numerică, patru 
contra cinci. Scaunele fură trase de sub ei şi căzură, pe jos, 
rostogolindu-se. Băieţii şi sclavii stăteau aplecaţi deasupra lor cu 
săbiile trase şi pumnalele ridicate. 

Simion aduse în grabă din grajd câteva curele de 
harnaşament şi îi legă unul câte unul - era şelar de meserie şi 
îndemânatic în a lega noduri. În fapt, însoţi fiecare nod cu un 
argument monofizit, spunând: 

— Scapă de această încurcătură teoretică, domnule, dacă 
poţi; sau: Acest text îţi strânge zdravăn conştiinţa, nu-i aşa? 

Ei răspunseră, jalnic: 

— În numele lui Isus, oameni buni, aduceţi burete şi apă, că 
de nu, orbim de acest praf de foc. 

Dar el începu să cânte cu glas tare Imnul Serafimilor, cu acele 
adaosuri în stil monofizit, care pricinuiseră scandaluri, răzmeriţe 
şi vărsare de sânge în multe biserici creştine. Când toţi deveniră 


inofensivi, Simion îi informă că Hristos îi prescrisese să-i ierte pe 
duşmanii săi; şi le spălă cu gingăşie ochii inflamaţi, zicând: 

— In numele lui Hristos, cel cu o singură natură. 

Aşa că până la urmă, ei îi mulţumiră. 

Când Simion a aflat de la Belizarie în ce fel plănuise bătălia, 
se întoarse spre Paleologul şi-i zise: 

— Am crezut că este un simplu miracol, de aceea nu am fost 
prea uimit, precum cred că nu a fost prea uimit nici profetul 
Balaam, când măgarul său i s-a adresat deodată, în numele lui 
Dumnezeu. Căci pentru Dumnezeu orice este cu putinţă şi nu 
trebuie să fim mai miraţi faţă de asemenea evidente 
iraţionalităţi, precum măgari care vorbesc, ori hrana, 
îndestulătoare doar pentru doisprezece oameni, şi înmulțită 
până să sature cinci mii (ba să rămână chiar şi un prisos), decât 
faţă de răgetul firesc al măgarilor sau faţă de cetăţeni care 
flămânzesc firesc, pentru că nu a mai rămas pic de hrană în 
oraşul lor. Căci într-un caz îl ai pe Dumnezeu, a cărui funcţie 
este de a transcende imposibilul, şi-n celălalt ai Natura, a cărei 
funcţie este să respecte calea statornicită de Dumnezeu pentru 
dobitoace şi oameni. Dar unde se iscă mirare întemeiată este un 
caz ca acesta de faţă, în care Natura excelează fără ajutor divin 
sau demonic. Dacă acest copil va fi cruțat până la vârsta 
bărbăţiei, va deveni un general de prim ordin, căci are cele şase 
daruri principale, necesare unui general: răbdarea, curajul, 
inventivitatea, controlul puterilor proprii, combinarea diferitelor 
arme de atac şi alegerea timpului potrivit pentru lovitura 
hotărâtoare. Eu am fost cu caii de schimb în războaiele persane 
şi am dat atât peste generali buni, cât şi peste generali proşti; 
aşa că mă pricep. 

Paleologul răspunse: 

— Dar dacă nu va adăuga acestora şi darul modestiei, nu se 
va alege nimic de el. 

Ceea ce a fost, în felul ei, o observaţie înţeleaptă şi o a şaptea 
virtute potrivită pentru a le încorona pe celelalte. 

lepurele fusese mâncat, pâinea proaspătă la fel, dar în desagi 
mai aveau turte şi nişte cârnaţi, aşa că nu rămaseră flămânzi. 
Socotiră că e nesigur să întârzie pe timpul nopţii la han, 
temându-se ca nu cumva să dea cineva alarma la castelul lui 
loan; aşa că legară capadocienii pe caii lor, iar Simion şi sclavii 
urmau să conducă fiecare câte doi, legând caii de capete. Când 


începuse lupta, femeia bătrână fugise din casă; când se întoarse 
şi-i găsi îmblânziţi pe haidamacii aceia cumpliţi, fu plină de 
recunoştinţă, de parcă totul ar fi fost întreprins de dragul ei. O 
plătiră, totuşi, bine. 

Belizarie călări în faţă, cu Paleologul, iar loan Armeanul 
acţionă ca ariergardă. În zori se odihniră într-o pădure, unde 
unul dintre capadocieni muri de rănile de la cap. Ceilalţi ocărâră 
şi înjurară neîntrerupt, dar nu încercară în niciun fel să scape. 
Mai târziu, în cursul zilei, ajunseră fără alte aventuri la 
Adrianopol, unde Simion îi predă pe capadocieni judecătorului. 
Concetăţenii lui Simion îl salutară cu bucurie şi mirare, căci 
jandarmii le raportaseră că fusese capturat. 

Cei cinci fură închişi în temniţă şi ţinuţi acolo, până ce loan 
avea să-i răscumpere. Nu puteau fi acuzaţi de asasinat, şi în fapt 
de nimic mai grav decât furtul unui iepure gătit, deoarece nu 
era clar dacă ar fi dat sau nu urmare ordinelor ucigaşe ale lui 
loan. loan trimise un mesaj, spunând că a fost îndreptăţit să-l 
lege şi să-l îndepărteze pe Simion, care-i încălcase neobrăzat 
moşia. 

Judecătorul nu putea îngădui ca loan să fie pus sub acuzaţie 
pentru crimă, de teamă să nu-şi ridice împotrivă şi alţi moşieri 
puternici. Mai ştia, de asemenea, că fiind o chestiune de onoare, 
loan nu putea accepta pedepsirea slujitorilor şi compatrioţilor 
săi. Totuşi, exista un temei solid pentru deschiderea unei acţiuni 
atât împotriva stăpânului cât şi a oamenilor săi. Aşa că se 
ajunse la o înţelegere prin care capadocienii fură eliberaţi în 
văzul lumii, dar loan achită în taină jumătate din datoria lui, 
ceea ce se ridică la o greutate de două sute de livre de aur - 
mai bine de patrusprezece mii de monezi de aur - şi în felul 
acesta onoarea lui loan fu salvată, iar cetăţenii, de asemenea, 
salvaţi de ruină. Acest loan de Capadocia, a cărui zgârcenie, 
prezenţă neplăcută şi frecvente devoţiuni în biserică mi se par 
tot atâtea trăsături remarcabile la un om tânăr, deveni mai 
târziu Comandantul Gărzilor Imperiale şi Intendent General şi, ca 
atare, îi făcu mult rău lui Belizarie, în viaţa de mai târziu. 

Belizarie, loan Armeanul, Paleologul şi sclavii se duseră apoi 
la vila unchiului lui Belizarie, Modestus, conduşi de Simion, care 
îl cunoştea. Era aşezată afară din oraş, lângă o apă cu păstrăvi, 
în împrejurimi împădurite des. Aici Belizarie îl salută pe unchiul 
său, care era un bărbat înalt, slab, cu gusturi literare şi o 


înfăţişare deloc războinică, şi-i dădu ce mai rămăsese din piper. 
Băiatul fu bine primit şi împreună cu el loan Armeanul şi 
Paleologul. Vorbiră pe latineşte şi Modestus ascultă relatarea 
bătăliei şi o comentă astfel: 

— Bună treabă, nepoate, bună treabă! Înfăptuită temeinic, în 
felul roman - în felul lui Marius?, Metellus? şi Mummius‘. Dar 
latina ta conţine multe cuvinte şi fraze barbare, care sună de 
parcă ar ieşi din botul sforăitor al unui rinocer african, şi-mi 
zgârie urechea. Trebuie să le înlăturăm, cultivând în locul lor 
limba elegantă a lui Cicero şi a lui Caesar. Noroc că prietenul 
meu Malthus, la a cărui şcoală te vei duce, este un bărbat de un 
gust şi de o erudiție considerabilă. El are să-ţi explice 
deosebirea dintre latina bună a păgânilor nobili şi latina 
inferioară a călugărilor plebei. 

Sau, mai degrabă, acesta ar fi fost sensul comentariului său, 
tradus în cuvinte simple. Dar Modestus nu-şi îngăduia niciodată 
o remarcă, fie ea cât de mică, fără a o învălui într-o aluzie 
literară consacrată, într-un paradox sau într-un calambur, sau în 
toate trei deodată; aşa că Belizarie întâmpină mari greutăţi în a- 
| înţelege. Eu însumi dau îndărăt de la reproducerea 
întorsăturilor artificioase, care îi ieşeau din gură, deoarece nicio 
absurditate n-ar suna îndeajuns de absurdă pentru a le face 
cinste - dacă într-adevăr meritau cinstire. Adevărul adevărat 
este că, în vreme ce greaca e o limbă maleabilă, potrivită 
răsucelilor şi întorsăturilor metaforei, cât şi vorbelor de duh ale 
comediei, latina este rigidă şi nu se lasă folosită cu uşurinţă în 
felul acesta. Despre retorica latină s-a spus: „Falsetul unui 
interpret travestit în femeie”. 


Şcoala lui Malthus se afla în centrul oraşului Adrianopol şi nu 
era una din acele instituţii pedagogice călugăreşti, în care 
educaţia este atât de jalnic limitată la pâinea şi apa Sfintelor 
Scripturi. Pâinea e bună şi apa e bună, dar subnutriţia trupească 
ce poate fi observată la prizonierii sau la ţăranii săraci reduşi la 
acest regim, îşi are corespondentul în subnutriţia spirituală a 


2 Marius Caius, (156-86 î.e.n.), celebru general şi consul roman, unchi al 
lui Caius Julius Caesar. 

3 Metellus, consul roman în anul 151 (î.e.n.), i-a învins pe cartaginezi în 
Sicilia. 

4 Mummius, consul roman în anul 106 (î.e.n.), a transformat Grecia într-o 
provincie romană. 


anumitor clerici. Aceştia sunt în stare să recite fără greş 
genealogia regelui David al evreilor, îndărăt până la potopul 
Deucalionului şi chiar mai îndărăt, înainte de potop, până la 
Adam, sau sunt în stare să repete pe de rost şi atât de cursiv 
capitole întregi din Epistolele Sfântului Pavel, de parcă ar fi 
scrise în metri; dar în orice altă privinţă sunt tot atât de 
ignoranţi ca peştii sau păsările. Odată, pe când mă aflam cu 
stăpâna mea Antonina la Ravena, în Italia, am dat peste un 
episcop, care n-a priceput, din cuvintele ei, o referire la piosul 
Enea, eroul troian şi la actul său de trădare faţă de regina 
Didona a Cartaginei. Ei bine, să mă ferească cerul să pretind că 
aş fi un învăţat, căci eu sunt un simplu servitor, a cărui educaţie 
a constat exclusiv în ascultarea discuţiilor dintre oameni 
inteligenţi. Mi-ar fi totuşi ruşine să mărturisesc o asemenea 
ignoranță, ca aceea a episcopului. Habar nu avea despre ce 
vorbeşte stăpâna mea. 

— Enea? repetă el. Enea? Cunosc bine textul Faptelor 
Apostolilor; dar te asigur, soră întru Hristos, că în cuprinsul 
acestui text nu vei găsi nicio notație, nici măcar vreo observaţie 
marginală a vreunui comentator mai bine pus la punct, în sensul 
că piosul Enea din Lydda, pe care Apostolul Petru l-a lecuit de 
paralizie (deşi zăcuse în pat vreme de opt ani), ar fi vizitat după 
aceea, la Cartagina, vreo regină Didona, şi cu atât mai puţin că 
ar fi trădat-o. 

În şcoala lui Malthus, care se afla sub control imperial, se 
oferea o anumită iniţiere în Scripturi, ca un lucru firesc; precum 
apar pâinea şi apa chiar şi pe masa de banchet. Dar felul 
principal care se servea era literatura latină şi greacă, din pana 
unor autori buni. Astfel de cărţi stimulează exprimarea precisă a 
copiilor şi, în consecinţă, gândirea limpede; şi în acelaşi timp le 
asigură ample cunoştinţe de domeniul istoriei şi geografiei şi al 
obiceiurilor străine. Am auzit argumentându-se că soldaţii nu 
trebuie educați, chipurile pentru că la cele mai viguroase dintre 
naţiunile barbare, cum sunt bunăoară goții şi francii ai căror 
bărbaţi sunt în cea mai mare parte soldaţi de meserie, 
învăţătura de carte este dispreţuită. Dar proverbul „un cărturar 
creat înseamnă un soldat stricat” se aplică, după părerea mea, 
numai oştenilor de rând, nicidecum ofiţerilor. În orice caz, după 
câte ştiu eu, nu a existat vreodată un general de renume pe 
lumea aceasta, indiferent de ce neam, care să nu fi fost într-o 


anumită măsură instruit, sau, dacă a fost numai puţin educat, să 
nu fi regretat această scădere. 

În viaţa de mai târziu, Belizarie a spus prietenilor săi că 
relatarea lui Tucidide despre îndelungatul război dintre Atena şi 
Sparta şi relatarea lui Xenofon despre luptele din Persia (ambele 
cărţi fiind citite şi comentate în şcoala lui Malthus, la Adrianopol) 
îl învăţaseră mai multe despre principiile războiului decât tot ce 
a studiat mai târziu la academia militară de la Constantinopol. 
La o academie militară, educaţia constă din instrucţie, predarea 
tacticii simple, a folosirii maşinilor de război, a îndatoririlor 
ofiţerilor de stat major, precum şi a unor amănunte de 
regulament militar - însuşirea mai degrabă a artelor minore ale 
războiului, decât a celor majore. Artele mai de seamă sunt 
strategia şi utilizarea puterii civile şi a politicii în sprijinirea 
scopurilor militare şi, îndeosebi, arta în care Belizarie a învăţat 
să exceleze: aceea de a inspira trupelor sale dragoste şi 
încredere şi ascultare şi, astfel, de a creşte din gloată ostaşi 
buni. Belizarie socotea strategia ca un soi de geografie aplicată, 
şi în anii de mai târziu a cheltuit o groază de bani pentru a-şi 
face rost de hărţi exacte: avea în permanenţă ataşat la statul 
său major un cartograf de meserie, un egiptean. 

Belizarie nu obişnuia să spună că instruirea de care a avut 
parte în şcoala lui Malthus, în materie de contabilitate, retorică 
şi drept, i-a fost de cel mai mare folos: căci funcţionarii 
guvernamentali, care excelează în aceste arte civile şi au 
întotdeauna un spirit de gaşcă, sunt încântați când au prilejul 
să-şi bată joc de comandanții militari barbari, ale căror însuşiri 
principale sunt curajul, ţinuta la călărie şi iscusinţa în mânuirea 
lancei sau arcului. El îi făcu să vadă că nu este de fel un barbar, 
în ciuda numelui său şi a isprăvilor în luptele corp la corp, la 
care îl sileau câteodată, fără vrerea lui, numărul mic sau 
laşitatea oamenilor de care dispunea. Cerea adeseori registrele 
contabile ale celor ce slujeau sub comanda lui şi, dacă exista 
undeva o nepotrivire, o sublinia cu gravitate, asemenea unui 
dascăl de şcoală. La fel, în chestiunile obişnuite de drept, ca de 
pildă regulile de procedură dintr-un tribunal civil sau drepturile 
diferitelor clase de cetăţeni şi de aliaţi, nu putea fi înşelat cu 
uşurinţă de avocaţii de meserie. De asemenea, stăpânea 
retorica suficient pentru a fi capabil să înfăţişeze simplu şi 
convingător un caz oarecare şi a nu fi indus în eroare prin 


argumente ingenioase. Pentru toate acestea se recunoştea 
profund îndatorat lui Malthus, căruia puţin îi păsa de aluzii prea 
subtile, de figuri de stil fanteziste, şarade ateniene sau categorii 
logice. Era o vorbă a lui Malthus că, puţine cuvinte dar bine 
înarmate, într-o formaţie disciplinată, vor avea întotdeauna 
superioritate faţă de cuvintele ce se îmbulzesc într-o masă 
înflăcărată dar haotică. 

În prima zi de şcoală, Belizarie nu sosi dimineaţa devreme, la 
şapte, adică la ora obişnuită, ci după-amiaza, în timpul orei de 
pauză, pe când băieţii îşi luau prânzul în curtea şcolii - cel puţin 
aceia care nu locuiau prin apropiere şi nu se puteau duce 
repede acasă, să mănânce şi să se întoarcă. Ei bine, la 
Adrianopol nu era obiceiul, ca la Constantinopol, Roma, Atena 
sau marile oraşe din Asia Mică, ca un băiat să vină la şcoală 
însoţit de un preceptor, precum şi de un sclav care să-i poarte 
ghiozdanul cu cărţi. Până şi sclavii purtători de ghiozdan erau 
rari la această şcoală. Aşa că băieţii crezură, în mod eronat, că 
Belizarie trebuie să fie un soi de băiat bogat, răsfăţat, deoarece 
pătrunse în curtea şcolii cu Paleologul alături de el, cu loan 
Armeanul la o jumătate de pas în urma lui şi cu Andreas, cărând 
după el ghiozdanul. 

Un băiat mai măricel, pe nume Uliaris, arătându-l pe 
venerabilul Paleologul, strigă: 

— Spuneţi, băieţi, oare acest bunic îşi aduce nepoţii la şcoala 
noastră ca să înveţe dânsul hic, haec, hoc, sau invers? 

Pe când se îngrămădeau în jurul lor, mestecându-şi pâinea şi 
fructele şi ouăle fierte, s-a întâmplat ca un băiat care rămăsese 
în urmă să arunce o smochină după Uliaris, ca să-l necăjească. 
Smochina era moale şi zemoasă din pricina căldurii şi părea 
făcută parcă pentru a fi folosită ca proiectil. Nu-l nimeri pe 
Uliaris, dar smochina plesni pe umărul togei lui Paleologul, care 
tocmai fusese adusă de la curăţitor şi era dintr-o stofă de lână 
deosebit de fină. Se stârniră râsete şi mai zgomotoase; dar 
Belizarie, mintos, fugi imediat prin mulţimea de băieţi, se 
aplecă, ridică o piatră mare, rotundă, pe care câţiva dintre ei o 
dăduseră de-a dura, de colo până colo, pe dalele netede ale 
curţii, şi înainte ca băiatul care aruncase smochina să-şi poată 
da seama ce se petrece Belizarie dădu buzna la banca pe care 
şedea şi-l izbi în cap cu piatra, aşa că el căzu în faţă, ameţit. 


Fără o vorbă şi păstrând piatra în mână, Belizarie se întoarse la 
dascălul său. 

Paleologul tremura, aşteptându-se ca ceilalţi băieţi să-l 
răzbune pe tovarăşul lor de joacă şi, într-adevăr, câţiva înaintară 
acum spre ei, cu ţipete şi gesturi amenințătoare. 

Belizarie nu dădu îndărăt şi nici nu se scuză, ci le spuse: 

— Dacă vreun altul dintre voi îndrăzneşte să-l insulte pe acest 
bătrân, dascălul meu, voi face din nou ce am făcut. 

Pentru că vădise curaj, o parte dintre băieţi, conduşi de 
Uliaris, i se alăturară. Uliaris întrebă: 

— De ce culoare eşti, băiete? Noi suntem Albaştri. Băiatul pe 
care l-ai lovit, Rufinus, este conducătorul Verzilor. 

Se aşteptară să se declare şi el Albastru, în autoapărare şi să 
fie cândva, mai târziu, de folos facțiunii lor. 

Dar, oricât ar părea de ciudat, Belizarie fusese educat la 
Cermen într-un fel atât de străin de lume, încât nici măcar nu 
auzise despre rivalitatea dintre facțiunile Albastră şi Verde, la 
cursele cu care; ceea ce era tot atât de ciudat, ca şi cum n-ar fi 
auzit vorbindu-se despre Apostolii Petru şi Pavel. Căci în ambele 
jumătăţi ale imperiului roman se vorbea necontenit şi 
pretutindeni despre facţiuni, care nici nu sunt o invenţie 
recentă; ci dateză cel puţin de sub domnia împăratului Tiberiu, 
care a fost contemporan cu Isus Hristos. 

Belizarie răspunse lui Uliaris: 

— Eu aparţin Albilor şi acesta este locotenentul meu. 

Arată spre loan Armeanul. Pe moşie, în trupa sa de băieţi, 
Belizarie folosise un stindard alb, ca să se potrivească numelui 
său, aşa că echipa fusese numită „Trupa Albă”. 

Uimiţi de cuvintele sale, îi explicară că fiecare băiat trebuie să 
fie sau Albastru sau Verde, sau e unul care-şi schimbă mereu 
faţa, sau e un ambuscat. Este adevărat că, la început, pe 
Hipodrom au existat şi facțiunile Roşu şi Alb, reprezentând 
culorile verii şi iernii, la fel cum Verdele reprezintă primăvara şi 
Albastrul, toamna. Dar cursele se organizau acum cu două care 
contra altor două care, şi nu cu patru care, fiecare împotriva 
celorlalte; aşa că Alb şi Roşu nu mai existau ca facţiuni 
independente, afiliindu-se, respectiv, de mult, la Albastru şi 
Verde, şi astfel dispărând. 


Belizarie îşi dădu seama că ceea ce spusese sunase 
prosteşte, dar hotărî totuşi să rămână credincios cuvintelor sale. 
Răspunse: 

— Dacă la această şcoală nu există încă Albi, loan Armeanul şi 
cu mine trebuie să facem începutul. 

Atunci Albaştrii şi Verzii se mâniară deopotrivă, şi-i spuseră că 
în curtea şcolii există o regulă severă, să nu se folosească în 
lupte cuțite sau pietre sau alte arme primejdioase, ci numai 
mâinile şi picioarele, ori proiectile moi, precum noroiul sau 
zăpada. 

Auzind acestea, Belizarie îşi bătu joc de ei şi le zise: 

— Şi voi îmi spuneţi mie „băiat-fetiţă!” 

Ceea ce stârni un asalt zgomotos împotriva lui şi a lui loan 
Armeanul. Dar Andreas aruncă ghiozdanul şi fugi să-i sprijine. 
Între timp, Paleologul se dusese să caute ajutoare; locţiitorul 
dascălului apăru curând şi  preîntâmpină alte pozne, 
convingându-l pe Rufinus să se împace cu Belizarie. 

Rufinus îşi reveni din ameţeală şi, fiind un băiat cu cuget 
nobil, spuse că-l admiră pe Belizarie pentru că răzbunase ceea 
ce i se păruse a fi o insultă adusă dascălului său. li zise lui 
Belizarie: 

— Dacă tu şi cu tovarăşul tău doriţi să deveniți membri ai 
facțiunii Verzi, veţi fi bineveniţi. 

Uliaris strigă: 

— Ba nu, să vină la noi! Noi am fost primii care i-am chemat. 

Era ceva nemaipomenit ca doi conducători de facțiune, Uliaris 
şi Rufinus, să se întreacă pentru a dobândi sprijinul unui băiat 
nou-venit. De obicei, numai cu mare greutate şi cu mită reuşea 
câte unul dintre aceştia să obţină calitatea de membru titular al 
unei facţiuni: trebuia să aştepte multe luni ca simplu acolit al 
facțiunii pe care o prefera. 

Belizarie îi mulţumi lui Rufinus pentru invitaţie, dar se scuză, 
spunând că este Alb; şi loan Armeanul făcu la fel. Aşa că Rufinus 
râse. Părea a nu fi jignit, ci le spuse: 

— Dacă marea ta armată Albă va avea nevoie de ajutor 
împotriva Albaştrilor, ştii pe care aliaţi trebuie să-i chemi în 
ajutor. 

Afacerea se încheie mai calm decât începuse şi când băieţii 
aflară că Belizarie şi loan Armeanul fuseseră cei ce câştigaseră 
bătălia cu piper împotriva capadocienilor, care erau bărbaţi în 


toată firea, îi tratară cu respect. Belizarie se împrieteni separat 
atât cu Uliaris cât şi cu Rufinus, şi izbuti chiar să-i facă să 
conlucreze, când el însuşi devenea căpetenie într-una sau alta 
din isprăvile lor. Ei jucară un rol important într-o vestită bătălie 
cu bulgări de zăpadă, desfăşurată sub comanda lui Belizarie, 
împotriva băieţilor dintr-o şcoală monahală vecină. 

Povestea, deşi copilărească, poate fi de oarecare interes. 
Elevii din mânăstire erau oblaţi - adică nişte copii închinaţi de 
părinţii lor încă de timpuriu vieţii călugăreşti. Exista o spărtură 
în zidul mânăstirii, prin care oblaţii, înarmaţi cu bastoane, 
asemenea călugărilor egipteni din deşertul Sinaiului, obişnuiau 
să coboare şi să-i pândească pe băieţii din Şcoala Imperială, 
când aceştia se întorceau de la masa de prânz, şi să-i bată rău 
de tot. Într-o zi cu zăpadă, Belizarie, folosind pe loan Armeanul 
şi pe Uliaris ca momeală, atrase un mare număr dintre aceşti 
oblati într-o capcană - o curte în care se afla depozitată 
cherestea şi care-i aparţinea tatălui lui Rufinus. Aici, facțiunile 
Albastră şi Verde, împăcate pentru acest prilej, îi îndopară până 
aproape de sufocare cu zăpadă şi făcură prizonieri pe vreo 
douăzeci dintre ei, închizându-i în sala de lupte din curtea Şcolii 
Imperiale. Dar, din păcate, Uliaris fusese prins, aproape de 
spărtura din zid. 

Printre cei ce se luptaseră în această zi alături de Belizarie era 
un mic corp de „aliaţi”, şi anume patru sau cinci sclavi purtători 
de ghiozdane, printre ei şi Andreas şi o jumătate de duzină de 
băieţi săraci, cunoscuţi ca „servanţi”. Aceştia nu erau elevi 
obişnuiţi, dar le era îngăduit să şadă deoparte, în fundul clasei şi 
să beneficieze de instruire gratuită. Făceau, în schimb, servicii 
umile: bunăoară curăţau latrinele şcolii şi măturau clasa după 
isprăvirea lecţiilor, împărțeau cerneala când era nevoie, 
netezeau ceara pe tăbliile uzate ale celorlalţi elevi şi îngrijeau 
cazanul care încălzea iarna încăperile prin nişte ţevi petrecute 
sub pardoseală. Elevii obişnuiţi îi desconsiderau pe aceşti 
servanţi şi îi tratau ca pe nişte intruşi. Dar Belizarie le 
promisese, în particular, că dacă se vor lupta bine şi vor asculta 
de ordine, va avea grijă ca situaţia lor să se îmbunătăţească. 

El se plasă acum în fruntea acestor aliaţi şi-i conduse în goană 
spre mânăstire, la poarta din dos, în spatele bucătăriei. La acest 
ceas al zilei, se adunau aici persoane de toate vârstele, pentru a 
primi mese gratuite, alcătuite din ciorbă şi pâine veche şi resturi 


de mâncare. Belizarie şi banda lui intrară calm, prefăcându-se a 
fi copii cerşetori, dar apoi ocoliră bucătăria şi străbătură grădina 
de zarzavat a călugărilor, fără a întâlni pe cineva, şi ajunseră de 
partea cealaltă, la clădirea şcolii. Aici, într-un şopron, dădură 
peste Uliaris, legat de mâini şi de picioare şi cu capul 
însângerat. Nu era păzit, căci duşmanii se strânseseră acum cu 
toţii la spărtura zidului, îngrijoraţi şi miraţi de ce se petrece cu 
prietenii lor. Uliaris insistă asupra unui atac imediat, din spate, 
împotriva  oblaţilor. Dar  Belizarie consideră propunerea 
primejdioasă, din cauza greutăţii de a scăpa, în cazul în care 
oblaţii ar cere ajutorul călugărilor şi al fraţilor lucrători. El era 
pentru o retragere grabnică, pe calea pe care au venit. 

În felul acesta scăpară, luând cu ei, în chip de pradă la care 
erau îndreptăţiţi, mere şi nuci şi turte de miere şi chifle cu 
mirodenii, dintr-un şir de desagi care atârnau în şopron. (Era 
înainte de lăsata secului, când oblaţilor li se dădea câte un tain 
de dulciuri, pentru a-i împăca cu rigorile viitoare ale postului 
mare.) Cântând marşul triumfal, se întoarseră la propria lor 
şcoală şi aici făcură împărţeală dreaptă cu ceilalţi elevi. Dar 
Belizarie nu îngădui să se dea ceva şi acelor câţiva băieţi, care 
se ţinuseră departe de luptă, şi unul dintre aceştia, pe nume 
micul Apion, cel mai silitor dintre elevii lui Malthus, îi purtă de 
atunci încolo, fără încetare, pică lui Belizarie. În ce-i priveşte pe 
cei douăzeci de prizonieri, fură eliberaţi, din ordinul lui Malthus, 
dar fură excomunicați de stareţul lor, pentru o lună întreagă. 


Belizarie (a cărui mamă muri cam în vremea aceea) crescu 
înalt, voinic, şi foarte lat în umeri. Trăsăturile sale erau nobile şi 
frumoase, părul negru, des şi creţ; avea un zâmbet deschis şi un 
râs limpede. Originea lui barbară se putea ghici doar după 
pomeţii obrajilor, care erau cam înalţi. La şcoală îşi mulțumea 
dascălii datorită atenţiei vii cu care urmărea lecţiile, iar pe 
camarazii săi prin curajul şi iscusinţa la luptă şi la jocul cu 
mingea. Era, de asemenea, un bun înotător. Alcătui din băieţii 
mai vârstnici de la şcoală o mică trupă de tineri cavalerişti, 
aducând mânji de pe moşie celor care nu-şi puteau îngădui să-şi 
procure singuri cai, şi-i antrenă în parcul unchiului său. In primul 
rând, tinerii se exersau cu arcul şi cu lancea, pe saci îndopaţi şi 
atârnaţi de crengile unui stejar. Dar nu neglijară nici să se 
înfrunte în întreceri şi hărţuieli, unii împotriva altora, folosindu- 


se de arme fără tăiş, şi puseră la cale chiar şi mici bătălii navale, 
pe bărcile de pe râul Hebrus, care curge pe lângă oraşul 
Adrianopol. In felul acesta deveniră soldaţi pricepuţi, încă 
înainte de a fi instruiți la şcoala de cadeți de la Constantinopol, 
unde se duseră cu toţii, în grup - refuzând cu dispreţ cariera de 
funcţionari de stat. Unii dintre ei, fii de negustori, cărora prin 
decret le era refuzată părăsirea meseriei ereditare, au trebuit 
să-şi cumpere, prin mită, derogarea de la Palat. 


CAPITOLUL II 
BANCHETUL LUI MODESTUS 


Am mai scris câte ceva despre unchiul lui Belizarie, Modestus, 
cu manierele sale romane şi felul său de a vorbi - retoric, 
artificios, plin de calambururi şi aluzii obscure. L-am întâlnit o 
singură dată, acum aproape şaizeci de ani, dar amintirea acelei 
împrejurări a fost mai târziu adeseori reîmprospătată de 
Belizarie: una dintre distracțiile sale preferate, când se afla în 
intimitate, era să-l imite pe Modestus, ceea ce stârnea 
întotdeauna râsul stăpânei mele Antonina. De asemenea, am 
moştenit un volum cuprinzând poeziile lui Modestus şi un altul 
conţinând scrisorile sale, cu trudă încropite în stilul lui Pliniu, 
amândouă volumele purtând câte o dedicație către Belizarie. 
Mai mult decât atât, când am fost la Roma, în timpul asediului, 
am întâlnit numeroşi nobili care vorbeau şi se purtau într-o 
manieră foarte asemănătoare cu a lui, aşa că am cunoscut 
foarte bine acest gen de oameni. 

Scena este sufrageria din vila lui Modestus. Sunt de faţă: 
Modestus însuşi, cetăţeanul Simion, Malthus dascălul, trei alţi 
demnitari locali, Bessas (un ofiţer de cavalerie got, înalt, robust, 
încartiruit în oraş), Symmachus (un profesor de filosofie de la 
Atena), Belizarie, care acum are paisprezece ani, Rufinus, loan 
Armeanul, Uliaris şi Paleologul, preceptorul. Totul este orânduit 
întocmai în vechiul stil roman, deoarece Modestus este un 
colecţionar de antichităţi şi nu săvârşeşte greşeli: justifică orice 
amănunt printr-un citat dintr-un autor latin sau prin altul, din 
epoca de aur. Oaspeţii săi se simt cam intimidaţi, îndeosebi 
Simion, care este un creştin convins şi e scandalizat de 
lascivitatea frizei pictate între ferestre şi tavan - subiectul 
acesteia fiind Bachus, zeul vinului, întorcându-se beat din India. 
Din respect faţă de dorinţele exprimate de Modestus în 
scrisoarea sa de invitaţie, oaspeţii sunt în cea mai mare parte 
îmbrăcaţi după moda romană, cu togi de lână, lungi, albe, cu 
mâneci scurte. Dar cetăţeanul Simion a rămas credincios bluzei 
de lână fumurie şi pantalonilor largi, purtaţi de orice locuitor 
obişnuit al Traciei care nu este o faţă bisericească; iar Bessas, 
pentru că este got, poartă o tunică de pânză, cu dungi late, 
verticale, de culoare galbenă, verde şi roşie, şi pantaloni de 
călărie din piei cusute. Bessas mai poartă şi o pelerină militară, 


galben-castanie, prinsă cu o mare agrafă de ametist, care 
scânteiază minunat când prinde o rază de lumină. 

Stau culcaţi pe canapele, la o masă rotundă din lemn 
străvechi de sumaq, ceea ce Bessas găseşte neplăcut, fiind 
obişnuit să stea aşezat pe o bancă dură la masa cazonă. Îi 
invidiază pe băieţii care, nefiind încă majori, au primit scaune, 
nu canapele; aceştia stau la o masă lăturalnică. Este ora patru 
acum, aşa arată ceasul de apă al lui Modestus, de care el este 
atât de mândru şi care indică atât de inexact ora, iar servitorii 
greci aduc aperitivele - farfurii cu măsline, praz tăiat mărunt, 
ceapă fragedă, ton în oţet, moluşte, felioare de cârnaţi, lăptucă, 
crustacee. Lui Malthus i s-a conferit rangul de maestru al 
vinurilor, dar înaltul rang militar al lui Bessas îl îndreptăţeşte la 
locul consulului, în punctul cel mai înalt al semicercului în care 
stau culcaţi. Symmachus, filosoful, este înciudat că onorurile 
principale trebuie acordate pelerinei galben-castanii a lui 
Bessas, un barbar, mai degrabă decât propriei sale togi 
profesorale, cenuşii, dar nu îndrăzneşte să-şi dea sentimentele 
pe faţă. 

Este de datoria lui Malthus să aibă grijă ca toate cupele să fie 
pline şi să potrivească proporţia vinului şi apei: o datorie pe care 
a mai împlinit-o adeseori în casa lui Modestus. | se poate acorda 
toată încrederea: îi va şopti omului care ţine ulciorul de vin şi 
cana cu apă: „Mai mult vin” în clipele în care discuţia este 
formală şi rece, şi „Mai multă apă” când discuţia devine prea 
libertină sau certăreaţă şi spiritele au nevoie de puţină răcorire. 
O dansatoare de la teatrul din Constantinopol, cu o cunună de 
trandafiri pe cap, picioarele desculţe şi o tunică foarte scurtă 
înmânează de jur împrejur cupele, glumind, între timp, drăgălaş. 

Cetăţeanul Simion îi spune ceva, cu glas scăzut, lui Paleologul 
(care este culcat în stânga lui), arătând spre friză şi clătinând 
nemulţumit din cap. Paleologul răspunde, avertizându-l printr-o 
încruntare, dar Modestus strigă: 

— Hei, domnilor, asta înseamnă tovărăşie de banchet? Oare 
nu a statornicit, cu sute de ani în urmă, Petronius Arbitrul în 
faimosul său roman satiric că la o masă politicoasă orice 
comentariu agresiv trebuie făcut cu glas tare? Haideţi, s-o 
auzim! Ce găseşti nepotrivit la friza mea? Este o reproducere 
executată de un contemporan talentat, după o operă majoră a 
lui Gorgasus, pictorul de fresce. Originalul a fost la Corint, dar 


acum e distrus, ceea ce face fresca de două ori prețioasă, 
pentru mine şi pentru toţi cunoscătorii. 

Apoi continuă, pe o voce incantatorie: 

— Observaţi cum Bachus, după ce a pustiit India - ţara în care 
înţelepţii numiţi fakiri, despuiaţi, în afară de un şort, dorm 
(rugându-se zeilor lor), suspendaţi în aer, la trei picioare 
înălţime deasupra pământului scorojit şi bântuit de şerpi - 
observați cum marele Bachus, veşnic tânăr, înhamă tigri la carul 
său triumfal, încununat cu ciorchini de struguri şi coarde de viţă 
în loc de hamuri! Din capul său cârlionţat ies coarne de aur, 
simboluri ale vitejiei, din care, la rândul lor, ţâşnesc fulgere - 
acelaşi fulger, prin care Jupiter l-a conceput cu înmărmurita 
Semele?. Tâmplele sale netede sunt împodobite, veţi băga de 
seamă, cu maci. 

— Dacă mi-ar fi iertată o atât de grosolană întrerupere a 
fermecătoarei şi elocventei tale cuvântări, intervine Malthus - 
văzând că oaspeţii care băuseră puţin până acum devin 
neliniştiţi în faţa perspectivei unei expuneri lungi, clasice, 
plicticoase; or el cunoaşte singura cale de a-l reduce pe 
Modestus la tăcere - acelea nu sunt flori de mac, ci vor să fie 
narcise. Macii sunt florile lui Morfeu$ şi ale lui Ceres” şi ale 
Persefonei, dar florile lui Bachus sunt narcise. Gorganus a fost 
un artist mult prea bine informat pentru a săvârşi o asemenea 
greşeală în atributele florale. Apoi, repede, către servitor: 
Băiete, mai toarnă şi să fie numai vin! 

Modestus se scuză; bineînţeles că voise să spună narcise, „un 
lapsus, ha, ha!” Dar încrederea lui este zguduită; ezită să-şi mai 
reia expunerea. 

Simion consideră că femeile de pe friză care, pe jumătate 
dezbrăcate, îl însoțesc pe Bachus, nu sunt ornamente potrivite 
pentru o sufragerie creştină. Ridicându-ţi privirea la ele, ţi-ai 
putea închipui că te afli într-un bordel de la Tir, sau de la Sidon, 
sau din unul din locurile acelea păgâne, se plânge el. 

— Nu am fost niciodată client al vreunui asemenea 
stabiliment, replică Modestus tăâios, dar poate că tu ştii mai bine. 


> Personaj din mitologia greacă. Legenda spune că Dionysos sau Bachus s- 
ar fi născut din împreunarea Semelei cu Jupiter care i s-a arătat sub formă de 
fulger, mistuind-o apoi. 

6€ Morfeu, zeul visurilor în mitologia greacă şi romană. 

7 Ceres, zeiţa forţelor vegetative ale naturii, la romani. 

8 Persefona, zeiţa fertilităţii şi regina lumii subterane la greci şi la romani. 


Totodată, lasă-mă să-ţi spun că eu consider expunerea nudităţii 
ca o dovadă de civilizaţie. Barbarii urăsc priveliştea propriilor lor 
trupuri neîmbrăcate: la fel ca frăţiile cântătoare, neştiutoare de 
carte şi sălbatice, ale călugărilor. 

Nimeni nu răspunde la provocarea adresată călugărilor, nici 
măcar Simion, dar Bessas ripostează înţepat: 

— Noi, goții, considerăm ridicolă înfăţişarea unei persoane 
neîmbrăcate, la fel cum tu, Modestus, râzi de o persoană care 
nu ştie să-şi semneze numele - cum nu ştiu să o facă mulţi 
nobili goți, printre care şi eu. 

În ciuda capriciilor sale, Modestus este un om binevoitor şi nu 
vrea să-i caute pricină unui oaspete. Il asigură pe Bessas că este 
surprins că un om cu un nume atât de nobil nu ştie să şi-l 
semneze pe hârtie sau pergament. 

— Pentru ce au fost creaţi secretarii greci? râde Bessas, 
dispus de împăcare. 

În continuare, Modestus le împărtăşeşte oaspeţilor săi traci 
cât de mândru se simte că, în ciuda faptului că este roman de 
rang înalt, locuieşte în Tracia, patria de odinioară a marelui 
Orfeu, muzicianul, şi leagănul nobilului cult al lui Bachus. 

— Acele femei goale, Simion, sunt propriile tale străbune, 
femeile trace, care, pioase, l-au sfâşiat în bucăţi pe regele 
Pentheus’, pentru că a refuzat cu dispreţ darul de vin al zeului. 

— Străbunele mele au purtat, toate, veşminte lungi, groase, 
de bună cuviinţă, exclamă Simion; şi indignarea lui stârneşte un 
râs general. 

În timp ce se consumă aperitivele, dansatoarea oferă un 
ingenios spectacol de dans acrobatic. Ca punct culminant al 
ţopăielilor şi salturilor ei, umblă de jur împrejur în mâini şi apoi, 
încovoindu-şi trupul asemenea unui arc şi aducându-şi picioarele 
chiar pe deasupra capului, ridică de pe podea un măr, cu 
picioarele. Continuând să umble în mâini şi chiar plesnind cu ele 
în podea, în cadenţa „cântecului mărului” pe care-l cântă între 
timp, se preface că discută cu ea însăşi, cui să-i acorde fructul. 
Dar hotărârea ei fusese de mult luată: aşază mărul pe masă, în 
dreptul tânărului Belizarie, care roşeşte şi-l ascunde la piept, 
sub tunică. 


? Pentheus, rege al Tebei. Legenda spune că ar fi negat divinitatea lui 
Bachus şi ar fi încercat să împiedice ritualurile bachice, fapt pentru care 
femeile tebane, îmbătate de zeu, l-ar fi sfâşiat în bucăţi. 


Simion citează un text din Geneză, repetând cuvintele lui 
Adam: „Femeia mi-a dat mărul şi eu l-am mâncat”; iar Modestus 
un text din poetul Horaţiu: „Galateea, fata desfrânată, mă 
ţinteşte cu un măr” şi toată lumea este uimită de potrivirea 
literaturii sacre cu cea profană. Dar dansatoarea (care n-a fost 
alta decât stăpâna mea Antonina) se surprinde singură, simțind 
o bruscă atracţie pentru acest tânăr înalt, frumos, care o 
priveşte cu o admiraţie tot atât de proaspătă ca aceea care i se 
atribuie lui Adam, la prima vedere a Evei. 

Ei bine, această atracţie cred că semăna foarte mult cu 
dragostea, o emoție împotriva căreia mama stăpânei mele a 
prevenit-o întotdeauna, ca fiind o oprelişte în meseria ei. 
Antonina avea pe atunci cincisprezece ani, era cu un an mai în 
vârstă decât Belizarie şi trăise vreme de trei ani viaţa 
promiscuă, pe care comedianţii nu au cum să o evite. Fiind o 
fată sănătoasă, vioaie, petrecuse zdravăn şi fără să sufere 
consecinţe nefaste. Insă distracţia cu bărbaţii este ceva cu totul 
deosebit de dragostea pentru un bărbat, iar consecinţa privirii 
pe care i-o aruncase Belizarie a fost un sentiment inspirat, dacă 
nu chiar din căinţă pentru viaţa pe care o trăise - căinţa este o 
atitudine echivalentă cu recunoaşterea că ai greşit, ceea cenua 
fost niciodată felul Antoninei - oricum dintr-o bruscă modestie, 
de parcă ar fi vrut să se potrivească modestiei lui Belizarie, dar 
în acelaşi timp şi din mândrie. 

Eu stătusem tot timpul ghemuit pe podea, în fund, având grijă 
de stăpâna mea: când bătuse din palme, îi înmânasem straie 
sau obiecte din sacul cu lucrurile ei. 

Modestus îşi reia neplăcuta descriere fantezistă a înţelesului 
frizei... 

— Acolo, vedeţi bine, prizonier al veselului zeu al vinului, 
calcă zeul râului Gange, cu privire verde-apoasă şi obraji 
înrouraţi de lacrimile ce umflă simţitor fluviul scăzut de arşiţă, 
iar în urma lui, o ceată de prizonieri tuciurii cară tăvi încărcate 
cu comori din fildeş, abanos, aur şi pietre preţioase (safire, 
berile, sardonix), smulse de pe sâni negri ca tăciunii... 

Aşa că stăpâna mea Antonina îi îndatorează pe toţi, când cere 
să i se aducă lira. 

Cântă un cântec de dragoste, operă a poetului sirian 
Meleager, pe un acompaniament încet, care sună solemn. După 
ce, în tot timpul cântecului, nu-i aruncase nicio privire lui 


Belizarie, când isprăveşte, caută fugar spre dânsul şi apoi 
repede în altă parte; el roşeşte iarăşi, la faţă şi pe gât, şi când îi 
trece roşeaţa, păleşte vizibil. Cred că niciodată în viaţa ei nu 
cântase mai bine, aşa că se iscă un mare zăngănit de cupe, spre 
lauda ei - până şi Simion contribuie cu o aclamaţie, cu toate că 
muzica păgână nu prea îi este pe plac şi, în timp ce ea dansase, 
încercase să pară indiferent. Symmachus, filosoful, îl felicită pe 
Modestus, exclamând: 

— Intr-adevăr, ne-ai oferit un fenomen rar: o fată care nu 
cântă fals nici la instrumentul ei, nici din voce, care îşi 
accentuează cuvintele corect, care-l preferă pe Meleager 
baladelor stupide ale străzii, este ceva foarte frumos. Nici chiar 
la Atena nu am văzut sau auzit ceva mai frumos. Hai, copilo, 
îngăduie unui bătrân recunoscător să te îmbrăţişeze! 

Dacă invitaţia ar fi venit din partea lui Belizarie, stăpâna mea 
i-ar fi nimerit dintr-un salt în poală, împletindu-şi braţele de 
gâtul său. Dar pentru slăbănogul, fornăitul, pedantul şi bătrânul 
Symmachus, cu horcăielile sale, nu avea favoruri de dăruit; îşi 
plecă deci privirea. Cât mai dură banchetul, deşi cântă şi dansă 
şi glumi mai mult ca de obicei, nu îngădui nimănui să-i 
vorbească pe un ton mai deocheat - nici măcar lui Bessas, deşi 
acesta era un om de lume, chipeş şi voinic, în fapt tocmai tipul 
de bărbat pe care altminteri l-ar fi ochit ca amant potrivit pentru 
o noapte. Se purtă cu modestie nu pentru că s-ar fi prefăcut 
deliberat, ci pentru că nu se simţea, ca de obicei, îndrăzneață. 

Când se aduc felurile principale, servite pe farfurii de argint 
vechi, masiv - miel fript, o gâscă, o şuncă, felii de peşte - 
Modestus radiază de mulţumire. Incepe un discurs lung şi 
complicat, recomandându-l lui Bessas pe nepotul său Belizarie, 
ca pe un tânăr care doreşte să aleagă meseria armelor şi care, 
nădăjduia el, va restabili vechea strălucire a renumelui militar 
roman. 

— Sunt mulţi ani de când un soldat cu sânge roman autentic 
în vine n-a mai comandat vreuna dintre armatele împăratului. În 
zilele noastre, toate comandamentele mai înalte au căzut, într- 
un fel sau altul, în mâinile unor bărbaţi năimiţi - goți, vandali, 
gepizi, huni, arabi - şi rezultatul este că vechiul sistem militar 
roman, care odinioară a plămădit cel mai mare imperiu pe care 
l-a cunoscut lumea vreodată, a degenerat de nu-l mai poţi 
recunoaşte. 


Paleologul care stătea întins alături de Bessas se simte obligat 
să-l tragă de tunica vărgată şi să-i şoptească: 

— Preamărinimosule, te rog să nu ţii în niciun fel seamă de 
ceea ce spune amfitrionul nostru. Este beat şi aiurit şi atât de 
demodat în felul său de a gândi, încât poate fi socotit aproape 
dement. Nu vrea să te insulte deliberat. 

Bessas chicoteşte: 

— Nu te teme, bătrâne bărbos. Este amfitrionul meu şi vinul e 
bun şi mielul acesta este excelent. Noi, barbarii, ne putem 
îngădui să-i lăsăm pe romani să se mai plângă puţin de 
succesele noastre. Nu pricep niciun sfert din jargonul lui; dar că 
se plânge, atâta lucru am înţeles. 

Modestus vorbeşte mai departe, inconsecvent, şi subliniind 
asemănarea - oare Malthus a băgat de seamă? - dintre vila 
aceasta şi vila preferată a vestitului autor Pliniu. Sala principală 
de la intrare, simplă dar nicidecum mediocră, ducând la un 
portic în formă de D, cu aceleaşi ferestre cu streşini de apărare 
ca ale lui Pliniu; apoi, de aici, sala interioară şi sala de mese cu 
ferestre şi uşi pliante de trei părţi. Aceeaşi privelişte cu dealuri 
împădurite, spre sud-est; dar spre sud-vest, în locul panoramei 
marine, de care beneficia Pliniu - când era vreme urâtă, valurile 
sălbatice obişnuiau să urce chiar până la sala de mese, ceea ce 
trebuie să fi fost alarmant şi incomod totodată - priveliştea văii 
râului Hebrus şi a rodnicului şes trac, iubit de adeptele îmbătate 
ale zeului vinului, care goneau cu sânii dezgoliţi, cu părul 
despletit în urma lor şi care purtau în mâinile lor nuiele împletite 
cu iederă, cu conuri de pin în vârf - iată, aşa cum se vede pe 
friza de deasupra ferestrei; iubit, de asemenea, de Orfeu, pictat 
cu lira lui, care făcea să danseze stâncile ce trebuiau să stea 
neclintite şi să rămână nemişcate apele ce-ar fi trebuit să 
danseze - chiar apele râului Hebrus, care curge dedesubt. 
Oprirea apelor este o faptă pe care niciun om n-a mai izbutit-o, 
nici înainte, nici după aceea... 

— Dar cine a despărţit apele Mării Roşii? îl întrerupe Simion, 
indignat. Sau cine a trecut în vremuri de mai tărziu râul lordan, 
fără a-şi umezi picioarele? In ce priveşte stâncile care dansează, 
oare nu scrie David, psalmistul: „De ce dănţuiţi, dealuri înalte?”, 
surprins de puterea propriei sale melodii sfinte? 

— Şesul trac, reia Modestus cu o schimă de dispreţ, anexat 
Romei dintru început, fără vărsare de sânge, de acel împărat 


cărturar care a cucerit Britania ceţoasă şi a anexat imperiului 
Marocul - Claudius e numele său - ah, voi locuitori de limbă 
greacă a jumătăţii răsăritene a imperiului nostru, voi, mulţime 
amestecată ce sunteţi, nu uitaţi că noi romanii, şi nu acest 
neam pe jumătate grecesc, am fost cei ce am dobândit întâi 
ţinuturile în care vă fuduliţi acum - şi băştinaşii noştri au fost 
Mummius, Paullus, Pompei, Agrippa, Titus, Traian...19 

— Un şir de inşi distinşi şi grozav de dezinteresaţi, sunt sigur, 
intervine sec cetăţeanul Milo, un trac; şi, la rândul său, simte că 
e de datoria lui să-l îmbuneze pe Bessas, murmurându-i ceva cu 
mâna la gură, 

— Beţi, domnilor! îi îndeamnă Malthus. Soseşte un nou rând 
de vin. Să depunem cu toţii mărturie în numele Romei, mama 
noastră, a tuturor! 

Simion acceptă cu indiferenţă: 

— Eu sunt gata, dascăle. Vinul acela, care s-a turnat în timpul 
nunţii din Cana Galileii nu rămâne nici în cantitate, nici în 
calitate, mai prejos decât acesta; iar în ce priveşte peştele, nici 
miraculosul năvod cu peşte nu ar... 

Aşa că neplăcerile au fost încă o dată ocolite, dar Modestus 
nu rezistă să nu continue pe tema invincibililor militari romani. 

— Ei bine, spuneţi-mi, prieteni învăţaţi de la acel capăt al 
mesei, şi prieteni viteji de la celălalt - care a fost taina 
succesului fără precedent al soldatului roman? Spuneti-mi! De 
ce au câştigat bătălie după bătălie, în nisipurile sudului, în 
zăpezile nordului sau împotriva britonului cel vopsit la faţă sau a 
persanului îmbrăcat în aur? De ce Roma, capitala lumii, nu are 
nevoie de ziduri şi de ce singurele fortărețe din întreg imperiul 
au fost forturile de la graniţele îndepărtate? De ce? Îngăduiţi-mi 
să vă spun eu, prieteni viteji şi învăţaţi. Au existat trei motive. 
Primul: aceşti romani au avut încredere în propriii lor zei 
apărători, vizibili, vulturii de aur ai legiunilor, care îi păzeau şi pe 
care, la rândul lor, îi păzeau şi dânşii - şi nu într-o zeitate 
ipotetică, din ceruri, de deasupra norilor. Al doilea: aveau 
încredere în propriul lor braţ drept pentru a azvârli proiectile - 
sulițe ascuţite - şi nu în coarda nesigură a arcului; şi acest braţ 
drept mânuia sabia scurtă, de izbit, arma bărbatului curajos, 
civilizat, nu lancea laşă sau securea jignitoare, barbară. Al 


1 Înşiruire de faimoşi generali, consuli şi împărați romani. 


treilea: aveau încredere în propriile lor picioare, ferme, şi nu în 
picioarele fricoase ale cailor. 

— Ho, ho, ho, râde Bessas. Venerată gazdă, distinse 
Modestus, îmi vei ierta sinceritatea dacă îţi spun că vorbeşti 
prostii, o groază de prostii? Am să las pe seama celor mai 
religioşi din aceasta societate să pună în discuţie părerea ta 
despre puterea vulturilor, ca zei; în această privinţă, deşi nu 
sunt expert, cred că ceea ce spui este nu numai o blasfemie, dar 
şi o exagerare a faptelor; dar te voi combate cu tărie în privinţa 
celorlalte puncte. In primul rând am înţeles că dispreţuieşti 
arcul, ca pe o armă care nu contează... 

— Oare procedând astfel, nu mă reazim pe autoritatea lui 
Homer, care-şi prezintă eroii cei mai nobili luptându-se la Troia 
(după ce au coborât din carele lor) corp la corp, cu suliță şi 
sabie? La Troia, arcul a fost arma efeminatului şi trădătorului de 
Paris şi a lui Teucer din Salamina, care se pitea după scutul 
fratelui său Ajax, şi căruia mai târziu i s-a refuzat permisiunea 
de a se întoarce onorabil acasă, în oraşul său cu miros de 
violete, de pe insulă, pentru că nu răzbunase moartea fratelui 
Ajax, precum ar fi făcut orice respectabil luptător cu sulița şi cu 
sabia. In fapt, în singurul pasaj din operele divine ale lui Homer 
cel orb, în care apare cuvântul „arcaş”, el este folosit ca un 
termen de batjocură. În Cartea a unsprezecea, Diomede spune 
despre Paris: „Un arcaş, un farsor, un filfizon cârlionţat, care se 
zgâieşte după fete”; şi, dintre toate, „arcaş” este termenul cel 
mai aspru. In poemele lui Homer, arcaşul se piteşte după scutul 
camaradului său, repet, sau după o movilă, ori o coloană sau o 
piatră de mormânt, iar omul cu sulița şi sabia îi ia în nume de 
rău până şi existenţa, ca a unuia care fură bătăliei (unde 
niciodată nu se angajează) o glorie ce nu-i aparţine. Oare nu 
acesta este adevărul, cărturarilor? Fac apel la voi, Malthus, 
Symmachus, Paleologul! 

Aceştia confirmă că Modestus nici nu-l citase, nici nu-l 
interpretase greşit pe Homer. 

Dar Bessas pufneşte şi cere să audă mai multe despre 
acestea. 

— Spune-ne mai multe despre războinicii romani din epoca 
voastră de aur. Se încredeau în picioarele lor, nu-i aşa? Oare nu 
din pricină că erau călăreţi atât de slabi? 

Ochii lui Modestus scânteiară. 


— Infanteristul este regele recunoscut al câmpului de bătălie. 
Caii sunt folositori pentru a purta cercetaşi, pentru a transporta 
repede generalii şi statul major dintr-un punct al bătăliei într- 
altul, pentru a trage căruţe şi maşini de asediu şi - da, atâta-ţi 
pot acorda - putem admite o mică proporţie de cavalerie, alături 
de fiecare mare corp de infanterie, pentru a împrăştia unităţile 
de hărţuială ale inamicului care, din flancuri, ar putea stingheri 
rândurile legiunilor noastre de pedestraşi ce înaintează 
neclintite. Dar romanii de odinioară dispreţuiau într-atât 
serviciul de cavalerie, încât, de îndată ce cuceririle le-o 
îngăduiau, ei obligau popoarele supuse să preia această sarcină 
servilă - tot aşa cum încetau să lucreze cu plugul sau să cultive 
zarzavaturi,  încredinţând aceste îndeletniciri sclavilor sau 
oamenilor de rasă inferioară. Oare nu este aşa, Malthus, 
Symmachus, Paleologul? 

Căzură de acord că romanii ajunseseră de timpuriu să se 
bizuie pe cavaleria aliată. Dar Malthus adăugă, în deplină cinste 
şi corectitudine istorică faţă de Bessas: 

— Cred, totuşi, că nicio naţiune nu dispreţuieşte tărâmul în 
care excelează. Cavaleria romană nu a fost niciodată prea 
destoinică. In Spania, unde a fost folosită ultima oară ca o forţă 
pe câmpul de luptă, a apărut într-o postură jalnică; sau, cel 
puţin, aşa citim. La fel, nici grecii sau troienii din zilele lui Homer 
nu par să fi fost arcaşi iscusiţi, judecând după măsura vremii 
noastre. Întindeau coarda numai până la piept (nu până la 
ureche, cum o fac hunii sau persanii) şi puterea de pătrundere a 
săgeţilor pare să fi fost mai mică. Ulise a fost mai eficient, sunt 
de acord, dar asaltul lui cu săgeți împotriva pretendenţilor a 
avut loc de la mică distanţă şi-apoi a fost îndreptat împotriva 
unor oameni fără armură şi nepreveniţi. 

Acum e rândul lui Bessas să-şi spună cuvântul. Vorbeşte încet 
şi judicios, fiind din acel soi de oameni pe care vinul îi face 
prevăzători, nu nesăbuiţi. 

— Modestus, generoasa mea gazdă, trăieşti într-o lume 
moartă de mult, închisă în biblioteca aceea, de dincolo. Nu ai 
noţiuni despre lupta modernă. In fiecare epocă există 
îmbunătăţiri. In epoca aceasta, noi, goții, am găsit un mod 
perfecţionat de a lupta. Ei bine, nu doresc să vorbesc de rău 
izbânzile dobândite de romani, strămoşii tăi, în timpuri străvechi 
- ele sunt de necontestat. Este limpede că romanii au făcut o 


virtute din scăderile lor când erau călare, desăvârşind disciplina 
pedestraşilor. Dar este limpede că bătăliile lor au fost câştigate 
în ciuda neîncrederii nutrite faţă de cai, şi nu datorită ei. De-ar fi 
fost de la natură călăreţi şi şi-ar fi folosit curajul şi bunul simţ 
pentru a dezvolta arma cavaleriei, ar fi putut cuceri prea bine, 
nu numai lumea apuseană, dar cred că şi India, şi Bactria", 
poate chiar şi China, care este aşezată, pe uscat, la distanţă de 
un an de călătorie. Dar în loc să procedeze astfel, ei se bazau 
numai pe infanterie şi până la urmă armatele lor au fost opuse 
unui neam curajos, care era în acelaşi timp un neam de călăreţi 
- pe deasupra un neam care dădea ascultare căpeteniilor sale - 
neamul goților - neamul meu. Asta a fost sfârşitul legiunilor 
romane. Aceste câmpii trace, distinse Modestus, au văzut 
privelişti mai aspre decât femei îmbătate şi stânci care 
dansează. Simion, Milo, Theudas (acesta era al treilea trac, un 
proprietar de pământ) de asemenea şi voi, băieţi, ca viitori 
soldaţi, spuneţi, grăiesc sau nu adevărul? 

Încuviinţară că spune adevărul şi Theudas adaugă: 

— Intr-adevăr, Bessas, ai dreptate, trebuie să fi fost un măcel 
îngrozitor. Patruzeci de mii de pedestraşi romani măcelăriți, cu 
toţi ofiţerii lor, în frunte cu însuşi împăratul Valens. Bătălia s-a 
dat pe nişte câmpii, cam la opt mile spre nord de acest oraş, şi 
care acum îmi aparţin mie. Ogorul de treizeci de pogoane mai 
este şi acum încă plin de oase, de tigve şi fragmente de zale, de 
vârfuri de săgeți şi de suliţi, colţare de scuturi şi monezi de aur 
şi de argint: în fiecare primăvară le scoatem cu plugul la 
suprafaţă. 

La auzul acestora, siguranţa de sine a lui Modestus îl 
părăseşte dintr-odată. Marea bătălie de la Adrianopol era o 
calamitate istorică pe care el, din când în când, izbutea să o 
uite, dar niciodată pentru mai lungă vreme; şi iat-o reapărând, 
chiar la masa lui. Vocea îi tremură şi cu o privire prin care îi 
solicită pe sprijinitorii săi să-l asiste, vorbeşte de astă dată într-o 
limbă simplă: 

— Am fost trădaţi. Cavaleria noastră uşoară, de pe flancul 
stâng, a cedat prima. Câştigasem aproape bătălia. Legionarii 
noştri îşi tăiau pârtia prin baricada carelor duşmane şi într-o altă 
jumătate de oră am fi izgonit de pe câmpul de bătălie corpul 
principal la inamicului - dar, pe neaşteptate, escadroanele de 


1 Ţară din vechea Asie, situată pe teritoriul de azi al Iranului. 


cavalerie grea gotă se întoarseră dintr-o expediţie de pradă şi-i 
trăsniră pe aceşti traci, care fură împrăştiaţi în toate direcţiile. 
Aşa că goții şarjară cu uşurinţă infanteria noastră aliată, şi 
împinseră supraviețuitorii acesteia peste vitejii noştri legionari, 
care şi aşa erau destul de ocupați cu lupta de la care. Apoi, 
cavaleria care trebuia să ne acopere flancul drept (cai din Ţările 
de Jos, cred) se retrase în galop, într-o fugă ruşinoasă; şi, în 
sfârşit, de după care se desfăşură deodată toată mulţimea 
barbară. Asaltaţi şi din faţă, şi din flanc, eram prinşi în 
strânsoare ca în îmbrăţişarea unei ursoaice mânioase, din 
munţi... 

Bessas se arătă de acord: 

— Cei mai mulţi legionari nu şi-au putut nici măcar ridica 
arma, pentru a izbi, fiind înghesuiți umăr la umăr, asemenea 
unei mulţimi de pe Hipodrom şi unii fură literalmente luaţi pe 
sus. Lăncile se legănau în stânga şi în dreapta, deoarece 
lăncierii nu izbutiseră să le descurce din mulţimea îngrămădită 
ce se clătina de colo până colo, şi mulţi fură înjunghiaţi 
întâmplător, căzând în vârful lancei camaradului din spate. Cât a 
fost ziua de lungă, până la căderea nopţii, strămoşii mei, călăreţi 
înnăscuţi, bărbaţi viteji, destoinici cu lancea şi cu sabia, uciseră 
şi uciseră şi uciseră mereu. Infanteria noastră turna parcă săgeți 
pe deasupra. Câmpul colbuit deveni lunecos de sânge. 

Modestus murmură iarăşi, în timp ce o lacrimă grea se 
prelinge de pe obrazul său până în cupă: 

— Cavaleria aliată ne-a trădat. Asta a fost totul. Legiunile au 
luptat până la moarte. 

Malthus întreabă: 

— Dar, dragul meu Modestus, oare nu s-a mai petrecut odată 
acelaşi lucru, în războiul cu Cartagina? Cavaleria grea a lui 
Hannibal nu a zdrobit oare la Cannae cavaleria uşoară romană, 
astfel încât cavaleria aliată, de pe aripa cealaltă, a trebuit de 
asemenea s-o ia la fugă? Nu au fost oare şi atunci legiunile 
îngrămădite într-o singură masă şi măcelărite? Romanii ar fi 
trebuit să profite de pe urma acelei lecţii. Căci, deşi nu au fost 
călăreţi din născare, ceea ce se pare că suntem cu toţii de 
acord, nu au fost nici marinari din născare, cum fuseseră 
cartaginezii; totuşi, găsind o corabie de război cartagineză 
eşuată pe țărm, construiră altele după modelul ei şi se exersară 
în lupta marină, apăraţi de propriile lor porturi, şi până la urmă 


căutară flota inamică în dreptul Siciliei şi o distruseră. Ar fi 
trebuit să crească un soi de cai ciolănoşi, mari, de povară, 
pentru a înlocui căluţii lor mici şi vioi, din Galia, şi să încalece pe 
spinările lor largi, pregătind o cavalerie grea - chiar înlăuntrul 
zidurilor Romei, dacă era necesar. 

Lui Bessas i se făcu milă de Modestus, care plângea iarăşi: 

— Curaj, distinse şi mărite Modestus! Voi, romanii, aţi fost cei 
ce ne-aţi instruit, primii, în arta războiului prin care v-am biruit 
aici, la Adrianopol. Voi ne-aţi învăţat să ne coordonăm mişcările 
militare şi ne-aţi arătat importanţa armurii defensive şi a luptei 
în formaţiuni regulate. Noi am aplicat numai învăţătura voastră 
în lupta de cavalerie. Şi cu toate că am fost destul de norocoşi 
să vă înfrângem armata principală, nu am nimicit imperiul 
vostru; departe de asta. Am admirat prea mult felul vostru 
civilizat de a fi, drumurile voastre sigure şi clădirile semeţe, 
mâncărurile bune, produsele atât de folositoare şi negoţul 
vostru întins; aşa că, până la urmă, voi aţi fost cei ce ne-aţi 
cucerit. Nobilii noştri au devenit scutieri juruiţi ai împăratului 
vostru, ai urmaşului împăratului pe care l-am măcelărit, iar 
câţiva ani mai târziu au mărşăluit cu el, ca să salveze Italia de 
galii rebeli; pe care i-am înfrânt în bătălii de vârf, purtate iarăşi 
cavalerie contra infanterie. Aceasta a fost pe vremea 
străbunicului meu. De atunci încoace am rămas mereu înăuntrul 
imperiului roman, ca să-l apărăm împotriva altor naţiuni barbare 
care se îngrămădesc la graniţe, ca şi împotriva străvechilor 
persani, vecinii voştri. 

Dar Modestus rămâne cufundat în melancolie. Evocă alte 
amănunte ale bătăliei. Legiunile se luptaseră pe stomacul gol, 
din cauza unui post creştin smintit, oarecare... 

Atunci Belizarie îi cere voie lui Bessas să vorbească şi el; căci 
fiind numai un băiat, trebuia în general să se reţină de la a vorbi 
până nu i se adresează cuvântul. Bessas încuviinţează, dând din 
cap, şi Belizarie vorbeşte, bâlbâindu-se puţin de emotie, dar 
spunând ce avea în gând: 

— „Roman” este un nume purtat de sute de mii de oameni, 
care nu au văzut niciodată Urbea Romei şi nici nu o vor vedea 
vreodată; la fel a fost în zilele cele mai mari ale imperiului. A fi 
roman nu înseamnă să aparţii de Roma, un oraş în Italia, ci de 
lume. Legionarii romani care au pierit cu Valens au fost gali şi 
spanioli şi britanici şi dalmaţieni şi din multe alte neamuri; nu 


puteau fi prea multe sute de romani de baştină printre ei. Apoi, 
nu cred că perfecțiunea în echipament şi în tactica militară ar fi 
fost atinsă de lăncierul got. Lăncierul got este un bărbat viteaz 
şi şarja lui este teribilă din cauza greutăţii calului său şi a 
armurii grele pe care o poartă - cuirasă, scut, coif, armură de 
picior. Dar şi călăreţul hun este un om viteaz şi poate slobozi o 
ploaie de săgeți în vreme ce călăreşte în plin galop; numai că 
are calul prea uşor pentru a purta un om în armură completă. 
Aşa că nici hunii nu au atins perfecțiunea. Şi totuşi, nobile 
Bessas, oare nu teama de huni v-a mânat dintru început pe voi, 
goții, peste Dunăre, în Tracia noastră? Căci arcaşii voştri 
pedeştri nu-i puteau ajunge din urmă, nici lâncierii voştri să 
reziste ploilor de săgeți. Ei bine, închipuieşte-ţi că cineva ar 
putea să îmbine într-un singur luptător arcaşul hun şi lăncierul 
got, să-l civilizeze ca pe un roman şi să-l supună unei discipline 
de tabără potrivite - aceasta ar însemna, cred, a creşte un 
soldat pe cât se poate de aproape de perfecţiune. Şi ar fi roman, 
atât după nume cât şi în spirit. Am de gând să comand într-o 
bună zi asemenea trupe. 

Belizarie a vorbit cu atâta calmă sinceritate şi cu atâta bun 
simţ, încât toată lumea aplaudă zgomotos, şi inima stăpânei 
mele Antonina se avântă dintr-odată spre el, cu o dragoste 
neşovăitoare. 

Când se aduce desertul, Antonina face o demonstraţie a 
dansului cu sabia, în vechiul stil spartan. Disputa contenise, căci 
toţi îşi dădură seama că Belizarie spusese ultimul cuvânt care 
trebuia rostit, şi că viitorul artei războiului e în mâinile sale şi ale 
băieţilor, camarazi cu el. Modestus îl cheamă pe nepotul său şi-l 
îmbrăţişează, beat. 

— Când am să mor, vila aceasta a mea, va fia ta - mese, 
tacâmuri, frize, totul. Nu aş putea-o lăsa în mâini mai bune. 

Într-adevăr, bietul Modestus muri curând după acestea şi 
cuvântul său se dovedi la fel de bun ca el însuşi. Proprietatea 
era foarte valoroasă. 

Puţine au mai rămas de însemnat despre urmarea 
banchetului, care dură până la ceas târziu. Toată lumea se 
îmbătă zdravăn, afară de stăpâna mea şi de Belizarie - până şi 
Malthus - iar tânărul Uliaris deveni violent, puse mâna pe un 
cuţit şi trebui dezarmat. Modestus îşi reîncepu dizertaţiile 
dezlânate şi izbuti să se încurce în asemenea noduri, încât 


obţinu aproape tot atâtea aplauze ca şi stăpâna mea, cu ultimul 
ei dans, când se răsuci într-atât, încât picioarele ei părură braţe, 
şi burta, fese. Fiind complet îmbibat de vin, Modestus uită cu 
desăvârşire că este creştin şi se angajă în cele mai scandaloase 
injurii şi blasfemii la adresa Fiului (de o singură, de dublă sau de 
mai multe naturi) - dar nu şi a Tatălui, pe care, generos, ÎI 
identifica mereu cu Jupiter, zeitatea supremă a seminţiei sale. 
Continuă prin a spune că Roma a fost ruinată din pricina 
părăsirii vechilor zei şi acceptării impostorului galilean, a cărui 
filosofie blajină, nerăzboinică, a putrezit pe de-a întregul 
imperiul; aşa că acum trebuiau năimiţi barbari neştiutori de 
carte pentru a apăra imperiul, nu numai în rangurile inferioare 
ale armatei, dar şi în calitate de colonei şi de generali şi chiar de 
comandanţi de armate. 

Acum, cât timp zăbovesc asupra acestui subiect, să copiez din 
cartea de poezii a lui Modestus un exemplu al endecasilabelor 
sale latine - metrul pe care îl prefera tuturor. El va indica atât 
slăbiciunea, cât şi tăria ocazională a versului său. Slăbiciunea 
pricinuită de calambururile şi jocurile de cuvinte permanente: 
cuneus, coloană militară sau falangă şi cuniculus, iepure; 
rupibus, stânci şi rupis, sfărâmat; late, pe larg, şi /atet, ascuns. 
Tăria intervine, pe alocurea, când contrastul antitetic (triumful 
iepurilor, adică al creştinilor, datorită blândeţii lor nerăzboinice) 
este resimţit cu un dezgust nobil şi sincer. Chorazin este, cred, 
un sat în Galilea pe care Isus l-a blestemat, dar este folosit în loc 
de „Galilea”, adică partea pentru tot, conform convenției 
poetice. 


DE CUNICULOPOLITANIS 

Reputis rupibus in Chorazinanis 
Servili cuneo cuniculorum 

Late qui latet, allocutus isto 
Adridens BASILEUS inermis ipse...!? 


DESPRE LOCUITORII DIN IEPUROPOLIS 
In Galilea, printre stânci, din iepuri se prăsi 
Un neam spăimos, cu-n firav DOMN ce surâzând grăi 


12 În traducere literală: „Acestei slugarnice falange de iepuri, care stă 
ascunsă în stâncile sfărâmate de la Chorazin, deasupra unei ţări întinse, 
REGELE ei, el însuşi fără de apărare, îi grăi zâmbind...” (n.a.) 


„În laşitate fiti fruntaşi, şi-oricând, în chip zorit, 
Zbughiți de lângă inamic pân-nu s-a dumirit”. 

Sfatul urmând, firavii iepuri prea puioşi 

In Urbea cea eternă se-aciuiră 

Si-n catacombe înmulțindu-se, zeloşi, 

Curând, întreaga tară năpădiră. 

Neghina învrăjbirii, vizuini iepureşti 

Luară loc rodniciei, pe lanuri, la hotare, 

De nu puteau romanii, cu săbii vitejeşti 

Să-şi mai spintece drum prin hoardele barbare. 
Neam iepuresc cuprinse deci țara-n lung şi-n lat, 

Și Constantin, din iepuri, şi-alese o mireasă; 

La mantia-i de purpur o coadă şi-a legat 

Și lungi urechi drept lauri, şi-a prins podoab-aleasă, 
De-amar de timp, iepuropolitani, cufundați în ruşine, 
Pentru ca-n numele Romei s-aveți culcuş păzit, 

Ați tocmit vulpi, nevăstuici şi ermine 

Și-acum sânge cald vă țâşneşte din grumazu-mblănit. 


A doua zi de dimineaţă, stăpâna mea era gânditoare şi tăcută, 
aşa că până la urmă am întrebat-o ce-i apasă cugetul. Îmi 
răspunse: 

— L-ai băgat de seamă pe băiatul acela, Belizarie? Noaptea 
trecută, după banchet, mi-a spus că mă iubeşte. 

— Nu-i nimic rău în asta, nu-i aşa, stăpână? am întrebat-o eu. 

— O declaraţie atât de ciudată! Inchipuieşte-ţi, Eugeniu, a 
spus că vrea să mă ia de nevastă, dacă aş avea răbdare să-l 
aştept; şi între timp el nu s-ar uita la nicio altă femeie. Un băiat 
de patrusprezece ani, zău! Şi totuşi, într-un fel, nu-mi venea să 
râd. 

— Ce i-ai răspuns? 

— L-am întrebat dacă-şi dă seama cine sunt - o femeie care 
înveseleşte pe alţii, o fiică de conducător de care, un sfinx din 
Megara - şi răspunsul său a fost acesta: „Da, o perlă dintr-o 
scoică mânjită de noroi”. Evident, nu-şi dădea seama că între un 
bărbat de rangul său şi o femeie de meseria mea căsătoria este 
interzisă de lege. Nu am ştiut ce să-i răspund bietului băiat. Nici 
măcar nu l-am putut săruta. Prostească situaţie! 

— Şi acuma plângi, stăpână. Asta-i şi mai prostesc. 

— Oh, Eugeniu, câteodată aş dori să mor! 


Totuşi, criza de melancolie trecu repede, curând după ce ne 
întoarserăm la Constantinopol. 

Şi iată şi povestea cum am ajuns să o îngrijesc pe fata- 
dansatoare Antonina, stăpâna mea. 

A fost un negustor sirian din Acra, Barak pe nume, care făcea 
negoţ cu relicvele creştine. Dacă vreuna din relicve era 
autentică, asta se nimerea cu totul întâmplător, deoarece nu-mi 
aduc aminte să fi mânuit vreodată un obiect pentru care el să fi 
plătit un preţ mai ridicat. Talentul său principal consta din 
investirea unui obiect fără nicio valoare cu un nimb de falsă 
sfinţenie. De exemplu, într-o călătorie făcută în Irlanda, a purtat 
cu el o relicvă pe care, fără ruşine, o atribui Sfântului Sebastian, 
martirizat sub Dioclețian. Era un bocanc militar vechi şi ponosit 
(se potrivea, pentru că Sebastian fusese căpitan în armată), 
cules de pe marginea drumului, într-o mahala a Alexandriei. 
Barak îşi dăduse osteneala să scoată cuiele ruginite din tocul 
bocancului, înlocuindu-le cu altele, de aur, să-i lege şireturi 
purpurii, de mătase, şi să găsească o casetă din lemn de cedru, 
căptuşită cu pânză purpurie, pentru a păstra această relicvă 
frumoasă. Aduse cu el, de asemenea, şorţul aspru, greu, al 
Sfântului loan Botezătorul, închis într-o casetă de argint şi de 
cristal. Nu era croit din pânză ci din asbest, o substanţă care 
poate fi toarsă şi ţesută, dând un material aspru, rezistent la 
foc. Pentru irlandezii neştiutori era un miracol de netăgăduit că 
acest şorţ putea fi trecut printr-un foc încins, fără să-şi piardă 
culoarea sau să se prefacă în cenuşă. Mai avea la el şi fluierul 
piciorului, încrustat cu pietre preţioase, al Sfântului Ştefan, 
martirul; şi şira spinării unui rechin, cu vertebrele legate cu 
sârmă de aur, despre care spunea că este şira spinării lui Goliat, 
pe care îl ucisese David; şi o bucată rotunjită dintr-un bulgăre de 
sare, montată în argint, care se presupunea că era antebraţul 
nevestei lui Lot; şi multe alte asemenea minunăţii. Opulenţa 
prezentării părea să dovedească autenticitatea obiectelor şi 
apoi Barak avea la el scrisori pe pergament, care conţineau 
mărturii ale unor episcopi răsăriteni şi relatau pe larg miracolele 
de tămăduire înfăptuite anterior de aceste relicve. Scrisorile 
erau, toate, falsificate. Suveranii micilor regate irlandeze plătiră 
sume enorme pentru a dobândi aceste comori şi în curând din 
bisericile în care se păstrau fură raportate adevărate miracole. 


Barak se întoarse prin Cornwall, capătul extrem, de apus, al 
Britanici şi atinse insulele din Canal, unde mă cumpără de la un 
căpitan de pirați saxoni pe mine, pe atunci un băiat de şase ani. 
Numele meu fusese Goronwy, fiul lui Garaint, nobil britanic. 
Saxonii m-au răpit, împreună cu tânăra mea dădacă, cu prilejul 
unei debarcări neaşteptate în estuarul râului Severn. Îmi aduc 
aminte de donjonul cenuşiu, acoperit cu licheni galbeni, al 
castelului tatălui meu şi de însuşi tatăl meu, un bărbat grav, cu 
barbă neagră, îmbrăcat în postav pestriţ, cu un tartan larg, 
vopsit cu şofran şi purtând, aninat de gât, un colan de aur şi de 
chihlimbar; şi-mi aduc aminte de harpiştii din sala aşternută cu 
papură şi chiar de unele frânturi din baladele pe care le cântau. 

Stăpânul meu Barak mă lăsă să flămânzesc, mă trată cu 
multă cruzime şi mă duse cu el în Palestina, unde îmi schimbă 
numele în „Eugeniu” şi mă castră. Apoi, cu banii pe care îi 
câştigase în Irlanda, mitui episcopii care cârmuiau Locurile 
Sfinte, ca să-l numească supraveghetor general al 
monumentelor şi ghid principal al pelerinilor. Cu îngăduinţa 
episcopilor, spori mult podoabele raclelor şi deveni foarte bogat. 
El a fost cel care a aşezat cele două ulcioare de piatră în camera 
de nuntă din Cana Galileii. Erau astfel construite, încât dacă 
cineva le turna apă pe gură, curgea din ele vin. Căci în fiecare 
ulcior era o despărţitură, chiar sub gât, şi apa turnată printr-o 
țeavă nu se amesteca cu vinul care se afla dinainte, în partea 
cealaltă. Barak mai înzestră Câmpul Olarilor, numit Aceldama, 
cu lanţul de fier „original” cu care se spânzurase luda; şi pentru 
că pelerinii care veneau la biserica lui Constantin, pe muntele 
Golgota, întrebau adeseori de buretele de isop cu care i se 
dăduse lui Isus să bea, în timpul crucificării, vin oţetit, Barak 
redescoperi acest burete - pelerinii puteau bea apă din el, dacă 
îl plăteau bine pe îngrijitor. În sinagoga de la Nazaret mai 
depozită abecedarul „autentic” din care copilul Isus fusese 
trimis să înveţe alfabetul şi banca pe care stătuse El, împreună 
cu alţi copii. Stăpânul meu Barak obişnuia să spună pelerinilor: 

— Banca aceasta poate fi uşor urnită sau ridicată de creştini, 
dar niciun evreu nu o poate urni. 

Avea întotdeauna un evreu sau doi la îndemână, pentru a 
dovedi jumătate din adevărul afirmației sale; pelerinii înşişi 
puteau dovedi cealaltă jumătate, dacă plăteau pentru acest 
privilegiu. 


Bisericii Sfântului Mormânt, stăpânul meu Barak nu a trebuit 
să-i mai aducă alte adăugiri pioase, deoarece lampa de alamă 
care fusese odinioară aşezată la capul lui Isus era acolo, arzând 
zi şi noapte; lespedea cu care fusese închis mormântul, zăcea şi 
ea acolo, la intrare. Era mare cât o piatră de moară şi încrustată 
cu aur şi cu pietre preţioase. De pe barele de fier, prinse în 
pereţii sanctuarului, atârnau brasarde, brățări, lanţuri, colane, 
centuri, centiroane, coroane din aur curat şi juvaere din India, 
lăsate prin testament de împărați, şi un mare număr de 
podoabe de cap, la fel de bogate, lăsate de împărătese. intreg 
mormântul (care amintea de potoul de pe Hipodrom, în ziua de 
Anul Nou, cu premiile atârnate pentru pariurile iniţiale) - adică 
pereţii, podeaua, tavanul - era căptuşit cu argint solid. Un altar 
se găsea în faţa mormântului, iar deasupra lui atârnau lămpi de 
aur de forma soarelui. 

Într-o vară, Barak vizită Constantinopolul (sezonul de pelerinaj 
fiind primăvara şi toamna), ca să vândă relicve călugărilor de 
acolo. Falsificase un document, care se arăta a fi o mărturie a 
patriarhului de Alexandria, anume că un oarecare jilţ era chiar 
cel pe care şezuse Isus la Cina cea de taină. Cerea pentru el 
zece mii de monezi de aur. Ilntâmplător, secretarul particular al 
patriarhului sosi chiar atunci în oraş; auzind de afacere, denunţă 
mărturia ca un fals. Dar stăpânul meu Barak, nedorind să fie 
biciuit şi mutilat precum cerea legea, fugi repede, se îmbarcă şi 
nu mai fu zărit vreme de mulţi ani în partea de răsărit a 
imperiului nostru. Apoi fu depusă împotriva lui o plângere, sub 
jurământ, din partea proprietarului de la care închinase o casă 
mobilată. Acest proprietar era un conducător de care de pe 
Hipodrom, tatăl copilei Antonina. | se datora o sumă 
considerabilă de bani; şi judecătorul îi îngădui să se 
despăgubească din toate bunurile pe care Barak le lăsase în 
urmă-i. Dar Barak reuşise să ia cu el tot ce avea, în afară de 
mine; căci eu fusesem trimis la cumpărături şi mă rătăcisem pe 
străzile oraşului. Când, în sfârşit, m-am întors acasă, foarte 
târziu, aşteptându-mă la o bătaie zdravănă, l-am găsit pe 
stăpânul meu Barak plecat. In felul acesta s-a întâmplat să trec 
în stăpânirea conducătorului de care; el m-a predat soţiei sale, 
ca să ajut la bucătărie, iar aceasta m-a cedat mai târziu fiicei ei 
Antonina, pe care am slujit-o cu credinţă mai bine de cincizeci 
de ani. 


CAPITOLUL III 
SFINCŞI DIN MEGARA 


Poate că v-a intrigat termenul de „sfinx din Megara”: aşa a 
poreclit unul sau altul dintre epigramişti, nu mai ştiu care, pe 
prostituatele din Constantinopol. Sfinxul este un monstru lacom, 
care-şi păstrează tainele, iar Constantinopolul fusese colonizat 
dintâi de oraşul grecesc Megara. Povestea spune că viitorii 
colonişti fuseseră instruiți de un oracol să navigheze spre nord- 
est, până vor da peste pământul aşezat faţă-n faţă cu „oraşul 
oamenilor orbi”; să-şi întemeieze acolo propriul lor oraş, care va 
deveni cel mai frumos din lume. Aşa că navigară spre nord-est, 
străbătură Marea Egee şi, în sus, Hellespontul, până ce ajunseră 
la Bosfor, unde îşi întemeiară oraşul pe malul european - faţă-n 
faţă cu Hieronul, care fusese colonizat. Părea evident că acesta 
fusese locul indicat, întrucât oamenii din Hieron îşi clădiseră 
oraşul pe malul nefavorabil, unde curenţii sunt stingheritori, 
peştele rar şi pământul nerodnic, deşi le-ar fi fost uşor să-şi 
aleagă malul opus, cu portul său natural, Cornul de Aur - atât de 
orbi fuseseră! Acum, după atâtea veacuri, Hieronul continuă să 
fie o localitate mică, dar colonia megarenă a devenit o aşezare 
cu un milion de locuitori, cu clădiri superbe, împrejmuite de un 
zid triplu. Este oraşul cu multe nume - grecii îl numesc, oficial, 
„Constantinopol”, familiar „Bizanţ”, italienii literați „Noua 
Romă”, goții şi ceilalţi barbari germani „Miklegart”, bulgarii 
„Caesarorda”, slavii „Ţarigrad” - minunea lumii, pe care eu o 
consider patria mea. 

Stăpânul meu, părintele fetei Antonina, fusese precum am 
mai spus, conducător de care al facțiunii Verzi, la 
Constantinopol. II chema Damocles şi mă trată cu bunăvoință. A 
câştigat multe curse pentru culoarea sa, înainte de a muri foarte 
tânăr, în împrejurări care-mi cer să relatez povestea în amănunt. 
Damocles era trac din Salonic, fiu al unui conducător de care de 
pe Hipodromul din acel oraş, în care de altminteri nivelul 
curselor este foarte ridicat - deşi, recunosc, nu atât de ridicat ca 
la Constantinopol. Intr-o bună zi, a fost descoperit de un 
sprijinitor bogat al Verzilor, care venise la Salonic în căutare de 
talente; şi, în schimbul unei considerabile sume de bani, vărsată 
fondului facțiunii locale, serviciile sale au fost transferate în 
capitală. Aici conducea în cursele mai importante cel de al 


doilea car, având de obicei misiunea să ţină pasul şi să 
ciocnească cele două care Albastre, scoţându-le de pe pistă, 
pentru a da primului car Verde, la care erau înhămaţi caii mai 
iuți, şansa unei curse deschise, nestingherite. Era foarte 
îndemânatic la această treabă şi câteodată câştiga în ultima 
clipă cursa cu propriul său car, mimând numai ciocnirea, ceea 
ce îi îngăduia să se strecoare şi să ţâşnească el însuşi în faţă. 
Avea mare talent în a scoate maximum posibil din caii 
încăpăţânaţi şi leneşi. Era, de asemenea, cel mai îndemânatic 
mânulitor al biciului din toată breasla: de la distanţa de aproape 
cinci metri, omora fără greş, cu biciul, o albină pe o floare sau o 
viespe pe un perete. 

Acest Damocles avea un prieten, Acacios din Cipru, căruia îi 
era foarte devotat şi acceptase să vină la Constantinopol cu 
condiţia, printre altele, ca lui Acacios să i se dea o funcţie de 
seamă pe Hipodrom: să poată trăi înlesnit, căci era căsătorit şi 
avea trei copii, numai fete. Condiţia a fost respectată întocmai, 
Acacios fiind numit ajutor de maestru al urşilor, la Verzi. Mai 
târziu i se dădu funcţia de maestru şef al urşilor, o funcţie de 
răspundere, mănoasă. În punctul acesta trebuie să mă întorc în 
vremuri mai vechi, pentru a lămuri toate de mai sus. 

Ei bine, anul 404 al Domnului, exact o sută de ani înainte de 
povestea pe care vreau să vi-o spun, a rămas însemnat prin 
două inovaţii foarte stupide. In primul rând, cărţile profetice 
Sibiline, consultate de Senat în toate cazurile de ananghie şi 
primejdie naţională, păstrate cu grijă în Biblioteca Palatină din 
Roma, neîntrerupt de la domnia împăratului August încoace - 
aceste comori preţioase, de neînlocuit, au fost arse cu 
sălbăticie, din motive religioase, de un creştin neştiutor de 
carte, un general german, în slujba lui Honoriu, împărat al 
Apusului. Tâmpenia fusese prezisă de înseşi acele cărţi; căci se 
spune că ultimii hexametri sunau astfel: 


Oprind vărsări de sânge pe Hipodrom la el, 

Cel ce va fi mai vârstnic (din mai tânăra parte), 
Oprind vărsări de sânge pe Hipodrom la el, 

Va îndoi măcelul, iar cel mai tinerel 

În Roma mai bătrână, unor barbari cedând, 
Sfetnicul prea destoinic işi va vedea arzând. 


Arcadius, împăratul romanilor de Răsărit („cea mai tânără 
parte”) împlini misiunea ce-i revenea din profeție încă în acelaşi 
an. Într-o zi pe Hipodromul din Constantinopol, un călugăr ţâşni 
între doi gladiatori înarmaţi, tocmai când aceştia ajunseseră la 
faza cea mai pasionantă a luptei. Le ceru, cu glas impresionat, 
să se abţină de la omor, în numele prea sfânt al lui Isus. 
Gladiatorii s-au sfiit într-adevăr să-l ucidă pe călugăr, deoarece 
considerau că asta le-ar fi adus ghinion - gladiatorii fiind, în mod 
firesc, superstiţioşi. Se despărţiră şi îl întrebară prin semne pe 
împărat, care îndeplinea funcţia de preşedinte, ce să facă mai 
departe. Spectatorii se simţiră jigniţi de acest amestec - de 
prost gust - al călugărului, în distracţia lor; îmbulzindu-se peste 
bariere şi aducând bucăţi de mortar şi cărămizi smulse de pe 
locurile lor, îl lapidară pe călugăr până la moarte. La rândul său, 
Arcadius se simţi jignit de uzurparea de către public a autorităţii 
sale prezidenţiale. Luă o măsură foarte severă: interzise pe 
termen nedefinit orice spectacol de gladiatori. Decretul provocă 
proteste violente şi răzmeriţă; pentru a le reprima, el dizolvă 
toată breasla gladiatorilor şi permise ca Telemachus, aşa se 
chema călugărul, să fie declarat martir şi să fie înscris, spre 
cinstire, în diptihuri. Consecințele acestor măsuri nu fură prea 
fericite. 

În primul rând, precum Sibila pare să fi prevăzut, populaţia, 
lipsită de obişnuita ei plăcere de a vedea oameni ucigându-se în 
public şi în mod profesional, îşi căută satisfacţie în lupte 
neoficiale, cu săbii, ce se dădură pe străzi şi în pieţe, între tinerii 
filfizoni ai facţiunilor Albastră şi Verde. In al doilea rând, 
dispariţia spectacolului cu gladiatori din jocurile de pe Hipodrom 
săltă luptele cu urşii dintr-o poziţie inferioară, într-una foarte 
suspusă. Trebuie să menţionez că dulăii care se luptau cu urşii 
nu erau proprietate comună a facțiunii, ca urşii şi caii, ci erau 
antrenați în particular, de către unii sportivi bogaţi. Se înscenau 
şi lupte ocazionale între leu şi tigru (tigrul câştiga întotdeauna), 
sau lup şi taur (când erau sănătoşi, lupii câştigau întotdeauna, 
atacând genitalele taurului) sau taur şi leu (şansele erau egale, 
dacă era un taur puternic) sau mistreţ cu mistreţ. Dar luptele cu 
urşii furnizau cel mai agreat spectacol sportiv şi deveniră mai 
populare chiar decât unele spectacole - tolerate încă pe 
anumite Hipodromuri - în care criminali înarmaţi încercau, mai 


mult sau mai puţin stângaci, să se apere de atacurile unor 
jivine. 

Creştinii mai credincioşi fie îşi părăseau locurile, fie închideau 
ochii în timp ce se desfăşurau asemenea lupte; şi chiar o 
enciclică interzise proprietarilor de urşi, proprietarilor de lei, 
conducătorilor de care şi altor profesionişti ai Hipodromului, să 
se declare creştini. Sau mai degrabă le interzise participarea la 
eucaristie, deoarece exercitarea profesiunii lor era considerată, 
în sine, păcat: aţâţa mintea şi sustrăgea oamenii de la 
contemplarea calmă a Cetăţii Celeste. Din acest motiv, 
profesioniştii Hipodromului erau adversari ai religiei creştine, 
considerând că aceasta dispreţuieşte vocaţia lor tradiţională, 
pentru care nu le era însă nicidecum ruşine. Puneau cu mare 
plăcere în circulaţie diverse poveşti, pentru a discredita 
creştinismul, îndeosebi purtarea ipocrită a creştinilor zeloşi. 
Printre înalții demnitari ai Bisericii, se găseau unii, şi nu erau 
puţini, care obişnuiau să trimită în taină daruri în bani 
maestrului de dansuri Verde sau Albastru, cerându-i să aleagă o 
femeie deşteaptă, care să învioreze câte o societate, cu prilejul 
vreunui ospăț: totuşi, dacă aceiaşi oameni întâlneau în stradă, 
bunăoară, o actriţă, îşi strângeau straiele pe trup, cu oroare, de 
parcă s-ar fi temut de întinare. 

În privinţa aceasta, eram de partea profesioniştilor industriei 
de distracţii: experienţa pe care am dobândit-o în timp ce mă 
aflam în slujba fostului meu stăpân, Barak, mi-a inspirat 
profundă neîncredere faţă de Biserică, neîncredere care 
continuă să dăinuie în mine. S-a înrădăcinat ceva în sufletul 
meu, şi nu poate să dispară; la fel cum se înrădăcinase culoarea 
Verde în sufletul stăpânului meu Damocles. Dar am întâlnit 
câţiva oameni onorabili printre creştini, de aceea nu pot scrie în 
toată onestitatea cugetului ceva împotriva creştinismului însuşi 
- ci numai împotriva celor care l-au folosit în scopurile lor proprii 
şi au făcut din credinţa lor creştină o paradă de sfinţenie, 
folosind-o ca un mijloc pentru a parveni. Dar, oricum, duşmănia 
faţă de Biserică stăruia în mintea oamenilor de pe Hipodrom 
(includ în termenul acesta şi comedienii de la teatru, care era 
strâns legat de Hipodrom); iar camerele şi birourile acestora 
erau sanctuare pentru puţinii preoţi ai vechilor zei care mai 
supravieţuiseră, ca şi pentru vrăjitorii egipteni şi sirieni, care se 
îndeletniceau cu interpretarea viselor. Numai maeştrii de 


dansuri, care acționau ca intermediarii noştri pe lângă 
conducerea facțiunii, şi deci şi pe lângă Curte şi Biserică erau, 
prin tradiţie, creştini, dar, neîndoielnic, aceştia din urmă erau un 
mănunchi de oameni şireţi, prea puţin demni de dragoste. 

Prietenul lui Damocles, maestrul urşilor, Acacios, a fost ucis în 
exerciţiul funcţiunii. Urşii erau excitaţi din cauza prezenţei unei 
ursoaice în grajdul învecinat. Deveniră refractari. Unul dintre ei 
izbuti să-şi rupă lanţul şi apoi, furios, să spargă uşa grajdului, 
dornic să ajungă la ursoaică. Acacios îi oferi, în capătul unui băț, 
un fagure de miere şi încercă să-l convingă să se întoarcă paşnic 
în cuşcă. Dar jivina părea a se simţi insultată că i se oferea un 
soi de acadea, când ea îşi pusese mintea la altceva şi-l lovi cu 
iritare pe Acacios - deşi fără intenţia de a-l vătăma serios - şi-i 
sfâşie braţul. Rana se învenină şi Acacios muri în aceeaşi seară, 
spre marea tristeţe a colegilor săi din facțiunea Verde şi 
îndeosebi a stăpânului meu Damocles; şi spre marea tristeţe a 
ursului, mi se spuse, care îl plânse asemenea unei fiinţe 
omeneşti. 

Ajutorul maestrului urşilor, Petru, era un soi de văr al lui 
Damocles - cei mai mulţi oameni de pe Hipodrom sunt înrudiţi 
între ei, prin alianţă - şi luă hotărârea să se căsătorească cu 
văduva lui Acacios şi să ceară conducerii facțiunii să fie numit 
maestru al urşilor, în locul lui Acacios. Ceea ce se şi făcu; şi, deşi 
căsătoria putea să pară cam lipsită de cuviinţă, fiind celebrată 
atât de curând după moartea maestrului urşilor, ea a fost 
dictată de împrejurări. Niciunul dintre Verzi nu o luă în nume de 
rău, faţă de niciuna din părţile contractante. 

Dar perioada cât decedatul maestru al urşilor îşi deținuse 
funcţia fusese atât de plină de succes - sporise puterea de 
apărare a urşilor, antrenându-i în mod regulat şi servindu-le un 
regim alimentar potrivit, în loc de a-i ţine mereu închişi în 
întuneric, cum fusese obiceiul - încât direcţiunea votase nu de 
mult să-i dubleze salariul, care se ridica acum la cinci sute de 
monezi de aur pe an, afară de bacşişuri. Această mărinimie era 
justificată de sporirea considerabilă a pariurilor de lângă ring, la 
spectacolele de lupte cu urşi, iar trei procente din câştig se 
vărsau la fondurile facțiunii. Cinci sute pe an erau o sumă 
ispititoare şi maestrul de dansuri, un reprezentant tipic al 
tagmei din care făcea parte, nu era dispus să o dea fără nimic în 
schimb. Când loan de Capadocia, care se întâmpla să fie un 


Verde de frunte, oferi pentru această slujbă o mie, în favoarea 
unui om de-al său, maestrul de dansuri nu rămase surd. 
Chestiunea fu uşor aranjată, loan de Capadocia fiind 
preşedintele comitetului pentru numiri. Maestrul de dansuri 
comunică la întrunire că singurul contracandidat era Petru, 
ajutorul maestrului urşilor, căruia nu numai că trebuie să i se 
refuze avansarea, dar care nu merită nici actualul său post. 
Insinuă în faţa comitetului că Petru ar putea să aibă un amestec 
oarecare în scăparea din cuşcă a ursului care-l ucisese pe 
Acacios; şi prezentă în asemenea chip căsătoria grabnică a lui 
Petru cu văduva maestrului decedat, încât apăru ca indecentă. 
Comitetul nu numai că respinse cererea lui Petru, dar îl scoase 
pe acesta şi din slujba lui. Când Damocles auzi hotărârea, se 
simţi, pe drept cuvânt, scârbit. Se duse la camarazii săi, 
conducători de care, să se plângă. li rugă să semneze o petiție 
adresată guvernatorilor  Hipodromului, ce constituiau o 
autoritate superioară conducerii facțiunii Verzi, şi în care se 
plângea de dubla nedreptate comisă: faţă de văduva maestrului 
urşilor şi de cei trei copii, cât şi faţă de ajutorul maestrului 
urşilor. 

Conducătorii de care nu erau totuşi prea zeloşi să întreprindă 
ceva în această chestiune, deşi noul maestru al urşilor, 
capadocianul, se fălise făţiş că funcţia îi fusese cumpărată, el 
fiind un venetic, fără legături anterioare cu Hipodromul; aveau 
mai multe motive pentru a se purta astfel: ei înşişi nu erau 
interesaţi în luptele de urşi, fiind conducători de care; loan de 
Capadocia era un bărbat puternic şi influent la Curte şi în 
facțiune; şi socoteau aducerea unui caz, care privea onoarea 
Verzilor, în faţa guvernatorilor, printre care se aflau şi Albaştri, 
ca un act de trădare. 

Damocles refuză să lase cazul baltă. Avu întrevederi cu alţi 
Verzi de frunte, încercând să-i convingă să se intereseze, dar 
niciunul nu voi să-i dea ascultare. 

Albaştrii aflară curând de toată povestea şi trimiseră pe doi 
dintre conducătorii lor de care să-l iscodească în secret pe 
Damocles. Îl întrebară în cel fel l-ar putea ajuta, ca să se facă 
dreptate. Damocles era atât de tulburat, încât răspunse cu 
amărăciune: 

— Da, într-adevăr! Aş accepta ajutorul oricui, chiar şi al 
Albaştrilor, ba chiar şi al blestemaţilor de călugări creştini, dacă 


ar putea să provoace demascarea acestui maestru de dansuri şi 
a acestui capadocian. 

Conducătorii de care ziseră: 

— Propune femeii şi copiilor ei să-şi pună cununi pe creştet, 
să ia buchete de flori în mână şi să iasă, escortaţi de Petru, ca 
jălbaşi la potoul de jos, chiar înainte de a începe luptele de urşi. 
Verzii mai de bun simţ vor interveni în favoarea lor; şi noi îţi 
putem promite că Albaştrii vor susţine apelul, vociferând 
zgomotos. 

Damocles acceptă acest plan, care, fireşte, fusese conceput 
de Albaştri exclusiv în scopul de a discredita conducerea Verde; 
căci ei nu nutreau în fapt vreo părere de rău, nici pentru femeie, 
nici pentru copii. Dar acum începură să se petreacă nişte lucruri 
stranii. În primul rând, datorită unei coincidenţe remarcabile, 
maestrul urşilor al facțiunii Albastre căzu mort, în aceeaşi după 
amiază, în vreme ce traversa piaţa lui August. In al doilea rând, 
Toma, vistiernicul Albaştrilor, visă în noaptea aceea că un urs 
negru, mare, purtând o cocardă Verde şi călărit de o fetiţă mică, 
cu o cunună pe cap, pătrunse târşindu-şi picioarele în sala de 
comitet a Albaştrilor, îşi smulse cocarda, o călcă de mai multe 
ori şi apoi începu să împartă coroane şi cununi de izbândă şi 
labe pline cu monezi proaspăt bătute. 

A doua zi, îndată ce jălbaşii se prezentară la potou, precum 
propuseseră conducătorii de care Albaştri, loan de Capadocia 
trimise o echipă de Verzi ca să-i îndepărteze. Albaştrii înălţară 
un răcnet înspăimântător, iar majoritatea publicului Verde nu 
înţelese de care parte este dreptatea şi de care nedreptatea, în 
cazul respectiv: departe de a vădi simpatie, fluierară bietele 
făpturi, în timp ce erau îmbrâncite spre ieşire, printre băncile 
Verzi. Damocles se înfurie mai rău decât oricând. 

Ultima cursă din această după-amiază se anunţa deosebit de 
importantă. Era aniversarea urcării pe tron a împăratului şi el 
promisese să ofere o lucrare de artă, un echipaj de car în plin 
avânt (caii executaţi în argint, carul şi conducătorul în aur), 
conducerii facțiunii câştigătoare. Urma să fie o cursă strânsă, 
judecând după pariuri. Damocles era hotărât să obţină aplauzele 
publicului, conducând cum nu mai condusese niciodată. Ştia că 
atunci când va fi dus de conducătorii facțiunii, încununat şi cu o 
cruce de flori în mână, ca să se prosterne, în chip de omagiu, şi 
să primească din mâinile împăratului premiul (cum se va 


întâmpla, dacă va contribui la câştigarea cursei), va avea prilejul 
de a-i adresa un apel. Impăratul Anastasie era un om binevoitor, 
gata oricând să facă dreptate în asemenea cazuri. 

Ar fi nepotrivit să dau aici o relatare completă a cursei, dar 
îngăduiţi-mi să descriu cel puţin al şaptelea şi ultimul tur al ei. 
Intâi condusese una din culori, apoi cealaltă, apoi iarăşi prima. 
La capătul celui de al cincilea tur, când concurenţii străbătuseră 
o milă întreagă, situaţia era următoarea: primul car Verde se 
afla pe pista interioară, aproape de bariera centrală: cel de al 
doilea car Albastru, care ţinuse minunat pasul, se afla cu foarte 
puţin în urma lui, pe pista următoare. Urma apoi carul lui 
Damocles, cel de al doilea car Verde, pe pista exterioară, 
urmărit de aproape de primul car Albastru, pe pista vecină lui, 
pe latura interioară. Victoria părea acum asigurată pentru Verzi, 
şi băncile Albastre priveau posomorât, când se ajunse la ultimul 
tur al cursei. Dar atunci, dintr-odată, Damocles îşi dădu seama: 
caii săi erau epuizați; nici biciul îndemânatic, nici îndemnul cu 
glasul nu mai putea stoarce din ei vreun efort de viteză. 
Distanţa dintre cele două care din interior, primul Verde şi al 
doilea Albastru şi cele două exterioare, primul Albastru şi al 
doilea Verde se micşora simţitor, deşi poziţiile relative se 
menţinuseră aceleaşi. Primul Albastru se avântă acum tare şi ar 
fi fost în stare să sufle victoria nu numai din faţa lui Damocles, 
al doilea Verde, dar şi din faţa celor doi care se aflau în frunte. 
Aşa că la curbă, Damocles luă o hotărâre rapidă: încălecă uşor 
traiectul primului Albastru şi apoi trase brusc de hăţuri. Intenţia 
lui fusese, bineînţeles, să ciocnească axa roții carului rival şi să-l 
scoată astfel din cursă, lăsând pe seama camaradului său de pe 
pista interioară, să asigure victoria. Manevra aceasta era 
permisă dar încercată rareori, din cauza primejdiei pe care o 
reprezintă pentru viaţa celui ce o efectuează: sunt şanse mari 
să i se răstoarne carul şi conducătorul să-şi frângă un mădular 
sau să fie strivit sub copite sau să se încurce în hăţurile strâns 
legate de mijlocul lui, înainte de a izbuti să le taie cu cârligul său 
tăios. Dar Damocles riscă, şi era atât de concentrat să nu-şi 
greşească ţinta, şi se stârnise atâta praf şi atâta ţipete, încât nu 
băgă de seamă ce se petrece pe cele două piste interioare. 
Partenerul său, primul Verde, fusese îmbrâncit de cel de al 
doilea Albastru, se ciocnise de stâlpul de marcare şi ieşise din 
cursă; dar calul de tracţiune învecinat, al celui de al doilea 


Albastru, îşi întinsese un tendon în cursul manevrei, ceea ce 
obligă echipajul să se oprească. In consecinţă, primul Albastru fu 
în stare să evite ameninţarea roții lui Damocles, fapt care nu i-ar 
fi fost cu putinţă dacă partenerul său şi-ar fi continuat cursa 
chiar în faţa lui: execută un viraj superb, spre interior, şi ţâşni în 
faţă, ca să câştige apoi confortabil în faţa lui Damocles, pe care-l 
lăsase pironit. 

Era evident un caz de ghinion, fapt de care şi-ar fi dat seama 
oricine cu judecată, limpede; dar Verzii erau atât de dezamăgiţi, 
încât se simţiră obligaţi să caute un tap ispăşitor. Nu 
conducătorul primului car Verde, care zăcea fără cunoştinţă 
printre rămăşiţele carului său, deveni ţapul ispăşitor, ci stăpânul 
meu, Damocles. Căci Damocles, după ciocnirea partenerului 
său, rămăsese în, poziţie conducătoare, având numai câteva 
sute de metri de parcurs pentru a câştiga, dar el trăsese, 
inexplicabil, de hăţuri. Este lesne de închipuit că loan de 
Capadocia dădu purtării sale interpretarea cea mai duşmănoasă 
cu putinţă, acuzându-l că a vândut Albaştrilor cursa. Dovada pe 
care o oferi în sprijinul acestei acuzaţii era că în dimineaţa 
anterioară, doi conducători de care Albaştri fuseseră văzuţi 
vorbindu-i lui Damocles, într-o vinărie din centru, şi că Damocles 
nutrea resentimente faţă de conducerea facțiunii, datorită 
cazului cu maestrul urşilor. Aşa că la o reunire de comitet care 
avu loc imediat după cursă, Damocles fu suspendat de la 
conducerea carelor pe un an de zile; în aceeaşi noapte el se 
sinucise, după ce mai întâi îl atacă pe maestrul de dansuri 
Verde, căruia îi scoase un ochi cu şfichiul biciului, ţintind de-a 
curmezişul, prin toată lungimea cabinei în care se îmbrăcau 
conducătorii de care. 

Sorţii noştri păreau a fi ajuns acum la un punct critic, 
deoarece stăpânul meu Damocles fusese întotdeauna generos 
cu veniturile sale şi, practic, nu economisise nimic: iar soţia şi 
fiica sa Antonina, fură renegate de facțiune, fiind considerate 
urmaşe ale unui conducător de care ce dezonorase culoarea lui. 
In ce mă priveşte, mă aflam din nou în primejdia de a fi vândut 
unui alt stăpân. Dar totul se isprăvi cu bine, deoarece, două zile 
mai târziu, la o adunare a conducerii Albastre, Toma vistiernicul 
îşi povesti visul despre urs. Asigură comitetul că fetiţa care 
călărise în visul său pe spinarea ursului fusese una dintre 
copilele decedatului maestru Verde al urşilor, care stătuseră, 


încununate ca jălbaşe, la potou. Îi îndemnă să ofere lui Petru 
postul vacant de maestru Albastru al urşilor, căci acesta era 
acum tatăl vitreg al acelor fetiţe: era limpede că dacă vor 
proceda astfel, norocul va surâde celor Albaştri. 

Se ivi o oarecare opoziţie faţă de propunere, dar Toma arătă 
că Petru fusese foarte bine instruit în grajdurile de urşi ale 
Verzilor şi că ei, Albaştrii, îşi fac singuri un bun serviciu şi, 
totodată, alegându-l, îi fac de ruşine pe Verzi. Petru fu numit 
maestru Albastru al urşilor şi cât deţinu această funcţie obţinu 
succese de seamă şi întreaga familie îşi schimbă culoarea, de la 
Verde la Albastru; ceea ce se întâmplă foarte rar printre familiile 
de pe Hipodrom. Ca să-şi arate gratitudinea faţă de familia lui 
Damocles, el ne oferi adăpost şi masă în propria lui casă; iar 
nevastă-sa şi fiicele sale, urmând exemplul său, jurară pe zeul 
Poseidon (jurământul cel mai respectat de oamenii de pe 
Hipodrom), că vor face tot ce le stă în putinţă pentru a ne ajuta. 
Aşa că necazurile noastre fură alinate şi văduva lui Damocles nu 
a mai fost nevoită să mă vândă. Dar pentru a nu cădea în 
povara lui Petru, îl convinse pe maestrul de dansuri Albastru să 
o angajeze pe ea ca actriţă la teatru - nu ca actriţă dramatică, 
pe scenă, pentru că nu avea suficientă pregătire pentru aşa 
ceva, ci ca actriţă de varieteu, în cadrul orchestrei. Ştia să 
danseze puţin, să zdrăngăne din lăută şi să bată destul de 
iscusit tamburina, aşa că o angajă. Ea o instrui pe fiica ei, 
Antonina, încă din anii cei mai fragezi ai copilăriei, ca muziciană, 
jongleră, dansatoare şi acrobată, şi Antonina crescu în 
sentimente tot atât de Albastre, pe cât fuseseră de Verzi 
sentimentele tatălui ei, Damocles. Curând, Antonina avu mare 
căutare la seratele cele mai selecte, ca aceea a lui Modestus, la 
Adrianopol, şi la ospeţele comune ale tinerilor filfizoni ale 
facțiunii Albastre, unde fiecare membru aducea o contribuţie 
oarecare, fie mâncare, fie băutură. 

Antonina rămase în raporturi de strânsă prietenie cu cele trei 
fiice ale lui Acacios. Numele lor era Comito, Teodora şi 
Anastasia. Dar dintre acestea, doresc să scriu în primul rând 
despre Teodora, cea mijlocie, mai mare cu vreo doi ani decât 
Antonina, care deveni prietena ei intimă. Pe măsură ce crescură, 
cele trei fete fură aduse, pe rând, pe scenă. Comito era o 
făptură felină, superb clădită, care avea un succes enorm la 
bărbaţi, deşi era actriţă slabă. Incepu să le trateze cu dispreţ pe 


Teodora şi pe Antonina, pentru că niciuna nu arăta atât de bine 
ca dânsa, dar muri destul de curând, de boala meseriei ei. Şi 
Anastasia se îmbolnăvi, şi-şi pierdu majoritatea dinţilor într-o 
încăierare, la un banchet al comunităţii. Dar Teodora era de 
nevătămat. Indeobşte se răspândise ideea că sălăşluieşte într- 
însa un diavol - un diavol implacabil şi insaţiabil. De câte ori, 
mai târziu, avu Antonina prilejul să mulţumească zeilor că 
Teodora era aliata ei, şi nu o duşmancă! 

Prima mea amintire despre Teodora este aceea despre o 
copilă de şase ani, îmbrăcată într-o rochiţă fără mâneci, de felul 
celor pe care le poartă copiii de sclavi, cărând scaunul pliant al 
maică-si spre fosa de orchestră, înainte de începutul unui 
spectacol. Se încrunta şi plesnea orice alt copil ce i se ivea în 
cale; mama ei obişnuia să spună că ar trebui să i se agaţe de 
gât o tăbliță, asemenea aceleia din grajdul de urşi, care previne 
vizitatorul: „Acest animal este primejdios!” Teodora se înrăise 
deoarece fusese necăjită de fostele ei prietene Verzi pentru 
istoria nefericită a morţii tatălui şi a recăsătoririi mamei sale. 

Şi Antonina suferi insulte, ca fiica unui conducător ce vânduse 
Albaştrilor o cursă. Dar ea nu era o luptătoare în sensul fizic al 
cuvântului, asemenea Teodorei, care se repezea cu dinţii şi cu 
ghearele la cei ce o chinuiau. Ea se răzbuna pe altă cale, 
îndeosebi când deveni ceva mai mare, speriindu-şi duşmanii 
până ce aceştia îşi închipuiră că sunt victime ale puterilor ei 
magice. Treptat, ajunse ea însăşi să creadă în magie. 
Neîndoielnic, avu în această direcţie unul sau două succese 
remarcabile. Intr-o bună zi fu lovită rău, din spate, de Asterius, 
maestrul de dansuri al Verzilor, ale cărui maşinaţiuni fuseseră 
cauza iniţială a întregii încurcături şi nenorociri. Antonina 
modelă un chip al său din seu - borţos, năsos, chior - şi 
bolborosi câteva rugăciuni către Hecate, vechea zeiţă care 
stăpâneşte tărâmurile magice, şi-apoi îi scoase cu un ac ochiul 
rămas. Inainte ca luna să fi ajuns în al treilea pătrar, ticălosul fu 
orbit: un fus, azvârlit de o femeie furioasă spre bărbatul ei care 
venea beat acasă, îl nimeri întâmplător, în locul vinovatului, pe 
maestrul de dansuri, când trecea pe stradă, în dreptul uşii acelei 
perechi. Teodora o admiră nespus pe Antonina pentru această 
faptă şi încercară împreună să-l nimicească şi pe loan de 
Capadocia. Dar presupun că numeroasele rugăciuni ale acestuia 
la biserică o împiedicară pe Hecate în acţiunea ei; pentru că 


loan continuă să prospereze. Apoi jurară pe Sfânta Creastă a 
Cocoşului - un jurământ cum nu se poate mai înfricoşător - că 
nu vor avea odihnă până ce una din ele nu-l va aduce pe loan la 
starea de sărăcie şi cerşetorie pe care o merita. Urmarea 
jurământului se va povesti înainte de sfârşitul acestei cărţi. 

Un bătrân vrăjitor siriano-fenician, de la care stăpâna mea 
Antonina învățase magia - stăpânul meu Damocles se 
împrietenise cu el - întocmi într-o zi horoscopul celor două fete, 
care, prin strălucirea sa, îl ului şi-l îngrozi. Spuse Teodorei că era 
predestinată să se mărite cu Regele Demonilor şi să domnească 
mai glorios decât orice femeie, de la regina Semiramida 
încoace, şi că nu va duce niciodată lipsă de aur. In ce o priveşte 
pe Antonina, ea se va căsători cu un patrician, singurul om bun 
dintr-o lume pe de-a întregul rea; şi în vreme ce partea de 
nenoroc a Teodorei se va consuma în jumătatea timpurie a vieţii 
el, Antonina nu va avea parte de nefericire până la o vârstă 
foarte înaintată, când se va curma repede. 

Teodora îşi încruntă sprâncenele şi-i zise: 

— Bătrâne, încerci să ne măguleşti şi pe noi cu vechile tale 
viclenii? Nu-ţi dai seama, de la bun început, că oamenii de 
obârşie înaltă nu au voie, prin lege, să se căsătorească cu femei 
de profesiunea noastră? Mărturiseşte că minţi! 

El tremură, dar nu voi să retragă niciun cuvânt, poftind-o să 
arate datele horoscopului oricărui alt astrolog de renume. Aşa şi 
procedă Teodora, iar cel de-al doilea astrolog, un grec din 
Alexandria, făcu preziceri foarte asemănătoare cu cele ale 
primului. 

Atunci ea îi spuse, râzând, stăpânei mele Antonina: 

— Scumpa mea, ceea ce soţul tău nu va fi în stare să 
înfăptuiască pentru noi prin bunătate, am să-l fac pe soţul meu 
să înfăptuiască prin demonie. 

Îmi mai aduc aminte cum se ducea Teodora la Teatru, fără să 
poarte nimic altceva în afară de şorţul obligatoriu şi de o pălărie 
largă. Asta se petrecea într-o vreme când trupul ei arăta 
aproape împlinit. Era jocul ei, să i se dezlege mereu şorțul: 
obişnuia să meargă la omul de ordine al facțiunii care, foarte 
ocupat, îi conducea pe spectatori spre locurile lor şi să se plângă 
că „anumiţi bărbaţi ai lui Belial” i l-au smuls brutal. li cerea apoi 
s-o escorteze până undeva, într-un colţ ascuns, şi s-o ajute să şi- 
| pună la loc. Intre timp, sfioasă, îşi acoperea pulpele cu pălăria. 


Gravitatea, deznădejdea prefăcută, persistenţa ei îl aduceau de 
obicei la exasperare pe omul de ordine respectiv, spre deliciul 
stalurilor. 

Teodora era mică şi avea o faţă gălbuie. Nu era prea grozavă 
ca dansatoare sau instrumentistă sau acrobată; în fapt, se afla 
mai degrabă sub media de iscusinţă în îndeletnicirile acestea. 
Dar avea un spirit neobişnuit de vioi şi-i lipsea cu desăvârşire 
orice fel de ruşine sexuală: pare într-adevăr să fi fost în 
carnalitatea ei de o inventivitate unică, aşa că, „Asta am 
învăţat-o de la Teodora” deveni o glumă curentă sub statuia 
Venerei, principalul loc de întâlnire din cartierul bordelurilor. Dar 
tot timpul cât, în aparenţă, fusese preocupată numai de câştigul 
de bani şi căutarea plăcerilor, Teodora studiase cu înverşunare 
Omul; şi nu se află cale mai potrivită pentru studierea acestui 
subiect, decât aceea a unui sfinx din Megara, în faţa căruia 
oamenii tineri şi bătrâni deopotrivă îşi dezvăluie fiinţa lăuntrică, 
mult mai sincer decât în faţa castelor mame, surori sau soţii. 
Stăpâna mea Antonina era şi ea o cercetătoare a Omului şi 
amândouă, ea şi Teodora, învăţară curând să-i dispreţuiască 
până şi pe cei mai serioşi dintre clienţii lor, pentru îngâmfarea 
ireductibilă, credulitatea, ignoranţa şi egoismul lor, şi să se 
folosească de aceste trăsături spre propriul lor profit. Prin 
farmece şi leacuri izbutiră să evite a rămâne gravide, însă 
Teodora a trebuit să-şi provoace în mai multe împrejurări 
avorturi, dar nu suferi nicio urmare nefastă. 

Aveau numai două prietene apropiate, Indaro şi Chrysomallo, 
două fete asemenea lor; împreună cu care, cam la şase luni 
după vizita Antoninei la Adrianopol, plănuiră să părăsească 
scena, dacă puteau obţine aprobarea, pentru a-şi duce viaţa pe 
cont propriu. Permisiunea era extrem de greu de obţinut, dar 
Chrysomallo şi Teodora avură norocul de a dobândi favorurile 
Democratului Albastru, care controla aripa politică a facțiunii, în 
vreme ce Indaro şi Antonina îl asediară cu succes pe Demarh, 
care se afla în fruntea aripei militare. Regula obişnuită era ca 
logodnicul unei actriţe care părăseşte scena pentru a se 
căsători, să verse o contribuţie considerabilă la fondul facțiunii. 
Nu se admiteau alte scuze, în afara penitenţei; dar niciuna 
dintre fetele care făceau penitenţă nu se mai putea întoarce la 
vechea meserie, ameninţată fiind să fie închisă într-o casă de 
corecție pe tot restul zilelor ei. Şi totuşi, aceste patru fete 


primiră îngăduinţa de a părăsi scena, pe baza unei înţelegeri că 
vor rămâne, în continuare, membre devotate ale facțiunii 
Albastre. Cu economiile lor şi cu bani Împrumutați de la cei ce le 
susțineau, se asociară pentru a folosi un număr de încăperi bine 
mobilate, într-o casă elegantă, aproape de statuia Venerei, unde 
deschiseră apoi un local de distracţie: bucurându-se de sprijinul 
făţiş al facțiunii, localul deveni în curând cel mai la modă din tot 
Constantinopolul. La vremea aceasta, mama stăpânei mele 
murise; Antonina mă moştenise de la ea. Avui ca sarcină 
aprovizionarea clubului. Lucrând acum pe cont propriu, cele 
patru asociate nu mai erau obligate să verse mare parte din 
câştigurile lor particulare maestrului de dansuri; în schimb 
deveniră membre ale facțiunii, plătindu-şi regulat cotizaţiile la 
Fond. Indaro şi Chrysomallo erau, amândouă, foarte instruite, 
una ca dansatoare acrobatică şi jongleră, cealaltă ca 
instrumentistă şi cântăreaţă; şi stăpâna mea Antonina le egala 
în toate aceste domenii. Teodora era şi administratoarea, şi 
comicul lor. Cele patru asociate avură astfel o perioadă de viaţă 
foarte fericită, veselă şi, mai ales, fără de ruşine, iar eu sunt 
bucuros să pot consemna că au rămas prietene bune, atât 
atunci, cât şi în viaţa lor de mai târziu; şi eu, care le-am 
supravieţuit tuturor, le regret pe toate. 

Într-o zi, Teodora ne spuse - eu eram tratat mai degrabă ca 
prieten decât ca sclav, şi toate aveau încredere în mine - că a 
fost invitată să însoţească un patrician, numit Hecebolos, la 
Pentapolis, unde fusese numit guvernator, şi că i se oferea un 
prilej prea lesnicios de a vedea lumea după placul ei, pentru a-şi 
îngădui să-l piardă. O implorarăm cu toţii să nu ne părăsească. 
Şi Chrysomallo o preveni că Hecebolos este un om în care nu se 
poate avea încredere - oare nu era născut la Tyr şi, ca atare, un 
pungaş din născare? Teodora răspunse că e în stare să-şi poarte 
de grijă, şi că singura ei preocupare era că ne lasă singuri şi că 
va trebui să ne descurcăm fără dânsa. Şi plecă; după vreo două 
scrisori amuzante, scrise din drum spre Pentapolis, o foarte 
lungă vreme nu mai auzirăm nimic de la ea sau despre ea. Apoi, 
un ofiţer de stat major veni în concediu de la Pentapolis şi ne 
povesti că, într-o seară, Teodora îşi pierduse răbdarea cu 
Hecebolos, care încercase să o ţină într-un soi de cuşcă, exclusiv 
la dispoziţia lui; răsturnase o găleată cu lături peste el, peste 
tunica lui brodată şi peste toate cele, în vreme ce Hecebolos se 


îmbrăca pentru cină. El o izgonise imediat din reşedinţă, 
neîngăduindu-i nici măcar să-şi ia hainele şi bijuteriile. Ofiţerul 
de stat major credea a şti că după aceea Teodora izbutise să 
convingă pe un căpitan de navă să o ia la Alexandria, în Egipt; 
dar mai departe nu ne mai putea spune nimic. 

Multe luni mai târziu se întoarse la noi, la Constantinopol, 
şchiopătând, o Teodoră schimbată. Nenorocirile, prorocite de 
astrologul siriano-fenician, se concentraseră toate într-un singur 
an, şi fuseseră foarte amarnice. Teodora noastră cea veselă, 
încrezătoare în propriile ei puteri, care niciodată nu se dăduse în 
lături să ne relateze cele mai caraghioase şi penibile aventuri 
ale ei, păstră tăcere în privinţa experienţelor trăite în Egipt şi în 
umilitoarea ei călătorie îndărăt, prin Cesarea şi Antiohia, şi prin 
interiorul Asiei Mici. O îngrijirăm, până ce, încetul cu încetul, îşi 
recâştigă sănătatea, dar chiar când, după toate aparențele, îşi 
redobândise puterile într-o măsură suficientă, nu se simţi în 
stare să-şi reia lucrul la club. „Mai degrabă torc toată ziua lână, 
decât să reîncep această viaţă”, plângea ea. Spre marea 
noastră surpriză, chiar împrumută o roată de tors şi începu să 
înveţe mânuirea acestei scule, pe cât de melancolică, pe atât de 
utilă, în singurătatea odăii sale. Celelalte asociate nu râseră pe 
seama ei, deoarece era evident că prietena lor suferise peste 
puterile omeneşti. Aşa că sunetul neîntrerupt al roții de tors se 
auzea acum în casa clubului la orice oră din zi şi din noapte; şi 
când clienţii întrebau: „Nu mai conteneşte odată zgomotul ăsta 
blestemat?” doamnele răspundeau: „Asta-i de la biata Teodora, 
care-şi câştigă viaţa cinstit”. Dar ei o luară ca o glumă. Şi nu 
dădură niciodată ochii cu ea. 

Unul dintre clienţii noştri era un ins straniu, cu faţa rotundă, 
zâmbitor, dezmăţat, numit Justinian, nepot al bătrânului 
comandant barbar al Gărzii Imperiale, Justin, care era neştiutor 
de carte. Justin trimisese după Justinian, când acesta era încă un 
tinerel oarecare, şi-l adusese dintr-un sat de munte din lliria, 
unde el însuşi fusese odinioară cioban; îi dădu nepotului 
educaţia de care, spre părerea lui de rău, el nu se putuse 
bucura. Justinian - al cărui nume de botez era Uprauda, „cel 
drept” - mai vorbea şi acum greceşte cu un puternic accent 
străin şi prefera de departe latina, limba oficială a provinciei 
sale de baştină. Niciuna dintre asociate nu ştia ce se întâmplă 
cu Justinian şi cum să se poarte cu el, şi cu toate că era politicos 


şi amuzant şi părea a fi hărăzit să devină om însemnat, le 
inspira o anumită stinghereală, într-un fel ciudat, de parcă nu ar 
fi fost pe de-a întregul om. Nici uneia nu îi făcea plăcere să-l ia 
în odaia ei. Stăpâna mea Antonina, cel puţin, izbuti să-l evite de 
fiecare dată, şi încă fără a-i stârni duşmănia. Indaro relată o 
poveste ciudată: cum, într-o seară, adormise în vreme ce 
Justinian se afla în pat cu ea şi cum, trezindu-se brusc şi 
descoperindu-se singură, văzu un şobolan mare ţâşnind de sub 
pătură şi sărind afară, pe fereastră. P 

Am văzut cu ochii mei ceva şi mai straniu. Intr-o seară, în 
vreme ce stătea de vorbă cu doamnele, Justinian zise: 

— Aud nişte zgomote la uşa din faţă. 

Dar lor le era lene să vadă ce-i acolo, iar eu eram ocupat cu 
un ştiu ce treabă, la tejgheaua cu vinuri. Am văzut atunci o 
emanaţie desprinzându-se de umerii lui Justinian şi plutind prin 
văzduh, un cap de fantomă care se repezi afară, pe uşă, şi apoi 
se întoarse. Justinian zise: 

— Nu a fost nimic, hai să continuăm discuţia. 

Doamnele nu văzură ceea ce văzusem eu; dar una din 
caracteristicile acestor fenomene era că întotdeauna le vedea 
numai o singură persoană, aşa că fiecare se îndoia de propriile 
sale simţuri, şi nu se putea aduce niciun argument în favoarea 
autenticităţii uneia sau alteia din acele viziuni. 

Era creştin şi-şi petrecea timpul cu discuţii teologice, chiar în 
mai mare măsură decât cu bârfeli de facțiune, sau glume şi 
poveşti  deşucheate; şi obişnuia să  postească regulat. 
Întotdeauna venea la casa clubului după terminarea zilelor de 
post, şi mânca şi bea nemăsurat. Câteodată postise, zicea el, 
trei zile, şi pofta lui de mâncare i-ar fi justificat lăudăroşeniile, 
chiar de-ar fi spus că nu mâncase vreme de trei săptămâni. Dar 
rumeneala din obraji nu-i pieri niciodată, până în ziua morţii, 
care veni la o vârstă foarte înaintată. Stăpâna mea, Antonina, îi 
spunea, obişnuit, Phagon, după vestitul găman bătrân care, 
odată, făcând o demonstraţie în faţa împăratului Aurelian, 
înfulecase într-o singură şedinţă: un porc, o oaie, un mistreţ şi o 
sută de pâini obişnuite. 

Şi Justinian se plânse că-l stinghereşte şuieratul roții de tors şi 
luă în râs explicaţiile noastre. Dar într-o dimineaţă, când se 
întâmplase să fi sosit în vizită, Teodora veni în salonul clubului, 
ca să-şi încălzească mâinile la foc, neaşteptându-se să dea 


peste oaspeţi la ora aceea. Când îl observă pe Justinian, şezând 
pe o canapea, după uşă, dădu să plece; dar el o trase de rochie 
şi o rugă să stea. Aşa că Teodora rămase şi-şi încălzi mâinile. 
Justinian începu o discuţie religioasă cu Chrysomallo, căreia îi 
plăceau subiectele de felul acesta, şi o birui ca de obicei, când 
deodată Teodora interveni cu un comentariu liniştit, dovedind că 
era foarte temeinic informată în privinţa doctrinei despre 
incarnaţiunea lui Hristos, care era subiectul dezbătut. Justinian 
exclamă cu admiraţie: 

— Asta-i foarte ingenios, dar totodată şi foarte neortodox, şi-şi 
întoarse atacurile împotriva ei. 

Işi continuară disputa la nesfârşite, uitând chiar şi de ora 
prânzului, până ce Justinian se ridică şi plecă în grabă când auzi 
toaca bătând surd - obişnuita chemare la rugăciune publică, în 
oraş. Ortodoxia lui Justinian se datora şi unor călătorii pe alte 
meleaguri: trăise câţiva ani în centrul ortodoxiei, la Roma, ca 
ostatec al regelui Teodoric al goților. Teodora îl strânse cu uşa 
într-un fel care ne surprinse; se părea că profitase de şederea ei 
la Alexandria pentru a învăţa de la dascălii de acolo anumite 
subtilităţi ale doctrinei. Astfel începu intimitatea dintre aceştia 
doi, iar Justinian era fascinat de dânsa, ca de o Magdalenă 
pocăită - căci nu fusese oare şi sfânta Maria Magdalena o 
prostituată? De acum încolo, ori de câte ori venea Justinian la 
casa clubului, se îndrepta direct spre odaia Teodorei. Ce se 
petrecea între cei doi, afară de discutarea naturii Trinității şi al 
destinului sufletului copiilor nebotezaţi şi a altor subiecte 
asemănătoare, nu ştiu; în orice caz, cât durau aceste 
întrevederi, roata ei de tors era foarte tăcută. Celelalte asociate 
erau încântate de a fi scăpat de societatea lui şi de sfârâitul 
roții. 


CAPITOLULIV _ | 
O CAVALERIE ÎMBUNĂTĂŢITĂ 


Anii aceştia de la începutul secolului al şaselea al erei creştine 
au fost ani răi pentru imperiu. Mama lui Belizarie poate fi 
scuzată pentru credinţa ei superstiţioasă că diavolul se afla în 
această vreme la culmea puterii sale. Impăratul care domnea 
era bătrânul Anastasie, cunoscut ca „Anastasie Ceacârul”, 
pentru că avea un ochi căprui şi unul albastru (o ciudăţenie, 
consemnată câteodată la pisici domestice, dar, după câte ştiu, 
niciodată, până atunci, la fiinţe omeneşti) sau „Anastasie 
Uşierul”, deoarece fusese cândva ofiţer al Gentilomilor Uşieri, la 
Curtea predecesorului său. Era un domnitor energic şi capabil, în 
ciuda vârstei sale şi, pentru majoritatea nenorocirilor petrecute 
sub domnia lui, nu i se poate aduce, personal, nicio învinuire ca, 
bunăoară, cutremurele care au pricinuit pagube mari unora 
dintre oraşele cele mai bogate de pe domeniile sale, or prima 
apariţie în Bosfor a lui Porfiriu, balena albă, sau ciuma care s-a 
răspândit, venind din Asia, sau o mare scădere a recoltelor, sau 
o încrâncenare a rivalităţii dintre Albaştri şi Verzi, ceea ce a dus 
la răzmeriţe şi răzvrătiri. Toate acestea s-au petrecut în jurul 
anului naşterii lui  Belizarie, concomitent cu războaiele 
complicate cu sarazinii, desfăşurate pe teritoriile ce se întindeau 
la răsărit de Palestina, şi cu raidurile peste Dunăre ale hunilor 
bulgari, sălbatici.  Creştinii ortodocşi atribuiau toate 
nenorocirile acestea unor cauze religioase, şi anume apariţiei 
simultane a doi papi rivali, socotind existența concomitentă a 
doi vicari ai lui Hristos, drept o blasfemie. Alegerea unui papă, la 
Constantinopol, avu loc în aceeaşi zi cu cea a celuilalt, la Roma, 
încetineala comunicațiilor dintre cele două oraşe-capitală 
pricinuind această nemaipomenită confuzie. Dar, odată ce i s-au 
încredinţat cheile Cerului, niciunul dintre rivali nu voia să-şi 
cedeze celuilalt legătura: papa de la Roma apăra punctul de 
vedere rigid-ortodox în disputa fantezistă (după părerea mea) 
despre natura unitară sau dublă a Fiului, în timp ce celălalt, cel 
numit de Anastasie, era pentru un compromis amabil. Fiecare 
arunca asupra celuilalt anatema de anti-papă, iar noi, păgânii de 


13 Noţiunea de „ortodoxie” este folosită etimologic, în sensul de credinţă 
dreaptă conformă cu doctrina bisericii creştine şi nu în sensul istoric in care 
s-a impus pentru biserica răsăriteană după marea schismă din 1054. 


pe Hipodrom, eram foarte amuzaţi de acest spectacol, şi mai 
ascuţeam conflictul, cei Verzi dintre noi luând partea unui papă, 
cei Albaştri partea celuilalt. 

De parcă toate necazurile acestea nu ar fi fost suficiente, 
Anastasie se încurcă şi într-un război cu Kobad, regele 
persanilor, care distruse în întregime una dintre armatele 
noastre, şi apoi pustii îngrozitor Mesopotamia romană. Anastasie 
fu nevoit să răscumpere pacea cu preţul a opt sute de mii de 
monezi de aur, şi asta într-o vreme în care aurul devenise mai 
rar decât oricând, datorită epuizării principalelor mine europene 
şi asiatice. În anul în care Belizarie se duse la şcoală, la 
Adrianopol, hunii bulgari pustiiră din nou Tracia de răsărit, caii 
lor păscând de-a dreptul în grădinile de zarzavat şi parcurile 
Constantinopolului suburban. Anastasie se apucă de treabă şi 
clădi un mare zid de apărare, la distanţă de treizeci şi două de 
mile de oraş, tăind drept de-a curmezişul istmului. De atunci 
încolo, zidul acesta a constituit o permanentă consolare, deşi a 
fost lăsat în paragină şi este uşor de ocolit la ambele capete. 

In ce priveşte disputele religioase: Anastasie, cu toate că 
personal înclina spre teoria monofizită, găsise, precum am mai 
explicat, că e politic să numească un papă care prefera un 
compromis între acest punct de vedere şi cel ortodox, adică cel 
al dublei naturi. Albaştrii erau ortodocşi, din considerente 
politice; Verzii erau fie pentru un compromis cu monofizitismul, 
fie pentru monofizitismul explicit. Într-o bună zi izbucni pe 
Hipodrom o asemenea răzmeriţă, stârnită de aceste deosebiri 
religioase, încât bătrânul împărat fu nevoit să stea în chip de 
petiţionar în dreptul potoului (precum făcuse Teodora şi familia 
ei, cam cu nouă ani în urmă) şi să-şi ofere abdicarea de pe tron. 
Albaştrii azvârliră cu pietre în el, dar Verzii i se alăturară, 
deoarece, fiind facțiunea cea mai puternică, le repartizase 
locurile cele mai bune de pe Hipodrom. Drept răsplată, el dădu 
cauzei monofizite tot sprijinul posibil. Dar nu după multă vreme, 
Albaştrii masacrară un grup de călugări trufaşi, monofiziţi; şi 
pentru că Anastasie nu îndrăzni să le răzbune moartea, puterea 
Albaştrilor deveni dominantă în oraş şi în Senat. Dar Vitalian, un 
Verde de rang patrician, organiză o armată de patruzeci de mii 
de traci monofiziţi şi-i conduse împotriva Albaştrilor, asediind 
oraşul, Temându-se pentru viaţa lui, Anastasie promise să 
convoace un Conciliu Bisericesc General, pentru a rezolva toată 


încurcătura religioasă; la care Vitalian îşi lăsă armata la vatră, 
înainte de să fi avut loc vreo luptă. Dar Anastasie nu se ţinu de 
cuvânt. 

Asemenea chestiuni privesc povestirea mea mai de aproape 
decât s-ar părea la prima vedere, deoarece acel ins ciudat, 
Justinian, a jucat un rol de frunte în negocierile dintre împărat, 
Albaştri şi Vitalian, în numele Verzilor. Justinian reprezenta 
facțiunea Albastră şi-i dădu lui Vitalian asigurări că situaţia 
poate fi calmată, spre satisfacția ambelor culori şi a ambelor 
dogme şi a împăratului însuşi. Justinian se împărtăşi chiar alături 
de Vitalian, ca o dovadă în plus a bunelor intenţii ale facțiunii 
Albastre şi depuse un jurământ de frăţie pe „Pâine şi Vin”. 
Pentru serviciile aduse i se oferi lui Justinian rang de patrician, 
dar el nu dori să accepte aceste onoruri înainte de a se căsători 
cu Teodora noastră, de care era în continuare teribil de 
îndrăgostit. Insă mătuşa lui, soţia lui Justin, o femeie bătrână şi 
virtuoasă, de la ţară, care nu ştia să vorbească greceşte, se 
opuse căsătoriei îngrozită de ideea că nepotul ei îşi va uni sorții 
cu o femeie care a fost cândva prostituată. Justinian ajunse 
astfel să înfrunte o dilemă: odată ce accepta rangul de patrician 
nu se mai putea căsători cu Teodora, dar a respinge această 
onoare părea un act de neloialitate; şi îi era teamă şi de mătuşa 
lui. Se consultă cu Teodora, care zâmbi şi zise: 

— Primeşte rangul, eu nu pot să stau în calea ascensiunii tale. 

Apoi Teodora se duse la mătuşa respectivă ca să-i comunice 
acelaşi lucru: ceea ce o încântă atât de mult pe bătrâna 
doamnă, încât îşi retrase opoziţia faţă de prietenia lui Justinian 
cu Teodora, cu condiţia ca ea să-şi părăsească locuinţa din casa 
clubului - precum ar fi trebuit încă mai de mult să procedeze o 
Marie Magdalenă cuviincios pocăită. Aşa că Teodora ne părăsi în 
schimbul unei case frumoase, bine mobilată şi dotată cu 
personal de serviciu, pe care i-o dărui Justinian; umbla prin oraş 
cu o trăsură trasă de o pereche de catări albi. Justinian însuşi se 
folosea de un car cu roţi şi şasiu de argint şi un echipaj de patru 
cai negri, înhămaţi într-un singur rând. 

Nu mult după acestea, Belizarie veni la Constantinopol, ca să 
studieze la şcoala de cadeți, dar stăpâna mea Antonina nu dădu 
ochii cu el. Împreună cu doamnele celelalte, renunţase la clubul 
care se dovedi a fi fost foarte rentabil. Chrysomallo se mărită cu 
un negustor bogat de vinuri, iar Indaro se duse să trăiască 


alături de Teodora, în calitate de doamnă de companie. Stăpâna 
mea ajunse la concluzia că s-ar putea mărita, la rândul ei. Găsi 
un negustor sirian masiv, de vârstă mijlocie, despre care putea 
presupune că o va trata cu îngăduinţă, că nu va trăi prea multă 
vreme şi că, murind, o va lăsa cu bunăstare. Il întâlnise 
întâmplător: venise într-o vizită de afaceri, la Constantinopol, şi 
închiriase în vecinătatea docurilor o casă mobilată, de felul celor 
pe care proprietarii le închiriază, cu nevastă cu tot, în vreme ce 
ei o duc din chef în chef, într-una sau alta din vinării. In cazul de 
faţă, nevasta închiriată muri pe neaşteptate şi negustorul 
rămase fără tovarăşă de pat şi totodată fără menajeră. Stăpâna 
mea acceptă să-i îngrijească o vreme gospodăria; şi-l încântă 
atât de mult, încât după numai câteva zile se căsătoriră legal. In 
povestea aceasta el nu deţine niciun rol mai deosebit, deoarece 
(pentru a fi sincer) nu fusese nici măcar tatăl celor doi copii ai 
stăpânei mele, care supravieţuiră - fiul ei Fotius şi fiica ei Marta 
- ci numai al unuia dintre cei doi care muriră. Dar negustorul 
făcu exact ceea ce se aştepta de la el, atât în viaţă cât şi la 
moarte, şi se pare că stăpâna mea l-a satisfăcut pe deplin, ca 
cea mai bună dintre soţii, deoarece astfel o descrise în 
testamentul său. 

Casa lor se afla la Antiohia, unde el era vistiernicul Albaştrilor 
pe Hipodromul local şi preşedintele breslei negustorilor de 
mătase. Până la urmă se dovedi a fi fost un om mult mai bogat 
decât bănuisem noi. Pace memoriei sale! Pentru a-i face 
plăcere, stăpâna mea trecu la creştinism, împreună cu alte trei 
femei. A fost o ceremonie memorabilă, în manieră siriană, 
sinceră, slujba fiind oficiată de un preot tânăr şi un diacon tânăr. 
Femeile fură cufundate goale; dar de dragul cuviinţei, în afara 
preoţilor nu se îngădui nici unui bărbat să fie de faţă. Eu nu 
fusesem exclus, fiind eunuc. Ei bine, oficierea botezului a 
constat din multe glume, băuturi, săruturi şi din mai puţină 
ceremonie creştină. Toţi şase o isprăvirăm în apă. 

In cel de al doilea an al vieţii noastre la Antiohia, care este un 
oraş la care ţin foarte mult (îndeosebi dacă cineva poate scăpa 
de arşiţa de vară, precum făceam noi, retrăgându-ne pe o moşie 
din Liban, printre flori şi cedri), ne sosi vestea morţii bătrânului 
împărat Anastasie. Curând după aceea ne parveni ştirea 
surprinzătoare că urmaşul său nu era unul dintre cei trei nepoți 
netrebnici ai lui, ciurucuri ale facțiunii Verzi, ci Justin, 


comandantul veteran al Gărzii Imperiale. Şambelanul de Curte al 
lui Anastasie îi dăduse lui Justin o sumă de bani considerabilă, 
pentru a mitui Gărzile ca să-l susţină pe propriul său candidat la 
tron. Justin, destul de cinstit, dădu aceşti bani gărzilor, dar îl 
înşelă pe şambelan: el însuşi îmbrăcă toga purpurie căptuşită cu 
postav aurit, ciorapii purpurii, sandalele roşii bătute în 
nestemate, tunica de mătase albă, eşarfa roşie ca focul, şi 
diadema de perle, cu cele patru mărgăritare mari legănându-se 
în spate. Gărzile îl ovaţionară cu entuziasm. Numele de botez al 
lui Justin fusese Istok, şi alt nume nu avea, dar se aranjase să fie 
înfiat de străvechea şi nobila familie a Anicienilor. Însă bătrâna 
lui soţie zise că toată pompa aceasta era ridicolă pentru o 
femeie ca dânsa: refuză să-şi poarte veşmintele imperiale sau 
să se mute în Sacrul Apartament Imperial, până ce Justin nu-i 
dădu un nume nou, în locul celui vechi. Aşa că din Lupchin (ceea 
ce înseamnă „iubită”) deveni Eufemia, şi fu prilej de mare haz în 
oraş, datorită manierelor ei de la ţară. Era un adevărat spectacol 
să o vezi împărțind pomeni săracilor, duminica, la catedrala 
Sfintei Sofia, urmată de suita ei elegantă, alcătuită din doamne 
şi eunuci. Lupchin cunoştea foarte bine puterea de cumpărare a 
banilor, dar nu se putea obişnui cu ideea că acum era stăpâna a 
sute de mii de monezi de aur. Aşa că, în faţa şirului lung de 
cerşetori admişi, împărțea cu solemnitate câte un ban de argint 
şi dacă, întâmplător, o bătrână, după ce-şi primea banul, se 
aşeza din nou la capătul cozii, Lupchin o recunoştea fără greş şi 
o trăgea zdravăn de urechi; cum mai obişnuia şi acum să-l tragă 
de urechi pe Justinian, dacă vorbea când nu se cuvenea sau 
dacă o supăra cu ceva. 

Justin era ortodox şi înclina spre Albaştri. Găsi necesar să se 
descotorosească de unul sau doi Verzi primejdioşi; printre 
aceştia se număra Vitalian. Justinian puse la cale uciderea lui 
Vitalian la un banchet, la care atât el cât şi imperialul său unchi 
luară parte. Justifică încălcarea jurământului său pe Eucaristie 
prin nişte subterfugii teologice, cum că un legământ făcut unui 
eretic nu te leagă. Justinian se vădi a fi de nepreţuit ca ministru 
al lui Justin, care nu ştia nici să citească, nici să scrie şi era 
nevoit să semneze toate documentele cu un sigiliu de aur ce 
lăsa în urmă literele LEGI, însemnând „Am citit şi aprobat”. 
Justin îl înfie, acordându-i demnitatea de consul şi numindu-l 
Comandant al Armatelor din Răsărit; dar Justinian nu era soldat 


şi prefera să stea la Constantinopol, cu Teodora. Verzii puseră 
mâna pe arme, ca să răzbune moartea lui Vitalian, dar Justinian 
era mereu ţinut la curent cu secretele lor de către loan de 
Capadocia şi înăbuşi fără milă răscoala; şi puteţi fi siguri că 
Teodora l-a încurajat în această acţiune. loan de Capadocia, deşi 
Verde, se întâmplă să aibă vederi ortodoxe şi-şi scuză astfel 
trădarea; căci îşi dădea limpede seama în ce direcţie bătea 
acuma vântul. Justinian îl răsplăti cu daruri mari de bani, şi o 
poziţie însemnată la Curte. Teodora îşi putea îngădui să aştepte 
cu răzbunarea ei. 

Între timp, ruptura cu papa fu reparată, deoarece Justin era 
mai neînduplecat decât însuşi papa, cum obişnuia să se şi laude, 
cam copilăreşte de altminteri; şi toţi episcopii şi preoţii 
monofiziţi fură îndepărtați din funcţii. O împrejurare ciudată era 
că Teodora, deşi o Albastră atât de loială sau, mai degrabă, o 
adversară atât de înverşunată a Verzilor, era, pe plan 
intelectual, monofizită, cum la rândul său loan de Capadocia, 
deşi Verde, era pe plan intelectual ortodox. Teodora nutrea 
convingerea - care mie mi se pare judicioasă - că dacă Fiul ar fi 
fost caracterizat prin ceva atât de singular, ca o natură dublă, 
cel puţin unul dintre evanghelişti sau apostoli, dacă nu chiar Fiul 
însuşi, ar fi pomenit această singularitate; dar n-o pomenise 
nimeni. Invers, părerea lui Justinian era că o natură dublă este o 
realitate destul de comună, deşi la oamenii obişnuiţi ea se 
manifestă, îndeobşte, ca fiind în parte umană, în parte 
demonică. (Ceea ce era adevărat de-a binelea în privinţa lui.) 
Teodora răspundea la acest argument: 

— Demonii sunt numeroşi şi trupul unui om poate cuprinde 
concomitent chiar şi şapte, admit. Dar Dumnezeu este, pe 
veşnicie. Unul, prin axiomă teologică, de aceea dacă Isus a fost 
într-adevăr Dumnezeu, atunci a fost şi Unul. 

Belizarie - care era ortodox, deşi nu fanatic - absolvi şcoala 
de cadeți, cu distincţie, şi se dovedi un excelent ofiţer de gardă. 
Purta acum uniforma alcătuită din tunică verde, căptuşită cu 
roşu, guler de aur, scut roşu, încadrat albastru, cu o stea 
neagră. Nu se amestecă în politica de facţiuni, nici nu-şi irosi 
timpul cu deşertăciuni, aşa că lustin îl notă ca meritând 
avansare rapidă şi-l încurajă să întocmească pentru oamenii de 
sub comanda lui un nou sistem de instrucţie de cavalerie. 
Belizarie elaboră planul pe care-l enunţase atât de limpede în 


timpul banchetului de la Adrianopol, şi anume de a înarma 
cavaleria grea atât cu arc cât şi cu lance, făcând-o astfel 
utilizabilă şi ca forţă de hărţuială, şi ca trupă de şoc. Justin era 
un soldat bătrân şi părerile lui Belizarie îi erau pe plac; admiră, 
de asemenea, unitatea perfectă pe care o descoperi stăruind 
între Belizarie şi fraţii săi ofiţeri - Rufinus, loan Armeanul şi 
Uliaris. Când deveni împărat, le îngădui să instruiască în acest 
stil nou o companie de recruți şi să o ducă într-un raid, peste 
Dunăre. 

Cu acest prilej, Belizarie îşi înarmă toţi oamenii cu lance şi un 
arc rigid, care avea o cadență de tragere înceată, dar ale cărui 
săgeți puteau străpunge orice armură de corp. La fel, înzestră 
pe fiecare cu un scut mic, uşor de mânuit, legat de braţ, are era 
în acelaşi timp şi un fel de tolbă pentru o jumătate de duzină de 
suliţi scurte, ascuţite. Aceste suliţi puteau fi folosite la distanţă 
mică. Erau apucate de capătul în care stăteau înfipte penele, se 
ţineau în sus, asemenea unor torţe şi se azvârleau cu o mişcare 
a braţului, concomitent înainte şi în jos; capetele erau grele, dar 
penele le mențineau pe traiectorie. Ca armă de folosit în ultimă 
instanţă, în cazul în care dădea greş până şi lancea, purtau câte 
o sabie grea, lată, într-o teacă, pe pulpa stângă. Pentru a 
stăpâni toate aceste arme şi în acelaşi timp şi calul, era nevoie 
de multe luni de exerciţii. Arcul, bunăoară, este o armă a cărei 
mânuire necesită ambele mâini; aşa că Belizarie îşi antrenă 
oamenii în a-şi conduce caii fără căpăstru, prin presiunea 
genunchiului şi a călcâiului. Dar mai introdusese şi un dispozitiv 
nou: scări de şa metalice, care atârnau de curele, ca un ajutor 
pentru încălecare şi pentru călărirea cailor foarte înalţi, pe care 
îi prefera. Scările fac acum parte din dotarea generală a 
armatei, deşi la început fuseseră dispreţuite, ca fiind potrivite 
numai pentru femeile care încalecă. In sfârşit, le asigură 
oamenilor săi şei late, bine căptuşite, în faţa cărora se legau, 
când nu erau folosite, mantalele de lână pentru vreme rece sau 
ploioasă. Purtau cămăşi de zale, fără mâneci, până la coapse, 
cizme înalte, din piele netăbăcită. Când nu era folosit, arcul se 
ţinea pe spate; săgețile se păstrau într-o tolbă, alături de sabia 
lată; lancea era purtată în dreapta, într-un toc de piele. 

Recrutul era instruit să facă totul metodic, aşa că fiecare 
acţiune devenea obişnuită: de exemplu, întinderea corzii arcului 
se executa întâi în timp ce mergea la pas, apoi în trap, apoi în 


galop. Mâna dreaptă se întinde în spate, după arc, îl trage în 
faţă, aşază pe piciorul drept capătul de care este legată coarda 
şi îndoaie arcul, apăsându-l în jos. Mâna stângă, care între timp 
a tras repede o săgeată din tolbă, deschide o copcă de care este 
prinsă coarda şi petrece laţul peste opritor; apoi mâna stângă 
coboară spre mijlocul arcului, trece săgeata în mâna dreaptă şi, 
într-o clipă, arcul e în acţiune. Belizarie îşi însuşise metoda 
aceasta de la huni. De la goți învățase mânuirea potrivită a 
lancei şi scutului şi-şi puse oamenii să se antreneze în a para 
lovituri, luptându-se unul cu altul, cu suliţi uşoare, fără vârf 
metalic. Ultimul exerciţiu al cuirasierului aproape gata instruit 
consta din a galopa de-a curmezişul unui câmp, la marginea 
căruia se apropia „Omul spânzurat”. Acesta era o momâie 
împăiată, care se legăna pe o spânzurătoare, aşezată pe un 
cărucior cu roţi mici; căruciorul venea, coborând încet pe o 
pantă blândă. Călărețul trebuia să-şi armeze arcul din goana 
calului, să ţintească trei săgeți în figura care se balansa şi apoi 
să fie gata să o atace cu lancea sau cu suliţi scurte. Rangul, 
solda şi raţia erau acordate după îndemânarea vădită la 
exerciţiul acesta şi la altele asemănătoare. Belizarie pretindea 
ofiţerilor săi facultăţi excepţionale: exploatarea iscusită, în 
manevre, a terenului, promptitudine şi precizie în raportarea 
către cartierul general, apreciere rapidă a greutăților şi 
avantajelor tactice, dar, mai presus de toate, însuşirea de a-şi 
stăpâni oamenii, fie că erau într-un singur corp, fie că erau 
dispersaţi. La unii oameni această însuşire e oarecum mai 
firească decât la alţii; dar nimeni nu se poate bucura de ea dacă 
nu izbuteşte să dobândească, prin vitejie fizică, respectul 
oamenilor săi. De aceea, Belizarie insistă ca fiecare ofiţer să fie 
cel puţin tot atât de îndemânatic cu arcul, lancea, sulița scurtă, 
sabia, şi să fie tot atât de bun călăreț ca şi cei mai buni dintre 
soldaţii de sub comanda lui. 

Justin îl întrebă pe Belizarie: 

— Ce fel de recruți vrei? Ai vreo preferinţă pentru vreo clasă, 
trib sau rasă? 

Răspunsul lui Belizarie: 

— Dă-mi oameni care ştiu să bea apă stătută şi să mănânce 
stârvuri. Să fie o forţă amestecată: munteni, oameni de la mare 
şi oameni de pe câmpia largă. Nu-mi da contingente de pălmaşi, 


ci lasă-mă să-i aleg unul câte unul, şi nici membri de facțiune să 
nu fie şi nici din cei care au mai slujit ca soldaţi în alte unităţi. 

Justin încuviinţă acest răspuns. In unele campanii, mai mulţi 
ostaşi mureau de boli decât de răni, şi victimele erau în cea mai 
mare parte oameni neobişnuiţi cu hrana şi apa proastă. Muntenii 
erau îndeobşte îndrăzneţi, viguroşi, independenţi, cu vederea şi 
auzul bine dezvoltate; în regiuni accidentate erau de nepreţuit 
ca iscoade şi ghizi. Oamenii de la şes ştiau să umble cu caii şi se 
pricepeau la arta războiului purtat pe spaţii întinse. Cei de la 
mare erau îndemânateci şi le venea uşor să se simtă ca la ei 
acasă în locurile necunoscute şi să se înţeleagă cu străinii. 
Fiecare dintre aceste categorii putea învăţa de la celelalte; cu 
cât mai diversă va fi compoziţia, cu atât mai puternică va fi 
disciplina în orice escadron, şi cu atât mai uşor se va înţelege un 
escadron cu celălalt. Căci legăturile rasiale sau religioase 
strânse, unind oamenii sub un singur stindard, pricinuiesc 
adeseori răzmeriţă, nemulţumire şi certuri cu alte unităţi. A te 
înrola în armată trebuie să însemne a dobândi cetăţenia într-o 
lume complet nouă, şi nu să semene cu mutatul cuiva din 
centrul oraşului său de baştină, undeva la mahala. Acestea erau 
atât părerile lui Justin, cât şi ale lui Belizarie. 

Belizarie nu voia să aibă contingente recrutate de pe moşii - 
cu alte cuvinte nu voia sclavi vărsaţi de moşieri, în chip de 
impozit, armatei - pentru că îndeobşte moşierii trimiteau 
oamenii cei mai slabi şi nefolositori; adăugase însă cererea de a- 
i alege unul câte unul, ştiind că în aceste contingente se trimitea 
câteodată un om numai şi numai pentru că era prea activ şi 
prea de sine stătător în cuget ca să-i fie pe plac moşierului său - 
şi acesta, tratat în mod corespunzător, putea deveni un bun 
soldat. In sfârşit, nu voia membri ai facţiunilor, pentru că aceştia 
deveneau elemente turbulente, oriunde nimereau; şi nu voia 
nici oameni cu serviciul militar efectuat anterior, în vreo altă 
unitate, deoarece aceştia considerau în orice împrejurare că le 
ştiu pe toate mai bine decât ofiţerii şi sergenţii escadronului sau 
companiei în care se aflau acum, şi-i învățau pe recruți 
şmecherii tradiţionale, pentru a se eschiva de la datorie, pentru 
a fura şi pentru a-şi îmbunătăţi situaţia în dauna altora. 

Justin îi permise lui Belizarie să-şi aleagă oameni dintre 
recruţii care se încorporau anul acela din Tracia, Iliria şi Asia 
Mică; iar el îi alese, conform precizărilor făcute. 


Cu un escadron bine instruit, Belizarie întreprinse un raid 
peste Dunărea Superioară, în vara anului Domnului 520. Îi atacă 
pe gepizi, o rasă germanică turbulentă, care se aşezase cam de 
o sută de ani prin părţile acelea. Gepizii luptau călare, folosindu- 
se de paloşe lungi, vorbeau cu glas tare şi-şi ungeau părul 
galben cu unt rânced. Erau organizaţi, ca cele mai multe triburi 
germanice, în gau-uri, comunităţi de cinci mii sau mai multe 
suflete, fiecare condusă de un nobil, asigurând cam câte o mie 
de luptători pentru armata naţională. Miile gav-urilor erau 
subdivizate în „sute”, trupe de călăreţi liberi, care depuseseră 
jurământ personal, de loialitate, faţă de un nobil de rang mai 
mic şi care, membri ai unui singur clan sau ai unui grup de 
familii, făceau un schimb regulat de femei, pentru căsătorie. 

Misiunea lui Belizarie a fost de a ataca unele forţe mai mici 
ale gepizilor, de a lua prizonieri, de a nu pierde el însuşi oameni, 
de a insufla acestei naţiuni un respect nou faţă de numele 
imperial. Indeplini toate aceste sarcini. Până şi cei mai nobili 
dintre gepizi purtau foarte puţină armură, bizuindu-se pe 
pieptare de piele, coifuri şi scuturi de răchită, acoperite cu piei; 
şi numai infanteria lor, alcătuită din sclavi sau iobagi, folosea 
arcul. Tactica lui Belizarie era de a atrage cavaleria gepizilor cât 
mai departe de infanteria lor şi de a o ţine în raza de acţiune a 
săgeţilor; de a nu-i lăsa să se apropie cu securile lor de luptă şi 
cu suliţele scurte, până ce nu se demoralizau din pricina 
pierderilor suferite; de a descăleca, în primul rând cât mai mulţi 
cu putinţă, prin săgetarea cailor. Atunci şarja, dar nu continua 
urmărirea, prinzând doar pe cei descălecaţi şi pe toţi acei care 
încercau să se menţină pe poziţie. In decursul acestei campanii 
de vară, despre care nu pot da amănunte geografice deoarece 
pe aceste meleaguri nu există oraşe aşezate sau alte locuri mai 
bine cunoscute care să indice perimetrul unde s-a desfăşurat 
lupta, efectuă incursiuni până la patru sute de mile. Hrana pe 
care oamenii săi o purtau asupră-le era alcătuită din făină de orz 
şi pastramă de capră, fiecare purtând o raţie pentru zece zile. 
Menţinu pe râu o corabie de aprovizionare, cu depozite de 
săgeți şi un atelier de reparaţii la bord; aceasta era baza lui. La 
sfârşitul campaniei, trei dintre oamenii săi fuseseră răniţi şi unul 
se înecase într-o mlaştină; dar prinsese nu mai puţin de 
patruzeci de gepizi, care, preferând cu toţii viaţa de soldat 
vânzării ca sclavi pentru muncă manuală, cerură permisiunea de 


a se înrola în cavalerie, sub comanda personală a lui Belizarie. 
Aceştia au fost primii recruți barbari ai Regimentului de casă al 
lui Belizarie, căci Justin, plin de gratitudine, a rebotezat în felul 
acesta unitatea, îngăduindu-le ostaşilor să depună jurământ de 
credinţă faţă de comandantul lor. 

Gepizii duceau lipsă de metale, atât de fier cât şi de aur, şi 
bijuteriile lor aveau o valoare neînsemnată. 

Mulţi dintre ofiţerii care s-au distins mai târziu, în decursul 
celor patru războaie ale lui Belizarie, au fost antrenați în 
decursul acestei campanii; sau în cursul expediției represive, pe 
care o întreprinse în vara următoare, împotriva hunilor bulgari 
de pe Dunărea inferioară, care în ultima vreme deveniseră iarăşi 
activi pe malul nostru al râului. Cu acest prilej duse cu el şase 
sute de cavalerişti grei, în loc de două sute. Problema pe care o 
avea de înfruntat cu bulgarii, care sunt arcaşi călare, era cum să 
ajungă aproape de ei, nu cum să-i ţină departe. Metoda lui 
consta din a folosi ca momeală vie o unitate mică, pe cai repezi; 
îi atrăgea pe bulgarii lacomi într-o poziţie nefavorabilă, în care li 
se putea tăia retragerea. Asemenea gepizilor, ori de câte ori se 
opreau din marşuri, bulgarii îşi apărau comunităţile cu baricade 
construite din căruţe. Belizarie se apropia de ele din direcţia 
vântului, şi le dădea foc, cu săgeți aprinse. Pricinui bulgarilor 
pierderi însemnate şi captură numeroşi prizonieri, dar taberele 
ocupate ofereau prea puţină pradă. 

Pentru aceste fapte de arme, Belizarie fu înaintat de la titlul 
de „Patrician Distins” la cel de „Patrician llustru”. Justinian era 
acum Comandantul Gărzilor Imperiale, sub tatăl său adoptiv, 
împăratul Justin. Totuşi, el nu era soldat şi problemele privind 
armata erau de fapt şi acum rezolvate tot de Justin. Pe de altă 
parte, Justin nu se pricepea la problemele de stat şi la afaceri 
civile şi îi lăsă pe funcţionarii de stat să facă mai mult sau mai 
puţin ce doreau, controlaţi fiind de Justinian. 

Belizarie era acum folosit ca supraveghetor general al 
instruirii militare şi petrecu următorii patru ani deplasându-se 
dintr-un oraş de garnizoană în celălalt, prin toată partea de 
răsărit a imperiului, scriind rapoarte amănunțite despre starea 
trupelor pe care le inspecta şi despre capacitatea ofiţerilor şi 
făcând recomandări pentru îmbunătățirea instrucției şi 
echipamentului, Dobândi mulți prieteni printre ofițerii vechi, a 
căror activitate o lăuda, şi printre ofiţerii tineri mai activi, pe 


care îi propunea pentru avansare; dar şi mai mulţi duşmani. 
Refuza de fiecare dată să închidă ochii faţă de incompetenţă sau 
faţă de lipsuri în echipament şi deveni cunoscut drept un om 
care nu putea fi mituit. 

Păstră înaltele favoruri ale Curţii, deşi ori de câte ori era 
îndemnat să se însoare cu una sau cu alta din femeile de 
obârşie înaltă, se scuza, spunând că în prezent era prea mult pe 
drumuri. Când va fi să se aşeze, se va căsători. Dar nu avea 
încurcături cu femei, fie ele căsătorite, fie necăsătorite, şi se 
abţinea de la vizitarea marelui bordel pe care-l clădise 
Constantin, şi care devenise locul general de întâlnire a tot ce 
reprezenta spirit şi modă la Constantinopol. Duşmanii săi dădură 
să se înţeleagă că nu avea amantă pentru că preferă pe cei de 
acelaşi sex; dar asta era o minciună sfruntată. Cauza pentru 
care nu s-a căsătorit - evident, după părerea mea personală, 
deci subiectivă - era că amintirea stăpânei mele Antonina 
continua să stăruie într-însul; şi se ţinea departe de bordel, 
pentru că vizitarea stabilimentului era potrivnică legii creştine, 
pe care jurase să o respecte. Afară de asta, activitatea pe care o 
desfăşura ajungea cu prisosinţă pentru a-i ţine cugetul ocupat, 
şi dacă voia să se distreze, se ducea la vânătoare, cu statul său 
major. Nu-l deranja prea mult dacă era lipsă de căprioare sau de 
iepuri sau de alt vânat; era gata să tragă după şoimul din cer 
sau în şarpele din tufiş, la fel ca după vânat nobil, şi nu trăgea 
mai puţin precis. Îşi încurajă ofiţerii la acelaşi exerciţiu; căci 
vânătoarea, zicea el, este un soi de instrucţie. Recomanda în 
mod deosebit vânătoarea de mistreţ cu lancea. 

Îndatoririle sale îl aduseră de două ori la Antichia, dar prima 
dată stăpâna mea şi soţul ei se aflau întâmplător la vila lor din 
Liban; şi nici a doua oară Antonina nu-l întâlni, deşi jinduia să-l 
revadă. Soţul ei îl invitase acasă, la cină, dar el refuză, 
pretextând obligaţiunile oficiale. Totuşi, scrise cu mâna lui o 
scrisoare, ca o atenţie deosebită faţă de soţul stăpânei mele. 
Părerea mea, influenţată în mod firesc de prejudecăţi, este că se 
simţea tulburat de perspectiva de a o reîntâlni pe Antonina, în 
postura de soţie a unui alt bărbat. 

Toate acestea pot părea o istorie cam extravagantă, dar mai 
târziu am mai întâlnit un caz asemănător, în Italia; un tânăr 
patrician se îndrăgostise de o femeie căsătorită, la vârsta 
fragedă de treisprezece ani. Nu numai că se abţinu definitiv de a 


mai iubi vreo altă femeie, dar se retrase în sălbăticie şi trăi 
acolo, într-o peşteră, unde mai târziu întemeie frăţia de călugări 
sihastri care acum sunt numiţi benedictini, după acest disperat 
de Benedict. Erau o frăţie cumsecade, care avea numai trei 
îndeletniciri şi anume: adorarea lui Dumnezeu, lectura şi munca 
manuală; se abţineau de la carne de măcelărie, de la politică şi 
de la vicii. Dar membrii frăţiei, în frunte cu Benedict, ajunseră la 
părerea că bărbatul şi femeia nu trebuie să-şi fie numai străini, 
ci duşmani fireşti, de neîmpăcat; ceea ce, pentru mine, e o 
absurditate. Odată le-am vizitat sihăstria, împrejmuită cu ziduri 
înalte, pe Muntele Cassino, deasupra Căii Latine, între Roma şi 
Neapole, şi am găsit că totul se conforma unei discipline dintre 
cele mai severe şi mai amănunţit elaborate. Am raportat cele 
văzute stăpânei mele, căreia regulile mânăstirii nu-i îngăduiau 
să intre şi i-am spus despre Benedict: 

— In el s-a pierdut un bun soldat. 

Belizarie, care era de faţă, îmi răspunse, în spirit creştin: 

— Nu, Eugeniu, un bun soldat a fost găsit. 

Intr-o anumită împrejurare, acest Benedict a fost aproape 
înfrânt: femeia pe care o iubea se îndură până la urmă de el, şi 
angajă un grup de femei de la teatru, ca să vină într-o seară cu 
ea la mânăstire; câte o femeie de fiecare călugăr. Bătură la 
poarta principală; iar când uşierul - un got uriaş - le deschise, fu 
atacat de nişte braţe care-l cuprinseră drăgăstos, îmbunat cu 
sărutări parfumate, şi luat prizonier. Atacul fu dat cu multă 
vigoare, şi toţi călugării sucombară, cu excepţia a doi sau trei 
care se închiseră în chiliile lor şi azvârliră cheile pe fereastră, ca 
să scape de ispită: precum se imobilizase, în legendă, Ulise în 
faţa ispitelor Sirenelor, poruncindu-le marinarilor lui să-i lege 
mâinile şi picioarele de catarg. Numai Benedict rămase pe 
poziţie. Luă de mână pe conducătoarea atacului şi-i vorbi cu 
sinceritate plină de dragoste şi o făcu să se ruşineze amarnic 
pentru acţiunea ei. Dacă istoria lui este adevărată, atunci 
Benedict avea un caracter tot atât de neclintit ca şi Belizarie. 
Sau, poate, chipul femeii mai pierduse între timp din frumuseţe; 
căci era, fără îndoială, mult mai în vârstă decât el, iar femeile 
patriciene din Roma sunt mâncăcioase şi leneşe, şi se îngraşă 
repede, precum crapul captiv în eleşteu. 

In orice caz, Belizarie trăi o viaţă dreaptă şi ordonată şi în toţi 
aceşti ani o singură expediţie nu-i reuşi: cea îndreptată 


împotriva lui Porfiriu, celebra balenă, care stingherea, iată, de 
douăzeci şi cinci de ani navigația din Bosfor şi Marea Neagră şi 
nu putea fi ucisă sau prinsă cu niciun chip. Acest Porfiriu a fost 
singura balenă despre care se ştie că a intrat vreodată în Marea 
Mediterană. Balene mult mai mari, numite balene spermatoase, 
se întâlnesc adeseori în Atlantic şi una, de proporţii 
considerabile, eşuase odată la Cadiz. Negustorii de pe Marea 
Roşie, care navighează în fiecare an până la Ceylon, purtaţi de 
vintul muson, întâlnesc unele şi mai mari în Oceanul Indian - 
acestea furnizează oasele de balenă şi adeseori ating o lungime 
de patru sute de picioare. Porfiriu nu avea mai mult decât a opta 
parte a acestei lungimi; dar contrar balenelor indiene, care sunt 
nişte făpturi timide şi evită corăbiile, el purta un război de 
nimicire împotriva imperiului. Balenele nu mănâncă, precum s- 
ar putea presupune, peşti mari, delfini, foci şi rechini, ci numai 
peştii cei mai mici: ţâşnesc prin apă cu botul larg deschis şi 
înghit milioane dintr-odată. Porfiriu obişnuia să întreprindă 
croaziere prin Marea Neagră, hrănindu-se pe fundul mării, în 
perimetrele de prăsilă a peştelui şi câteodată dispărea luni 
întregi. Dar de fiecare dată revenea şi se posta în strâmtorile 
Bosforului sau ale Helespontului şi lăsa curentul să-i care roiuri 
întregi de peşte în gură. La prima apariţie a lui Porfiriu, un 
pescar curajos, plictisit să-şi vadă năvoadele mereu rupte, reuşi, 
pe când barca lui mică trecea repede pe lângă namilă, să 
azvârle o suliță grea, de pescar, în coada balenei. Aceasta a 
constituit o declaraţie formală de război şi Porfiriu, ale cărui 
intenţii fuseseră până atunci destul de paşnice, şarjă împotriva 
bărcii şi o sfărâmă cu o lovitură a cozii. Abia atunci se văzu că 
Porfiriu nu este o balenă tânără, din soiul obişnuit, paşnic, ci o 
balenă-asasin - cum li se spune - în toată firea, de soiul celor pe 
care marinarii de pe ruta Indiilor le văzuseră războindu-se cu 
balenele mari şi sfârtecându-le cu lovituri repetate. 

Porfiriu stătea la pândă în adâncurile mării şi apărea brusc, 
aruncând o trombă de apă printr-o gaură din cap şi apoi ţâşnea 
spre orice barcă sau corabie mai mică pe care o zărea, o lovea 
cu coada şi o distrugea. A scufundat, de asemenea, două corăbii 
de un tonaj considerabil, la răstimpuri diferite, ridicându-se 
brusc sub ele şi făcând să le sară scândurile, prin izbituri 
repetate cu capul. Se poate însă ca acestea din urmă să fi fost 
accidente. 


S-au dat tot soiul de explicaţii pentru ravagiile lui Porfiriu. 
Ortodocşii susțineau că a fost trimis ca pedeapsă pentru păcatul 
ereziei monofizitismului, dar monofiziţii spuneau că nu poate fi 
adevărat, deoarece Porfiriu izbea deopotrivă ortodocşi şi 
monofiziţi. (Şi pe vremea despre care vorbesc, se făcuse pace 
cu Roma.) Alţii spuneau că era în căutarea unui loan - şi mulţi 
marinari nepopulari, fie ortodocşi, fie monofiziţi, după caz, i-au 
fost aruncaţi, în chip de sacrificiu. Episcopi de ambele păreri 
fuseseră trimişi să-i predice de pe țărm şi i se mai trimeteau, 
plutind pe apele curentului, texte scrise pe fâşii de hârtie, care îl 
conjurau, în numele Sfintei Treimi, să se întoarcă în oceanul din 
care venise. Dar Porfiriu era neştiutor de carte şi nebotezat şi nu 
lua nimic în seamă. 

Belizarie se prezentă voluntar, ca să-l vâneze şi să-l răpună 
pe Porfiriu. Se postă la intrarea în Marea Neagră, în perioada în 
care balena era aşteptată să se întoarcă pe obişnuitele ei 
meleaguri de vânătoare. Belizarie se găsea într-o corabie mai 
mare decât cele pe care Porfiriu obişnuia să le atace, înarmată 
cu o catapultă de asediu, de felul celor care nu aruncă obişnuita 
săgeată scurtă, cu pene de lemn, ci o suliță lungă, grea. Pentru 
mânuirea  catapultei, Justinian îi puse la dispoziţie un 
detaşament de miliţie orăşenească a facțiunii Albastre - 
răspunderea pentru apărarea zidurilor Constantinopolului fiind 
împărţită între Demarhul Albaştrilor şi Demarhul Verzilor - 
membrii detaşamentului fiind înaripaţi de dorinţa de a cuceri 
prin nimicirea lui Porfiriu glorie pentru culoarea lor. Echipajul 
corăbiei era, de asemenea, Albastru. Vopsiră suliţele catapultei 
cu albastru şi, la fel, vopsiră coastele corăbiei în albastru, ca şi 
paletele văslelor. 

In sfârşit, sosiră rapoarte că Porfiriu fusese zărit de-a lungul 
coastei nordice, deplasându-se încet, în jos, spre oraş, şi că era 
pus pe rele. Belizarie ordonă o veghe atentă; şi puse catapulta 
la încercare, făcând instrucţie cu milițienii în mânuirea ei, ca să 
ajungă la perfecţiune. Le ordonă să ţintească un butoi pe care îl 
aruncaseră peste bord, până ce izbuteau să calculeze cu 
precizie forţa de propulsie a frânghiilor, când acestea erau 
întinse cu un vinciu. Omul de veghe îl zări pe Porfiriu aruncându- 
şi trâmba de apă, la o jumătate de milă distanţă. Porfiriu se 
apropie, înotând la suprafaţă, şi se îndreptă chiar spre vas, de 
parcă ar fi vrut să-l izbească. Era un animal inteligent, cu haz, şi 


ştia ce teribilă reputaţie dobândise; când îl zăreau, corăbiile 
obişnuiau să-şi ridice toate pânzele şi să fugă ca vântul, deviind 
câteodată cincizeci de mile, şi chiar mai mult, de la cursul lor. 
Dar această corabie nu se clinti. 

Bestia veni mai aproape, tot mai aproape, şi acum Belizarie 
dădu ordinul de tragere. Suliţa ţâşni prin aer - şi străpunse 
butoiul, spre care milițienii prudenţi, speriaţi de mânia lui 
Porfiriu, preferară să ţintească în continuare. Porfiriu se mulţumi 
cu o mângâiere blajină a cozii - care rupse două duzini de palete 
de vâsle - şi apoi se scufundă şi dus a fost. Dar înainte de a 
izbuti să dispară, Belizarie trase în el o săgeată grea, dintr-un 
arc rigid, de metal, de felul celor folosite în războiul de asediu, 
împotriva inamicului care încearcă să forţeze intrarea în oraş, 
sub protecţia unor scuturi foarte groase. Ţinti în locul unde 
presupunea că trebuie să fie creierul; dar anatomia balenei este 
ciudată şi săgeata se cufundă, pierzându-se din vedere, în 
stratul protector de grăsime. 

Aceasta a fost ultima întâlnire a vânătorilor cu Porfiriu; după 
ce mai patrulară câteva zile, se întoarseră. Echipajul ţinu sfat şi 
conveni asupra unei poveşti care îi satisfăcu mândria. După ei, 
Belizarie trăsese cu arcul dar nu nimerise, iar după aceea ei 
trăseseră cu catapulta. Suliţa s-a dus drept între fălcile deschise; 
Porfiriu muşcase coada suliţei şi plecase, urlând, cu vârful de 
metal adânc îngropat în gât. 

— Curând va muri de rănile sale, se lăudară ei, şi veţi 
recunoaşte capul suliţei noastre, datorită culorii. 

Verzii refuzară să accepte aceste pretenţii, îndeosebi pentru 
că Belizarie nu le susţinu, ci se mărgini la a spune: 

— Miliţienii şi-au mânuit catapulta cu energie şi s-au dovedit a 
fi ţintaşi de precizie. Am înaintat un raport oficial către 
Luminăţia-sa, împăratul. Neîndoielnic, îl va publica la timpul 
potrivit. 

Dar, pentru a cruța onoarea Albaştrilor, Justin reţinu de la 
publicare raportul. 

Porfiriu continuă să distrugă năvoade şi ambarcaţiuni, mulţi 
ani de aici încolo. Verzii, deşi convinşi că Albaştrii fuseseră laşi, 
nu se grăbiră să se facă de râs prezentându-se voluntar pentru 
a pune capăt zilelor lui Porfiriu. 


CAPITOLUL V 
RĂZBOI CU PERSIA 


Împăratul romanilor şi Marele Rege al persanilor sunt duşmani 
străvechi; totuşi, amândoi cugetă despre ei înşişi ca despre ochii 
gemeni ai lumii, farurile unite ale civilizaţiei. Fiecare găseşte în 
existenţa celuilalt o alinare în solitudinea funcţiei sacre pe care 
o deţine şi există o nuanţă de camaraderie care revine mereu în 
scrisorile regale pe care le schimbă între ei - în vreme de război 
nu mai puţin decât în vreme de pace. Se salută ca doi veterani 
jucători de table, care zi de zi joacă unul cu celălalt, în vinărie, 
pentru costul băuturii din ziua respectivă. Unul din ochi sau unul 
din faruri străluceşte peste o mare parte a Europei şi peste Asia 
Mică şi o parte a Africii; celălalt, peste imense teritorii din Asia 
Mare. Este adevărat că, în ambele cazuri, suveranitatea 
exercitată peste multe regiuni este numai nominală. Persanii nu 
pot controla satrapiile depărtate ca Bactria şi Sogdiana şi 
Arachosia; şi, în vremea în care scriu, romanii au pierdut în toate 
privinţele, afară de titlu, Britania, în favoarea picţilor şi 
saxonilor, Galia, în favoarea francilor şi burgunzilor, Africa, în 
cea a vandalilor şi maurilor, Spania, în favoarea unuia dintre 
neamurile de goți, iar Italia cu Roma însăşi, în favoarea celuilalt. 
Totuşi, controlul efectiv al unei mari părţi a lumii a rămas şi 
rămâne în puterea unuia sau a celuilalt, precum şi controlul 
nominal al unei alte mari părţi. 

Spre norocul păcii lumii, deserturi de nisip şi platouri înalte, 
întinse şi stâncoase, se află între cele două imperii, practic pe 
toată lungimea frontierei lor comune - care începe la capătul de 
răsărit al Mării Negre, străbate Armenia, coboară în spatele 
Siriei şi Palestinei, până la capătul nordic al Mării Roşii. Rareori 
în istoria lumii au reuşit armate apusene să cucerească părţi din 
Asia, dincolo de aceste hotare, sau armate răsăritene să 
năpădească Europa sau Africa. Şi chiar când asemenea 
evenimente s-au petrecut, invazia respectivă n-a durat mult. 
Xerxes Persanul a eşuat în cucerirea Greciei, în ciuda faptului că 
adusese dincoace, în Europa, peste podul de vase pe care-l 
construise peste Helespont, armate imense; Alexandru Grecul 
cucerise Persia, dar împărăţia lui umflată nu a supravieţuit 
morţii sale. De obicei însă, invadatorul, fie de o parte fie de 
cealaltă, era învins în apropierea frontierei; sau, dacă izbutea, 


nu reţinea teritoriile ocupate, ci se retrăgea acasă, după 
stoarcerea unui tribut, într-o formă sau alta. Conflicte de felul 
acesta s-au desfăşurat aproape întotdeauna în Mesopotamia, în 
regiunea dintre cursurile superioare ale Eufratului şi Tigrului. 
Acesta este terenul cel mai potrivit pentru campanii militare - 
care, totuşi, este mai avantajos pentru persani, din cauza 
accesului mai uşor la silozurile de merinde şi la oraşele de 
garnizoană. 

Vreme de mai multe veacuri după Alexandru, imperiul persan 
era cunoscut ca cel al parţilor, datorită Arsacizilor, dinastia 
domnitoare, care era de origină partă; dar cam o sută de ani 
înainte de botezul lui Constantin şi transferarea capitalei 
imperiului de la Roma la Constantinopol, un descendent al 
străvechilor regi persani, pe numele Artaxerxes, s-a răsculat şi i- 
a răsturnat pe Arsacizi. Noua dinastie, Sassanizii, a redat 
imperiului numele de persan, i-a reinstaurat tradiţiile şi de 
atunci încoace s-a menţinut neîntrerupt la putere. (În vremea 
despre care scriu, diadema regală era deţinută de Kobad, cel de 
al nouăsprezecelea descendent al liniei.) Sassanizii purificară şi 
întăriră străvechea religie a persanilor, care este cultul focului, 
după revelaţiile profetului şi magului Zoroastru. Această religie 
fusese mult alterată de filosofia greacă - după cum fuseseră şi 
străvechile religii romane şi iudee, ca şi religia creştină. 
(Comparaţi povestea simplă, frumoasă, relatată de cele patru 
Evanghelii - izvorâtă evident printre ţărani şi pescari neştiutori 
de carte, care n-au studiat niciodată gramatica sau retorica - cu 
plictisitorul creştinism filosofic al vremii noastre!) Dar regele 
Artaxerxes a izgonit toţi filosofii din regatul său. Aceştia s-au 
întors la noi cu noţiuni persane şi au adus peste creştinism 
năpasta unei noi erezii, cea a manicheenilor. Manicheenii au 
plăsmuit o teorie cu desăvârşire originală despre natura lui 
Hristos. Şi anume, susțineau că această natură e dublă, şi nu 
numai dublă, dar şi contradictorie: Isus, omul istoric, a fost 
imperfect şi păcătos, în vreme ce Hristos, contrapartea lui 
spirituală, a fost un Mântuitor Divin. Manicheenii sunt detestaţi 
deopotrivă în Persia şi în Creştinătate, şi personal nu am niciun 
cuvânt de rostit în apărarea lor. Persanii i-au încurajat numai în 
Armenia persană, pentru a slăbi legăturile de simpatie religioasă 
dintre această ţară, care este creştină, şi Armenia romană, care 
este de asemenea creştină, dar rigid ortodoxă. 


Interzicând vorbăria inutilă - cel puţin astfel îi apare filosofia 
unui om cu minte practică, aşa cum sunt eu - şi ordonând 
întoarcerea la simplitatea primitivă în acţiune, vorbă şi 
cugetare, Artaxerxes a restaurat puterea originară a persanilor, 
atât sub aspectul guvernării civile, cât şi al celei militare. S-au 
purtat războaie mari între urmaşii săi şi împărații romani ce s-au 
succedat, războaie din care, una peste alta, persanii au ieşit 
avantajaţi. Dar cel de al patrusprezecelea, pe linie descendentă 
sassanidă, a fost Bahram Vânătorul, numit astfel pentru că 
nutrea o pasiune deosebită pentru vânatul măgarului sălbatic 
din deşert. Acesta a intrat într-un război cu noi, pentru că 
persecutase creştinii aproape tot atât de fanatic precum îi 
persecutăm noi pe semenii noştri creştini; şi a fost biruit în 
bătălie şi obligat să facă legământ, pe onoarea lui regală, de a 
respecta pacea vreme de o sută de ani. Fiii şi nepoţii lui, de 
teamă să nu stârnească mânia duhului său, au păstrat într- 
adevăr pacea cu stricteţe şi cei o sută de ani au expirat abia în 
vremurile noastre. Atunci, precum am mai menţionat, războiul a 
izbucnit din nou şi armata lui Anastasie, condusă în mod ruşinos, 
a fost tot atât de ruşinos înfrântă. Aceasta a fost campania la 
care fusese martor cetăţeanul Simion. 

Cearta avusese mai multe cauze, dar principala a constituit-o 
preţul cu ridicata al mătăsii. Mătasea este un material pentru 
veşminte, cu mult mai răcoros, mai uşor şi mai atrăgător la 
vedere decât orice alt material cunoscut. A fost descoperită de o 
regină chineză, primitivă, şi veacuri de-a rândul a fost importată 
din China, pe mare şi pe uscat, pentru folosinţa celor bogaţi şi 
cu gusturi subţiri, şi pentru dansatoare şi prostituate şi altele 
asemenea; şi, dintr-un lux rar, a devenit o marfă cu care se 
fudulea oricine. Mătasea se vopseşte uşor, îndeosebi cu 
vopseaua purpurie, extrasă dintr-o moluscă. Bumbacul este o 
altă marfă folositoare, importată din Răsărit, îndeosebi din India; 
este floarea fibroasă a unui arbust de mlaştină şi se ţese din ea 
un material uşor, dens, mai răcoros decât lâna şi uşor de spălat. 
Totuşi, bumbacul nu are luciul şi fineţea mătăsii. Niciodată nu a 
existat vreun mister în jurul bumbacului; dar nimeni, afară de 
chinezi, nu ştia care este natura şi originea mătăsii, iar ei nu 
voiau niciodată să-i dezvăluie secretul, dorind să-şi păstreze 
preţiosul monopol. Mătasea crudă ne parvenea în jurubiţe 
gălbui, răsucite pe smocuri de iarbă, fiecare jurubiţă conţinând o 


anumită greutate de fire. Naturaliştii presupuneau că era firul 
unui uriaş păianjen chinez, dar alţii credeau că era fibră obţinută 
din scoarţa unui anumit palmier şi iarăşi alţii gândeau că era 
făcută din ceea ce se răzuieşte de pe partea inferioară, păroasă, 
a frunzei de dud. Totuşi, nimeni nu izbuti să dovedească 
justeţea părerii sale, deoarece raporturile noastre cu China au 
fost întotdeauna întreţinute prin nişte mijlocitori - cu excepţia 
unei perioade de acum patru sute de ani, când corăbiile noastre 
ajunseseră direct în porturile Chinei de Sud. Noi tratam fie cu 
colonia de negustori persani din Ceylon, pe ruta maritimă, fie cu 
Persia însăşi, pe ruta de uscat. Caravanele cu mătase din China 
au nevoie de o sută cincizeci de zile pentru a ajunge la graniţa 
persană, pe drumul ce trece prin Buchara şi Samarkand, şi de 
alte optzeci de zile pentru a ajunge la graniţa noastră, pe 
drumul prin Nisibis pe Eufratul Superior; de acolo, o călătorie de 
douăzeci de zile aduce mătasea la Constantinopol. Călătoria pe 
mare este poate mai puţin riscantă, dar mătasea trebuie atunci 
să treacă prin mâinile negustorilor abisinieni din Marea Roşie şi, 
astfel, s-ar plăti o vamă dublă. 

Pe măsură ce spori cererea, negustorii chinezi urcară preţul 
mătăsii brute; şi persanii, neacceptând ca singurii profitori să 
rămână chinezii, sporiră preţul de revânzare mai mult decât ar fi 
fost echitabil. Atunci negustorii noştri, puşi în situaţia de a nu 
mai putea realiza niciun profit cumpărând la preţul acesta, se 
hotărâră să trateze, pe cât cu putinţă, nemijlocit cu chinezii, 
redeschizând un vechi drum de negoţ, la nord de teritoriile 
persane, dincolo de Marea Caspică; acest drum, lung dar 
practic, intra în teritoriul nostru printr-o strâmtoare îngustă a 
munţilor Caucaz, la răsărit de Marea Neagră şi la graniţa dinspre 
Colchida, o ţară bogată, prietenă cu noi. Către Colchida se 
îndreptase, în vremuri de demult, Jason, însoţit de argonauţi, ca 
să readucă Lâna de aur, care era, cred eu, o parabolă pentru 
bogăţiile răsăritene, aduse pe această cale nordică. Hotărându- 
se să redeschidă vechiul drum, negustorii noştri îşi dădură 
seama că trebuie să plătească o cotă triburilor de huni sălbatici, 
prin teritoriile cărora urma să treacă, dar sperau că aceştia se 
vor mulţumi cu mai puţin decât persanii. Cel mai apropiat şi cel 
mai puternic dintre aceste triburi erau hunii albi, numiţi astfel 
pentru că aveau o înfăţişare europeană, nu ca ceilalţi huni, care 
par nişte animale răufăcătoare, galbene la culoare. Trăiau între 


Marea Caspică şi cea Neagră şi erau duşmanii dintotdeauna ai 
persanilor. Nu o dată un dar trimis la vreme potrivită acestor 
huni albi, pentru a-i convinge să atace Persia dinspre nord, a 
salvat graniţa noastră de ameninţarea unei invazii serioase. 

Dar planul negustorilor eşuă. Persanii prinseră de veste şi-i 
convinseră pe chinezi să trateze numai cu ei. Apoi regele Kobad 
scrise, sarcastic, împăratului Anastasie, că hunii albi îl trag acum 
la răspundere pentru cota pe care romanii promiseseră că le-o 
vor plăti în schimbul folosirii drumului de nord. Dacă Anastasie 
doreşte să mai cumpere mătase, trebuie întâi să împrumute 
guvernământului persan banii cu care acesta să-i îmbuneze pe 
hunii dezamăgiţi. Bineînţeles că Anastasie refuză cu indignare 
această cerere, după care Kobad invadă Armenia romană cu o 
armată mică dar bine instruită, asediind importantul oraş Amida 
de pe cursul superior al Tigrului. Anastasie trimise în ajutor o 
armată de cincizeci şi două de mii de oameni, însă nu încredinţă 
comanda, ca de obicei, unui singur general incapabil, ci mai 
multor generali incapabili, de acelaşi rang - care tot timpul se 
opuseră reciproc unii faţă de planurile celorlalţi, şi nu reuşiră să 
cadă de acord nici măcar într-o singură privinţă. De aceea, 
această mare forţă fu bătută, divizie după divizie, în mai multe 
întâlniri crâncene; şi unele unităţi fugiră, fără să îndrăznească să 
se angajeze măcar în bătălie. În felul acesta, renumele nostru fu 
atât de discreditat în Răsărit, încât dacă atenţia lui Kobad nu ar 
fi fost atrasă de o invazie dinspre nord a hunilor - Anastasie 
cumpărase serviciile hunilor albi, plătindu-le de două ori cota 
promisă - ar fi încercat, neîndoielnic, să năvălească peste Siria 
şi Asia Mică şi, tot atât de neîndoielnic, invazia aceasta ar fi 
izbutit. Amida căzuse, după un asediu îndelungat, datorită 
neglijenţei unor călugări armeni, care erau de strajă la unul din 
turnuri, dar care mâncaseră şi băuseră prea din belşug, după un 
post îndelungat, şi adormiseră; persanii se strecurară în acest 
turn, printr-un vechi tunel subteran pe care-l descoperiseră şi-i 
măcelăriră pe călugări până la ultimul. În timpul asaltului, Kobad 
însuşi vădi mare energie pentru un om de şaizeci de ani. 
Căţărându-se pe o scară de asalt, cu sabia în mână, ameninţă să 
străpungă orice persan care dă îndărăt. Se spune că magii 
persani, luându-se după un semn, l-au convins pe Kobad să nu 
ridice asediul, cum intenţionase să facă, când acesta devenise 
obositor; iată semnul: câteva prostituate îi batjocoriseră, de pe 


ziduri, pe persani, ridicându-şi fustele înspre ei şi strigându-le: 
„Veniţi înăuntru şi desfătaţi-vă!” Magii interpretară aceasta ca 
un semn că în curând oraşul îşi va dezvălui tainele în faţa 
persanilor; şi descoperirea trecerii subterane, secrete, le dădu 
dreptate. Kobad, întorcându-se ca să-i combată pe hunii albi, 
lăsă la Amida o garnizoană de o mie de oameni, care izbuti să 
menţină oraşul, în pofida forţei trimise de romani spre 
despresurare şi acceptă să evacueze oraşul, la doi ani după 
cucerirea lui, numai după ce i se plătiră şaptezeci de mii de 
monezi de aur. 

Pacea între Anastasie şi Kobad se încheie pe şapte ani, dar 
dură mult mai mult, deoarece Anastasie era prea slab şi Kobad 
prea ocupat, ca să mai continue înfruntarea. Dar două acte 
ostile fură săvârşite, de fiecare parte câte unul. Kobad ocupă 
Porţile Caspiene, trecătoare în Caucaz prin care caravanele 
noastre urmau să plece în căutarea mătăsii; şi Anastasie întări 
oraşul deschis Daras, aproape de frontiera persană, oraş care 
domină drumul principal dintre cele două ţări. 

Să dau o explicaţie ce înseamnă, în fapt, fiecare dintre aceste 
acte. Porţile Caspiene sunt de mare însemnătate strategică. 
Constituie singura trecătoare care poate fi folosită prin lanţul 
semeţ şi teribil al Caucazului, şi care, la rândul său, înseamnă o 
barieră de multe sute de mile între întinsele stepe asiatice, pe 
care le cutreieră în voie hunii nomazi, şi lumea noastră 
civilizată. Alexandru cel Mare a fost primul în măsură să 
aprecieze cum se cuvine importanţa strategică a acestei 
trecători, care are o lungime de şapte mile, şi începe la capătul 
dinspre noi cu o poartă naturală, aşezată printre stânci 
prăpăstioase, şi care poate fi apărată de o garnizoană mică. A 
clădit acolo un fort, care în ultimii opt sau nouă sute de ani a 
fost stăpânit de mulţi principi. Actualul conetabil era un hun 
creştinat, ale cărui păşuni se întindeau de această parte a 
muntelui şi erau păzite de fort, împotriva hunilor păgâni aflaţi de 
partea cealaltă. 

Acest conetabil simţi că i se apropie moartea şi, neavând prea 
multă încredere în mintea şi curajul fiilor săi, îi scrise lui 
Anastasie, oferindu-i să-i vândă fortul şi trecătoarea, pentru 
câteva mii de monezi de aur. Anastasie îşi convocă principalii 
senatori şi le ceru părerea în această chestiune; pe care ei o 
dădură, precum urmează: „Porţile Caspiene ar fi avut mare 


însemnătate comercială pentru Maiestatea-voastră Sacră, dacă 
aţi fi putut folosi drumul de nord al caravanelor pentru negoţ 
nemijlocit cu China; cum însă această intenţie a fost zădărnicită, 
datorită intrigilor persane, nu se poate trage niciun folos de pe 
urma lor. Maiestatea-voastră îşi va da seama că actualul 
conetabil sau fiii săi vor continua să apere fortăreaţa, fără niciun 
stimulent din partea voastră, doar pentru a-i ţine departe pe 
năvălitorii din stepă, care ar putea încerca să vină peste ţara lor. 
Mai mult, a posta acolo o garnizoană romană ar fi primejdios şi 
costisitor totodată, deoarece Porţile Caspiene sunt aşezate la 
două sute de mile dincolo de capătul de răsărit al Mării Negre şi 
chiar şi mai departe de dioceza din Pontus, care este cel mai 
apropiat dintre domeniile Clemenţei-voastre, pe malurile sudice 
ale acestei mări; satrapia persană a lberiei este aşezată la 
mijloc. De aceea sfătuim pe Măria-ta să-i mulţumească foarte 
politicos acestui hun şi să-i trimită un dar preţios, dar să nu 
azvârle bani buni după bani răi; graniţa de răsărit a costat şi 
până acuma prea mult imperiul.” 

Anastasie, neînţelept, le urmă sfatul. Conetabilul muri scurtă 
vreme după aceea şi fiii săi se încăierară pentru succesiune. 
Atunci cel mai tânăr dintre ei, care fusese frustrat de moştenire, 
îi scrise lui Kobad, propunând ca o puternică unitate persană să 
ocupe Porţile şi el însuşi să fie numit conetabil, cu un mare 
salariu anual. Kobad trimise unitatea, ocupă Porţile, măcelări pe 
toţi fiii, inclusiv pe cel mai tânăr, şi se felicită că acum domeniile 
sale cele mai apusene erau apărate de huni. Dacă Anastasie ar 
fi avut curajul să trimită o garnizoană la Porţi, ar fi putut, ori de 
câte ori ar fi dorit, să dea drumul peste partea persană a 
Armeniei unor valuri întregi de năvălitori, cu uşurinţa cu care un 
grădinar îndepărtează dopul unui rezervor de apă şi inundă 
canalele de irigație. 

Atât despre Porţile Caspiene. Şi acum câteva cuvinte despre 
întărirea Darasului de către Anastasie. Un străvechi tratat 
interzicea ambelor părţi construirea unor întărituri noi, de-a 
lungul frontierei. Persanii se supărară rău din cauza acestei 
acţiuni, dar Anastasie mai întări şi satul Erzerum din Armenia 
romană, prefăcându-l de fapt într-o cetate. Persanii luară şi 
această acţiune în nume de rău, ca şi intrigile sale cu călugării 
manicheeni din Armenia persană, desfăşurate sub pretextul că 
s-ar fi convertit, în taină, la secta lor. 


Când Anastasie muri şi Justin îi urmă, viitorul i se păru lui 
Kobad îngrijorător. Ştia că Justin este un soldat capabil şi simţea 
apropiindu-se propriul său sfârşit. Asemenea atâtor regi 
orientali, îşi ura moştenitorul natural, al cărui nume era Khaous. 
Miza pe cel mai tânăr fiu al lui, Khosrou, copilul celei de a doua 
neveste ale sale care, odinioară, i-a înlesnit prin jertfa ei 
evadarea din aşa numitul Castel al uitării, unde fusese închis de 
un uzurpator, vreme de doi ani. Ea schimbase cu el veşmintele 
şi rămăsese în locul lui, iar când înşelăciunea se descoperi, fu 
omorâtă prin torturi deosebit de crude. Inainte de a scăpa, 
Kobad îi jurase că de-şi va redobândi vreodată tronul, succesorul 
îi va fi fiul ei. Pe lângă Khaous mai exista încă un fiu, Jamaspes, 
care era cel mai capabil militar din toată Persia şi se bucura de 
încrederea întregii nobilimi; dar el nu putea fi ales la tron, 
deoarece îşi pierduse un ochi într-o bătălie cu hunii. În Persia nu 
poate domni niciun om mutilat sau deformat în vreun fel, şi una 
din ciudăţeniile legilor persane este că acestea niciodată nu pot 
fi schimbate sau anulate. Kobad medită ani de zile cum anume 
ar putea să scape de Khaous, care era susţinut în mod loial de 
fratele său Jamaspes; dar nu găsi nicio soluţie. Numai când 
Anastasie muri şi Justin deveni împărat, se hotărî pentru o 
anumită acţiune. li scrise lui Justin o scrisoare ciudată, însoţind-o 
cu câteva daruri foarte frumoase, bijuterii şi lucrări de artă. O 
citez aici cu câteva omisiuni nesemnificative: 

„Kobad din Neamul Sassanizilor, Fratele Soarelui, Mare Rege 
al  Persanilor,  Ilmpărat  Recunoscut al  Mediei, Irakului, 
Transiordaniei, Cisarabiei, Persarmeniei, Kirmanului, 
Khorasanului, Mekranului, Omanului, Sindului, Sogdianei şi al 
altor ţări, prea numeroase pentru a fi înşirate cum se cuvine în 
această scurtă scrisoare, către Justin, împăratul Creştin al 
Romanilor, cu reşedinţa la Constantinopol, trimite salutări. 

Văr Regal, am suferit mari nedreptăţi de pe urma lui 
Anastasie, Tatăl tău, precum tu, în binecunoscuta nobleţe a 
sufletului tău, vei fi printre primii să recunoşti. Totuşi, am găsit 
de cuviinţă să lăsăm deoparte toate acuzaţiile pe care le-am 
putea aduce romanilor, încredinţaţi fiind că în timpul vieţii 
regescului tău Tată ai deplâns acţiunile sale necugetate, tot atât 
de mult ca şi noi înşine, deşi din respect filial, te-ai abținut de a 
le domoli urmările. Dar noi suntem siguri că adevărata victorie 
este a aceluia care, deşi se ştie nedreptăţit, este totuşi gata să 


se lase îmblânzit de duşmanii săi, când aceştia îi solicită 
prietenia. Aceasta este mărinimia propusă de Kobad, şi el este 
gata să se lege de Justin cu cea mai strânsă prietenie cu putinţă. 

Vărul nostru Regal nu poate să nu cunoască o înţelegere 
demnă de luat aminte, care a avut loc între strămoşul său, 
Împăratul Arcadius şi strămoşul meu, marele Yesdijerd, care şi-a 
zis singur (în marea sa umilinţă faţă de Zeul Soare pe care îl 
adora) «Păcătosul». Acest Arcadiu fiind grav bolnav şi neavând 
un fiu de vârstă matură, ci numai un copil, pe nume Teodosie, 
se temea ca acest copil să nu fie înlăturat de la succesiune, de 
vreun general sau de către una din rudele sale ambiţioase. Tot 
aşa se temea că supuşii săi se vor folosi de nesiguranța politică 
atât de caracteristică pentru domnia unui Ilmpărat de vârstă 
gingaşă. De aceea, el a scris curajos strămoşului nostru 
Yesdijerd, rugându-l să acţioneze ca tutore al copilului său, până 
ce va deveni major, şi să-i păzească tronul împotriva rivalilor. 
Nobilul nostru strămoş, Păcătos după nume dar virtuos în fapte, 
a acceptat misiunea şi a scris Senatului din Constantinopol o 
scrisoare, amenințând cu războiul pe orice uzurpator al tronului 
lui Teodosie. Şi apoi duse faţă de Roma o politică profund 
paşnică, până la moartea lui. 

În amintirea acestei nobile istorii, care îl onorează pe Arcadius 
nu mai puţin decât pe strămoşul nostru, şi cu nădejdea unui alt 
veac de pace, aşa cum mai apoi împăratul Teodosie a jurat 
strămoşului nostru Bahram Vânătorul, şi care a expirat abia de 
curând, avem următoarea propunere a-ţi face: ca tu, Justin, să 
faci din iubitul nostru fiu Khosrou, care este urmaşul ales de noi 
pentru tron, fiul tău adoptiv. Fă asta şi te vom iubi, şi supuşii 
noştri îi vor iubi pe supușii tăi, iar Marele Rege cu Împăratul 
Romanilor nu vor mai fi veri, ci fraţi. Rămâi cu bine.” 


Vă puteţi închipui că atât Justin, cât şi Justinian, ca 
prezumptivul său urmaş, ar fi trebuit să fie încântați de această 
scrisoare, care oferea o soluţie fericită tuturor greutăților pe 
care le aveau de înfruntat, inclusiv vechea dispută cu privire la 
preţul mătăsii; şi nu aţi greşi. Totuşi, au socotit recomandabil să 
adune senatorii principali pentru a le cere sfatul, la fel cum 
făcuse Anastasie în chestiunea Porţilor Caspiene. Este 
binecunoscut ce se petrece în asemenea împrejurări. Concluzia 
cea mai simplă şi cea mai evidentă este respinsă, nedemnă fiind 


de asemenea experţi întru înţelepciune ca aceşti bătrâni cu 
părul alb, şi se dezbate cu frenezie o alternativă obscură, care 
se respinge până la urmă, şi în sfârşit se ajunge la o concluzie 
dintre cele mai întortocheate care, deşi minunat de nepotrivită, 
este acceptată în unanimitate. Există o poveste populară, foarte 
nimerită în acest context. Odată, la Atena, doi deştepţi de 
poliţişti urmăreau un hoţ teban, care fugea spre graniţele 
oraşului, când dădură peste o firmă cu inscripţia: „La ciorchine. 
Tebanii sunt bineveniţi.” Unul zise: „Probabil că s-a refugiat 
aici”. - „Nu, strigă celălalt, acesta este locul în care se aşteaptă 
să-l căutăm!” - „Exact, reluă primul, aşa că probabil s-a hotărât 
să ne păcălească, intrând.” Aşa că se apucară să caute 
meticulos prin local. Intre timp, hoţul teban, care nu ştia să 
citească, fugi peste graniţă, ajungând în siguranţă. In felul 
acesta dezbătea acum Senatul, tot atât de deştept, despre 
Kobad. Era sincer, sau era viclean, sau era rău intenţionat? Sau 
ce altceva? 

Se examinară tot soiul de păreri şi până la urmă Cancelarul, 
ca expert în drept ce se afla, îşi dădu părerea bine chibzuită, 
cum că Kobad ascunde cea mai mare viclenie, sub aparenţa 
unei depline sincerităţi: intenţionează, de fapt, să-l lase pe 
Khosrou adoptat ca fiu al lui Justin, ca după moartea lui Justin să 
revendice legitim imperiul! Orice persoană de rând - dar nu era 
de faţă nicio persoană de rând - şi-ar fi dat imediat seama de 
absurditatea acestui argument. In primul rând, persanii sunt un 
popor cinstit şi Marele Rege nu ar fi în stare să-şi terfelească 
demnitatea regală printr-un astfel de giumbuşluc de două 
parale; în al doilea rând, niciun persan nu putea avea o cât de 
palidă speranţă, să fie acceptat de noi în chip de candidat la 
tronul roman, nici măcar dacă s-ar fi botezat în religia creştină, 
ceea ce, fireşte, l-ar fi îndepărtat dintr-odată de comunitatea 
fraţilor săi întru adorarea focului. Adevărul era că oferta lui 
Kobad era sinceră, de bun vecin (un far semnalând celuilalt far), 
la fel cum fusese odinioară cea a lui Arcadius. Dar părerea 
Cancelarului îl sperie pe Justinian, care nu dorea să aibă rivali la 
succesiune; şi nici măcar Teodora, care judeca scrisoarea ca 
fiind exact ceea ce intenţiona să fie, nu-l mai putu convinge să 
revină la o judecată sănătoasă în această chestiune. Aşa că 
Justin fu nevoit să-i dea lui Kobad un răspuns stupid, în care se 
oferi să-l adopte pe Khosrou prin ceremonia armelor, nu prin 


Cartă Imperială. Această formă de adopţiune era uzuală în 
primul rând printre goți. Viitorul tată oferă un cal şi o armură 
completă viitorului fiu şi rosteşte o formă simplă: „Eşti fiul meu 
fără cusur. In ziua aceasta, după obiceiul popoarelor şi în chip 
bărbătesc, te-am conceput. Duşmanii mei să fie duşmanii tăi; 
prietenii mei, prietenii tăi; rudele mele, rudele tale.” Deosebirea 
dintre această formulă şi adopţiunea civilă, prin Cartă, este că 
formula goților nu e recunoscută de Dreptul Roman ca acordând 
fiului vreun titlu asupra patrimoniului, ci este socotită un simplu 
contract de protecţie legală pe de o parte şi de obedienţă filială 
pe de altă parte. 

Inainte de a convoca senatul, într-o întrevedere particulară, 
Justinian îl asigurase pe ambasadorul persan, că împăratul, după 
părerea lui, va accepta fără întârziere misiunea; în consecinţă, 
ambasadorul trimisese un mesaj lui Khosrou să stea pregătit la 
frontieră, de unde în scurt timp va fi escortat la Constantinopol, 
pentru ceremonia de adopţiune. Dar acum, bineînţeles, lucrurile 
apărură schimbate, Khosrou se simţi cumplit de insultat când un 
ambasador roman înmână reprezentantului său la Nisibis, pe 
frontieră, acest răspuns jalnic. Un simplu „nu” ar fi fost mult mai 
puţin jignitor, decât un „nu” mascat într-un „da”. Oare Justin s-a 
aşteptat într-adevăr ca domnitorul celui mai vechi şi celui mai 
mare regat din lumea civilizată să îngăduie fiului său preferat, 
urmaşului său ales, un prinţ cu sângele lui Artaxerxes şi Cirus în 
vine, să fie tratat ca un oarecare oştean de profesie, ca un 
barbar german? Curând după această întâmplare, războiul 
reizbucni; în cursul acestuia i se dădu lui Belizarie primul său 
comandament mai important. 

Inainte de a relata isprăvile sale, trebuie să vă mai spun câte 
ceva despre cele petrecute cu stăpâna mea şi cu mine, la 
Antiohia. Intr-o zi, la amiază - era în cea de a douăzeci şi noua zi 
a lunii mai - în anul izbucnirii acestui nou război persan, stăteam 
pe veranda dinspre grădina casei, aşteptând să se anunţe 
prânzul. Era un loc răcoros, foarte frumos căptuşit cu faianţă 
albastră, cu o fântână care juca neîntrerupt şi un bazin alb, plin 
cu peşti de diverse culori, împrejmuit cu ghivece de flori, printre 
ele unele specii foarte rare, importate din Extremul Orient. 
Stăpâna mea, somnoroasă, ţinea între degete un lucru de mână, 
dar era incapabilă să coasă, din pricina apăsării care se lăsase în 
ziua aceea; iar eu îmi simţeam mădularele şi mintea deopotrivă 


de moleşite. Deodată am început să simt greață. Tot pământul 
părea să se ridice şi să se zguduie în jurul meu. Eram îngrozit: 
să fie holeră? Voi muri în câteva ceasuri? Holera bântuia în 
cartierele mai sărace ale oraşului, ucigând cinci mii de suflete 
pe zi. Nu departe de noi se înălța un templu superb, în stil 
corintic, care odinioară fusese închinat zeiţei Diana (aceeaşi cu 
zeiţa siriană Astarte), dar acum, de vreo sută de ani şi mai bine, 
devenise cartierul general oficial al facțiunii Albastre. Uitându- 
mă într-acolo prin arcul verandei, am încercat să-mi fixez 
privirea asupra peristilului larg al clădirii masive, ale cărei 
coloane în marmură galbenă de Numidia se înşiruiau în rânduri 
înalte. Dar şi acestea se clătinau, de parcă ar fi fost bete şi la o 
smucitură deosebit de violentă toate părură a se răsturna lateral 
şi peristilul se prăbuşi cu un huruit şi o bufnitură asurzitoare! 
Dintr-odată mi-am dat seama că nu eu sunt cel bolnav, ci muma 
noastră, Pământul! Ceea ce simţeam, era de fapt un cutremur 
de o violenţă uriaşă şi teribilă. l-am apucat pe Fotius, băiatul 
stăpânei mele, şi pe micuța Marta, care se jucaseră pe duşumea 
alături de mine şi am fugit în grădină, Antonina împleticindu-se 
în urma mea. Era şi timpul: o clătinare şi mai violentă a 
pământului ne azvârli jos pe toţi şi, cu un huiet cumplit, 
frumoasa, scumpa, confortabilă noastră casă se prăbuşi, 
devenind un morman de moloz şi de scândură ruptă. Un obiect 
oarecare, zburând prin văzduh, mă izbi în cap şi m-am trezit 
făcând automat mişcări de înot cu braţele, de parcă aş fi fost 
azvărlit în mare de pe o corabie eşuată, iar valuri care se umflau 
mereu, mă acopereau. Într-adevăr, chiar în clipa aceea - deşi eu 
nu ştiam - multe mii de concetăţeni ai mei înotau, şi încă de 
frica morţii. Căci marele râu Orontes, umflat de apele de 
primăvară, fusese scos din matcă de convulsiile pământului; şi 
acum se abătea asupra oraşului de jos, în valuri înalte de 
douăzeci de picioare, măturând totul în cale. 

Când capul mi se mai limpezi puţin, o apucai pe stăpâna mea 
de mână şi dădurăm buzna îndărăt, spre locul unde fusese casa, 
strigându-i nebuneşte pe servitori. Dar toţi erau îngropaţi sub 
ruinele din care se ridicau nori de praf, cu excepţia a doi 
grădinari şi un slujitor, care când simţiseră primul şoc scăpaseră 
pe uşa din dos, şi de o slujnică, rănită grav. Incercarăm să 
eliberăm dintre ruine pe cineva care gemea rău de tot, aproape 
de noi - cred că era cumnata stăpânei mele - dar, dintr-odată, 


se stârni vântul şi printre mormanele de dărâmături se răspândi 
fulgerător focul, făcând imposibilă orice acţiune de salvare. La 
un moment dat mi se păru că-l aud ţipând pe băiatul mai 
vârstnic al stăpânei mele; dar ajuns la locul acela, n-am mai 
auzit nimic. Apoi şocurile începură să-şi piardă, treptat, 
intensitatea. Câteva ceasuri mai târziu furăm în stare să 
evaluăm grozăviile acelei zile. 

Antiohia, cel de al doilea oraş al Imperiului de Răsărit (deşi 
Alexandria şi Corintul şi lerusalimul contestau, cu semeţie, acest 
titlu) zăcea în ruine. Dintre cele trei sferturi de milion de 
locuitori, cei care supravieţuiseră - poate cu excepţia câtorva 
mii - rămăseseră cu toţii fără adăpost; căci un incendiu 
mistuitor distrusese casele de lemn care scăpaseră de cutremur. 
Nicio biserică sau clădire publică nu rămăsese nevătămată. 
Fisuri lungi şi cumplit de adânci apăruseră pe faţa pământului, 
înghițind străzi şi rânduri întregi de case. Paguba cea mai 
fantastică se produsese în cartierele Ostracin şi Nimfean, dar 
cea mai mare pierdere de vieţi a fost la Băile publice (numite 
după Hadrian şi Traian), care în momentul primului şoc erau 
aglomerate. 

Năpastele obişnuite care însoțesc un cutremur de asemenea 
amploare nu se lăsară aşteptate: jaf, răzmeriţă, contaminarea 
apei, răspândirea molimelor printre locuitori (holera, cu forţă 
sporită) şi încrâncenate certuri religioase, în privinţa cauzelor 
dezastrului. Spre norocul nostru, aveam un guvernator capabil, 
care izbuti să reţină încrederea elementelor mai bune dintre 
supraviețuitori. Organiză grupuri pentru scoaterea celor prinşi 
de vii între dărâmături, pentru combaterea focului, pentru 
înmormântarea morţilor, pentru clădirea unor adăposturi 
temporare şi pentru adunarea şi distribuirea merindelor. Dacă 
nu ar fi fost el, situaţia noastră ar fi devenit într-adevăr 
deznădăjduită. 

Soţul stăpânei mele fusese surprins de prăbuşirea Templului 
Dianei şi trupul său nu fu niciodată identificat; dar am fost în 
stare să recuperăm o sumă considerabilă, în aur, din pivniţa 
casei; testamentul său rămase nevătămat, în cripta unei biserici 
din Seleucia, în custodia preoţilor, iar clădirea-magazie în care 
îşi ţinea baloturile de mătase nici nu se prăbuşise, nici nu 
arsese. Vila din Liban rămăsese, şi ea, nevătămată de dezastru. 
Putea să se fi întâmplat mult mai rău, conchiserăm noi. Dintre 


cei patru copii, stăpâna mea mai avea şi acum doi. Cum era de 
aşteptat, suferi mult pentru cei doi copii pierduţi, zicându-şi că 
fuseseră preferaţii ei, cei mai frumoşi şi cei mai înzestrați dintre 
cei patru; dar nu ştiu dacă într-adevăr era aşa. Este adevărat că 
Fotius nu se vădi a-i fi un fiu bun, dar îl preferam fratelui său 
care murise. 

Când Justin află de dezastrul care lovise nu numai Antiohia, ci 
şi marele oraş Edessa, de pe drumul spre Persia, precum şi 
Anazarba, Pompeiopolis şi, în apus, Durazzo şi Corintul, tot 
atâtea oraşe principale, îl covârşi durerea. Işi scoase diadema 
de pe cap, îmbrăcă o manta cenuşie, de doliu, oferi sacrificii pe 
un altar de dincolo de zidurile oraşului şi nu se spălă şi nu se 
bărbieri o lună întreagă. De asemenea, închise, prin decret, 
teatrele şi Hipodromul, pe aceeaşi durată. Contribui cu două 
milioane de monezi de aur la reclădirea Antiohiei şi, 
proporţional, şi la reconstruirea celorlalte oraşe; şi le scuti de 
impozite pentru un număr de ani. Scăderea în consecinţă a 
veniturilor imperiale era îngrijorătoare. 

In ce o priveşte pe stăpâna mea Antonina: ea aşteptă doi ani 
la Antiohia, până ce condiţiile de acolo se îmbunătăţiră suficient 
pentru ca valorile imobiliare să revină la un nivel rezonabil. 
Atunci îşi vându toate proprietăţile moştenite de la soţul ei; şi se 
întoarse la Constantinopol, cu cei doi copii, însoţită de mine. 
Cumpără o casă mică, în suburbia Blachernae, cu vedere spre 
Cornul de Aur şi nu o anunţă pe Teodora de prezenţa ei în oraş, 
nici pe vreuna din fostele ei asociate, preferând să trăiască în 
recluziune. 

Curând după sosirea noastră în oraş, Justinian deveni împărat, 
urmându-l pe Justin. Teodora era soţia lui, căci mătuşa bătrână 
murise, iar el izbutise să-l convingă pe Justin să revoce legea 
care interzicea patricienilor căsătoria cu femei ce fuseseră 
actriţe. 

Aşa că fosta tovarăşă de club a stăpânei mele purta acum 
coroana de împărăteasă, bătută în nestemate, şiraguri de perle 
peste umeri, o mantie de mătase purpurie, o fustă roşie, cu 
brocart de aur, papuci de aur şi ciorapi verzi. Stăpâna mea 
socoti că este mai bine s-o lase pe Teodora să o caute - dacă va 
dori - decât să se prezinte ea. Pentru că, după câte ştiam, se 
putea prea bine ca împărăteasa să dorească să uite sau să 
nimicească orice dovadă a vieţii ei anterioare. 


Stăpâna mea urmări cu pasiune ştirile despre războiul persan, 
şi ajunse să se mândrească, în taină, de isprăvile lui Belizarie. El 
şi un alt comandant tânăr, Sittas pe nume, întreprinseseră o 
incursiune în Armenia persană şi luaseră un număr de prizonieri. 
Acesta a fost singurul succes cu care se puteau mândri romanii 
în acest război, care până acuma se desfăşurase foarte 
nefavorabil nouă. Supuşii iberieni ai persanilor, care erau 
creştini, se răsculaseră împotriva lui Kobad, pentru că încercase 
să le impună, cu forţa, obiceiuri persane la înmormântări. 
Creştinii sapă gropi şi păgânii recurg la incinerare, dar persanii 
îşi expun morţii în turnuri, pradă păsărilor răpitoare: ei consideră 
focul şi pământul stihii mult prea sacre, ca să le spurce cu 
carnea cadavrelor. De la Constantinopol li se trimise iberienilor 
ajutor: un general distins, bani şi o mică forţă de huni prieteni, 
aşezaţi pe graniţa spre Colchida; dar acestea nu ajungeau 
pentru a împiedica recucerirea lberiei de către persani. 

În lanţurile de munţi dintre Iberia şi Colchida există două 
trecători, dominate de forturi străvechi. Colchidenii, care apărau 
aceste forturi, se folosiră de război pentru a trimite un 
ambasador la Constantinopol, cerând să fie plătiţi ca să rămână 
în continuare cu această sarcină anevoioasă şi neplăcută; dar, în 
acelaşi timp, ei transmiseră că în cazul în care împăratul preferă 
să apere fortărețele cu oamenii săi, este liber să o facă. Asta se 
petrecuse pe când Justin mai era în viaţă, deşi se ramolise de-a 
binelea. Justinian, care lua acum personal toate hotărârile mai 
importante, era hotărât să nu repete greşeala comisă de 
Anastasie în cazul Porţilor Caspiene. Fără să convoace Senatul, 
informă ambasadorul că Justin acceptă cea de a doua 
alternativă. De aceea, colchidenii îşi retraseră garnizoanele şi 
trupele imperiale fură trimise ca să le ia locul. Dar, spre 
deosebire de fortul de la Porţile Caspiene, care, uşor accesibil, 
era aşezat într-o regiune relativ rodnică, aceste fortărețe se 
aflau în împrejurimi sălbatice şi pustii, iar proviziile de care 
aveau nevoie nu puteau fi aduse nici măcar pe catări - numai 
cărăuşii puteau să se caţere peste stâncile acelea. Pe o rază de 
multe mile nu creştea nimic ce se putea mânca, cu excepţia 
unui soi de mei, pe care colchidenii îl puteau consuma, dar 
oamenii noştri îl considerau hrană potrivită numai pentru păsări. 
Cărăuşii colchideni începură acum să ceară atât de mult pentru 
a căra pâinea şi uleiul şi vinul spre garnizoanele imperiale, încât 


cei doi comandanţi îşi epuizară curând alocaţia pentru 
subzistență şi soldaţii lor, refuzând să se atingă de pâinea de 
mei, fură forţaţi să se retragă la câmpie. Când persanii din Iberia 
aflară de retragerea imperialilor, ocupară la rândul lor 
fortărețele, fiind de părere că merită să-şi hrănească garnizoana 
cu merindele cele mai bune care se puteau procura. Justinian ar 
fi trebuit să menţină pe loc garnizoanele colchidene, plătindu-le 
bine pentru serviciile lor. 

O altă greşeală din partea noastră a constat într-un raid în 
teritoriul inamic de lângă Nisibis, întreprins de un general trac, 
care comanda trupele din Daras. Obiectul unui raid, obişnuia să 
spună Belizarie, este de a pătrunde cât se poate de departe în 
teritoriul duşman, fără a-ţi primejdui retragerea, şi de a pricinui 
acolo, adversarilor, cât se poate de multe pagube din punct de 
vedere militar; dar trebuie evitat orice act de cruzime care nu 
este necesar. O incursiune izbutită pune în alarmă guvernul ţării 
şi-l discreditează în ochii locuitorilor: spaima adversarului şi 
discreditarea lui sunt măsura succesului incursiunii. Astfel, în 
campania din anul precedent, cavaleriştii lui Belizarie şi Sittas, 
care întreprinseseră raidul, pătrunseseră o sută de mile în sus, 
pe valea râului Arsanias, trecuseră apa pe un pod pe care apoi îl 
distruseseră şi se retraseră încet pe malul celălalt - jefuind 
sistematic, pe măsura înaintării lor - până să sosească o 
importantă coloană persană. Nu participaseră mai mult de 
câteva sute de oameni, toţi bine instruiți. Dar acest trac îşi 
înfăptui incursiunea cu numeroase forţe, alcătuite greşit din 
cavalerie şi infanterie, reducând viteza de deplasare a cailor la 
cea a pedestraşilor. Nu ajunse în dreptul nici unui loc mai de 
seamă, săvârşi mai multe acte de sălbăticie lipsite de noimă şi, 
pe baza unui raport inexact şi neconfirmat despre nişte întăriri 
persane care ar fi înaintat, chipurile, pe drumul spre Nisibis, veni 
în goană îndărăt, cu mâinile goale, la Daras, de unde pornise. 

Această laşitate şi sminteală anulară efectul favorabil al 
incursiunii anterioare. Din acest motiv, lui Belizarie şi lui Sittas li 
se ordonă să pustiască din nou valea Arsanias; ceea ce şi 
făcură. De astă dată persanii erau însă în alarmă şi, curând, 
surprinseră un escadron al oamenilor lui Sittas, care erau nu 
numai împovăraţi cu pradă grea, dar mai erau şi beţi pe 
deasupra. Ca să le acopere retragerea, Belizarie fu obligat să 
dea o luptă dificilă de ariergardă şi avu norocul de a-şi salva, 


nevătămate, în cea mai mare parte, forţele, după ce le pricinui 
pierderi grele persanilor. Dar lăsă în urmă, în mâinile 
duşmanului, o mare herghelie capturată şi un număr de 
notabilităţi persane, prinse anterior. După această incursiune, în 
care foştii săi camarazi de şcoală se distinseră în mod deosebit, 
Belizarie institui pentru întâia oară o regulă severă, îndreptată 
împotriva beţiei în timpul serviciului activ: pedeapsa era 
moartea, fără drept de apel, şi anume moartea socotită cea mai 
ruşinoasă la neamul din care cel beat făcea parte - sentinţa 
urmând să fie executată de tovarăşii săi. 

Unul din primele acte ale lui Justinian, îndată după urcarea lui 
pe tron, fu demiterea generalului trac din comanda pe care o 
deținuse şi numirea lui Belizarie în locul lui, în funcţia de 
guvernator la Daras. La noi ajunse un zvon care o tulbură mult 
pe stăpâna mea, şi anume că Belizarie ar fi avansat pentru că s- 
ar fi căsătorit cu Anastasia, sora Teodorei, în ciuda faptului că îşi 
pierduse dinţii şi era nesănătoasă; dar zvonul se dovedi 
neadevărat. Soţul fericit era Sittas. 

Intr-o zi, în vreme ce războiul continua să se desfăşoare, 
soarta stăpânei mele fu din nou schimbată, datorită faptului că 
la casa noastră poposiră doi călugări buimaci, jerpeliţi de drum, 
cel mai vârstnic cărând un coş mic. Descoperiseră cu mare 
greutate reşedinţa ei, parcurgând pe jos întreg drumul de la 
Antiohia, unde se aşteptaseră iniţial să o întâlnească. Numai 
după ce întrebaseră de nenumărate ori, zadarnic, de la un capăt 
al oraşului la celălalt, şi numai după multe rugăminţi, au dat 
peste casa noastră. Când ne uitarăm prima oară în coş, părea să 
nu conţină decât nişte frunze de dud, proaspăt culese. Dar între 
frunzele acelea era depozitată o avere de proporţii colosale. 
Stăpâna mea duse coşul imediat la Palat şi ceru audienţă la 
Luminăţia-sa, împărăteasa Teodora. Imbrăcase straie învechite 
şi se dădu drept cuvioasa văduvă a cutăruia, răposat vistiernic 
al Albaştrilor, la Antiohia; nu se dădu drept Antonina de la club. 
Refuză să indice amănunte despre treaba pe care o avea cu 
împărăteasa, dar declară că este o importantă chestiune de 
stat, şi că dacă ar spune răspicat despre ce este vorba, nu ar fi 
crezută. O cunoştea pe Teodora îndeajuns ca să ştie că această 
declaraţie va fi suficientă. 


CAPITOLUL VI 
SECRETUL MĂTĂSII 


Partea aceea a palatului spre care se duse stăpâna mea 
Antonina, era o aripă, numită Casa de alamă. Acoperişul era 
alcătuit din plăci de alamă şi deasupra porţii se afla o imagine a 
lui Hristos. Aici erau încartiruite cele patru batalioane ale Gărzii 
Imperiale; aici se găseau, de asemenea, sălile tronului şi cele în 
care aveau loc banchetele de stat, şi temniţa de stat pentru 
bărbaţii şi femeile acuzaţi de trădare. Celelalte clădiri principale 
ale palatului sunt Daphne, unde se rezolvă cele mai multe dintre 
treburile şi lucrările imperiale, şi Sigma, unde împăratul şi 
împărăteasa îşi au apartamentele pentru dormit şi reşedinţa 
eunucilor. Există, de asemenea, un mic palat pătrat, cu un 
acoperiş în formă de piramidă, clădit din marmură cu vine 
purpurii - celelalte sunt din marmură albă, galbenă, roşie sau 
verde - în care, datorită unei reguli străvechi, trebuie ca toate 
împărătesele să-şi nască copiii, despre care se spune apoi că „s- 
au născut în purpură”. Aici îi născu şi Teodora un copil lui 
Justinian şi anume o fetiţă; aceasta muri însă în copilărie. 
Palatul, anexele şi terenurile din jurul său se întind pe o zecime 
din perimetrul întregului oraş şi acoperă un teren triunghiular, 
între Bosfor şi apele Mării Marmara. 

Stăpâna mea fu lăsată să stea ceasuri întregi în sala de 
aşteptare din Casa de alamă, un apartament mic, îmbăcsit, şi fu 
interogată de un număr de personaje mai însemnate şi mai 
puţin însemnate, aproape toţi eunuci, fiecare încercând, la 
rândul său, să spargă tăcerea în care ea se învăluise. 
Impărăteasa, i se repetă de fiecare dată, refuză să-i primească 
pe petiţionari, până ce aceştia nu-şi formulează limpede 
doleanţa. Stăpâna mea le răspunse că dacă împărăteasa ar şti 
că împiedică o petiţionară atât de importantă să ajungă până la 
ea, i-ar pedepsi pentru că s-au amestecat. După seriozitatea 
persoanei ei, şi-ar putea neîndoielnic da seama că nu vine fără 
rost, ca petiţionară la împărăteasă, nu-i aşa? 

Până la urmă izbuti. O admiseră în camera de audienţă a 
Teodorei, drapată cu mătase, la cea de a doua audienţă, care 
începea la orele două. Afară de coş, mai adusese cu ea şi pe cei 
doi copii, Fotius şi Marta; iar aceştia erau necăjiţi şi plângeau, 
pentru că pierduseră masa, fiind ţinuţi în sala de aşteptare încă 


de înainte de orele opt. Stăpâna mea recunoscu pe unul sau doi 
dintre funcţionari şi pe câţiva dintre ofiţerii de Gardă, aducându- 
şi aminte de aceştia din zilele ei de la club, dar avu grijă ca 
nimeni să nu o recunoască. Crucea frumoasă, de aur, pe care o 
purta pe piept şi doliul de văduvă constituiau suficientă 
deghizare; din zilele în care fusese dansatoare acrobatică şi 
până acum, devenise mult mai greoaie. Lipsise zece ani 
încheiaţi din această parte a lumii. 

Stăpâna mea urmări preliminariile audienței, pe care Teodora 
o acorda la altă oră decât Justinian, pentru ca principalii 
funcţionari de stat să fie liberi şi să o poată asista. Procedura o 
deschise un preot, printr-o scurtă rugăciune, la care se dădură 
câteva răspunsuri cântate, timp în care Teodora îşi tăie unghiile 
cu un cuţitaş, aruncând priviri dispreţuitoare. Apoi, diverşi înalţi 
funcţionari, pensionari şi femei de renume veniră, unul câte 
unul, foarte reverenţioşi, la tronul ei, ca să-i sărute tivul mantiei 
sau podul piciorului. Ea îi salută cu răceală. După aceea fură 
anunţaţi primii petiţionari. Pe unii Teodora îi ascultă cu atenţie, 
pe alţii cu nerăbdare şi cu sprâncenele încruntate. Hotărârile ei 
erau scurte şi tăioase. „Un dar de aur pentru această femeie.” 
„Această cerere trebuie transmisă Clemenţei-sale împăratul”. 
„Scoateţi-l de aici pe obraznicul ăsta şi biciuiţi-l”. Toată lumea 
părea să o privească pe Teodora cu spaimă şi respect. . 

Nu se schimbase, totuşi, de fel, gândi stăpâna mea. In sfârşit, 
Narses, şambelanul eunuc, o anunţă Teodorei, parcă scuzându- 
se: 

— Antonina, văduva lui cutare, negustor de mătase, răposat 
vistiernic al facțiunii Albastre la Antiohia: cu o cerere personală. 
Refuză cu încăpățânare să declare despre ce este vorba; insistă, 
totuşi, că este de importanţă atât pentru stat, cât şi pentru 
Luminăţia-voastră. 

Stăpâna mea înaintă şi se plecă adânc. 

Teodora o privi cu un aer batjocoritor, cu capul uşor plecat 
într-o parte, într-o atitudine familiară. Stăpâna mea era gata să 
uite de sine, îi venea să dea buzna ca să o îmbrăţişeze pe 
vechea ei prietenă; îi dădură lacrimile. Ţinea foarte mult la 
Teodora şi acum simţea o mândrie profundă pentru prietena ei, 
când o vedea şezând cu atâta graţie şi siguranţă de sine pe un 
tron de aur. 

Teodora se adresă stăpânei mele. 


— Ce fetiţă frumoasă! E a ta? 

— Da, Luminăţia-voastră. 

— Numele? 

— Marta, Luminăţia-voastră. 

— De ce tocmai Marta? 

— Un nume creştin, Maiestate. Copilul e botezat, 

— Dar de ce nu Maria? Sau Elisabeta? Sau Dorcas? Sau Ana? 
Sau Zoe? 

Stăpâna mea deveni mai curajoasă: 

— Am numit-o Marta după sora lui Lazăr, cel sculat din morţi. 
Marta, mi se spune, prefera discuţiilor religioase, care pot fi 
eretice, rutina cotidiană a vieţii casnice. 

Preoţii se scandalizară, dar Teodora râse blajin şi-i zise 
majordomului: 

— Evacuează sala, şi încă repede. Doresc să am o întrevedere 
particulară cu această văduvă inteligentă şi pioasă. 

Înainte ca ultimii petiţionari, şi străjeri să se fi retras, 
împărăteasa cobori de pe tron, alergă spre Antonina şi o 
îmbrăţişă cu gingăşie, plângând de bucurie. 

— O, Antonina mea, crezusem că ai murit. Mi se spusese că ai 
fost omorâtă în cutremurul din Antiohia! Nu te-am recunoscut, 
până ce n-ai vorbit. De ce nu m-ai căutat? Eşti cea mai bună 
prietenă pe care am avut-o vreodată, scumpă Antonina. 

Stăpâna mea îi ceru iertare, explicându-i că nu fusese sigură 
dacă Teodora este sau nu dornică de a revedea vechile 
tovarăşe, acum, când avea o poziţie atât de înaltă. 

— Ai fost nedreaptă, zise Teodora, îmbrăţişând-o din nou. 
Pipăi crucea de pe pieptul stăpânei mele. Va să zică te-ai 
creştinat şi tu? Uite, despre tine nu aş fi crezut-o niciodată - 
păgână ce eşti, vrăjitoare ce eşti! 

Stăpânei mele îi reveni toată încrederea în sine. 

— Am luat învăţătură de la Teodora, glumi ea. 

Teodora o plesni uşor şi arboră, în joacă, un aer de dojană. 
Stăpâna mea, care nu mai simţea nici urmă de teamă sau 
stinghereală, îşi îngădui să remarce că de la micul dejun încoace 
copii ei nu mâncaseră nimic. Teodora chemă din nou 
majordomul şi-i spuse să-l pedepsească pe cel vinovat de faptul 
că oaspeţii ei au rămas flămânzi. De asemenea, îi mai spuse că 
în această după-amiază audienţele nu vor mai fi reluate şi că 
petiţionarii urmau să revină a doua zi. Apoi îi conduse pe 


stăpâna mea şi pe copii în odăile ei particulare, dincolo de sala 
de banchete, unde pe farfurii de aur, încrustate cu ametiste, li 
se servi o masă minunată. Vorbiră pe îndelete, liniştit, despre 
zilele de odinioară. Stăpâna mea află că Indaro se căsătorise 
bine şi plecase la Smirna, dar Chrysomallo se mai afla şi acum 
aici - va fi chemată neiîntârziat. Şi ce ar zice stăpâna mea, dacă 
ar deveni Doamnă a Dormitorului, cu rang de patriciană, 
asemenea prietenei ei Chrysomallo, şi ar trăi la palat? 

Stăpâna mea nu îndrăzni să o întrebe pe Teodora despre 
raporturile ei cu Justinian, dar Teodora, chiar şi fără a fi 
întrebată, îi spuse o mulţime de lucruri. 

— E un băiat deştept, fricos, nehotărât, poate fi condus. 
Singura greutate pe care o întâmpin este că e religios, 
condamnabil de religios şi, mai presus de toate, are grijă să-şi 
păstreze sufletul curat de orice erezie. Avem o înţelegere, el şi 
cu mine, ca în ciuda dezacordului nostru notoriu în problemele 
teologice, să nu tragem, totuşi, în direcţii opuse. Asta contribuie 
la păstrarea păcii generale şi-i aduce la noi pe intriganţii din 
ambele tabere, atât pe ortodocşi, cât şi pe eretici; ne adunăm şi 
ne confruntăm informaţiile. 

— Şi lon de Capadocia? întrebă stăpâna mea. 

— Jurământul nostru continuă să fie în vigoare. 

— Să-l aducem la toiagul de cerşetor? 

— İn curând, în curând. Antonina, scumpă prietenă, te vei 
recăsători, nu-i aşa? 

— De ce nu? 

— Mă gândesc la un soţ pentru tine. 

— O, Teodora, unul potrivit, nădăjduiesc? 

— Un om care, întru totul, este prea pios şi prea drept, un om 
care evită cu tot soiul de pretexte să se căsătorească - speriat, 
se pare, să nu păcătuiască printr-o alegere greşită. Vreau să vă 
fac un serviciu amândurora, şi lui şi ţie. 

— Un patrician? 

— Un patrician. Tânăr, frumos, un soldat grozav - cel mai bun 
comandant de cavalerie pe care îl avem. 

Stăpâna mea începu să râdă. 

— O, Teodora, se pare că tu şi cu mine ne-am gândit, 
amândouă, la acelaşi om. Dar ce facem dacă Belizarie refuză? 

— Nu va refuza. Lucrul îi va fi înfăţişat ca un ordin din partea 
mea, în numele împăratului. 


În bucuria ei, stăpâna mea îşi aduse aminte de coş. Zise: 

— Teodora, aceasta este cea mai fericită zi din viaţa mea. 
Totuşi, îmi stă în putere să vă fac un dar, şi împăratului şi ţie, 
care, cred, va răsplăti însutit bunătatea ta faţă de mine. 

Scoase o creangă de dud şi-i arătă Teodorei trei viermi, care 
se hrăneau dintr-însa. 

— Secretul mătăsii, zise ea. 

Împărăteasa se uită, vizibil neîncrezătoare. Dar apoi stăpâna 
mea îi arătă gogoşii de mătase, în care obişnuiesc să se 
înfăşoare viermii, când le vine vremea să devină fluturi; şi relată 
povestea, cum ajunsese în posesia acestei mărfi preţioase, 
precum urmează: 

— S-a întâmplat ca răposatul meu soţ să fie, în privinţa 
convingerilor religioase, nestorian, deoarece se născuse la 
Antiohia, de unde îşi trage obârşia această erezie. 

Nu era nevoie să-i explice Teodorei ce este nestorianismul, 
dar să-mi fie îngăduit să explic cititorilor mei că nu este decât 
încă una din numeroasele şi diversele păreri cu privire la natura 
Fiului, şi anume o credinţă mai degrabă logică decât mistică. 
Nestorienii cred că Fiul a avut două naturi, atât umană cât şi 
divină, şi că fiecare a fost completă, deci fiecare personală, 
personalitatea fiind o parte esenţială a naturii complete; şi că, în 
consecinţă, nimeni nu poate concepe aceste două naturi ca fiind 
unite (cum este părerea ortodoxă), ci numai ca fiind alăturate. 
În ce priveşte natura divină a Fiului, acesta a generat din 
sălăşluirea Tatălui într-însul, fapt comparabil cu sălăşluirea 
Tatălui în sfinţi; deşi sfinţii posedă această natură într-o măsură 
mult redusă. Concepţia nestoriană a fost anatemizată, 
considerată ca o scădere a demnităţii Fiului şi ca fiind primejdios 
de aproape de erezia plotiniană, care neagă în mod brutal orice 
atribut divin al Fiului. 

— Într-o zi au venit în taină doi călugări nestorieni la soţul 
meu şi s-au plâns că mânăstirea lor din Liban fusese închisă din 
ordinul patriarhului de Antiohia şi că acum s-au trezit azvârliți în 
lumea largă. Îşi propuseseră să se ducă într-o ţară oarecare, 
depărtată - India sau Abisinia sau China - ca să predice acolo 
cuvântul lui Dumnezeu. Dar nu aveau bani şi sandalele lor erau 
rupte şi sutanele în zdrenţe, iar pomenile rare. Aşa că soţul meu 
i-a alinat şi a făcut astfel ca să se poată alătura uneia dintre 
caravanele sale care băteau drumul Persiei, şi le-a dat bani ca 


să poată călători, dacă doreau, chiar şi până în China, unde 
misionarilor li se deschidea un câmp larg de activitate, şi unde 
se şi întemeiase o comunitate nestoriană. Aşa că cei doi îl 
lăudară pe Dumnezeu şi-i mulţumiră, şi-l întrebară pe soţul meu 
cu ce serviciu l-ar putea răsplăti. El răspunse, pe jumătate în 
glumă: „Rugaţi-vă pentru mine în fiecare dimineaţă şi în fiecare 
seară, iar când vă întoarceţi, aduceţi cu voi secretul mătăsii; 
căci asta vă va asigura libertatea religioasă, până la capătul 
zilelor voastre”. 

Oamenii aceştia simpli s-au dus în China, îndurând pe drum 
multe suferinţe şi stătură acolo un an, predicând Evanghelia. 
Avuseseră încredere că va pogori asupra lor harul limbilor, 
precum pogorâse asupra Apostolilor, şi astfel se vor putea face 
înţeleşi de băştinaşi. Dar harul acesta nu le fu acordat; iar limba 
chineză se învaţă foarte greu cu mijloace omeneşti, fiindcă 
alcătuită din foarte puţine cuvinte, care îşi schimbă mereu 
înţelesul, după accentul cu care sunt rostite. De aceea, cei doi 
călugări nu putură face altceva decât să ofteze şi să se încrunte 
şi să arate spre ceruri şi să vorbească serios, în propriul lor 
dialect sirian; şi astfel hălăduiră din sat în sat. Unii locuitori 
râseră de ei, altora le fu milă de ei, iară alţii îi considerară 
oameni sfinţi şi le dădură pomeni. 

Într-o zi trecură printr-o livadă de duzi, nepăzită, şi văzură 
într-un şopron alăturat femei care desfăşurau mătase de pe 
gogoşi, şi o răsuceau apoi în jurubiţe. Furară o gogoaşă, o 
desfăşurară şi găsiră într-însa un vierme, semănând de-a 
binelea cu viermii pe care îi văzuseră mişunând pe frunzele de 
dud şi ghiciră că ciclul trebuie să fie: larvă, vierme, gogoaşă, 
fluture, ou şi iarăşi larvă. Aşteptară prin împrejurimi, până se 
făcu iarăşi vremea fluturilor; atunci se întoarseră pe plantație şi 
adunară ceea ce bănuiau a fi ouă de viermi de mătase şi le 
ascunseră într-un lujer gol de bambus - cum spune legenda că 
Prometeu ascunsese odinioară focul, furat din cer, într-un lujer 
gol de mălură. Pecetluind bine lujerul cu ceară, porniră în lunga 
călătorie spre casă, întorcându-se prin Persia. Sosiră la Antiohia 
un an şi două luni după pecetluirea ouălor, dar acestea se 
clociră după ce fură aşezate la căldură; larvele se hrăniră cu 
frunzele de dud, pe care călugării le aveau pregătite pentru ele. 
Unii gogoşi s-au şi format, iată! 


Vă puteţi închipui cu ce încântare primi Teodora povestea 
stăpânei mele. Călugării observaseră cu atenţie meşteşugul 
producerii mătăsii şi era limpede că având la îndemână aceste 
începuturi modeste se putea construi o industrie de mătase, 
care va fi în măsură să ne facă independenţi nu numai de 
Persia, dar şi de China. În multe dintre oraşele noastre existau 
de pe acum fabrici pentru țesutul şi vopsitul mătăsii brute. 
Teodora îi avansă pe călugări în rang, făcându-i stareţi ai unor 
mânăstiri ortodoxe şi-i scrise patriarhului de Antiohia o scrisoare 
informându-l că cei doi sunt sub protecţia ei. Cele două 
mânăstiri deveniră ferme de mătase, cu păduri de duzi tineri, iar 
stareţii, deşi nu-şi renegară părerile nestoriene, erau mult prea 
ocupați, pentru a mai sta să discute subtilităţi de dogmă cu 
ceilalţi călugări. Scandalurile ereziilor sunt un produs al 
trândăviei. 

Nu peste mult, Justinian îi făcu regelui Kobad un dar, constând 
dintr-o mantie scumpă de mătase, vopsită în purpură de Tir, 
care, arăta el în scrisoarea de însoţire, fusese produsă de viermi 
de mătase sirieni; şi-i trimise şi gogoşi de viermi de mătase, ca 
dovadă. Darul acesta îi pricinui lui Kobad o mare supărare: la 
rândul său, aflase şi el de curând secretul mătăsii; îi fusese 
comunicat de unul din vasalii săi, care se însurase cu o prinţesă 
chineză - iar prinţesa ascunsese în turbanul ei o mână de ouă, 
înainte de a-şi părăsi ţara. Dar Kobad nu întreprinsese nimic 
pentru a-şi exploata cunoştinţele proaspăt dobândite. Socotise 
că e mai sigur să lase lucrurile pe vechiul lor făgaş, obţinând 
profituri de intermediar de pe urma vânzării mătăsii spre Apus şi 
acoperind în felul acesta cheltuielile marelui său consum intern, 
decât să inaugureze o industrie nouă, cu riscul de a fi observat 
şi imitat de noi. lată însă că lucrurile luaseră o întorsătură cum 
nu se putea mai rea pentru el: monopolul său era înfrânt şi, cu 
cât ar fi cerut un preţ mai ridicat pentru mătase, cu atât i-ar fi 
încurajat mai mult pe fermierii noştri de mătase, din Siria. De 
aceea îi informă pe chinezi că atât Persia cât şi Constantinopolul 
cunosc secretul mătăsii şi nu sunt dispuşi să plătească un preţ 
atât de ridicat în străinătate, pentru ceea ce pot creşte ieftin 
acasă. Preţul scăzu întrucâtva, dar nici acum încă fermele 
noastre de mătase nu sunt în stare să ne îmbrace, fără ajutor 
din China şi Persia; căci creşterea viermilor de mătase nu este 


nicidecum o treabă uşoară. Justinian făcu din vânzarea şi 
manufacturarea mătăsii un monopol de stat. 

La două zile după sosirea ei la Curte, stăpâna mea Antonina 
fu înălţată la rang de patriciană: Ilustra Doamnă Antonina a 
Dormitorului; şi fu prezentată lui Justinian, care se purtă 
condescendent cu ea, dar pretinse că nu o cunoaşte. Intre timp, 
fusese amestecată într-o aventură alarmantă. În seara zilei în 
care obținuse acea audienţă la Teodora, părăsi palatul şi se 
duse pe jos spre punctul cel mai apropiat al Bosforului, unde 
putea închiria o barcă, s-o ducă până acasă, dincolo de docurile 
din Cornul de Aur. Dar un ins voinic, cu barbă neagră, purtând o 
caschetă de negustor, o opri în stradă. O trase deoparte şi o 
întrebă dacă o cheamă Antonina; iar dacă e aşa, voia să 
vorbească ceva cu dânsa. 

— Sunt o persoană oficială, de la Palat, zise el. 

Stăpâna mea refuză să-l însoţească, precum îi propusese 
necunoscutul, într-o casă din apropiere, căci omul putea fi un 
impostor, care în fapt intenţiona să o răpească, atât pe ea cât şi 
pe copiii ei, după ce îi droga, şi apoi să îi vândă ca sclavi unei 
căpetenii oarecare, din Colchida sau Crimeea sau din cine ştie 
ce altă regiune sălbatică. Exista un volum considerabil de trafic 
de femei şi copii răpiți, spre colţuri îndepărtate ale coastei Mării 
Negre. Ea răspunse: 

— Nu, vino cu mine în această biserică, unde vom putea vorbi 
între patru ochi. 

Omul acceptă şi intrară. Stăpâna mea zise: 

— Arată-mi acum împuternicirea dumitale. Cum pot fi sigură 
că eşti de la Palat? 

El scoase un document oficial, scris cu cerneala purpurie pe 
care o foloseşte numai împăratul. Documentul atesta că loialul 
şi iubitul patrician, distinsul cutare (dar îşi ţinu degetul peste 
nume) primise însărcinarea de superintendent al poliţiei secrete, 
în oraşul Constantinopol, prin graţia Prea-sacrei-sale Clemente, 
Împăratul Justinian. 

Stăpâna mea citi documentul la flacăra pâlpâindă a 
lumânărilor lungi, amirositoare, care ardeau în curentul de aer 
din faţa sanctuarului unui oarecare călugăr martir; părea a fi 
autentic. 

— Ei bine, ce vrei de la mine? întrebă ea, 


— O relatare a tot ce s-a petrecut între dumneata şi 
împărăteasă, în după amiaza aceasta. 

Ea râse, hotărâtă să nu trădeze nici urmă de frică. 

— Negreşit, ar fi mai bine să o întrebaţi pe împărăteasă. 
Memoria mea e slabă în privinţa întrevederilor regale. 

— Închisoarea şi puţină tortură o va întări, ameninţă el. Şi mai 
este o chestiune importantă, pe care Clemenţa-sa doreşte să o 
afle, şi pe care dumneata, ca o fostă asociată a împărătesei... 

Stăpâna mea interveni: 

— Dacă împărăteasa a fost atât de mărinimoasă, încât să-şi 
amintească de anumite servicii neînsemnate, pe care i le 
făcusem cu mulţi ani înainte de a fi înălţată la purpură, este 
treaba ei. Eu însă nu-mi aduc aminte de nimic. 

El îşi cobori glasul şi-i zise: 

— Fără  eschivări, te rog frumos. Este adevărat că 
împărăteasa a avut un fiu nelegitim, în perioada activităţii ei 
teatrale, de la un negustor de pe Marea Roşie, care vă vizita 
adeseori la clubul vostru? 

Stăpâna mea începu să tipe şi doi călugări, care le dăduseră 
târcoale prin întuneric, veniră în fugă, 

— Omul acesta blasfemează pe Hristos, zise ea. Este un 
idolatru, un manichean, un sodomit scârnav şi nu mai ştiu ce. 
Apăraţi-mă de el, cucernici călugări! 

Superintendentul le flutură în faţă împuternicirea. 

— Această femeie minte, zise el. O interoghez în numele 
împăratului. lată, sunt superintendent de poliţie. Plecaţi, fraţi 
sfinţiţi, şi lăsaţi-mă să o anchetez între patru ochi. Afară mă 
aşteaptă soldaţi. 

Stăpâna mea îi întrebă pe călugări: 

— De cine depinde această biserică a Sfintei Maria 
Magdalena, în privinţa subvenţiei? De Sacra Clemenţă a 
împăratului, sau de Sacra Luminăţie a împărătesei? 

Amândoi făcură o plecăciune, recunoscând astfel că sunt 
îndatoraţi Teodorei. 

— Sunt în serviciul împărătesei, îi preveni ea. Apoi îl întrebă 
pe superintendent, întinzându-i degetul arătător: 

— Recunoşti inelul acesta? 

Era un mic inel de aur, cu un ochi omenesc albastru, pictat pe 
email, iar în irisul ochiului se vedea o mică iniţială de aur, un 


Theta mare. Teodora i-l dăruise tocmai, ca o dovadă că acum 
era una dintre persoanele ei de încredere. 

Omul încercă să i-l smulgă de pe deget. Stăpâna mea se bătu 
cu el, îl lovi în părţile moi şi scăpă. Fugi, cu copiii ei, către altarul 
mare, pentru a se pune la adăpost, şi omul nu mai îndrăzni să o 
urmărească. Apoi îi zise celui mai tânăr dintre călugări: 

— Fugi la Palat, frate întru Hristos, şi dă imediat de ştire 
împărătesei, că femeia cu frunzele de dud se află în primejdie, 
aici, în biserica voastră. 

Călugărul, îngrozit, se scuză: 

— Nu am voie să părăsesc această biserică fără îngăduinţa 
superiorului meu, iar el tocmai ia parte la o slujbă, în catedrală. 

— De cine te temi mai mult: de împărăteasă sau de superiorul 
tău? Pleacă odată, cu cât o porneşti mai repede, cu atât ai să fii 
mai repede îndărăt. 

Călugărul îşi ridică poalele şi o luă la goană. Superintendentul 
părăsi încruntat biserica şi-i zise: 

— Ai să-ţi atragi mare nemulţumire din partea Clemenţei-sale. 

Stăpâna mea răspunse: 

— Sau poate mulţumiri din partea Luminăţiei-sale. 

Curând apăru o companie întreagă de Gardă, ca să o 
escorteze pe stăpâna mea îndărăt, în siguranţa Palatului; aici îi 
povesti Teodorei câte ceva din cele ce s-au petrecut, dar nu 
totul: evită, discret, să pomenească de întrebarea cu privire la 
fiul nelegitim. Totuşi, Teodora luă lucrul în serios, îi ceru o 
descriere a bărbatului, dar statura voinică şi barba neagră şi 
uşorul accent provincial erau singurele semne particulare. 

— Nu este niciunul dintre agenţii obişnuiţi ai împăratului, zise 
ea. Este fie cineva necunoscut mie, care are o însărcinare 
secretă, fie un impostor. Voi descoperi cât de curând. 

Dar nu reuşi să-i dea de urmă, deşi îi cercetă pe călugări şi 
obţinu şi de la ei o descriere. Unul dintre călugări sugeră că 
necunoscutul vorbise cu un accent cilician, dar în acest punct 
stăpâna mea nu fu de acord cu el. 

Stăpâna mea nu-l mai întâlni niciodată pe acest presupus 
superintendent de poliţie, dar îşi dădu seama că mişcările ei 
erau necontenit supravegheate. Inainte de a renunţa la casa ei 
din Blachernae, s-a comis o spargere şi cutia cu hârtiile ei 
particulare a fost prădată; noroc că niciuna din aceste hârtii nu 
era compromiţătoare, nici din punct de vedere moral, nici 


politic. Stăpâna mea, trebuie să recunosc, nu trăise în ultima 
vreme o viaţă deosebit de castă; şi fiind în conflict cu legea în 
privinţa unei proprietăţi a soţului ei, a fost nevoită să-şi cumpere 
dreptatea într-un tribunal inferior, de la o persoană oficială a 
facțiunii Verzi, care controla această instanţă. Altminteri, 
conştiinţa ei era curată şi în scris nu era consemnată niciuna 
dintre escapadele ei. Era o femeie care niciodată nu scria şi nu 
păstra scrisori de dragoste, niciodată nu cerea şi nu dădea 
chitanţe pentru bani, în tranzacţii dubioase. Dar îşi dădu seama 
foarte curând că trebuie să se poarte cu şi mai multă prudenţă 
decât fusese obişnuită, pentru a evita ca duşmanii secreţi, care 
păreau că intenţionează să o lovească printr-însa pe Teodora, 
să-i facă vreun rău. 

Simţi toată vigoarea atacului lor într-o zi sfântă. După ce 
dimineaţa asistase la audienţele Teodorei, o urmă de aproape în 
obişnuita procesiune regală, spre catedrala Sfintei Sofia. 
(Aceasta era încă biserica veche, o clădire minunată, deşi nu 
comparabilă cu cea aşezată pe acelaşi loc - recunoscută a fi cea 
mai frumoasă clădire sacră din toată lumea). Stăpâna mea era 
îmbrăcată în cele mai frumoase mătăsuri înflorate pe care le 
avea, cu toate adausurile roşii şi purpurii la care o îndreptăţea 
rangul ei nou, de Doamnă llustră, şi purta giuvaerele cele mai 
grele şi cele mai rafinate - în parte daruri ale Teodorei, care era, 
în sensul propriu al cuvântului „tot atât de generoasă, pe cât 
avea de slobodă gura”. Bineînţeles că purta şi o perucă frumos 
cârlionţată, de culoare castanie, cu multe bucle, fluturându-i, 
plăcut la vedere, pe gât, ca să sporească propriul ei păr 
castaniu, frumos dar nu prea îmbelşugat. Procesiunile acestea îi 
făceau de fiecare dată plăcere stăpânei mele - afară de zilele în 
care ploua, bineînţeles; chiar şi cele care se îndreptau spre 
biserici mai depărtate, în zilele onomastice ale sfinţilor cărora le 
erau închinate. Căci în asemenea împrejurări, superintendentul 
străzilor oraşului dă ordin să se măture drumurile principale şi 
pavajele; şi toată populaţia este îmbrăcată de sărbătoare şi 
apare cu feţele şi mâinile şi picioarele curate şi se prosternează 
cu adoraţie la trecerea împăratului şi a împărătesei; şi de la 
ferestre atârnă pânze brodate şi peste tot se zăresc decoraţiuni 
ingenioase, din mirt, iederă, rozmarin, cu flori de seră şi de 
câmp, alcătuind litere şi cuvinte prin care cinstirea împăratului 
se asociază cu cea a sfântului. Călugării din procesiune cântă 


imnuri vesele, în ritm de marş, şi prin tot oraşul se aud bătăi 
ritmice de toacă, chemând credincioşii la rugăciune; fiecare 
biserică îşi are ritmul ei deosebit, caracteristic. 

Şi cu acel prilej, atunci când ajunse la Sfânta Sofia, stăpâna 
mea era bine dispusă. Trecând prin rândul penitenţilor din 
vestibul, cărora le este interzisă împărtăşania şi nu au voie să 
vină mai aproape, urcă scările şi se aşeză lângă doamna 
Chrysomallo, în rândul din faţă al galeriilor rezervate pentru 
femei. Se aplecă peste balustrada sculptată şi începu să facă 
semne vesele spre nava de jos, unde se aflau prieteni ai ei, 
bărbaţi; căci multe informaţiuni intime se pot schimba astfel, 
folosind mâinile şi marama. La Sfânta Sofia, ca în cele mai multe 
dintre bisericile la modă, caracterul sacru al slujbei nu prea era 
luat în serios; veşmintele şi bârfeala constituiau interesul major 
al galeriei, iar jos, în navă, un murmur de discuţii politice şi 
religioase înăbuşeau regulat lectura Scripturilor. Totuşi, cântecul 
corului de eunuci era ascultat de obicei cu un anumit respect şi 
aproape toată lumea participa la recitarea Crezului, şi a altor 
rugăciuni; şi dacă predica era ţinută de un predicator energic, 
adeseori era salutată cu aplauze vii şi râsete, sau cu şuierături. 
Eucaristia se împărțea la urmă, apoi se rostea binecuvântarea, 
şi iată-ne din nou plecaţi. 

— Ar fi o nebunie să fii pornit împotriva ceremoniilor 
creştineşti; sunt atât de civilizate şi de mondene, obişnuia să 
spună stăpâna mea. Nu sunt decât o varietate mai calmă a 
spectacolelor de teatru. 

Predicatorul din ziua aceea era un episcop pe care nu-l mai 
auzisem niciodată, dar despre care se ştia că în calitate de 
teolog, era foarte admirat de Justinian. Deţinea o dioceză 
italiană oarecare şi era arătos, deşi cam sclivisit. Işi alesese ca 
text versetele din Prima Epistolă a Apostolului Pavel către 
Corintieni, în care se statorniceşte că bărbaţii trebuie să poarte 
părul scurt şi să nu se roage cu capul acoperit; dar că femeile 
trebuie să poarte părul lung şi să nu se roage cu capul 
descoperit. Zăbovi cu multă gravitate asupra versetului: „Căci 
dacă o femeie nu e acoperită, să fie tunsă” ceea ce voia să 
spună că femeia care participă la o slujbă, în biserică, fără să 
poarte ceva care să-i acopere capul, să fie pedepsită cu tăierea 
părului, până aproape de rădăcină. Asistenţa se porni la 
taclalele obişnuite, deşi nu fără să se remarce expresii de 


nervozitate pe multe chipuri, atât de bărbaţi cât şi de femei. 
Deoarece se aflau în catedrală nu puţine femei al căror 
acoperământ de cap nu consta decât din câteva bijuterii, parcă 
stropite, pe ici, pe colo, şi mulţi bărbaţi al căror păr era tuns în 
stilul hunilor, care era la modă - partea din faţă, până în dreptul 
tâmplelor, se tunde, iar pe spate este lăsat să crească până la 
umeri. Ce va fi dacă împăratul sau împărăteasa sau amândoi vor 
fi convinşi de acest episcop să ia într-adevăr măsuri severe 
împotriva celor ce încalcă legea? Totuşi, nu bărbaţii constituiau 
ţinta denunţurilor episcopale: predica era îndreptată, foarte 
ilogic, împotriva femeilor care poartă peruci. De parcă o perucă 
nu ar fi un acoperământ, şi încă unul dintre cele mai complicate 
şi mai eficiente cu putinţă! 

Episcopul începu încet, cu o voce muzicală, făcând reflecţii 
generale despre părul femeiesc, citându-i elogios pe poeţii 
păgâni de ambele limbi - ca să ne lămurească odată pentru 
totdeauna că este un om cu educaţie aleasă, nu un predicator 
oarecare, ignorant şi încuiat, crescut în cine ştie ce mânăstire. |! 
cită pe Ovidiu cum că spusese cutare lucru, şi Meleager cutare 
lucru, lăudând un păr frumos pieptănat. Sublinie că nu găseşte 
laudele acestea potrivnice Scripturilor: căci însuşi Apostolul 
Pavel, chiar în pasajul din care e extras textul, scrisese: „Dacă o 
femeie are părul lung, aceasta-i o mândrie pentru dânsa”. Şi 
lăudând lungimea, Apostolul intenţionase neîndoielnic să laude 
şi tăria şi luciul, căci niciun păr care nu este tare şi nu este 
lucios, nu poate creşte până la o lungime lăudabilă. „Dar, zise 
cu emfază colosală pe acest cuvânt, dar în timpul oricărei 
ceremonii religioase şi în orice altă împrejurare, cu excepţia 
celor mai intime, acest păr lung, tare, lucios, frumos, trebuie să 
fie acoperit în mod decent, din respect față de îngeri.” 

„Căci îngerii creştini - continuă el să explice, de parcă ar fi 
întreţinut cu ei raporturi îndelungate şi ostenitoare - sunt toţi, 
fără excepţie, eunuci; ei privesc din Ceruri în jos, spre oamenii 
care se roagă, şi din acest unghi vertical nu prea văd altceva 
decât capete şi umeri. Orice persoană cinstită, care cunoaşte 
cât de cât eunucii - continuă el cu o privire şireată în direcţia 
corului şi a aripii lungi, rezervată pentru eunucii din 
Administraţia de stat şi pentru eunucii personali, ataşaţi de 
anumiţi curteni eminenţi, ca eu însumi, bunăoară - orice 
asemenea persoană cinstită mă va sprijini, când afirm că lipsa 


obişnuitelor organe bărbăteşti de procreaţie nu fereşte inima, 
precum s-ar putea presupune, de dorinţe carnale. În niciun chip! 
In fapt, arareori am cunoscut vreun eunuc care ar putea 
mărturisi cu cugetul pe deplin cinstit că nu a nutrit sentimente 
gingaşe faţă de mâinile şi ochii şi picioarele şi părul femeilor - 
oh, în mod deosebit faţă de păr! Cunosc mulţi eunuci înstăriți şi 
învăţaţi, care-şi petrec timpul rezervat distracţiei în chip 
neserios şi ruşinos, pieptănând încet şi cu voluptate părul unei 
femei frivole din gospodăria lor! N-aveţi decât să râdeţi, 
surorilor, dar ştiţi că aşa se petrec lucrurile; şi săvârşiţi un mare 
păcat, ispitind în felul acesta poftele sterile ale celor castraţi. 
Ingerii sunt expuşi ispitei, nu mai puţin decât eunucii: starostele 
duşmanilor a fost el însuşi un înger, care a decăzut din Graţie - 
şi oare nu, în parte, din încântarea pricinuită de părul vreunei 
fiice a Pământului? Aşadar din respect faţă de aceşti îngeri 
binecuvântaţi dar iubitori de frumuseţe, care nu trebuie sustraşi 
de la misiunile lor religioase, şi anume de a cânta necontenit 
osanale şi aleluia, prima îndatorire a oricărei femei creştine cu 
păr frumos este de a-l păstra bine acoperii, dar şi ale canoanelor seculare ale frumuseţii și bunului gust. 
„În ce priveşte părerea ortodoxă a Sfinţilor Părinţi, ea nu putea fi mai 
categorică și o putem rezuma precum urmează: perucile bărbătești se 
folosesc îndeosebi pentru a acoperi chelia; de aceea sunt echivalente cu o 
tichie pe tigvă și constituie un acoperământ și deci sunt anatema. Dar 
perucile femeiești (deoarece o femeie cheală constituie o raritate) au ca 
scop să sporească părul existent, să-i sporească și să-i îmbunătăţească 
efectul: deci nu constituie un acoperământ și în consecinţă sunt anatema. 
Aceasta este explicaţia fulgerelor îndreptăţite ale Bisericii care, conciliu 


după conciliu, au fost îndreptate necontenit împotriva perucilor purtate de 
ambele sexe: atât împotriva perucii bărbătești, care constituie o lașitate, cât 
şi împotriva perucii femeiești, care este o expresie a lipsei de modestie. 
Tertulian a spus - dar ce n-a spus Tertulian împotriva acestor 
monstruozităţi încovrigate și încârlionţate, care sunt perucile? Printre altele 
a spus că orice degent, să-i sporească şi să-i îmbunătăţească 
efectul: deci nu constituie un acoperământ şi în consecinţă sunt 
anatema. Aceasta este explicaţia fulgerelor îndreptăţite ale 
Bisericii care, conciliu după conciliu, au fost îndreptate 
necontenit împotriva perucilor purtate de ambele sexe: atât 


împotriva perucii bărbăteşti, care constituie o laşitate, cât şi 
împotriva perucii femeieşti, care este o expresie a lipsei de 
modestie. Tertulian a spus - dar ce n-a spus Tertulian împotriva 
acestor monstruozităţi încovrigate şi încârlionţate, care sunt 
perucile? Printre altele a spus că orice deghizare a propriei fiinţe 
constituie adulter în faţa lui Dumnezeu. Toate perucile, fardurile, 
pudrele, măştile, sânii falşi sunt în fapt deghizări, şi ca atare 
invenţii ale Diavolului.” 

„Mai mult decât atât, surori rătăcite - continuă episcopul, 
arătând brusc, foarte brutal spre Chrysomallo şi spre stăpâna 
mea ale căror peruci erau în ziua aceea, după cea a Teodorei, 
cele mai elegante monstruozităţi din toată Sfânta Sofia - 
Tertulian face un apel viguros la mintea voastră şi la scrupulele 
voastre religioase. El scrie: «Dacă veţi azvârli necucernicul 
vostru păr fals, ca fiind disprețuit în Ceruri, nu vi-l pot face oare 
nesuferit, ca femei cu discernământ lumesc ce vă aflaţi, 
amintindu-vă că buclele acestea lascive, cumpărate de-a gata, 
pot avea o origină detestabilă? Se poate prea bine să fi fost 
tăiate de pe cadavrul vreunei femei moarte de ciumă şi să 
păstreze, în continuare, germenii ciumei; sau, mai rău, au putut 
prea bine împodobi un cap care a hulit, osândit iremediabil de 
Ceruri şi purtând astfel blestemul greu şi ineluctabil al lui 
Dumnezeu» 

Ce spune sfântul Ambrozie, cel înţelept, despre peruci? «Nu- 
mi vorbiţi de peruci cârlionţate: sunt codoaşe ale pasiunilor, nu 
dascăli întru virtute.» Ce spune sfântul Ciprian, cel drept? «Fiţi 
atente la ce vă spun, o voi, femei! Adulterul este un păcat grav; 
dar a purta păr fals este o vină şi mai mare.» Ce spune sfântul 
leronim, cel vestit? Povesteşte o istorie instructivă, de adevărul 
căreia îşi leagă reputaţia de dascăl creştin; dacă această 
poveste este născocită, atunci numele lui leronim trebuie şters 
din diptihuri, ca fiind cel al unui eretic sau al unui falsificator! 
Vorbeşte despre o matroană respectabilă, din rândurile 
cunoştinţelor sale, numită Praetexta, care a avut nenorocul de a 
fi căsătorită cu un păgân. Ei bine, este ştiut că o femeie trebuie 
să asculte de bărbatul ei în toate privinţele, căci, într-adevăr, 
următorul text din Corintieni limpezeşte răspicat lucrurile, când 
spune: «Capul oricărui bărbat este Fiul, dar capul femeii este 
bărbatul.» Dar în această frază este cuprinsă o rezervă implicită, 
şi anume: când bărbatul nu este creştin, atunci în problemele 


spirituale Fiul, şi nu bărbatul, devine capul femeii; la fel şi în 
cazul văduvelor: Fiul devine singurul lor cap, afară de cazul în 
care se remărită, ceea ce constituie o lipsă de cuviinţă faţă de 
Fiu. 

Acest soţ, care se chema Hymetius, îi spuse într-o bună zi 
Praetextei: «nepoata noastră orfană, Eustochia, pe care am 
crescut-o în casa noastră, cu gingăşie, nu este o fată 
neatrăgătoare. Ar putea găsi uşor un soţ bogat şi să ne 
scutească astfel de cheltuielile de zestre; o singură scădere în 
înfăţişarea ei o împiedică - părul rar şi aspru. De aceea, buna 
mea soţie, repară acest cusur al naturii, ducându-te în taină la 
peruchier şi comandându-i o perucă frumoasă, cârlionţată.» 
Ceea ce Praetexta făcu, sperând ca printr-o cheltuială de cinci 
monezi de aur să economisească o mie sau chiar mai multe şi 
uitând cu desăvârşire atât de îndatoririle ei faţă de Dumnezeu, 
cât şi de respectul faţă de îngeri. In aceeaşi noapte, stând 
întinsă alături de soţul ei şi zăbovind în cuget pe îndelete asupra 
schimbării în bine a Eustochiei, pogori lângă acest pat păcătos 
un înger înalt de stat şi vorbi mânios, cu glas subţire: 
«Praetexta, strigă îngerul, l-ai ascultat pe soţul tău, 
necredinciosul, mai degrabă decât pe Domnul tău cel răstignit. 
Ai acoperit părul unei fecioare cu bucle adăugate, dându-i 
înfăţişarea unei târfe. Pentru asta am să-ţi ofilesc acuma 
mâinile, poruncindu-le să recunoască cu măsura propriei lor 
suferinţe, grozăvia crimei tale. Nu vei mai trăi decât cinci luni, şi 
apoi te va aştepta ladul; şi dacă te vei încumeta să te mai atingi 
o dată de capul Eustochiei, soţul tău şi copiii tăi vor muri chiar 
de faţă cu tine!» O, surori rătăcite, cât de mare fusese păcatul, 
şi cât de  binemeritată această chinuitoare pedeapsă 
trupească!” 

Nimic mai firesc decât ca stăpâna mea Antonina să înceapă 
să chicotească la auzul acestei poveşti. Nu avea niciun interes 
deosebit ca numele acestui sfânt, în speţă leronim, să rămână 
înscris în diptihuri; era de părere că pentru această poveste 
revoltătoare merita să fie înlăturat fără nicio altă discuţie. Și 
dacă mâinile Praetextei au fost într-adevăr veştejite, cum ar mai 
fi putut oare să atingă capul nepoatei sale? Comunică această 
remarcă doamnei Chrysomallo, care începu să chicotească la 
rândul ei, făcându-i semne soţului ei, aflat în nava de dedesubt 
şi fluturându-şi mâinile dramatic, de parcă ar fi fost şi ele 


veştejite. Această frivolitate îl mânie pe episcop. Începu să 
ocărască pe stăpâna mea şi pe doamna Chrysomallo, 
pomenindu-le numele, deşi era venetic în oraş: ceea ce ne arătă 
limpede că un duşman de la Curte îl instigase să predice 
împotriva lor. Le ameninţă cu excluderea de la împărtăşanie şi o 
stigmatiză pe stăpâna mea ca pe o văduvă neruşinată, care 
trăieşte deşănţat, îşi vopseşte faţa şi duce o viaţă veselă, 
precum marea târfă din Babilon, în loc să poarte straie cernite şi 
să plângă pentru păcatele ei şi să îngrijească de cei săraci, cum 
ar trebui să facă o văduvă. Continuă afirmând că stăpâna mea 
aduce dezonoare Piosului şi Strălucitului Suveran în slujba 
căruia se află, şi asupra întregului oraş Constantinopol; şi dacă 
va izbucni o molimă neaşteptată, împrăştiată de peruca oribilă a 
stăpânei mele şi de zulufii roşii, jegoşi, care atârnă din ea, 
credincioşii din oraş vor şti cui să mulţumească. 

Această lipsă de delicateţe fu prea mult pentru Teodora, care 
stătuse pe tron, alături de Justinian. Se sculă, se scuză printr-o 
plecăciune respectuoasă în direcţia lui Justinian şi porni să 
plece, în jos, de-a lungul navei, urmată de pajii ei, fără să mai 
aştepte eucaristia sau binecuvântarea. Eticheta cerea ca 
doamnele de la galerie să se scoale, ca să o însoţească. 
Episcopul cerea în continuare ca stăpâna mea şi doamna 
Chrysomallo să fie tunse la piele, asemenea unui ou de strut. 
Teodora îi răspunse indirect; căci a-i răspunde direct ar fi fost o 
insultă adusă lui Justinian, care rămăsese tăcut. Se opri din 
drum, ca să-i strige lui loan de Capadocia, deasupra rândurilor: 

— Te rog să-i spui prietenului dumitale elocvent, cu bărbia 
rasă, că nu este cuviincios ca briciul să predice anatema 
împotriva pieptenului - şi nici înţelept nu e. 

Doamnele coborâră, gălăgioase, de la galerie, iar în biserică 
rămaseră numai bărbaţii şi eunucii, care ascultară predica până 
la capăt. Dar auzind zumzetul discuţiei indignate şi agitate care 
se iscase, episcopul găsi de cuviinţă să-şi încheie argumentaţia, 
scuzându-se josnic faţă de Clemenţa-sa dacă vorbise cu prea 
multă sinceritate şi ar fi supărat-o pe prea Casta, Graţioasa şi 
Frumoasa împărăteasă, ale cărei glorii nu puteau fi egalate nici 
de cele mai melodioase versuri ale geniului poeţilor, fie ei 
creştini, fie păgâni. Episcopul era, într-adevăr, într-o situaţie 
primejdioasă: el nu ar fi îndrăznit niciodată să rostească o 
asemenea predică, dacă în particular nu ar fi primit asigurări din 


partea unora sau altora, că doamna Chrysomallo şi stăpâna mea 
sunt în dizgraţia Curţii. În ce priveşte briciul şi pieptenul: aluzia 
Teodorei urmărea să spună că acest episcop se afla el însuşi în 
culpă faţă de legea Bisericii, apărând cu bărbia rasă. lar părul lui 
fusese pomădat într-o manieră prea puţin cucernică, fiindcă, de 
fapt, era un tipic filfizon din Ravena. Înainte de sfârşitul zilei, el 
se şi trezi reîmbarcat pe o mică navă comercială, în drum spre 
casă, spre Italia. Teodora îi spuse răspicat lui Justinian că 
rămâne ferm alături de vechile ei partenere, câtă vreme ele 
sunt loiale tronului, la fel cum îşi păstrează ferm convingerile 
despre natura unică a Fiului. 

Evenimentele acestea  produseră mare impresie la 
Constantinopol şi numele stăpânei mele deveni, în Bazar, 
subiectul multor povestiri neadevărate, care însă, una peste 
alta, nu erau compromiţătoare. Povestea ei era acum 
binecunoscută şi faptul că Teodora o recunoscuse ca prietenă, 
prin admonestarea publică a unui episcop, îi întări mult poziţia. 
Totuşi, pentru a o apăra de orice act de violenţă îndreptat 
împotriva persoanei ei, doi camerieri îi fură ataşaţi ca pază 
permanentă, ori de câte ori ieşea, fie pe jos, fie cu trăsura; iar 
când fu trimisă la graniţa persană, ca emisară a Teodorei către 
Belizarie, în împrejurări pe care le va explica următorul capitol, o 
însoţi un întreg detaşament de Gardă. 


__ CAPITOLUL VII 
BĂTĂLIA DE LA DARAS 


Ajuns în punctul acesta, trebuie să relatez pe scurt 
evenimentele petrecute în Persia, după numirea lui Belizarie la 
comanda trupelor din Daras. Ilnexpugnabilul oraş Nisibis, situat 
la cincisprezece mile mai la răsărit, fusese odinioară principalul 
punct de frontieră roman. Rezistase cu succes la trei asedii 
îndelungate, întreprinse de Sapor, cel de-al unsprezecelea 
Sassanid; după care i-a fost predat paşnic, prin ruşinosul tratat 
semnat de împăratul Jovian, care a cedat Persiei cinci districte 
de frontieră. Pentru a înlocui oraşul Nisibis, Anastasie întărise 
Darasul, care rămăsese în teritoriu roman; dar era nevoie de un 
avanpost, pentru a-l asigura împotriva unor atacuri prin 
surprindere. De aceea, Justinian îi îngădui lui Belizarie, la 
cererea acestuia, să clădească o fortăreață la Mygdon, situat la 
o depărtare de trei mile de Daras, dar numai la câteva sute de 
paşi de frontieră. 

Belizarie studiase arta fortificațiilor. Aşeză temelia fortăreței 
într-o poziție puternică şi începu să clădească de zor, 
intenţionând să o termine şi să instaleze acolo o garnizoană, 
înainte ca persanii să poată întrerupe lucrarea. Zidarii, foarte 
numeroşi, clădiră în grabă mare, cu sabia la şold, exact cum se 
zice că reclădiseră evreii, sub Nehemiah, zidurile lerusalimului, 
sub privirile geloase ale vecinilor lor, samariteni. Înainte de a 
începe lucrarea, Belizarie adunase la Daras o mare cantitate de 
scânduri şi piatră fasonată şi var; şi zidurile fortăreței, care 
cuprindeau două pogoane de pământ, se înălţară curând de 
două staturi de om şi continuau să se ridice repede. 

Comandantul persan de la Nisibis înmână imediat un protest 
lui Belizarie şi trimise o copie şi Comandantului Armatelor 
Romane din Răsărit, cu o scrisoare de însoţire în care se spunea 
că persanii nu trec cu vederea această nouă încălcare a 
clauzelor tratatului cu privire la fortificațiile de pe frontieră. 
Dacă lucrările de construcţie nu încetează pe dată, se va vedea 
nevoit să recurgă la constrângere. 

Acest protest fu trimis neîntârziat lui Justinian, care răspunse 
că nu trebuie ţinut seama de el şi că Belizarie trebuie să 
primească fără zăbavă întăriri. Întăririle trimise constau dintr-o 
divizie mixtă, de cavalerie şi infanterie, sub comanda a doi fraţi, 


tineri nobili traci, numiţi Coutzes şi Boutzes, care comandaseră 
împreună trupele staționate în Liban. Ghinionul voi ca ciocnirea 
cu persanii să aibă loc într-o zi în care Belizarie zăcea bolnav de 
malarie în ultimul hal, şi în consecinţă nu era bun de nimic. De 
fiecare parte nu erau angajaţi mai mult de opt mii de soldaţi în 
această bătălie, în cursul căreia Boutzes, cu jumătate din 
cavalerie, se lăsă atras în urmărirea unei mici unităţi inamice, 
descoperind flancul corpului principal, alcătuit din infanterie. 
Persanii efectuară un atac concentrat asupra cavaleriei lui 
Coutzes, pe flancul celălalt, şi o puseră pe fugă, capturând un 
număr de prizonieri, între care şi pe Coutzes. Infanteria, 
protejată în fuga ei de cavaleriştii din Regimentul de casă al lui 
Belizarie, sub comanda lui loan Armeanul, se revărsă îndărăt, în 
fortăreață. La căderea serii, Boutzes, întorcându-se cu forţele 
intacte şi expunând trufaş prada pe care o aducea, află de 
soarta fratelui său şi se mânie. Ordonă evacuarea fortăreței, 
socotind-o aşezată sub o zodie nefavorabilă; şi întreaga forţă 
romană, infanterie şi cavalerie deopotrivă, se retrase spre 
Daras, purtându-l pe Belizarie, bolnav, pe o targă. Două zile mai 
târziu, Belizarie, revenit din delirul febrei, dar încă atât de slab 
încât abia putea încăleca, îi contraatacă pe persanii care 
ocupaseră fortăreaţa şi începuseră s-o demoleze. In fruntea 
cavaleriei sale de casă, care număra o mie de oameni, îi izgoni 
de pe ziduri; dar Boutzes, care ar fi trebuit să readucă aici 
infanteria cu materialele şi aprovizionarea necesară pentru a 
face faţă unui asediu, nu-i putu convinge pe oameni să-l 
urmeze; fortăreaţa Mygdon fu deci din nou abandonată din lipsă 
de garnizoană. Persanii o raseră de pe faţa pământului şi se 
întoarseră, victorioşi, la Nisibis. 

Citind rapoartele care îi parveniseră, Justinian conchise că 
Comandantul  Armatelor din Răsărit  procedase greşit, 
trimiţându-i lui Belizarie forţe nepotrivite şi rău comandate şi că 
Belizarie este singurul soldat care nu-şi pătase reputaţia. De 
aceea, îl demise pe Comandantul Armatelor şi-l numi în locul 
său pe Belizarie, care pe vremea aceea avea numai douăzeci şi 
opt de ani. De asemenea, Justinian trimise la frontieră pe 
Maestrul Oficiilor, unul din miniştrii săi principali, în îndatoririle 
căruia intra şi supravegherea poştelor, comunicaţiilor şi 
arsenalelor din tot Imperiul de Răsărit, precum şi a ambasadelor 
din străinătate. Acest Maestru al Oficiilor era însărcinat să 


reînceapă negocierile de pace cu persanii, dar să le tărăgăneze 
pe cât se putea de mult, dându-i răgaz lui Belizarie să aducă 
Darasul, în special, şi toată frontiera, în general, într-o stare de 
apărare eficientă. Belizarie se folosi de acest armistițiu pentru a 
întreprinde un turneu de inspecţie a frontierei, întărind 
fortificațiile, recrutând şi instruind trupe noi, adunând depozite 
de materiale militare. Exista speranţa că redeschiderea 
ostilităţilor va putea fi evitată, întrucât părea firesc ca, la vârsta 
de şaptezeci şi cinci de ani, Kobad să prefere o bătrâneţe 
liniştită grijilor unui alt război major. Dar nu a fost să fie aşa. 

Belizarie, care izbutise să adune o armată de douăzeci şi cinci 
de mii de oameni (dintre care, însă, cel mult trei mii puteau fi 
socotiți că vor vădi curaj, fie în atac, fie în defensivă), află 
curând că o armată bine instruită, de patruzeci de mii de 
oameni, sub comanda generalissimului persan Firouz, se află în 
marş împotriva lui. Apoi sosi un mesager persan, cu o 
comunicare arogantă, adresată lui Belizarie: „Firouz cel cu 
Panglica de aur va petrece noaptea de mâine în oraşul Daras. Să 
i se pregătească o baie.” 

La care Belizarie răspunse spiritual şi elegant, aşa cum i se 
potrivea atât de bine: „Belizarie cel cu casca de oţel asigură 
generalissimul persan că atât camera de sudaţie, cât şi duşul 
rece vor fi pregătite şi-l vor aştepta”. 

Persoana care s-a simţit cea mai jignită de mesajul lui Firouz 
nu a fost, în mod ciudat, Belizarie, ci băieşul. Era acelaşi 
Andreas, care odinioară fusese sclavul purtător de ghiozdan al 
lui Belizarie. Cu câţiva ani mai înainte, la Constantinopol, lui 
Andreas i se dăduse libertatea şi fusese angajat ca instructor la 
o şcoală de lupte de pe lângă universitate, până ce veni în 
Răsărit, pentru a fi din nou alături de Belizarie. 

Problema tactică a lui Belizarie era acum aceea a hangiului 
sărac, de la ţară, care trebuie să pregătească, în termen scurt, 
un banchet pentru un număr mare de oaspeţi flămânzi: şi 
anume, cum să facă să ajungă puţin pentru mulţi. Asemenea 
hangiului, ştia că acest puţin este de calitate inferioară şi, tot 
asemenea hangiului, rezolvă problema printr-o rânduire atentă 
a mesei, şi un zâmbet curajos, aşezând în faţă mâncarea cea 
mai bună şi vinul cel mai bun, şi ţinând în rezervă mâncarea mai 
proastă şi vinul mai prost. Mâncarea şi vinul mai prost erau 
infanteria, din care jumătate era alcătuită din oameni de curând 


luaţi sub arme. Din cauza timpului scurt pe care-l avusese la 
dispoziţie, hotărâse nici să nu încerce să-i instruiască pe recruţii 
aceştia la mai mult decât o specialitate: de aceea optase să-i 
facă arcaşi, îi echipă cu arcuri lungi, rigide, şi le reglementă 
solda pe măsură ce le creştea iscusinţa în mânuirea acestei 
arme; dar tirul lor se mărginea totuşi la ceea ce el numea „a 
trage la întâmplare”. Nu cerea mai mult decât ca fiecare om să 
fie în stare să-şi trimită toate cele patruzeci de săgeți din tolbă 
la o distanţă de cel puţin o sută de metri, într-un unghi de 
tragere nu mai mare de zece grade. În faţa unui duşman în 
formaţie de masă, considera că atâta va fi suficient. 
Confecţionase o cantitate mare de săgeți şi continua să-şi ţină 
artificierii ocupați cu forjarea altor vârfuri de săgeată şi cu 
pregătirea altor cozi de săgeți. Infanteria instruită anterior fu 
specializată, de asemenea, într-o singură direcţie, şi anume 
apărarea unui pod îngust împotriva şarjelor de cavalerie sau de 
infanterie; le găsi tuturor armură de inele şi lănci de lungimi 
diferite, instruindu-i să lupte în formaţia de falangă folosită de 
Alexandru, al cărei front părea zbârlit de lănci, asemenea unui 
porc spinos. Infanteria semiinstruită fu pusă să se antreneze la 
aruncarea suliţei. 

Mâncarea şi vinul mai bun erau, în această metaforă a 
hangiului sărac, cavaleria. Temporar îşi împărţi cuirasierii de 
casă în şase grupuri, pe care le trimise ca unităţi model la cele 
şase escadroane de cavalerie grea, ca să le stimuleze prin 
această pildă de unitate instruită: nu îi prezentă ca pe nişte 
instructori, ci doar ca pe nişte adversari de întrecere în arta 
tragerii şi eschivării şi manevrării rapide - totuşi, ei deveniră 
instructori. Avea cu el, de asemenea, două escadroane de 
cavalerie uşoară, de huni massageţi de dincolo de Buchara şi 
Samarkand, vechi duşmani ai Persiei. Şi o jumătate de escadron 
de huni herulieni, a căror tabără de vară se află în Crimeea; 
erau arcaşi deprinşi să tragă rapid, iar pentru luptele corp la 
corp, foloseau lănci şi săbii late. Purtau mantii din piele de bivol, 
pe care erau cusute plăci uşoare de metal, dar nu aveau nicio 
altă armură de corp. (Cavaleria uşoară este esenţială pentru 
avanposturi, pe frontieră, socotea Belizarie, dar trebuie sprijinită 
de o puternică forţă de şoc, alcătuită din cavaleria grea, aşezată 
în garnizoane nu prea depărtate. Imperiul ducea lipsă de 
cavalerie uşoară; precum se poate deduce din faptul că atât 


hunii herulieni cât şi cei massageţi locuiesc la multe sute de 
mile depărtare de graniţa romană.) 

Belizarie se duse în faţa Darasului, exact dincolo de terenul de 
paradă, care este mărginit de şanţul de apărare al oraşului. 
Desenă un sistem întortochiat de tranşee care urma să fie 
săpat, adânc de şase picioare şi lat de douăsprezece, cu câte un 
pod îngust la fiecare o sută de paşi. Sistemul, văzut de pe 
crenelurile fortăreței, semăna cu forma unei pălării cu borul lat 
şi calota pătrată, a cărei parte superioară se rezema de 
marginea depărtată a terenului de paradă. Intrucât urma să aibă 
loc o bătălie hotărâtă de persani şi cum obiectul ei era ocuparea 
şi demolarea Darasului, Belizarie îşi putea îngădui să rămână în 
apărare: şi, într-adevăr, a trece la ofensivă cu trupe ca acelea 
de care dispunea, ar fi fost o iniţiativă foarte puţin înţeleaptă. 

De jur împrejurul spaţiului central sau al intrândului care 
stătea deschis, adică în cele trei părţi ale sistemului de şanţuri, 
Belizarie îşi aşeză infanteria; podurile erau apărate de falangele 
de lăncieri, sprijinite de suliţaşi; arcaşii fură înşiruiţi de-a lungul 
şanţurilor dintre ele. Şanţurile au fost înzestrate pe toată 
lungimea lor cu ţepi ascuţite şi de altfel erau prea late pentru a 
putea fi sărite de cavalerie. In faţă, pe laturi, dincolo de șanțurile 
înaintate (borul pălăriei) postă cavaleria grea. Podurile de peste 
şanţuri erau aici ceva mai late, pentru a îngădui mişcări mai 
rapide. Ca o verigă de legătură între centru şi aripi, aşeză şase 
sute de huni massageţi, în fiecare colţ al intrândului, gata să 
tragă, în cruciş, nori de săgeți asupra duşmanului în cazul în 
care acesta ar încerca să înainteze împotriva infanteriei, sau 
gata să pornească în ajutorul oricărei aripi de cavalerie care ar 
da de greutăţi. Drept rezervă, păstră propria lui cavalerie de 
casă, regrupată acum din nou într-o singură unitate, şi pe hunii 
herulieni. 

Acestea erau dispoziţiunile pe care le dăduse. La consiliul de 
război, unde le expusese şi le explicase, fuseseră aprobate în 
unanimitate. Oamenii erau într-o perfectă stare de sănătate, în 
ciuda climatului torid, de iulie: epidemia de dizenterie şi 
celelalte boli, caracteristice căldurii, aproape inevitabile la Daras 
în această parte a anului, nu izbucniseră. Belizarie dăduse 
ordine foarte stricte de a se amesteca toată apa de băut cu vin 
acru, ca să o purifice, şi de a se păstra curăţenia latrinelor şi a 
bucătăriilor de campanie; şi, îndeosebi, de a nu se îngădui 


muştelor să se aciuiască; spunea că Beelzebut, împăratul 
muştelor, este diavolul principal al distrugerilor şi acolo unde 
sunt muşte, apar şi bolile. Mai mult decât atât: ordonase ca 
toate exerciţiile militare să aibă loc dimineaţa, foarte devreme, 
înainte ca soarele să dogorească; după care oamenii săi 
dormeau, zi de zi, până la ora prânzului. Seara îi trimitea în 
marşuri de noapte, pentru a-i păstra într-o condiţie fizică 
potrivită, ori îi punea să sape. Belizarie nu le îngăduia niciodată 
oamenilor săi să trândăvească. Şi, în consecinţă, acuma, în 
preajma bătăliei, se aflau în starea de spirit cea mai potrivită şi 
nutreau cea mai mare încredere în tânărul lor comandant. 

A doua zi după sosirea mesagerului lui Firouz, la răsăritul 
soarelui, străjile de pe creneluri raportară nori de praf ridicându- 
se de-a lungul drumului dinspre Harmodius, un sat aproape de 
Mygdon, în direcţia oraşului Nisibis. Curând, coloanele persane 
putură fi zărite cu ochiul liber, cum se aşezau în formaţie 
strânsă, dincolo de bătaia arcurilor romane: infanteria, ascunsă 
după scuturi imense, ovale, se afla la mijloc, cavaleria pe 
ambele flancuri. Armata persanilor era apreciată la patruzeci de 
mii de oameni. Dar Belizarie comentă: 

— Există puţini generali în stare să stăpânească patruzeci de 
mii de oameni, în toiul unei bătălii. Firouz s-ar simţi neîndoielnic 
mai în largul său dacă armatele noastre ar fi mai apropiate ca 
număr. 

Persanii încercară, prin strigăte provocatoare şi 
batjocoritoare, să-i determine pe romani să atace, dar aceştia îşi 
păstrară locul şi tăcerea, şi vreme îndelungată nu se petrecu 
nimic. Romanii nu se retraseră nici pentru a prânzi, aşa cum 
obişnuiau - ci li se împărţi la posturile de luptă hrană rece: porc 
sărat, turte de grâu şi vin. Firouz fusese convins că simpla 
apariţie a forţelor sale imense îi va înspăimânta pe oamenii 
noştri şi îi va scoate din minţi, şi că ceasul prânzului va constitui 
pentru comandanții mai laşi un pretext pentru a-şi retrage 
forţele. Nici acum încă nu credea că vor avea loc lupte serioase. 

— Aşteptaţi, spunea el. Nu-s decât romani, în curând se vor 
răzgândi. 

Dar nu se petrecu nimic. 

Târziu, după amiază, trupele de casă ale unui persan numit 
Pituazes, care comanda aripa dreaptă, înaintară, călare, 
împotriva cavaleriei trace a lui Boutzes, care se afla în faţa lui. 


Boutzes îi jurase lui Belizarie că în această zi va lupta într-o 
cooperare loială cu restul forţelor şi că nu se va lăsa atras în 
nicio aventură personală. După cum se convenise, el se retrase 
uşor din faţa tranşeelor, atunci când călăreţii lui Pituazes se 
apropiară. Scopul său era să-i atragă pe persani dincoace, în 
cursă, şi apoi să se întoarcă şi să-i şarjeze, în timp ce continuau 
să fie înghesuiți pe poduri, nedesfăşuraţi cum trebuie. Dar până 
la urmă persanii nu îndrăzniră să treacă de şanţuri, aşa că 
Boutzes şi oamenii săi se întoarseră la posturi, chiuind în şa. 
Persanii se retraseră. Călăreţii persani au arme şi scuturi bogat 
împodobite, şi îndeosebi tolbe foarte frumoase, şi poartă mănuşi 
(pentru care oamenii noştri îi batjocoresc), dar nu au coifuri. De 
asemenea, se folosesc de cravaşe; în bătălie, oamenii noştri nu 
au ce face cu cravaşele. 

In această hărţuială căzură şapte persani şi Boutzes trimise 
dincolo de şanţuri o grupă, ca să aducă trupurile. Apoi cele două 
armate stătură alte câteva minute, pândindu-se în tăcere. Se 
spune că Firouz a remarcat în faţa ofiţerilor din statul său major, 
că romanii păstrează o ordine remarcabil de bună, dar că va 
trimite după garnizoana din Nisibis - alcătuită din încă zece mii 
de oameni - şi, neîndoielnic, sosirea acesteia, în ziua următoare, 
va avea efectul de a înfrânge încăpăţânarea duşmanului. Atunci 
un tânăr persan, al cărui nume nu-l cunosc dar, după cum îl 
arătau veşmintele şi armele, un aristocrat, ieşi în galop pe un 
cal superb, roib, îndreptându-se spre centrul roman. Cunoştea 
câteva cuvinte greceşti, şi după ce trase brusc de hăţuri, rosti 
tare o chemare la înfruntare individuală, angajându-se să 
ciopârţească orice nobil roman care ar îndrăzni să i se opună. 

Nimeni nu acceptă provocarea, căci exista un ordin general ca 
rândurile să nu fie descompletate, sub niciun pretext. Tânărul 
continuă să strige şi să-şi vânture sulița şi să râdă dispreţuitor. 
Deodată se iscă un murmur dinspre un şanţ lăturalnic, pe partea 
stângă a poziţiei romane. Un călăreț veni, aplecat peste gâtul 
calului, ţâşnind peste un pod; trecu de hunii massageţi din 
unghiul respectiv, îndreptându-se fără ocoluri spre persan. 
Persanul observă şarja prea târziu. Incercă să o evite, biciuindu- 
şi brusc calul, dar lancea îl izbi din plin, în partea dreaptă a 
pieptului şi-l azvârli peste cap. Căzu, ameţit. Romanul, 
descălecând în grabă, îi tăie gâtul - de parcă ar fi fost un animal 
de sacrificiu. Un strigăt puternic se înălţă dinspre armata 


romană şi de pe zidurile Darasului, ticsite de orăşeni. Întâi se 
crezu că eroul este Boutzes, care îl răzbună pe fratele său 
Coutzes, prins de persani. Dar când învingătorul se întoarse, 
călare, în pas de voie, peste şanţuri, aducând după el calul 
persanului, cu mortul azvârlit peste şa, se văzu cine este - 
curajosul Andreas, băieşul! 

Căci Andreas, care avusese îndatoriri puţine şi un caracter 
energic, luase parte câtăva vreme, fără ştirea lui Belizarie, la 
exerciţiile matinale de cavalerie, sub comanda lui Boutzes, care 
îndeplinea acum funcţia de Maestru al Cailor în armata lui 
Belizarie; şi datorită antrenamentului său de luptător, devenise 
un combatant formidabil. Belizarie trimise la el un ofiţer de stat 
major ca să-l felicite şi să-i transmită un dar, care consta dintr- 
un coif metalic, cu un moţ alb, o lance cu un steguleţ alb şi un 
colan de aur, dorind să exprime astfel că vrea să-i acorde rangul 
de sergent în Regimentul său de Cuirasieri de casă. Dar 
Maestrul Oficiilor, care funcţiona ca mareşal al lui Belizarie, 
deplânse încălcarea disciplinei - deşi era încântat de succesul lui 
Andreas,. Trimise un mesaj către toţi comandanții de escadron 
în care se spunea că nimeni nu trebuie să mai răspundă vreunei 
alte provocări la luptă individuală, sub pedeapsa biciuirii grele. 
Belizarie nu fu de acord cu Maestrul Oficiilor, deoarece ordinul 
cuprindea o ameninţare ce nu putea fi tradusă în fapt. Un om 
care ar ieşi călare, ca să accepte o provocare, fie ar fi victorios, 
şi atunci opinia generală s-ar împotrivi unanim pedepsirii, fie ar 
fi înfrânt, şi atunci persanul i-ar lua cadavrul, până dincolo de 
raza de acţiune a bicelor romane. 

O a doua provocare se produse foarte curând. Veni din partea 
unui alt persan, care fusese jignit că primul ieşise din rânduri, 
încălcând regulile protocolului. Căci în armata persană există în 
aceste chestiuni un regulament strict: cel ce provoacă, trebuie 
să fie întotdeauna din familia cea mai nobilă reprezentată în 
bătălie. Cel de al doilea ieşi deci mai curând ca să restabilească 
locul de cinste al familiei sale, decât din dorinţa arzătoare de 
luptă. Nu era un tinerel, ci un bărbat în puterea vârstei; îşi 
mânuia calul şi armele cu un aer de hotărâre şi experienţă. Nici 
nu strigă agitat, precum făcuse tânărul pe care îl ucisese 
Andreas, ci pocni numai din bici, când şi când, cu un strigăt 
aspru, de „ho, ho”, trecând încet, călare, de-a lungul liniilor 
romane. La un moment dat, opri calul şi strigă ceva în persană - 


se credea că-l invită pe însuşi Belizarie, să iasă să-l înfrunte. Dar 
când cineva din statul major îi raportă aceasta lui Belizarie, 
îndemnându-l totodată să accepte provocarea, gândindu-se că 
victoria lui ar îmbărbăta armata, el răspunse cu dispreţ: 

— Dacă doreşte moartea, de ce nu-şi pune ştreangul de gât, 
de unul singur, în loc de a încerca să mă implice ca accesoriu? 

Aşa că multă vreme nu ieşi nimeni pentru a-l înfrunta pe cel 
de-al doilea provocator. Acesta se întorcea tocmai spre liniile 
persane, poate chiar uşurat că-şi îndeplinise obligaţiunea de 
onoare faţă de familie fără nicio consecinţă serioasă, când, la fel 
ca mai înainte, se iscă brusc un murmur; veni din nou un călăreț 
- purtând de astă dată o cască cu un moţ alb şi o lance cu 
steguleţ alb - şarjând peste pod. Persanul se întoarse, îşi apucă 
şi mai tare lancea, dădu pinteni calului şi-l întâmpină pe 
adversarul său în plină goană. Ambele lănci lunecară de pe 
pieptarele lustruite, de care se izbiră; dar caii, în loc să treacă 
unul pe lângă celălalt, cum se petrece de obicei în asemenea 
întâlniri în viteză, se ciocniră, frunte în frunte, cu zăngănit de 
armuri şi fură azvârliţi îndărăt, lăsându-se pe încheieturile 
picioarelor din spate. Călăreţii fură proiectaţi înainte şi se 
ciocniră în văzduh, căzând la pământ împreună, învălmăşiţi. Toţi 
spectatorii îşi reţinură răsuflarea. Romanul îşi reveni mai 
repede. Când persanul se ridică în genunchi, îl izbi în faţă, cu 
pumnul, apoi îl apucă de picior şi-l aruncă, peste cap, în stilul 
binecunoscut al şcolilor de lupte; şi-l lichidă dintr-o singură 
izbitură de pumnal. Un răcnet se înălţă din rândurile romanilor 
de după şanţuri şi de pe ziduri, chiar mai puternic decât cel de 
adineauri, şi se văzu că, îmbrăcat cu uniforma de sergent al 
Regimentului de casă al lui Belizarie, cel ce luase asupră-şi 
onoarea Romei fusese iarăşi Andreas. Persanii se retraseră în 
tabăra lor, socotind ziua de rău augur; iar romanii înălţară 
cântecul victoriei şi se retraseră după zidurile Darasului. 

Dar Andreas demisionă din rangul de sergent al Regimentului 
de casă. Făptuise în ziua aceea o mare ispravă, în văzul a 
şaptezeci de mii de oameni, şi apoi dovedise, prin repetare, că 
ea se datorase iscusinţei, nu întâmplării: socoti că, oricât ar mai 
trăi, nu va depăşi niciodată această dublă glorie, care va fi 
pomenită în veci de veci, la focurile de tabără şi în vinării şi în 
istoriile scrise ale războiului. De aceea se întoarse la prosoapele, 
bureţii şi căldările sale, din nou ca simplu băieş, şi nimeni nu-l 


mai zări vreodată în armură - cu excepţia unei singure 
împrejurări, externe, la care mă voi referi la timpul potrivit. 

A doua zi, devreme, sosi garnizoana din Nisibis, întărind 
armata persană până la un efectiv de cincizeci de mii de oameni 
de toate armele, ceea ce constituia dublul forţelor lui Belizarie. 
Când află vestea, acesta comentă: 

— Oricât de rari ar fi generalii care ştiu să stăpânească o 
armată de patruzeci de mii de oameni, şi mai rari sunt cei în 
stare să conducă cincizeci de mii. 

Presupunerea lui că Firouz va fi oarecum încurcat de 
dimensiunile  stingheritoare ale forţelor sale, părea a fi 
justificată. Căci acum armata persană se reorganiză în două linii 
de bătălie egale, una sprijinind pe cealaltă. Belizarie comentă: 

— Soluţie de sergent-instructor. Ar fi putut folosi unităţile din 
faţă pentru a masca Darasul şi cu restul să lovească în liniile 
mele de comunicaţie! 

Între timp, el şi Maestrul Oficiilor trimiseră împreună o 
scrisoare lui Firouz, propunându-i să retragă armata persană la 
Nisibis, în loc de a forţa o bătălie deznădăjduită şi inutilă. 
Formularea acestei scrisori îi reveni, în cea mai mare parte, lui 
Belizarie şi ni s-a păstrat o frază caracteristică: „Niciun om, dacă 
are o judecată cât de cât sănătoasă, nu este încântat să lupte, 
chiar când a lupta este necesar; şi generalul care deschide 
ostilitățile poartă o mare răspundere, nu numai faţă de oamenii 
de sub comanda lui, ci faţă de toată națiunea sa, pentru 
nenorocirile şi grozăviile fără de care nu se poate imagina un 
război”. Maestrul Oficiilor contribui cu un pasaj, în sensul că 
negocierile de pace sunt pe punctul de a fi reluate de Justinian, 
al cărui ambasador se află pe drum, venind dinspre Antiohia, 
dar că o ciocnire la Daras ar pune definitiv capăt tuturor 
nădejdilor de soluţionare paşnică. 

Firouz răspunse că Persia a fost de atâtea ori dezamăgită de 
declaraţiile paşnice ale ambasadorilor romani, încât răbdarea ei 
este epuizată: războiul este singurul leac. Niciun tratat de pace 
nu mai poate fi luat în serios, şi mai ales unul încheiat sub 
jurământ de un roman. 

Belizarie şi Maestrul Oficiilor răspunseră că ei au spus tot ce s- 
a putut spune în mod onorabil, şi că această corespondenţă va fi 
prinsă în ziua următoare de drapelul imperial - copiile identice 
ale propriilor lor scrisori şi ale răspunsului persan - ca o 


mărturie, în faţa Dumnezeului creştinilor, că romanii au depus 
toate eforturile pentru a evita o bătălie inutilă. 

Firouz răspunse: „Şi persanii au un Dumnezeu, mai străvechi 
şi mai puternic decât al vostru şi mâine el ne va conduce 
nevătămaţi la Daras”. 

Belizarie se adresă acum forţelor sale, care fură adunate la un 
loc, în formaţie, îndărătul şanţului din mijloc. Vorbi cu glas 
puternic, răspicat şi în cuvinte simple, aşa încât fiecare om îl 
auzi atât de clar, de parcă ar fi stat de vorbă cu el într-o 
încăpere; şi vorbi pe un ton familiar, întâi în latina de tabără, 
apoi în greacă, pentru ca să-l înţeleagă toţi. Le arată că motivul 
pentru care armatele romane nu i-au bătut în trecut, în mod 
invariabil, pe persani, inferiori deopotrivă în curaj, armament şi 
forţă trupească, a fost că disciplina lor lăsase de dorit; şi 
aceasta este un cusur, uşor de remediat. Dacă fiecare om îşi 
ascultă ofiţerul, atât în timpul înaintării, cât şi al retragerii, 
înfrângerea este exclusă. Bătălia trebuie purtată de soldatul de 
rând de parcă s-ar afla la instrucţie; şi la instrucţie este 
neîndoielnic mai uşor să asculţi decât să rupi rândurile şi să 
acţionezi cum te taie capul. Controlul tactic al bătăliei trebuie să 
rămână în mâinile generalului care comandă, în speţă, Belizarie, 
şi el a dat ordine clare, alternative, ofiţerilor din subordine, cum 
anume să acţioneze în cazul uneia sau alteia din variantele 
posibile ale bătăliei. Soldatul de rând să fie atât de ocupat cu 
propriile sale arme şi cu păstrarea formaţiei, încât să nu aibă 
răgaz să facă speculaţii neîntemeiate despre evoluţia generală a 
luptelor. Trebuie să aibă toată încrederea în inteligenţa 
încercată şi în loialitatea ofiţerilor. Făcu, de asemenea, o referire 
ironică la infanteria persană care era numai pe jumătate 
alcătuită din soldaţi instruiți. 

— Voi, recruţii romani, aţi învăţat într-un răgaz scurt să faceţi 
bine un lucru, şi anume să trageţi tare şi drept; şi recruţii lor și- 
au însuşit o artă militară, şi anume arta de a se piti pe după 
scuturile lor enorme. Nu sunt decât o gloată de ţărani, aduşi 
numai pentru a face impresie, asemenea armatelor de pe scenă 
şi încă înainte de trecerea zilei îl vor încurca grozav pe 
generalissimul lor. Au suliţi de mână, e adevărat, dar asta nu-i 
face suliţaşi mai curând decât dacă ar fi înarmaţi cu fluiere şi li 
s-ar zice îmblânzitori de şerpi! 


Din turnul de veghe se dădu semnalul că persanii încep să-şi 
orânduiască forţele; aşa încât, cu urale zgomotoase la adresa lui 
Belizarie, parada se puse în mişcare. Cavaleria grea se îndreptă 
spre postul ei, pe maluri, cavaleria uşoară se aşeză în cele două 
unghiuri ale intrândului, arcaşii se aliniară iarăşi de-a lungul 
şanţurilor mai apropiate, falângile de lăncieri se postară la 
poduri, cu suliţaşii în spate şi alături de ei. Pharas, căpetenia 
hunilor herulieni, un om mic de stat, cu picioarele crăcănate, 
veni încet la Belizarie şi-i zise, în greaca negustorească, aproape 
de neînțeles, pe care o vorbesc aceşti sălbatici din Crimeea: 

— Eu nu lovesc persani, nu mult, aici, sub ziduri înalte: trimite 
mine după deal în stânga, departe. Mă ascund după deal. Când 
persani venit, eu grăbesc în spatele lor; eu şarjat, trag, trag. 

Belizarie se uită drept în ochii lui Pharas, care-şi cobori 
privirea. Era evident că Pharas se îndoia de deznodământul 
bătăliei şi voia să se menţină într-o poziţie în general, neutră; 
şarja lui finală se va îndrepta împotriva acelei părţi care i se va 
părea că este pe punctul de a pierde bătălia. Belizarie băgă de 
seamă că degetul lui Pharas sângera de la o mică zgârietură; de 
aceea îi apucă repede degetul, deşi se aflau încălecaţi, genunchi 
lângă genunchi şi, luându-l în gură, îl supse. Apoi zise: 

— Ţi-am mâncat sângele, Pharas: vei fi anda al meu, fratele 
meu de sânge. Du-te acum, dragă Pharas, anda al meu şi fă 
cum Spui. Ascunde-te după dealul acela şi şarjează-i pe persani, 
dar nici prea devreme, nici prea târziu. 

Pharas se plânse, jeluindu-se: 

— Mi-ai mâncat sângele, acum dă-mi-l pe al tău, anda! 

Căci datorită acestei acţiuni unilaterale, se afla (potrivit 
superstiţiei hunilor) sub puterea magică a lui Belizarie. Dar 
Belizarie răspunse: 

— După ce vei fi şarjat, ai să mănânci până te saturi. Dar 
acum nu am sânge care să-mi prisosească, anda. 

Aşa că Pharas se trezi legat de Belizarie şi nevoit să-i fie loial. 

Persanii rămaseră pe poziţii toată dimineaţa, până ce auziră 
dinspre întărituri goarnele, dând semnalul ca distribuitorii de 
raţii să vină şi să aducă prânzul la şanţuri. Când Firouz socoti că 
distribuirea mesei este pe punctul de a începe, lansă atacul. 
Ostaşii persani sunt învăţaţi să mănânce târziu după amiază şi 
în consecinţă nu sunt flămânzi până la ceasul la care soarele 
coboară pe cer, în vreme ce pofta romanilor se stârneşte odată 


cu sunetul goarnei de amiază. Belizarie prevăzuse acest atac de 
amiază şi-şi sfătuise trupele să-şi umple pântecele la masa de 
dimineaţă; aşa că luptară nu mai puţin bine. Cavaleria persană 
înaintă până în bătaia arcurilor cavaleriei romane de pe aripi, şi 
începu să tragă; şi un mare număr de arcaşi pedeştri pătrunse, 
de asemenea, în intrând şi începu să tragă nori de săgeți asupra 
infanteriei romane şi asupra cavaleriei uşoare, din unghiurile 
şanţurilor. Aceşti arcaşi pedeştri înaintară în linii paralele, cu un 
singur pas distanţă între rânduri. Indată ce omul din capul unui 
rând îşi slobozea săgeata se trăgea un rând îndărăt, ajungând 
apoi abia treptat din nou în capul rândului; în felul acesta se 
menținea un şuvoi continuu de săgeți. Depăşeau de departe 
numărul propriilor noştri arcaşi, dar sufereau trei mari 
dezavantaje. In primul rând, arcurile rigide pe care le foloseau 
recruţii lui Belizarie aveau o bătaie mai mare decât arcurile 
uşoare ale lor; apoi, vântul bătea dinspre apus, aşa că săgețile 
lor pierdeau din viteză şi cădeau prea scurt; şi, în sfârşit, asupra 
lor se trăgea şi din faţă şi din ambele părţi, iar ei erau destul de 
îngrămădiţi pentru ca tragerea la întâmplare a romanilor să le 
producă pierderi. Presiunea trupelor proaspete din spate îi forţa 
să înainteze mai adânc decât doreau şi, în ciuda faptului că asta 
îi aducea mai aproape, aveau pierderi mai mari. In acelaşi timp, 
o încercare cam nehotărâtă a suliţaşilor persani de a captura 
două poduri, eşuă; suliţaşii noştri îi izgoniră. Dar, cam după un 
ceas sau două, ambele părţi epuizându-şi proiectilele, de-a 
lungul întregii linii se dezlănţuiră bătălii deznădăjduite în dreptul 
podurilor, cu lancea şi cu sulița, şi avură loc încercări de trecere 
a şanţurilor, peste poduri improvizate din scânduri. Belizarie 
frânse cu cavaleria descălecată - şi anume cu escadronul din 
dreapta al hunilor massageţi, rechemaţi acum dincoace de şanţ 
- o acţiune primejdioasă a inamicului. 

Până la urmă, atacatorii obţinură, pe partea stângă, o uşoară 
superioritate asupra tracilor lui Boutzes. Forţară unul dintre 
poduri şi izbutiră să se desfăşoare pe partea cealaltă. Trupele 
inamice, angajate în acţiunea de aici, erau auxiliari sarazini, 
încălecaţi pe cai foarte buni, ei înşişi foarte sălbatici. Boutzes 
luptă cu vigoare, dar deznodământul rămase incert, până ce 
escadronul din stânga al hunilor massageţi care, asemenea 
escadronului din dreapta, fusese rechemat dincoace de şanţ, 
veni galopând în ajutorul tracilor. Fuseseră tocmai aprovizionaţi 


suplimentar cu săgeți persane, strânse de pretutindeni, în mare 
grabă, de o mulţime de băieţi din oraş, care le legau apoi câte 
patruzeci la un loc. Sarazinii fură împinşi îndărăt, peste şanţ, cu 
pierderi grele, şi nu avură vreme să-şi refacă formaţia, căci 
acum Pharas, cu jumătatea de escadron de huni herulieni, îi 
şarjă pe neaşteptate, din spate, venind de după deal. Se spune 
că în ziua aceea, în raport cu numărul lor, oamenii lui Pharas 
făcură mai multe ravagii în rândurile inamicului, decât oricare 
altă unitate angajată pe câmpul de bătălie. Işi folosiră săbiile 
late şi, prinsă între ei pe de o parte, tracii lui Boutzes şi hunii 
massageţi pe de altă parte, cavaleria persană de pe această 
aripă pierdu trei mii de oameni. Supraviețuitorii se traseră 
îndărăt, către corpul principal; dar Boutzes nu avea instrucţiuni 
să-i urmărească şi se întoarse, la şanţul său, respectând 
ordinele primite. 

Belizarie rechemă imediat hunii massageţi şi oamenii lui 
Pharas. Îl îmbrăţişă pe Pharas şi completă ceremonialul de frăţie 
de sânge, îngăduindu-i lui Pharas să sugă o julitură de săgeată, 
de pe dosul mâinii sale. Acum era nevoie arzătoare de aceşti 
luptători grozavi pe flancul celălalt, unde Firouz trimisese tocmai 
„Nemuritorii” - corpul regal de cavalerie grea, care număra zece 
mii de oameni - ca să frângă, cu orice preţ, apărarea. 
„Nemuritorii” izbutiră să forţeze două poduri. Cavaleria noastră 
angajată aici, alcătuită în cea mai mare parte din armeni, se 
retrase încet, deplasându-se în diagonală, spre dreapta, 
conform instrucţiunilor. Manevra aceasta lăsă un câmp gol şi 
curat, potrivit pentru o contra-şarjă romană, dinspre centru. 
Escadronul din dreapta al hunilor massageţi, acum reîncălecat şi 
reunit cu ceilalţi massageţi, proaspăt întorşi din bătălia 
victorioasă de pe aripa stângă, şi cu herulienii lui Pharas şi cu 
incomparabilul Regiment de casă al lui Belizarie, porniră în trap 
şi trecură apoi în galop. Atât de mare fu vigoarea acestei şarje, 
care îi prinse pe persani din flanc, încât tăie drept prin coloană, 
frângând-o în două părţi inegale. 

Pe această aripă comanda generalul persan Baresmanas, cel 
cu un singur ochi, un văr al regelui Kobad. Călărea liniştit, cu 
statul său major, în spatele a ceea ce credea a fi o urmărire 
victorioasă a aripei drepte, frânte, a romanilor, când deodată, 
din partea în care era chior, auzi strigăte sălbatice şi ţipete, iar 
hunii massageţi năvăliră peste el, cu lăncile lor scurte, groase şi 


cu săbiile late şuierând. Hunii aveau motive temeinice pentru a-l 
uri pe Baresmanas, căci el fusese cel ce le luase păşunile din 
Orientul îndepărtat. Drept răzbunare, călătoriseră multe sute de 
mile ca să se înroleze în armata romană. Căpetenia lor, Sunicas, 
atacă cu lancea pe purtătorul Marelui Drapel, aflat la câţiva paşi 
în faţa lui Baresmanas şi-l nimeri în coastă, sub braţul ridicat, 
aşa că drapelul de culoarea carminului cu „Leul şi Soarele” 
brodate pe el, se înclină brusc şi căzu. Un strigăt de mânie şi de 
alarmă iscat din spate, îi opri pe „Nemuritorii” din faţă; 
întorcându-şi privirile, văzură că Marele lor Drapel s-a prăbuşit; 
năvăliră îndărăt, spre a sări în ajutor. Dar era prea târziu. 
Sunicas, beat de victorie, îl căută el însuşi pe Baresmanas şi-l 
ucise, izbindu-l cu lancea în coastă; văzând aceasta, persanii din 
spatele său se întoarseră şi o rupseră la fugă. Principalul corp al 
„Nemuritorilor” era împresurat, căci oamenii îşi reveniseră şi 
acum luptau iarăşi cu dârzenie; şi, înainte de sfârşitul zilei, 
căzură nu mai puţin de cinci mii dintre aceşti persani nobili, 

Curând, centrul persan, lipsit de apărare, se frânse şi porni 
şuvoi  îndărăt, spre Nisibis;  recruţii infanteriei persane 
confirmară opinia negativă a lui Belizarie, azvârlindu-şi scuturile 
mari şi suliţele în clipa în care principalul corp roman se repezi 
în urmărirea lor. Recruţii romani, deşi instruiți numai în 
mânuirea la întâmplare a arcului, ridicară suliţele căzute şi se 
jucară de-a suliţaşii; rândurile persane erau într-o asemenea 
debandadă, încât până şi acest tir stângaci le prefăcu 
retragerea în derută şi masacru. 

Dar Belizarie nu îngădui ca urmărirea să fie împinsă dincolo 
de o milă sau aşa ceva, căci era un principiu al său, de 
totdeauna, că un duşman înfrânt nu trebuie urmărit până e adus 
la disperare - ceea ce fusese şi una dintre maximele lui luliu 
Caesar. In felul acesta el păstră victoria neîntinată. Pentru prima 
oară de mai bine de o sută de ani, romanii învinseseră în mod 
hotărâtor o armată persană; şi se luptaseră în mare inferioritate 
numerică. Marele Drapel al lui Baresmanas, pătat de sânge, fu 
ridicat de pe câmpul de bătălie şi Belizarie îl trimise lui Justinian, 
odată cu mesajele împodobite cu lauri, vestind victoria. 

Vreme îndelungată, armata persană nu-şi mai reveni din 
surpriză şi ruşine. Până la sfârşitul anului, pe această porţiune a 
graniţei nu mai avură loc decât hărţuieli, deoarece Belizarie nu 
putea risca un atac împotriva oraşului Nisibis, şi nici măcar o 


încercare de a reclădi fortăreaţa Mygdon. În ce-l priveşte pe 
Firouz, Kobad îl acuză de laşitate şi-i luă panglica de aur din păr, 
care fusese însemnul rangului său înalt. 


Să vă mai spun câte ceva despre huni. Sunt mai multe 
seminţii între ei, şi ocupă întreg teritoriul sălbatic aşezat la nord 
de imperiile roman şi persan, de la munţii Carpaţi şi până 
departe, în China. Există huni albi, şi huni massageţi, huni 
herulieni, huni bulgari şi tătari şi încă mulţi alţii. Toţi au, 
îndeobşte, aceleaşi obiceiuri, cu excepţia celor herulieni, care, 
de curând, au trecut la creştinism. Hunii sunt de culoarea 
grâului, au ochii oblici, adânciţi, (mereu înroşiţi de vânt şi de 
nisip), nasuri mici, obraji rotofei, păr negru, moale, pe care-l 
poartă ras în faţă, împletit la urechi şi atârnând lung pe spate, 
tigve turtite, braţe puternice, picioare scurte, răsucite spre 
înăuntru. Navighează prin deşert precum marinarii pe mare, în 
caravane lungi, alcătuite din căruţe cu coviltire negre. Caii lor 
pot galopa douăzeci de mile fără a se opri şi parcurg într-o 
singură zi o sută de mile. Pe unele căruţe leagă coşuri mari de 
răchită, acoperite cu pâslă neagră, în care pun toată avuţia lor 
gospodărească; şi pe altele leagă corturi în formă de clopot, din 
acelaşi material, care constituie de fapt singurul lor cămin. Se 
mută de la o păşune la alta, pe măsură ce se schimbă 
anotimpul; într-un an sunt în stare să străbată o distanţă egală 
cu cea de la Constantinopol la Babilon şi îndărăt. Fiecare trib şi 
fiecare clan din fiecare trib îşi are propriile sale păşuni, 
moştenite. Cele mai multe dintre războaiele lor izbucnesc 
datorită unor certuri pentru dreptul la păşunat. Vara îşi întorc 
faţa spre nord, urmând cintezoiul zăpezilor; iarna se întorc 
înspre sud. Nu ară pământul, dar obţin cereale fie prin schimb, 
fie ca tribut al vecinilor aşezaţi. Principala lor băutură 
răcoritoare este laptele de iapă, pe care ei îl numesc kosmos şi 
pe care-l beau fie proaspăt, fie ca lapte acrit, fie ca zer, fie ca 
ameţitorul kavasse. Au oroare de apa curată. Mănâncă orice fel 
de carne, dar îşi procură singuri numai vânat sau carne de cal, 
căci porcul sau boul ar muri în vânturile necruțătoare ale 
stepelor prin care hălăduiesc. Conservă carnea uscând-o la 
soare şi vânt, fără sare. Popoarele civilizate îi detestă, pentru că 
ei consumă carne de cal. 


Hunii poartă bonete din piele de vulpe, iar pentru a păstra 
căldura, îmbracă iarna două mantale lungi, una cu blana 
întoarsă în afară, cealaltă, cu blana înăuntru. Rangul unui om 
este indicat de soiul de blană pe care-l poartă: oamenii de rând 
poartă piei de câine sau de lup, dar nobilii, de samur. Nădragii 
lor sunt din piele de capră. Poartă pe pumn şoimi, cu ajutorul 
cărora vânează o mare cantitate de gâşte bătrâne şi de alte 
sălbăticiuni. Celălalt sport de frunte al lor este lupta de pe cal. 
Sunt foarte certăreţi; când doi bărbaţi se bat, un al treilea nu 
îndrăzneşte niciodată să intervină pentru a-i despărţi, nici măcar 
fratele sau tatăl unuia dintre cei doi. Omorul este pedepsit cu 
moartea (afară de cazul în care ucigaşul era beat în clipa în care 
a comis fapta), la fel şi dezmâăţul trupesc, adulterul, furtul, 
urinatul peste focul de tabără şi chiar şi infracţiuni mai mici, 
afară de cazul în care sunt făptuite în afara clanului sau a 
confederației de triburi; în afară, totul este permis. Veşmintele 
lor personale sunt foarte jegoase şi nici ei nu se spală, în schimb 
îşi mânjesc feţele cu seu de cal. Se închină cerului albastru şi 
folosesc vrăjitori; de teama spiritelor rele, omul bolnav nu poate 
fi vizitat de nimeni, afară de servitorii săi. Sunt îngroziţi de tunet 
şi de fulger, iar în timpul furtunilor se ascund în corturi. La ei, 
căsătoria se înfăptuieşte prin captură sau prin mimarea capturii, 
iar fiul moşteneşte toate nevestele tatălui, cu excepţia mamei 
sale. Armele lor, precum am mai spus, sunt arcuri uşoare, 
săgeți, lănci groase şi săbii late, încovoiate. În bătălie, bărbaţii 
mai nobili poartă haine de piele, acoperite în faţă cu plăci de 
metal; dar nu şi în spate, pentru că asta se consideră laşitate. 
Vorbesc într-o limbă aproape neinteligibilă, ciripind ca păsările. 

In cea mai mare parte a timpului, trăiesc în neînțelegere şi 
harţă, trib cu trib şi clan cu clan, dar câteodată, câte un nobil de 
sine stătător se ridică, devenind prinţ şi având multe clanuri în 
subordinele sale; este numit Han. Când se ridică un asemenea 
Han, cele două imperii trebuie să se ferească de incursiunile 
hunilor de peste graniţă. 

Atâta, deci, despre huni. 


CAPITOLUL VIII. 
BĂTĂLIA INUTILĂ 


Această victorie a prilejuit călătoria stăpânei mele, Antonina, 
la Daras: împărăteasa Teodora o trimise la Belizarie, cu o 
scrisoare de felicitări personale şi cu daruri. Precum era firesc, şi 
împăratul Justinian trimise o scrisoare şi daruri, fără a şti însă că 
Teodora procedează la fel, deoarece ea nu-i făcuse această 
confidenţă. Cele două misiuni navigară independent una de alta. 
Darurile lui Justinian constau dintr-o togă de ceremonie, superb 
brodată cu fir de aur şi perle; o carte de rugăciuni, ilustrată, 
legată în fildeş sculptat; o relicvă valoroasă - strachina 
autentică, de cerşetor, a Sfântului Bartimeu cel orb, căruia, 
după evanghelistul Marcu, Mântuitorul îi redase vederea. 
Această strachină, care ajunsese la Justinian din tezaurul unei 
mânăstiri desfiinţată de curând pentru imoralitatea ei, era din 
lemn de măslin, care, din cauza vechimii, dobândise o culoare 
argintiu-cenuşie. Nu era împodobită cu metale preţioase şi 
pietre, cum sunt de obicei aceste relicve, ci era o simplă 
strachină de cerşit, de felul celor pe care cerşetorii le mai 
folosesc şi acum, stând sub porticul bisericilor sau în pieţe. De 
jur împrejurul buzei fuseseră încrustate cândva, nu se ştie când, 
cuvintele greceşti „Sărăcie şi Răbdare”. În epistola scrisă de 
mâna lui Justinian, se aduceau mari elogii iscusinţei lui Belizarie, 
vădită în bătălie, şi loialității lui faţă de cauza imperială şi era 
încurajat să-şi repete faptele glorioase, cu binecuvântarea lui 
Dumnezeu, dacă persanul păgân va îndrăzni vreodată să ne mai 
violeze frontierele, dar în acelaşi timp Justinian îl sfătuia să 
cruţe, pe cât îi va fi cu putinţă, numărul de oameni combatanți; 
câtă vreme continua să stăruie lipsa de soldaţi, îndemnul la 
răbdare, încrustat pe sfânta relicvă, trebuia respectat întocmai. 

Justinian încredinţă această solie lui Narses, şambelanul 
Curţii. In dreptul Lesbosului, corabia în care naviga acesta o 
depăşi pe cea în care ne aflam noi, stăpâna mea şi cu mine, şi 
Narses o invită politicos să-şi unească forţele cu ale lui. Narses 
avea o statură de pitic şi era de o sluţenie respingătoare: 
băştinaş din Armenia persană, avea renumele de a fi cel mai 
deştept om din Constantinopol şi era, fireşte, eunuc. Stăpâna 
mea, jucăuşă, pentru a mai uşura plictisul călătoriei de trei 
săptămâni, începu să-l necăjească pe Narses, cum că e 


„trădător al sexului său”. Am auzit-o, fără să vreau, şoptindu-i 
într-o seară cameristei ei, Macedonia: 

— Nu vădeşte niciuna din trăsăturile obişnuite ale eunucilor - 
înclinaţie spre lux, sentimentalism, fire fricoasă şi religiozitate 
speculativă. Nu-şi exprimă dorinţa de a pieptăna frumosul meu 
par castaniu, sau de a-mi dezmierda picioarele gingaşe, şi nici 
nu pare să-mi invidieze frumuseţea chipului: ceea ce este, între 
toate, trăsătura cea mai pregnantă la eunuci. (Am omis să 
menţionez că stăpâna mea era apreciată - şi nu numai în 
virtutea costisitoarelor înfrumuseţări, rezultate de pe urma 
migalei mâinilor peruchierului, pedicuristului, manicuristului şi 
tuturor celorlalţi din această branşă, cât mai ales datorită 
propriilor ei daruri - ca una dintre primele trei frumuseți 
feminine din Constantinopol; primul loc fiind, fireşte, de neatins, 
căci era rezervat împărătesei.) Narses discută concret despre 
problemele apărării graniței, despre recrutări şi despre 
intendenţă; şi când se adresa escortei de Gărzi, dădea ordine 
limpezi, categorice, imitând foarte bine intonaţia şi vocea 
militarilor, ceea ce stârnea un zâmbet uşor al stăpânei mele. 
Zâmbetul ei îl jigni, ceea ce el îi spuse pe faţă. 

Ei bine, noi, eunucii, constituim o trăsătură de frunte a 
civilizaţiei romane de Răsărit, şi jucăm un rol foarte folositor în 
viaţa ei. Istoria vieţii mele n-a fost obişnuită - în fapt, cei mai 
mulţi eunuci sunt importaţi de tineri de pe țărmurile Mării 
Negre, cam de prin Colchida, şi sunt instruiți într-o şcoală 
specială a Palatului, în toate amănuntele Administraţiei de stat 
Imperiale, care este aproape în întregime dominată de eunuci. 
Împărații noştri şi-au însuşit iniţial de la curtea persană 
principiul că eunucii, nefiind eligibili în funcţii supreme şi nici în 
stare de a întemeia familii primejdios de puternice, pot fi onoraţi 
fără riscuri cu încrederea regală şi folosiţi ca un bastion 
împotriva conspiraţiilor de nobili puternici, care ar putea tinti 
uzurparea tronului. În general, eunucii devin funcţionari mai 
blânzi, mai loiali şi mai harnici decât colegii lor cu sâmburele 
intact, şi minuţiozitatea lor în chestiunile cotidiene - nu contest 
că sunt minuţioşi - este o puternică forţă conservatoare. De 
aceea în familiile de clasă mijlocie, bogate, care au destui feciori 
pentru a continua stirpea, a devenit de mult obicei să se 
castreze câte unul dintre cei mai tineri, deliberat, în vederea 
pregătirii sale pentru o carieră rodnică în Administraţia de stat. 


De asemenea, fiii bastarzi ai împăraţilor, sau cei ai fiilor şi 
fiicelor lor, sunt castraţi în mod sistematic, pentru a face din ei 
cetăţeni folositori şi pentru a preîntâmpina eventualele lor 
aspirații la tron. Eunucii nu sunt excluşi nici de la preoţie, cum 
fusese cazul la toate ordinele preoţeşti din vremurile păgâne, cu 
excepţia preoţilor din Atlis ai Mamei Cybele. Însuşi patriarhul 
oraşului este acum adeseori unul dintre ai noştri. 

Astfel, a fi eunuc înseamnă, cel puţin pe plan social, mai 
degrabă un avantaj decât un dezavantaj, ceea ce reiese şi din 
compararea preţurilor pe piaţa de sclavi. Preţul unui sclav de 
casă eunuc este de trei ori cât cel al unuia nevătămat; şi este 
numai cu ceva mai scăzut decât cel al unui medic de casă 
experimentat sau al unui artist iscusit. Eunucul este însă numai 
rareori un om fericit, deoarece, îndeobşte, operaţia se 
efectuează înainte de vârsta pubertăţii şi, în consecinţă, el îşi 
imaginează, în taină, că a fi un bărbat întreg înseamnă ceva 
foarte bun; dacă nu de altceva, măcar pentru că bărbaţii întregi 
sunt în situaţia de a-i batjocori pe eunuci, jurând că ar prefera 
să fie orbi sau muţi sau surzi, sau chiar toate trei laolaltă, decât 
să se lipsească de dulcele şi sănătosul act al dragostei. Fireşte 
eunucul are gata pregătit răspunsul la asemenea lăudăroşenie, 
şi anume că sexul este în fapt o nebunie, care nu aduce nimănui 
prea mult noroc. Dar în taină, mărturisesc şi eu, eunucul e în 
stare să-l pizmuiască pe bărbatul care poate să ducă o femeie la 
pat şi acolo să-i facă mai mult decât să o îmbrăţişeze pur şi 
simplu ca pe o soră şi să-i sărute, neprihănit, ochii. 

Stăpâna mea Antonina mi-a spus odată: 

— In ce mă priveşte, dragul meu Eugeniu, dacă nu aş fi 
femeie, aş vrea să fiu mult mai degrabă eunuc decât bărbat; 
căci bărbaţilor le vine extrem de greu să găsească în materie de 
sex o cale medie, între dezmăţ şi ascetism. Faptul că noi, 
femeile, suntem privite cu atâta suspiciune de către Biserică şi 
că de pe amvoane se predică atât de caraghios împotriva 
noastră, înfăţişându-ne ca pe nişte ispititoare şi nimicitoare, l- 
am înţeles întotdeauna ca pe o mărturisire indirectă a invidiei 
nutrite de bărbaţi faţă de echilibrul femeilor. Eunucul se bucură 
într-o anumită măsură de acest echilibru şi s-ar bucura de el din 
plin, dacă nu i-ar batjocori acei fericiţi-nefericiţi întregi la trup. În 
legătură cu asta, Eugeniu, să ţii seama de fabula lui Esop despre 
vulpea care şi-a pierdut coada într-o capcană şi care apoi a 


încercat să-şi convingă semenii, adică vulpile celelalte, cât de 
convenabilă este această mutilare. Ele o batjocoriră, spunându-i 
că a ajuns la această părere numai pentru că ea însăşi fusese 
mutilată. Despre Esop se spune că ar fi fost un sclav eunuc, cum 
eşti şi tu. Eu conchid că morala cuprinsă în această fabulă nu 
este cea luată îndeobşte ca atare, şi anume că celui nenorocit îi 
place să-i vadă şi pe ceilalţi la fel - cum se petrece bunăoară cu 
călugării care, depunând jurăminte severe, şi-au pierdut 
libertatea şi încearcă să-şi convingă prietenii vechi să procedeze 
la fel. Nu, morala constă mai degrabă din evidenţierea 
imposibilității de a conchide logic dacă bărbaţii sunt mai fericiţi 
în sau fără deplinătatea puterilor lor trupeşti. In ce mă priveşte, 
mă simt fericită că sunt femeie şi că această discuţie nu mă 
atinge personal, în niciun fel. 

Stăpâna mea îi spuse şi lui Narses aproximativ aceleaşi 
lucruri. El răspunse la tachinările ei cu cumpătare şi-i relată 
povestea vieţii sale, din care reieşi de ce anume este 
nemulţumit de starea lui trupească. La unsprezece ani fusese 
făcut prizonier, într-o bătălie, şi la acea vârstă fragedă ucisese 
un om cu săbiuţa lui - căci se trăgea dintr-o binecunoscută 
familie de militari din Armenia. Zicea că urăşte munca de birou 
şi speră să-l convingă într-o zi pe împărat să-i încredinţeze un 
comandament militar; toată viaţa studiase intens strategia şi 
tactica şi, dacă i s-ar acorda odată prilejul, credea că într-o bună 
zi i s-ar aduce şi lui asemenea daruri regeşti, ca acelea pe care 
le duce acum el lui Belizarie, sau poate chiar altele şi mai mari! 

Este ştiut că aproape fiecare om de pe lumea asta este 
nemulţumit cu meseria sau cu profesiunea lui. Fermierul ar vrea 
să fie împărat, împăratul ar vrea să sădească verze; costelivul 
căpitan al navei comerciale îl invidiază pe proprietarul borţos al 
vinăriei - care, la rândul său, îi întoarce invidia, nemulţumit de 
viaţa sa sedentară. Dar este înţelept să nu râzi de oamenii 
aceştia când dau glas nemulțumirii lor, în chip de confidenţă: 
stăpâna mea învățase de prima dată să se poarte astfel, cu tact, 
încă din zilele de odinioară, de pe când lucra la club. Aşa că se 
prefăcu a-şi da seama că greşise atunci când îi vorbise lui 
Narses ca unui oarecare eunuc paşnic de prin Colchida şi vădi 
simpatie faţă de nemulţumirea lui. Declară că dacă vreodată va 
fi răsplătit, prin numirea într-un înalt post militar, pentru marile 
servicii pe care le adusese statului, ea va fi prima să-l felicite şi 


să-i dorească succes. Cât mai dură călătoria, se împăcară bine; 
şi Narses deveni un bun prieten al ei. O ceartă şi o împăcare 
sunt un preambul mai favorabil al prieteniei decât multe altele. 
Dar vă puteţi imagina că stăpâna mea nu putea lua ambițiile lui 
militare prea în serios, chiar şi după ce el dovedi, prin discuţiile 
cu cei doi căpitani de Gardă care comandau escorta lui şi a ei, 
că are mai multe cunoştinţe în domeniul teoriei militare decât 
ei. Căci deşi putea fi adevărat că la vârsta de unsprezece ani 
ucisese cu săbiuţa lui un om, asta se petrecuse cu patruzeci şi 
nouă de ani în urmă, şi de atunci încoace abia dacă scosese 
piciorul din palat unde, vreme îndelungată, până ce nu i se 
desăvârşise educaţia, lucrase la un război de ţesut, în compania 
femeilor palatine. 

Prima parte a călătoriei o făcurăm pe mare, într-o navă de 
război cu trei rânduri de vâsle. A fost un drum plăcut, dar fără 
de evenimente; trecurăm prin dreptul obişnuitelor dealuri verzi 
şi oraşe albe. Când, în sfârşit, debarcarăm la Seleucia şi 
ajunserăm pe uscat la Antiohia, am rămas încântat, văzând cât 
de repede se reparaseră ravagiile cutremurului: era iarăşi 
scumpa, agitata, lutoasa, vechea noastră Antiohie. Narses şi 
stăpâna mea au fost musafirii Senatului local şi ai oficialităților 
facțiunii Albastre, care se purtară extrem de amabil cu stăpâna 
mea - şi ea cu dânşii. Apoi o luarăm pe drumul pavat, înspre 
Zeugma, vestit pentru podul său de vase, aşezat la distanţă de 
o sută douăzeci de mile; de unde mai sunt de străbătut două 
sute de mile, printr-o regiune în cea mai mare parte fertilă, 
udată de patru afluenţi principali ai Eufratului, până la Daras şi 
la frontieră. Călătorirăm în cabriolete de poştă şi căldura ni se 
păru foarte obositoare, în ciuda umbrarelor şi a căluţilor cu pas 
vioi. De la Edessa, unde ne oprirăm două zile, trimiserăm 
călăreţi repezi, ca să ne vestească apropierea. 

Protocolul prescria ca la Daras scrisorile să nu fie înmânate 
nemijlocit lui Belizarie (or Maestrului Oficiilor, care era de 
asemenea onorat printr-o epistolă a împăratului), ci oamenilor 
lor de casă. Stăpânei mele îi păru foarte rău, deoarece cunoştea 
conţinutul scrisorii Teodorei, care fusese doar scrisă în prezenţa 
ei. Ar fi dat mult să poată urmări chipul lui Belizarie, în timp ce o 
citea. Scrisoarea glăsuia precum urmează: 

„Teodora Augusta, soţie a lui Justinian, către llustrul patrician 
Belizarie, Comandant al Armatelor victorioase din Răsărit: salut. 


Veşti au ajuns la regescul meu soţ, împăratul, şi la mine 
însămi, despre binemeritatul tău succes în faţa persanilor. 
Numele tău este pomenit acum laolaltă cu cel al eroilor din 
trecut şi noi te lăudăm, pentru că ne-ai adus mari foloase, şi-ţi 
dorim tot binele. Două dintre darurile împăratului, strachina şi 
cartea de rugăciuni ţin seama de firea ta religioasă, iar cel de al 
treilea, toga, este o anticipare a preţuirii ce ţi se va acorda la 
Curtea noastră, când te vei întoarce de la datorie şi victorii. Se 
cuvine deci - căci darurile unei Doamne, către cineva din suita 
imperială, trebuie să fie complimentare cu cele ale stăpânului ei 
- să-ţi trimit trei alte daruri, pe care le vei primi din mâna 
Doamnei Dormitorului nostru, care se bucură de deplina noastră 
încredere, daruri care îţi vor pricinui plăceri de cu totul altă 
natură. Primul dintre aceste daruri l-am ales pentru că poartă 
însemnul casei tale şi, afară de asta, este cel mai grozav, din 
soiul său, de pe toate domeniile noastre; cel de al doilea îl trimit 
pentru că prada ta te va fi făcut să ai nevoie de el; în ce-l 
priveşte pe al treilea, este un dar mai preţios decât nestematele 
şi vei atrage asupra ta marea noastră nemulţumire dacă, trufaş, 
îl vei refuza. Căci este o caracteristică a Teodorei să ofere, din 
gratitudine, întotdeauna ce are mai bun. Rămâi cu bine!” 

Belizarie trimise vorbă că reprezentanţii Maiestăţilor-lor sunt 
bineveniţi şi chiar îi primi, pe Narses şi pe stăpâna mea, în sala 
de judecată, răcoroasă, boltită, în care împărțea de obicei 
dreptate şi unde acorda zilnic audienţe subalternilor şi aliaţilor 
săi. Narses fu introdus primul, ca emisar al împăratului. Se pare 
că Belizarie îl primi amabil, interesându-se întâi de sănătatea 
stăpânului său regesc şi a stăpânei sale şi a principalilor 
senatori, şi cerându-i apoi ştiri despre evenimentele din oraş şi 
din imperiu. Băură împreună o cupă de vin, pe estrada 
tribunalului, şi Narses îi puse întrebări iscoditoare despre 
amănuntele bătăliei. Belizarie răspunse, dar nu într-o doară, ca 
unui oarecare eunuc din Palat, ci atent şi în amănunt, 
cumpănind fiecare cuvânt. Narses voia să ştie de ce i-a 
descălecat Belizarie temporar pe hunii massageţi, ca să apere 
şanţul din mijloc. Belizarie răspunse: 

— Pentru că atacul fusese formidabil şi pentru că nimic nu-i 
stimulează mai mult pe pedestraşii aflaţi la strâmtoare 
(„oamenii de dârvală”, cum li se zice câteodată cu dispreţ, din 
pricina îndatoririlor umile care le revin), decât atunci când îşi 


văd camarazii de pe cai renunțând, cu nobleţe, la posibilitatea 
de a fugi, trimiţându-şi caii ceva mai îndărăt, sub paza unor 
grăjdari, şi luptându-se şi ei odată corp la corp, pe propriile lor 
picioare. 

Apoi i se înmânară lui Belizarie darurile împăratului, pe care le 
admiră, mulţumi pentru ele şi, curând, Narses se înclină şi se 
retrase. 

Intre timp, stăpâna mea Antonina şedea în anticamera de la 
capătul sălii, iar Rufinus, care devenise acum purtătorul de 
drapel al lui Belizarie, căuta să fie foarte atent cu dânsa. Dar la 
observaţiile lui politicoase ea răspunse confuz, la întâmplare, 
deoarece pentru prima oară în viaţă nu se simţea la largul ei. 
Când Teodora şi stăpâna mea discutaseră chestiunea la Palat, 
Antonina păruse firească şi sigură; dar acum, când se ridică să 
dea urmare chemării în sala de judecată, genunchii îi tremurară 
şi limba i se uscă în gură. 

Se opri la mijlocul sălii şi făcu semn Gărzilor să aducă în faţă 
primul dintre cele trei daruri ale Teodorei - un armăsar murg, 
înalt, focos, de trei ani, cu o pată albă pe frunte şi pintenog la 
toate patru picioarele. La aceste semne se referise Teodora, 
când scrisese că primul ei dar purta însemnul casei lui Belizarie. 
Un vuiet de aplauze se înălţă dinspre cuirasierii de casă, aliniaţi 
de-a lungul pereţilor sălii, cu lăncile drepte, lipite de flanc, şi 
dinspre ofiţerii de cavalerie, aşezaţi după rang în jurul estradei. 
Stăpâna mea îl auzi pe Rufinus, care se oprise aproape, 
murmurând în barbă: 

— Singur acest dar al împărătesei depăşeşte pe cele trei ale 
împăratului. 

Într-adevăr, era un animal nemaipomenit de frumos, din 
prăsila vestită a tracilor, pe care o pomeneşte poetul Vergiliu în 
cea de a cincea carte a Eneidei. 

Armăsarul fu trimis la grajd şi stăpâna mea Antonina făcu 
semn să fie adus cel de al doilea dar. Stăpâna mea fusese 
îngrijorată că acesta ar putea să nu ajungă la vreme, deşi îl 
trimisesem înainte, din Antiohia, îndată după debarcare, şi îl 
depăşisem la o zi distanţă de Edessa; dar iată-l sosise - un 
transport de cinci sute de armuri complete, din zale, pentru 
cavalerişti, provenit din atelierele de armament de La 
Adrianopol. Teodora a aflat că Belizarie capturase şi un mare 
număr de cai persani şi prevăzuse, fără a greşi, că el va înrola în 


propriile sale forţe pe cei mai robuşti dintre cei trei mii de 
prizonieri şi-i va face cuirasieri. Dar armura de cavalerie 
persană, care îi căzuse în mână, nu era potrivită, fiind şi prea 
subţire şi prea complicată pentru a putea fi folosită pe câmpul 
de luptă; aşa că aceste cinci sute de armuri erau un dar dintre 
cele mai binevenite. Se iscă iarăşi un murmur de satisfacţie şi 
aplauze, deoarece se văzu că toate coifurile de metal aveau 
pene albe. Era evident că împărăteasa ştia să ofere daruri 
potrivite. 

Stăpâna mea îşi regăsi în sfârşit glasul şi vorbi: 

— Prin ordin al Luminăţiei-sale, Regeasca mea Stăpână, cel de 
al treilea dar, Ilustre Belizarie, trebuie să-ţi fie înmânat în 
particular. 

Simţea cu toată certitudinea că Belizarie nu o recunoscuse, 
deoarece, când îi răspunse, vocea lui suna rece şi firească: 

— Precum doreşte Binefăcătoarea mea. Dar voi, domnii mei, 
nu vă retrageţi, vă rog! Ilustra Doamnă a Dormitorului Imperial 
va fi poate destul de mărinimoasă să mă întâlnească în 
anticamera din care tocmai a venit, şi să-mi înmâneze acolo cel 
de al treilea dar, între patru ochi, precum ne cere Glorioasa ei 
Stăpână. 

Stăpâna mea Antonina se înclină şi se retrase în anticameră, 
iar el veni imediat, intră şi închise uşa. 

Stătură aşa, faţă în faţă, fără a vorbi până ce, într-un târziu, 
ea Îi zise, cu glas scăzut: 

— Darul sunt eu însămi, Antonina. Îţi aduci aminte de mine - 
fata dansatoare de la banchetul dat de unchiul tău, Modestus, la 
Adrianopol? 

Fie că el nu uitase niciodată, fie că amintirea îi reveni acum 
brusc, răspunse: 

— lar eu sunt acelaşi, Belizarie. 

li cuprinse mâinile într-ale lui şi cel de al treilea dar fu primit. 

Apoi Belizarie zise: 

— Spune-i Regeştii tale Stăpâne că niciodată, în tot cursul 
istorici, cred eu, nu s-au oferit unui supus daruri atât de 
binevenite de către o stăpână imperială; şi că le accept, mişcat 
şi uimit de minunata ei capacitate de a-mi ghici nevoile şi 
dorinţele. Dar, o, dulce Antonina, mai spune-i că bucuria pentru 
cel de al treilea dar al ei, care este de departe şi nemăsurat cel 


mai de preţ, trebuie amânată până ce voi fi rechemat de la 
război, deoarece trebuie să respect un legământ. 

— Ce legământ mai poate fi acesta, dragul meu Belizarie? 
întrebă ea. 

El răspunse: 

— Ofițerii şi oamenii mei au făcut legământ pe Evanghelii, şi 
eu i-am urmat, că nici nu-şi vor rade bărbile, nici nu vor cădea în 
păcatul beţiei, nici nu se vor căsători sau lua ibovnică, atâta 
vreme cât rămân aici, în serviciu activ, împotriva persanilor. 

— Nu ai putea apela la patriarh, ca să-ţi dea dezlegare de 
acest jurământ? întrebă ea. 

— AŞ putea s-o fac, dar nu vreau, din pricina celorlalţi, care 
trebuie să rămână pe mai departe legaţi de el. Ai răbdare şi 
aşteaptă, iubita mea Antonina! Imaginea ta a stăruit în inima 
mea în toţi aceşti cincisprezece ani! A şti că la revenirea mea în 
oraş mă aşteaptă cea mai mare răsplată din câte pot exista, va 
grăbi, neîndoielnic, întoarcerea mea victorioasă, precum o 
doreşte împăratul. 

Deşi stăpâna mea Antonina nu putea exercita presiuni asupra 
lui, întrucât era vorba de onoare, nu-şi putu ascunde nici 
dezamăgirea. Îl întrebă: 

— O, Belizarie, eşti sigur că nu cauţi scuze pentru a câştiga 
timp? 

Dar toate acestea erau spuse de formă: niciodată pe faţa unui 
om încântarea nu fusese înscrisă mai limpede. 

Belizarie şi stăpâna mea se întoarseră în sala de tribunal şi 
amândoi îşi reluară înfăţişarea şi tonul oficial. Belizarie îl chemă 
din nou pe Narses şi-i invită, atât pe el cât şi pe stăpâna mea, şi 
pe ofiţerii din escorta lor, la un banchet ce urma să aibă loc în 
seara aceea, cu statul său major. Stăpâna mea nu mai avu alt 
prilej de a sta de vorbă singură cu Belizarie şi amândoi avură 
grijă să nu dezvăluie prin vorbe sau priviri marea dragoste pe 
care o simțeau unul pentru celălalt. Banchetul fu o întâlnire 
sobră, pe de o parte din cauza legământului de a nu bea, depus 
de aproape toţi cei de faţă, iar pe de alta pentru că la Daras 
delicatesele de masă nu se procură cu uşurinţă. In dimineaţa 
următoare, Narses şi Antonina porniră spre casă, purtând 
scrisori de umilă gratitudine către Stăpânul şi Stăpâna 
Imperială. Dar Narses ghicise taina stăpânei mele şi-i şopti, 
îndată ce se aflară singuri în doi, în cabrioletă: 


— Să aibă tot atâta noroc în dragostea ta, llustră Doamnă, 
precum tu într-a lui! 

Stăpâna mea îi răspunse cu vorbe care îi făcură tot atâta 
plăcere, câtă îi făcuseră ei vorbele lui: 

— Şi fie ca dumneata, Distinse Şambelan, să ai tot atâta 
succes când mantia purpurie de general îţi va flutura de pe 
umeri, precum ai avut în toţi anii aceştia, cât ai fost îmbrăcat în 
mătăsurile scorţoase şi roşii ale funcţiei tale de la Palat. 

Când sosirăm îndărăt, la Constantinopol, două scrisori ale lui 
Belizarie o aşteptau, deoarece veniseră pe căi mai repezi. Erau 
scrise într-o limbă atât de simplă şi de elegantă, şi exprimau o 
pasiune atât de sinceră încât - această dragoste nefiind numai 
admisă ci, în fapt, chiar impusă celor doi prin ordine imperiale - 
stăpâna mea se hotărî să încalce o regulă respectată de ea o 
viaţă întreagă şi încredinţă scrisului propriile ei sentimente de 
dragoste. Până la întoarcerea lui, cam optsprezece luni mai 
târziu, îşi trimiseră unul altuia multe zeci de scrisori. 

In faza următoare a războiului s-a produs o invazie persană în 
Armenia romană; dar ea a fost energic combătută de Sittas, 
fostul camarad al lui Belizarie, cumnatul Teodorei. Numele de 
roman bucurându-se acum de mai mult respect decât înainte, 
un număr de armeni creştini, de pe partea persană de dincolo 
de frontieră, dezertară, trecând în rândurile armatei imperiale. 
Kobad pierdu, de asemenea, veniturile aferente minei de aur de 
la Pharangium, un oraş aşezat într-o vale rodnică dar aproape 
inaccesibilă, pe graniţa dintre cele două Armenii; căci 
conducătorul minei optase pentru trecerea oraşului şi a minelor 
sub protecţia romană. Kobad, cu încăpățânare de om bătrân, 
refuză să-şi retragă armatele din vecinătatea Darasului, deşi 
Justinian trimisese o ambasadă pentru reluarea negocierilor de 
pace. Fiecare parte încercă să arunce răspunderea morală a 
conflictului asupra celeilalte. Kobad comunică ambasadorului 
roman că persanii au procedat îndreptăţit ocupând şi punând o 
garnizoană la Porţile Caspiene, pe care împăratul Anastasie 
refuzase să le cumpere de la proprietar pe un preţ simbolic, 
deoarece, procedând astfel, au apărat de năvăliri barbare atât 
imperiul roman cât şi pe cel persan. Întreţinerea garnizoanei era 
costisitoare şi socotea drept ca Justinian să plătească fie 
jumătate din cheltuieli, fie, dacă preferă, să trimită la Porţile 


Caspiene un detaşament de trupe romane, care să îngăduie 
retragerea jumătăţii garnizoanei persane. 

Regele şi ambasadorul discutară încălcarea unui străvechi 
tratat privind fortificațiile de pe graniţă. Fortificarea de către 
romani a Darasului, sublinie Kobad, impusese, din punct de 
vedere strategic, menţinerea de către persani a unor puternice 
unităţi de frontieră la Nisibis, ceea ce constituia din nou un 
impozit abuziv asupra resurselor ţării şi o nedreptate în plus, pe 
care nu o putea accepta. li oferi lui Justinian trei alternative din 
care să aleagă: să contribuie la apărarea Porţilor Caspiene, să 
demoleze fortificațiile de la Daras, să reînceapă războiul. 
Ambasadorul înţelese spusele regelui în sensul că un tribut în 
bani, camuflat de ochii lumii ca o contribuţie la apărarea 
comună în faţa amenințării barbare, ar pune capăt conflictului. 

Justinian încă nu se putea hotărî dacă să ofere sau nu un 
tribut de bani. În vreme ce el încă mai delibera, Kobad fu vizitat 
de regele sarazinilor, aliatul său, care îi propuse planul unei 
lovituri grele ce putea fi dată romanilor. Sarazinul era un bătrân 
înalt, slab, viguros, a cărui curte se afla la Hira, în deşert, şi care 
vreme de cincizeci de ani întreprinsese numeroase incursiuni în 
teritoriul roman, între graniţele Egiptului şi Mesopotamiei. 
Apărea brusc, din regiuni sălbatice, cu o forţă de câteva sute de 
călăreţi, jefuia, incendia, masacra, lua prizonieri - câteodată cu 
miile - şi apoi dispărea tot atât de brusc precum apăruse. Se 
puseseră la cale mai multe expediţii represive împotriva lui, dar 
toate rămăseseră fără succes; căci arta de a purta război în 
deşert este stăpânită numai de cei ce s-au născut acolo. Tăiase 
retragerea şi capturase două puternice coloane romane care 
operaseră împotriva lui, şi-i ţinuse pe ofiţeri în captivitate, ca să 
fie răscumpăraţi. 

Acest rege bătrân îi prepuse acum lui Kobad ca în loc dea 
purta campania, ca de obicei, între izvoarele Eufratului şi 
Tigrului, unde romanii stăpâneau un număr de oraşe 
împrejmuite cu ziduri, în care se puteau retrage ori de câte ori 
erau atacați, să ia o rută sudică, pe care nu o apucase încă nicio 
armată persană, urmând cursul Eufratului. Anume, pornind din 
punctul în care cursul râului coteşte de la apus spre nord, să 
izbească de-a curmezişul deşertului sirian. Căci aici, dincolo de 
deşert, romanii, încrezându-se în apărarea naturală oferită de 
pustiu şi de stâncile secetoase, fără de apă, au clădit numai 


puţine întărituri. lar în acestea nici nu staţionau trupe demne de 
menţionat. In urma unui atac viguros, Antiohia le-ar cădea în 
mână fără luptă, deoarece - şi acest comentariu al său era pe 
deplin întemeiat - Antiohia, este cel mai uşuratic oraş din tot 
Răsăritul, pe locuitori neinteresându-i decât patru lucruri şi 
anume: vinul, plăcerile trupului, politica de Hipodrom şi 
dezbaterile religioase. (Negoţul nu-i interesează ca atare, ci e 
numai o necesitate neplăcută, de care se ţin doar ca să-şi 
asigure fondurile necesare pentru a da curs celor patru interese 
majore, care îi pasionează.) Ce oraş superb de jefuit! Şi atacanţii 
s-ar putea întoarce nestingheriţi, cu prada, mult înainte ca vreun 
ajutor să poată sosi din Mesopotamia romană. 

Kobad era interesat, dar se îndoia. Dacă în trecut nicio armată 
persană nu găsise această cale practicabilă, în ce măsură s-au 
schimbat acum împrejurările, ca planul să devină realizabil? 
Cum ar rezista o armată, neobişnuită nici cu scurte perioade de 
foame, nici cu setea, în deşertul dogoritor şi lipsit de păşuni? 

Regele sarazinilor răspunse la prima întrebare că până atunci 
Marele Rege nu apelase niciodată la sfatul unui sarazin cu 
experienţă. In ce priveşte întrebarea a doua: forţa persană ar 
trebui alcătuită numai din cavalerie uşoară - infanteria şi 
cavaleria grea erau excluse - şi expediţia ar trebui întreprinsă 
primăvara, când cei ce ştiu să le caute, vor găsi păşuni întinse 
până şi în cel mai sălbatic deşert; trupele urmau să se deplaseze 
cu o încărcătură cât mai uşoară; şi sarazinii îi vor aştepta, 
undeva, într-un punct apropiat de izvorul râului, în teritoriu 
roman, cu hrană şi apă îndestulătoare pentru ultima şi cea mai 
grea etapă a călătoriei. 

Kobad se lăsă convins de regele sarazinilor, deşi sarazinii 
sunt, lucru ştiut, o rasă în care nu se poate avea încredere; îşi 
spuse însă că regele sarazinilor nu putea avea alt motiv să facă 
această propunere, decât acela de a obţine ajutor persan pentru 
un raid promiţător conceput, se vede, pe o scară prea vastă ca 
să-l ducă la bun sfârşit de unul singur. Kobad nu trebuia să se 
ferească decât de trădare pe drumul de întoarcere al regelui, de 
aceea insistă ca acesta să-şi lase cei doi fii şi cei doi nepoti la 
curtea persană din Susa, până la terminarea campaniei. 
Sarazinul acceptă şi în luna martie a anului următor - anul de 
după bătălia de la Daras - toate pregătirile erau isprăvite. 
Corpul expediționar se adună la Ctesiphon, în Asiria, fiind 


alcătuit din cincisprezece mii de oameni, sub comanda unui 
persan capabil, numit Azareth. 

Trecură Eufratul puţin deasupra oraşului Babilon şi înaintară 
de-a lungul malului sudic, prin regiuni nelocuite, până ajunseră 
la postul de frontieră roman de la Circesium, unde se aflau 
numai câţiva vameşi. De aici înaintară repede, călărind de-a 
lungul drumului roman care, după ce urmează râul o sută de 
mile, coteşte spre sud, înspre Palmyra şi Damasc. Aici li se 
alătură o mare unitate de sarazini, sub comanda regelui; acesta 
îi spuse lui Azareth că drumul stă deschis drept înainte, prin 
deşert, până la Chalcida, un oraş împrejmuit de ziduri, care 
constituia aproape singurul obstacol între ei şi Antiohia; şi nici 
acesta nu era un obstacol, pentru că toată garnizoana consta 
numai din două sute de oameni. Azareth nu avea deplină 
încredere în sarazini, deşi îi aduseseră proviziile prevăzute. De 
aceea, aşteptă până ce nişte cercetaşi, trimişi înainte cu escortă 
de sarazini, se întoarseră raportând că în deşert există multe 
păşuni şi că de nicio parte nu li se întinsese vreo cursă. 

Dar acordându-şi acest răgaz, subestimase energia lui 
Belizarie, care introdusese de curând un lanţ de posturi de 
pândă, cu un cod de semnalizare prin fum, ca o măsură de 
protecţie împotriva incursiunilor de peste graniţă. La mai puţin 
de un ceas de la sosirea persanilor la Circesium, aşezat la două 
sute de mile de Daras, de-a curmezişul deşertului sudic, 
Belizarie aflase numărul şi alcătuirea forţelor adverse şi luase 
hotărârile. Lăsând în urmă, la Daras şi în celelalte oraşe de 
graniţă, numai garnizoane mici, se grăbi în marşuri forţate în 
ajutorul Antiohiei, cu toate trupele instruite pe care le putuse 
aduna - şi care, având în vedere răgazul atât de scurt, numărau 
numai opt mii de oameni; dar mai adună întăriri în cursul 
marşului, însumând alte opt mii. O luă pe drumul sudic, prin 
Carrhae (vestit pentru înfrângerea dezastruoasă suferită aici, 
din partea persanilor, de Crassus, colegul lui luliu Caesar) şi 
izbuti să ajungă cu principalul său corp de cavalerie la Chalcida, 
la trei sute mile distanţă, în şapte zile, adică exact la vreme 
pentru a amplasa unităţi în fortificaţii. Dar fu o cursă strânsă, 
căci Azareth trecuse deşertul şi se afla la distanţă de numai o 
jumătate de zi de marş de Chalcida - chiar printre stâncile în 
care Sfântul leronim şi ceilalţi asceţi, fârtaţii săi nebuni, trăiseră 
odinioară asemenea unor scorpioni furioşi, adorându-l într- 


adevăr pe Dumnezeu, dar respingând cu ingratitudine toate 
celelalte lucruri plăcute şi frumoase create de Dumnezeu. În 
aceeaşi dimineaţă, i se alăturară lui Belizarie cinci mii de 
călăreţi arabi, din deşertul nord-sirian, unde îşi ţinuseră caii la 
păscut. Erau supuşii regelui Harith ibn Gabala, din Bostra în 
Transiordania, căruia Justinian îi plătea o sumă anuală, în aur, cu 
condiţia să oprească incursiunile sarazinilor în Siria. Aceşti arabi 
nu erau însă soldaţi de încredere şi regele Harith era bănuit că 
are o înţelegere cu sarazinii, deoarece ori de câte ori avusese 
loc vreun raid al acestora, oamenii săi sosiseră de fiecare dată 
cu două-trei zile întârziere; dar Belizarie era bucuros să-i aibă cu 
el, deoarece în absenţa infanteriei, care se mai afla pe drum, 
arabii sporiră numărul trupelor la douăsprezece mii. 

Azareth fu scârbit de el însuşi când avangarda lui, înaintând 
spre Chalcida, fu brusc zvârlită îndărăt. Spre corpul principal, de 
o şarjă a cavaleriei romane. Lăsase să-i scape prilejul printre 
degete şi acum nu mai putea ajunge la Antiohia fără a risca o 
bătălie cu acelaşi general şi aceleaşi trupe, care se bătuseră 
atât de bine la Daras. Dacă ar fi fost înfrânt la asemenea 
distanţă de frontiera sa şi, mai ales, la o margine nefavorabilă a 
deşertului sirian, era puţin probabil ca măcar un singur persan 
să supravieţuiască pe drumul de întoarcere - sarazinii şi-ar salva 
propria lor piele, topindu-se în deşertul pe care îl cunosc atât de 
bine. Şi chiar de-ar fi victorios, probabil că nu ar fi în stare să-l 
împiedice pe Belizarie să se refugieze, cu resturile forţelor sale, 
după zidurile oraşului Chalcida. Ar fi primejdios să continue 
incursiunea împotriva Antiohiei, lăsând în spate oraşul Chalcida 
necapturat şi cu întăririle romane aflându-se pe drum. Aşa că 
luă hotărârea înţeleaptă de a face cale întoarsă, fără câştiguri şi 
fără pierderi, atâta timp cât mai avea provizii şi vremea 
rămânea temperată. Se consolă cu gândul că, chiar dacă ar fi 
ajuns la Chalcida înainte de Belizarie şi ar fi înaintat până la 
Antiohia şi ar fi jefuit-o, forţele sale - şi îndeosebi sarazinii - ar fi 
fost dezorganizate de victorie, iar Belizarie le-ar fi interceptat pe 
drumul de întoarcere şi ar fi avut din nou avantajul de a alege 
câmpul de bătălie şi de a sta în defensivă, ca la Daras. Regele 
sarazinilor era de acord că, acum, singura posibilitate care le 
rămânea deschisă era retragerea; nu  îndrăzni să-şi 
dezmembreze nici propriile sale forţe în mici grupuri de 
incursiune şi să plece spre sud, la jaf, de teamă că Azareth i-ar 


raporta lui Kobad că fusese părăsit şi Kobad i-ar omori pe 
ostatecii sarazini. Aşa că persanii şi sarazinii făcură stânga 
împrejur şi porniră în marş spre casă, iar Belizarie îi urmă de 
aproape, ca să se asigure că nu se întorc şi nu revin în Siria pe 
vreun alt drum. Niciuna dintre armate nu se grăbi şi nu încercă 
să deschidă ostilitățile. Belizarie rămase la distanţă de o zi în 
urma lui Azareth şi făcu în fiecare seară tabără în locul pe care 
Azareth îl abandonase în dimineaţa respectivă. Organiză o pază 
strictă, pe propriile sale flancuri şi în spate, pentru a nu fi 
surprins de sarazini. 

Era a şaptesprezecea zi a lunii aprilie şi Vinerea sfântă, 
aniversarea răstignirii lui Isus. Sărbătoarea Paştilor, ziua în care 
se spune că El s-ar fi sculat din nou din morţi, urma să aibă loc 
două zile mai târziu. Persanii ajunseseră iarăşi pe malul 
Eufratului şi mărşăluiseră de-a lungul lui cale de cincizeci de 
mile, până în punctul în care drumul spre Palmyra şi Damasc 
ocoleşte râul. Era limpede că nu se gândeau să-şi schimbe 
planul, ci-şi vor continua marşul acasă, de-a lungul râului. La 
Chalcida, Belizarie îl dojenise aspru pe comandantul avangărzii 
sale pentru că intrase în luptă cu inamicul, fără ordin, şi în felul 
acesta stricase planul tactic în baza căruia toată armata persană 
ar fi căzut în cursă; şi chiar l-ar fi scos din comanda pe care o 
deţinea, dar la intervenţia Maestrului Oficiilor renunţă la această 
măsură. Faptul că Belizarie părea să demobilizeze spiritul 
ofensiv al oamenilor săi şi nu încerca să nimicească duşmanul în 
timpul retragerii acestuia, determină gurile sparte din armata lui 
să-l acuze de laşitate - dar deocamdată fără a i-o spune în faţă. 

După aceea, însă, oamenii fură cuprinşi cu desăvârşire de 
fanatismul creştin al Paştilor, care este întotdeauna sărbătorit 
printr-un mare chef, după patruzeci de zile de hrană frugală şi 
una sau două zile de post negru. Ţipară, cerând să fie duşi la 
luptă împotriva persanilor, astfel încât să poată câştiga o bătălie 
de răsunet pentru a sărbători duminica Paştilor, cea mai 
norocoasă zi din tot anul. În seara aceea, Belizarie intră în micul 
oraş Sura; dar persanii mărşăluiau într-o cadență atât de înceată 
- deoarece nu doreau defel să pară grăbiţi a se întoarce acasă - 
încât o parte a infanteriei sale ajunsese din urmă cavaleria 
persană. Aceste batalioane de infanterie nu făcuseră marşul pe 
la Chalcida, ci tăiaseră pe un drum mai scurt, pe Eufrat, cotind 
spre sud de drumul spre Carrhae. Sosirea lor constitui semnalul 


pentru o înnoită ardoare de bătălie: se spunea că, având 
douăzeci de mii de oameni, Belizarie nu are dreptul să se 
ferească de un atac asupra unui inamic demoralizat şi vlăguit. 

In dimineaţa următoare, un număr de ofiţeri veni la Belizarie 
şi-l informă că loialitatea şi curajul său sunt puse sub semnul 
întrebării de către oamenii de sub ordinele lor, care nu mai pot fi 
reţinuţi de la provocarea inamicului. Dacă încearcă să-i mai 
reţină, este probabil că va avea loc o răzmeriţă. 

Belizarie rămase uimit. Le arătă că este dator să urmeze 
ordinele răspicate ale lui Justinian şi să evite orice fel de risipă 
inutilă de trupe. Maestrul Oficiilor îl susţinu în această părere; 
dar amândoi fură combătuţi cu vehemenţă. 

Atunci Belizarie ordonă să se sune goarnele pentru o adunare 
generală şi se adresă trupelor precum urmează: 

— Bărbaţi din forţele imperiale şi din forţele aliate! Ce câine v- 
a muşcat, încât v-aţi trimis ofiţerii la mine cu o cerere atât de 
smintită? V-aţi săturat de bine? lată-i pe persani - care au venit 
pe pământul nostru cu intenţia, nici mai mult, nici mai puţin, de 
a jefui marele oraş Antiohia - forţaţi acum, datorită acţiunii 
noastre neîntârziate, să se retragă cu mâna goală, necăjiţi, 
bătând cale întoarsă până în Persia. „Nu da pinteni unui cal 
supus” spune un proverb încercat, precum ştiţi prea bine, voi 
care sunteţi călăreţi, şi în aceasta împrejurare proverbul se 
potriveşte perfect, îndeosebi legat cu un alt proverb: „Să laşi 
binele în voia lui”. Atâta am de spus în privinţa înţelepciunii 
lumeşti; dar lăsaţi-mă să vă mai amintesc, vouă, celor cuprinşi 
de entuziasm creştin, că Scripturile ne poruncesc cu stricteţe: 
„Să nu ucizi!” Aceasta trebuie înţeles, mă grăbesc să o spun, ca 
o poruncă îndreptată numai împotriva omorului după bunul plac, 
căci altminteri ne-ar fi interzis să slujim ca oşteni, chiar şi în 
apărarea ţării noastre. Dar vă cer să hotărâți voi înşivă dacă 
bătăliei pe care vreţi să o daţi nu i se potriveşte denumirea de 
omor după bunul plac; eu însumi nu văd niciun temei valabil 
pentru a da această bătălie. Victoria cea mai deplină şi mai 
îmbucurătoare constă din a zădărnici planurile inamicului, fără a 
suferi pierderi materiale sau morale. Şi am şi cucerit o 
asemenea victorie. Dacă îi forţăm pe persani să lupte, nu vom 
zori cu nicio zi plecarea lor, chiar dacă suntem victorioşi; în 
schimb, dacă suntem înfrânți... Trebuie să vă amintesc aici că 
Providența înclină mai degrabă de partea celor ce nimeresc în 


primejdii pe care nu le-au căutat, decât a celor ce le caută cu tot 
dinadinsul. Nu ne putem îngădui să fim înfrânți, aduceţi-vă 
aminte! Un ultim cuvânt: ştiţi că până şi un şobolan luptă cu 
înverşunare când este încolţit, iar aceşti persani nicidecum nu 
trebuie  dispreţuiţi, ca şobolanii. Mai departe, suntem în 
Duminica Paştilor şi voi toţi, afară de arabi, care se închină 
demonilor şi afară de hunii massageţi, care se închină cerului 
albastru, aţi postit, începând din noaptea trecută, şi trebuie să 
postiţi vreme de douăzeci şi patru de ore. Oamenii care postesc 
nu luptă cu puteri depline, îndeosebi pedestraşii. Nu mai 
vorbesc de faptul că voi, infanteriştii, aţi mărşăluit trei sute de 
mile în douăzeci de zile - o ispravă minunată, dar istovitoare - şi 
că unele batalioane, mai încete de picior, se mai află pe drum. 

Dar ei nu voiră să-l asculte şi răcniră „Laşule!” şi 
„Trădătorule!” - strigăte la care se asociară până şi unii dintre 
ofiţerii săi. 

Belizarie schimbă tonul şi le spuse că este încântat de 
încrederea şi curajul lor; s-ar putea ca un înger bun să-i îndemne 
la bătălie, şi atunci ar fi necucernic din partea lui să le stea în 
cale; că ei pot conta pe el şi-i va conduce cu vigoare împotriva 
duşmanului dintotdeauna. 

leşi în grabă din Sura şi îi prinse din urmă pe persani, cam 
spre mijlocul zilei; şi hărţuindu-le ariergarda cu tir neîntrerupt de 
săgeți, îl forţă pe Azareth să se întoarcă şi să dea bătălia. Râul 
era la stânga romanilor; pe malul opus, puţin mai în aval, se afla 
oraşul comercial roman Callinicum. Între râul scăzut şi malurile 
mari, piezişe, care îl rețin în perioada umflării apelor, se întindea 
un spaţiu de câteva sute de metri; bătălia se dădu aici. 

A fost o bătălie foarte sângeroasă şi începu cu obişnuitul 
schimb de săgeți. Belizarie îşi aşeză infanteria în stânga, râul 
asigurând apărarea din flanc, iar pe regele Harith al arabilor la 
extrema dreaptă, pe panta ascendentă a malului. Mijlocul îl 
ocupa el însuşi, cu cavaleria. Azareth opuse arabilor regelui 
Harith pe sarazini, care sunt de aceeaşi teapă, iar în centru şi în 
dreapta se angajă el însuşi. Persanii traseră două săgeți pentru 
fiecare săgeată romană; dar arcurile romane fiind mult mai 
rigide şi mult mai tare încordate, iar armura persană fiind mai 
mult pentru ochi decât pentru apărare, în schimburile acestea 
căzură de două ori mai mulţi persani decât romani. 


După amiaza trecea, fără ca una din părţi să câştige 
superioritatea, când deodată Azareth trimise două escadroane 
din cavaleria lui cea mai bună în sus, pe mal, împotriva regelui 
Harith. Arabii se întoarseră şi fugiră, căci aşa fac de obicei aceşti 
luptători din deşert când sunt şarjaţi; în felul acesta lăsară însă 
centrul roman expus. Azareth, în loc de a-i urmări pe arabi, se 
întoarse împotriva spatelui centrului roman - şi-l frânse. Câteva 
escadroane de cavalerie, şi anume hunii massageţi şi cuirasierii 
de casă ai lui Belizarie se menţinură pe poziţie, pricinuind 
duşmanului pierderi grele; dar restul se năpusti spre râu şi trecu 
înot spre nişte insule de nisip, aproape de mal, unde se aflau în 
siguranţă neputând fi urmăriţi. Arabii nici nu încercară să reia 
lupta, ci plecară repede, călare, îndărăt, spre corturile lor din 
deşert. 

Infanteria romană era alcătuită în parte din recruți proaspeţi 
din Asia Mică, pe care Belizarie îi instruise ca arcaşi, şi în parte 
din suliţaşi demni de toată încrederea. Primii fură sfârtecaţi, fără 
ca cel puţin să încerce să folosească săbiile pe care le purtau; şi 
nici să înoate nu ştiau. Aceştia fuseseră cei mai gălăgioşi la 
Sura, vociferând în favoarea bătăliei. Dar Belizarie adună 
suliţaşii şi-i aşeză într-un semicerc, cu spatele spre râu; şi cu 
supraviețuitorii propriului său escadron, descălecaţi, respinse 
atacurile persane, până la căderea nopţii. Erau numai trei mii de 
oameni, care înfruntau toată armata persană şi pe deasupra mai 
erau şi leşinaţi de nemâncare; dar rândul din faţă, lăsat într-un 
genunchi, alcătuia cu scuturile o baricadă rigidă, de neurnit, din 
dosul căreia camarazii lor luptau cu suliţi lungi şi scurte. 
Cavaleria persană şarjă iarăşi şi iarăşi, dar Belizarie îi puse pe 
oamenii săi să-şi izbească scuturile unul de celălalt şi să strige 
în unison; caii persanilor se speriară, ridicându-se în două 
picioare şi se produse învălmăşeală. 

Când se lăsă noaptea, persanii se retraseră în tabăra lor şi o 
navă de transport din Callinicum îi trecu pe Belizarie şi pe 
camarazii săi, grupuri-grupuri, dincolo, pe insule, unde îşi 
petrecură noaptea. Ziua următoare apărură mai multe 
ambarcaţiuni şi ceea ce mai rămăsese din armata romană fu 
transportat la Callinicum, caii trecând înot. Sărbătoarea Paştilor 
fu petrecută acolo, dar fără bucurie: creştinii mai ignoranţi şi 
mai smintiţi justificară înfrângerea spunând că Dumnezeu 
moare an de an, în fiecare zi de lnălţare pe cruce, şi toată ziua 


următoare rămâne mort, până la Înviere, de Paşti; bătălia ar fi 
trebuit deci amânată cu o zi - căci, mort fiind, Dumnezeu nu-i 
putuse ajuta. Belizarie relată toate acestea într-o scrisoare 
adresată stăpânei mele, bătându-şi joc de teologii nechemaţi. 

Persanii despuiară morţii romani, ca şi pe ai lor proprii, nu mai 
puţin numeroşi. Detaşamentul de partea noastră care suferise 
cel mai mult erau hunii massageţi: dintre cei o mie două sute 
supravieţuiseră numai patru sute, şi cei mai mulţi dintre aceştia 
erau răniţi. Belizarie pierduse jumătate din Regimentul său de 
casă, care numărase trei mii de oameni. Aşteptă până sosi 
restul infanteriei şi apoi se întoarse cu trupele spre Daras; 
pierderile lui totale se cifrau cam la şase mii de oameni. 

Azareth se întoarse în Persia şi susţinu că a obţinut victoria 
dar, înainte de a-l lăuda, Kobad îi ordonă să „ia înapoi săgețile”. 
Este un obicei persan ca, înainte de începutul oricărei expediţii 
militare, fiecare soldat să depună o săgeată într-un morman. 
Aceste săgeți sunt apoi legate, mănunchi-mănunchi şi ţinute sub 
sigiliu la vistierie. Când campania se isprăveşte, supraviețuitorii 
„iau înapoi săgețile”; şi, văzându-se câte rămân, se pot calcula 
pierderile. Şapte mii de săgeți rămaseră neridicate; Kobad îl 
dizgrație pe Azareth, scoţându-l din postul său de comandă. De 
asemenea, regele sarazinilor fu mustrat pentru sfatul său 
smintit şi subvenţia anuală pe care o primise vreme îndelungată 
fu suspendată. 

Belizarie scrise un raport către Justinian, scuzându-se pentru 
pierderi şi Maestrul Oficiilor trimise un raport de confirmare, 
explicând exact ce se petrecuse şi lăudând curajul lui Belizarie; 
aşa că Justinian continuă să aibă încredere în el. Dar stăpâna 
mea dorea ca acest război fără noimă să se isprăvească, ceea 
ce s-ar fi putut obţine cu uşurinţă prin plata câtorva mii de 
monezi de aur şi prin câteva fraze curtenitoare, schimbate între 
domnitorii celor două imperii ce se înfruntau. Probabil că grija ei 
pentru soarta lui Belizarie era mai vizibilă decât ar fi dorit; căci 
Teodora îl convinse pe Justinian să-l recheme pe Belizarie, pe 
temeiul că în oraş este nevoie de un soldat capabil, împotriva 
violenţei care pe zi ce trecea punea stăpânire, în măsură tot mai 
mare, pe gloatele facţiunilor Albastră şi Verde. Sittas fu numit 
să-i ţină locul pe graniţă. 

Belizarie se întoarse deci, aducând cu el cavaleria sa de casă; 
şi se căsători cu stăpâna mea de sărbătoarea Sfântului loan 


Botezătorul, chiar în biserica Sfântului loan. Fu un prilej de mare 
pompă şi bucurie, Justinian însuşi îndeplinind la altar rolul de 
naş al stăpânei mele; căci ea nu mai avea nicio rudă 
bărbătească în viaţă. Teodora înscrise pe numele ei o mare 
proprietate din oraş, de pe urma căreia dispunea de un venit 
anual considerabil; era de părere că o femeie care depinde 
pentru fiecare gologan pe care-l cheltuieşte de soţul ei, o duce 
numai ceva mai bine decât o sclavă. Stăpâna mea îl preveni pe 
Belizarie că pe viitor îl va însoţi în campaniile sale, precum 
Antonia Bătrâna îl însoţise pe vestitul Germanicus! dincolo de 
Rin, spre mângâierea amândurora şi spre marele beneficiu al 
Romei. A rămâne, supusă, la Constantinopol, ignorând ce s-ar 
putea întâmpla cu el pe cine ştie ce graniţă îndepărtată, şi a fi 
expusă tuturor zvonurilor nesăbuite despre înfrângerea şi 
moartea lui, era o tortură pe care refuza să o mai suporte. 

Ocupară un apartament mare la Palat, unde este loc suficient 
pentru toţi. 


14 Germanicus, Tiberius Drusus (15 î.e.n.-19 e.n.), general roman, a 
participat la războaiele Romei împotriva germanilor pe care i-a învins. 


_ CAPITOLUL IX 
„RAZMERIŢA VICTORIEI” 


Trecură zece ani până ce Belizarie se întoarse pe graniţa 
persană. Despre cele ce se petrecuseră în Răsărit în timpul 
absenței sale, îndeosebi despre celelalte nenorociri care se 
abătuseră peste sărmana noastră Antiohie, vă promit o relatare 
completă, când povestea mea va ajunge în punctul respectiv. 
Intre timp, vor fi suficiente câteva cuvinte. Regele Kobad muri, 
curând după rechemarea lui Belizarie, la vârsta de optzeci şi trei 
de ani, dar nu înainte de a ordona o nouă invadare a teritoriilor 
noastre. Forţele sale erau atât de puternice, încât în Armenia 
romană soldaţii noştri fură nevoiţi să se retragă în oraşele 
întărite, în vreme ce persanii pustiiră ţara. Succesiunea la tronul 
lui Kobad fu apoi disputată între trei pretendenți. Aceştia erau 
Khaous, moştenitorul legal; Jamaspes cel cu un ochi, următorul 
în vârstă, în calitate de regent al fiului său minor (el însuşi fiind 
exclus, din cauza mutilării); şi Khosrou, cel mai tânăr, pe care 
Kobad îl desemnase prin testament. Khosrou fu aclamat printr- 
un vot al Marelui Consiliu şi încoronat după toate regulile. 
Curând, îi nimici pe fraţii săi, care se răsculaseră împotriva lui, 
precum şi pe toţi moştenitorii lor în linie bărbătească. Dar nici 
după acest masacru nu se simţi sigur pe tron şi se hotărî să 
ajungă la o înţelegere cu Justinian. 

In consecinţă, aceşti „ochi gemeni ai lumii” semnară sinoptic 
o pace, numită „Veşnică”, prin care se prevedea ca orice 
teritoriu, cucerit de oricare parte în timpul recentelor războaie, 
să fie retrocedat, şi Justinian să-i plătească lui Khosrou o sumă 
importantă pentru menţinerea permanentă a garnizoanei 
persane la Porţile Caspiene - cam opt sute de mii de monezi de 
aur - şi, fără a demola fortificațiile de la Daras, să-şi retragă 
cartierul general avansat la Constantina, care nu se afla atât de 
primejdios de aproape de graniţă. Se mai prevedea şi o condiţie 
ciudată: anume, să li se îngăduie filosofilor păgâni, care fugiseră 
de la Atena la curtea persană, când Justinian cu patru ani în 
urmă ordonase închiderea Universităţii - bietul Symmachus 
numărându-se printre ei - să li se îngăduie deci să se întoarcă 
temporar în imperiul roman, fără teamă de persecuții, cu scopul 
de a pune ordine în treburile lor şi de a alcătui o bibliotecă din 
lucrările clasicilor păgâni, spre folosul personal al lui Khosrou. 


Justinian acceptă, încântat că dăduse vechilor zei lovitura de 
graţie, nu numai la Atena, dar pe toată întinderea imperiului 
său: convertise pretutindeni venerabilele lor temple în biserici 
creştine şi le sechestrase averile. 

Atât în ce priveşte Persia. Dar Teodora avusese dreptate 
anticipând neplăceri din partea facţiunilor, şi Justinian de 
asemenea când acceptase rechemarea lui Belizarie - fără de 
care, precum voi arăta, ar fi pierdut neîndoielnic tronul şi, 
aproape sigur, şi viaţa. 

Trebuie oare să repet ceea ce am mai spus despre virulenţa 
urii dintre Albaştri şi Verzi? Preocupaţi de dispute din ce în ce în 
mai crâncene în privinţa naturii Fiului, erau acum pe cale să 
justifice o profeție a Evangheliei. Căci, după Evanghelistul Matei, 
Isus le spusese celor doisprezece apostoli ai săi când îi trimisese 
întâia oară să predice creştinismul: „Să nu credeţi că am venit 
să aduc pacea pe pământ. Nu am venit să aduc pacea, ci o 
sabie. Căci am venit ca să pun omul să-l duşmănească pe tatăl 
său, şi fiica pe mama ei şi nora pe soacra ei. Duşmanii omului 
vor fi membrii casei sale.” Aşa se şi întâmpla în multe case din 
oraş. Fiul şi fiica purtau poate cocarda Albastră şi erau 
ortodocşi, de partea dublei naturi, în vreme ce tatăl, mama şi 
nora purtau Verdele şi susțineau natura unică. Azvârleau ibrice 
cu apă clocotită unii după alţii, când se aşezau la masă, sau 
otrăveau vinul; şi blasfemau cu mare pricepere. Dacă Verzii 
înălţau unui conducător de care victorios o statuie şi înscriau pe 
ea: „Spre gloria cutăruia şi cutăruia, câştigător al premiului de 
întemeiere şi spre mai marea glorie a lui Hristos, cel cu o 
singură natură”, Albaştrii se adunau noaptea şi rădeau 
inscripţia, apoi decapitau statuia şi o vopseau în albastru; la 
care, Verzii aveau să răspundă, probabil, prin tentativa de a 
incendia o vinărie sau alta, pe care Albaştrii o foloseau drept 
cartier general. După căderea întunericului, nimeni nu mai era 
în siguranţă în stradă, nici măcar medicul care zorea să 
îngrijească bolnavul, sau preotul care mergea în pas mai agale 
ca să administreze ultimul sacrament unui muribund, nici cei ce 
se drăgosteau la miez de noapte, nici măcar proscrişii cei mai 
săraci. Bande de tineri filfizoni cutreierau străzile în timpul 
nopţii, ucigând şi jefuind fără deosebire; şi poliţia era fie mituită, 
fie terorizată până la inerție. Războiul se purta până şi împotriva 
celor morţi. În timpul nopţii se sfredeleau găuri în mormintele 


decedaţilor membri de facţiuni, în care se înfigeau tăblii de 
plumb, cu blesteme: „Fie-ţi somnul tulburat, Albastru (sau 
Verde) netrebnic, până în ziua Judecăţii, de vise despre victoriile 
Verzi (sau Albastre) şi deşteaptă-te numai pentru a fi osândit la 
veşnică pierzanie!” 

In zilele lui Anastasie, Verzii fuseseră de departe facțiunea 
cea mai puternică şi se bucuraseră de favorurile lui regale, iar 
pe Hipodrom li se atribuiseră locurile cele mai bune. Dar 
Teodora insistă ca Justinian să răstoarne această situaţie. Acum 
locurile cele mai bune li se atribuiră Albaştrilor şi ei fură 
favorizați în toate felurile posibile - prin numiri politice şi la 
Curte, prin subvenţii în bani, şi îndeosebi prin scutul legii - 
monopolul Verzilor în tribunalele inferioare fiind, în sfârşit, 
înfrânt. E lesne de închipuit că Verzii nu cedară în faţa 
Albaştrilor fără rezistenţă şi luptă, ba încă una foarte acerbă. 
Câtă vreme fuseseră cei mai puternici, îi siliseră pe Albaştri să 
rămână pitiţi în funcţii mărunte; iar Albaştrii se răzbunau acum, 
purtându-se, recunosc, într-un fel chiar mai violent şi mai 
arbitrar decât o făcuseră vreodată Verzii. Scenele violente 
deveniră acum frecvente chiar şi ziua în amiaza mare şi dacă se 
întâmpla ca un Verde să fie ucis, iar ucigaşul să fie arestat de 
poliţie, era de ajuns ca un funcţionar Albastru să jure în tribunal 
că Verdele fusese agresorul: acuzatul era imediat eliberat pe 
cauţiune. Era ilegal ca vreun cetăţean particular să poarte arme, 
dar această dispoziţie legală nu se mai aplica. Moda vremii era 
de a se purta cuțite scurte, ascunse ziua sub togă şi legate de 
coapsă; noaptea, în schimb, toată lumea purta armele făţiş. 
Unul dintre rezultatele acestor tulburări de stradă fu moda 
bijuteriilor false: cetăţenii bogaţi nu mai apăreau cu centuri de 
aur bătute în nestemate şi cu inele preţioase, ci cu juvaeruri de 
alamă şi sticlă. 

Justinian  intenţionase să autorizeze numai temporar 
persecuția împotriva Verzilor. După ce îi va fi pedepsit zdravăn, 
îi va pune la egalitate cu Albaştrii şi va încerca să menţină între 
cele două facţiuni o balanţă a puterii. Dar până atunci se purtă 
astfel, încât deveni foarte neplăcut să fii Verde. Avură loc treceri 
în masă de partea Albaştrilor, iar Albaştrii primiră ajutoare 
considerabile din partea criminalilor, care credeau că faptul de a 
purta cocarda Albastră le va acorda imunitate. Puteai fi martorul 
unor scene extraordinare. Femei tinere se alipeau bandelor de 


asasini ale facţiunilor şi ucideau şi erau ucise laolaltă cu 
bărbaţii. (E de notat că femeile pot avea numai un interes 
indirect în politica facţiunilor: căci, din vremuri păgâne, nu erau 
admise pe Hipodrom şi nu puteau asista la cursele de care, 
decât dacă se întâmpla - precum fusese cazul Teodorei şi al 
stăpânei mele - să fie femei înrudite cu vreunul dintre 
participanţi.) Existau apoi cazuri de fii cheltuitori şi lacomi, care 
îşi şantajau părinţii avuţi: „Dacă nu-mi dai o sută de monezi de 
aur, am să vin la noapte cu banda mea şi am să dau foc 
depozitului tău”. Se statornici obiceiul ca oricine care avea pică 
pe vreun vecin ce nu era cunoscut ca Albastru, să-l denunțe ca 
fiind Verde. Ceasul omorurilor se mută mai devreme, din amurg, 
la începutul după-amiezii; tinerii brutali se făleau că sunt în 
stare să ucidă trecătorii întâmplători, cu o singură lovitură de 
sabie, asemenea călăilor de meserie. Era un an deosebit de rău 
pentru cămătari: bandele obişnuiau să-i viziteze în birourile lor, 
în numele unor datornici din facțiune, şi să-i oblige, cu vârful 
pumnalului, să restituie contractele de împrumut. De asemenea, 
femei şi băieţi, chiar din clasele suspuse, erau forţaţi să se 
supună poftelor căpeteniilor de bandă şi avură loc cazuri de viol, 
comise în stradă, de către grupuri de membri ai facţiunilor, 
aidoma ca într-un oraş barbar proaspăt ocupat. Pentru a 
încununa totul, Justinian dezlănţui o vânătoare de eretici 
împotriva celor Verzi; astfel încât până şi preoţii şi călugării 
începură să poarte cocarda Albastră şi să participe la politica de 
facţiuni. Vânătorile de eretici constituiau un pretext pentru 
desfiinţarea mânăstirilor bogate şi sechestrarea tezaurului lor. 
Un mare număr de Verzi proeminenţi fugiră din oraş spre 
colţuri depărtate ale imperiului, în afara câmpului de acţiune al 
lui Justinian, şi chiar dincolo de graniţă, pe teritoriu persan sau 
barbar. Nu simţeam nicio milă pentru ei, deoarece moartea 
fostului meu stăpân, Damocles, se datora inimii de piatră a 
Verzilor; şi, de asemeni, vedeam cu ochi buni felul în care 
împărăteasa răzbuna nedreptatea cu care Verzii îi trataseră 
familia, pe când fusese numai micuța Teodora, fiica maestrului 
urşilor. Dar loan de Capadocia, care de mult dezertase din 
rândurile Verzi şi era acum unul dintre conducătorii Albaştrilor, 
devenise instrumentul principal al lui Justinian în persecuțiile 
religioase. Deşi nu era soldat, fusese numit Comandant al 
Gărzilor. Umplu vistieria cu ceea ce se jefui din mânăstiri, se 


îmbogăţi mai zdravăn decât oricând reţinând o parte din pradă, 
şi se desfătă, asistând la tortura unor nenorociţi de eretici. loan 
vădea un mare respect faţă de Teodora, dar ea îl trata cu 
dispreţ politicos, iar stăpâna mea Antonina nu avea nevoie de 
nicio încurajare pentru a-i urma exemplul. Teodora îşi dădea, 
bineînţeles, seama că loan de Capadocia o calomniază faţă de 
Justinian. „Voi aştepta cu răbdare, vreme de douăzeci de ani, 
dacă va fi nevoie, mărturisi ea stăpânei mele, asemenea 
elefantului lui Severus.” 

Elefantul lui Severus este imortalizat printr-o statuie aşezată 
în vecinătatea Portalului Regal, aproape faţă-n faţă cu intrarea 
principală la Hipodrom. Vreme de douăzeci de ani elefantul 
aşteptase să-l poată prinde pe un anumit zaraf; pe baza 
mărturiei acestuia, stăpânul elefantului fusese închis în temniţa 
datornicilor, unde murise. În sfârşit, în vreme ce lua parte la o 
procesiune, elefantul îl recunoscu pe zaraf în mulţimea înşiruită 
de-a lungul străzii, îl apucă cu trompa şi-i strivi sub tălpi. 
Cercetările dovediră limpede că zaraful fusese hoţ şi sperjur, 
aşa că elefantul fu cinstit cu această statuie, care îl reprezintă 
împreună cu stăpânul său cocoţat pe spinarea lui. Motto-ul 
statuii sună: „In cele din urmă, ceasul răzbunării va sosi”. Foarte 
mulţi dintre cei care suferă nedreptăţi, fie particulare, fie 
publice, găsesc în mesajul elefantului o alinare. 

S-ar putea să doriţi să aflaţi mai multe despre Justinian ca 
împărat, şi mai ales despre felul cum s-a purtat. Omul era parcă 
alcătuit dintr-o mulţime de contradicții: cele mai multe se 
puteau însă explica, fiind rezultatul unei ambiţioase lupte 
împotriva propriei sale laşităţi şi meschinării. Justinian dorea, 
pesemne, să rămână în amintirea oamenilor ca „Justinian cel 
Mare”. Într-adevăr talentele sale ar fi fost pe măsura acestei 
ţinte, dacă n-ar fi fost atât de bestial în cuget. Căci era 
neînchipuit de bine informat, harnic şi ager la minte şi accesibil, 
şi nu era nici beţiv, nici depravat. Pe de altă parte, era mai 
nehotărât decât orice alt om pe care l-am întâlnit, şi superstiţios 
ca văduvele bătrâne, clientela obişnuită a bisericilor. Plutea 
ceva în jurul lui, ceva inefabil, ce-ţi încreţea pielea - orice ar fi 
fost, cu siguranţă că nu era măreție, ci mai degrabă ceva 
diabolic. După studierea cărţilor de istorie, el ajunse la concluzia 
că suveranii sunt cinstiţi drept „Mari” din patru motive 
principale: succes în apărarea patriei şi cuceriri externe, 


asigurarea respectului legilor şi al prescripţiilor religioase de 
către supuşi, mari construcţii şi lucrări publice, cucernicie 
personală şi reformă morală severă. Se apucă de treabă, pe 
liniile acestea. 

Incepu cu aspectul lega! printr-o recodificare a legilor, ceea 
ce, recunosc, devenise extrem de necesar. Nu exista un singur 
cod, ci o varietate întreagă de coduri paralele, toate 
contrazicându-se, deopotrivă de depăşite şi de obscure toate, 
astfel încât în afara cazurilor cele mai simple, un judecător nu 
putea da o sentinţă dreaptă, nici dacă dorea să o facă. Juriştii 
harnici, însărcinaţi de Justinian, reuşiră până la urmă să 
orânduiască această mulţime zăpăcitoare într-un singur sistem, 
relativ inteligibil şi nu în întregime contradictoriu - dar fu nevoie 
de nu mai puţin de trei milioane de rânduri scrise pentru a o 
face. Măcar de-ar fi fost el însuşi, şi judecătorii săi, şi avocaţii 
săi, şi populaţia îndeobşte, la înălţimea acestei formidabile 
misiuni!  Conformismul religios încercă să-l obţină prin 
depistarea ereziilor; dar în această privinţă nu se purtă 
consecvent, deoarece, de teama Teodorei, îi persecuta în primul 
rând pe evrei, pe samariteni, pe păgâni, sectele minore de 
manicheeni şi sabellieni şi pe alţii de aceeaşi teapă, în vreme ce 
tolera erezia monofizită şi cea nestoriană, oriunde nu exista o 
legătură dovedită între acestea şi politica facțiunii Verzi, aşa că 
acestea îşi continuau existenţa nestingherite. Nu numai că 
aceste erezii se răspândiră în provincii, dar Justinian îngădui 
chiar să fie exportate, prin misiuni, în străinătate, în speţă în 
Etiopia şi Arabia. 

Marile sale lucrări publice constau, în primul rând, din 
construirea şi restaurarea unor mânăstiri şi biserici. Acestea 
erau, fireşte, nefolositoare imperiului (decât doar într-un sens 
spiritual, imprecis) şi nu erau de comparat cu construirea şi 
restaurarea unor apeducte, drumuri, porturi şi grânare, cărora 
nu le acorda nici pe departe aceeaşi atenţie. 

Voi avea prilejul de a menţiona mai amplu planurile sale în 
direcţia cuceririlor externe - al căror instrument principal deveni 
Belizarie. 

Reformele sale morale fură în cea mai mare parte inspirate de 
Teodora, şi erau extrem de severe. Trecuse foarte multă vreme 
de când o femeie într-adevăr capabilă nu mai ajunsese într-o 
poziţie atât de puternică, precum Teodora. Era mai ales vina 


Bisericii, care - generând din Răsărit, unde femeile sunt 
apreciate doar cu ceva mai mult decât jucăriile, sau sclavele, 
sau animalele de povară - avea tendinţa de a exclude femeile 
din viaţa publică şi de a nu le acorda niciun fel de educaţie 
demnă de luat în seamă. În vremurile păgâne, împărăteasa 
fusese adeseori cel de al doilea cârmuitor al statului şi acţionase 
ca o frână puternică în faţa capriciilor împăratului; ceea ce 
fusese posibil datorită faptului că fusese crescută într-o 
atmosferă cultă, de libertate, şi nu închisă cu severitate în 
locuinţa femeilor, până ce ar fi fost chemată să se mărite cu un 
om pe care nu-l văzuse niciodată - precum este regula acum cu 
femeile aparţinând claselor înalte. Pe Teodora preoţii nu o 
puteau duce de nas. Văzuse cu ochii ei lumea, şi înţelegea 
deopotrivă bărbaţii şi politica, atât cea laică precum şi cea 
ecleziastică. II conducea pe Justinian tot atât de absolut, cum se 
zice că-l condusese odinioară marea Livia pe August, primul 
împărat al romanilor. 

Teodora se hotări să redea treptat femeilor poziţia puternică 
pe care o pierduseră. Această tendinţă a ei explică şi sprijinul pe 
care-l dădu legislaţiei lui Justinian împotriva prostituatelor şi 
sodomiţilor. In vreme ce soţii fuseseră liberi să-şi afle plăcerile în 
bordelurile publice sau cu băieţi lâncezi, soțiile nu şi le putuseră 
dobândi cu uşurinţă. Asociaţia proxeneţilor, aflată înainte vreme 
sub protecţia imperială, fu desfiinţată; şi codoşlăcul deveni 
infracţiune calificată drept crimă. Sodomia se pedepsea acum 
cu castrarea şi se organiză o mare vânătoare împotriva 
prostituatelor de rând, de teapa celor care pretind numai câţiva 
bănuţi şi sunt cunoscute îndeobşte sub denumirea de 
„infanterie”. Teodora numea aceste nefericite „o jignire 
permanentă adusă demnităţii femeilor”. Le acordă trei luni ca să 
devină femei respectabile, prin căsătorie; apoi, dacă perseverau 
cu încăpățânare să rămână necăsătorite, erau din nou arestate 
şi închise în aşa numitul Castel al căinţei, pe malul asiatic al 
Bosforului. (Dintre cele cinci sute de femei închise acolo, un 
număr considerabil alese moartea, sărind de pe zidurile 
castelului, de supărare şi plictiseală.) Dar celor care alegeau 
căsătoria, Teodora le oferea o zestre, şi foarte multe au profitat 
de generozitatea ei. Totuşi, ea nu se atinse de „cavalerie”, cum 
se chemau îndeobşte prostituatele cu educaţie mai aleasă, care- 
şi apărau singure interesele, posedau bijuterii preţioase şi erau 


organizate într-o breaslă. Le folosi ca agente secrete şi le 
asigură medici buni, atunci când se îmbolnăveau. 

Erau vremuri rele pentru soţi. Teodora exprimă răspicat 
părerea că soțiile nu trebuie să trăiască o viaţă mai castă decât 
soţii. Dacă un soţ se înhăita cu prostituate - cum se petrecea în 
fapt mai devreme sau mai târziu cu orice soţ - soţia era perfect 
liberă să se distreze cu amanti. Dacă din această pricină soţul se 
mânia împotriva soţiei, ea putea introduce imediat un apel la 
Teodora, prin care să-i aducă o contra-acuzaţie, pentru cruzime, 
sau neîntreţinerea familiei, sau ceva de soiul acesta; iar Teodora 
dădea fără greş curs acuzaţiei, acceptând relatarea femeii 
despre cazul respectiv, fără a mai pune alte întrebări. Adeseori 
un soţ gelos era obligat să plătească o amendă, care se ridica 
până la dublul zestrei soţiei; amenda se înmâna apoi femeii în 
tribunal, după scăderea unei sume modice, pentru cheltuieli de 
judecată. Uneori soţul era şi biciuit şi i se mai dădeau şi câteva 
zile de închisoare. După o vreme, soţii deveniră foarte grijulii în 
privinţa purtării şi totodată foarte nepăsători faţă de purtarea 
soțiilor. Biciul era împletit din cinci curele de piele, cu câte o 
plăcuţă de fier la fiecare capăt; şi sclavii publici loveau foarte 
tare. 

Ca să vă dau un exemplu despre felul în care îi trata Teodora 
pe soţi, să vă relatez ce a pâţit fiul Maestrului Oficiilor. Dorea să 
se însoare cu o vară de gradul doi; dar Teodora, care hotărâse 
să-l cunune cu fiica doamnei Chrysomallo, îi spuse că nici nu 
poate fi vorba de aşa ceva; nu încuviinţa căsătoriile între veri. 
Omul fu, bineînţeles, obligat să se supună, deoarece Teodora 
era la Curte ceea ce este o bunică bătrână pentru membrii unei 
mari familii de la ţară. A fost destul de norocos să se însoare cu 
fata doamnei Chrysomallo, care era tânără şi frumoasă şi 
inteligentă; dar după cununie, bombăni în faţa unui prieten al 
său cum că la această fată „s-a umblat”. Adevărul era că 
doamna Chrysomallo, deşi creştină după nume, continua să 
respecte obiceiurile familiei ei care, din pricina legăturilor cu 
Hipodromul, era păgână. Deci fata, în loc de a-i oferi soţului o 
feciorie desăvârşită, trecuse prin tradiționala ceremonie păgână 
a deflorării - anume, încălecarea unui falus de piatră, de formă 
priapică, menit să-i asigure fecunditatea. Plângerile mirelui 
ajunseră la urechile Teodorei, care se mânie foc. 


— Ce aere îşi mai dau domnii aceştia tineri, ce să zic! strigă 
ea. Ai crede că el însuşi n-a umblat toată viaţa lui la o fată! Cică 
„s-a umblat”, asta-i bună! 

Apoi dădu ordin servitorilor ei să-i arunce tânărului o pătură 
peste cap, la fel cum procedează elevii cu colegii lor nepopulari 
când aceştia se află în drum spre şcoală. Şi, după ce-l înveliră, îl 
chelfăniră zdravăn. 

Povestea elefantului lui Severus îmi aduce aminte că Teodora 
nu pierdea niciun prilej pentru a plăti datorii vechi. Patricianul 
Hecebolos fu printre primii care a trebuit să plătească pentru 
purtarea sa urâtă faţă de Teodora: fu adus îndărăt de la 
Pentapolis şi acuzat de sodomie; Teodora, judecând ea însăşi 
cazul, îl găsi vinovat (nu pe nedrept) şi-l condamnă la castrare. 
Muri după operaţie, de otrăvirea sângelui. 

Aici trebuie de asemenea (din cauza legăturii) să relatez 
povestea comică a lui Hippobates, bătrânul senator care veni 
într-o dimineaţă în audienţă la Teodora, pentru a apela la ea să-i 
facă dreptate împotriva soţului doamnei Chrysomallo, unul din 
curtenii ei, care îi datora nişte bani. Acest Hippobates fusese 
adus odată, în vremea de demult, de un prieten - mai precis, de 
însuşi Demarhul Albaştrilor - ca să petreacă o seară la club. În 
mod firesc era de aşteptat ca şi el să aleagă pe una din doamne, 
şi să facă pereche cu dânsa, atunci când Demarhul şi-a ales o 
alta; dar, dintr-o pricină sau alta, nu se simţi la înălţimea 
necesară companiei femeieşti. Atunci însă, în loc de a mărturisi 
făţiş - precum ar fi procedat un om de onoare - că este creştin, 
sau impotent, sau că preferă sexul celălalt, sau că suferă de 
altceva, începu să găsească cusururi farmecelor trupeşti care i 
se ofereau. Zicea că Indaro este prea înaltă şi are umerii prea 
pătraţi; că Teodora e prea slăbănoagă şi are gura prea mare; că 
stăpâna mea are părul roşu, culoare pe care nu o poate răbda, 
şi „o faţă cioplită cu târnăcopul”. Am uitat ce cusur avea 
Chrysomallo, poate că nasul prea coroiat. Cum Hippobates era 
un satir bătrân, detestabil, toate se simţiră uşurate, nefiind 
nevoite să-i distreze. Totuşi, omul nu avea niciun drept să critice 
în felul acesta pe asociate şi observaţiile lui stârniră supărare 
violentă. Ghinionul era că îl prezentase tocmai Demarhul, cu 
care ele trebuiau să rămână în relaţiile cele mai bune. Altminteri 
l-ar fi pedepsit cu procedeele umilitoare la care recurgeau de 
obicei. 


Teodora ştia dinainte că Hippobates vine să ceară banii, aşa 
că pregăti totul, cu mare grijă, pentru primirea lui. Omul intră 
într-o postură foarte jalnică, şi se târî slugarnic şi abject, ca să 
sărute podul piciorului ei, prefăcându-se că plânge. Nu cred că 
şi-a dat seama că Teodora, împărăteasa, este Teodora de la 
club, pe care o insultase cândva. Ea îl întrebă cu amabilitate ce 
necaz are. Omul începu cu un scâncet de cerşetor, extrem de 
nepotrivit: 

— O, Luminăţia-ta, este un lucru trist pentru un patrician să 
rămână fără un gologan. Creditorii îmi stau pe scări, asemenea 
dulăilor, perceptorii bat în permanenţă la uşa mea, abia am o 
coajă de pâine în casă. Te implor, prea graţioasă şi demnă de 
dragoste împărăteasă, să-l convingi pe servitorul tău să-mi 
plătească banii pe care mi-i datorează. 

Teodora începu: 

— O, Strălucit şi llustru Hippobates... 

De după perdele, un cor ascuns, alcătuit din eunuci, despărţit 
în două semicoruri, intonă o melopee misterioasă: 


Primul semicor: 
Strălucit Hippobates, 
Ai o țeastă cheală! 
Al doilea semicor: 
Strălucit Hippobates, 
Îți pute răsuflarea 
Corul întreg: 
Ai un burtoi umflat, 
Strălucit Hippobates! 
Țeastă cheală, răsuflare împuţită 
Și un burtoi umflat! 


Teodora se întoarse spre stăpâna mea: 

— Scumpa mea Doamnă Antonina, ai auzit vreun zgomot 
ciudat? 

— Nu, Luminăţia-ta. 

— Dar dumneata, Doamnă Chrysomallo? 

— Nimic, Maiestate. 

— Trebuie să fi fost un zumzet în capul meu. Continuă, 
Hippobates! 


Hippobates, neîndrăznind să bage în seamă ceea ce auzise, îşi 
reîncepu, nervos, jalba: 

— Când un patrician ca mine ajunge să nu aibă bani, şi asta 
nu din vina lui, îi este ruşine să mărturisească această situaţie 
absurdă creditorilor săi. În primul rând, ei nu i-ar da crezare. lar 
când, în sfârşit, creditorii şi-ar da seama că este de fapt un 
cerşetor, patricianul ar trebui să sufere atât dizgraţia societăţii, 
cât şi falimentul; şi dizgraţia societăţii, precum ştii, Măria-ta... 

Teodora începu iarăşi: 

— O, Prea Strălucit şi llustru Hippobates... 

Şi din nou corul ascuns intonă, de astă dată ceva mai tare: 


Primul semicor: 
Strălucit Hippobates 
Ai o cocoaşă în spate! 
Al doilea semicor: 
Excelent Hippobates, 
Ai o surpătură! 
Corul întreg: 
Ai trânji, 
Strălucit Hippobates, 
Surpătură şi cocoaşă-n spate, 
Și trânji peste toate! 


— Doamnă Chrysomallo, de astă dată ai auzit ceva? 

— Nu, Luminăţia-ta. 

— Dar dumneata, Doamnă Antonina? 

— Niciun murmur, Maiestate. 

— AŞ fi putut jura că am auzit un soi de zgomot. Dar continuă, 
Hippobates! 

Şi omul fu nevoit să continue a se preface că el însuşi nu 
auzise nimic. De fiecare dată ce-şi începea petiția, corul 
intervenea, întrerupându-l, şi de fiecare dată versurile erau tot 
mai grosolane. Până la urmă fu nevoit să renunţe, retrăgându-se 
zăpăcit, ieşit din minţi, dar cu  obişnuitele  plecăciuni 
surâzătoare. 

Creditorii săi, care fuseseră de la bun început cei ce-l 
îndemnaseră să facă apel la Teodora, deveniră mai insistenţi 
decât oricând înainte, până ce fu nevoit să se adreseze vechiului 
său prieten, Demarhul Albaştrilor; acesta trimise o grupă de 


facţionişti să apere casa lui Hippobates. Urmă o răzmeriţă, în 
cursul căreia doi dintre creditori, care erau Verzi, fură ucişi şi un 
număr de Albaştri răniţi. Ştiri despre tulburările acestea 
ajunseră la Palat; loan de Capadocia, dându-şi seama că 
Hippobates nu este în grațiile Teodorei, dar neştiind că unii 
dintre cei angajaţi în încăierare fuseseră trimişi de la cartierul 
general al Albaştrilor, crezu că-i va face plăcere lui Justinian 
dacă intervine în numele ordinii publice. Trimise la locul 
tulburărilor o unitate puternică de Gărzi care arestară fără 
deosebire Albaştri şi Verzi, câţi mai mulţi de fiecare culoare. Avu 
loc, în pripă, o judecată; patru dintre ei fură condamnaţi la 
decapitare, pentru că fuseseră găsiţi având arme asupra lor, iar 
trei la spânzurătoare, pentru asociere la omor; şi toţi fură duşi la 
execuţie. 

Se întâmplă ca ştreangul spânzurătorii să nu fie destul de 
rezistent. Se rupse de două ori - o dată sub povara unui Verde, 
o dată sub cea a unui Albastru. Aceşti nenorociţi căzură la 
pământ şi fură lăsaţi să zacă, socotiți morţi, presupunându-se că 
li se frânsese gâtul. În aceeaşi seară însă, nişte călugări 
cercetară trupurile şi descoperiră că mai au viaţă în ele, îi 
transportară pe cei doi la spitalul Sfântului Laurenţiu, unde îşi 
reveniră. Acest spital era un sanctuar. Dar loan de Capadocia, 
violând sanctuarul, îi arestă din nou şi-i azvârli în închisoarea de 
stat (care, la un loc cu cazărmile de poliţie, cuprindea o aripă 
întreagă a Palatului de alamă, pe latura apropiată de Hipodrom). 

Demarhul Albastru luă acum o hotărâre remarcabilă. Proteguit 
de un steag de armistițiu, se duse neîntârziat la cartierul 
general al Verzilor şi, într-o discuţie cu Demarhul Verde propuse 
o acţiune comună împotriva poliţiei, care îndrăznise să se 
amestece în sfada tradiţională dintre cele două culori. Demarhul 
Verde se vădi extrem de dornic să declare un armistițiu 
temporar. Data curselor de Anul Nou, ziua a treisprezecea a lunii 
ianuarie, era aproape. Conveniră ca după obişnuitul salut de 
loialitate către Justinian, când acesta va intra pe Hipodrom, cu 
toţii, Albaştri şi Verzi deopotrivă, să apeleze pentru eliberarea 
prizonierilor a căror viaţă fusese cruţată de Dumnezeu printr-un 
miracol, şi pentru demiterea lui loan de Capadocia - pe care 
Albaştrii îl detestau, socotindu-l ca pe unul care-şi schimbă 
mereu faţa şi-l invidiau pentru bogăţia lui, în vreme ce Verzii îl 
urau, declarându-l trădător şi opresor. Aşa se şi făcu, şi cred că 


şi Teodora era amestecată în acest complot. Dar Justinian primi 
totul foarte rece şi nu răspunse în niciun fel la apelurile pentru 
eliberarea prizonierilor, apeluri care continuară toată ziua, fiind 
repetate după alergarea fiecăreia dintre cele douăzeci şi două 
de curse. 

Cei doi Demarhi conveniră atunci asupra unei acţiuni mai 
viguroase şi asupra unei parole comune - şi anume „Victorie” - 
pentru ambele facţiuni. In seara aceea, după curse, înconjurară 
închisoarea de stat şi cerură eliberarea celor doi care fuseseră 
ridicaţi din sanctuar. Nu li se dădu niciun răspuns aşa că dădură 
foc cu torţe porticului. Flăcările se răspândiră şi nimiciră 
întreaga aripă, cu cazarma poliţiei cu tot. Cei mai mulţi dintre 
prizonieri fură salvaţi, dar un număr de gardieni şi de poliţişti 
muriră în flăcări. Gărzile imperiale, care simpatizau cu răsculații, 
nu interveniră. Propriul lor sălaş, aflat în centrul Casei de alamă, 
nu fusese atins şi focul era acum localizat. 

Dimineaţa următoare, Justinian hotărî continuarea curselor, în 
mod obişnuit, fără a ţine seama de excesele comise; dar 
facţioniştii împrejmuiră palatul, cerând demiterea lui loan de 
Capadocia şi a lui Tribonian, judecătorul suprem, precum şi a 
guvernatorului oraşului. Cum în continuare nu li se dădu 
răspuns, dar nu sosiră nici gărzi, nici poliţie ca să-i împrăştie, 
facţioniştii îşi dădură seama că sunt liberi să se răscoale după 
pofta inimii lor. Îngrămădiră întâi nişte bănci de lemn, târâte din 
Hipodrom, rezemându-le de câteva clădiri publice, şi le dădură 
foc. Apoi, învăluiţi de fum şi profitând de zăpăceala produsă, 
începură, cu mare chef, să ucidă, să fure, să violeze şi să 
jefuiască.  Albaştrii convinşi  vădiră o preferinţă pentru 
vătămarea bunurilor Verzi, iar  Verzii convinşi atacară 
proprietăţile Albastre; dar având în vedere armistițiul, cei mai 
mulţi dintre răsculați nu mai făceau mofturi la alegerea 
victimelor. Parola era, precum am mai spus, „Victorie” şi culorile 
combinate câştigară într-adevăr o mare victorie asupra oraşului. 
Curând, cartierul central era iluminat în mai multe părţi: 
brigăzile de pompieri nu încercară să stingă incendiile - cei mai 
mulţi dintre ei luau parte, din plin, la jaf. Flăcările se întinseră, 
fără oprelişti. Noroc că era o zi fără de vânt, altfel ar fi ars întreg 
oraşul. Se dezlănţui o goană în direcţia docurilor, unde oamenii 
oferiră barcagiilor sume enorme ca să-i treacă la loc sigur, pe 
ţărmul asiatic. 


Mă aflam, ca de obicei, în apartamentul nostru din palat, de 
serviciu pe lângă stăpâna mea Antonina, şi trebuie să recunosc 
că toată lumea din casă era îngrozită, în ciuda purtării calme, 
dacă nu chiar dispreţuitoare, a lui Belizarie. Veniră ordine 
imperiale în sensul ca nimeni, sub niciun pretext, să nu 
părăsească incinta palatului. De mult ar fi trebuit să se 
întreprindă o acţiune viguroasă, dar Teodora nu putea realiza 
nimic cu Justinian, care se ruga în capela sa particulară. loan de 
Capadocia dispăruse şi, în consecinţă, Gărzile aflate în partea 
intactă a Casei de alamă continuau să nu primească niciun 
ordin. Dar dacă ar fi încercat să intervină, gloata i-ar fi măcelărit 
neîndoielnic. Nominal, Belizarie continua să fie Comandantul 
Armatelor din Răsărit, dar în oraş nu avea autoritate. Când 
stăpâna mea îl îndemnă să-i ofere lui Justinian serviciile sale şi 
ale cuirasierilor de casă - erau încartiruiţi nu departe - refuză: 
ca slujitor al împăratului, nu trebuia să vorbească neîntrebat, ci 
era dator să aştepte ordinele. Nu veniră niciun fel de ordine. 
Justinian era încăpățânat ca un catâr; se ruga cu ardoare şi o 
asigura pe Teodora că cerul le va purta de grijă. 

In sfârşit, în ziua de cincisprezece ianuarie, Justinian se urni, 
intenţionând să pună capăt dezordinilor. Recurse la metoda de a 
apela la scrupulele creştine ale supuşilor săi. Trimise la ei, din 
palat, o deputăţie de episcopi şi preoţi, cu prapuri şi câteva 
relicve sacre - o mică frântură din Adevărata Cruce şi cornul 
autentic al berbecului Patriarhului Avram, care va răsuna în ziua 
Judecăţii, şi toiagul, în formă de şarpe, al lui Moise, cu care 
odinioară în Egipt şi Sinai se făptuiseră miracole şi, afară de 
acestea, osemintele Zoiei, martira fecioară, şi ale altor câţiva 
martiri, de mai mică însemnătate. Dar nu se produse niciun fel 
de miracol şi clerul fu nevoit să se retragă spre palatul Daphne, 
urmărit de o adevărată grindină de pietre şi cărămizi. Justinian 
privi, dintr-un balcon, ce se petrece şi strigă: 

— O, apăraţi-i, repede! Cineva să iasă imediat şi să-i apere! 

Belizarie ieşi, bucuros că are prilejul de a acţiona, punându-se 
în fruntea unui grup de patruzeci de soldaţi traci şi goți, care se 
aflau de strajă permanent printre colonadele de la Daphne; şi-i 
respinse pe răsculați, ucigând un număr dintre ei, astfel încât 
clerul se putu întoarce cu relicvele nevătămate. 

Această acţiune a lui Belizarie înfurie peste măsură facțiunile, 
care acum se dezlănţuiră pe de-a-ntregul. In ziua următoare, 


Justinian trimise în piaţa lui August un crainic, ca să anunţe că 
loan de Capadocia a demisionat din postul de comandant şi că 
guvernatorul oraşului şi Tribonian, judecătorul suprem, s-au 
retras la rândul lor din funcţiile pe care le deţinuseră. (Tribonian 
fusese atât de ocupat cu munca de recodificare a legilor, încât 
nu avusese timp suficient pentru a supraveghea cum se împarte 
dreptatea.) Dar această concesie nu mai ajungea pentru a 
restabili pacea, îndeosebi pentru că armistițiul dintre facţiuni 
fusese încălcat cu prilejul împărţirii prăzii, iar cauza Verde 
înviase cu neaşteptată vigoare. Până în ziua de şaptesprezece 
ianuarie fuseseră jefuite şi incendiate: bisericile Sfânta Sofia şi 
Sfânta lrina precum şi Portalul Regal - o bibliotecă vestită, 
cuprinzând, printre alte curiozităţi, operele complete ale lui 
Homer scrise pe intestinele unui şarpe lung de patruzeci de 
metri - Băile lui Zeuxippus, aşezate între Casa de alamă şi 
Hipodrom, Colonadele Argintarilor, şi Strada Superioară până în 
Piaţa lui Constantin. In felul acesta se distruseră enorm de multe 
comori. Noi, oamenii de casă, urmărirăm incendiile de la o 
fereastră aşezată sus şi nu îndrăznirăm să ne culcăm noaptea, 
de teamă că dacă adormim vom arde devii. 

Teodora izbuti să-l convingă pe Justinian să intre în Hipodrom 
şi să facă un apel public la pace, abia în a cincea zi a 
răzmeriţelor, adică în ziua de optsprezece ianuarie. Hipodromul 
se întinde paralel cu palatul, pe versantul ce coboară spre 
Marea Marmara. In capătul dinspre nord există două turnuri, 
precum şi grajdurile, şoproanele de care şi birourile celor din 
administraţia distracţiilor şi, sus de tot, într-o parte, în punctul 
din care startul poate fi cel mai bine urmărit, loja imperială, 
deasupra căreia străjuiesc caii auriţi din Chios. La această lojă 
se ajunge printr-o colonadă izolată, de la palatul Daphne, de-a 
lungul bisericii Sfântul Ştefan; Justinian nu trebuia deci să-şi 
asume riscul de a străbate străzile publice într-un car. Ţinând în 
mână o copie a Evangheliilor, apăru în loja imperială, în faţa 
Hipodromului ticsit, şi începu să rostească unul din acele 
îndemnuri vagi, paterne, la pace şi armonie, combinat cu 
promisiuni de ordin general, care îndeobşte au efect, după o 
răzmeriţă, când  fierbinţeala poporului începe să se mai 
răcorească, iar oamenii mai serioşi de felul lor încep să facă 
bilanţul daunelor. Dar cuvântarea lui se dovedi complet inutilă, 
deoarece nu era sprijinită de nicio demonstraţie de forţă. 


Dinspre băncile Albastre se înălţară câteva urale timide şi fără 
de convingere, amestecate cu şuierături - dar se auziră răcnete 
duşmănoase dinspre Verzi, aceştia fiind acum iarăşi în plină 
ascendență: mulţi dezertori se întorseseră la vechea lor 
apartenenţă. Se azvârnliră pietre şi alte proiectile spre loja 
imperială, ca odinioară, pe vremea lui Anastasie; Justinian se 
retrase în grabă mare, gloata revărsându-se din Hipodrom ca 
să-l urmărească. Gărzile de traci şi de goți se retraseră din 
palat, unindu-se cu camarazii lor din Casa de alamă. In 
vecinătatea bisericii Sfântului Ştefan gloata prădă şi dădu foc 
unui bloc întins de clădiri ale palatului, care de fapt era 
reşedinţa eunucilor din Administraţia de stat. 

Inainte de urcarea pe tron a lui Justin, era de aşteptat să 
urmeze unul dintre nepoţii lui Anastasie. Cel mai puţin incapabil 
dintre nepoţii incapabili ai lui Anastasie, era Hypatius. Slujise 
sub Belizarie, la Daras, şi-ntr-adevăr, într-un fel prea puţin 
glorios - escadronul lui fusese cel zvârlit în şanţuri, pe aripa 
dreaptă, de şarja „Nemuritorilor”; dar despre el se putea afirma 
cel puţin că ambițiile nu-i depăşeau talentele. Indată după 
izbucnirea răzmeriţelor, venise modest, la Justinian, însoţit de 
fratele său Pompei, şi-i relatase că Verzii îi făcuseră propuneri, 
oferindu-i tronul; că refuzase cu indignare să încuviinţeze orice 
fel de acţiune purtată în numele său şi că pentru a-şi dovedi 
loialitatea se punea la dispoziţia lui Justinian. Justinian îl lăudă 
şi-i mulţumi, deşi nu era în stare să creadă în sinceritatea 
mărturisirii că i se oferise tronul - o socotea ca o încercare de a 
dezarma orice bănuială şi de a pune apoi mâna pe puterea 
supremă, la primul prilej favorabil. Dar după acest atac asupra 
palatului, Justinian le trimise vorbă, atât lui Hypatius cât şi lui 
Pompei, că dacă nu doresc să fie executaţi ca trădători, trebuie 
să plece neiîntârziat. Îndată ce se lăsă întunericul, în ciuda 
propriei lor dorinţi, cei doi ieşiră, strecurându-se din palat, şi 
izbutiră să ajungă la casele lor, nebăgaţi în seamă. Din 
nenorocire însă, vestea că Hypatius este liber şi se află undeva, 
pe afară, ajunse într-un fel sau altul la Verzi. li înconjurară casa, 
intrară cu forţa şi-l scoaseră, în triumf, ducându-l până în Piaţa 
lui Constantin. Aici, în mijlocul mulţimii îngrămădite, care 
vocifera necontenit, fu proclamat în mod formal împărat şi 
încoronat cu un colan de aur, în lipsa unei diademe - deşi 
celelalte însemne imperiale erau la îndemână, fiind luate din 


palat, cu ocazia jafului. Hypatius cu adevărat nu voia să 
primească tronul; iar soţia lui, Maria, o creştină cucernică, îşi 
frângea mâinile şi bocea, spunând că-l iau de lângă dânsa 
pentru a-l purta pe drumul morţii. Dar Verzii nu puteau fi 
contrazişi. 

Reprezentanţii Verzilor se duseră la Casa Senatului şi cerură 
să se depună jurământ de credinţă faţă de Hypatius. Senatorii 
(precum se petrece întotdeauna în asemenea cazuri) nu voiau 
să se angajeze. Preferinţele lor se împărțeau cam egal; deşi în 
majoritate erau Albaştri declaraţi, mulţi dintre ei continuau să 
fie în taină Verzi, regretând, precum se exprimau îndeobşte, 
„vremurile frumoase ale lui Anastasie” şi dispreţuindu-l pe 
parvenitul de Justinian. leşiră din încurcătură ţinând nişte 
discursuri cu multe întorsături retorice, dar nu ajunseră la nicio 
concluzie. Şi la palat se adunaseră câţiva senatori; aceştia erau 
cu toţii Albaştri şi cu toţii foarte speriaţi. Justinian însuşi tremura 
de frică şi întreba pe oricine întâlnea în cale - bărbat, femeie 
sau eunuc, patrician, om de rând sau sclav - ce ar trebui să 
întreprindă. Se convocă în mare grabă un Consiliu în toată 
legea. Cei mai mulţi dintre acei bicisnici care au participat, îl 
sfătuiră să fugă imediat, deoarece în Gărzile palatului, în mod 
evident, nu se putea avea nicio încredere, iar oraşul era dominat 
acum de Verzi. Numai Belizarie şi Mundus se pronunţară în 
favoarea unei rezistenţe hotărâte în faţa rebelilor - Mundus era 
Comandantul Armatelor din Iliria şi ajunsese întâmplător în oraş 
cu două zile mai înainte; venise să caute cai de schimb pentru 
unităţile sale de cavalerie. 

Teodora intră nechemată în camera de Consiliu. Era atât de 
teribilă în disprețul şi în mânia ei, încât oricine dintre cei de faţă, 
nu numai Justinian însuşi, ar fi preferat fără îndoială să moară, 
decât să înfrunte acele priviri dogoritoare. Vorbi astfel: 

— Toate acestea sunt vorbe, vorbe, vorbe, şi ca femeie cu 
scaun la cap ce mă aflu, protestez şi cer să se treacă imediat la 
acţiune viguroasă. Ne aflăm în cea de a şasea zi a tulburărilor şi 
în fiecare zi mi s-au dat asigurări că „suntem stăpâni pe 
situaţie”, şi că „Dumnezeu ne va purta de grijă”, şi că „se iau 
toate măsurile posibile”, şi aşa mai departe, şi aşa mai departe. 
Dar până acuma nu s-a întreprins nimic - numai vorbe, vorbe, 
vorbe. S-au trimis câţiva episcopi, cu nişte relicve ridicole. S-au 
vânturat Evangheliile în faţa unei gloate de porci necredincioşi - 


dar când încep să guiţe şi să grohăie, suntem gata s-o rupem la 
fugă! Se pare că te-ai hotărât să fugi, Justinian cel Mare. Foarte 
bine, atunci du-te! Dar du-te neîntârziat, cât timp mai eşti 
stăpân peste un port particular şi mai ai la dispoziţie corăbii şi 
marinari şi bani! Dacă însă te duci, ţine minte ce-ţi spun: Nu vei 
fi niciodată în stare să te întorci în palatul acesta, iar ei te vor 
urmări până la capăt şi vei avea parte de o moarte mizerabilă şi 
meritată. Nu ţi-a mai rămas niciun refugiu sigur. Nici măcar la 
Curtea Persană nu te poţi refugia: pentru că odinioară, în ciuda 
sfatului meu, refuzând să-l adopţi ca fiu pe Khosrou, care acum 
este rege, l-ai insultat de moarte. Dar du-te, îţi spun, du-te, 
încearcă-ţi norocul în Spania sau în Britania, sau în Etiopia, 
disprețul meu te va urmări! In ce mă priveşte, doresc să nu fiu 
despărțită niciodată de această purpură şi să nu supraviețuiesc 
zilei în care supuşii mei nu mi se vor mai adresa cu toate titlurile 
pe care le port pe drept. E adevărat cuvântul bătrânesc: 
„regalitatea este un giulgiu”. Ce mai aştepţi? Un miracol din 
Ceruri? Nu, ridică-ţi poalele togii şi fugi, căci Cerul te urăşte! Eu 
voi rămâne aici şi voi înfrunta verdictul pe care mi-l vor impune 
demnităţile mele! 

Apoi Mundus şi Belizarie se puseră sub ordinele Teodorei - 
căci nimeni altul nu părea gata să le dea vreunul. Justinian era 
îmbrăcat în veşminte călugăreşti, parcă din umilinţă, dar în fapt 
pentru a fi deghizat, în cazul în care palatul ar fi fost iarăşi 
atacat. Era complet pierdut în rugăciuni, în capela regală, cu 
faţa acoperită de gluga cenuşie, aspră. In această situaţie, un 
mesaj neaşteptat din partea lui Hypatius îi parveni Teodorei: 
„Cea mai nobilă dintre femei, deoarece împăratul mă 
suspectează şi nu va face nimic pentru mine, te implor să ai 
încredere în loialitatea mea şi să trimiţi soldaţi ca să mă 
elibereze din această situaţie penibilă”. 

Teodora îi porunci imediat tul Belizarie să se pună în fruntea 
Gărzilor, să-l salveze pe Hypatius şi să-l aducă îndărăt, la palat. 
Belizarie convocă oamenii din Regimentul său de casă, care 
erau cantonaţi în incinta palatului şi Mundus îşi chemă escorta 
de huni herulieni. Impreună, cele două unităţi nu numărau mai 
mult de patru sute de oameni, deoarece cea mai mare parte a 
ostaşilor lui Belizarie fuseseră împrumutaţi forţelor imperiale şi 
se aflau în Tracia, sub comanda lui loan Armeanul, sprijinind şi 
impunând perceperea impozitelor. Belizarie hotărî ca Mundus, 


cu hunii săi, să facă un ocol printr-o alee şerpuită, numită 
„Melcul”, îndreptându-se spre Poarta Morților, care se afla în 
sud-estul Hipodromului şi prin care se obişnuia odinioară să se 
scoată trupurile gladiatorilor morţi. Urma să se posteze acolo, 
aşteptând ordinele. Apoi Belizarie, însoţit de oamenii săi, călări 
de-a curmezişul terenurilor din jurul palatului, până la capătul 
Străzii Superioare, unde se află Palatul Senatului, şi se întoarse 
spre stânga, spre porţile Casei de alamă. Negăsind nicio 
sentinelă în faţă şi porţile rămânând închise, izbi cu garda săbiei 
în poartă şi strigă: ) 

— Sunt Belizarie, Comandantul Armatelor din Răsărit. In 
numele Maiestăţii-sale Sacre, Impăratul Justinian, deschideţi! 

Dar nu primi niciun răspuns. Asemenea Senatului, soldaţii 
preferau să aştepte desfăşurarea evenimentelor. Porţile erau de 
alamă masivă şi ar fi fost greu să le forţeze, aşa că după oa 
doua somaţie, se întoarse la palat şi raportă Teodorei că Gărzile 
nu sunt disponibile. Ea îi ceru să întreprindă tot ce se poate, cu 
oamenii pe care îi are la dispoziţie. 

Belizarie se hotărî să se deplaseze pe lângă biserica Sfântul 
Ştefan, ruinată şi ea de incendiu şi, mai departe, drept în sus, 
spre loja imperială. Pentru a parcurge acest itinerariu, trebuia să 
treacă printre ruinele reşedinţei eunucilor, care continuau să 
fumege. Când şi când se prăbuşea câte un zid şi mai ţâşnea 
câte o limbă de flacără. Caii erau îngroziţi de fum şi nu voiau să- 
| înfrunte, aşa că dădu ordin de descălecare şi trimise caii 
îndărăt. Udându-şi mantalele şi învelindu-şi cu ele feţele, 
oamenii săi goniră printre ruine, câte doi, câte trei, şi ajunseră la 
colonada albastră a Hipodromului (este ornamentată numai cu 
lapis-lazuli), care urcă, treptat, spre loja imperială. Dar găsiră 
uşa din capăt zăvorâtă şi păzită. Ar fi fost primejdios să o 
forţeze, căci ar fi trebuit să-şi croiască drum luptând prin 
întuneric, în sus, pe o scară îngustă, în vreme ce un grup 
compact de Verzi putea fi trimis primprejur, ca să-i atace din 
spate. Belizarie dădu ordin de întoarcere. De astă dată îşi 
conduse însă oamenii drept spre intrarea principală a 
Hipodromului, aşezată pe latura nordică, între turnuri. 

Nu vă pot spune cu ce-şi petrecuseră timpul Verzii de pe 
Hipodrom, dar ştiu că atât Demarhul cât şi Democratul Verde 
ţinuseră nişte discursuri umflate, în vreme ce Albaştrii ce se 
aflau de faţă şedeau în tăcere, încruntaţi. Devenise limpede că 


Verzii izbutiseră să numească un împărat de propria lor culoare; 
Demarhul Albastru se căia amarnic pentru armistițiul pe care-i 
încheiase cu ei. Dintr-odată se iscă un răcnet şi Belizarie fu zărit, 
mărşăluind în Hipodrom, cu sabia trasă, în fruntea soldaţilor 
îmbrăcaţi în armură de zale. Se întoarse şi-i strigă lui Hypatius, 
care şedea în loja de deasupra lui: 

— llustre Hypatius, ai ocupat locul împăratului; şi nu ai dreptul 
să-l ocupi. lţi porunceşte să te întorci imediat la palat şi să te pui 
la dispoziţia lui! 

Spre surpriza generală (căci numai conducătorii facțiunii îşi 
dădeau seama cât de puţin dorea să devină monarh), Hypatius 
se sculă ascultător şi porni spre uşa lojii; dar Demarhul Verde, 
care stătuse alături de el, îl forţă să se reaşeze pe scaun. 
Mulțimea Verzilor începu acum să-i amenințe pe oamenii lui 
Belizarie. El ordonă o şarjă, de-a lungul băncilor. Verzii începură 
să ţipe şi să se retragă în dezordine. Nu erau decât o gloată de 
pierde-vară din oraş, iar armele lor erau bune pentru asasinat, 
dar nu pentru luptă; pe deasupra, nu purtau niciun fel de 
armură. Aşa că cei două sute de oameni ai lui Belizarie, în 
armură completă, ajungeau cu prisosinţă pentru a face faţă 
miilor. Între timp, Mundus, aşteptând afară, în dreptul Porții 
Morților, auzise vuietul de spaimă stârnit înăuntru şi-şi dăduse 
seama că oamenii lui Belizarie sunt angajaţi în luptă. Şarjă cu 
hunii săi în Hipodrom, şi anume împotriva acelor Verzi care 
săriseră peste bariere, în arenă, şi îi măcelări. Unii dintre aceştia 
căutară să se refugieze pe piedestalurile statuilor aşezate în şir, 
de-a lungul barierei centrale - cea a împăratului Teodosie, cu 
şervetul în mână şi cei trei şerpi mari, încolăciţi, aduşi de la 
Delfi, care odinioară suportaseră tripiedul preotesei, or statuile 
unor vestiți conducători de care, printre care una a fostului meu 
stăpân, Damocles, înălţată de curând acolo de către Teodora - 
dar şi aceştia fură traşi repede de pe piedestaluri şi omorâţi. 
Apoi Albaştrii, care stătuseră, ca de obicei, cu toţii la un loc, 
intrară şi ei în luptă. Conduşi chiar de doi dintre nepoţii lui 
Justinian, dădură buzna spre loja imperială şi, după o încăierare 
aprigă, uciseră pe Demarhul Verde şi pe oamenii săi, puseră 
mâna pe Hypatius şi pe Pompei şi-i predară lui Rufinus, care era 
adjutantul lui Belizarie. Rufinus îi conduse la palat, luând-o pe 
scara îngustă şi prin colonada albastră. 


Verzii îşi reveniră acum din prima surpriză şi începură să lupte 
cu deznădejde. Belizarie şi Mundus fură nevoiţi să continue să 
ucidă metodic, până ce nătărăii îmbrăcaţi în mătase, cu 
mânecile fluturânde şi părul lung, pomădat, se retraseră din 
nou, în panică. Până la urmă, Belizarie duse o parte din oamenii 
săi, fără luptă, la Poarta de Nord şi trimise pe alţii să păzească 
celelalte porţi; şi Mundus îşi rechemă hunii. Dar nimeni nu ar fi 
fost în stare să-i recheme pe Albaştri, care acum nu se mai 
declarau satisfăcuţi decât cu exterminarea totală a Verzilor. 
Belizarie şi Mundus socotiră că nu ar fi înţelept să intervină: 
rămaseră locului, privind încruntaţi la măcelul fratricid, cum ar 
privi cineva o bătălie între cocori şi cioroi - cu simpatiile 
înclinând poate într-o măsură oarecare spre cioroi, care erau 
însă aproape tot atât de inumani ca şi adversarii lor, şi nu mai 
puţin caraghioşi la înfăţişare. Când deveni limpede că Albaştrii 
câştigaseră o frumoasă victorie (în numele Fiului cel cu dublă 
natură şi al Viceregelui Său, împăratul cel cu două feţe), 
Belizarie se întoarse la palat pentru a primi noi ordine, însoţit de 
Mundus. Curând, stăpâna mea îmbrăţişă pe scumpul ei soţ, aşa 
cum era, pătat din cap până în picioare de sânge. Dar o hoardă 
întreagă de Albaştri din suburbii, unde culoarea era foarte 
puternică, sosi acum în goană, vânturând tot soiul de arme, şi 
pătrunse pe Hipodrom pentru a participa la masacru. li 
înarmase, la arsenal, Narses, care îl mituise pe Democratul 
Albastru ca să cheme voluntari împotriva  uzurpatorului 
Hypatius. Aceştia fură urmaţi de Gărzile din Casa de alamă, la 
ceasul acesta dornici şi ei de a-şi demonstra loialitatea faţă de 
Justinian, prin măcelărirea Verzilor. 

Treizeci şi cinci de mii de Verzi şi câteva sute de Albaştri fură 
ucişi fără şovăială, înainte de a se isprăvi ziua aceea şi foarte 
mulţi alţii fură grav răniţi. Mulțimea atacă, de asemenea, 
grajdurile Verzi - ucigând rândaşii, tăind tendoanele de la 
picioarele cailor şi dând foc carelor. Apoi începu prin tot oraşul o 
vânătoare aprigă a Verzilor care nu erau dispuşi să se lepede de 
culoarea lor, şi până în dimineaţa următoare nu rămase niciun 
bărbat şi nicio femeie care să mai poarte cocarda detestată. 

Când Hypatius şi Pompei fură aduşi în faţa lui Justinian, acesta 
îi spuse lui Belizarie: 


— Excelent, dar pe trădătorii aceştia ar fi trebuit să-i prinzi 
mai repede, înainte ca jumătate din oraşul nostru să fie 
incendiat 

Apoi îi condamnă la moarte - o faptă ticăloasă, precum îi 
spuse Teodora, în faţă. Dar el, ca de obicei, răspunse şi de astă 
dată cu blândeţe. Ce figură mai era, chiar şi în zilele acelea! 

In felul acesta se isprăvi aşa numita „Răzmeriţă a Victoriei” şi, 
odată cu ea, cel puţin pentru o vreme, lupta dintre Verzi şi 
Albaştri. Verzii erau înfrânți de-a binelea, şi Justinian statornici 
această fericită stare de lucruri instituţional, interzicând printr- 
un edict orice fel de curse de care în oraş. Totuşi, câţiva ani mai 
târziu, cursele fură reluate; aşa că facțiunea Verde trebuia să 
renască şi ea. La urma urmelor, Albaştrii nu puteau să se 
întreacă cu ei înşişi. In câţiva ani, Verzii deveniră la fel de 
bătăioşi ca întotdeauna, coalizând sub protecţia culorii lor toate 
elementele din oraş adverse împăratului şi credinţei ortodoxe; 
şi, după căderea amurgului, bandele de asasini circulau din nou 
nestingherite pe străzi. 

Belizarie era întotdeauna neutru - un Alb, ca în zilele sale de 
şcolar; dar stăpâna mea Antonina era Albastră, din pricina răului 
făptuit de Verzi împotriva tatălui ei, şi din pricina clubului, şi din 
pricina Teodorei, prietena ei jurată. 


CAPITOLUL X 
EXPEDIȚIA IMPOTRIVA CARTAGINEI 


Justinian plănui acum o mare expediţie împotriva vandalilor, 
un popor mult călătorit, al cărui oraş-capitală era Cartagina, în 
Africa de Nord; şi, la insistenţele Teodorei, încredința comanda 
unică lui Belizarie. 

Este uşor de arătat cine erau vandalii şi ce căutau în Africa. 
Erau de neam german şi prima oară fuseseră semnalaţi ca 
locuind pe malurile îngheţate ale Mării Baltice, cam pe vremea 
în care Isus zăbovise pe pământ, printre evrei. Migraseră în 
etape lente, spre sud, către şesurile mănoase, împrejmuite de 
munţii Carpaţi, unde îşi sporiseră numărul prin alianţe şi 
căsătorii cu triburile hune, care ocupaseră mai înainte aceste 
teritorii. Până pe vremea în care împăratul Constantin adoptă 
creştinismul ca religie de stat, numărul lor depăşise posibilitatea 
ţării de a-i adăposti; din cauza lipsei de hrană pe de o parte şi a 
rodniciei femeilor lor pe de altă parte, un număr considerabil 
dintre ei fu obligat să treacă în imperiu, de partea aceasta a 
Dunării Superioare, unde li se acordară pământuri şi statut de 
aliaţi, şi unde îşi însuşiră metodele romane în purtarea 
războaielor. Două generaţii mai târziu, trecură iarăşi Dunărea şi 
invadară Germania, prădând şi incendiind pe măsură ce 
înaintau, şi apoi mărşăluiră spre nord. Dezbătură eventualitatea 
unei invazii a insulei Britanice, care fusese golită de garnizoane 
romane. În porturile franceze existau destule mijloace de 
transport, dar vandalii nu erau marinari încercaţi şi Canalul 
englez le păru o călătorie maritimă prea grea. Aşa că, lăsând 
Britania la cheremul piraţilor saxoni, invadară în schimb Franţa, 
trecând peste fluviu Rin, într-un ajun de An Nou, când era 
îngheţat. Vreme de doi ani întreprinseră raiduri şi prădară 
Franţa, apoi invadară Spania, unde se stabiliră în partea cea mai 
meridională, numindu-şi regatul Andaluzia. Dar câţiva ani mai 
târziu fură poftiţi la Cartagina, de către Comitele Bonifaciu, 
guvernatorul roman al Africii de Nord. Comitele Bonifaciu fusese 
acuzat pe nedrept că ar fi conspirat împotriva împăratului şi 
avea nevoie de aliaţi, care să-l scape de o moarte ruşinoasă: 
oferi vandalilor, cu titlu de proprietate, o treime din pământurile 
din jurul Cartaginei, dacă îi vin într-ajutor. 


Câtă vreme zăboviseră în Spania, vandalii se făcuseră 
marinari, deşi exista o lege romană care prevedea moartea 
pentru oricine ar învăţa pe vreun barbar german arta construirii 
sau cârmulirii unei corăbii. Aşa că trecură peste mare, de pe una 
din coloanele de stânci ale lui Hercule, şi anume de pe Gibraltar 
din Spania, pe cealaltă, Ceuta, în Maroc, şi apoi mărşăluiră spre 
răsărit, de-a lungul coastei. Erau în total două sute de mii, dar 
numai cincizeci de mii de bărbaţi combatanți, restul fiind femei, 
copii şi vârstnici; căci veniseră cu toţii, grămadă, numai foarte 
puţini preferând să rămână pe loc. Vandalii aceştia erau creştini, 
dar asemenea celor mai multe triburi germane, erau eretici 
arieni. lată, din păcate, încă o teorie despre natura Fiului, care 
trebuie prezentată. 

Pe vremea când germanii fuseseră convertiți la creştinism de 
către Ulfilas, un contemporan al împăratului Constantin, care 
tradusese Scripturile în limba gotică - toate afară de Cartea 
Regilor, de care se temea că le va stârni patima de luptă - 
această erezie ariană era foarte răspândită şi devenise doctrina 
ortodoxă a Bisericii. Era binevenită printre germani, deoarece 
părea un crez simplu, barbar, corespunzând propriei lor 
concepţii despre zeitate. Arienii afirmă că Tatăl este nemăsurat 
superior omului, şi că nu există o punte reală între Tată şi om; 
nici măcar Fiul, care nu l-a cunoscut niciodată perfect pe Tatăl şi 
care, cât timp a trăit aici, pe pământ, a fost supus tuturor 
suferințelor omeneşti, precum mânia, tristeţea, deznădejdea, 
umilinţa - cum le descriu, de fapt, Evangheliştii. Totuşi, Fiul 
(după aceşti arieni) este un soi de semizeu: nu Dumnezeu, ci o 
fiinţă medie, de o substanţă diferită de a Tatălui şi complet 
neasemănătoare cu acesta, o fiinţă care a existat înaintea lumii 
şi a fost creată din nimic şi a devenit om. Cum germanii 
crezuseră oricum într-un Dumnezeu cu putere nemăsurată şi 
fire capricioasă, numit Odin şi, de asemenea, într-un semizeu şi 
strămoş al rasei, numit Mann (ceea ce înseamnă, în germană 
„bărbat”), care se născuse, practic, din nimic - schimbarea lor 
de credinţă a fost mai mult o schimbare de nume decât de 
crezuri. Acceptaseră să se abţină de la sacrificii umane, 
deoarece acestea (după noul lor crez) fuseseră interzise de 
Dumnezeu, din vremurile Patriarhului Avram; dar luară parte 
mai departe la războaie sângeroase şi la masacre. Căci, deşi 
bunul Ulfilas omisese Cartea Regilor din traducerea lui, 


închisese în schimb Cartea lui losua, în care se relatează 
măcelărirea nemiloasă a triburilor păgâne de către evrei, când 
au ajuns în „Ţara Făgăduinţei”. 

Pentru vandali, Africa romană era şi ea „ţară a făgăduinţei”, 
care semăna chiar cu Canaanul de odinioară, cu viile şi lanurile 
sale de grâu, cu plantațiile de smochini şi cetăţile sale întărite. 
Dar când, în deplasarea ei, această mulţime se şi apropiase de 
Cartagina, vandalii fură informaţi glacial de către Comitele 
Bonifaciu că făcuse o greşeală: împăratul, sau, mai precis, 
împărăteasa Regentă, îi acordase între timp iarăşi încrederea ei 
şi, în consecinţă, el nu mai avea nevoie de aliaţi vandali; îi rugă 
deci să facă bine să se întoarcă în Andaluzia, el urmând să le 
plătească pentru osteneala pe care şi-au dat-o. Fireşte, vandalii 
se simţiră insultaţi cu grosolănie şi refuzară să plece. Din aliaţi 
deveniră dintr-odată inamici şi-l înfrânseră pe Bonifaciu în 
bătălie; după care ocupară nu numai o treime din pământuri 
aşezate în jurul Cartaginei, ci întreaga dioceză a Africii, 
zdrobindu-i pe localnici, pur şi simplu. 

Cartagina însăşi - care, după Roma, era cel mai mare oraş din 
Imperiul de Apus - rezistă mai mulţi ani. Asta pentru că era 
aprovizionată cu merinde de pe mare şi avea fortificaţii foarte 
puternice, pe care vandalii, neavând cunoştinţe de inginerie, nu 
reuşiră să le distrugă; şi nu pentru că apărătorii ar fi dat dovadă 
de un eroism deosebit. Romanii africani deveniseră nerăzboinici 
datorită veacurilor de pace, bogăției solului şi căldurii care 
sleieşte. Şi apoi, mai erau şi divizați de schisma donatistă. 
Aceasta nu era, de astă dată, o părere eretică despre natura 
Fiului, ci o ceartă în privinţa disciplinii ecleziastice: donatiştii 
susțineau că a fi binecuvântat de un preot care trăieşte o viaţă 
păcătoasă, sau care a comis un act atât de nepios ca arderea 
unei cărţi religioase când a primit ordin din partea autorităţilor 
civile, nu este de fapt o binecuvântare, şi că niciun act 
sacerdotal, ori despre care ar fi vorba, nu este valid, dacă este 
făptuit de o asemenea persoană. Teoria ortodoxă afirma, în 
schimb, că apa vieţii poate curge şi printre măselele unui câine 
mort (precum se formula îndeobşte) şi să tămăduiască totuşi 
sufletul. Donatiştii alcătuiră o comunitate separată, despărţindu- 
se de ortodocşi, ca să nu se contamineze. Vandalii încheiară o 
alianţă cu ei, întrucât asta le convenea deocamdată şi afirmară 
că, în felul lor arian, sunt şi ei donatişti. 


Regele vandalilor, Geiseric cel şchiop, care, nu se ştie cum, se 
născuse creştin ortodox, devenise arian; şi începu curând să-i 
persecute pe toţi nonarienii din Africa, fie ei donatişti, fie 
ortodocşi sau eretici de orice soi, cu toată violenţa caracteristică 
unui neofit. Până la urmă, întreaga dioceză a Africii ajunse sub 
puterea lui şi, ca o precauţie împotriva unor răscoale posibile, 
demolă toate fortificațiile oraşelor, cu excepţia celor de la Hippo 
Regius şi Cartagina; în amândouă aceste oraşe aşeză 
garnizoane puternice. Apoi îşi întări flota şi începu să 
cucerească insule, printre care Sardinia şi Balearele şi să 
întreprindă raiduri pe coastele Spaniei, Italiei şi chiar şi ale 
Greciei. Isprava sa principală a fost prădarea Romei, de unde 
după o şedere de două săptămâni, a cărat acasă o pradă 
imensă - bunuri publice şi particulare deopotrivă - inclusiv 
tezaurul de aur din Templul lui Solomon, pe care Titus îl adusese 
la Roma cu veacuri în urmă, şi jumătate din acoperişul templului 
lui Jupiter Capitolinul, oare era din bronz fin, aurit. Precum am 
mai menţionat, din pricina prădăciunilor lui Geiseric, bunicul 
după mamă al lui Belizarie abandonase Roma, optând pentru 
Constantinopol. 

Impăratul Apusului - căci împărații din Răsărit, de la 
Constantinopol, mai aveau în zilele acelea colegi la Roma - nu 
era capabil să reziste numeroaselor acte de piraterie; dar de la 
Constantinopol se trimise la Cartagina o expediţie de pedeapsă. 
Ea consta din o sută de mii de oameni, transportaţi de cea mai 
formidabilă flotă adunată vreodată pe Marea Mediterană; şi 
expediţia nu ar fi întâmpinat nicio dificultate în a-i zdrobi pe 
vandali. Geiseric vădi cea mai mare deferenţă faţă de 
comandantul ei şi obţinu un răgaz de cinci zile, în care, precum 
promise, „urma să pregătească oraşul pentru predare”. Între 
timp îşi adună în taină forţele şi în noaptea a patra trimise 
corăbii aprinse drept în rândurile flotei imperiale, urmărindu-le 
apoi cu galere înarmate. Prinşi între văpăi şi vandalii sălbatici, 
romanii fură complet nimiciţi. Numai câteva corăbii deteriorate 
şi câteva sute de soldați reuşiră să se întoarcă la 
Constantinopol. Acest dezastru avusese loc cu două generaţii 
înainte de domnia lui Justinian. 

De atunci s-au succedat mai mulţi urmaşi ai lui Geiseric, care 
decretase ca puterea regală să treacă întotdeauna, în întregime, 
asupra celui mai vârstnic bărbat în viaţă dintre rudele sale 


apropiate. Asta urma să împiedice împărţirea regatului şi 
slăbirea în consecinţă a autorităţii centrale şi, de asemenea, 
frecventele încurcături ce se produc când se proclamă o 
regență, în numele unui domnitor-copil. Astfel, la moartea 
tatălui, fiul mai vârstnic al regelui nu moştenea tronul câtă 
vreme mai avea un unchi de gradul întâi sau de gradul doi în 
viaţă, ci trebuia să cedeze acestuia succesiunea. Geiseric nu 
luase poate în considerare, în suficientă măsură, faptul că 
această lege a succesiunii tindea să-i favorizeze pe prinții care 
se remarcau mai mult prin longevitatea lor, decât prin puterea 
minţii. 

In momentul urcării pe tron a lui Justinian, rege al vandalilor 
era Hilderic. Acesta semnase o alianţă defensivă cu regele 
goților, care domnea peste Italia (în vremurile acelea, întreaga 
parte apuseană a imperiului - deşi nominal se afla sub 
suveranitatea împăratului de Răsărit, de la Constantinopol, la 
Roma nemaiexistând împărat - era dominată de diverşi aliaţi 
germani, care îndeplineau rolul de forţe armate. Îşi aleseseră, 
pentru a se aşeza, regiunile cele mai rodnice şi erau, cu toţii, 
eretici arieni.) Hilderic întreținea raporturi bune şi cu împăratul 
de Răsărit şi continua să trimită la Constantinopol suma de bani 
ce reprezenta tributul anual asupra căruia convenise Geiseric în 
tratatul de pace care fi ratificase cuceririle. Era un om bătrân, 
nepotrivit pentru conducerea treburilor publice şi cu o fire 
aproape la fel de bâănuitoare ca a lui Justinian. Văduva 
predecesorului său, o soră a lui Teodoric, vestitul rege al goților, 
trăia încă. Ea adusese ca zestre o gardă alcătuită din şase mii 
de călăreţi goți şi suveranitatea asupra Lilybaeumului, un 
promontoriu din Sicilia, la numai o sută de mile depărtare de 
Cartagina; cineva îl convinse pe Hilderic că această fostă regină 
intenţionează să-l ucidă şi să pună mâna pe Cartagina, pentru a 
o preda goților. O aruncă în închisoare şi apoi puse să fie 
strangulată, iar pe cei şase mii de goți îi masacră. Asta îl jigni 
profund pe Teodoric, care rupse alianţa cu vandalii, dar nu 
putea risca o expediţie militară. 

Justinian era prieten personal cu Hilderic şi schimbau frecvent 
scrisori şi daruri. Hilderic se împrietenise cu Justinian la Roma, 
pe vremea când fusese un ostatec oarecare, neînsemnat, la 
curtea lui Teodoric; iar Justinian îl preţuia pe Hilderic şi pentru 
toleranța pe care o vădise faţă de creştinii ortodocşi - regii 


vandali dinaintea lui îi persecutaseră cu sălbăticie. Când ajunse 
la Constantinopol vestea că Hilderic fusese detronat şi închis de 
nepotul său, Geilimer, Justinian se simţi jignit. Era convins că 
trebuie să i se dea o lecţie lui Geilimer; căci el însuşi se aflase 
cândva într-o situaţie similară cu cea a lui Geilimer, anume când 
unchiul său Justin ajunsese decrepit şi în ultimii doi ani de viaţă 
fusese numai nominal împărat. Justinian considera că alesese 
calea virtuoasă, mulţumindu-se cu titlul de Regent în loc de a 
anticipa suveranitatea şi opţiunea de atunci îl învestea acum cu 
un drept deosebit pentru a-şi exprima protestul faţă de Geilimer. 
Scrise o scrisoare blândă, conform uzanțelor diplomatice: dacă 
bătrânul ar fi eliberat şi reaşezat în drepturile sale regale, 
Dumnezeu l-ar privi cu ochi buni pe Geilimer, iar Justinian i-ar 
deveni prieten. 

Pretextul de care se folosise Geilimer pentru a-l închide pe 
Hilderic fusese o acuzaţie calomnioasă cum că s-ar fi convertit 
în taină la ortodoxie şi că ar dori să-şi lase tronul lui Justinian; 
aşa că nici nu învrednici cu un răspuns scrisoarea pe care i-o 
înmânară ambasadorii, mărginindu-se să emită un zgomot 
necuviincios, din gură. Hilderic fu dus într-o celulă şi mai 
întunecoasă, şi mai neplăcută decât cea în care stătuse până 
atunci. 

Justinian scrise din nou, de astă dată mai ferm, precizând că 
Geilimer pusese mâna cu forţa pe puterea regală şi, în 
consecinţă, trebuie să se aştepte la răsplata divină pe care o 
provoacă, fără greş, orice uzurpare. Ceru ca Hilderic să fie cel 
puţin trimis la Constantinopol, pentru a-şi trăi restul zilelor într- 
un exil confortabil, şi ameninţă să declare război vandalilor, 
dacă această cerere nu va fi satisfăcută. 

Geilimer răspunse că Justinian nu are niciun drept să se 
amestece în treburile interne ale regatului african; că Hilderic 
fusese demis ca trădător - o acţiune încuviinţată de Consiliul 
Regal Vandal, de la Cartagina; şi că, înainte de a declara război, 
Justinian să-şi aducă aminte ce s-a întâmplat cu ultima flotă care 
a vizitat Cartagina, venind dinspre Răsărit. 

Justinian nu i-ar fi acordat regelui Khosrou condiţii atât de 
favorabile în tratatul pe care-l încheiaseră, dacă nu s-ar fi gândit 
încă de atunci la posibilitatea de a retrage o parte a forţelor sale 
de pe graniţa persană, în vederea unei expediţii contra 
vandalilor. Dar când pomeni miniştrilor săi principali de acest 


proiect, toţi fură împotrivă, considerându-l foarte primejdios. 
Părerile lor erau destul de îndreptăţite; purtătorul lor de cuvânt 
era acum loan de Capadocia, în calitate de Comandant al 
Gărzilor şi, de asemenea, de Intendent general al Armatelor 
Imperiale. Faţă de Constantinopol, Cartagina este aşezată la 
distanţă de cel puţin o sută patruzeci de zile de călătorie pe 
uscat. Pentru a transporta pe mare o forţă adecvată, ar fi trebuit 
să se rechiziţioneze un număr mare de corăbii; şi asta ar fi 
împiedicat în măsură considerabilă desfăşurarea negoţului 
obişnuit al imperiului. Recrutarea trupelor necesare pentru 
apărarea graniţelor din nord şi din est era şi altminteri destul de 
grea, chiar dacă forţele nu erau irosite în războaie inutile, în 
capătul celălalt al lumii. Chiar dacă vandalii puteau fi învinşi cu 
uşurinţă, din punct de vedere strategic nu era prea înţelept să 
se ocupe Africa de Nord, fără a se controla, de asemenea, Sicilia 
şi Italia - lucru la care Justinian nu putea spera. Afară de asta, 
cheltuielile unei asemenea expediţii s-ar cifra la milioane. loan 
de Capadocia se mai temea - deşi nu spunea - că Justinian, 
forţându-se să adune banii necesari, va cerceta cu atenţie 
registrele şi socotelile din birourile Intendentului general, la 
Ministerul de Război, unde ar fi dat negreşit peste dovezile unor 
fraude de proporţii majore. 

Argumentele potrivnice îl convinseră într-adevăr pe Justinian. 
Toată lumea se simţi uşurată, îndeosebi funcţionarii înalţi de la 
vistierie, cărora le-ar fi revenit sarcina de a strânge sume 
considerabile, rezultate din noi impozite. La rândul lor, se 
simţiră uşuraţi şi generalii: fiecare se temuse că meritele sale ÎI 
vor desemna comandant al expediției împotriva vandalilor. 

Atunci sosi un episcop din Egipt, cerând de urgenţă audienţă 
la palat; căci visase un vis de oarecare importanţă. Justinian îl 
primi cu amabilitatea obişnuită şi episcopul îi desluşi că însuşi 
bunul Dumnezeu îi apăruse în vis şi-i poruncise să se ducă şi să-l 
dojenească pe împărat pentru nehotărârea de care dă dovadă: 
„Căci dacă va întreprinde acest război, în apărarea Fiului meu, 
căruia aceşti eretici arieni îi neagă identitatea cu Mine, voi 
mărşălui în faţa armatelor sale în bătălie şi-l voi face stăpânul 
Africii”. Este mai puţin probabil ca acest mesaj să fi emanat de 
la Dumnezeu, cât mai mult de la un grup de clerici ortodocşi 
africani, prieteni cu Hilderic, care fugiseră de la Cartagina când 
Geilimer se urcase pe tron. Dar Justinian îi dădu crezare totală 


şi-l asigură pe episcop că va da neîntârziat ascultare poruncilor 
divine. Acestea erau deci împrejurările în care îl chemă pe 
Belizarie, ale cărui însuşiri de loialitate şi curaj fuseseră 
dovedite, dincolo de orice îndoială, în „Răzmeriţa Victoriei”. li 
spuse, în prezenţa Teodorei: 

— Fericite patrician, tu eşti cel căruia îi încredinţăm cucerirea 
Catarginei! 

Belizarie, care fusese prevenit de stăpâna mea ce are de 
gând Justinian să facă, răspunse: 

— Vă gândiţi numai la mine, Maiestate, sau la o duzină de 
comandanţi, toţi egali în rang cu mine? Dacă vă gândiţi la prima 
variantă, vă pot oferi gratitudinea mea loială; dar dacă vă 
gândiţi la cea de a doua, numai ascultarea mea loială. 

Justinian era pe punctul de a-i da un răspuns evaziv, când 
Teodora interveni: 

— Nu-l mai supăra pe împărat cu întrebări inutile. Fireşte că 
se gândeşte la tine în calitate de comandant unic, nu-i aşa, 
dragul meu Justinian? Tu, Narses, vezi să fie întocmit imediat 
ordinul scris şi să fie adus împăratului spre semnare: llustrul 
Belizarie să fie desemnat ca viceregent al împăratului. Distanţa 
mare dintre Cartagina şi Constantinopol va face, din păcate, cu 
neputinţă ca împăratul să-şi dea părerea cu promptitudinea 
necesară în chestiunile imediate şi urgente, sau să ratifice 
numirile politice de rang înalt şi tratatele. De aceea scrie, 
bunule Narses: „Ordinele llustrului Belizarie, Comandant al 
Armatelor Noastre din Răsărit, să fie considerate, în timpul 
acestei expediţii, ca fiind ale Noastre”. 

Justinian clipi din ochi şi înghiţi în sec, văzând că treaba se 
orânduieşte astfel, în numele său. Dar nu îndrăzni să revină la 
planul iniţial pe care-l făurise, şi anume al unui comandament 
multiplu. Planul acesta avea o oarecare justificare politică, în 
sensul că, aplicându-l, niciun singur general nu ar fi putut 
nădăjdui să dobândească întreaga glorie, devenind astfel un 
rival al său; dar ar fi fost un dezastru din punct de vedere militar 
- precum se dovedise odată în Persia, în timpul lui Anastasie. 
Semnă ordinul. 

Acestea se petrecură în toamna anului 532 al Domnului, 
câteva luni după răzmeriţă, şi în cursul iernii se făcură 
pregătirile necesare. Stăpâna mea era fericită că expediţia nu 
se îmbarca până în primăvară, căci în jurul Anului Nou aştepta 


un copil de la Belizarie şi era hotărâtă să nu mai rămână acasă, 
când el pleca la război. Intenţiona să găsească o doică pentru 
copil şi să-l dea în grija Teodorei. Aşa şi făcu; copilul fu o fată, pe 
care o numiră loanina. lmpăratul şi împărăteasa îi fură naşi, la 
cristelniţă. Era singurul copil pe care stăpâna mea îl născu lui 
Belizarie şi, până la urmă, fata îi dezamăgi. 

La Constantinopol se nutreau presentimente sumbre când se 
anunţaseră amănuntele expediției. Se povesteşte că 
guvernatorul oraşului i-ar fi spus lui loan de Capadocia, într-o 
seară, la palat: 

— Mă tem că acest dezastru se va dovedi tot atât de amplu 
ca şi cel suferit de bunicii noştri, de mâna lui Geiseric. 

Şi loan de Capadocia ar fi răspuns, voios: 

— Cu neputinţă. Căci în campania aceea am pierdut nu mai 
puţin de o sută de mii de oameni, dar acum l-am convins pe 
împărat să trimită numai cincisprezece mii, şi aceştia sunt, în 
cea mai mare parte, infanterie. 

Guvernatorul oraşului, iarăşi: 

— La ce forţă combatantă apreciezi armata vandală? 

Răspunsul lui loan de Capadocia: 

— Mai bine de o sută de mii, socotindu-i şi pe aliaţii lor mauri. 

Guvernatorul oraşului, mirat: 

— Omule, ce nădejde de succes mai poate avea în cazul 
acesta Belizarie? 

lar loan de Capadocia, dând din umeri: 

— Un episcop are dreptul să viseze. 

Fraza aceasta deveni proverbială. 

Infanteria era de calitate bună, în cea mai mare parte 
alcătuită din munteni isaurieni. Belizarie îi antrenase în marşuri 
şi la lucrări de săpături, la fel ca în mânuirea armelor. Cavaleria 
număra numai cinci mii de oameni, din cauza greutăţii de a 
transporta cai la distanţa de aproximativ o mie cinci sute de 
mile. Dar în rândurile ei se aflau resturile hunilor massageţi, 
care luptaseră atât de bine la Daras şi pe Eufrat, anume şase 
sute (căci mulţi dintre cei grav răniţi se însănătoşiseră); şi cei 
patru sute de herulieni ai lui Pharas; şi regimentul de cuirasieri 
de casă ai lui Belizarie, numărând o mie cinci sute de oameni. 
Restul erau traci, care slujiseră sub Boutzes; dar Boutzes însuşi 
rămăsese pe graniţa persană. Belizarie încredinţă comanda 
acestor traci lui Rufinus şi unui hun massaget, numit Aigan, fiul 


lui Sunicas; pe câmpul de luptă, Sunicas îl încredinţase lui 
Belizarie, pe când trăgea să moară. Şeful de stat major al lui 
Belizarie era un eunuc armean, numit Solomon; nu era eunuc 
prin castrare deliberată, ci datorită unui accident pe care-l 
suferise ca prunc în scutece, şi-şi petrecuse toată viaţa printre 
soldaţi. 

A fost nevoie de o flotă de cinci sute de corăbii de marfă, ca 
să transporte această armată la Cartagina. Nu s-a văzut 
vreodată adunătură de vase mai pestriță, capacitatea lor variind 
între treizeci şi cinci sute de tone. Echipajele lor numărau 
treizeci de mii de marinari, în cea mai mare parte egipteni şi 
greci din Asia Mică, comandaţi de un amiral din Alexandria. Pe 
lângă aceste nave de transport, exista o flotilă de nouăzeci şi 
două de galere rapide, cu un singur rând de vâsle, toate 
acoperite, pentru a feri vâslaşii în cazul unei bătălii navale. In ale lui Isus şi un 
portret al său, din viaţa de mai târziu, atribuit Evanghelistului Luca. Portul e 
dominat de un grup sculptural, reprezentând un taur, luptându-se pe viaţă și 
pe moarte cu un leu. Îl privirăm cu interes superstiţios, deoarece taurul este 
simbolul Armatelor Romane, precum leul este cel al Africii de Nord. Stăpâna 
mea, Antonina, zise, zâmbind, către guvernatorul orașului, care stătea 
alături de ea: 

— Sunt gata să pun rămășag cinci mii contra două, că taurul câștigă. Leul 
este costeliv, iar taurul, deși mic, este dintr-o prăsilă de luptători. 

Pentru a ne purta noroc, Justinian adusese pe bordul corăbiei noastre, 
care era nava de comandă a întregii flote, un tânăr trac, ce fusese tocmai 
botezat în credinţa ortodoxă. Făcea parte dintr-una din sectele pe cale de 
dispariţie, eunomienii, al căror specific constă din a nega că Fiul poate fi 
Dumnezeu şi etern, pe temeiul că El a fost cândva conceput, iar concepţia 
eternă, afirmă ei, este o idee absurdă. Ceea ce este conceput nu poate fi de 
aceeași substanță cu ceea ce este neconceput; și invers. Ceea ce este 
neconceput rămâne pe vecie neconceput, iar ceea ce este conceput nu poate 
nega actul concepţiei. De aceea... Dar, în acest caz, acest tânăr eretic fusese 
convertit la dreapta credinţă și deveni finul lui Belizarie și al stăpânei mele 
Antonina, şi-şi luă numele nou de Teodosie. 

Era cel mai frumos bărbat pe care l-am văzut vreodată, și am văzut mulți 
la viața mea. Nu atât de înalt și atât de superb mușchiulos ca Belizarie, dar 
era plămădit puternic și grațios și avea o față extrem de mobilă. (Singurul 
defect pe care i l-am putut găsi a fost că ceafa era puţin prea îngustă, cu o 
adâncitură profundă.) Dar, afară de aceasta, era singurul bărbat pe care 
stăpâna mea l-a întâlnit vreodată, în stare să flecărească cu ea despre 
propriile ei nimicuri, lucru ce o umplea de bucurie. Belizarie era spiritual şi 
elocvent și cald și avea toate calitățile de admirat la un bărbat, și n-a existat 
vreodată femeie atât de norocoasă în alegerea bărbatului ca stăpâna mea. 
Era ca soarele, care străbate în goană bolta cerurilor - încălzind făpturile și 
clădirile; dar asemenea soarelui, cercul său nu era complet - nu putea 
străluci dinspre nord. Era o neputinţă legată de loialitatea lui fundamentală: 


credinţa și ignoranţa ocupau acest segment al orbitei sale. Dar Teodosie 
strălucea dinspre nord, cu o lumină ce râdea, a cărei calitate îmi este extrem 
de greu s-o exprim. Nu pot spune decăt că tot ce-i lipsea lui Belizarie părea 
să-i fie oferit stăpânei mele de Teodosie. Era foarte puţin în comparaţie cu 
ceea ce avea Belizarie, dar, totuși, foarte preţios pentru dânsa, poate chiar 
din pricină că era puţin. 

Este aproape cu neputinţă, cred eu, ca un bărbat să iubească două femei 
concomitent, fără ca în cugetul său să existe o rezervă tainică: „pe aceasta o 
preţuiesc mai mult”. Dar o femeie se poate afla prea bine într-o asemenea 
situație, precum descoperi foarte curând stăpâna mea - cea mai fericită, și în 
același timp cea mai nenorocită, dintre toate situaţiile posibile. Femeia îi 
poate împăca pe cei doi în inima ei dar, în raporturile lor cu dânsa, fiecare 
ignoră dragostea ei pentru celălalt. Bărbatul mai bun (şi stăpâna mea 
niciodată nu ar fi șovăit o clipă să-l recunoască pe Belizarie ca atare) este 
ispitit să se poarte cu dânsa mai degrabă neatent - din cauza incapacității de 
a înţelege fenomenul radiaţiei dinspre nord şi din dorinţa de a parcurge în 
jurul ei o orbită de dragoste completă. Celălalt este atât de liber de 
sentimente de gelozie sau, îndeobşte, de simțăminte intense, încât ia 
dragostea ei pentru altcineva tot atât de puţin în serios ca şi dragostea ce-i 
poartă lui. Temperamentul său echilibrat face ca orice emoție puternică să 
pară absurdă. 

Serenitatea lui Teodosie, aeriană, în contrast cu gravitatea profundă și 
morală a lui Belizarie, o determinară întâi pe stăpâna mea Antonina să-i 
alăture în cugetul ei. Se ivi cazul hunilor massageţi, care se îmbătaseră la 
Abydos; și apoi se ivi cazul sticlelor cu apă, când ne apropiarăm de Sicilia. 
Amândouă trebuie relatate în amănunt. 

După ce am luat la bord, la Perinthus, caii din Tracia, am continuat să 
coborâm pe Marea Marmara, până ce ajunserăm la Hellespont și ancorarăm 
într-o seară în dreptul Abydosului, intenționând să ridicăm pânzele în 
dimineața următoare, devreme. Curenţii sunt foarte puternici aici şi este 
nevoie de o briză zdravănă, din nord-est, pentru a naviga printre ei; dar în 
dimineața următoare nu exista niciun fel de briză, așa că furăm nevoiţi să 
aşteptăm patru zile, până ce se stârni una. Oamenii, lăsaţi să debarce, se 
treziră că nu au ce face: nu este mult de făcut sau de văzut prin aceste părți, 
dacă nu cumva are cineva gustul antichităţilor - atunci poţi călări de-a 
lungul coastei, până în locul în care fusese Troia și, descălecând, să ocolești 
în fugă mormântul lui Achile, ca să-ţi poarte noroc. 

Hunii massageţi aduceau cu ei ceea ce se cheamă „albină”, un soi de 
ferment pe care-l pun în laptele de iapă, după ce l-au bătut într-o băşică, cu 
un băț scobit, ca să-l separe de partea grasă. La Perinthus cumpăraseră o 


cantitate de lapte de iapă și o trataseră în felul acesta, așa că acum 
obținuseră o băutură foarte puternică - o numesc kavasse sau kumys. Din 
politeţe față de Aigan, am gustat o dată și am găsit-o mult prea înţepătoare 
pentru gustul meu, deși izul pe care-l lasă în urmă nu se deosebește prea 
mult de cel al laptelui de migdală; și faptul că este muls de la o iapă îmi pare 
ceva dezgustător. Dar, aşa cum spunem când obiceiurile altora nu sunt 
identice cu ale noastre, „fiecare pește la nada lui” și „ciulinii sunt lăptucă 
pentru buzele măgarului”. 

Belizarie habar nu avea de existenţa albinei; luase ceea ce socotise a fi 
fost precauţiuni suficiente împotriva autoaprovizionării soldaților cu 
băuturi alcoolice, afară de rația zilnică de vin acru, pe care o amesteca cu 
apa, pentru a o purifica. Hunii organizaseră pe țărm o beţie, în cursul căreia 
unul dintre ei își bătu joc de alţi doi pentru că se zăpăciseră și încurcaseră 
versurile unei balade - și fu imediat ucis de aceștia. Belizarie ordonă 
instituirea unei curți marțiale care să-i judece pe ucigași; aceștia păreau că 
nu consideră a fi comis o crimă gravă, invocând beţia: ziceau că sunt gata să 
plătească rudelor omului ucis obişnuitul preţ al sângelui. Dar Belizarie 
considera că a omori un camarad, în drum spre bătălie, este un act dintre 
cele mai ruşinoase. ÎI întrebă pe Aigan care este cea mai rușinoasă moarte 
prin care poate fi pedepsit un hun, iar Aigan îi răspunse „moartea prin 
tragere în țeapă”. 

Cei doi huni fură traşi în ţeapă, în toată regula, pe dealul de lângă Abydos, 
spre marea indignare a camarazilor lor, care declarară că sunt aliaţi ai 
romanilor și nu romani, și că propriile lor legi nu prevăd moartea ca 
pedeapsă pentru omucidere comisă sub influenţa unei băuturi. Belizarie îi 
trecu În revistă, ca să li se adreseze personal și, în loc de a se scuza, le spuse 
că-i timpul să-şi revadă codul lor barbar: după dânsul, beţia este o 
circumstanță care agravează crima, nu o atenuează și, atâta vreme cât 
slujesc sub dânsul, trebuie să dea ascultare legilor sale. Îi preveni că nu va 
închide ochii față de niciun fel de act de violență particulară, comis 
împotriva camarazilor, sau civililor, afară de cazul în care se dovedește că a 
avut loc o provocare gravă. „Această armată trebuie să meargă la bătălie cu 
mâinile curate.” Apoi luă în stăpânire albina, până ce hunii se vor afla în 
garnizoană sigură, în Cartagina cucerită. 

La cina din seara aceea, tovarășii săi de masă șezură tăcuţi. Belizarie, 
ştiind ce le apasă cugetul, făcu un gest cu capul în direcția dealului și 
întrebă: 

— Şi care-i părerea ta sinceră? Dar a ta? 

loan Armeanul răspunse: 

— Au meritat-o. 


Rufinus spuse la fel și Uliaris mormăi: 

— Un om care e beat să nu mânuiască arme. 

În sfârşit, Teodosie, chemat la rândul său să-şi dea părerea, observă, cu 
nepăsare: 

— Ar fi trebuit să existe și un al treilea, nu-i așa? 

Stăpâna mea era singura persoană de față care înţelese aluzia 
batjocoritoare. Belizarie răspunse cu seriozitate: 

— Nu, după toate mărturiile, ceilalți din jurul focului de tabără nu au fost 
amestecați. 

Dar stăpâna mea se uită la Teodosie și zise: 

— Chiar dacă ar fi fost un al treilea, nașul tău nu l-ar fi răsplătit cu o gură 
devin oţetit. 

La care Teodosie îi zâmbi cu gratitudine şi nu se mai rosti alt cuvânt; dar 
când doi străini sunt în stare să glumească între ei, fără ca cineva, nici chiar 
cei mai intimi, să bănuiască mai multe înţelesuri în cuvintele lor decât se 
pare, înseamnă ca între ei există o legătură profundă. Căci Teodosie 
înţelesese cam aşa ceva: dealul amintea de Golgota, locul crucificării, dar din 
această execuţie impresionantă lipsise o a treia victimă, nevinovată într-o 
măsură şi mai evidentă decât ceilalți doi. Observaţia stăpânei mele cu 
privire la vinul oţetit era o aluzie la milosul soldat roman, care îi dăduse lui 
Isus să bea din buretele de isop, înfipt în vârful suliței. 

Teodosie nu era religios în cuget. Botezul său în credinţa ortodoxă fusese 
o chestiune de convenienţă, cum fusese și cel al stăpânei mele, şi el nu se 
dezbără nici până la urmă de felul practic, ușor zeflemist, de a privi lucrurile, 
pe care l-am găsit întotdeauna caracteristic tracilor. Ştia să descopere 
inconsecvenţele și aroganţa până și în cele mai frumoase caractere, deși nu 
se propunea pe sine ca model de moralitate. Emoțţiile și gândurile sale erau 
cel puţin ale lui, proprii, nu împrumutate; în aparență se conforma 
convențiilor obișnuite, dar în particular nu recunoștea nicio autoritate cu 
privire la o rânduială corectă, afară de propria sa judecată. 

Și acum despre incidentul sticlelor cu apă: acesta se petrecu câteva 
săptămâni mai târziu, când ne aflam în drum spre Sicilia. Călătoria se lungise 
mult peste așteptările tuturor: căci, deși de la Abydos avurăm vânt puternic 
din spate, care ne scoase în Marea Egee, departe, până la Lesbos, acesta 
conteni aici aproape cu desăvârșire şi avurăm nevoie detrei săptămâni ca să 
ocolim coasta meridională a Greciei. Mai mult, viteza întregii flote era cea a 
corăbiei celei mai lente, deoarece Belizarie avea grijă ca nicio unitate să nu 
se detaşeze și să nu ajungă la Cartagina înaintea restului flotei, anihilând 
astfel efectul surprizei. Vopsi pânzele principale ale celor trei corăbii 
conducătoare, a noastră şi încă două, cu dungi late, roşii, ca să slujească de 


ghid în timpul zilei; iar noaptea folosi lanterne la pupă. Nicio navă nu avea 
voie să se îndepărteze de nava vecină mai mult de o lungime de cablu. Din 
când în când avură loc ciocniri, după care urmară înjurături năprasnice, şi se 
folosiră cârligele de acostare, dar nicio corabie nu pierdu contactul şi nici nu 
fu găurită. 

Apoi vântul conteni complet şi Belizarie ordonă debarcarea generală la 
Methone, un oraș pe promontoriul de sud-vest al Greciei. Operația se efectuă 
ca un exerciţiu, cu armură completă, și locuitorii se speriară de-a binelea. 
Oamenii începuseră să devină destul de apatici și caii la fel, aşa că, până la 
stârnirea vântului, se dădu ordin să se întreprindă marșuri și bătălii mimate. 
La Methone era extrem de cald. Pâinea-pesmet a soldaţilor, care fusese 
adusă în saci de la Constantinopol, începuse să mucegăiască și să pută. 
Belizarie se folosi imediat de ordinul imperial pe care-l avea asupra sa, 
pentru a rechiziționa pâine proaspătă din vecinătate, dar nu o obţinu înainte 
ca cinci sute de oameni să moară de colici. 

Anchetă chestiunea pesmeţilor și-i raportă lui Justinian. Ajunse la 
concluzia că pesmeţii fuseseră furnizaţi de loan de Capadocia, în calitate de 
Intendent general al Armatei; şi că, sub pretextul că pâinea proaspătă pierde 
din greutate când e uscată ca să devină pesmet, Intendentul fusese plătit, 
după contract, cu obișnuita pătrime în plus faţă de aceeași greutate de pâine 
proaspătă, afară de o alocaţie de combustibil, pentru cuptoare; că prăjise 
numai foarte puţin pâinea, încât aceasta nu-și pierduse din greutate sfertul 
necesar, acceptând totuşi plata ca pentru pesmeţi în toată regula; că a băgat, 
de asemenea, în buzunar, alocaţia de combustibil, prăjitul parţial fiind 
efectuat gratuit, la cuptoarele care încălzesc băile publice. Mai târziu, 
Justinian îl lăudă pe Belizarie pentru raportul acesta, dezvinovăţindu-l în 
același timp pe loan de Capadocia (care găsise un țap ispăşitor printre 
subalternii săi) de bănuiala fraudei deliberate. 

Dar nimeni, nici măcar loan de Capadocia, nu putea fi acuzat de alterarea 
apei, pricinuită de arşiţă; apa proaspătă fusese îmbarcată în butoaie, în 
primul port în care ne opriserăm, pe insula Zanthe. Călătoria noastră de la 
Zanthe, de-a curmezișul Mării Adriatice, spre Sicilia, se prelungise cu 
şaisprezece zile, datorită unor acalmii neașteptate a vânturilor; era o 
perioadă mizerabilă, deoarece ajunsesem la mijlocul lui iunie și vremea era 
groaznic de călduroasă. La Methone, stăpâna mea fusese precaută și mă 
trimisese să cumpăr în piaţa publică un număr de borcane de sticlă, de felul 
celor ce se folosesc pentru a mura măsline; acestea fură umplute cu apă 
proaspătă şi afundate până la gât în nisipul din fundul corăbiei: primisem 
misiunea de a uda necontenit nisipul cu apă de mare. Rezultatul fu că cei ce 
navigau pe corabia noastră erau singurii care aveau apă nealterată pentru 


băut; ceea ce îl puse într-o teribilă încurcătură pe Belizarie, care se mândrea 
că mănâncă aceeași hrană ca oamenii de sub comanda lui și bea aceeași apă. 
Situaţia se înrăutăţi și mai mult când, din cauza prelungirii neașteptate a 
călătoriei, se isprăviră şi proviziile de vin acru. 

Belizarie explică ofițerilor din Regimentul de casă situația şi le ceru sfatul. 
Arătă că nu există destulă apă nealterată ca să poată fi împărţită cu cei de pe 
celelalte nave ale flotei; şi nici nu putea să împartă numai cu două sau trei 
nave, de teama de a nu stârnii invidii. Poate că purtarea cea mai nobilă ar fi 
constat din urmarea exemplului marelui Cato care, odată, fiind angajat într- 
un marş pe arşiță înăbuşitoare, prin Africa, dojeni un soldat pentru că îi 
adusese un coif cu apă, în vreme ce restul armatei suferea de sete, și o vărsă 
pe pământ; și al regelui David al evreilor care procedase odinioară cam în 
același fel cu apa ce i se adusese din puţul de la Betleem. Ei bine, toţi aceşti 
locotenenţi ai lui Belizarie erau plămădiţi din acelaşi aluat: erau, până la 
ultimul, eroi şi ţineau la onoare într-o măsură care mie câteodată mi se 
părea extravagantă. Erau cu toţii convinşi că nu trebuie să profite de pe 
urma prevederii stăpânei mele, ci să deșerte sticlele cu apă peste bord! 
Bineînţeles că stăpâna mea se mânie teribil. La început, nimeni nu-i sprijini 
părerea după care ar fi fost nu numai o nebunie, dar de-a dreptul o insultă, 
să i se ceară să bea apă stricată, după ce se ostenise să menţină apa 
proaspătă - ceea ce orice om cu scaun la cap ar fi putut să facă. Apoi 
Teodosie ieşi în față, zâmbind, şi-i zise: 

— Nașă Antonina, dacă nu se găsește nimeni care să-și piardă o onoare 
greșit înțeleasă, bându-ţi apa excelentă, eu mă ofer în chip de victimă 
bucuroasă. lată cupa mea. Îmi pot turna? N-am să îndrăznesc să-l acuz pe 
nașul meu de neloialitate față de împărat, dacă va lua asupră-și riscul unei 
dizenterii, atunci când bunul mers al acestei expediţii depinde într-o măsură 
atât de mare de starea sănătăţii sale. Dar îmi voi îngădui cel puţin să 
reamintesc societăţii că cele cinci fecioare înțelepte, din parabola 
Evangheliei, nu ar fi fost lăudate dacă, aflând că cele cinci fecioare smintite 
au uitat să-și umple lămpile, ar fi vărsat propriul lor ulei şi n-ar fi fost în 
stare să-l primească pe mire la miezul nopții. 

Într-o tăcere de moarte îşi umplu cupa şi bău, dându-și capul pe spate, 
apoi o umplu din nou şi o oferi lui Belizarie. Belizarie o ţinu o clipă în mână, 
cugetând, apoi zise: 

— Teodosie, ai dreptate; datoria are precădere asupra onoarei. 

Sorbi puţin şi apoi întinse cupa lui loan Armeanul și lui Aigan, care 
sorbiră, la rândul lor. În felul acesta se produse o nouă legătură între 
Teodosie și stăpâna mea, căreia îi apărase onoarea cu riscul de a și-o pierde 
pe alui. 


Ancorarăm într-un loc pustiu, aproape de vulcanul Etna. Aici exista apă și 
iarbă pentru cai și mai aveam destui saci cu pesmeţi de la Methone, ca să ne 
țină câteva săptămâni. Dar Belizarie avea nevoie de provizii proaspete, 
îndeosebi de vin, ulei și zarzavaturi. Îl trimise cu o galeră rapidă pe 
secretarul său, Procopius din Caesarea, să facă rost de toate acestea la 
Siracuza, oraşul capitală, și să ni le aducă în portul Catania, unde se putea 
ancora mai în siguranţă. Belizarie ştia că se încheiase de curând o înţelegere 
între Justinian și regentul got al Italiei, regina Amalasonta (fiica lui Teodoric, 
al cărei fiu tânăr, Atalaric era acum rege), potrivit căreia ea urma să-i 
asigure piaţa deschisă în Sicilia, pentru cumpărăturile de care ar avea nevoie 
armatele sale, dacă ajung întâmplător pe această rută. Amalasonta fusese 
încântată să semneze această înţelegere, deoarece poziţia ei politică era 
fragilă și prietenia lui Justinian trăgea greu în cumpănă. 

În consecință, guvernatorul Siciliei trimise spre noi, de-a lungul coastei, 
un număr de nave cu proviziile cerute şi, de asemenea, câteva nave încărcate 
cu cai, pentru a-i înlocui pe cei care muriseră în timpul călătoriei. Că nu am 
pierdut mai mulţi, se datora felului ingenios în care Belizarie îi punea la 
exerciţii, pe bord: puse să fie săltaţi în boxele lor, cu o funie petrecută pe sub 
picioarele din față, până ce stăteau în cumpănă pe picioarele dindărăt. În 
poziția aceasta tropăiră și se clătinară, mânioşi, încercând mereu să-şi 
recâștige poziţia firească și, nădușind, umorile rele ieșiră prin piele. 
Procopius aduse din Siracuza veşti foarte bune. Un prieten al său din 
copilărie, negustor din Caesarea în Palestina, primise tocmai o încărcătură 
de marfă din Cartagina şi agentul său îi raportase că vandalii nu numai că nu 
bănuiesc apropierea unei expediţii, dar își trimiseseră de curând forţele cele 
mai bune, sub comanda lui Zazo, fratele regelui Geilimer, să înăbușe o 
răscoală în Sardinia, care era posesiune vandală. Și mai departe, că 
băștinașii din Tripoli, regiunea de coastă care este așezată între Cartagina și 
Egipt, au izbutit să se răscoale împotriva vandalilor, care au trimis şi în 
direcția aceea o forță navală. 

Belizarie ajunse la concluzia că nu mai trebuie pierdută vreme. Ridicarăm 
pânzele şi pornirăm din Catania, atingând micile insule Gozzo şi Malta - la 
Malta eșuase, cândva, Apostolul Pavel. Apoi se stârni un vânt puternic, de 
răsărit; în dimineaţa următoare zărirăm punctul cel mai apropiat al coastei 
africane, un promontoriu al deșertului, numit Capoudia, așezat la o sută 
cincizeci de mile la răsărit de Cartagina. Îndată ce ajunserăm în apele mai 
puţin adânci, strânserăm pânzele şi ancorarăm. Belizarie convocă pe nava- 
comandă o conferință generală a ofiţerilor, punând în discuţie problema 
dacă să debarcăm aici și să mărșăluim de-a lungul coastei, protejați de flotă, 


sau să continuăm călătoria pe mare şi să efectuăm debarcarea într-un alt 
punct, mai apropiat de Cartagina. 

Primul luă cuvântul amiralul egiptean, fiindcă avea o veche experienţă, 
câștigată pe această coastă. Arătă că până la Cartagina mai este de parcurs o 
distanță echivalentă cu nouă zile de marș, de-a lungul unei coaste fără niciun 
port. Dacă flota urma să ţină pasul cu armata, zăbovind în apropierea 
coastei, ce s-ar întâmpla în cazul în care, brusc, s-ar isca o furtună? Ar fi de 
înfruntat două alternative, ambele la fel de primejdioase: fie ca flota să fie 
împinsă spre coastă și să eșueze, fie să se trezească mânată în larg şi să 
piardă contactul cu armata. Coasta este, practic, lipsită de apă, soarele e 
dogoritor și trupele - purtând echipamentul complet și cărând și rațiile - s- 
ar epuiza în cursul marșului. Propuse, în consecinţă, să navigăm în susul 
coastei, până într-un punct foarte apropiat de Cartagina, unde se află un lac 
mare, lacul Tunis, care e un loc fără de cusur pentru ancorare. 

Sprijinind pe amiral, Rufinus îi reaminti lui Belizarie că vandalii ar putea 
aduna, cu ușurință, o armată de cinci ori mai mare decât a noastră; și că în 
timpul popasurilor noastre de noapte nu vom beneficia de apărarea nici 
unui oraş împrejmuit, deoarece vandalii demolaseră de mult toate 
întăriturile oraşelor din dioceză, afară de Cartagina și Hippo Regius. 

Părerea generală era că planul amiralului este judicios și că un marş lent 
de-a lungul coastei ne-ar face să pierdem poate avantajul pe care ni-l oferă 
surpriza. Belizarie se reținuse, deocamdată, să-şi dea părerea. Întrebă pe 
rând ofițerii dacă, într-adevăr, precum i se spusese, trupele refuză să se 
lupte într-o bătălie marină, în cazul în care vandalii le-ar ieși în întâmpinare, 
pe mare. 

Ofițerii recunoscură că s-au auzit asemenea vorbe, deoarece marinarii 
din Siracuza, de pe corăbiile care aduseseră proviziile, au povestit niște 
lucruri înspăimântătoare, de-a dreptul de necrezut, despre flota vandalilor - 
alcătuită, în cea mai mare parte, din corăbii rapide, de o mie cinci sute de 
tone, cu cinci rânduri de vâsle, care şi-ar putea tăia cale prin flota noastră, ca 
un cuţit prin brânză proaspătă. Dar jurară că ei nu se tem şi se angajară să-şi 
convingă oamenii să lupte pe mare la fel de vitejește ca și pe uscat. 

Atunci luă cuvântul Belizarie: 

— Camarazi, vreau să cred că nu veţi considera cele ce am de spus ca 
poruncile unui stăpân și că nu vă veţi închipui că am așteptat să vorbesc la 
urmă, pentru ca în felul acesta să închid discuţia și să vă constrâng să 
acceptați spusele mele. Ne aflăm acum în cunoştinţa tuturor factorilor 
principali ai problemei și, dacă-mi îngăduiţi, am să trag concluzii, asemenea 
unui judecător, şi am să dau verdictul. Dacă mi se va arăta vreo fisură în 
raţionamentul meu, sunt oricând dispus să iau în considerare o schimbare. 


În primul rând: se pare că trupele ne-au prevenit în mod cinstit că refuză 
să se lupte împotriva flotei vandale, dacă aceasta iese împotriva noastră în 
larg, dar se declară gata să dea orice bătălie pe uscat, indiferent de sorţi. Știţi 
tot atât de bine ca și mine că nimeni nu poate sili oamenii să lupte împotriva 
voinţei lor; și dacă cel puţin pe uscat se vor lupta vitejește, este maximum ce 
se poate pretinde, cinstit, unor oameni trăiţi pe uscat. În al doilea rând: nu 
sunt de acord să renunțăm la elementul surpriză, debarcând armata aici. 
Dacă trimitem înainte câteva galere rapide, deghizate ca vase de pirați 
egipteni, care să pună mâna pe orice corabie ar întâlni, putem feri grosul 
flotei noastre, astfel încât să nu fie observată. La fel pe uscat, cercetașii călări 
pot pleca înainte, prevenind în felul acesta ca vestea înaintării noastre să 
ajungă la Cartagina de-a lungul drumului. Argumentul că o furtună ne-ar 
putea risipi corăbiile sau le-ar putea împinge la mal trebuie luat în 
considerare; dar e oare neîndoielnic că dacă ar fi să se stârnească o furtună, 
trupele şi caii s-ar afla în mai mare siguranţă pe uscat? Din punct de vedere 
militar, o acalmie ar fi mai rea decât o furtună, căci ar da vandalilor răgaz să 
se pregătească. Mai mult, harta îmi arată că pentru a ajunge la lacul Tunis, ar 
trebui să ocolim Capul Bonn, în vârful unui lung promontoriu, cu un țărm 
foarte stâncos, şi să ne schimbăm direcţia brusc, de la nord-est spre sud- 
vest. Dacă am avea cu noi faimosul sac cu vânturi al lui Odiseu, încât să 
putem dezlănţui întâi un vânt, apoi celălalt, situaţia ar fi alta; dar cred că nu 
putem risca să întârziem din cauza unei acalmii sau a unui vânt potrivnic la 
punctul de mânecare. 

Părerea mea este, deci, să debarcăm; flota să ne însoţească, încet, până la 
promontoriu, de unde nu mai sunt decât cincizeci de mile pe uscat până la 
Cartagina, dar o sută cincizeci pe mare; de acolo să pornim drept spre 
Cartagina, tăind peste dealuri și ocolind lacul, și să o capturăm; iar flota să 
ocolească promontoriul cât poate de repede și să ni se alăture, îndată ce-i 
semnalăm că avem nevoie de ajutorul ei. În ce privește orașele fortificate: 
infanteria a fost antrenată de mine în arta de a săpa tabere întărite cu 
şanţuri, care, într-un fel, sunt mai bune decât orașele întărite, deoarece în 
incinta lor nu există probleme civile, care nu fac decât să încurce treburile. 
Și, în sfârşit, înainte de orice bătălie, oamenii și caii noştri trebuie să se 
reobișnuiască să mărșăluiască pe uscat: un marș de nouă zile este exact ce le 
trebuie. Fiecare plan cuprinde dezavantaje și primejdii, dar tocmai marea 
superioritate numerică a vandalilor mă face să cred că un plan atât de 
nebănuit, ca acel pe care l-am propus, ar fi avantajos. Și-apoi, să nu uitaţi că 
romanii africani sunt ortodocși, și-i consideră pe vandalii lui Geilimer drept 
opresori arieni. Dacă ne purtăm curajos și înţelept, vom avea toată populaţia 
civilă de partea noastră şi nu vom duce lipsă nici de apă, nici de provizii. 


Nu se putea răspunde la argumentele acestea. Debarcarăm cu toţii, afară 
de o gardă de câte cinci arcași de corabie și, bineînţeles, echipajele. Stăpâna 
mea Antonina nu a putut fi convinsă să rămână pe nava-comandă, fiind o 
femeie de un curaj rar. 


= CAPITOLULĂI 
ÎNFRÂNGEREA VANDALILOR 


În cele mai multe istorii publicate în zilele noastre, toate bătăliile sunt 
descrise într-un mod foarte asemănător. De aceea, pentru mine va constitui 
o adevărată încercare a iscusinței de cronicar dacă vă voi putea expune 
bătăliile lui Belizarie astfel încât deosebirea de structură dintre ele să reiasă 
limpede, fără a vă plictisi cu prea multe amănunte de tehnică militară; 
trebuie să procedez precum un amfitrion care-i oferă musafirului său vinuri 
vechi, pentru degustare, dar care nu încearcă să-l îmbete. Trebuie să arăt, de 
exemplu, că bătălia de la borna Milei Zece s-a deosebit de cele două bătălii 
persane, cea de la Daras și cea de pe malul Eufratului, prin caracterul ei 
haotic şi prin complexitatea factorului geografic. 

Scurt timp după debarcarea de la Capoudia, de ziua Sfântului loan 
Botezătorul, care este și ziua de Sânziene, după trei luni de călătorie, avurăm 
parte de nişte semne excelente: în seara aceea, săpând șanțurile pentru 
tabără, nişte soldați dădură pe neașteptate peste un izvor bogat, cu apă 
proaspătă. Canalizându-l prin jgheaburi, am fost în stare să adăpăm toţi caii, 
fără a fi nevoiţi să debarcăm butoaiele cu apă. Belizarie trimise înainte o 
unitate a Regimentului său de casă, spre Sullecthum, orașul cel mai apropiat. 
In amurg, oamenii aceştia ajunseră la o râpă, în apropierea porţilor, unde 
stătură ascunși toată noaptea. Devreme, când se lumină de ziuă, un șir lung 
de căruțe cu zarzavaturi și de țărani călare veni șerpuind de-a lungul 
drumului, dinspre interior; căci la Sullecthum era zi de târg. Câte doi, câte 
trei, cuirasierii se alipiră, în linişte, șuvoiului de drumeţi și ocupară oraşul - 
care nu era împrejmuit - fără să întâlnească vreo rezistență. Când orășenii, 
romani africani, se dezmeticiră, fură îndemnați să se veselească, deoarece 
Belizarie vine ca să-i elibereze de sub opresorii vandali. Preotul și primarul 
şi ceilalți notabili se vădiră, într-adevăr, foarte dispuşi să predea cheile 
orașului şi să ne pună la dispoziţie cai de poştă și alte înlesniri. Ziua 
următoare furăm încartiruiţi la Sullecthum, care este alcătuit din case 
pătrate, de piatră, văruite, cu acoperiș plat, fiecare așezată în mijlocul unei 
grădini bine îngrijite; și cum Belizarie întipărise bine în mintea ostașilor să 
se poarte cu băștinașii prietenește și cinstit - biciuind pe câţiva oameni care 
furaseră fructe dintr-o livadă - furăm întâmpinați cu mare ospitalitate. 

Un curier regal al vandalilor fu prins, iar Belizarie, care întotdeauna le 
oferea dușmanilor săi, înainte de a-i ataca, soluția supunerii, îl trimise la 
Cartagina, cu un mesaj către magistraţii vandali de acolo. Îi asigură că nu 
venea ca să poarte război împotriva lor, ci numai ca să-l detroneze pe 
uzurpatorul Geilimer și să reinstaureze pe regele lor drept, Hilderic; şi în 


numele lui Justinian le solicită sprijinul. Expedierea acestei scrisori poate fi 
considerată ca un pas imprudent și contravenind intenţiei sale mărturisite 
de a cuceri orașul folosindu-se de elementul surpriză: căci dacă acel curier 
călărea repede, putea sosi la Cartagina cu şase zile înaintea noastră şi să dea 
alarma. Dar scrupulele morale ale lui Belizarie în privinţa angajării unor 
bătălii care nu i se păreau absolut necesare nu se puteau domoli cu ușurință. 
Apoi, o asemenea declaraţie fățișă în privinţa intenţiilor sale lăsa să se 
înţeleagă că dispune de forțe extrem de puternice pentru a le traduce în fapt, 
vandalii putând prea bine fi intimidaţi până-ntratăt, încât să-i dea ascultare. 

Regele Geilimer nu se afla însă la Cartagina, ci la Bulla, câteva zile de 
drum mai spre interior, având cu el cea mai mare parte a luptătorilor, săi. 
Fratele său, Ammatas, căruia curierul îi înmână scrisoarea, i-o transmise 
neîntârziat. Sistemul poștal din regatul vandal fiind foarte bine organizat, 
Geilimer fu în stare să răspundă chiar în ziua următoare. În mesajul său 
dădu ordin ca Hilderic să fie imediat omorât, iar Ammatas să se pregătească 
să reziste pe drumul pe care ne apropiam noi, și anume la borna de la Mila 
Zece, venind dinspre Cartagina unde printre dealuri se întinde un defileu 
îngust. Forţele lui Ammatas trebuiau să se afle pe poziţii în cea de-a treia zi a 
lunii iulie. El însuși va urca în grabă, cu întăriri de cavalerie spre nord, şi ne 
va ataca din spate în aceeași zi, dacă între timp nu intervine vreo schimbare 
a situației. Despre acest schimb de scrisori, Belizarie nu știa deocamdată 
nimic. 

Ne continuarăm marșul, prin Leptiminus și marele port de grâne 
Hadrumetum, parcurgând douăsprezece mile pe zi. Între timp, furăm 
aprovizionaţi din belșug cu fructe și pâine proaspătă de oamenii de la ţară, 
care ne salutau, bieţii de ei, cu cel mai mare entuziasm. În fiecare noapte 
săparăm șanțuri de tabără. Pentru a construi estacada respectivă, fiecare 
soldat purta un par lung, ascuţit la vârf, care se înfigea în palisadă. Flota tinu 
pasul cu noi, la dreapta, și vântul rămase favorabil. loan Armeanul, cu trei 
sute de cavaleriști din Regimentul de casă, alcătuia avangarda și hunii 
massageţi ne protejară flancul stâng. Belizarie comanda ariergarda. 
Ajunserăm, în sfârșit, la gâtul promontoriului și ne despărțirăm de flotă; dar 
părerea noastră de rău fu alinată de frumuseţea locului peste care dădurăm 
acum: Paradisul de la Grasse. Acesta este un palat regal, clădit de Geiseric, 
care l-a împrejmuit cu un parc de o nobilă frumuseţe. În parc sunt pâlcuri 
mari de copaci din toate soiurile favorizate de climă, iazuri cu peşti, fântâni, 
pajiști, ziduri umbroase, arbuşti, straturi cu flori; și o livadă imensă, 
alcătuită din pomi aranjaţi în quincunx, adică în grupe de câte cinci, fiecare 
quincunx fiind alcătuit din cinci pomi de soi diferit. Clima africană este mai 
fierbinte decât a noastră, așa că la începutul verii fructele erau coapte, ceea 


ce constituia o surpriză, noi aşteptându-ne să găsim fructe proaspete abia la 
începutul lui august - smochine și piersici şi struguri şi altele asemenea. 
Trupele fură cantonate sub acești pomi şi li se îngădui să mănânce cât pot, 
dar să nu ia niciun fel de fructe pentru drum. Ne îndoparăm cu toţii cu prune 
şi goldane și smochine și dude; totuși, când pornirăm iarăși la drum, pomii 
păreau la fel de încărcaţi ca mai înainte. 

Acestea se petrecură în ziua în care aflarăm vestea executării lui Hilderic 
şi în care cercetașii regelui Geilimer stabiliră primul contact cu ariergarda 
noastră. Totuși Belizarie continuă să înainteze, fără să întârzie şi fără să se 
grăbească. În cea de-a șasea zi, a patra zi a lunii iulie, străbătuserăm 
peninsula şi, ocolind lacul Tunis, ne apropiarăm de borna de la Mila Zece. 
Aici se afla un mic sat și o stație de poștă; ne oprirăm la distanţă de cinci 
mile de aceasta. Belizarie alese un loc ușor de apărat, pe care așeză 
obișnuita tabără întărită, iar noi săparăm șanțurile de apărare, fiecare om 
fixându-şi parul în palisadă. 

Între timp, forțele vandale veneau asupra noastră. Ammatas scoase 
garnizoana din Cartagina; nepotul lui Geilimer, fiul lui Zazo, înainta 
împotriva flancului nostru, în vreme ce Geilimer însuşi ameninţa spatele 
nostru. Vandalii, asemenea goților, erau călăreți buni și mânuiau cu 
iscusinţă lancea și sabia, dar numai infanteria lor era înzestrată cu arcuri. Nu 
aveau experienţa unor bătălii recente, cu arcași călare, ca unităţile noastre, 
căci singurii lor dușmani din această țară, călăreţii sălbatici - maurii din 
deșert - foloseau sulița. Ceea ce se dovedi a fi un mare avantaj pentru noi. În 
ce privește calităţile lor de luptători: acești nordici cu piele albă și păr de 
culoare deschisă se aclimatizaseră până acum - erau de a treia generaţie în 
Africa. Se căsătoriseră cu băștinașe, își schimbaseră felul de hrană, se 
supuseseră soarelui african (care mai degrabă te indispune, decât te face să 
suferi) - şi cedaseră ispitei unor obiecte și obiceiuri luxoase, precum 
veşminte de mătase, băi frecvente, mâncăruri condimentate, muzică de 
orchestră şi masaj în loc de exerciţii. Această viață avusese darul de a le slei 
puterile și scosese în schimb în evidenţă o trăsătură, comună multor triburi 
germanice, și anume o slabă putere de stăpânire a emoţiilor. Totuși, din 
timpurile lui Geiseric şi până acum, forţele lor combatante sporiseră 
numeric de la cincizeci la optzeci de mii de oameni, la care se adăugară 
numeroșii lor aliați mauri. 

loan Armeanul, cu avangarda, continuă să avanseze și, în cea de a treia zi 
de iulie, cam spre amiază, cotind pe drum, aproape de borna de la Mila Zece, 
dădu peste o unitate de o sută de călăreți vandali, pe cai foarte buni, care 
cantona, neglijent, în jurul staţiei de poștă. Oamenii lui loan, călărind în 
coloană, nu avură cum să se desfășoare din cauză că defileul prin care trece 


aici drumul este foarte îngust. Nu avură deci prilejul de a-și folosi arcurile, 
aşa că șarjară imediat, cu lancea, din poziţia în care se aflau. Vandalii se 
adunară repede în formaţie şi se apărară pe poziţie. În hărţuiala care avu 
loc, doisprezece dintre oamenii noștri căzură; dar loan Armeanul trase din 
scut o suliță scurtă, bine cumpănită, o azvârli și, fiind aproape, îl nimeri 
drept în frunte pe comandant, un tânăr frumos în armură aurită. Tânărul se 
prăvăli, mort, de pe cal, iar vandalii o rupseră la fugă, cu strigăte de 
deznădejde, urmăriţi de oamenii noștri. Alți vandali, venind agale pe drum, 
în grupuri de câte douăzeci-treizeci, fură atraşi în această fugă; şi, precum 
un bulgăre de zăpadă, rostogolit de pe un deal adună mereu zăpadă nouă și 
creşte până la proporţii monstruoase, aşa se petrecu şi cu fuga vandalilor. 
Cuirasierii îi urmăriră și-i uciseră metodic, cu lancea, cu sulițele scurte de 
aruncat și cu arcurile, nepermițându-i dușmanului să se regrupeze și 
mânându-l, într-o goană, prin defileu. 

Pe șesul de după defileu desfășurarea deveni posibilă, și măcelul fu mai 
mare. loan Armeanul îi împinse pe vandali îndărăt, chiar până la zidurile 
Cartaginei și, judecând după priveliștea oferită de cadavrele presărate la tot 
pasul pe câmpie, pe întinsul celor zece mile, s-ar fi putut crede că trecuse pe 
aici o armată de douăzeci de mii de oameni, și nu pur și simplu o jumătate 
de escadron. 

Între timp, forţele lui Geilimer şi cele ale nepotului său convergeau spre 
borna de la Mila Zece. Pe o câmpie care fusese cândva o mlaștină sărată, 
nepotul avu ghinionul de a da brusc peste hunii massageţi. Forţele sale 
depășeau pe massageţi în proporţie de trei mii la șase sute, dar înfățișarea 
străină a acestor oameni cu ochii oblici, cu părul lung (care, aduceţi-vă 
aminte, trăiau la distanță de un an de călărie de Cartagina și nu fuseseră 
văzuţi niciodată înainte pe pământ african) îi sperie pe vandalii 
superstițioși, şi norii de săgeți ascuţite, neașteptate, erau teribili. O rupseră 
la fugă cu toții, fără excepţie, și fără să fi dat piept cu inamicul, și fură 
masacrați aproape până la ultimul. În ce-l privește pe Geilimer, acesta habar 
nu avea de soarta de care avusese parte nepotul său și pierduse contactul cu 
ariergarda lui Belizarie, din cauza terenului deluros. Belizarie aflase că loan 
Armeanul curăţise defileul de inamic; dar nu primise alte rapoarte de la el și 
se temea ca avangarda să nu fi căzut într-o ambuscadă și să nu aibă cumva 
nevoie de ajutor. Lăsând infanteria în urmă, după palisadă, dădu ordin 
herulienilor, comandaţi de fratele său de sânge, Pharas, precum și unui 
escadron de goți din Tracia să galopeze înainte şi să cerceteze situaţia; iar el 
îi urma în pas mai domol, împreună cu principalul corp de cavalerie. 

Regele Geilimer se afla acum aproape de borna de la Mila Zece, cu treizeci 
de mii de călăreţi. La palisadă, stăpâna mea preluase comanda și organiză 


apărarea în chip foarte iscusit; căci studiase chestiunile acestea cu Belizarie 
și curajul și felul ei hazliu de a vorbi cu oamenii le inspirau acestora mare 
încredere. Aptitudinile ei militare nu fură puse însă la nicio încercare grea: 
Geilimer trecu de palisada noastră fără să o zărească, deoarece între ei se 
afla un deal. Nu-l întâlni nici pe Belizarie, care înainta pe un alt drum. 

Când Pharas și goții din Tracia ajunseră la stația de poştă, unde avusese 
loc prima ciocnire, găsiră oamenii de aici într-o stare de extremă agitaţie; 
căci vandalul în armură aurită, căzut în ciocnire, nu era altul decât însuși 
Ammatas, fratele lui Geilimer, 

Pharas şi herulienii săi înaintară mai departe, în căutarea lui loan 
Armeanul. Abia plecaseră însă, când zări, apropiindu-se dinspre sud, un nor 
de praf, şi o sentinelă semnală apropierea unor forțe imense de cavalerie 
vandală - erau trupele regelui Geilimer. Goţii din Tracia galopară repede, ca 
să pună stăpânire pe dealul ce comanda intrarea în defileu, dar curând 
vandalii îi azvârliră de acolo numai prin presiunea numărului lor, iar goții se 
retraseră, tot în galop, spre corpul principal. În felul acesta, regele Geilimer, 
cu o armată de cinci ori mai mare decât a noastră, fusese lăsat stăpân pe 
defileul care era extrem de ușor de apărat. loan Armeanul și Pharas erau de 
o parte, iar Belizarie de cealaltă, în vreme ce flota noastră se afla undeva 
departe; bătălia părea ca și pierdută. 

Ei bine, există la Constantinopol o piaţă, numită „Piața Dragostei Frățești”, 
cu un frumos grup statuar, pe un piedestal înalt, comemorând devotamentul 
fratern al fiilor împăratului Constantin - care mai târziu s-au nimicit 
reciproc, fără cruţare. Printre greci şi printre ceilalți locuitori de pe 
țărmurile Mediteranei, adevărata dragoste frățească este atât de rară din 
cauza dreptului de moştenire, încât o autentică apariţie a ei, chiar la 
persoane mai puţin suspuse decât tinerii născuţi în purpură, ar fi fost într- 
adevăr demnă de comemorat printr-o sculptură. De altfel, cel mai vechi 
poem în limba greacă, Munci și zile al lui Hesiod, s-a născut din înfăţişarea 
unei ciorovăieli între frați. Dar la triburile germanice, devotamentul între 
fraţi este mai degrabă regulă decât raritate, iar viața luxoasă pe care au dus- 
o vandalii în Africa nu a estompat nicidecum această trăsătură. De aceea, 
când regele Geilimer ajunse la stația de poştă de la Mila Zece, cam spre 
mijlocul după-amiezii, și aici i se aduse vestea că fratele său Ammatas fusese 
ucis, fu pentru el o lovitură năprasnică. Se lăsă pradă unei dureri cumplite, 
barbare, și nu fu în stare să cuprindă în minte situaţia tactică; nu mai era 
capabil să cugete decât în termeni de morminte și de elegii funebre. 

Belizarie adună tracii fugari și înaintă, împreună cu ei, spre bornă, unde 
forțele vandale se aflau acum aglomerate într-o dezordine totală. Cavaleria 
coborâse de pe dealul care domina poziţia ca să se uite la ce se petrece în 


vale și rămase locului pentru a se ralia lamentaţiilor generale prilejuite de 
moartea lui Ammatas. Geilimer, căruia i se adusese acum la cunoștință 
înfrângerea și uciderea nepotului său, de mâna hunilor massageţi, se bâlbâia 
nemângâiat; nimeni nu mai putea aştepta de la el vreo idee sau acţiune 
militară. 

Belizarie, surprins dar mulţumit de ceea ce zări, îşi împărţi imediat 
escadroanele în două mase compacte și le trimise sus, pe dealuri, de ambele 
părți ale defileului; și, după ce luară poziţie, ordonă prin semnale un atac 
simultan asupra mulţimii ce se afla jos, între ele. Nori de săgeți ucigătoare 
precedau această șarjă impetuoasă, iar panta dealului îi dădu un impuls 
irezistibil. Sute de dușmani căzură la primul atac. Escadroanele se degajară 
şi, după ce se retraseră puţin în sus pe pantă și dezlănţuiră un alt nor de 
săgeți, șarjară încă o dată. Repetară această manevră iarăși şi iarăşi. În mai 
puţin de jumătate de oră, toți vandalii supraviețuitori - afară de cele două- 
trei escadroane rămase în defileu și deci izolate de corpul principal - o 
rupseră la fugă spre mocirla sărată, unde un mare număr dintre ei fură 
încercuiți şi omorâţi de hunii massageţi. În ce-l priveşte pe loan Armeanul, 
oamenii săi se-mprăștiară într-atât, prădând cadavrele de pe câmpia din faţa 
Cartaginei, încât nu-i mai putea aduna cu ușurință. Sosirea lui Pharas nu 
ajută prea mult, căci exista pradă suficientă și pentru herulienii săi; trecu 
câtva timp până ce forţa reunită de şapte sute de călăreţi se întoarse ca să-i 
dea ajutor lui Belizarie, sosind tocmai înainte de sfârșit și desăvârșind 
victoria printr-o șarjă în susul defileului. 

A fost o bătălie despre care Belizarie spunea mai târziu: 

— Sunt mulțumit, dar mi-e rușine: mă simt ca un jucător de șah 
strâmtorat rău de tot, al cărui adversar nestăpânit dă cu piciorul succesului, 
sacrificându-și piesele cele mai bune. Poate că, la urma urmelor, ar fi trebuit 
să accept sfatul amiralului şi să mă îndrept direct asupra Cartaginei; căci, 
apărat cu hotărâre, defileul de la bornă ar fi fost o barieră de netrecut. 

În dimineaţa următoare sosi stăpâna mea, cu infanteria, și înaintarăm cu 
toții spre Cartagina. Sosirăm după-amiază târziu şi găsirăm porţile 
aşteptându-ne larg deschise. Dar Belizarie interzise intrarea în oraș, nu atât 
pentru că s-ar fi temut de o ambuscadă, cât mai degrabă pentru că nu avea 
încredere că trupele se vor abţine de la jaf. Cartagina era un oraş roman 
eliberat, nu un oraș vandal cucerit și orice act de violență ar fi fost 
nepotrivit. Jubilând, cetăţenii aprinseră aproape în fiecare fereastră 
lumânări sau lămpi, aşa că oraşul era iluminat ca pentru un festival; și, de 
acolo de unde ne aflam, oferea o priveliște foarte frumoasă, fiind clădit pe un 
teren ce se ridica în trepte. Cetăţenii înfierbântaţi veniră în fugă ca să ne 
viziteze tabăra, aducând cununi și daruri pentru soldaţi. Ce păcat, strigară ei, 


că nu ne este permis să participăm la scenele minunate, de bucurie 
nereținută, care se desfășoară în oraş. Vandalii ticăloşi, care nu izbutiseră să 
fugă, au căutat cu toţii azil în biserici; pe străzi aveau acum loc imense 
procesiuni, conduse de episcopi, alcătuite din creştini ortodocşi, care cântau 
şi ovaționau. 

În seara aceea sosi flota - căci vântul se schimbase tocmai când vasele 
ocoleau Capul Bonn, şi ancoră în lacul Tunis - toate corăbiile, afară de o mică 
escadră de nave de război, care plecă într-o expediţie neautorizată, spre 
portul exterior al Cartaginei, unde echipajele prădară antrepozitele. Când 
Belizarie află că flota a sosit, zise: 

— Totuşi, văd acum că dacă aş fi acceptat sfatul amiralului, riscând 
vânturi nefavorabile, şi o bătălie navală, aş fi făcut o alegere greşită. Căci un 
atac asupra Cartaginei, dinspre mare, ar fi fost o nebunie. Fortificațiile 
portului nu ar fi putut fi străpunse, zidurile dinspre mare fiind imense și 
bine apărate. Și, dacă nu ar fi avut loc panica stârnită de vestea înfrângerii 
regelui Geilimer, care a determinat garnizoana să îndepărteze marile 
zăgazuri de la intrarea în lacul Tunis şi în portul exterior, pentru a putea fugi 
pe toate navele ce se aflau la îndemână, flota noastră nu ar fi putut pătrunde. 
Ar fi fost o problemă fără soluţie. Nu ar fi trebuit să întreprindem niciodată 
expediția cu forțe atât de mici. Dar oare cu forțe mai mari am fi avut 
asemenea succes? 

Dimineaţa următoare, când se lumină de-a binelea, debarcă infanteria 
marină. După ce dădu ordine severe, subliniind importanţa pe care o avea 
menținerea unor raporturi bune cu băștinașii, Belizarie intră, cu toată 
armata, în Cartagina. Apoi, încartiruirea fiind pusă la punct încă din seara 
anterioară, fiecare detașament se deplasă spre strada care îi fusese 
repartizată, într-o ordine tot atât de perfectă, de parcă totul s-ar fi petrecut 
la Adrianopol sau la Antiohia sau chiar Constantinopol. Stăpâna mea 
Antonina se duse cu Belizarie la palatul regal, pe care-l luară în stăpânire, ca 
reşedinţă; la ceasul prânzului ne așezarăm cu toţii la masă, în sala de 
banchete, ca să consumăm mâncărurile pe care le comandase Ammatas în 
vederea banchetului pe care intenționa să-l ofere regelui Geilimer; furăm 
serviţi de slugile regale. După aceea, Belizarie se așeză pe tronul lui Geilimer 
şi împărţi dreptate, în numele împăratului. Ocuparea orașului se 
desfășurase atât de liniştit, încât treburile curente nici nu fuseseră 
întrerupte. Afară de cazul prădării antrepozitelor, pentru care ordonă o 
anchetă severă, nu se comise nicio crimă care să trebuiască pedepsită și s-au 
depus numai puţine plângeri. 

Ziua aceea fu sărbătoarea Sfântului Ciprian, patronul Cartaginei, deşi mai 
lipseau două luni până la data exactă; motivul era că furtuna Sfântului 


Ciprian - un vânt violent, dinspre nord-est, care este așteptat îndeobşte la 
mijlocul lui septembrie - o luase, la rândul său, înaintea calendarului şi 
mânase flota noastră, nevătămată, în port. Catedrala Sfântului Ciprian, pe 
care, cu ani în urmă, şi-o însuşiseră arienii ca lăcaș de reculegere, se afla din 
nou în mâinile ortodocșilor, aşa că sărbătoarea fu petrecută în triumf 
bisericesc și cu osanale. 

Oraşul este mare, plin de prăvălii și statui și colonade din marmură 
locală, galbenă, și băi și oboare şi un mare Hipodrom pe deal - în fapt cu de 
toate cele ce trebuie să aibă un oraş, deși pieţele nu sunt atât de mari ca cele 
din Constantinopol, și străzile sunt mult mai înguste. Strălucirea libertăţii 
stărui vreme de săptămâni pe chipul locuitorilor și fiecare zi părea o 
sărbătoare. Ușurinţa extraordinară cu care fuseseră învinşi vandalii 
constituia aproape unicul subiect de conversaţie și, pentru a o explica, 
fiecare începu să-şi evoce visele profetice şi prevestirile din casă. 

O indicație profetică fu descoperită până și într-un cântecel al copiilor de 
școală, care circula de multă vreme pe străzi: 


Gamma pe Beta îl va izgoni; 
Dar lucrurile se vor inversa 
Beta pe Gamma îl va surghiuni, 
Orbindu-l cu praștia sa, 


Cântecul acesta era luat dintr-un abecedar utilizat în școlile mânăstirești 
în vederea însușirii alfabetului grecesc: prima literă, a/fa, trebuia memorată 
ca litera inițială a cuvântului anthos, şi gamma ca a cuvântului Gallos, un 
suliţaş gal. Figurile acestea erau desenate de călugări în abecedare, pentru a 
fixa literele în memoria copiilor. Dar copiii își închipuiau că noţiunile de 
balearic și de gal, care figurau pe pagini opuse ale broșurii de pergament, 
sunt adverse. Aşa că, jucându-se de-a „Galul şi balearicul”, unul dintre copii 
făcea pe galul care-l urmărea pe celălalt, pe balearic, cu un băț; de îndată ce-l 
prindea, galul o rupea la fugă, şi balearicul, urmărindu-l, arunca după el cu 
pietricele. Cântecelul se referea la acest joc. Dar interpretarea populară - 
care-i atribuia calităţi profetice - o traducea în felul următor: regele Geiseric 
îl izgonise pe Comitele Bonifaciu, generalul roman care-l invitase din 
Andaluzia, iar acum Belizarie i-a pus pe fugă pe regele Geilimer și i-a ucis pe 
fratele și pe nepotul său. Căci inițialele corespundeau perfect. 

Belizarie însuși nu avu vreme să se felicite pentru victorie sau să 
analizeze profeţiile. Puse neîntârziat la lucru un număr de prizonieri 
vandali, precum și pe toţi zidarii disponibili, muncitorii necalificaţi din oraș 
și numeroși marinari, ca și toate unitățile de infanterie pe care le putea 


dispensa de serviciu în garnizoană; şi anume îi puse la reconstruirea zidului 
dinspre uscat al orașului, care se deteriorase într-atât, încât părea aproape o 
ruină, și la săpatul unui şanţ larg, adânc, prevăzut cu o palisadă, în faţa și în 
jurul zidurilor. Era o lucrare mare. Căci deși orașul, așezat pe promontoriul 
bombat, este apărat din trei părți de apă, fortificațiile lui au o lungime 
enormă: o linie triplă, de șapte mile, tăind de-a curmezișul gâtul 
promontoriului, cu ziduri înalte de patruzeci de picioare şi turnuri 
puternice, la intervale; și un zid interior, de cincisprezece mile lungime, la fel 
de puternic, înălțat de jur împrejur, la nivelul la care terenul începe să se 
ridice; şi întărituri de coastă. Există două porturi întărite - cel exterior, 
pentru nave comerciale, și cel interior, pentru nave de război; dintre acestea 
din urmă, pot fi ancorate chiar și două sute în acelaşi timp. La sosirea 
noastră, portul interior era gol: partea cea mai mare a flotei vandale era 
plecată cu Zazo în Sardinia, alte corăbii fuseseră trimise la Tripoli, iar cu 
restul fugise garnizoana. 

O zi sau două mai târziu se semnală apropierea unei nave de război 
vandale, căreia i se permise să intre, nestingherită, în port: era limpede că 
echipajul habar nu are că oraşul căzuse în mâinile noastre. Căpitanul fu 
arestat îndată după debarcare; rămase trăsnit aflând de schimbarea 
intervenită în suveranitatea orașului. Aducea o scrisoare către regele 
Geilimer din partea fratelui său Zazo, anunțând victorie deplină în Sardinia 
şi exprimând încrederea că flota imperială, despre care se raportase că se 
îndreaptă spre Cartagina, a fost distrusă precum se cuvine. În vremea 
aceasta, regele Geilimer își reorganiză forțele la Bulla - un oraș în interior, la 
distanță de patru zile de marș spre răsărit, fosta capitală a regilor numizi. 
Trimisese, cu una din galerele sale staționate mai jos, pe coastă, o scrisoare 
lui Zazo, implorându-l să se întoarcă. 

Două săptămâni mai târziu Zazîn 
acelaşi timp. La sosirea noastră, portul interior era gol: partea 
cea mai mare a flotei vandale era plecată cu Zazo în Sardinia, 
alte corăbii fuseseră trimise la Tripoli, iar cu restul fugise 
garnizoana. 

O zi sau două mai târziu se semnală apropierea unei nave de 
război vandale, căreia i se permise să intre, nestingherită, în 
port: era limpede că echipajul habar nu are că oraşul căzuse în 


mâinile noastre. Căpitanul fu arestat îndată după debarcare; 
rămase  trăsnit aflând de schimbarea  intervenită în 
suveranitatea oraşului. Aducea o scrisoare către regele Geilimer 
din partea fratelui său Zazo, anunțând victorie deplină în 
Sardinia şi exprimând încrederea că flota imperială, despre care 
se raportase că se îndreaptă spre Cartagina, a fost distrusă 
precum se cuvine. În vremea aceasta, regele Geilimer îşi 
reorganiză forţele la Bulla - un oraş în interior, la distanţă de 
patru zile de marş spre răsărit, fosta capitală a regilor numizi. 
Trimisese, cu una din galerele sale staționate mai jos, pe coastă, 
o scrisoare lui Zazo, implorându-l să se întoarcă. 

Două săptămâni mai târziu Zazo se întoarse cu toată armata 
în Africa - Sardinia este aşezată la numai o sută cincizeci de 
mile spre nord - şi-şi îmbrăţişă fratele întâlnit pe şesul de la 
Bulla. Cum stăteau acolo, plângând în tăcere, fiecare înlănţuit în 
braţele celuilalt, alcătuiau parcă o statuie a dragostei frăţeşti, ce 
ar fi adus onoare şi avere oricărui sculptor care ar fi reprodus-o. 
Şi fără cuvinte, urmând exemplul regal, fiecare dintre oamenii 
lui Zazo alese pe unul dintre oamenii lui Geilimer pentru o 
îmbrăţişare similară, după care toţi începură să plângă şi să-şi 
frângă mâinile. Trebuie să fi fost o privelişte dintre cele mai 
fantastice! 

Apoi armatele vandale reunite porniră împotriva Cartaginei. 
Geilimer rămase uimit găsind întăriturile exterioare apărate de 
un şanţ cu palisadă, proaspăt săpat, şi cele mai multe puncte 
slabe ale primului dintre cele trei ziduri, reparate. Nu îndrăzniră 
să atace zidul, care era apărat de infanterie ce trăgea cu 
precizie; se mulţumiră să întrerupă apeductul, lung de cincizeci 
de mile, care aprovizionează oraşul cu apă. Dar Belizarie, 
precaut, deviase provizoriu apa băilor şi lacurilor subterane. 
Vandalii întrerupseră, de asemenea, aprovizionarea oraşului cu 
fructe şi zarzavaturi din interiorul ţării, ceea ce nu afectă însă 
prea mult locuitorii, care se puteau aproviziona dinspre mare şi 
din propriile lor grădini. A fi vandal în Africa însemnase a trăi 
scutit de orice impozit şi a beneficia de privilegii feudale, astfel 
încât suburbia vandală a Cartaginei, aşezată la dreapta oraşului 
vechi, privit dinspre mare, era alcătuită din reşedinţe superbe, 
împrejmuite fiecare de câte un parc cu livezi şi grădini de 
zarzavat întinse. Belizarie alesese aceste reşedinţe pentru 
încartiruirea trupelor; şi cum era o toamnă rodnică, eram foarte 


bine aprovizionaţi cu de toate. De asemenea, silozurile de 
cereale ale oraşului erau bine aprovizionate. 

Apoi regele Geilimer încercă, în taină, să convingă unele 
dintre trupele noastre să se răscoale: pe goții din Tracia, care 
erau arieni, coreligionari cu vandalii, şi pe hunii massageţi, care 
erau nemulţumiţi - deoarece, când se semnase pacea cu Persia 
nu fuseseră trimişi acasă, în stepele lor de baştină, de partea 
cealaltă a imperiului persan, precum li se făgăduise iniţial, ci 
fuseseră îmbarcaţi pentru Africa. La auzul acestei oferte 
necinstite, goții râseră pur şi simplu şi o raportară imediat; dar 
trecu o vreme până ce Belizarie, tratându-i pe huni cu onoruri 
speciale şi invitându-i la câteva banchete, le recâştigă 
încrederea şi îi determină să mărturisească faptul că discutaseră 
serios propunerea vandalilor - precum aflase dinainte, de la 
locotenentul său, Aigan. Hunii îi explicară că nu doresc să fie 
reţinuţi în Africa, în chip de unităţi de garnizoană, nici să 
trăiască şi să moară atât de departe de patria lor. Ispite ca 
veşminte de mătase, vase de cristal pentru a bea kavasse, 
pântecele plin şi femeile grase şi iubăreţe nu puteau trage mai 
greu în cumpănă decât nostalgia după stepele lor bătute de 
vânturi şi căruțele în care hălăduia poporul lor. Belizarie jură pe 
onoarea lui că li se va îngădui să se întoarcă acasă îndată ce 
vandalii vor fi bătuţi în mod hotărâtor; ei, în schimb, îşi reînnoiră 
jurământul de loialitate. 

Când, devreme în luna decembrie, zidul era gata reparat şi 
devenise din nou, chiar şi fără şanţ lesne de apărat de-a lungul 
celor şapte mile, Belizarie luă hotărârea de a-şi scoate armata 
împotriva vandalilor. Dacă acum ar fi fost înfrânt, avea cel puţin 
un loc sigur în care se putea retrage. Comandă personal 
infanteria, care alcătuia corpul principal al armatei. Unitatea de 
avangardă - alcătuită din toată cavaleria, cu excepţia a cinci 
sute de cuirasieri din Regimentul de casă pe care îl ţinu în 
spate, cu el, - găsi duşmanul la Tricamaron, la douăzeci de mile 
distanţă, şi-l atacă neîntârziat, precum i se ordonase. Caracterul 
acestei bătălii fu cu totul neobişnuit. Vandalii, deşi se aflau iarăşi 
într-o covârşitoare superioritate numerică, stătură prosteşte în 
defensivă, de parcă ar fi fost recruți de infanterie, de calitate 
inferioară. loan Armeanul, în fruntea restului de o mie de 
cuirasieri de casă, încercă să-i momească, să-i determine să 
iasă împotriva lui, prin atacuri de hărţuială. Până la urmă, 


văzând că nu se urnesc şi, dându-şi seama că îşi pierduseră tot 
curajul, şarjă de-a binelea, desfăşurând stindardul imperial. 
Datorită unei superstiții oarecare, Geilimer ordonase oamenilor 
săi să depună lancea şi sulița şi să se lupte numai cu săbiile, 
ceea ce îi dezavantajă considerabil. 

Curând, Uliaris avu norocul să-l omoare pe Zazo, cu o 
aruncare de lance; când vestea morţii lui se răspândi, centrul 
vandal se frânse şi năvăli îndărăt, în tabără. Indată ce atacul se 
generaliză, aripile urmară exemplul centrului, fără o singură 
lovitură de armă. Această bătălie, care urma să hotărască 
destinul unui mare regat, se desfăşură fără multă vărsare de 
sânge şi fără lupte din plin; de la început până la sfârşit abia 
dacă dură un ceas. Pierdurăm cincizeci de oameni, iar ei opt 
sute. Infanteria noastră nu ajunse nici de data aceasta să 
participe la acţiune, aflându-se la distanţă de o jumătate de zi 
de marş, în urmă. Sosi târziu după amiază şi se pregăti să atace 
tabăra vandală, care consta dintr-un inel vast, alcătuit din 
căruţe de ţară, cu coviltir, apărat de o palisadă şubredă. 

Când regele Geilimer zări corpul principal al forţelor noastre 
apropiindu-se, îl luă în braţe pe nepotul său favorit, fiul mai mic, 
de şase ani, al lui Ammatas, îl aşeză pe crupa calului, îi spuse 
să-l ţină strâns şi plecă în galop cu el, urmat de o suită de 
cumnaţi şi veri şi alte neamuri, fără să lase generalilor săi măcar 
un cuvânt de explicaţie sau de scuze. După un asemenea 
exemplu de laşitate din partea suveranului, generalii nici nu se 
gândiră să organizeze apărarea taberei. Escadron după 
escadron, armata se împrăştie în toate direcţiile: un preludiu 
ruşinos la o scenă ruşinoasă. 

Cucerirăm tabăra fără o lovitură de sabie şi, odată cu ea, tot 
ce conţinea; oamenii rupseră rândurile şi neîntârziat începu 
jocul de-a apucă-tot. Niciodată nu se oferise unei trupe meritorii 
asemenea pradă. Nu numai că exista pradă de aur şi juvaiere, 
atât bisericeşti cât şi personale, şi fildeş sculptat şi mătăsuri în 
lăzile de pe căruţe, dar şi pradă omenească - femeile şi copiii 
vandali, pe care bărbaţii îi lăsaseră în voia soartei, ca nişte 
ticăloşi. Belizarie declarase răspicat că, deşi vechiul obicei 
ostăşesc dă drept învingătorului după bătălie să jefuiască tabăra 
duşmanului, va spânzura sau va trage în ţeapă orice bărbat pe 
care-l va găsi vinovat de viol, căci aceasta constituie o încălcare 
a legilor lui Dumnezeu. Belizarie, precum ştiţi, avea obiceiul de 


a impune ordine de felul acesta şi emitea o lege numai o 
singură dată - nu ca stăpânul său Justinian, care adeseori 
publica iarăşi şi iarăşi unul şi acelaşi edict, deoarece, lipsit de 
hotărârea de a-l impune, încerca pe această cale să menţină 
proaspătă în memoria supuşilor săi cel puţin ameninţarea 
pedepselor. 

Aşa că nu avu loc niciun viol, în sensul că femeile ar fi fost 
siluite, împotriva voinţei lor. Dar se făcu multă dragoste în toată 
legea, mai ales din iniţiativa femeilor, dintre care multe erau 
extrem de arătoase şi aproape toate de statură înaltă. Pentru că 
nu aveau niciun motiv să rămână credincioase bărbaţilor care le 
părăsiseră cu atâta laşitate. Mai mult decât atâta - femeile 
adoptară un punct de vedere practic: având de înfruntat 
perspectiva sclaviei, nu le mai rămânea nicio şansă de a-şi relua 
viaţa comodă din Cartagina, întreruptă de această campanie 
neplăcută, decât în postura de soţii ale oamenilor noştri - 
bărbaţii care s-au dovedit a fi mai vrednici. Multe dintre ele 
trebuiau să ţină seama şi de copii. Presupuseră - asemenea 
multora dintre oamenii noştri - că odată ce luptele se vor 
isprăvi, armata de invazie va deveni aristocrația militară a 
Africii, deposedându-i pe vandali de toate proprietăţile lor 
personale, roman pe vandal, unul câte unul. Oamenii noştri 
fuseseră încurajați în această presupunere de o predică, rostită 
în catedrală de episcopul de Cartagina, pe un text al 
Evanghelistului Luca: „Când un bărbat puternic, înarmat, îşi 
păzeşte palatul, bunurile sale sunt în bună pace. Dar când unul 
mai puternic va veni peste el, acesta îi va lua toată armura în 
care avusese încredere şi-i va împărţi avuţia.” Perspectiva 
aceasta, de a deveni nobili într-o ţară atât de prosperă şi de 
plăcută, îi încântă pe toţi; singura excepţie o constituiră 
massageţii. 

Nu ştiu să spun dacă era comic sau mai degrabă tragic să vezi 
femeile acestea alegând, zor-nevoie, un soţ potrivit şi oferindu- 
li-se, făgăduindu-le ca zestre pământuri şi vite şi case frumos 
mobilate la Cartagina. Oamenii, cu excepţia goților din Tracia, 
nu înțelegeau o iotă din limba vandală. Dacă o femeie nu era 
deosebit de atrăgătoare sau nu se oferea unui bărbat odată cu 
cantitatea de aur şi bijuterii în sân, bărbatul se scutura de dânsa 
şi pornea în căutarea unei afaceri mai bune. În ce priveşte 
numărul, exista cel puţin o femeie vandală pentru fiecare om 


din armata noastră. Câteva femei dintre cele mai modeste se 
înghesuiră în jurul meu, pentru că eram eunuc, sperând că o 
căsătorie cu mine le va feri deopotrivă castitatea şi libertatea. 
Stăpâna mea, la fel, primi nenumărate oferte din partea unor 
femei dornice de a intra în serviciul ei. Ea fusese printre primii 
care intraseră în tabără, şi adunase din căruţe, cu ajutorul 
slugilor ei, un morman întreg de comori. 

Libertatea jafului şi a plăcerilor trupeşti fiind totală, armata se 
dezorganiză complet. Dacă, după două ceasuri, o singură 
unitate de vandali ar fi încercat să recucerească tabăra, ar fi 
dobândit un triumf uşor. Soldaţii noştri îşi umpluseră căştile din 
butoaiele cu vin dulce de pe căruţe şi acum umblau de colo 
până colo, certându-se, jefuind, cântând strident şi fals, 
vânzându-şi unul altuia obiecte - cu care nu ştiau să umble, sau 
care pentru ei nu aveau nicio utilitate - pe sume mici de bani 
peşin, acceptând mângâierile femeilor şi, în sfârşit, colindând în 
afara taberei, în căutarea altei prăzi, ascunsă poate de fugari în 
peşteri învecinate sau pe sub pietre. Această forfotă şi 
dezordine generală, sălbatică, continuă toată noaptea. Belizarie, 
însoţit de şase oameni, se deplasă dintr-un punct într-altul, cu 
intenţia de a înăbuşi cu mâna grea actele de violenţă, oriunde 
va da peste ele. Ostaşii erau atât de ameţiţi de întorsătura 
bruscă şi favorabilă a destinului, majoritatea dintre ei devenind 
dintr-o singură lovitură destul de bogaţi, încât acum erau cu toţii 
convinşi că acest câştig le îngăduia să se retragă, fără a mai 
avea alte obligaţii militare. 

Când mijiră zorile, Belizarie se urcă pe o movilă din mijlocul 
taberei, cu stăpâna mea alături de el, şi cu glas tare făcu apel la 
disciplină, exagerând voit primejdia iminentă a unui contraatac. 
Intâi nu primi niciun fel de răspuns. Atunci luă o goarnă şi sună, 
cu gura lui, „Adunarea Albilor”; cuirasierii lui de casă îşi aduseră 
încet aminte că pedeapsa pentru lipsă la trecerea în revistă era 
biciuirea severă. Aşa că se adunară unul câte unul, chiar şi fără 
tragere de inimă, târându-şi prada după ei, cu ajutorul familiilor 
de curând dobândite. La propunerea stăpânei mele, Belizarie 
trimise îndărăt, spre Cartagina, un convoi în care se încărcă 
prada, bunurile fiind legate în baloturi şi îngrămădite în căruțele 
capturate: o căruţă pentru fiecare jumătate de secţiune şi 
prizonierii respectivei jumătăţi de secţiune mergeau alături, sub 
paza câte unui soldat mai bătrân, responsabil. 


Apoi îl trimise pe loan Armeanul, cu două sute de oameni, în 
urmărirea regelui Geilimer, cu ordinul de a-l aduce îndărăt, viu 
sau mort, oriunde l-ar găsi; şi Uliaris, care pe drept cuvânt se 
mândrea cu succesul pe care-l avusese ucigându-l pe Zazo, se 
prezentă, voluntar, să-l însoţească. Belizarie ordonă acum o 
trecere în revistă generală, amenințând că şarjează cu lancea 
gloata de soldaţi beţi, dacă nu se întorc la datorie; ceea ce şi 
făcură însă curând. Trimise cavaleria să curețe de vandali 
împrejurimile; mai multe mii de vandali fură găsiţi în sanctuarele 
bisericilor din sate. Li se cruţară vieţile şi fură mânaţi, fireşte, 
dezarmaţi, sub pază de infanterie, în direcţia Cartaginei. 

loan Armeanul şi Uliaris îl urmăriră pe Geilimer timp de cinci 
zile şi cinci nopţi, în direcţia Hippo Regius, un port prosper, la 
circa două sute de mile la vest de Cartagina şi l-ar fi ajuns din 
urmă chiar în ziua următoare, dacă nu intervenea un accident 
dintre cele mai nefericite. În zori, Uliaris, simțind că-i este frig, 
bău o mare cantitate de vin, ca să se încălzească. Stomacul lui 
fiind gol, se îmbătă şi începu a vorbi şi a glumi cam nebunatic, 
înfrăţindu-se cu toţi. Un sergent bătrân îl dojeni şi-i spuse: 

— Nobile Uliaris, dacă te-ar vedea stăpânul tău Belizarie, ai fi 
în primejdie să fii tras în ţeapă. 

— AŞ, răspunse Uliaris. Omul care e în stare să tragă drept la 
ţintă nu este beat. 

Zicând acestea, ochi prima ţintă ce i se ivi în faţă - o pupăză 
cu pene pestriţe şi mot galben, cocoţată pe o tufă ţepoasă, pe o 
movilă apropiată. Săgeata plecă, sfârâind, şi Uliaris strigă: 

— Oare aşa trage un om beat? Precum i-am spus eu însumi 
stăpânului nostru, la Abydos: niciun om beat nu ar trebui să 
mânuiască arme! 

Toţi râseră, pentru că trăsese mult peste ţintă. Dar râsul li se 
curmă repede, deoarece de dincolo de movilă li se strigă că a 
fost rănit un om, care se dovedi a fi însuşi loan Armeanul; 
săgeata i se înfipsese în gât, sub apărătoare. 

Urmărirea regelui Geilimer conteni pentru o vreme. 

loan Armeanul muri câteva clipe mai târziu, în braţele lui 
Uliaris, şi acesta covârşit de ruşine şi groază, se refugie în 
sanctuarul bisericii unui sat apropiat; aşa că soldaţii fură lăsaţi 
fără căpetenie. Moartea lui loan fu primul doliu pe care îl încercă 
Belizarie, dar îl suportă fără vaiete zgomotoase, cum făceau 
vandalii. Când soldaţii îi relatară remuşcările lui Uliaris şi 


ultimele cuvinte ale lui loan Armeanul: „În numele dragostei tale 
pentru mine, iubite stăpâne, te implor să nu te răzbuni pe 
vechiul nostru camarad” - îl iertă pe Uliaris-. loan Armeanul fu 
înmormântat în locul acesta şi Belizarie înzestră mormântul cu 
un venit perpetuu. În afară de împărtăşanie, Uliaris nu se mai 
atinse de vin tot restul vieţii. După mulţi ani, când pentru el se 
încheiase vremea campaniilor, se călugări şi-l sluji pe Dumnezeu 
la mânăstirea Sfântului Bartimeu, la Blachernae, lângă Cornul 
de Aur. 

Belizarie reluă personal urmărirea regelui Geilimer, care fu 
gata să scape din Africa, într-o navă încărcată cu comori. 
Incercă să ajungă la aliatul său, regele vizigoților, în Spania. Dar 
un vânt potrivnic îl mână îndărăt, la Hippo Regius; se refugie la 
un trib prieten, de mauri, pe un munte prăpăstios, numit 
Pappua, care se ridica nu departe de Hippo, cu vedere peste 
mare. Corabia cu tezaurul său căzu în mâna lui Belizarie, care 
nu-şi putea îngădui, totuşi, să zăbovească prin vecinătăţi până 
ce prada va fi întregită cu coroana şi persoana lui Geilimer. Era 
nevoie de el în altă parte. Aşa că, după ce acceptă supunerea 
autorităţilor locale de la Hippo, începu să caute în jurul său un 
soldat de încredere, căruia să-i încredinţeze asedierea muntelui 
Pappua; şi dădu peste fratele său de sânge, Pharas, care îşi 
asumă misiunea. În vreme ce Pharas şi herulienii săi făcură 
tabără la piciorul muntelui, împiedicându-l pe Geilimer să scape, 
Belizarie îşi continuă misiunea de a-i prinde şi a-i dezarma pe 
vandalii fugari, pe tot cuprinsul diocezei. Îşi adună prizonierii la 
Cartagina şi-i folosi ca lucrători la fortificaţii. 

De asemenea, trimise expediţii spre părţile detaşate ale 
imperiului vandal, ca să le recâştige la supunere, sporindu-şi 
totodată armata cu recruți din rândurile romanilor africani. 
Trimise în Corsica şi Sardinia o expediţie ce purta cu ea capul lui 
Zazo, ca dovadă că nu minţea revendicând cucerirea Cartaginei; 
o alta în Maroc, cu capul lui Ammatas, care înainte vreme 
guvernase această ţară; o alta la Tripoli; şi iarăşi alta în insulele 
Baleare, atât de rodnice, bogate în ulei de măsline, în migdale şi 
smochine. Toate regiunile şi insulele acestea se supuseră 
imediat autorităţii sale. 

Singurul eşec îl încercă în Sicilia, unde, în numele lui Justinian, 
pretinse promontoriul de la Lilybaeum, ca făcând parte din 
imperiul vandal, pe temeiul că trecuse sub suveranitatea 


coroanei gote odată cu zestrea pe care regele Teodoric o 
dăduse regelui Hilderic, împreună cu sora lui. Goţii din Sicilia 
refuzară să predea acel colţ, deşi stâncos şi pustiu de-a binelea, 
şi ajutară mica garnizoană vandală, staționată aici, să-i 
izgonească pe oamenii lui Belizarie. Atunci Belizarie scrise o 
epistolă severă guvernatorului Siciliei, reafirmând dreptul 
inalienabil al lui Justinian şi amenințând, în caz de refuz, cu 
războiul; căci îşi dăduse seama că a prinde picior în Sicilia, 
constituie o garanţie sigură împotriva unei eventuale invazii a 
goților în Africa. Pomenesc de această afacere a promontoriului 
Lilybaeum, deoarece mai târziu ea dobândi mare însemnătate 
politică. 

Să-mi fie îngăduit să închei acest capitol cu sfârşitul poveștii 
regelui Geilimer. lată-l deci pe muntele Pappua, cu nepoţii, verii 
şi cumnaţii săi, trăind laolaltă cu membrii sălbatici ai tribului de 
mauri, fără nădejde de scăpare; care om se putea simţi mai 
nenorocit, în toată Africa? Căci dacă vandalii puteau fi descrişi 
ca națiunea cea mai înrobită de lux din toată lumea, vecinii lor, 
maurii, erau cei mai loviți de sărăcie, trăind în tot cursul anului 
sub pământ, în bordeie care erau fie reci, fie sufocante, după 
anotimp. Dormeau pe jos, fiecare cu o piele de oaie sub el şi 
purtau aceeaşi cămaşă aspră şi acelaşi burnuz cu glugă, vara şi 
iarna deopotrivă; nu aveau niciun fel de armură demnă de 
menţionat şi posedau numai foarte puţine obiecte. Pâinea, vinul 
şi uleiul lipseau cu desăvârşire din hrana lor, care consta din 
apă, ierburi şi turtă de orz nedospită, făcută nu din făină 
măcinată, ci din boabe strivite într-o piuliţă grosolană, şi coaptă 
apoi în spuză. 

Ar fi greu să subestimez suferinţele lui Geilimer şi ale familiei 
sale. Erau nevoiţi să arate recunoştinţă prietenilor lor mauri, 
pentru ospitalitatea mizeră pe care le-o ofereau; şi cum Pharas 
stătea de veghe neclintit, nu le parveneau provizii proaspete. 
Curând, orzul începu să se isprăvească. Nu aveau niciun fel de 
distracţie, nici băi, nici cai, nici femei încântătoare, nici muzică; 
şi departe de tot, la mare distanţă, sub ei, puteau vedea zidurile 
albe şi turnurile de la Hippo Regius, şi ovalul Hipodromului, şi 
corăbiile intrând şi ieşind din port, cu pânzele ridicate; şi printre 
masele sumbre şi compacte de verdeață - livezile - străluceau 
mici pete argintii - iazurile reci, cu peşte. 


Pharas, plictisindu-se de asediu, încercă un asalt asupra 
muntelui stâncos; dar herulienii săi fură respinşi cu pierderi 
grele de către garnizoana de mauri, care rostogoli peste ei 
bolovani. Hotărî să-l înfometeze pe Geilimer. Într-o zi îi scrise o 
scrisoare, care suna precum urmează: 


„Stimate Domn şi Rege, te salut. 

Sunt un simplu barbar şi cu desăvârşire needucat. Dar spun 
acestea unui scrib, care va însemna, presupun, cu fidelitate, ce 
am să-ți comunic. (Căci de nu, am să-l biciuiesc zdravăn.) Ce te- 
a apucat, dragul meu Geilimer, să stai, tu şi cu neamurile tale, 
cocoțați acolo, pe acel colț de stâncă pustie, cu o bandă de 
mauri despuiați, păduchioşi? Oare pentru că vrei să eviti să devii 
sclav? Ce este sclavia? Un cuvânt smintit. Care om viu nu este 
sclav? Toţi sunt. Oamenii mei sunt sclavii mei, doar că nu se 
cheamă aşa, şi eu sunt sclav la anda al meu, Belizarie; şi el la 
împăratul Justinian; şi Justinian, se zice, la nevastă-sa, frumoasa 
Teodora; şi ea la altcineva, nu ştiu la cine, poate că la 
Dumnezeul ei sau la un episcop oarecare sau altul. Vino jos, 
monarh al muntelui Pappua, şi devino un camarad-sclav la 
marele Belizarie, stăpânul şi anda al meu, la împăratul Justinian, 
sclavul unui sclav. Ştiu că Belizarie e dispus să-ți cruțe viața şi 
să te trimită la Kesarorda (Constantinopol) unde vei fi făcut 
patrician şi ţi se vor da moşii bogate şi-ţi vei petrece restul vieții 
în desfătări, printre cai şi pomi şi femei cu sânii plini, şi cu nasuri 
fermecător de mici. El îşi va da cuvântul, am toată încrederea, şi 
din moment ce ai această asigurare, ai totul. 

Semnat: 
X, semnul lui Pharas herulianul, 
binevoitorul tău.” 


Când citi această scrisoare, Geilimer izbucni în plâns. 
Folosindu-se de cerneala şi pergamentul pe care Pharas, 
prevăzător, le trimisese cu solul, răspunse pe scurt că onoarea îi 
interzice să se supună; căci războiul fusese un război nedrept. 
Se roagă ca Dumnezeu să-l pedepsească într-o zi pe Belizarie 
pentru toată suferinţa pe care a adus-o peste nevinovaţii de 
vandali. Şi isprăvi: „În ce mă priveşte, nu pot scrie mai mult; 
căci nenorocirea mi-a întunecat minţile. Rămâi deci cu bine, 


Pharas cel milos la inimă, şi trimite-mi, din pomana ta, o harpă 
şi un burete şi o singură pâine albă.” 

Pharas reciti de mai multe ori ultima frază, dar nu îi găsi 
înţelesul. Solul i-o interpretă însă: „Geilimer doreşte să încerce 
iarăşi mirosul şi gustul pâinii bune, pe care nu a mâncat-o de 
atâta vreme; şi buretele îi va sluji pentru tratarea unui ochi 
inflamat - căci maurii suferă de oftalmie, care este infecțioasă; 
iar harpa trebuie să asigure acompaniamentul muzical pentru o 
elegie pe care a compus-o despre propriile sale nenorociri”. 
Atunci Pharas, fiind un bărbat cu sentimente generoase, trimise 
darurile, dar nu-şi slăbi veghea. 

Intr-o zi, după ce asediul durase trei luni, regele Geilimer 
şedea într-o colibă, observând o femeie maură, gazda lui, care 
pregătea o minusculă turtă de orz. După ce sfărâmase orzul şi 
plămădise cu apă un aluat şi-l frământase puţin, îl pusese la 
copt, în spuza focului întreţinut cu ciulini uscați. Doi copii, 
nepoţelul său şi băiatul gazdei, se ghemuiseră alături de vatră, 
amândoi foarte flămânzi. Aşteptau cu nerăbdare să se coacă 
turta. Tânărul vandal suferea serios de viermi intestinali, luaţi de 
la copiii mauri, viermi care fură stomacului hrana şi astfel 
sporesc pofta de mâncare firească. Turta era numai pe jumătate 
coaptă, dar el nu mai putea aştepta şi o smulse din cenuşă şi, 
fără a o curăța sau a aştepta până se răceşte, o înfundă în gură 
şi începu să o mestece. Tânărul maur îl apucă de păr, îl izbi cu 
pumnul în tâmplă şi-l pocni între umeri, astfel încât turta îi zbură 
din gură; după aceea o mâncă el. 

Acest spectacol fu prea mult pentru sufletul sensibil al lui 
Geilimer. Luă imediat un băț ascuţit şi o bucată zdrenţuită de 
piele de oaie, făcu cerneală din mangal pisat şi lapte de capră, 
şi-i scrise din nou lui Pharas, spunând că se predă în condiţiile 
care îi fuseseră propuse: dar să i se dea întâi, în scris, cuvântul 
lui Belizarie. 

In felul acesta se isprăvi asediul, Belizarie dându-şi cuvântul; 
trimise o escortă, pentru a-l aduce pe Geilimer. Geilimer cobori 
de pe munte, cu tot neamul lui; şi câteva zile mai târziu, îl 
întâlni la Cartagina pentru întâia oară pe Belizarie, când acesta 
veni până în suburbii, ca să-l întâmpine. 

Am fost de faţă la această întâlnire, în suita stăpânei mele, şi 
am fost martor la purtarea jalnică, cu totul ieşită din comun, a 
regelui Geilimer. Căci pe când venea spre Belizarie zâmbi, dar 


zâmbetul i se prefăcu într-un râs isteric şi apoi râsul în plâns. Și 
în ochii lui Belizarie se zăriră lacrimi când îl luă pe fostul monarh 
de mână şi-l conduse într-o casă învecinată, ca să bea o gură de 


apă. Îl culcă pe un pat şi-l alină, precum alină o femeie un copil 
bolnav. 


CAPITOLUL XII 
CONSULATUL LUI BELIZARIE 


Deşi vandalii erau, fără niciun fel de îndoiala, zdrobiţi, maurii 
sălbatici din interior continuau să constituie o ameninţare 
pentru oamenii noştri şi pentru cele opt milioane de romani 
africani din dioceză. Maurii, al căror număr se ridica poate la 
două milioane, fuseseră în permanent război cu vandalii şi, pe 
măsură ce ultimii degeneraseră, puseseră treptat mâna pe 
teritoriile lor. Iniţial, când Belizarie debarcase, toţi, cu foarte 
puţine excepţii - printre care se numărau cei de pe muntele 
Pappua - se aliaseră cu el, promiţându-i ajutor împotriva 
duşmanului comun şi trimiţându-şi copiii la el, ca ostateci. Cei 
mai mulţi dintre mauri trăiesc în Maroc, o ţară care se află faţă-n 
faţă cu Spania, dar aşezările lor se întind de asemenea în 
interior, de-a lungul întregii coaste, de la Tripoli până la Oceanul 
Atlantic. Maurii pretind că sunt urmaşii acelor canaaniţi, pe care 
losua, fiul lui Nun, îi izgonise din Palestina. Din vremea în care 
împăratul Claudiu cucerise şi anexase Marocul - scurt timp după 
Răstignire - căpeteniile supreme nu erau recunoscute de vasalii 
lor şi nu li se dădea ascultare decât atunci când însuşi împăratul 
le acorda însemnele funcţiei. Însemnele constau dintr-un toiag 
de argint, canelat cu aur; o tichie în formă de coroană, din 
țesătură de argint, cu o bandă de argint; o pelerină albă, 
thessaliană, cu o broşă de aur pe umărul drept, în care era prins 
un medalion cu chipul împăratului; o tunică brodată cu aur; o 
pereche de cizme aurite. In ultima sută de ani, căpeteniile au 
acceptat aceste obiecte, ce-i drept bombănind, de la regii 
vandali, în mâna cărora trecuse suveranitatea Africii; dar pentru 
vasalii lor, faptul că însemnele, şi îndeosebi broşa, nu erau cele 
autentice, constituise adeseori un pretext pentru neascultare. 
De aceea, Belizarie câştigă favoarea acestor şefi oferindu-le 
toiege, tichii, pelerine, broşe, tunici şi cizme, aduse toate direct 
de la Constantinopol; şi cu toate că maurii nu se luptaseră 
alături de el în cele două bătălii în care puterea vandală fusese 
nimicită, ei n-au luptat nici împotriva lui. 

Dacă Belizarie ar fi fost lăsat să guverneze în mod paşnic 
Africa, în numele lui Justinian, neîndoielnic că ar fi înfăptuit 
minuni şi ar fi făcut dintr-însa un bastion permanent şi un 
antrepozit al întregului imperiu. Ar fi păstrat prietenia maurilor şi 


ar fi îmbunătăţit felul lor de trai. Intenţiona să recruteze din 
rândurile lor o forţă permanentă de cavalerie, pentru a o instrui 
în metode de luptă moderne, şi ar fi legat-o de persoana lui, în 
mod loial, prin daruri în pământ şi bani. Romanii africani i-ar fi 
furnizat infanteria de garnizoană, şi chiar începuse să 
instruiască recruți dintre ei. Dar proiectele acestea se 
spulberară, căci Belizarie, datorită geloziei subordonaţilor săi şi 
suspiciunii lui Justinian, fu împiedicat să-şi desăvârşească 
misiunea de consolidare. Doi dintre ofiţerii săi, agenţi secreţi ai 
lui loan de Capadocia, îi trimiseră lui Justinian un raport secret, 
în care se spunea că Belizarie se instalează făţiş pe tronul lui 
Geilimer şi pare a avea intenţia de a-l păstra pentru el şi pentru 
urmaşii săi; că după ocuparea taberei vandale, i-a înjurat în 
public pe ofiţerii şi pe oamenii săi, într-o manieră dintre cele mai 
brutale şi tiranice; că încheiase un tratat secret cu maurii 
sălbatici, pe care i-a convins să-i susţină puterea absolută; şi că 
se poartă cu o îngăduinţă suspectă faţă de prizonierii vandali. 
Ofițerii aceştia se aşteptau ca Justinian, credul cum este, să 
trimită un ordin pentru arestarea şi executarea lui Belizarie. 
Sperau să fie răsplătiți în modul cuvenit pentru zelul lor - poate 
cu funcţiile de guvernator al oraşelor Cartagina şi Hippo. 
Numele lor era loan, nepotul lui Vitalian, cunoscut îndeobşte ca 
„loan Sângerosul”, şi Constantin. Pentru cazul în care raportul s- 
ar fi rătăcit, îi trimiseră lui Justinian două exemplare ale 
aceleiaşi scrisori, în două pachete diferite, dintre care unul a 
ajuns la destinaţie. Dar stăpâna mea, care nutrea de mai multă 
vreme o bănuială împotriva acestor ofiţeri, a izbutit să 
intercepteze pe celălalt, scurt timp înainte ca pachetul să plece 
pe mare. 

Scrisoarea îl tulbură profund pe Belizarie. Nu putea nega că 
încheiase un tratat cu maurii, ca să-i furnizeze cavalerie, sau că 
a dat drumul la mulţi vandali mai bătrâni, sau că a împărţit 
dreptate de pe tronul regelui Geilimer, sau că i-a ocărit pe 
ofiţerii şi pe oamenii săi, în interesul disciplinii, în acea 
dimineaţă în care se urcase pe movila din tabăra de la 
Tricamaron. Numai concluzia - care-i contesta loialitatea - era 
falsă. Se hotări să nu întreprindă nicio acţiune împotriva lui loan 
Sângerosul sau a lui Constantin, nici măcar să nu le dea a 
înţelege că văzuse scrisoarea. Câteva luni mai târziu, sosi un 
mesaj măgulitor din partea lui Justinian, în care nu se pomenea 


nimic despre calomnii şi i se spunea să procedeze cum crede de 
cuviinţă - fie să se întoarcă la Constantinopol, cu prada şi cu 
prizonierii vandali, fie să le trimită sub comanda unui subaltern, 
el rămânând în Africa. Stăpâna mea Antonina stărui să se 
întoarcă neîntârziat, ca să spulbere orice fel de bănuială. Tinea 
deosebit de mult ca nu cumva prietena ei Teodora să o creadă 
neloială sau ingrată. Odată cu acest mesaj al lui Justinian, sosiră 
întăriri de cavalerie, în număr de patru mii, sub comanda unor 
ofiţeri buni, inclusiv un anumit Hildiger, care era logodit cu 
Marta, fiica stăpânei mele; aşa că acum Belizarie avu 
posibilitatea să retragă cea mai mare parte a cuirasierilor săi de 
casă, şi pe hunii massageţi, în vederea escortării prizonierilor 
vandali. 

Alese în locul său, drept guvernator, pe eunucul Solomon, în 
care avea cea mai mare încredere şi, în primăvară, după ce-i 
înmână lui Solomon instrucţiuni amănunțite, primite de la 
Justinian, cu privire la felul în care trebuie cârmuită Africa, se 
îmbarcă, stăpâna mea Antonina însoţindu-l. 

Noi, care ne întorceam la Constantinopol, nu-l invidiam pe 
Solomon pentru misiunea cu care rămăsese la Cartagina, 
deoarece instrucţiunile lui Justinian spuneau răspicat că, pe 
viitor, guvernatorul regatului recent cucerit nu trebuie să se 
reazime pe Constantinopol pentru a mai obţine alte forţe, ci 
trebuie să recruteze trupe locale şi, în acelaşi timp, să 
economisească trupele din garnizoană, reparând întăriturile şi 
clădind forturi de-a lungul frontierei. Optzeci de mii de 
cavalerişti vandali nu reuşiseră să împiedice incursiunile 
maurilor - cu toate acestea, sarcina lor urma să fie preluată cu 
succes de oamenii noştri, care nu erau decât a zecea parte a 
armatei vandale - şi, pe deasupra, regiunile câştigate de mauri 
trebuiau recucerite. De asemenea, instrucţiunile precizau că 
impozitele trebuiau reaşezate în Africa şi erezia ariană şi 
schisma donatistă trebuiau înfrânte. Motivul pentru care nu toţi 
cuirasierii lui Belizarie veniseră cu noi era că, în ultima clipă, 
sosise la Cartagina un raport despre o mică rebeliune a maurilor 
din interior. La cererea lui Solomon, Belizarie lăsă în urmă cinci 
sute de oameni aleşi, sub comanda lui Rufinus şi a lui Aigan, 
pentru a acţiona ca forţă de represiune. Unitatea aceasta părea 
suficientă. 


Ne întoarserăm acasă, navigând spre Tripoli şi Creta - o 
călătorie lipsită de evenimente - şi în mijlocul verii din anul 
Domnului 534 intrarăm din nou în Bosfor. În docuri ni se făcu o 
primire tumultuoasă, iar la palat, o primire regească. Stăpâna 
mea Antonina şi împărăteasa Teodora se îmbrăţişară lăcrimând; 
şi Justinian era atât de încântat de valoarea extraordinară a 
tezaurului descărcat din corăbiile noastre şi atât de impresionat 
de priveliştea celor cincisprezece mii de prizonieri pe care îi 
aduceam, încât, uitând de bănuielile nutrite faţă de Belizarie, îl 
numi „credinciosul Nostru binefăcător” şi-l luă de mână. Dar, în 
calitate de Comandant Suprem al Armatelor, îşi asumă toate 
meritele oficiale pentru înfrângerea vandalilor; în preambulul 
noii sale culegeri de legi (publicată în ziua bătăliei de la 
Tricamaron), îşi şi atribuise titlul de „Cuceritor al vandalilor şi 
africanilor” - Pios, Victorios, Fericit şi Glorios - şi, fără a pomeni 
că mai era cineva care avea drept să împartă cu el laurii 
victoriei, se referea la „ostenelile războiului, vigiliile de noapte şi 
posturile sale”, care au asigurat-o. Triumful, care urma să fie 
celebrat, era al său, nu al lui Belizarie: căci, de la întemeierea 
imperiului, nici unui cetăţean particular nu i se mai acordase un 
triumf, ca să nu se înfumureze de victorie şi să nu devină rival la 
tron. Precum vă spun: chiar dacă isprăvile sale războinice se 
mărginesc la a binecuvânta, în docuri, o expediţie la plecare şi a 
o felicita la întoarcerea victorioasă după un an sau mai bine, 
împăratul este întotdeauna triumfătorul Comandant Suprem. 

Totuşi, Teodora stărui ca în cortegiul de triumf, Justinian să 
joace acelaşi rol sedentar pe care-l jucase şi în obţinerea 
victoriei, şi să-l lase pe Belizarie să conducă procesiunea. 
Împăratul acceptă. În ziua aniversării capturării Cartaginei, 
Belizarie ieşi din reşedinţa sa particulară, din apropierea Porții 
de Aur din zidul lui Teodosie, şi defilă în procesiune, coborând 
două mile, cât se întinde Strada Superioară. Mergea pe jos - 
precedat de preoţi şi episcopi, care cântau un Te Deum solemn 
şi cădelniţau - şi nu pe un car de luptă, precedat de gornişti, 
cum era obiceiul străvechi. Strada era decorată cu flori, 
podoabe de mătase colorată, cununi şi inscripţii de felicitare şi 
era ticsită de mulţimi care ovaţionau frenetic. In fiecare dintre 
marile pieţe prin care treceam - Piaţa lui Arcadius, Oborul de 
Vite, Piaţa Amastriană, Piaţa Dragostei Frăţeşti, Piaţa Taurului 
(unde erau adunaţi profesorii universitari şi studenţii) şi, în 


sfârşit, Piaţa lui Constantin, unde miliția orăşenească era 
înşiruită pentru trecerea în revistă - custozii oraşului ne ieşeau 
în cale cu daruri şi cuvinte de bun venit, şi suna o fanfară de 
goarne. |n urma lui Belizarie, care era însoţit de loan de 
Capadocia şi de alţi generali distinşi, călăreau cuirasierii săi, 
infanteria marină şi hunii massageţi (care urmau să se întoarcă 
acasă a doua zi, pe calea Mării Negre), iar în urma acestora 
veneau prizonierii vandali, în lanţuri, în frunte cu Geilimer, 
îmbrăcat într-o pelerină purpurie, cu verii şi cumnaţii şi nepoţii 
săi. Apoi urma toată prada africană, îngrămădită în căruţe. 

Era o pradă extraordinară, cea mai bogată din câte fuseseră 
vreodată purtate într-un triumf, de când e lumea; căci, deşi 
soldaţii jefuiseră tabăra la Tricamaron, comoara de acolo fusese 
numai o frântură mică din ceea ce fusese adunat la Cartagina, 
Hippo, Bulla, Grasse şi în alte părţi, din tezaurele oraşelor, din 
palatele regale şi reşedinţele nobilimii. De fapt, comoara 
constituia suma câştigurilor negustoreşti, acumulate de vandali, 
de peste mări şi din veniturile lor africane - surplusul a o sută de 
ani - precum şi prada rezultată din pirateria intensă pe care o 
practicase Geiseric. Vandalii fuseseră o aristocrație, puţină la 
număr şi prădalnică, într-o ţară rodnică şi bogată, şi 
acumulaseră tot ce fuseseră prea leneşi să cheltuiască în lucrări 
publice. Astfel, îngrămădite pe căruţe, se aflau milioane de livre 
de argint în bare, saci cu monezi de aur şi de argint, aur în bare, 
cupe de aur, farfurii şi solniţe încrustate cu nestemate, tronuri 
de aur, trăsuri de paradă şi statui de aur, copii ale Evangheliilor 
legate în aur şi împodobite cu perle, mormane de colane şi 
cordoane de aur, armuri cu intarsii de aur - pe scurt, tot ce se 
poate închipui ca lux sau frumuseţe a lucrurilor, precum şi 
antichităţi nepreţuite, provenind de la regele Geiseric, care 
jefuise palatul imperial din Roma şi Templul lui Jupiter de pe 
dealul Capitoliului. Erau, de asemenea, numeroase relicve sacre: 
oase ale martirilor, icoane miraculoase, veşminte autentice ale 
apostolilor, cuiele crucii pe care fusese răstignit, cu capul în jos, 
Sfântul Petru. 

Dar cele mai minunate şi mai venerabile obiecte din toată 
prada erau chiar instrumentele sacre ale cultului religios 
evreiesc, care fuseseră făurite de Moise, în sălbăticie, din 
porunca lui Dumnezeu, şi mai târziu instalate în Templul de la 
lerusalim. Ele sunt descrise în cel de al douăzeci şi cincilea 


capitol al cărţii Exodului: masa sfântă, pentru cele douăsprezece 
pâini, din lemn de sittah, acoperită cu aur curat, şi lingurile, 
ceştile şi farfuriile de aur care ţin de ea; candelabrul cu şapte 
ramuri, din aur bătut, cu cleşti şi căpăcelele de stins mucurile de 
lumânări; Scaunul Îndurării, din aur, cu cei doi heruvimi cu aripi 
întinse, care îl păzesc. Obiectele acestea le furase Geiseric de la 
Roma, unde fuseseră aduse de împăratul Titus, după ocuparea 
lerusalimului. Arcul Înţelegerii dispăruse. Unii zic că se află 
undeva în Franţa, cu anumite alte obiecte prădate din Templu, 
în mâinile regelui francilor, în vreme ce alţii susţin că ar fi la 
Axum, în Etiopia, şi iarăşi alţii că ar fi fost cufundat în albia 
râului Tibru, la Roma; şi iarăşi alţii că de multă vreme fusese 
înălţat la ceruri, ferit de atingerea unor mâini gata să 
săvârşească sacrilegii. 

Senatul întâmpină procesiunea şi i se alătură în Piaţa 
Amastriană, şi la fel procedară cete întregi de călugări şi de alţi 
clerici. Călugării se purtară în felul cel mai grosolan cu putinţă, 
mâncând din ochi prada, îndeosebi relicvele sacre, pe care 
Justinian le promisese pentru bisericile lor. 

În vremurile Republicii Romane, se obişnuia ca generalul 
victorios să străbată cu prizonierii săi străzile oraşului şi în ziua 
aceea deţinea puterea supremă. La încheierea ceremoniilor, 
regele sau căpetenia duşmană, dacă fusese luat prizonier, era 
sacrificat. Cât de mult s-au schimbat moravurile din acele 
vremuri eroice! Observaţi-l pe Geilimer, umblă fără lanţuri: când 
procesiunea ajunge, în sfârşit, pe Hipodrom, unde în loja 
imperială aşteaptă Justinian, el intră împreună cu ceilalţi. Işi 
îndepărtează pelerina purpurie şi, urcându-se la tron, se pleacă 
în faţa lui Justinian; şi apoi este ridicat, cu mărinimie, şi - iertat. | 
se dă un înscris regal, prin care i se acordă ample posesiuni în 
Galatia, lui şi familiei sale; şi, pe deasupra, titlul de Patrician 
llustru, în caz că este de acord să renunţe la erezia ariană. 
Observaţi-l, de asemenea, pe Belizarie, învingătorul, care se 
apropie de tron, îşi îndepărtează pelerina purpurie şi face 
reverență la picioarele împăratului; şi nu i se dă nicio moşie, nici 
cuvinte de gratitudine, ci i se comunică, pur şi simplu, că a dus 
bine la îndeplinire ordinele pe care le primise. 

Vă întrebaţi, desigur, cum s-a comportat Geilimer în această 
împrejurare, care constituia, totuşi, o încercare pentru el. Nici nu 
râdea, nici nu plângea, ci-şi scutura capul cu tristeţe şi uimire, şi 


continua să repete, iarăşi şi iarăşi, ca sub un fel de vrajă, 
cuvintele Ecleziastului: „Deşertăciune a deşertăciunilor, toate 
sunt deşertăciuni.” Curând după aceea, se retrase cu familia lui 
în Galatia, şi trăi acolo, fără grijă, până la o vârstă înaintată, 
rămânând fidel credinţei sale ariene. In ce-i priveşte pe ceilalţi 
prizonieri vandali: cei mai războinici dintre ei fură organizaţi în 
escadroane de cavalerie şi trimişi să apere graniţa persană, dar 
întâi i se oferi lui Belizarie să aleagă dintre ei, pentru 
Regimentul său de casă. Ceilalţi fură întrebuinţaţi ca lucrători la 
construcţiile de biserici sau ca vâslaşi pe galerele imperiale. 

După aceea, Teodora îi spuse lui Justinian că dacă doreşte să 
dobândească numele de „cel Mare”, trebuie să fie mărinimos şi 
să-i arate lui Belizarie un semn de favoare deosebită. Drept 
care, Justinian îl numi consul pentru anul următor, şi chiar bătu 
o medalie: propriul său chip pe faţă, şi Belizarie, călărind în 
armură completă, pe revers, cu inscripţia „Gloria romanilor” - o 
onoare unică în oraşul nostru. Instaurarea lui Belizarie în funcţia 
de Consul avu loc în ziua de Anul Nou. Aşezat pe scaunul său 
oficial, de fildeş, care era purtat de prizonieri vandali, şi cu o 
vergea de fildeş în mână, trecu încă o dată, pe un traseu scurt, 
prin oraş, îndreptându-se din apartamentul său, din palat, spre 
Casa Senatului. Pe măsură ce înainta, împărțea mulţimii pomeni 
din prada sa particulară de război - monezi de aur şi argint, 
cupe, canturi, broşe - în valoare de o sută de mii de monezi de 
aur. Dar stăpâna mea Antonina, a cărei prevedere a fost 
dovedită de întâmplarea cu sticlele cu apă, avu grijă ca el să nu 
rămână cerşetor. Când oamenii din gloată începură să ţipe, 
cerând mai mult, ea li se adresă personal, spunându-le că sunt 
nişte făpturi neruşinate şi, că, dacă ar fi după ei, nu numai că l- 
ar despuia pe Belizarie de tot ce dobândise în Africa, dar şi de 
ce moştenise de la părinţii săi sau economisise din darurile pe 
care le primise de la împărat. Pentru a vă arăta cât de 
prevăzătoare era stăpâna mea în materie de bani, trebuie să vă 
relatez că, aflându-se încă la Cartagina, ridicase fără ştirea lui 
Belizarie o cantitate considerabilă de monezi din tezaurul lui 
Geilimer, alegând toţi banii imperiali bătuţi mai recent, astfel ca 
proveniența lor să nu poată părea suspectă şi-i ascunsese 
pentru zile mai înnorate. Căci cheltuielile casei lui Belizarie erau 
enorme şi niciodată nu s-a văzut om mai generos cu cei nevoiaşi 
şi nefericiţi. 


Relicvele sacre fură împărţite între biserici, potrivit închinării 
fiecăreia şi fiecare biserică mai importantă primi câte ceva. Dar 
o comunitate mică, anonimă, de călugări foarte săraci, care 
trăiau din cerşetorie şi ocupau o casă aproape de ruine, în 
suburbia Blachernae, nu primi nimic din darurile acestea. 
Starețul lor veni la Belizarie şi-i ceru, în numele lui Hristos, să le 
dăruiască vreun obiect al său personal, un fleac pe care li l-ar 
putea da; căci câtă vreme se aflase în Africa, se rugaseră zi şi 
noapte pentru izbânda sa. 

El răspunse: 

— Venerabile părinte, fraternitatea voastră este alcătuită din 
fraţi săraci, cerşetori, care preţuiesc prea puţin aurul sau 
argintul, de aceea nu voi da casei voastre niciun obiect care v-ar 
distrage cugetul de la gânduri cucernice. Dar am să vă 
împrumut o relicvă vestită, strachina de cerşit a sfântului 
Bartimeu, pe care împăratul însuşi mi-a dăruit-o după bătălia de 
la Daras, şi voi o veţi pune la vedere în casa voastră şi o veţi 
păstra, ca pomenire a voturilor voastre de sărăcie, de răbdare şi 
de virtute. Ţine minte: este numai un împrumut, deoarece nu 
pot apărea ingrat faţă de Maiestatea-sa Sacră. Într-o bună zi, aş 
putea avea iarăşi nevoie de ea. 

Incepând din ziua aceea, casa călugărilor nu ducea niciodată 
lipsă de hrană şi băutură, căci devenise un centru de pelerinaj, 
cunoscut mai târziu ca mânăstirea Sfântului Bartimeu. 

În ce priveşte Scaunul de Aur al Îndurării şi candelabrul de aur 
cu şapte braţe şi masa pâinilor şi celelalte comori evreieşti, 
Justinian se lăsă convins de episcopul lerusalimului să le dea 
îndărăt acelui oraş. Episcopul argumentă că ele nu au adus 
noroc romanilor, ale căror posesiuni au trecut în mâini barbare, 
nici vandalilor, pe care i-a înfrânt Justinian însuşi. Era evident că 
purtau un blestem. Justinian le trimise înapoi la lerusalim, chiar 
în clădirea în care fuseseră cândva ţinute vreme de o mie de ani 
- Templul lui Solomon, care acum era o biserică creştină. Ce 
imens izvor de profituri pentru clerul de acolo! Evreii se 
lamentară că şi de acum încolo vor fi lipsiţi de instrumentele 
sacre ale cultului lor şi preziseră că nu peste multă vreme 
creştinii vor fi alungaţi din lerusalim; dar asta nu se mai petrecu 
în vremea mea. 

Când veştile despre cuceririle africane ale lui Belizarie 
ajunseră la curtea persană, regele Khosrou rămase uimit şi nu-i 


plăcură de fel. Trimise o ambasadă cu felicitări la Justinian şi 
solicită, mai în glumă, mai în serios, partea lui din prada de la 
Cartagina. Căci de nu ar fi existat pacea persană, zicea el, 
Justinian nu ar fi fost niciodată în stare să dispună de trupe 
pentru cucerirea Cartaginei. Justinian se prefăcu a considera 
totul ca o glumă bună, şi-i trimise lui Khosrou un serviciu 
complet de aur, foarte preţios. Aşa că Pacea veşnică continuă să 
rămână în vigoare. 

Nu este nevoie să relatez în amănunt viaţa stăpânei mele la 
Constantinopol, în zilele ce urmară întoarcerii noastre din 
Cartagina. Era din nou în suita Teodorei şi-şi consuma timpul 
liber cu petreceri şi excursii de agrement şi vizite la teatru. 
Teodosie se afla în permanenţă cu dânsa şi la Curte circulau 
multe vorbe deşucheate pe seama lor; dar cum Teodosie era 
finul său, Belizarie considera că este sub demnitatea lui să ia în 
consideraţie acestea, tratându-l pe tânăr cu toate semnele 
făţişe ale încrederii. 

În răstimpul acesta, Belizarie primi veşti care îl întristară mult; 
şi anume că Rufinus, Aigan şi cei cinci sute de cuirasieri, lăsaţi 
în urmă lui Solomon, fuseseră nimiciţi da mauri. Solomon îi 
trimisese în interior, spre un oraş numit Izvoarele Regale, în 
inima regiunii care constituia grinarul ţării, la o sută de mile de 
la Hadrumentum; trebuiau să salveze un mare număr de ţărani, 
romani africani, răpiți cu prilejul unui raid al maurilor. Cuirasierii 
izbutiră să-şi îndeplinească misiunea şi-i escortau încet pe ţărani 
îndărăt, când fură prinşi în capcană, într-un defileu îngust de 
munte, de o forţă de mai multe mii de mauri, care îi sfârtecară 
într-o bătălie  deznădăjduită.  Maurii  întreprindeau acum 
incursiuni şi în partea de vest a diocezei, iar forţele lui Solomon 
se dovediră pe de-a întregul insuficiente pentru a proteja pe 
romanii africani. Solomon scrise căpeteniilor maure, protestând 
împotriva acestor acte de violenţă; le aduse aminte că erau 
acum aliaţii lui Justinian, că-şi trimiseseră copiii la Cartagina ca 
ostateci pentru buna lor purtare şi că era bine să-şi amintească 
ce se întâmplase cu vandalii. La citirea acestor scrisori, maurii 
pur şi simplu râseră. In răspunsul lor, arătară că alianţa cu 
Justinian nu le îmbunătăţise câtuşi de puţin condiţiile de viaţă. 
Fiind poligami, nu puneau prea mare preţ pe copii, care erau 
uşor de înlocuit, şi nici nu cultivau acele sentimente gingaşe de 
familie, care-l costaseră pe Geilimer două bătălii şi regatul său. 


Ziceau că înfrângerea vandalilor era pentru romanii africani de 
mai trist augur decât pentru ei. Incursiunile lor continuară. 

Solomon porni împotriva lor cu toate forţele de care dispunea. 
Maurii făcură acum greşeala de a se concentra într-o mare 
armată, în loc de a se fărâmiţa în grupuri mici, răzlețe, de 
incursiune, cu care să devasteze dioceza bucată cu bucată. 
Trupe atât de nedisciplinate ca aceşti mauri - care nu poartă 
niciun fel de armură de corp, au scuturi şubrede, numai câte 
două suliţi de fiecare şi rareori câte o sabie - pierd din valoarea 
lor combativă în proporţie directă cu concentrarea în număr 
mare. Adoptară o formaţie defensivă stranie, care odată îi 
derutase pe vandali, la Tripoli. Clădiră o palisadă circulară, la 
picioarele unui deal, aşezând în spatele acesteia femeile şi 
ceilalţi necombatanţi, şi o împrejmuiră cu douăsprezece rânduri 
de cămile legate cap de coadă, cu flancul spre inamic. Când 
forţele lui Solomon apărură, unii dintre mauri se suiră pe 
spinarea cămilelor, pregătindu-se să-şi azvârle de acolo suliţele, 
în vreme ce alţii se ghemuiră sub pântecele dobitoacelor, gata 
să dea buzna şi să împungă. Cavaleria lor se aşeză şi ea în 
formaţie, pe deal, cu hotărârea de a şarja în jos îndată ce tabăra 
va fi atacată; era înarmată cu suliţi şi cu săbii. 

Solomon îşi lansă atacul. Dar caii de cavalerie ai romanilor, 
fiind neobişnuiţi cu mirosul de cămilă, se cabrau şi nu puteau fi 
convinşi să şarjeze; iar maurii făcură mult rău cu suliţele. Atunci 
Solomon descălecă escadronul de goți din Tracia - oameni mari, 
voinici, în cămăşi de zale, şi-i conduse el însuşi, cu scuturile 
ridicate şi săbiile trase, împotriva inelului de cămile. Măcelăriră 
în câteva clipe două sute de cămile şi rupseră inelul. Infanteria 
maură fugi în debandadă; cavaleria lor nu ajunse să intre în 
acţiune. Solomon prinse toate femeile şi toate cămilele; şi zece 
mii de mauri fură ucişi în cursul urmăririi. 


La câteva săptămâni după această înfrângere, maurii îşi 
reveniră şi invadară din nou regiunea principală în care se 
cultivă grâul, cu cea mai mare armată pe care o adunaseră 
vreodată - atât de mare, încât nu era numai inutilă, dar şi 
autodestructivă. Solomon o surprinse într-o zi, la mijirea zorilor, 
într-o tabără aşezată pe un munte şi o prăvăli într-o prăpastie. 
In confuzia şi debandada care se produseră, sălbaticii aceia se 
călcară unii pe alţii în picioare şi niciunul nu se gândi să se 


apere. Oricât ar părea de necrezut, cincizeci de mii de mauri 
pieriră înainte ca soarele să se ridice de trei sulițe, şi nici un 
singur soldat roman nu fu zgâriat. Numărul femeilor şi copiilor 
prinşi era atât de mare, încât un băiat zdravăn, care pe piaţa din 
Constantinopol ar fi costat nu mai puţin de zece monezi de aur, 
putea fi cumpărat aici pentru două monezi de argint, preţul unei 
oi grase. Astfel fură răzbunaţi Rufinus şi Aigan. 

Maurii care supravieţuiseră se refugiară la neamurile lor, pe 
Muntele Aures, un pisc înalt, cale de treisprezece zile de la 
Cartagina către interior, spre graniţa cu Marocul. Acest munte, 
care are o circumferință de şaizeci de mile, este foarte uşor de 
apărat şi foarte rodnic pe platourile sale superioare, străbătute 
de nenumărate izvoare de apă. Treizeci de mii de luptători îşi 
stabiliră acum cartierul general aici, în vederea unor viitoare 
raiduri. 

In ce priveşte restul Africii romane: locuitorii tânjeau acum din 
toată inima după întoarcerea vandalilor - nu atât din pricina 
incursiunilor maure, cât mai ales din pricina perceptorilor lui 
Justinian, care năpădiră ţara asemenea unor lipitori flămânde. Şi 
vandalii fuseseră lipitori, dar nişte lipitori ghiftuite; impuneau pe 
ţărani numai cu zeciuială din produse şi nu urmăreau cu 
străşnicie plata impozitelor. Justinian, pe de altă parte, 
pretindea o treime, şi impuse plata fără păsuiri. Apoi, în altă 
ordine de idei, existau nemulțumiri în rândurile armatei, din 
pricina nevestelor vandale pe care şi le luaseră soldaţii. Ar fi fost 
pur şi simplu un act de dreptate să li se atribuie soldaţilor 
victorioşi ogoarele fertile şi casele frumoase ale celor pe care i- 
au deposedat. Dar, printr-un ordin al lui Justinian, proprietăţile 
acestea fură sechestrate şi vândute în beneficiul Vistieriei 
imperiale. Trupelor nu li se dădu nimic din tot ce sperară să 
primească, ci fură trimise să clădească şi să păzească forturi 
depărtate, cerându-li-se totodată să cultive loturi de pământ 
sărac, fără de apă. Cel mai zgomotos vociferau împotriva 
acestor măsuri nedrepte femeile vandale, îmboldindu-şi soţii să 
insiste asupra unor compensaţii potrivite. Dar Solomon nu avea 
autoritatea să le satisfacă revendicările. 

Mai exista încă un motiv de plângeri în rândurile armatei, şi 
după părerea mea unul îndreptăţit, provocat de zelul smintit al 
lui Justinian în a sluji credinţa ortodoxă. Precum ştiţi, forţele lui 
Solomon cuprindeau un escadron de cinci sute de goți din 


Tracia, pe cei trei sute de herulieni ai lui Pharas şi, aproximativ, 
două sute de alţi barbari, de dincolo de Dunăre: toţi aceştia erau 
eretici arieni. Dar Justinian trimisese un ordin de stârpire a 
ereziei ariene şi instrucţiuni pentru persecutarea preoţilor arieni; 
interzise administrarea vreunei taine, precum şi botezul copiilor 
oricărui arian, cu excepţia celor ce abjură. Regula aceasta nu se 
aplica numai vandalilor supraviețuitori - bătrâni şi femei, soțiile 
şi copiii vitregi ai soldaţilor - şi acelor romani africani care se 
convertiseră la erezie, ci şi acestor bravi soldaţi, care niciodată 
înainte nu fuseseră astfel insultaţi. 

Rapoartele lui Solomon despre situaţia din Africa erau atât de 
neliniştitoare, încât Belizarie pledă pe lângă Justinian ca 
soldaţilor arieni să li se îngăduie să primească tainele din mâna 
propriilor lor preoţi, precum era obiceiul. Dar Justinian protestă, 
spunând că a proceda astfel ar fi un act de impietate, care ar 
primejdui propria lui mântuire. Belizarie nu avea cum să stăruie 
asupra problemei. Apoi îi ceru lui Justinian să găsească întăriri 
pentru Solomon (care fusese de asemenea obligat să trimită o 
expediţie în Sardinia, împotriva unor bandiți), pentru a fi folosite 
ca unităţi de garnizoană în forturi, în vreme ce trupele venite din 
primul ceas cu el să fie ţinute la Cartagina, şi aici să li se dea, 
dacă nu palate şi parcuri, cel puţin case şi ogoare potrivite, care 
să-i mulţumească. Justinian păru să accepte şi adună din Tracia 
şi de pe graniţa persană o forţă de douăzeci de mii de oameni, 
înlocuindu-i cu noile escadroane vandale. Apoi îi comunică lui 
Belizarie, cu prilejul unei audienţe publice, că în curând va 
trebui să se întoarcă la Cartagina în fruntea acestor unităţi şi să 
preia de la Solomon funcţia de guvernator. Dar toate acestea 
erau numai prefăcătorie. În cugetul lui Justinian stăruia ideea 
unui alt război. Trupele acestea nu erau pregătite pentru Africa, 
ci pentru cucerirea Siciliei. 

Am mai pomenit revendicarea, formulată de Belizarie în 
numele lui Justinian, asupra promontoriului de la Lylibaeum. 
Cererea a fost transmisă, de către guvernatorul got al Siciliei, 
reginei Amalasonta care, în numele tânărului ei fiu, Atalaric, era 
regentă a Italiei, Siciliei, Dalmației şi Franţei de sud-est. Cu 
această regină, Justinian încheiase tratatul care îi crease lui 
Belizarie posibilitatea de a se reaproviziona în drumul său către 
Cartagina. Regina Amalasonta adoptă oficial punctul de vedere 
că, odată cu stingerea monarhiei vandale, Lilybaeum revine 


propriului ei patrimoniu. Dar, în particular, nu dorea nicidecum 
să se certe cu Justinian, deoarece a fi regină peste goți - care 
dintotdeauna au socotit sub demnitatea lor să fie cârmuiţi de o 
femeie - era o poziţie dintre cele mai precare. 

Tatăl ei, marele rege Teodoric, fusese o apariţie miraculoasă 
printre barbari. Făcea parte, din acel neam ostrogot care 
câştigase victoria de la Adrianopol, despre care am mai vorbit 
într-un capitol anterior şi, mai târziu, deveni aliatul împăratului 
de Răsărit, apărând în numele acestuia frontierele. Peste câţiva 
ani, la propunerea împăratului de Răsărit, sub conducerea lui 
Teodoric, aproape întreg neamul migră în căruţe din Tracia în 
Italia, pentru a se război cu un general barbar care detronase pe 
împăratul de Apus. Numai câteva mii rămăseseră pe loc. Regele 
Teodoric birui, îl ucise pe uzurpator şi puse stăpânire pe ltalia, 
pentru el şi pentru poporul său. Domnind îndelung, drept şi 
înţelept, a redat Italiei prosperitatea ei de odinioară; nominal 
era vasal al împăratului de la Constantinopol, dar în fapt avea 
deplină libertate de acţiune. Deşi el însuşi nu era cărturar, 
Teodoric era un prieten al învăţăturii. Goţii - care, asemenea 
tuturor germanilor, preferă virtuțile barbare celor civilizate - nu-l 
puteau acuza de moliciune; căci era cel mai bun călăreț şi cel 
mai bun arcaş de pe domeniile sale, şi se ferea de lux ca de 
ciumă. Cea mai nobilă dintre calităţile sale era toleranța 
religioasă: deşi eretic arian, acordă creştinilor ortodocşi deplină 
libertate religioasă; la fel şi tuturor ereticilor care meritau 
respect, de pe tot cuprinsul domeniilor sale. 

Amalasonta moştenise curajul şi abilitatea tatălui ei şi pe 
deasupra mai era şi foarte frumoasă. Dar în rândurile nobilimii 
gote avea puţini prieteni; când, la moartea lui Teodoric, coroana 
revenise fiului ei de zece ani, Atalaric, ea însăşi acţionând ca 
regentă, nobilii se amestecară în toate măsurile pe care le luă, 
chiar şi în privinţa educării lui Atalaric. Teodoric dorise ca 
nepotul său să devină un om cultivat, în stare să susţină o 
discuţie de la egal la egal cu împăratul sau cu papa sau cu un 
senator roman, şi-i dăduse dascăli foarte serioşi; dar aceşti 
nobili barbari insistară ca tânărului să i se dea voie să-şi facă de 
cap, laolaltă cu tovarăşii săi de vârstă, şi să înveţe să bea şi să 
preacurvească şi să călărească şi să se grozăvească cu sabia - 
pe care o scotea la tot pasul din teacă - exact cum făcuseră ei 
înşişi, în tinereţile lor. 


În consecinţă, Atalaric deveni o brută tânără. Ajunse să o 
dispreţuiască pe maică-sa şi, instigat de prietenii săi, o 
ameninţă făţiş că îi va lua din mână conducerea ţării. Ea îl trată 
cu ironie blândă, dar în taină se pregăti să părăsească Italia, cu 
o corabie încărcată cu comori - un sfert de milion de monezi de 
aur - şi să se refugieze la Justinian, la Constantinopol. li trimise 
chiar o scrisoare, informându-l despre intenţiile ei şi împăratul 
răspunse printr-un călduros bun venit. Dar până la urmă ea 
izbuti să-i ucidă pe cei trei tineri nobili, care fuseseră autorii 
principali ai zâăzaniei, şi apoi găsi că nu mai este necesar să 
plece la drum. Dar de la Ravena, unde se afla Curtea 
Amalasontei, şi până la Constantinopol este cale lungă. 
Neprimind alte veşti, Justinian deveni nerăbdător. Trimise la 
Amalasonta un ambasador, în aparenţă ca să ia în discuţie 
chestiunea Lilybaeumului, dar de fapt ca să afle de ce nu a 
venit; şi mai trimise, de asemenea, doi episcopi, în aparenţă ca 
să discute cu papa un punct spinos de doctrină, dar în fapt 
pentru a duce tratative secrete cu un anumit Teudahad, nepot 
al lui Teodoric, care moştenise mari proprietăţi în Toscana - 
regiunea de coastă, la nord de Roma. Se întâmplase că 
Amalasonta convocase de curând pe Teudahad la Ravena şi-i 
reproşase că pusese mâna în mod nedrept pe pământurile unor 
cetăţeni romani, vecinii săi, şi pe nişte pământuri aparţinând 
coroanei; şi-l obligă să le restituie şi să-şi ceară scuze. 

Ambasadorul şi episcopii se întoarseră cu vestea binevenită 
că Teudahad, din ură faţă de Amalasonta şi în schimbul unei 
rente convenite şi a unei proprietăţi la Constantinopol, este gata 
să trădeze Toscana în favoarea soldaţilor lui Justinian, oricând 
împăratul ar dori să trimită o armată de ocupaţie; şi că 
Amalasonta ar fi dispusă, în taină, să transfere regența Italiei lui 
Justinian, în aceleaşi condiţii - deoarece nu mai era în stare să-l 
ţină în frâu pe fiul ei. Dar răspunsul ei oficial, în chestiunea 
Lilybaeumului, era negativ, în sensul că Justinian nu avea niciun 
drept asupra locului. 

În această situaţie, o întâmplare neaşteptată schimbă 
întreaga aşezare a lucrurilor. Tânărul Atalaric, cu sănătatea 
zdruncinată de băutură şi de dezmăţ, deveni ofticos şi muri. 
Conform legilor goților, Amalasonta, care domnise numai în 
virtutea faptului că îi era mamă, decăzu astfel, brusc, devenind 
simplă cetăţeană. Se hotărî să aleagă neîntârziat un nobil got şi 


să se căsătorească cu el, asigurându-şi astfel posibilitatea de a 
rămâne mai departe regină. Găsi că nu există persoană mai 
potrivită pentru a-i deveni soţ, decât acelaşi Teudahad, vărul ei 
(despre ale cărui intrigi cu Justinian nu avea cunoştinţă, cum la 
rândul său nici el nu le cunoştea pe ale ei): un om mai în vârstă, 
nerăzboinic, care, fără să semene cu ceilalţi goți, se apucase de 
studiul filosofiei şi de compunerea unor versuri în hexametri 
latini. Socotea că, neîndoielnic, Teudahad se va simţi onorat de 
o unire cu dânsa şi-i va îngădui să domnească în numele său, 
fără să se amestece în treburile regatului. De aceea, îi propuse 
căsătoria, subliniind avantajul de a se proteja în felul acesta atât 
faţă de nobilimea gotă, care îl dispreţuia din cauza cărturăriei, 
cât şi faţă de italienii care îl urau din cauza rapacităţii sale. 
Nimeni nu putea emite o pretenţie mai întemeiată asupra 
tronului decât el, zicea ea, dar fără dânsa nu putea nădăjdui nici 
să pună mâna pe tron, nici să se menţină rege. El acceptă, 
părând încântat de-a binelea, şi fu încoronat în toată regula ca 
rege, şi aclamat ca atare de către goți; căci nu se ivi niciun 
pretendent de sânge regesc. Dar Amalasonta se întinsese prea 
sus. Ce altceva era de aşteptat să facă Teudahad, îndată ce 
coroana fu aşezată pe capul său, decât să-şi încalce jurământul 
sacru faţă de dânsa, anume că nu se va amesteca în afacerile 
publice? O excluse în fapt din sala lui de consiliu şi o trimise pe 
o insuliţă a unui lac din Toscana, ţinând-o prizonieră acolo. 

Când Justinian află despre acţiunea lui Teudahad, fu mai 
încântat decât se arăta a fi. Trimise în Italia un alt ambasador, 
ca să-i comunice Amalasontei că i se va da tot sprijinul de care 
va avea nevoie; iar ambasadorului i se dădură instrucţiuni să nu 
tăinuiască acest mesaj în faţa lui Teudahad sau a vreunuia 
dintre nobilii săi. Spera să azvârle în felul acesta întreg regatul 
într-o totală zăpăceală. Dar până să ajungă ambasadorul în 
Italia, Amalasonta era moartă: rudele celor trei tineri pe care îi 
ucisese îl convinseseră pe Teudahad să-i răzbune. Intr-o după- 
amiază de vară, fu surprinsă pe când se scălda cu femeile ei în 
lac, şi ţinută cu forţa sub apă, până ce se înecă. 

Ei bine, deşi Justinian continua să-şi afirme marea sa dragoste 
faţă de Teodora, aceasta din urmă simţi oarecare uşurare la 
vestea morţii reginei, pe care o considerase o rivală. Este 
adevărat că Amalasonta, pe care Justinian o cunoscuse pe când 
fusese copilă, era de obârşie mai înaltă decât Teodora, ceva mai 


tânără şi incontestabil mai frumoasă. loan de Capadocia făcu să 
circule zvonul că Teodora însăşi ar fi pus la cale asasinatul. 

Astfel se ivi pretextul lui Justinian pentru a porni războiul - 
asasinarea unei femei nevinovate, aliata lui. Crezu a descifra un 
augur favorabil viitoarelor sale succese în lipsa de popularitate 
şi în ineficienţa regelui Teudahad; se zicea că versurile acestuia 
nici măcar nu se puteau scanda, iar capacitatea lui filosofică era 
nulă. Dar Teudahad auzi şi dădu crezare unui zvon, izvorât din 
gelozia Teodorei faţă de Amalasonta, conform căruia perfidul de 
Justinian intenţionase într-adevăr să invadeze cu armata lui 
Italia şi să se căsătorească cu Amalasonta, divorţând întâi de 
Teodora; şi, mai departe, că intenţionase să-i persecute pe goti, 
ca eretici. Oferi această poveste Curţii, pentru a justifica 
asasinarea soţiei sale. Goţii îi încuviinţară acţiunea; căci 
devenise cel puţin limpede că Amalasonta purtase o 
corespondenţă cu Justinian vizând trădarea. Oficial, însă, 
Teudahad îl asigură pe trimisul lui Justinian că asasinatul fusese 
comis fără ştirea lui şi împotriva dorințelor sale. 

Am clarificat acum de ce i se ordonase lui Belizarie să 
conducă armata care să invadeze Sicilia, aşezată la 
extremitatea domeniilor regelui Teudahad şi a cărei populaţie, 
pe deasupra, era şi extrem de nemulțumită. Sicilia, grânarul 
Romei, suferea de câtva timp de pe urma unor recolte slabe, 
pricinuite de vremea nefavorabilă şi de sleirea solului; ţăranii 
găsiseră că nu este uşor să plătească dijma impusă de goți. In 
toamna anului consulatului său, Belizarie ridică pânzele, pornind 
în direcţia acestei insule. Antonina îl însoțea (şi eu pe dânsa), ca 
şi fiul ei Fotius, precum şi Teodosie. Dar forţele de sub comanda 
lui însumau douăsprezece mii de romani, nu douăzeci de mii. În 
ultima clipă, Justinian detaşase opt mii şi-i trimisese lui Mundus 
(Comandantul Armatelor din Iliria, care-l asistase pe Belizarie la 
înăbuşirea „Răzmeriţei Victoriei”), cu ordinul de a-i conduce 
împotriva goților, în Dalmația, în chip de diversiune. Dalmatia, 
ca şi întreaga coastă de nord-est a Mării Adriatice, se afla pe 
vremea aceea sub stăpânirea goților. Justinian mai plănuia să-i 
lovească pe goți şi din altă parte. Scrise francilor, care de la 
botezul regelui Clovius erau creştini ortodocşi, că acum ar avea 
un prilej favorabil pentru a invada teritoriile dintre Alpi şi Ron ale 
goților; şi că ar fi un război sfânt, împotriva unor eretici arieni, 
binecuvântat de părintele lor spiritual, papa. 


Timpul era frumos şi călătoria plăcută. Debarcarăm la 
Catania, devreme, în luna decembrie. Oamenii de aici, 
aducându-şi aminte cât de cinstit ne-am purtat cu ei cu prilejul 
vizitei noastre precedente, ne făcură o primire frumoasă. Se 
plânseră amarnic de goți şi ne întrebară dacă de astă dată nu 
am putea rămâne la ei ceva mai multă vreme; căci deocamdată, 
afară de Belizarie, nimeni nu ştia că nu ne vom continua 
călătoria spre Cartagina, precum se anunţase. Până la urmă, 
Belizarie îşi declară făţiş intenţiile, proclamându-se protectorul 
lor şi trimițând mesageri principalelor oraşe, cu invitaţia de a se 
supune. În răstimp de câteva zile întreaga Sicilie i se supuse 
fără o singură lovitură, cu excepţia oraşului Palermo. Aici se 
concentraseră forţele goților din toată insula, refugiindu-se în 
spatele fortificațiilor puternice. Dar până la urmă şi Palermo se 
supuse, cu neaşteptată promptitudine. Belizarie pătrunse cu 
flota în portul care nu era apărat de porţi de lemn la intrare, şi 
constată că aproape toate catargele corăbiilor sale erau 
considerabil mai înalte decât fortificațiile apropiate. Ce era mai 
uşor decât a ridica bărci, cu scripeţi, între catargul principal şi 
trinchet, şi a le umple cu arcaşi încercaţi? (Deşi un plan atât de 
simplu nu i-ar fi dat prin minte unui general obişnuit.) Aceşti 
arcaşi erau în poziţie potrivită pentru a trage de-a lungul 
străzilor şi a împiedica pe oricine să-şi scoată capul pe poarta 
casei, decât doar în străzile lăturalnice. Belizarie ameninţă că 
dacă Palermo nu se predă repede, va trage cu săgeți aprinse, 
incendiind casele. Aşa că orăşenii îi constrânseră pe goți să se 
predea. 

Vă puteţi îndoi, desigur, cum un aliniat atât de scurt ca acesta 
din urmă, poate cuprinde în întregime povestea recuceririi din 
mâinile barbarilor, de către trupele imperiale, a unei insule 
rodnice, plină de oraşe superbe, având o întindere de nu mai 
puţin de şaptezeci de mii de mile pătrate. Totuşi, nu-mi pot 
aduce aminte de nicio împrejurare deosebită pe care să o fi 
omis, şi care ar cere să scriu două paragrafe, în loc de unul. 
Sicilia fu capturată mai degrabă de numele lui Belizarie, decât 
de armata lui - ajutat de zelul miop al creştinilor ortodocşi, care 
se aşteptau să aibă parte de un tratament mai bun sub 
Justinian, coreligionarul lor, decât cel pe care-l avuseseră sub 
regele arian. Aşa că în ultima zi a anului în care expira funcţia 
de consul a lui Belizarie, el intră, fără rezistenţă, în oraşul- 


capitală Siracuza, şi acolo îşi depuse, precum se spune, bastonul 
şi securea. Intrând, împărţi cetăţenilor pomeni de aur şi de 
argint, din tezaurul personal, capturat de la goții care 
rezistaseră la Palermo; şi fu ovaţionat ca eliberator. 

Trimisul lui Justinian rămase în ltalia şi observă efectele 
tulburătoare pe care le avu asupra regelui Teudahad ştirea 
debarcării lui Belizarie la Catania, precum şi ştirea care sosi 
simultan din Dalmația, cum că Mundus luase cu asalt Spalato. 
Teudahad se văzu ameninţat cu soarta regelui Geilimer al 
vandalilor, ruda lui - căci Geilimer şi cu el aveau o mătuşă 
comună. Fără a se consulta cu Consiliul său, făcu trimisului 
imperial o ofertă secretă: să cedeze lui Justinian Sicilia şi, afară 
de asta, să-i trimită un tribut anual constând dintr-o coroană de 
aur în greutate de trei sute de livre; şi un detaşament de trei mii 
de călăreţi goți, împreună cu caii respectivi, ca să slujească fie 
în Africa de Nord, fie pe graniţa persană, precum dorea 
Justinian; contingentul urma să fie menţinut la acelaşi efectiv, 
prin recrutări anuale, oameni şi cai de schimb, deopotrivă. 
Renunţă, de asemenea, la dreptul său de a condamna la moarte 
preoţi sau patricieni italieni, sau de a acorda cuiva rang de 
patrician, fără consimţământul lui Justinian sau al succesorului 
său. Căzu de acord ca ori de câte ori îşi va ocupa locul de 
preşedinte pe Hipodromul de la Roma, omagiile facţiunilor să 
lege numele lui Justinian cu al său într-un salut loial, şi ca fiecare 
statuie ridicată în cinstea lui să fie flancată de o statuie a lui 
Justinian, în partea dreaptă, adică cea de onoare. Toate acestea 
ca o expresie a faptului că recunoaşte suveranitatea Răsăritului 
asupra Apusului. Teudahad aşternu în scris toate obligaţiunile 
pe care le accepta. Era cuprins de mare spaimă şi dorea să pună 
la adăpost, la Constantinopol, un tezaur de recunoştinţă, pentru 
cazul în care vreodată ar fi nevoit să fugă din ltalia şi să caute 
ocrotire acolo. 

Dar când veniră alte ştiri, despre căderea oraşului Palermo şi 
ocuparea Siciliei fără vărsare de sânge, Teudahad simţi cum îi 
piere tot curajul. Se întrebă dacă nu cumva condiţiile pe care le 
oferise lui Justinian, pentru a-l opri să invadeze Italia, au fost 
insuficiente; a-i promite lui Justinian Sicilia, după ce o şi luase, 
putea să pară o obrăznicie - şi ce valoare putea să aibă oferta 
de a trimite trei mii de soldaţi şi un tribut anual, care nu se 
ridica la mai mult de douăzeci de mii în aur, ori renunţarea la 


dreptul de a numi sau a pedepsi patricieni? Rechemă 
ambasadorul care pornise la drum şi-l primi fără martori, 
acordându-i încredere şi legându-l întâi cu cele mai năprasnice 
jurăminte că va păstra secretul pe care intenţiona să i-l 
încredinţeze. Secretul consta din aceea că, în cazul în care 
Justinian va respinge condiţiile acestea, Teudahad era gata să 
ofere altele, mai avantajoase. Va abdica de la titlul regal şi-i va 
preda lui Justinian întreaga guvernare a Italiei. Tot ce solicita în 
schimb era o viaţă retrasă, în îndestulare, de preferinţă în 
apropierea unui centru de cărturărie din Asia Mică, pe un 
domeniu, cu toate privilegiile şi cu asigurarea unei rente anuale 
de cel puţin optzeci de mii de monezi de aur. Un mesager al său 
îl însoţi pe ambasador, având asupra lui această ofertă scrisă, 
care urma însă să fie prezentată numai în cazul în care Justinian 
nu va accepta prima. 

Ambasadorii sunt aleşi pentru loialitatea şi pentru spiritul de 
sacrificiu în slujba cauzei stăpânului lor regesc; astfel, 
ambasadorul lui Justinian nu şovăi să rişte o pedeapsă cumplită 
pentru sufletul său, datorită încălcării jurământului faţă de 
Teudahad. Il sfătui pe Justinian să respingă prima ofertă, 
deoarece mesagerul lui Teudahad avea gata pregătită alta, mai 
avantajoasă pentru împărat. Cea de a doua ofertă fu apoi 
prezentată şi Justinian se grăbi să o accepte. Totuşi, era cât pe 
ce să se tocmească în privinţa rentei anuale a moşiei, dar 
Teodora începu să ia în derâdere felul cum concepea el afacerile 
- era gata să rişte pierderea Italiei de dragul câtorva saci cu 
monezi. 

Până acuma toate decurseseră atât de avantajos pentru 
Justinian, încât cu greu i s-ar fi putut reproşa convingerea pe 
care începuse să o nutrească şi anume că Dumnezeu îl priveşte 
cu o deosebită bunăvoință, credinţă pe care servilismul 
curtenilor săi nu se grăbi să o clatine. Dar înainte ca trimisul lui 
să fi avut vreme să se întoarcă în Italia şi să ratifice tratatul cu 
Teudahad, întreaga situaţie politică se schimbă din nou. Două 
ştiri îl convinseră pe Teudahad că, la urma urmelor, procedase 
prosteşte şi supraestimase puterea lui Justinian de a-l lovi. 

Prima ştire se referea la Mundus. După capturarea oraşului 
Spalato, dădu peste o mare armată a goților pe care, după o 
luptă crâncenă în care ambele părţi suferiră pierderi grele, o 
înfrânse - dar el însuşi căzu în cursul urmăririi inamicului înfrânt. 


| se raportă lui Teudahad că, după această victorie nefericită, 
forţele imperiale scăzuseră în asemenea măsură, atât la număr 
cât şi în privinţa moralului, încât se întorseseră în Iliria fără să 
lase măcar o garnizoană la Spalato. Cealaltă ştire se referea la o 
răscoală serioasă, izbucnită în Africa de Nord. Belizarie ar fi fost, 
chipurile, pe punctul de a-şi retrage forţele din Sicilia, pentru a 
restabili cu ajutorul lor ordinea în Africa. Voi povesti mai jos cât 
adevăr cuprindeau aceste ştiri din Africa. Oricum, efectul lor 
asupra lui Teudahad fu atât de puternic, încât atunci când sosi 
trimisul lui Justinian, îi vorbi într-un stil insultător şi chiar 
ameninţă că-l va ucide, învinuindu-l neîntemeiat de adulter cu o 
doamnă de la Curte; regretă amarnic de a-i fi scris lui Justinian 
aşa cum îi scrisese şi acum declara sus şi tare că ambasadorul 
minte şi că cele două oferte, semnate de el, sunt falsuri. 

Nobilii goți din Consiliu îi dădură crezare. Nu-şi puteau 
imagina că aleseseră un rege atât de laş şi de trădător, precum 
reieşea din mesajul lui Justinian, care se arăta de acord să-şi 
extindă suveranitatea asupra Italiei şi să-i acorde lui Teudahad 
proprietatea pe care o solicitase. Ajunseră la concluzia că 
ambasada nu este decât o manevră iscusită din partea lui 
Justinian, care ţinteşte să bage zâzanie între ei şi regele lor. Aşa 
că ambasadorul şi suita lui fură păziţi cu străşnicie, ca nişte 
prizonieri, şi Teudahad trimise lui Justinian un mesaj sfidător, 
printr-un negustor de rând, acuzându-l de făţărnicie şi trădare - 
Teudahad ştia că goții îl vor ucide dacă nu-şi reabilitează 
neîntârziat onoarea printr-o acţiune viguroasă oarecare. De 
asemenea, trimise o armată care să reocupe oraşul Spalato, 
deoarece romanii se retrăseseră; începu să se poarte faţă de 
preoţii ortodocşi din Italia ca un adevărat opresor, şi îl ameninţă 
pe papa cu moartea sau cu destituirea, dacă va mai fi prins 
vreodată purtând tratative secrete cu Constantinopolul. 

Goţii aveau, totuşi, foarte puţină încredere în Teudahad, 
datorită faptului că scria versuri în latineşte, purta discuţii cu 
retori greci şi se fălea cu vastele sale cunoştinţe, dobândite prin 
învăţătură. Pentru ei, o baladă germană despre o bătălie 
oarecare, un Tatăl Nostru şi Crezul arian, rostite tot în limba 
germană, constituiau suficientă cultură. Nu degeneraseră, 
precum vandalii, sub vraja luxului şi a civilizaţiei; dar nici nu 
profitaseră de cei şaizeci de ani de şedere în Italia ca să-şi 
sporească puterile minţii prin educaţie literară. Lipsa lor de 


respect faţă de Teudahad nu se datora atât de mult facturii 
sterile a cărturăriei sale, cât mai mult faptului în sine de a fi 
cărturar. Printre altele, neglijaseră şi sporirea calităţilor lor de 
luptători barbari, cu cunoştinţele militare ce se pot dobândi din 
cărţi. Mai ales, nu studiaseră arta fortificațiilor sau meşteşugul 
asediilor. 


robert graves 


comitele belizarie 
* * 


__ CAPITOLUL XIII 
GREUTĂȚI ÎN AFRICA ŞI ÎN SICILIA 


Priviţi situaţia din punct de vedere al goților. De care 
primejdie trebuiau, în mod raţional, să se teamă, când nu îi 
ameninţa decât o forţă de douăsprezece mii de oameni, în mare 
parte infanterie? Italia era a lor şi de două generaţii trăiseră în 
raporturi de bună prietenie cu populaţia băştinaşă. Aveau 
provizii de hrană mai mult decât suficiente, o flotă, bani şi 
antrepozite militare; puteau mobiliza cu uşurinţă o sută de mii 
de călăreţi şi o sută de mii de arcaşi pedeştri; erau în posesia 
unui număr de oraşe cu ziduri foarte puternice. Mai adăugaţi că 
ostaşii imperiali debarcaţi în Sicilia, deşi declaraţi campioni ai 
credinţei ortodoxe, erau, în cea mai mare parte, creştini din 
politeţe şi nici măcar nu se puteau face înţeleşi de italienii de 
baştină, care vorbeau latina, nu greaca; şi veţi înţelege de ce, 
îndată ce goții aflară despre răscoala din Africa şi despre 
moartea lui Mundus, conteniră să considere că numele lui 
Belizarie constituie un factor care trage greu în cumpănă. 

Să vă povestesc despre răscoală. A izbucnit de Paşti, în anul 
Domnului 536. Câteva zile mai târziu, Solomon a debarcat la 
Siracuza dintr-o barcă deschisă, cu câţiva însoțitori epuizați şi, 
împleticindu-se, a urcat de pe chei spre cartierul general al lui 
Belizarie, instalat în palatul guvernatorului. Se întâmplase ca în 
după amiaza aceea să mă aflu într-o odaie mică, împreună cu 
stăpâna mea, cu Belizarie şi cu Teodosie; ne retrăseserăm aici 
după prânz şi era cât pe ce să izbucnească ceva ce nu se 
deosebea prea mult de o ceartă. Teodosie făcuse o glumă cam 
prea ascuţită la adresa unei dogme oarecare din credinţa 
ortodoxă, ceea ce o amuzase pe stăpâna mea Antonina. 

Belizarie nu zâmbise, ci îl întrebase pe Teodosie, pe un ton din 
care reieşea că se simte nedumerit, dacă s-a reconvertit la 
eunomianism. 

— Nu, răspunse Teodosie. De fapt niciodată nu am nutrit 
această credinţă cu seriozitate. 

— Foarte bine. Dar din moment ce te-ai convertit la adevărata 
învăţătură, nu înţeleg de ce glumeşti pe seama ei. 

Antonina îl apără pe Teodosie, zicând că a râde pe seama 
unor lucruri care-ţi sunt dragi nu contravine loialității faţă de ele. 
Când Belizarie nu se declară de acord, ea ieşi din defensivă şi 


porni la atac, întrebându-l de ce, dacă ortodoxia are atât de 
mare însemnătate pentru el, îngăduie unor eretici de toate 
nuanțele să se înroleze în Regimentul său de casă. 

Belizarie răspunse: 

— Asta este cu totul altă chestiune. Orice om are dreptul la 
convingerea religioasă care îi este pe plac, şi are datoria, faţă 
de el însuşi, să nu se lase îndepărtat de ea prin constrângere; 
dar nu are dreptul să jignească sensibilitatea vecinului său, 
afirmându-şi această credinţă într-un fel jignitor pentru alţii. Eu 
m-am născut în credinţa ortodoxă şi m-am închinat ei cu zel. Mă 
jigneşte să-i aud învăţătura batjocorită fără temei, precum la 
rândul meu nu aş batjocori fără temei credinţa nici unui om 
cinstit. 

— Şi dacă te-ai fi născut arian? 

— Aş fi rămas, neîndoielnic, arian. 

— In cazul acesta, toate părerile religioase constituie doctrină 
adevărată, dacă sunt nutrite cu sinceritate? îl înghesui stăpâna 
mea. 

— Părerea aceasta nu o accept. Dar spun că este bine să-ţi 
păstrezi credinţa şi este bine să respecţi sentimentele altora. 

Teodosie nu se scuză pentru gluma care-l jignise pe naşul 
său. Spuse numai atât: 

— Nu pledez pentru nicio erezie. Sunt de acord cu tine că 
credinţa ortodoxă poate fi apărată logic împotriva tuturor 
ereziilor - îndeosebi având în vedere anumite premise mistice, 
bunăoară că papa de la Roma deţine cheile Cerului, ca urmaş al 
Sfântului Petru. 

Belizarie răspunse înţepat: 

— Nu cred ca logica să aibă vreun rol în adevărata religie. 

Teodosie râse: 

— Un comentariu sceptic de-a binelea, naşule. 

Belizarie explică, fără a-şi pierde încă răbdarea: 

— Religia e credinţă, nu filosofie. Grecii ionieni au inventat 
filosofia, ca să ia locul religiei; ceea ce îi transformă într-o 
seminţie laşă, de oameni vicleni. 

Atunci, stăpâna mea Antonina întrebă: 

— Dar oare filosofia nu este necesară, pentru a te oţeli 
împotriva unor eventuale nedreptăţi? Este oare bine să rămâi 
credincios celor ce te pot nedreptăţi? 


— Este bine să-ţi păstrezi credinţa şi să ierţi nedreptăţile. A-ţi 
încălca credinţa înseamnă a păcătui împotriva ta. 

Teodosie remarcă: 

— Dar cu cât este mai slabă credinţa unui om, cu atât va 
păcătui mai puţin împotriva lui însuşi, încălcând-o. 

Belizarie răspunse amabil: 

— Asta nu ne priveşte, finule. Toţi câţi ne aflăm aici suntem 
oameni de onoare. 

In clipa aceasta am surprins o privire fulgerătoare pe care o 
schimbară stăpâna mea şi Teodosie, de parcă şi-ar fi spus: „Ah, 
dragă Belizarie, ne măguleşti. Poate că simţul nostru al onoarei 
nu este chiar atât de fanatic ca al tău.” 

Nu am uitat niciodată această conversaţie şi această privire, 
în lumina raporturilor care intervenim mai târziu între stăpâna 
mea şi Teodosie. In orice caz, un lucru este sigur: că Teodosie 
acceptase botezul numai ca un mijloc pentru a-şi îmbunătăţi 
situaţia personală şi nu era mai creştin decât eram eu sau 
stăpâna mea. A mărturisit o dată stăpânei mele: 

— Singurul autor, dintre cei care au scris despre creştinism, a 
cărui lectură mi-a făcut plăcere este Celsus. 

Acest Celsus este anatema. A trăit în vremuri păgâne şi a 
scris despre creştinii timpurii cu un haz necruţător. S-a dus chiar 
până în Palestina, ca să cerceteze neamurile lui Isus şi susţinea 
că l-a găsit înscris în rolurile militare, ca fiu al unuia Panterus, un 
soldat grec din Samaria. 

— Şi este demn de remarcat, adăugă Teodosie, că, după loan 
Evanghelistul, Isus nici nu şi-a negat obârşia samariteană, când 
preoţii l-au acuzat de ea. 

Fiecare este îndreptăţit să-şi aibă propriile sale credinţe şi 
păreri, precum afirmase Belizarie. Dar Teodosie îşi ascundea 
gândurile de toţi, în afară de stăpâna mea Antonina - dacă, într- 
adevăr, le dezvăluia în faţa ei. Deşi eu nu dădeam crez bârfelilor 
stupide ale servitorimii despre stăpâna mea şi Teodosie - cum 
că ar fi fost văzuţi odată sărutându-se pe după un paravan sau, 
cu un alt prilej, ieşind împreună dintr-o pivniţă întunecoasă - 
aveam totuşi un puternic presentiment, în sensul că într-o bună 
zi stăpâna mea şi tânărul vor fi cuprinşi de patimă şi în felul 
acesta îl vor nenoroci atât pe Belizarie, cât şi pe ei înşişi. Căci 
fiind ateu sau, cel puţin, sceptic, ce scrupule morale avea 
Teodosie? In ce o priveşte pe stăpâna mea, ea trăise în zilele de 


odinioară o viaţă foarte liberă, şi faţă de primul ei soţ, 
negustorul, nu fusese nicidecum credincioasă, considerându-şi 
trupul ca o proprietate a ei, de care era liberă să dispună după 
bunul plac. Dragostea ei faţă de Belizarie era de netăgăduit; dar 
nu puteam prevedea dacă această dragoste va fi în stare să o 
reţină de la a da curs unei pasiuni faţă de Teodosie, pasiune 
care se putea isca oricând. 

Când Belizarie zise: „Toţi câţi ne aflăm aici suntem oameni de 
onoare”, m-am întristat. Îl iubeam, ca pe un erou nobil ce era, 
dar loialitatea mea faţă de dânsul venea numai în al doilea rând, 
fiind subordonată loialității faţă de stăpâna mea, datorită 
recunoştinţei pentru marea consideraţie cu care ea mă tratase 
dintotdeauna. 

Acesta a fost deci momentul în care se anunţă sosirea lui 
Solomon. Intră în încăpere gâfâind, abia în stare să vorbească. 
Stăpâna mea mă trimise după o cupă de vin care să-l mai învie; 
o şi deşertă imediat. Discreţia mea fiind dincolo de orice 
îndoială, mi se îngădui să rămân şi să ascult povestea pe care 
avea a o relata. 

Solomon afirma că în spatele tulburărilor se află femeile 
vandale. Acestea îi convinseră pe noii lor soţi că împăratul i-a 
înşelat pur şi simplu, privându-i de zestrea care li se cuvenea 
prin căsătorie - în speţă casele şi pământurile care le reveneau 
de drept. Aceleaşi femei aţâţaseră şi indignarea faţă de edictele 
religioase opresive ale lui Justinian: arienii nu puteau primi 
sfintele taine şi nu li se dădea nici măcar puţină apă sfinţită cu 
care să-şi stropească pruncii, ca să-i boteze. Exista acum o 
întreagă prăsilă de copii recent născuţi, toţi arieni, care, dacă se 
întâmpla să moară nebotezaţi, erau osândiţi pe vecie; ceea ce 
pricinuia mare grijă taţilor goți din Tracia şi huni herulieni. 
Răscoala fusese fixată pentru Duminica Paştilor, care în anul 
acela cădea în ziua de douăzeci şi trei martie. Conspiratorii 
hotărâseră să-l asasineze pe Solomon, în timp ce el va lua parte 
la o ceremonie în cinstea învierii lui Hristos, în Catedrala 
Sfântului Ciprian. Solomon nu bănuia deloc primejdia care-l 
ameninţa, deoarece secretul fusese extraordinar de bine 
păstrat, în ciuda faptului că jumătate din soldaţii propriei sale 
gărzi erau implicaţi în complot, fiind căsătoriţi cu femei vandale 
şi dorind să aibă parte la împărţirea pământurilor şi caselor. 


Momentul ales pentru asasinat era cel al înălţării hostiei în 
faţa altarului mare (o acţiune despre care se crede că îi conferă 
însuşiri miraculoase); căci întreaga adunare se va afla atunci 
prosternată cucernic şi se putea da o lovitură bruscă, 
ucigătoare. Dar când soldaţii arieni intrară, cu mâinile pe garda 
pumnalelor, încurajându-se unul pe altul din cap şi înghiontindu- 
se, îi cuprinse deodată un sentiment de groază, amestecat cu 
respect. Proporţiile ample şi bogăţia catedralei, cântecul încet, 
solemn, al corului, lumânările şi tămâia, prapurii şi ghirlandele 
de flori primăvăratece, preoţii venerabili, în odăjdiile lor brodate, 
adunarea neînarmată, în straie de sărbătoare, care se ruga - 
toate acestea îi impresionară profund pe arieni. Erau în stare să 
ucidă, dar nu să comită un sacrilegiu. Când se opriră, nehotărâţi, 
slujitorii bisericii şi ai Domnului, călcând fără zgomot, veniră, 
parcă lunecând, la ei, trăgându-i imperios de mâneci în jos şi 
îndemnându-i să se prosterneze la fel ca şi ceilalţi. Unul câte 
unul se supuseră şi luară parte la restul ceremoniilor, de parcă 
ar fi fost de credinţă ortodoxă. Când se aflară însă din nou afară, 
fiecare îl acuză pe vecinul său de laşitate şi de moliciune şi jură 
că el însuşi ar fi săvârşit isprava, dacă cel puţin încă un singur 
om ar fi stat alături de el. 

Declaraţiile acestea şi certurile avură loc în piaţa publică şi în 
curând Solomon auzi de toată povestea; dar când ordonă 
arestarea conspiratorilor, oamenii din garda lui personală nu se 
grăbiră defel să-i dea ascultare. Apoi, conspiratorii, cărora li se 
alipi încă un număr de soldaţi nemulţumiţi, părăsiră Cartagina şi 
începură să jefuiască suburbiile. 

Solomon se trezi neputincios în faţa acestor nemulţumiţi: 
trupele lui refuzară să mărşăluiască împotriva lor. În cea de a 
cincea zi, convocă o adunare generală la Hipodrom, unde se 
adresă soldaţilor, marinarilor şi ofiţerilor de poliţie adunaţi, 
încercând să obţină de la ei un nou jurământ de loialitate. 
Aceştia însă îl huiduiră, azvârliră bolovani după el şi apoi 
începură să-şi bată şi să-şi ucidă ofiţerii. Tăiară gâtul şefului de 
stat major al lui Solomon; apoi Pharas, herulianul, care se 
declară cu hotărâre loial faţă de fratele său de sânge, Belizarie, 
fu rănit mortal de săgețile propriilor săi oameni. Herulienii 
fermentau acum din nou kavasse, deoarece albina le fusese 
restituită. 


În felul acesta răscoala deveni generală, întreaga armată 
începu să prade cartierul prăvăliilor din centrul Cartaginei şi 
antrepozitele din port. În momentul acela, te puteai crede la 
Constantinopol, în timpul „Răzmeriţei Victoriei”, cu deosebirea 
că nu incendiau case şi nu purtau cocarde Albastre sau Verzi - şi 
nu exista la îndemână un Belizarie care să o înăbuşe. Solomon 
găsi pentru moment azil în Capela Doamnelor din palatul lui 
Geilimer, dar de îndată ce i se ivi ocazia, fugi şi se îndreptă spre 
docuri. Acolo, rechiziţionă o barcă şi după zece zile de vâslit, 
iată-l, în sfârşit, aici. 

După ce Belizarie îi puse lui Solomon câteva întrebări, o 
anunţă pe Antonina: 

— Plec imediat la Cartagina. Este ceea ce ar aştepta 
împăratul de la mine. Tu rămâi aici şi iei hotărâri ca locţiitor al 
meu. 

— Câte trupe iei cu tine? 

— O sută de cuirasieri. 

— Au să te omoare, nebunule. 

— Mă voi întoarce aici, sănătos şi nevătămat, înainte de 
sfârşitul lunii. 

— Trebuie să vin cu tine, Belizarie. 

— Numai în tine am încredere pentru a conduce treburile de 
aici. 

— Dar eu nu pot avea încredere în mine. Lasă-mă să vin cu 
tine. Nu vreau să fiu refuzată. : 

— Antonina, în privința aceasta trebuie să mă asculţi. |ţi 
poruncesc, în numele Împăratului. 

In felul acesta se întâmplă ca - fără voia ei - stăpâna mea să 
rămână la Siracuza, cu Teodosie; şi nu se mai aştepta să-l 
revadă pe Belizarie în viață. Dacă este adevărat că a încălcat 
vreodată jurământul rostit la căsătoria cu Belizarie, atunci în 
această împrejurare l-a încălcat. Dar ea a negat până la urmă, şi 
nimeni nu o putea contrazice, căci a fost dintotdeauna o femeie 
foarte discretă. Ca istoric, am sarcina de a spune adevărul dar, 
de asemenea, este de datoria mea, ca servitor credincios ce mă 
aflu, să nu o trădez pe stăpâna mea. Spre norocul meu, această 
misiune şi această datorie nu sunt în conflict. Pot jura că nu ştiu 
nimic sigur. 

La Cartagina, răsculații jefuiseră oraşul după pofta inimii şi 
puseseră mâna pe casele şi pământurile care le-au plăcut; apoi 


ieşiră în marş ca să-şi unească forţele cu un alt grup de 
răzvrătiți, alcătuit din trupele acelei coloane căreia Solomon îi 
încredinţase asediul plicticos al Muntelui Aures. Curând, 
escadroanele lor reunite se cifrară la şapte mii de oameni, şi pe 
deasupra li se mai alipiră o mie de vandali. Patru sute dintre 
aceştia erau prizonieri fugiţi, care nu de mult fuseseră pe drum 
de la Constantinopol spre graniţa persană; dar în dreptul insulei 
Lesbos atacaseră şi biruiseră echipajele navelor de transport şi 
se îndreptaseră nu spre Antiohia, ci înapoi, spre Africa de Nord, 
unde debarcaseră într-un punct izolat, aproape de Muntele 
Pappua, şi mărşăluiseră spre Muntele Aures. Intenţionaseră să 
se alieze cu maurii rebeli, dar în loc de asta se raliară 
răsculaților din armata imperială, care îi primiră cu căldură. 
Ceilalţi vandali erau refugiaţi ce stătuseră ascunşi prin locuri 
obscure, încă de la cucerirea Cartaginei şi acum, în sfârşit, 
îndrăzniseră să iasă la lumină. La staţiile de poştă se găsiră cai 
pentru ei. 

Răsculaţii aleseră drept comandant un soldat simplu, un trac 
energic şi capabil, numit Stotzas, şi-apoi se îndreptară iarăşi 
spre Cartagina, proclamând întreaga dioceză o Republică a 
Soldaţilor. Din partea cetăţenilor nu trebuiau să se aştepte la 
niciun fel de rezistenţă. Sosiră în dreptul zidurilor în amurg, în 
cea de a şaptea zi a lui aprilie şi făcură bivuac, plănuind să intre 
în oraş în dimineaţa următoare. Dar în aceeaşi seară Belizarie 
sosi pe mare, însoţit de o sută de cuirasieri aleşi, şi începu 
neîntârziat să caute prin toată Cartagina câteva unităţi loiale; 
înainte de a se crăpa de ziuă, găsi două mii de oameni. Dintre 
aceştia şase sute erau recruți din rândurile romanilor africani, 
înregimentaţi cu forţa de poliţia călare, iar cinci sute erau 
vandali, oameni trecuţi de cumpăna vârstei, cărora Belizarie le 
îngăduise să trăiască nestingheriţi la casele lor şi care acum se 
prezentară voluntar, din recunoştinţă, ca să-l ajute. Şi mai era 
un număr de mauri prieteni. Soldaţi care să nu se fi răzvrătit nu 
se găsiră mai mult de cinci sute. Dar pe atunci exista o vorbă, 
cum că numele lui Belizarie face cât cincizeci de mii de soldaţi. 
Când răzvrătiţii aflară de sosirea lui neaşteptată, se considerară 
într-o inferioritate numerică ca de la cincizeci şi două de mii la 
opt mii, îşi ridicară imediat tabăra şi fugiră spre interior. Se 
îndreptară spre Muntele Aures, unde intenționau să-şi lege 
soarta cu cea a maurilor. Belizarie îi urmări şi-i ajunse la 


cincizeci de mile depărtare, la Membresa, un oraş fără ziduri, pe 
râul Bagrades. Aici i se ivi prilejul de a da o bătălie de o factură 
inedită: împotriva propriilor săi soldaţi. 

In popor, cinstea victoriei i se atribuie acum, îndeobşte, 
Sfântului Ciprian - căruia legenda îi acordă şi o apariţie 
personală, în catedrală, în acea memorabilă dimineaţă de Paşti 
(travestit în stingător de lumânări, dar cu aureola vizibilă) în 
scopul de a-i dezarma pe asasini şi a-i sili să se prosterne. Căci 
la Membresa, vântul Sfântului Ciprian se stârni iarăşi pe 
neaşteptate şi în anotimp nepotrivit, suflând puternic în faţa 
răsculaților, tocmai în clipa în care cele două armate erau pe 
punctul de a angaja bătălia. Stotzas îşi dădu seama ca, din 
pricina vântului, săgețile oamenilor săi vor pierde din viteză; de 
aceea ordonă ca jumătate din cavaleria lui să vireze spre o 
poziţie adăpostită, de pe flancul drept, şi să-şi folosească 
arcurile de acolo. Manevra aceasta fu executată încet şi în 
dezordine. Belizarie, aflându-se în fruntea cavaleriei sale, şarjă 
imediat împotriva punctului în care stăruia cea mai mare 
confuzie, şi anume împotriva escadronului vandal. Căci vandalii, 
nefiind arcaşi, nu erau siguri dacă li se cere să se deplaseze sau 
să stea locului. Şarja subită îi frânse şi armata răsculaților fu 
tăiată în două părţi; amândouă cedară când coloana lui Belizarie 
se împărţi în două şi coti, în plin galop, împotriva spatelui 
fiecăruia. 

Aşa se întâmplă ca multe femei vandale să-şi schimbe pentru 
a doua oară soţii. Când răsculații se împrăştiară în deşert - 
fiecare pe socoteala lui - femeile fură lăsate în urmă, în tabără, 
şi capturate de oamenii lui Belizarie, împreună cu restul prăzii. 
Cei mai mulţi morţi erau vandali; îndată ce victoria deveni 
incontestabilă, Belizarie ordonă oamenilor săi să nu-i mai atace 
pe rebeli, care acum s-ar putea întoarce la supunere; într- 
adevăr, o mie de fugari se predară bucuroşi şi li se acordă 
iertare. 

Belizarie ar fi continuat urmărirea şi chiar chemă garnizoana 
loială de la Hippo şi trupele staționate în Maroc ca să-l ajute să 
înfrângă răscoala. Dar având un singur trup, şi acesta nefiind 
divin, nu putea fi concomitent şi în Sicilia şi în Africa, şi tocmai 
sosise un mesager al stăpânei mele Antonina, raportând 
izbucnirea unei alte răscoale, la Siracuza. N-avea încotro, fu 
nevoit să-l lase pe Hildiger, viitorul său ginere, la comanda 


provizorie a armatei din Africa, şi se întoarse cu cei o sută de 
oameni ai săi la Cartagina şi apoi, pe mare, la Siracuza. 

Totuşi, precum se dovedi ulterior, în Sicilia nu avusese loc o 
răscoală a soldaţilor, ci numai un incident şi anume: un general 
de infanterie, numit Constantin, refuzase să accepte ordine de 
la stăpâna mea Antonina, în calitate de locotenentă a lui 
Belizarie. Declară că nu face parte din îndatoririle sale să dea 
ascultare unei alte femei, decât împărătesei, în anume 
probleme civile a căror conducere împăratul i-o încredinţase prin 
delegaţie: după obiceiul roman, imemorabil, femeile nu puteau 
fi numite la vreo comandă militară. Stăpâna mea îl puse pe 
Constantin sub arest sever; ceilalţi generali, camarazii săi, fiind 
solidari cu dânsul, conteniră să-i trimită stăpânei mele 
rapoartele zilnice, trimiţându-le, în schimb, celui mai vârstnic 
ofiţer din rândurile lor, care era loan Sângerosul. Intorcându-se, 
Belizarie îl eliberă pe Constantin, dar îi vorbi cu multă severitate 
Şi lui şi celorlalţi generali; le spuse că socoteşte acţiunea lor ca 
datorându-se ignoranței, şi jignitoare la adresa lui. S-a dovedit 
de mult că o femeie cu minte şi curaj nu numai că este în stare 
să comande cu autoritate trupele (precum o făcuse soţia lui, 
Ilustra Doamnă Antonina, în timpul marşului asupra Cartaginei), 
dar chiar să le ducă şi la victorie. Oare Zenobia de Palmyra”, 
călărind îmbrăcată în zale, în fruntea trupelor ei, nu salvase 
Imperiul de Răsărit de invazia lui Sapor Persanul? Pe deasupra, 
Doamna Antonina era reprezentanta lui investită, deţinând şi 
sigiliul său. Prin această nesupunere, venită la timpul cel mai 
nepotrivit, l-au forţat să se întoarcă din Africa şi l-au împiedicat 
să-şi ducă la bun sfârşit acţiunea împotriva răsculaților. Soldatul 
Stotzas continua să fie liber şi va pricinui probabil noi 
încurcături. 

li răspunseră în puţine cuvinte, dar Constantin făcu o aluzie, 
cum că Belizarie nu cunoaşte ambele feţe ale poveștii. Nedând 
ascultare unei femei care nu ţinea seama de adevăratele lui 
interese, nu avusese intenţia de a-l insulta pe Belizarie, ci mai 
degrabă de a-l onora. Constantin nu voia să pună mai multe şi-l 
lăsă pe Belizarie tulburat. 


15 Zenobia, regină a Palmyrei (266-272 e.n.) Profitând de criza imperiului 
roman, s-a emancipat de sub autoritatea acestuia, extinzând dominaţia 
regatului Palmyrei asupra Siriei, Egiptului şi a unor teritorii din Asia Mică. 


Dar în aceeaşi seară, o fată încasă numită Macedonia, veni în 
secret la Belizarie şi-l preveni că stăpâna mea Antonina şi 
Teodosie sunt amanți şi ca situaţia aceasta a devenit un scandal 
public. Afirmă că nu încape nicio îndoială că acesta este motivul 
pentru care atât Constantin cât şi ceilalţi generali se vădiseră 
atât de puţin dispuşi să dea ascultare stăpânei mele. Macedonia 
făcu aceste dezvăluiri din răzbunare, deoarece cu două zile mai 
înainte stăpâna mea o legase de piciorul unui pat şi o biciuise, 
pentru purtare proastă. „Purtarea proastă” consta dintr-o 
legătură amoroasă ruşinoasă, cu Fotius, care avea acum 
şaptesprezece ani şi care venise cu noi în Sicilia. Macedonia 
socotea nedrept ca stăpâna noastră, care era o femeie 
căsătorită, să comită un adulter, totuşi pe ea să o biciuiască 
necruţător, pentru un simplu păcat trupesc. Dar Macedonia nu 
deţinea nicio dovadă că stăpâna mea este vinovată, de aceea 
era obligată să născocească dovezi. Convinse doi paji mititei, 
ostateci regali mauri, să-i susţină povestea. Aceştia doreau să 
se răzbune pe stăpâna mea, deoarece, ca ostateci, se 
aşteptaseră să fie trataţi princiar; dar când părinţii lor se 
răsculaseră, stăpâna mea îi puse să lucreze cu mâinile şi, de 
asemenea, ordonase să fie biciuiţi, ori de câte ori fuseseră prinşi 
că fură sau că se poartă urât. Erau nişte mincinoşi atât de 
desăvârşiţi, sau Macedonia îi învățase atât de bine, încât 
Belizarie nu avea cum să nu dea crezare poveştii lor, elaborată 
extrem de amănunţit; şi se simţi dintr-odată de parcă s-ar fi 
aflat pe o corabie căreia i s-a sfărâmat lanţul ancorei, într-o 
furtună stârnită din senin. Dar Macedonia îl legase cu jurământ 
să nu dezvăluie în faţa soţiei sale de unde a venit învinuirea, nici 
să-i cheme pe dânsa sau pe paji, ca mară singură la Siracuza, așa că i se păru că Teodosie o 
sedusese prin vreun meșteșug diabolic, împotriva dorințelor ei. 

Nu-l voi nedreptăţi pe Belizarie sugerând ideea că mai exista un 
considerent care să fi avut o anumită pondere, deși acesta ar fi ocupat 
primul loc în mintea oricărui alt bărbat aflat în poziţia lui: anume că stăpâna 
mea va fi susținută de Teodora, care nu va șovăi să-l pedepsească pentru „a- 
şi fi luat aere”, dacă se răzbună pentru adulterul ei. Cea mai mică dintre 
pedepsele la care se putea aștepta în eventualitatea aceasta, era o pătură 
azvârlită peste cap. Dar teama de Teodora nu l-ar fi abătut niciodată de pe o 
cale pe care o considera cinstită; este însă posibil ca până și în acest chin al 
cugetului său să-și fi adus aminte de loialitatea sa faţă de Justinian, care-i 
ordonase să poarte război împotriva goților. Orice fel de acțiune pripită sau 
violentă ar fi provocat dușmănia Teodorei; și dacă ar fi fost rechemat, Africa 
de Nord și Sicilia ar fi din nou, şi încă foarte curând, pierdute pentru 
imperiu. Îşi dădea prea bine seama că niciunul dintre subalternii săi - deși 


mulți dintre ei erau oameni viteji - nu vedea ansamblul situației strategice și 
nu avea aptitudini de conducător. 

În aceeaşi seară trimise după mine şi-mi vorbi între patru ochi, zicându- 
mi: 

— Eugeniu, tu ai fost mai mult decât un servitor, ai fost un bun prieten al 
stăpânei tale şi al meu. Pot să-ţi încredinţez o misiune secretă? Dacă nu este 
îndeplinită repede, de o persoană discretă, cred că am să înnebunesc. 

l-am răspuns: 

— Da, stăpâne. Dacă e vorba de bunăstarea ta sau a stăpânei mele. 

Sub nişte amenințări teribile, îmi interzise să dezvălui misiunea; și apoi 
mă învăţă ce am de făcut. Trebuia să mă duc la Teodosie și să-i spun: 

— lată rasa unui călugăr, și iată nişte foarfeci cu care să-ţi tai părul după 
tipicul călugărilor, şi iată o pungă cu bani; în docuri există o corabie care în 
zori ridică pânzele în direcția Efesului. Numele căpitanului este cutare. Dacă 
nu te îmbarci imediat, vei fi un om mort. La Efes trebuie să intri într-o 
mănăstire și să depui votul castităţii veșnice. 

Dar cu niciun preț nu trebuia să rostesc numele lui Belizarie. 

Mi se făcu frică. De când îl cunoșteam, nici măcar în acea dimineaţă 
timpurie, la Tricamaron, în tabăra ocupată, nu-l văzusem pe echilibratul 
Belizarie atât de agitat. Dar în același timp mi-era frică de stăpâna mea. Dacă 
Teodosie îi va spune de la cine a primit acest avertisment, ea mă va suspecta 
de conspirație împotrivă-i şi poate mă va ucide. A-i transmite lui Teodosie 
un asemenea mesaj fără a i-l raporta întâi ei, era extrem de primejdios; nu 
puteam refuza, totuși, misiunea; și apoi, eram de părere că îndepărtarea lui 
Teodosie de pe scenă, fără niciun alt scandal, este spre folosul stăpânei mele. 
M-am dus, tremurând, la Teodosie, și i-am comunicat mesajul, dându-i să 
înţeleagă cât de puţină plăcere îmi face să fiu mesager în această chestiune. 
Cunoscându-mi caracterul, mă crezu și-și dădu seama că avertismentul este 
serios. 

Ghici din partea cui vine și zise: 

— Spune-i nașului meu că într-adevăr nu ştiu de ce este mânios, afară de 
cazul că am fost calomniat pe nedrept. Am conștiința curată, dar am mulţi 
dușmani. 

Când l-am implorat să nu-i divulge stăpânei mele Antonina că mesajul i-a 
parvenit prin mine, jură că n-o să-i spună. Trebuie să recunosc că și-a 
respectat cu cinste jurământul. Luă rasa și foarfecele și banii şi se duse drept 
la docuri, fără a-i trimite vorbă Antoninei. Așa că m-am dus înapoi şi i-am 
raportat lui Belizarie spusele lui Teodosie. 

Vă puteţi închipui că, de grijă, stăpâna mea își ieşi din minţi, când 
scumpul ei Teodosie dispăru fără un cuvânt: se temu, fireşte, că a fost ucis - 


poate de către Constantin - şi era neconsolată. Nebănuindu-l pe Belizarie, îi 
ceru să pornească imediat cercetări pentru a-l căuta pe Teodosie, ceea ce el 
acceptă; chiar eu am fost însărcinat să aflu când și unde fusese văzut ultima 
oară. Nu fu defel greu să liniştesc cugetul stăpânei mele, știind unde trebuie 
să caut. Am găsit repede câţi va soldaţi în docuri, gata să jure că-l văzuseră 
pe Teodosie; căci se pare că nu îmbrăcase straiele de călugăr înainte de a 
ajunge pe bordul corăbiei. Așa că ea se convinse, cel puţin, că plecase de 
bună voie. Dar era hotărâtă să dea de capătul întregii chestiuni. Bănuielile ei 
fură trezite de un anumit aer triumfător arborat de Fotius, despre care știa 
că este gelos pe Teodosie; era lesne de dedus că Macedonia fusese 
amestecată în dispariţia lui Teodosie. Până la urmă, reuși să-i sperie atât de 
rău pe cei doi paji, încât aceștia făcură mărturisiri depline. 

Între timp Fotius, necugetat, îi încredință lui Constantin secretul; iar 
Constantin, pe care-l ustura încă tratamentul aplicat de Antonina, era 
încântat de prilejul de a râde pe seama ei şi a lui Belizarie. În dimineaţa celei 
de a doua zile după dispariţia lui Teodosie, întâlnindu-l pe Belizarie în Piaţa 
Principală, îl salută și-i zise, rânjind: 

— Bine ai făcut că l-ai izgonit pe acest Paris trac, mare Menelaos; dar vina 
este mai degrabă a reginei Elena. 

Belizarie găsi că nu-i de demnitatea lui să-i răspundă, de aceea îi întoarse 
lui Constantin spatele. Mai mulţi soldaţi îl văzură, și cum nu auziseră 
observația inițială, le făcu o impresie penibilă. 

Stăpâna mea Antonina vorbi acum pe față cu Belizarie. Ce se petrecu între 
ei doi, nu ştiu. Dar îl convinse că Macedonia minţise și este limpede că el se 
simţi deopotrivă ușurat și ruşinat. Trimise o corabie rapidă să-l cheme 
îndărăt pe Teodosie; și Macedonia fu biciuită, înfierată și trimisă la o 
mănăstire de maici unde să-și petreacă restul zilelor. Și băieţii-paji fură 
biciuiţi şi înfieraţi şi trimişi să lucreze în minele de argint. Că stăpâna mea ar 
fi smuls, cu ajutorul meu, limba Macedoniei, că a tăiat-o bucăţi-bucăţi și a 
aruncat bucăţile în mare, este o minciună răspândită mulţi ani mai târziu de 
secretarul Procopius, cu intenţia de a o discredita. Nu spun că Macedonia nu 
ar fi meritat această pedeapsă, sau că stăpâna mea, în furia ei, nu a 
ameninţat-o. 

Curând, toate erau în bună regulă între stăpâna mea și soţul ei. Dar 
Teodosie nu se întoarse, corabia care a fost trimisă în urma lui neizbutind 
să-l ajungă din urmă. Totuși, Belizarie îi scrise la Efes îndemnându-l să se 
întoarcă și în ziua judecării Macedoniei făcu și o mărturisire publică a 
greșelii sale. Toate gurile tăcură, de frică. 

Belizarie aștepta acum ordinul lui Justinian pentru a invada Italia; dar 
acesta întârzie mult, deoarece împăratul era dezorientat de moartea lui 


Mundus. Belizarie primi instrucțiuni să nu întreprindă deocamdată nimic, 
dar să se ţină gata de acţiune până ce va primi vestea căderii orașului 
Spalato; atunci să pornească marșul asupra Romei. Armata din lliria, 
reîntărită, ocupă Spalato în septembrie; în octombrie, Belizarie află vestea și 
fu deci în situația de a-şi începe marșul. Stăpâna mea îl ajutase mult în 
înfăptuirea planurilor, căci în timpul absenței sale în Africa purtase 
negocieri secrete cu ginerele regelui Teudahad, care comanda forțele goților 
din Italia de Sud. Reuși să facă cunoștință cu acesta și-l puse să-i promită că 
în ziua în care va începe invadarea teritoriului său de către armata noastră, 
va dezerta. De aceea, când Belizarie - lăsând în urmă câte o garnizoană la 
Palermo și Siracuza, oraşe ale căror întărituri le îmbunătăţise simţitor - 
trecu strâmtoarea Messinei și mărșălui asupra orașului Reggio (unde sunt 
aşezate minele de aur) acest vandal laş dezerta la noi, cu câţiva dintre 
camarazii săi, și-și lăsă oamenii fără căpetenie. Ulterior plecă la 
Constantinopol, unde, după ce renunţă la credinţa ariană, i se acordă rang de 
patrician şi i se dădură mari proprietăţi. Aflând aceste vești, regele 
Teudahad îl invidie. 

Invadarea Italiei de Sud nu se transformă deci într-o bătălie desfășurată, 
ci într-o simplă înaintare, goții risipindu-se în toate direcţiile. 

Înaintând spre nord, de-a lungul coastei, însoțiți de flotă, nu întâlnirăm 
niciun fel de rezistenţă, până devreme în luna noiembrie, când ajunserăm la 
Neapole. Acest nobil oraș era puternic întărit și apărat de o garnizoană de 
goți, despre care se spunea că are aproape același efectiv ca și armata 
noastră. 

Pe patru căi se poate acționa în faţa unei fortărețe vestită ca de necucerit. 
Prima este de a o lăsa în voia ei și a ataca inamicul într-un punct mai slab. A 
doua este de a o înfometa. A treia e de a forța capitularea prin mită, 
ameninţare sau viclenie. A patra de a o lua prin surprindere, după ce se 
descoperă că, la urma urmelor, are totuși, undeva, un punct vulnerabil pe 
care inamicul, în exagerata lui încredere de sine, l-a neglijat. Belizarie nu 
putea lăsa Neapole necucerit şi înainta mai departe; dacă proceda astfel, 
orașul ar fi slujit ca punct de adunare pentru toate forțele risipite ale goților, 
pe o rază de o sută de mile. De după adăpostul zidurilor masive ar fi fost 
detașate mereu noi și noi coloane pentru a recuceri Italia de Sud - iar micile 
garnizoane, pe care le lăsase în urmă, în orașele principale, ar fi fost 
covârşite de număr. Nici nu putea înfometa Neapole, deoarece oraşul era 
extrem de bine aprovizionat cu cereale, principalele silozuri ale negoţului cu 
grâne africane fiind aşezate în incinta zidurilor; afară de asta, dacă zăbovea 
prea mult la Neapole, dădea goților prilejul de a aduna împotriva lui, în nord, 


o mare armată. Dar nu era exclus ca orașul să fie convins să capituleze, 
printr-o ameninţare care să-i înspăimânte. 

Întâi îşi ancoră flota în port, dincolo de raza de acţiune a maşinilor de 
asediu de pe zidurile orașului şi făcu tabără în suburbii, unde, prin 
escaladare în zori, cuceri cu ușurință o parte exterioară, înaintată, a 
fortificațiilor. Apoi trimise o scrisoare către Părinţii orașului Neapole, 
informându-i pe scurt că așteaptă ca ei să-i predea orașul, fără altă 
tergiversare. 

Primarul italian veni la el, apărat de un steag de armistițiu, dar cu doi goți 
ca martori; nu se vădi defel binevoitor, mai-mai să-i spună lui Belizarie în 
față că încearcă să creeze impresia falsă a unei forţe militare covârșitoare, 
când în fapt forţele sale sunt foarte slabe. 

— Consider că este o acțiune foarte puţin prietenoasă, zise primarul, să 
ne impui nouă, italieni de baștină, povara unui răspuns la mesajul tău. 
Soldaţii din garnizoană sunt goți şi noi nu îndrăznim să-i înfruntăm, 
deoarece suntem neînarmaţi. lar ei nu se vor preda, nici mituiţi, nici 
ameninţaţi, deoarece regele Teudahad abia deunăzi i-a trimis aici, cu ordinul 
de a se apăra până la ultimul om - luându-le întâi soțiile și copiii ostateci și 
amenințând să-i ucidă, dacă oraşul cade. Îți propun să nu-ţi pierzi vremea 
aici, ci să înaintezi mai departe spre Roma. Căci, dacă iei Roma, Neapole se 
va preda neîndoielnic, şi dacă nu vei izbuti să iei Roma, Neapole nu-ţi va fi 
de niciun folos. 

Belizarie răspunse pe scurt: 

— Nu-ţi cer lecţii de strategie. Dar am să-ţi spun atât: sunt soldat de mulţi 
ani, şi am văzut lucruri cumplite când s-au jefuit orașe care nu s-au predat 
când li s-a cerut. Doresc din toată inima să evit o experienţă asemănătoare la 
Neapole. Dacă convingi garnizoana de goți să se predea, toate străvechile 
voastre privilegii vor fi confirmate și extinse, iar garnizoana va avea 
libertatea fie să intre în rândurile forţelor imperiale, fie să iasă încolonată 
din oraş, cu trecere liberă. Dar (şi se întoarse spre martorii goți) vă previn 
pe voi, goților, dacă alegeţi lupta, soarta voastră va fi cea a regelui Geilimer 
şi a vandalilor săi. 

Unul dintre goți spuse: 

— Nu este oare adevărat că orașul Cartagina, care a trăit fericit sub 
vandali şi care s-a supus fără condiții armatei tale, a fost de curând prădat 
de soldaţii împăratului? 

Belizarie răspunse: 

— Nu de soldaţii împăratului, ci de cei ai diavolului. 

Gotul replică: 

— Pentru noi, este același lucru. 


Conferinţa se întrerupse în punctul acesta; dar primarul îl asigură pe 
Belizarie, în taină, că va face tot ce-i stă în putinţă pentru a-i convinge pe 
concetăţenii săi să deschidă porţile, sfidându-i pe goți, care în fapt nu 
numărau decât o mie cinci sute de oameni. Totuși, trei sute de soldaţi 
iscusiţi ar fi fost de ajuns pentru a apăra un oraş atât de puternic, chiar şi 
față de treizeci de mii de asediatori, iar Belizarie nu avea mai mult de zece 
mii, fiind obligat să detașeze două mii de oameni, pentru misiuni de 
garnizoană, în Sicilia și Italia de Sud. 

Neapole nu s-ar fi supus nici sub apăsarea foametei sau setei. Negustorii 
evrei, care controlau comerţul cu cereale, își puseră grânarele la dispoziţia 
publică și oferiră serviciile unui număr de marinari şi paznici evrei din 
slujba lor; aceştia erau cu toţii instruiți în mânuirea armelor. Dacă Belizarie 
tăia apeductul oraşului - precum procedă curând după aceea - înlăuntru se 
aflau destule izvoare și fântâni pentru a asigura apă tuturor nevoilor 
gospodăreşti. Părinţii oraşului expediară lui Teudahad un mesaj prin care îl 
asigurară de loialitatea lor, dar îl rugară să trimită o armată pentru a-i 
despresura. 

Singura speranţă de a cuceri Neapole consta acum dintr-o acţiune de 
surpriză. Dar unde se putea găsi punctul vulnerabil al fortificațiilor? 


CAPITOLUL XIV 
ASEDIEREA ORAŞULUI NEAPOLE 


Belizarie studie întăriturile de la Neapole din toate unghiurile posibile. 
Nu izbuti să descopere în toată circumferința niciun punct slab în care 
berbecele de asediu sau galeria ar fi putut fi folosite cu spor, dar încercă un 
asalt prin surprindere, dinspre port, în timpul nopţii; trimise un grup de 
munteni isaurieni, care sunt cățărători înnăscuţi, să escaladeze zidurile 
semeţe într-un punct în care mortarul putrezit îngăduia priză mâinilor și 
picioarelor. Un om ajunse sus, pe creneluri, și legă în linişte o frânghie de 
parapetul dintre două ambrazuri, şi apoi tovarășii săi porniră în sus, 
cățărându-se pe această frânghie; dar fură descoperiţi de un străjer evreu, 
care îi trezi pe ceilalți evrei dintr-o gheretă de gardă apropiată. Abia patru 
sau cinci munteni ajunseseră să prindă picior, când frânghia fu tăiată de 
evrei şi toți ceilalți își găsiră moartea, prăbușindu-se din înălțimea 
întăriturilor. Aceeași soartă o avu și o tentativa întreprinsă dinspre uscat. 
Aici, într-un amurg, Belizarie izbuti să petreacă o funie lungă, groasă, peste o 
turelă avansată - trase întâi peste ea o săgeată care purta un fir de mătase, 
de care fusese legată și trasă o sfoară, care, la rândul ei, trase o coardă, ce 
sluji, în sfârșit, pentru a trage funia. Cele două capete ale funiei fură apoi 
legate și oamenii se cățărară de ambele părţi, contrabalansându-se unul pe 
celălalt. Dar sentinelele erau și aici la datorie şi tăiară funia, așa că oamenii 
se prăbușşiră şi se prăpădiră. Belizarie încercă, de asemenea, să dea foc unei 
porţi, îngrămădind lângă ea butoaie cu ulei și rășină, dar poarta era flancată 
de două turnuri puternice și oamenii noștri fură izgoniți cu pietre și suliți şi 
mulţi rămaseră morţi în dreptul porții. 

Asediul dura de optsprezece zile, când un fost membru al Regimentului 
de casă, un isaurian care slujea acum ca ofițer în infanteria isauriană, veni la 
Belizarie şi-l întrebă: 

— Stăpâne, cât preţuieşte Neapole pentru tine? 

Belizarie răspunse, zâmbind: 

— Dacă mi-ar fi oferit acuma, așa încât să pot porni marșul asupra Romei 
înainte de sosirea iernii, ar preţui un milion în aur. Dacă darul ar fi amânat 
pentru la primăvară, mi-ar fi de puţin folos. 

Isaurianul zise: 

— O sută de monezi aur pentru fiecare om din compania mea, cinci sute 
pentru fiecare dintre ofițerii mei, o mie pentru mine și două mii pentru 
soldatul care a găsit punctul slab, pe care ne-ai cerut să-l căutăm! 

— Aş da de două ori pe atât, strigă Belizarie, tresărind. Dar numai când 
voi avea cheile orașului în mână. 


— De acord, răspunse isaurianul. Apoi îl aduse pe soldat. 

Acest om, un ins cu înfățișare grosolană, neîngrijită, îi spuse lui Belizarie 
povestea lui. I se năzărise să se strecoare de-a lungul conductei secate a 
apeductului, din punctul în care fusese întrerupt - o milă sau ceva mai mult 
de la ziduri - până unde intră în oraş. Voia să vadă dacă la capăt este închis 
cumva printr-un grătar sau prin vreun alt obstacol. A făcut drumul ușor - a 
putut umbla aproape drept, iar în bolta de cărămidă, deasupra, erau multe 
coşuri de ventilație. Până la urmă ajunsese într-un loc în care tunelul se 
îngustează, devenind o gaură în stâncă, destul de largă ca să treacă un copil, 
dar un soldat în armură completă nu ar fi putut trece. Stânca aceasta nu era 
de granit, ei o rocă vulcanică oarecare, moale, care putea fi tăiată ușor cu un 
târnăcop. La câțiva metri, de partea cealaltă, văzuse pătrunzând lumină, de 
parcă acolo apeductul nu ar mai fi fost acoperit, și desluşise chiar câteva 
măsline doborâte de vânt, o basma zdrenţuită și câteva cioburi de oale. Se 
întorsese atunci și a doua zi o luase de-a lungul drumului paralel cu 
apeductul, căutând urma unui măslin undeva deasupra acoperișului, dar nu 
găsi niciunul. De aici conchise că stânca se află undeva în interiorul orașului, 

Belizarie împărtăși secretul la douăzeci de oameni din compania în care 
slujea acest ostaș, dar nimeni altul nu află de el. Le dădu ciocane, dălți 
învelite în cârpe, şi coşuri, şi îi puse să lărgească gaura, pe care în prealabil o 
inspectase personal. Trebuiau să lucreze, pe cât se putea, în linişte. Spre 
amiază, i se raportă că gaura era destul de mare ca să îngăduie trecerea unui 
om în armură completă, că dincolo de ea tunelul apeductului are înălțimea 
de trei staturi de om și că în locul acela o parte a acoperișului de cărămidă se 
prăbușise. Rădăcinile unui măslin crăpaseră partea superioară a 
construcţiei de cărămidă şi pătrunseseră, trăgând, în timpuri normale, 
umezeală din apa conductei. Copacul însuși se afla în afara apeductului, dar 
una din crengile sale se întindea de-a curmezișul, peste gaura din acoperiș. 
Aduseră cu ei basmaua zdrenţuită şi câteva măsline. Belizarie examină 
obiectele și zise: 

— Basmaua de bumbac a fost de curând spălată și luată de vânt, din locul 
unde fusese agăţată ca să se usuce, și purtată până aici; şi acestea sunt 
măsline cultivate, nu sălbatice. Fiţi siguri că măslinul crește undeva, în 
curtea din dos a casei vreunei bătrâne. 

Apoi trimise un alt avertisment Părinților orașului Neapole: „Dacă nu 
predaţi orașul în seara aceasta, mâine îl veţi pierde, căci știu cum să-l iau. Jur 
pe onoarea mea, pe care nu am obiceiul să o angajez de pomană. Dacă nu mă 
credeţi, voi fi jignit. Când vom asalta zidurile, nu pot făgădui că nu va fi 
vărsare de sânge.” 

Dar ei nu-l crezură. 


În noaptea aceea, trimise șase sute de oameni, îmbrăcaţi în zale, de-a 
lungul apeductului, deşi la început soldaţii nu voiră să se ducă, spunând că 
sunt oșteni, nu șobolani de canale. Fiul stăpânei mele, Fotius, solicită 
onoarea de a-i conduce, dar Belizarie nu voia să încredinţeze o misiune atât 
de grea unui băietan; așa că îi îngădui să acționeze ca ariergardă și să 
acopere înaintarea. Belizarie își dădu seama că, oricât de prudent ar călca 
şase sute de oameni în zale, înaintând de-a lungul apeductului întunecos, vor 
face inevitabil mare zgomot; aşa că hotări să-l înăbușe printr-o diversiune. 

Avea cu el o cunoștință veche - Bessas, gotul din Tracia care fusese de 
față la banchetul lui Modestus. Era acum un veteran de vreo cincizeci de ani, 
dar încă viguros şi plin de combativitate. Belizarie îi ordonă lui Bessas să 
iasă, împreună cu câţiva goți ai săi, la un punct situat în apropierea intrării 
în oraş a apeductului şi aici să angajeze cu sentinelele dușmane o discuţie în 
limba lor maternă, ca şi cum ar încerca să-i mituiască să predea orașul. 
Oamenii lui Bessas trebuiau să facă pe cât se putea de multă hărmălaie, 
împleticindu-se printre pietre, în întuneric, și să înceapă tot soiul de jocuri 
zgomotoase, de parcă ar fi fost beţi. 

Șiretlicul izbuti. Se schimbară înjurături, strigăte, urale, glume, se cântară 
balade de-ale goților. Bessas își proclamă sus și tare loialitatea față de 
împăratul Justinian, sentinelele goților loialitatea lor față de regele 
Teudahad; și cei șase sute de oameni trecură prin apeduct, fără să fie auziţi. 
Purtau cu ei lanterne, ca să le dea curaj. 

Omul din faţă, isaurianul care descoperise drumul, nu purta armură şi era 
înarmat numai cu un pumnal. Când ajunse în locul în care acoperișul era 
prăbușit, se cățără pe umerii unui camarad, și, de acolo, pe peretele din 
marginea apeductului. Găsind o cărămidă ieșită, de care să se prindă, se urcă 
mai sus și, după oarecare strădanie, ajunse la gaură. 1 se aruncă o chingă 
lungă; o legă de creanga măslinului și apoi petrecu un picior dincolo și se 
uită împrejur. Precum prevăzuse Belizarie, se afla în curtea unei case. Nu era 
nimeni împrejur. Făcu un semn cu mâna și patru oameni în armură, inclusiv 
un ofițer, îl urmară curând în curte. Apoi omul se strecură în casa care era 
ruinată, dar locuită. Trecuse de miezul nopții. 

Când pătrunse în casă, pe fereastră, nările îi fură izbite de mirosul acru al 
sărăciei. Se trezi în bucătărie; la lumina lunii, se zărea o singură ceașcă și o 
singură farfurie, pe masa șchioapă pe care proprietarul cinase. Oprindu-se 
locului, auzi o tuse înceată din odaia alăturată și un murmur, care nu putea 
proveni decât de la o femeie bătrână, cufundată în rugăciune. Înainte ca 
femeia să poată ţipa, se și năpusti asupra ei, cu pumnalul ridicat; dar asta 
dură numai o clipă. Scoase de la piept aceeași basma zdrenţuită pe care i-o 
arătase şi lui Belizarie, şi i-o dădu îndărăt, cu un zâmbet prietenos. De 


asemenea, îi oferi o bucată de brânză, pe care femeia o adulmecă și apoi 
începu să o mănânce cu încântare. Acum intră ofiţerul. O întrebă pe latinește 
unde anume este așezată casa și cine sunt vecinii ei. Ea îi descrise așezarea 
casei și-i spuse că vecinii sunt oameni săraci, asemenea ei; din partea 
acestora nu aveau de ce se teme. Li se făcu semn celor şase sute de oameni 
să se urce. Ajunseră în curte - care era largă - unul câte unul, grupându-se 
apoi în formaţie. Fotius se întoarse să-i raporteze lui Belizarie că până acum 
totul se desfășurase bine. 

Într-o livadă de lămâi, nu departe de apeduct, Belizarie ținea pregătită o 
unitate înzestrată cu scări, pentru escaladarea zidurilor. Îndată ce auzi cele 
două sunete de goarnă dinspre oraș și, după legănarea lanternelor, își dădu 
seama unde anume exact pe partea de nord a zidului circular, își făcuseră loc 
isaurienii, aduse degrabă scările şi ordonă escaladarea. Constantin, căruia îi 
încredințase misiunea de a pregăti scările, subestimase înălțimea zidurilor, 
aşa că nu ajungeau până sus, lipsind vreo douăzeci de picioare. Le prelungi 
însă, legându-le două câte două, și astfel se pierdu numai puţină vreme. 
Isaurienii cuceriră două turnuri şi o lungă bucată de zid între ele, așa că nu 
dură mult până ce două mii de oameni se cățărată sus și li se alăturară acolo. 
Neapole era ca și cucerit. 

Singurii apărători care se luptară într-adevăr curajos fură evreii. Ştiau că 
au prea puţină speranță de libertate dacă vor fi prinşi, Justinian 
persecutându-le religia; îi acuza pe toți evreii de complicitatea strămoșilor 
lor la răstignirea lui Isus Hristos. Dar, până la urmă, fură şi ei copleșiți de 
numărul atacanţilor. Porţile fiind între timp deschise de unii cetăţeni, restul 
armatei dădu buzna. 

Neapole fu lăsat pradă jafului pe restul nopții, şi se făptuiră multe acte de 
violență, pe care Belizarie nu avea cum să le prevină. Deosebit de sălbatic se 
purtară cele două sute de huni massageţi, păgâni, care hotărâseră să nu se 
întoarcă în ţara lor, ci să slujească mai departe sub Belizarie. Aceștia 
sparseră biserici, jefuiră comorile și uciseră preoți chiar şi în dreptul 
altarelor - un sacrilegiu care, când i se raportă, stârni deznădejdea lui 
Belizarie, îndeosebi pentru că era vorba de biserici de rit ortodox. Dimineaţa 
proclamă o amnistie și puse capăt jafului. Soldaţii trebuiau să se 
mulţumească cu prada în bani și bijuterii şi tacâmuri de argint; căci le luă 
femeile şi copiii napolitani pe care îi capturaseră ca sclavi și-i restitui 
familiilor. Apoi ţinu o ședință de tribunal, precum făcuse odinioară la 
Cartagina, după ce o cucerise. Îi informă pe cei opt sute de prizonieri goți că 
vor fi trimişi la Constantinopol și acolo li se va da prilejul de a alege între a 
deveni fie muncitori manuali neplătiţi, fie soldați plătiţi ai împăratului, pe 
graniţa persană. Goţii îl asigurară că vor alege viața de soldat, iar el îi lăudă. 


În timp ce această ședință de tribunal era în toi, fu înfățișat lui Belizarie 
un curier oficial al Administrației de stat italiene - cu fața cadaverică, 
epuizat, împroşcat, cu noroi. Purta asupra lui o scrisoare a regelui Teudahad 
către Honoriu, guvernatorul Romei. Nu rupsese sigiliile, dar credea că este 
un mesaj de cea mai mare însemnătate și de mare taină; căci fusese trezit 
din somn, mult după miezul nopții, şi fusese lăsat să aștepte vreme de șase 
ore, până ce epistola fu scrisă. Fiind un roman loial, care îi detesta pe goții 
eretici, trecuse deghizat, cu preţ de mari primejdii, în jos pe Via Appia, 
aducând această scrisoare chiar lui Belizarie, cuceritorul, vicerege al 
Maiestăţii-sale Sacre, împăratul Justinian, care era vicerege al lui Dumnezeu 
însuşi. Trecând în amurg prin oraşul Terracina, fusese interogat de un ofițer 
got; pentru a evita să fie prins sau să piardă vreme, îl înjunghiase pe got în 
burtă și-l lăsase, muribund, pe drum. 

Belizarie rupse sigiliile scrisorii și curând începu să râdă atât de tare, 
încât ne temurăm că își ieşise din minţi. Până la urmă, regăsindu-și aerul 
grav, citi cu glas tare, în faţa întregii adunări, următorul document: 

„Regele Teudahad către Ilustrul Honoriu, Guvernator al Urbei Eterne 
Roma, salut! 

Cu părere de rău aflăm din raportul tău că elefanții de bronz, aşezaţi pe 
Calea Sacră (numită astfel după numeroasele superstiții cărora fusese 
consacrată în trecut), sunt aproape în ruine. 

Este foarte regretabil că în vreme ce aceste animale trăiesc, în carne și 
oase, mai bine de o mie de ani, efigiile lor din bronz să se fărâmiţeze atât de 
curând, devenind ruine. În consecinţă, vezi ca mădularele desprinse să fie 
întărite cu cârlige de fier şi burţile lor, care s-au încovoiat, să fie susținute 
prin grinzi masive. 

Elefantul viu, când cade la pământ - ceea ce se întâmplă adesea când îi dă 
ajutor omului la doborârea copacilor - nu se poate ridica fără a fi sprijinit. 
Asta pentru că nu are încheieturi la picioare; și, în consecinţă, în ţările 
toride, populate de aceste animale, ai adeseori prilejul să vezi mulți elefanţi 
zăcând de parcă ar fi morţi, până ce se apropie oameni care îi ajută să se 
ridice. Așa încât această făptură, atât de teribilă prin proporţiile, ei, în fapt 
nu este înzestrată de natură nici măcar cât mărunta furnică. 

Dar că elefantul depăşeşte în inteligenţă orice alt animal, este dovedit 
prin adoraţia pe care o vădeşte față de EI, înțelegând că El este 
Atotputernicul Cârmuitor a tot ce există. Mai departe, elefantul acordă 
prinților buni un omagiu, pe care-l refuză tiranilor. 

Elefantul își foloseşte trompa, această mână cu nas pe care Natura i-a 
acordat-o în compensație pentru gâtul foarte scurt, spre folosul stăpânului, 
acceptând numai acele daruri care îi vor fi de cel mai mare folos. Umblă 


întotdeauna cu precauţie, aducându-și aminte de căderea în groapa 
vânătorului, care a fost preludiul prizonieratului său. La porunca stăpânului, 
elefantul îi va sufla în față - ceea ce se spune că ar fi un leac împotriva 
durerii de cap a omului, îndeosebi când strănută. 

Când elefantul ajunge la apă, suge o mare cantitate în trompă, și apoi, la 
un ordin, o stropeşte de jur împrejur, asemenea unui duş. Dacă cineva l-a 
tratat cu dispreţ, va turna asupra lui un asemenea șuvoi de apă murdară, 
încât ai crede că un râu i-a năpădit casa. Căci acest animal are o memorie 
minunat de lungă, atât în privinţa jignirilor, cât și a amabilităţilor. Ochii lui 
sunt mici, dar se mişcă solemn. În înfăţişarea sa se remarcă o anumită 
demnitate regească, și în vreme ce recunoaște cu plăcere tot ce este 
onorabil, disprețuiește fățiș glumele proaste. Pielea sa este străbătută de 
lungi canale, asemenea pielii victimelor bolii din țările depărtate, denumită 
după el, e/efantiasis. Regii persani folosesc elefantul în război, din cauza 
impenetrabilităţii învelișului său. 

Este foarte de dorit să păstrăm modelele acestor creaturi și cetăţenii 
noştri să se familiarizeze astfel cu imaginea progeniturilor țărilor străine. De 
aceea, nu îngădui ca ele să dispară, deoarece gloria Romei sporeşte prin 
adunarea tuturor mostrelor de strădanii prin care arta meșteșugurilor a 
imitat producţiile îmbelșugatei Naturi, din colțuri îndepărtate ale lumii. 

Rămâi cu bine!” 


Mesagerul se întristă și se înfurie că scrisoarea era atât de prostească; dar 
Belizarie îl mângâie, complimentându-l pentru curajul și loialitatea lui. Îi 
dădu o răsplată de cinci livre de aur, ceea ce înseamnă trei sute și șaizeci de 
monezi, şi-l înrolă curier la propriul sau stat major. Belizarie zicea că 
scrisoarea are o valoare mult mai ridicată decât s-ar părea la prima vedere: 
ea indica limpede că regele Teudahad se ocupă cu fleacuri cărturărești, în 
loc de a se îngriji de apărarea regatului său. 

— Acum pot porni fără grijă împotriva Romei, ne spuse el. 

Dacă acest rege ar fi continuat să comande armatele goților, misiunea lui 
Belizarie ar fi fost într-adevăr ușoară. Căci el nu făcuse niciun fel de pregătiri 
de război, asigurându-i pe nobilii săi că totul merge cum nu se poate mai 
bine; un căţeluș corcit care latră la o haită de lupi va fi repede înfulecat. 
Teudahad considera că nu este necesar să trimită o armată de sprijin la 
Neapole, deoarece zicea că orașul putea rezista unui asediu de două ori mai 
lung decât al Troiei de odinioară. Nu lua în seamă niciun fel de obiecţii. 
„Lasă-l pe Belizarie să-și sfărâme întâi măselele de Neapole; după aceea, îi 
vom înfunda gura cu noroi.” 


Apoi, când veni ştirea că Neapole a căzut, răbdarea nobililor săi ajunse la 
capăt. Declarară că, în mod evident, Teudahad vânduse împăratului orașul; 
că singurul lucru pe care-l râvneşte de aici încolo în viaţă este să trăiască în 
voia lui, cărturăreşte, indiferent unde, îmbogăţit prin vânzarea și trădarea 
supușilor săi. Convocară o adunare la Lacul Regillus, nu departe de 
Terracina, la care însă nu-l invitară. Aici îl ridicară pe scuturi pe unul dintre 
generalii cei mai viteji, Wittig pe nume, și-l aclamară ca rege. Acest Wittig, 
care era de obârşie umilă, câştigase câţiva ani mai înainte o mare victorie 
pentru Teodoric, împotriva gepizilor, pe malurile râului Sava. Era atât de 
puţin învăţat, încât abia ştia să-şi semneze numele. 

Regele Teudahad, care se afla pe drum de la Tivoli la Roma, ca să consulte 
nişte lucrări în biblioteca publică de acolo, nu pierdu nicio clipă când auzi 
veştile - pornind-o în grabă spre palatul său din Ravena. Ravena este cel mai 
sigur loc de refugiu din toată Italia, fiind protejată de mlaștini (străbătute de 
două drumuri uşor de apărat) şi de o mare prea puţin adâncă, ce nu 
îngăduie corăbiilor să se apropie de întărituri. Dar Wittig trimisese pe 
urmele lui un om, pe care dorul răzbunării îl mână mai repede decât îl mâna 
frica pe Teudahad - omul fusese nu de mult privat, din ordinul lui Teudahad, 
de o frumoasă moștenitoare, care-i fusese promisă în căsătorie. Acest trimis 
galopă zi și noapte şi până la urmă îl ajunse pe Teudahad, după o cursă de 
două sute de mile, chiar în faţa porților Ravenei. Îl apucă de guler, îl trase de 
pe cal şi-i tăie gâtul, de parcă ar fi fost un porc sau un batal. 

Regele Wittig porni în marş şi ajunse la Roma înaintea lui Belizarie. Aici 
anunță că fusese ales rege și convocă un mare consiliu al goților. La acest 
consiliu deveni limpede că treburile goților erau încurcate de-a binelea. Nu 
numai că forţele lor defensive fuseseră împrăştiate pe toată suprafaţa Italiei, 
dar principala forţă tactică a armatei plecase spre nord-vest, peste Alpi, 
pentru a proteja posesiunile goților din această parte a Ronului împotriva 
francilor, pe care Justinian îi mituise ca să-i atace. O altă armată se afla în 
Dalmația, în faţa orașului Spalato. Când Wittig inventarie forţele pe care le 
avea în acea clipă la dispoziţie, găsi că acestea nu numărau mai mult de 
douăzeci de mii de oameni instruiți; și faptul de a-l depăși pe Belizarie la 
număr doar în proporție de doi la unu, nu-i prea inspira încredere în 
victorie. 

De aceea, hotări să lase la Roma o garnizoană suficient de puternică 
pentru a o apăra Împotriva unui asalt, să încheie pace cu francii, să-şi 
organizeze forțele la Ravena şi apoi, după câteva săptămâni, să se întoarcă în 
fruntea unei forțe covârșitoare, capabilă de a ne arunca în mare. Senatul 
roman îl asigură pe regele Wittig de loialitatea sa, asigurare pe care el o 
întări, luând cu sine ostateci distinși; însuşi papa Silveriu, care fusese bănuit 


de Teudahad că purtase cu Constantinopolul o corespondență secretă, 
depuse un legământ solemn, de supunere față de dânsul. Apoi Wittig 
mărşălui la Ravena, unde se căsători (deşi împotriva voinţei ei) cu 
Matasonta, singura fiică a Amalasontei, înrudindu-se astfel, prin alianță, cu 
casa lui Teodoric. De la Ravena îi trimise mesaje de prietenie lui Justinian, 
cerându-i să-şi retragă armatele; căci moartea Amalasontei fusese răzbunată 
prin cea a lui Teudahad. 

Justinian nu-i acordă nicio atenţie, având încredere că, în curând, toată 
Italia va fi a lui. În ce-i priveşte pe franci, Wittig încheie pace cu ei, plătindu- 
le o sută cincizeci de mii în aur - suma promisă anterior de Teudahad - și 
cedându-le teritoriile dintre Alpi şi Ron, cu condiţia ca francii să-i trimită 
trupe, care să-l ajute împotriva lui Belizarie. Dar francii, dorind să continue, 
cel puţin în aparenţă, raporturile bune cu noi, nu voiau să-i promită trupe; îi 
vor trimite, în timp util, armate ale unor aliați. 

Între timp noi mărşăluiam asupra Romei, şi anume pe Calea Latină, care 
trece prin Capua și este paralelă cu coasta, cam la treizeci de mile spre 
interior; căci Via Appia, mai scurtă, părea ușor de apărat, atât la Terracina 
cât şi în alte câteva puncte, iar Belizarie nu-și putea îngădui să mai piardă 
vreme sau oameni. Băștinașii, și mai ales preoţii, ne salutară pretutindeni cu 
bucurie. Soldaţii primiseră ordine severe să-și plătească peste tot proviziile 
de care puteau avea nevoie și să se poarte cuviincios. Pentru noi, servitorii, 
priveliştile italiene, atât cele ale așezărilor străvechi cât și cele moderne, 
erau de mare interes; dar stăpâna noastră nu avea ochi pentru ele și ne făcu 
să suferim de pe urma depresiunii ei sufleteşti. Sosise, în sfârşit, o scrisoare 
de la Teodosie, care devenise călugăr la Efes, făcând întocmai cum îi indicase 
Belizarie. În scrisoare, Teodosie îşi reafirma dragostea şi gratitudinea față 
de Belizarie, dar își cerea iertare că nu se întoarce pe dată. „Nu pot veni, 
dragii mei nași, câtă vreme fiul vostru Fotius se află cu voi: căci îmi spuneţi 
că Macedonia a fost pedepsită, iar eu mă tem de răzbunarea amantului ei. 
Nu-l acuz că a îndemnat-o să mă calomnieze, dar trebuie să știți că m-a urât 
chiar şi înainte de toate acestea. Căci mi-ai dat multe daruri, dragă nașă 
Antonina; iar el considera darurile acestea ca fiind furate din moştenirea 
lui.” 

Belizarie dorea să o trezească pe stăpâna mea din melancolie și, în același 
timp, să-i ofere lui Teodosie generoase reparaţiuni pentru bănuielile sale 
anterioare. De aceea îl trimise pe Fotius îndărăt, la Constantinopol; Fotius îi 
duse lui Justinian cheile orașului Neapole, prizonierii goți şi o scrisoare, prin 
care cerea întăriri, neîntârziat. Apoi Belizarie îi scrise lui Teodosie, 
comunicându-i că acum se poate întoarce fără teamă. Dar stăpânei mele i se 
părea foarte lungă așteptarea. 


La Roma, garnizoana goților fu surprinsă de sosirea noastră: avangarda 
lor, postată pe Via Appia, ne credea că zăbovim în continuare la Neapole. Şi 
din nou numele lui Belizarie își dovedi valoarea. Poporul roman era convins 
că Roma o să-i cadă inevitabil în mână, şi era dornic să scape de soarta de 
care avusese parte Neapole. Atunci papa Silveriu își încălcă jurământul faţă 
de Wittig, invocând motivul că l-ar fi prestat sub constrângere și față de un 
eretic. Îi trimise lui Belizarie o scrisoare, poftindu-l să intre fără teamă în 
Urbe, deoarece va convinge garnizoana goților să o părăsească. Când 
coborârăm de-a lungul crestei lungi a munţilor Albani şi intrarăm în Urbe 
prin Poarta Asinariană, garnizoana goților ieșea pe cea Flaminiană, spre 
nord. Numai comandantul refuză să-și părăsească postul. Belizarie îl prinse 
de viu și-l trimise la Constantinopol, împreună cu cheile Urbei. 

Trebuie să mărturisesc că priveliștea Romei m-a dezamăgit. Este 
venerabilă şi vastă, într-adevăr, şi cuprinde multe clădiri frumoase, cele mai 
mari dintre ele depășind, de departe, tot ce putem arăta noi la 
Constantinopol. Dar în cugetul meu, ea este cel puţin în trei privinţe 
inferioară chiar și Cartaginei; a pierdut mult din fosta ei bogăţie și din 
populaţie, nu este așezată la mare și are o climă foarte nesănătoasă. 

Senatul roman și clerul ne salutară foarte călduros și ne îndemnară să 
trecem mai departe, înaintând spre Ravena, ca să-l distrugem pe 
uzurpatorul Wittig, fără să-i dăm răgaz să-și adune forţele. Dar fură 
deznădăjduiţi când Belizarie le răspunse că preferă să rămână o vreme în 
Urbe, profitând de ospitalitatea ei și, îndeosebi, când începu să repare 
fortificațiile defensive, care se aflau în stare de ruină. Însuşi papa Silveriu 
veni în taină la stăpâna mea și-i spuse - am fost de faţă: 

— Prea Virtuoasă și Ilustră Fiică, poate vei fi în stare să-l convingi pe 
victoriosul Belizarie, soțul tău, să renunţe la intenţiile sale necugetate. Se 
pare că vrea să se lase asediat aici, în Sfânta noastră Roma, care (deși mult 
binecuvântată de Dumnezeu), este urbea cel mai greu de apărat din lume și, 
în toată istoria ei de o mie două sute de ani,nu a rezistat nici o singură dată, 
cu succes, unui asediu îndelungat. Zidurile circulare, precum poţi vedea prea 
bine, au o lungime de douăsprezece mile și se ridică dintr-un șes neted; nu 
are hrană îndestulătoare pentru sutele de mii de suflete care trăiesc 
înlăuntrul lor și nici nu poate fi uşor aprovizionată dinspre mare - ca 
Neapole bunăoară. Cum forțele voastre sunt insuficiente, de ce să nu vă 
întoarceţi la Neapole și să ne lăsaţi pe noi romanii, în pace? 

Stăpâna mea Antonina răspunse: 

— lubite întru Hristos, Preasfinte și Eminente Silveriu, îndreaptă-ţi 
cugetul mai degrabă asupra Cetăţii Cerești, iar soțul meu și cu mine ne vom 


ocupa cu aceasta pământeană. Îngăduie-mi să te previn, Sfinţia ta, că este 
spre folosul tău să nu te amesteci în treburile noastre. 

Papa Silveriu plecă jignit, neacordându-i stăpânei mele nici măcar 
obișnuita binecuvântare - ceea ce, precum vă puteţi lesne imagina, nu a 
neliniştit-o prea mult. Începură să se duşmănească şi papa regretă că 
salutase mica noastră armată. Era convins că vom fi covârşiţi și că Wittig îl 
va demite, pentru încălcarea jurământului pe care-l prestase. 

Belizarie, după ce îi trimise pe Constantin și pe Bessas, în fruntea unei 
forțe mici, ca să câştige Toscana de partea noastră, îşi puse restul trupelor la 
lucru în vederea întăririi străvechilor fortificaţii ale Urbei, curăţind și 
adâncind șanțurile astupate şi întărind porţile. Din vremea începuturilor 
domniei lui Teodoric nimeni nu avusese grijă să repare întăriturile. Erau 
alcătuite din tradiționala terasă largă, de pământ, cuprinsă între două ziduri 
cu creneluri, cu turnuri de strajă la intervale. Belizarie prevăzu acum 
zidurile cu creneluri, adăugând la stânga fiecăruia câte o aripă de apărare; 
aşa că păsărilor sau îngerilor care priveau în jos, din ceruri, le apăreau 
astfel; T, T, T, T, parcă ar fi litera Gamma, scrisă de multe ori. Folosi la 
această lucrare toți dulgherii şi muncitorii disponibili în Urbe, precum 
făcuse la Cartagina. De asemenea, umplu grânarele Romei cu cereale aduse 
din Sicilia şi rechiziționă toate stocurile de cereale existente, pe o rază de o 
sută de mile de Urbe, plătind pentru toate un preţ cinstit. 

Intrasem în Roma în ziua de zece decembrie; trecură trei luni, înainte ca 
regele Wittig să-şi aducă armata împotriva noastră. Dar devenise între timp 
o armată foarte puternică, adunată din toate părţile Italiei și de peste Alpi - 
constând în cea mai mare parte din cavalerie grea. Toscana se supusese 
armatelor noastre, dar acum Belizarie rechemă toate trupele, afară de 
garnizoanele pe care le aşezase la Perugia şi Narni şi Soleto, în total o mie de 
oameni. Împreună cu infanteria marină, pe care o debarcase, dispunea de 
zece mii de oameni ca să înfrunte pe cei o sută cincizeci de mii ai goților. 
Astfel începu asediul Romei. 

Wittig veni spre sud, călare, în capul armatei, care se înșirui în spatele 
său, pe Calea Flaminiană, pe o lungime de o sută de mile, cu foarte puţină 
distanţă între o divizie şi alta. Nu departe de Roma întâlni un preot, purtat 
într-o litieră, care venea din Urbe şi era în drum spre nord, pentru a lua în 
primire o episcopie. 

— Ce vești, Preasfințite? Belizarie se mai află la Roma? Crezi că-l mai 
prindem înainte de se retrage la Neapole? 

Preotul, care era un bărbat perspicace, răspunse: 

— Nu există niciun motiv de grabă, Mărite Wittig. Doamna Antonina, 
soția acestui Belizarie, aşază tocmai la loc geamurile unui palat în care vor 


locui, pune balamale noi la uși, cumpără mobilă și picturi, replantează 
grădina cu trandafiri şi clădește o nouă arcadă pe aripa dinspre nord. 
Belizarie însuși face cam același lucru la fortificațiile Urbei - când vei ajunge 
la Tibru, vei da de o poartă nouă, către nord, pe care a clădit-o la Podul 
Mulvian. 

Există multe poduri peste Tibru. Cel Mulvian este singurul de lângă Roma 
care nu este cuprins în fortificațiile Urbei, fiind la două mile mai spre nord. 
Belizarie clădise aici două puternice turnuri de piatră și pusese în 
garnizoană o sută cincizeci de cavaleriști pe care îi înzestrase cu catapulte și 
scorpioni, ca să scufunde orice barcă cu ajutorul căreia goții ar încerca să 
treacă râul și să le cadă în spate. Prin întărirea acestui pod, intenționase să 
întârzie înaintarea lui Wittig, obligându-l fie să facă un mare ocol, fie să-și 
trimită oamenii peste râu, câte zece sau câte douăzeci, pe câteva bărci- 
pontoane mărunte - toate bărcile și ambarcaţiunile mai mari fiind 
îndepărtate în prealabil. Oricare cale ar fi ales-o Wittig, armata lui era atât 
de mare încât Belizarie ar fi câştigat vreo douăzeci de zile, necesare pentru a 
completa lucrările de fortificaţie întreprinse în Urbe; și în acele douăzeci de 
zile puteau să sosească prea bine întăririle pe care le aştepta de la 
Constantinopol. Şi era posibil să izbutească a întârzia trecerea peste apă a 
dușmanului şi într-un alt punct al râului. 

Garnizoana de la Podul Mulvian se dovedi a fi fricoasă. Când oamenii îi 
zăriră pe luptătorii goți apropiindu-se cu sutele și miile și zecile de mii - 
încălecaţi pe caii lor frumoși, soarele de primăvară scânteind pe coifurile, 
armurile, vârfurile de lance, diademele și pieptarele lor - își ziseră unii 
altora: „De ce să stăm aici şi să ne lăsăm uciși pentru Belizarie? Nici el însuși 
nu ar sta să înfrunte o șansă de unu la mie.” Unii dintre ei erau goți din 
Tracia, care își dădură seama dintr-odată că această armată impresionantă 
este alcătuită din neamurile și coreligionarii lor. Ce aveau de împărţit cu 
ceilalți? În amurg, garnizoana fugi: goții din Tracia dezertară la Wittig, restul 
porni în direcția Campaniei, fiindu-le ruşine sau temându-se să se întoarcă 
la Roma. 

În dimineaţa următoare, Belizarie ieşi călare în direcția Podului Mulvian, 
cu o mie de oameni din Regimentul de casă, ca să afle ce vești au mai sosit; 
obişnuitul raport din zorii zilei, al ofițerului comandant al garnizoanei 
Podului, nu-i parvenise. Era încălecat pe Balan, armăsarul de asalt, cu chipul 
alb, pe care i-i dăruise Teodora după Daras, și se afla la distanță de numai o 
milă de pod când, ieșind cu statul său major dintr-o pădure, dădu deodată 
peste un spectacol neașteptat și neplăcut: patru sau cinci escadroane de goți, 
gata trecute peste râu, veneau în trap spre el, în formaţie strânsă, peste o 
câmpie acoperită cu iarbă. Fără să șovăie o clipă, șarjă drept spre ei, strigând 


trupei din frunte să-l urmeze. Când ostașii săi îl ajunseră, revărsându-se din 
spate, trăgând cu arcul din șa, în plin galop, găsiră atât pe Belizarie, cât și 
statul său major, prinşi în îndeletnicirea sângeroasă a soldatului de rând; şi 
nici atunci nu se retrase, ci-şi deschise calea mai adânc, spre inima bătăliei. 

Printre duşmani se aflau dezertorii din rândurile goților din Tracia, care-l 
recunoscură pe Belizarie şi strigară tovarășilor lor: „Ţintiţi armăsarul și veți 
isprăvi războiul dintr-o singură lovitură!” 

Și „Ţintiţi armăsarul!” fu strigătul pe care-l reluară toţi goții. 

Avu loc o ciocnire chiar mai crâncenă decât înfruntarea cu persanii, de pe 
malul Eufratului. Nu numai că escadronul lui Belizarie se lupta împotriva 
unei superiorități numerice covârșitoare, dar fiecare dintre goți era ahtiat să 
dobândească un renume nepieritor, ucigându-l pe „grecul de pe armăsarul 
cu botul alb”, precum îi ziceau. Cred că de la începutul lumii n-a fost bătălie 
mai încrâncenată. Statul major al lui Belizarie se lupta cu disperare, alături 
de el, ferindu-l de lovituri de lance și de aruncături de suliță; Belizarie însuși, 
tăind şi împungând şi parând cu sabia, înainta necontenit, spre inima 
dușmanului. Calul său, Balan, se lupta împreună cu el, fiind învăţat să se 
cabreze și izbească cu copilele din față și să zdrobească dușmanul. Țipetele 
în limba gotă continuară: „Țintiţi armăsarul! Ucideţi grecul de pe armăsarul 
cu botul alb!” Belizarie strigă, cerând o sabie nouă, căci a lui se ciobise. Un 
servitor care trăgea să moară, pe nume Maxenţiu, i-o dădu pe a lui. Belizarie 
rupse curând de la strajă această sabie de dar, și i se găsi o a treia, luată dela 
un nobil got care căzuse; noua sabie îl ţinu până la sfârșitul bătăliei acesteia 
şi a multor altora. După trei ore și mai bine de luptă, goții se săturară și se 
întoarseră să fugă, lăsând în urmă, pe câmpie, peste o mie de morţi (în 
bătălie fusese angajat de patru ori numărul acesta.) Se spune că singur 
Belizarie putea fi trecut la socoteală cu șaizeci de morţi sau mai bine. Era 
stropit de sângele care ţâșnise spre el din mădularele retezate și găturile 
tăiate, dar datorită unui miracol nu fusese nici măcar zgâriat de vreo armă. 
Când se lupta, Belizarie nu zâmbea și nu glumea, precum făceau cei mai 
mulți dintre oamenii săi; considera un lucru foarte serios să ucizi un om, 
îndeosebi un frate creştin. Și niciodată nu se lăuda cu isprăvile sale din 
bătălie. 

Oamenii răniți călăriră îndărăt, spre Roma, în grupuri mici. Ultimii care 
sosiră aduseră vestea că Belizarie fusese omorât; căci atunci când Maxenţiu 
murise, servitorul fusese confundat cu stăpânul. Toţi câţi ne aflam în Urbe 
ne considerarăm pierduţi, afară de stăpâna mea Antonina care nu voia să 
dea crezare ştirilor şi făcea dovada unei tării morale extraordinare. După ce 
făcu rondul sentinelelor de pe ziduri şi inspectă garnizoanele de la porţi, ca 
să încurajeze oamenii şi să prevină orice trădare, se stabili la Poarta 


Flaminiană. Stăpâna mea era iubită de oameni - curajul este o însușire 
lăudată în orice împrejurare. De asemenea, nu se dădea în lături să schimbe 
cu oamenii glume piperate, nu se zgârcea la bani şi ştia cum să încalece un 
cal şi cum să întindă un arc. 

Între timp, Belizarie urmări inamicul care fugea în direcţia podului, 
sperând să-l arunce îndărăt peste râu şi în felul acesta să despresoare 
detașamentul care, după câte credea a ști, continua să se menţină cu 
deznădejde în turnurile ce flancau podul. Dar până la ceasul acela trecuse 
peste pod și o puternică unitate de infanterie a goților. Aceasta își deschise 
pentru o clipă rândurile ca să-i primească pe cavaleriștii fugari, apoi și le 
închise la loc și se menținea pe poziţie, primindu-i pe oamenii noștri cu o 
ploaie de săgeți. Belizarie întoarse escadronul, acum mult redus la număr, şi 
ocupă un deal din apropiere, de pe care putea vedea limpede dacă 
stindardul imperial continua să mai fluture pe turnuri. Stindardul dispăruse. 
Apoi zece mii de cavaleriști goți porniră, ca un tunet, împotriva lui și fu 
forțat să părăsească poziția. Oamenii săi mai aveau tolbele pline de săgeți, 
căci lupta se dăduse corp la corp. Acum se aflau în situaţia de a le folosi, 
ţintind călăreţii din primele rânduri ale inamicului, dând astfel o foarte utilă 
luptă de ariergardă, pe tot drumul îndărăt spre Roma. 

Belizarie sosi la Poarta Salariană, la asfinţit; îl urmăreau mari forţe ale 
inamicului, menţinându-se însă în afara razei de săgetare. 

Precum spusesem, stăpâna mea Antonina se afla la Poarta Flaminiană, la 
o milă întreagă spre vest de cea Salariană; la aceasta din urmă se afla o 
gardă de infanterie marină. Oamenii auziseră și aici despre moartea lui 
Belizarie şi acum nu le venea să creadă că cel care cere să i se deschidă, 
strigând de jos, este într-adevăr el. Bănuiră că-i vorba de un şiretlic. 
Belizarie traversă podul de peste șanț și veni până la Poartă, strigând: 

— Nu-l cunoaşteţi pe Belizarie? Deschideţi imediat, marinarilor, sau am 
să vin primprejur, prin Poarta Flaminiană, și am să biciuiesc pe fiecare al 
doilea dintre voi. 

Faţa lui era de nerecunoscut, din cauza sângelui și a noroiului; dar unii 
dintre oameni îi cunoșteau vocea și erau de părere să fie lăsat să intre. Alţii 
se temeau ca nu cumva să intre goții. Porţile rămaseră închise, Belizarie și 
garda lui de corp fiind îngrămădiţi între ele și cele două turnuri care le 
flancau. Goţii se opriră, în dezordine, de partea cealaltă a podului și începură 
să se încurajeze unii pe alţii să șarjeze. Atunci Belizarie, care nu se pierdea 
niciodată, îşi înfipse pintenii în Balan, scoase strigătul său de luptă și șarjă 
cu sălbăticie, împreună cu oamenii săi epuizați, peste pod. În întunericul din 
ce în ce mai dens, goții crezură că o nouă unitate inamică întreprinde o 
ieșire. Fugiră înspretoatezările. 


Văzând asta, marinarii în sfârşit deschiseră. Îi cerură, cu umilinţă, iertare, 
iar el le-o acordă; și curând o îmbrăţișa pe Antonina şi o întreba despre 
noutăţile zilei. Ea îi comunică ce măsuri luase din proprie inițiativă pentru 
apărarea Urbei. Când sosise zvonul despre moartea lui, întărise străjile de pe 
ziduri, înzestrase cu târnăcoape muncitori romani de rând şi-i împărţise la 
datorie, câţiva de fiecare turn de strajă. Le spusese: 

—E o misiune simplă. Țineţi-vă ochii deschişi. Când zăriți un got 
căţărându-se în sus, pe zid, strigaţi, cu glas tare: „Gardă, afară!” şi în același 
moment loviţi-l cu târnăcopul! 

De asemenea, Înrolase pe toţi meseriașii nefolosiți până acum: dulgheri și 
fauri cu baroasele, tâmplari și măcelari cu satărele, barcagii cu cârligele. Le 
spuse: 

— Nu trebuie să vă învăţ cum să vă mânuiţi armele. 

Dar le dădu coifuri, ca să le aducă aminte că sunt oșteni. Belizarie 
încuviinţă întru totul cele întreprinse de ea. 

Apoi, obosit cum era și nemâncat de dimineaţă, mai făcu un rond al 
întăritorilor ca să vadă dacă totul era în ordine şi fiecare om la datoria lui. 
Există patrusprezece porţi principale de acces în Roma și alte câteva porţi 
de poştă: se făcu miezul nopţii până își isprăvi rondul. Făcuse turul de 
inspecție spre dreapta, adică urmând drumul soarelui; dar când ajunse la 
Poarta Tiburtină, în partea de răsărit a Urbei, un mesager al lui Bessas îl 
ajunse din urmă, venind în goană de la Poarta Praenestină, pe care Belizarie 
tocmai o părăsise. Aducea vești alarmate. Bessas auzise că goții 
pătrunseseră de partea cealaltă a Urbei, peste Dealul lanicul, şi se aflau 
aproape de Capitoliu. 

Ştirea pricinui panică printre isaurienii care păzeau Poarta Tiburtină; dar 
Belizarie, interogându-l pe mesager, începu curând să se îndoiască de toată 
istoria, îndeosebi pentru că singura sursă de informaţie a lui Bessas fusese 
un preot de la Catedrala Sfântului Petru. Trimise îndată cercetași ca să 
constate situaţia; aceştia se întoarseră curând, raportând că nu fusese zărit 
niciun got. Așa că Belizarie dădu un ordin către toţi ofiţerii, în sensul că nu 
trebuie să dea crezare zvonurilor puse în circulaţie de dușmanii dinlăuntrul 
zidurilor, în scopul de a-i speria şi a-i împiedica de la îndeplinirea datoriei. 
Dacă se va ivi vreo primejdie, se angaja să-i informeze el însuși; dar trebuie 
să se țină tare, fiecare având încredere că vitejii săi camarazi, pe celelalte 
porțiuni ale zidului, fac la fel. Ordonă să se aprindă focuri de-a lungul 
întregului circuit al zidurilor, astfel încât goții să vadă că Roma este bine 
păzită și cetățenii să poată dormi mai liniștiți. 

Când ajunse din nou la Poarta Salariană, găsi o mulţime de soldaţi și de 
cetățeni romani ascultând discursul unui nobil got. Gotul se adresa 


cetățenilor într-o latină bună (pe care marinarii nu o înțelegeau), 
reproșându-le infidelitatea, vădită prin admiterea în Urbe a unei hoarde de 
greci de la Constantinopol. 

— Greci! striga el cu dispreţ. Ce salvare așteptați din partea unei hoarde 
de greci? Știţi, fără îndoială, ce sunt grecii, după cei pe care i-aţi văzut - 
trupele de actori greci vagabonzi, și dansatorii lubrici de pantomimă și 
marinarii hoţi și laşi! 

Belizarie se întoarse către marinari şi le zise, zâmbind: 

— Aş fi dorit să înţelegeţi latinește. 

Ei îl întrebară: 

— Ce spune? 

— Înjură în mod deosebit marinarii şi unele din spusele sale sunt chiar 
adevărate. 

Stăpâna mea îl convinse să mănânce puţină pâine şi carne și să bea o cupă 
de vin. În timp ce mânca, cinci dintre senatorii de frunte veniră la el, 
tremurând, și-l întrebară: 

— Mâine, generale, ai să cedezi? 

Belizarie râse: 

— Trataţi-i pe goți cu dispreţ, iluștrii mei prieteni, căci sunt ca și bătuți. 

Îşi întoarseră privirile de la el şi se uitară uimiţi unul la altul. Belizarie 
continuă: 

— Nu glumesc și nici nu mă laud, căci azi m-am convins că victoria va fi a 
noastră, dacă ne vom purta cu prudenţa obișnuită. 

— Dar Ilustre Belizarie, săgețile infanteriei lor te-au gonit din faţa 
Podului Mulvian, iar cavaleria lor, unități imense, te-a gonit tot drumul 
îndărăt, până la Roma. 

Belizarie își şterse buzele cu un şervet și zise: 

— lluştri fraţi patricieni, ați descris întocmai ce s-a petrecut, și chiar 
acesta este motivul pentru care vă spun că goții sunt ca și bătuți. 

Mormăiră, indignaţi, ca pentru sine, că trebuie să fie nebun. Dar orice om 
care avea cât de cât bun simţ și-ar fi dat seama imediat la ce se referise 
Belizarie. Înfruntându-l, infanteria lor vădise numai calităţi defensive, iar 
cavaleria, la rândul ei, se dovedise incapabilă de a-l strivi când venise peste 
el, deși avusese o enormă superioritate numerică și cai proaspeți. Căci, 
nefiind arcași, fuseseră obligaţi să se țină la distanţă. Noi ne mai aduserăm 
aminte de o altă observație a lui Belizarie, făcută la Daras: „Mai rar general 
care să ştie a mânui patruzeci de mii de oameni, și mai rar cel care știe a 
mânui optzeci de mii”. Care va fi atunci soarta lui Wittig, cel ce adusese 
împotriva noastră aproape de două ori numărul acesta? 

Prima noaptea Apărării Romei trecu, și în zori nu se lansă niciun atac. 


CAPITOLUL XV 
APĂRAREA ROMEI 


Prima acțiune pe care o întreprinseră goții împotriva Urbei a fost 
construirea a șase tabere întărite, fiecare cu șanțul, cu valul și cu palisada sa. 
Fură așezate la intervale, de-a lungul traseului nordic, la distanță variabilă 
de ziduri, de la trei sute de pași până la o milă. Următoarea lor acţiune fu 
întreruperea tuturor celor patrusprezece apeducte, care vreme de veacuri 
aprovizionaseră din abundență Urbea cu apă curată, adusă de la mare 
distanță. Totuși existau puțuri alimentate cu apă de ploaie, iar zidul apusean 
cuprindea o porțiune a râului Tibru, așa că nu rămăseserăm nicidecum fără 
apă; dar cetăţenii mai bogaţi ne-o luară în nume de rău că sunt nevoiţi să 
bea apă de ploaie şi să se scalde în râu pentru a-și păstra curăţenia, fiind 
lipsiți de băile comode din casele lor. Belizarie fu destul de prudent ca să 
înfunde conductele apeductelor cu grinzi, în puncte bine alese. De asemenea, 
construi ecrane semicirculare, apărând dinspre interior unele dintre porţile 
Urbei, lăsând la fiecare numai o ușă mică, bine păzită; scopul acestora era 
să-i împiedice pe cetățeni să dea buzna într-o bună zi și să deschidă 
inamicului porţile. O tabără a goților ameninţa de atât de aproape Poarta 
Flaminiană, încât trebui să fie blocată integral. Belizarie inspectă întreaga 
lungime a fortificațiilor, atât dinăuntru cât și din afară, în căutarea vreunui 
punct slab, interesându-se îndeosebi de canalele de scurgere ale Urbei; dar 
găsi că acestea se varsă în Tibru sub nivelul apei, așa că nimeni nu putea 
pătrunde prin ele. 

Inconvenientul cel mai mare de care am suferit la început a fost oprirea 
morilor publice de pe Dealul lanicul, puse de obicei în mișcare cu apa din 
apeductul lui Traian. Cum în Urbe nu aveam nici cai, nici boi de prisos, care 
să învârtească roţile, câtva timp am fost nevoiţi să folosim sclavi. Dar nu 
peste mult, Belizarie puse morile din nou în mișcare, folosind forţa apei. 
Legă imediat după Podul Aurelian doua frânghii groase de-a curmezișul 
râului, le strânse cu un vinci şi le folosi pentru a ţine într-o poziţie stabilă 
două bărci mari, cu prora contra curentului, la distanță de numai două 
picioare una de cealaltă. Puse câte o moară în fiecare dintre bărci, cuplându- 
le cu o roată de moară suspendată între bărci; șuvoiul apei de sub arcul 
podului ţinu roata în mișcare, împrumutându-i chiar o viteză bunicică. Când 
văzu că metoda este potrivită, întări frânghiile; și patruzeci de alte bărci, 
perechi-perechi, cu roți de moară între ele, fură legate de perechea iniţială, 
într-un şir lung, în aval. De aici încolo nu mai avurăm greutăţi la măcinatul 
cerealelor; cu excepția unui moment, câteva zile mai târziu, când goții, 
aflând de la dezertori despre existența morilor, expediară trunchiuri de 


copaci, plutind în jos pe râu; câteva buturugi nimeriră roţile de moară, 
rupându-le. Belizarie, folosindu-se de pod, construi atunci o plasă din lanţuri 
de fier, de-a curmezișul, asemănătoare cu un năvod de pescari pentru apă 
puţin adâncă. Trunchiurile se prinseră în plasa aceasta și barcagiii le traseră 
la mal; fură îmbucătăţite şi folosite la cuptoarele din brutăriile publice. 

Până acuma, cetăţenii Romei nu fuseseră în niciun fel obișnuiți cu 
încercările și primejdiile războiului, dar Belizarie le dădu curând să 
înţeleagă că nu trebuie să se aştepte nicidecum că vor sta să privească 
inactivi, ca publicul la un spectacol; privaţiunile de care suferă soldaţii vor 
trebui să le sufere şi civilii. Pentru a strânge o forță de rezervă, alcătuită din 
combatanți, care să poată fi dusă în grabă în orice parte a zidului unde 
ameninţa un atac, mai înrolă ca străjeri şi pe o serie de muncitori, ce nu 
aveau de lucru. Unii făceau instrucţie zilnic, pe Câmpul lui Marte, ca arcași, 
în vreme ce alţii erau instruiți ca suliţași. Dar erau soldaţi fără tragere de 
inimă şi până la urmă rămaseră tot numai o gloată, oricât de mult se 
străduiră cu ei ofiţerii și sergenții. 

Oriunde se ducea Belizarie prin Urbe, romanii de ambele sexe și din toate 
clasele sociale îi aruncau numai priviri sumbre. Erau porniţi împotriva lui 
pentru că îndrăznise să înceapă campania Împotriva goților înainte de a 
primi de la împărat trupe suficiente; astfel îi implicase într-un asediu care 
ameninţa să se isprăvească în foamete şi masacru. Dezertorii îi comunicară 
regelui Wittig că Senatul era pornit în mod deosebit împotriva lui Belizarie; 
auzind acestea, Wittig trimise în Urbe ambasadori, cu scopul de a exploata 
lipsa de armonie. 

Acestor goți, care fură aduși cu ochii legaţi la palatul Senatului, li se 
îngădui să se adreseze senatorilor, în prezenţa lui Belizarie și a statului său 
major. Ambasadorii uitară însă politețea obligatorie în asemenea 
împrejurări şi vorbiră aspru patricienilor răsfăţaţi, acuzându-i de a fi fost 
necredincioși față de armata gotă de apărare naţională, și de a fi admis 
ocuparea fortificațiilor de către o forţă pestriță, alcătuită din „intruși greci”. 
În numele lui Wittig, oferiră o amnistie generală, cu condiţia plecării 
neîntârziate a lui Belizarie din Urbe; se arătară dispuşi chiar să-i ofere zece 
zile de graţie, înainte de a porni în urmărirea lui, ceea ce era extrem de 
generos, ziceau ei, având în vedere că forţele pe care le are la dispoziţie sunt 
cu totul insuficiente pentru a apăra o atât de enormă lungime de ziduri. 

Belizarie răspunse că patricienii romani nu au trădat, ci pur și simplu au 
admis în Urbe patricieni, asemenea lor, împreună cu forțele imperiale pe 
care acești nobili le comandă în mod legal. 

— Nobili goți, sunt împuternicit să răspund cu glasul acestui Senat loial - 
fiind de rang înalt în sânul lui - ca și cu cel al Prea Luminatului meu stăpân. 


Va răspund, deci, că cei ce au clădit la început această Urbe și aceste ziduri 
nu au fost nici goți, nici alții de neam german, și că nici măcar nu aţi fost în 
stare să le întrețineţi cum se cuvine! Așa că voi sunteţi intruși și fără niciun 
titlu de proprietate. Wittig, regele vostru, nu este recunoscut de Prea 
Luminatul meu Stăpân nici măcar ca vasal. Așa că vă sfătuiesc să plecați, 
nobili goți, și să vă folosiți elocința pentru a-i convinge pe compatrioții 
voştri de sminteala lor; sau de nu, vă previn că va veni vremea când și voi și 
ei veți fi bucuroşi să vă ascundeţi capetele în tufe de mărăcini, şi în smocuri 
de ciulini, ca să scăpaţi de lăncile noastre. Între timp, luaţi aminte că Roma 
nu poate fi cucerită decât prin asediu meșteșugit și luptă grea. Meșteșugul 
asediului este o artă la care, spre norocul nostru, niciun got nu s-a priceput 
vreodată; de aceea forțele noastre, deși mici în momentul de față, sunt mai 
mult decât suficiente pentru a apăra zidurile clădite de strămoșii noștri şi pe 
care voi, goții, le-aţi abandonat fără luptă. 

Regele Wittig era dornic să afle, la întoarcerea ambasadorilor, ce fel de 
om este acest Belizarie. Ambasadorii îi spuseră: „E un leu de om, bărbos, nu 
se teme, nu prea folosește cuvinte inutile; la trăsături, la culoarea pielii și la 
construcţia trupească seamănă cu noi (decât doar că are părul închis și că 
ochii, pe care îi are albaștri, ca şi noi, sunt aşezaţi adânc în orbite). Privirea 
lui tăioasă și ținuta binevoitoare impun respect tuturor celor din jurul său. 
Am văzut-o și pe Antonina, soţia lui, o leoaică de aceeași prăsilă, cu părul 
roșu. Rege Wittig pregătește-te să te lupți din răsputeri.” 

Trecură două săptămâni, până ce Wittig isprăvi pregătirile în vederea 
asaltului. Când, într-o dimineaţă, la mijitul zorilor, Belizarie văzu de pe 
creneluri din ce anume au constat aceste pregătiri, începu să râdă; ceea ce 
pricinui din nou scandal în rândurile cetăţenilor. Se întrebară, indignaţi: 
„Râde oare pentru că aceste bestii de arieni o să ne înfulece?” 

Trebuie să mărturisesc că nici eu nu vedeam în ce constă gluma, deoarece 
privind, puteam desluși, la distanță de un sfert de milă, un număr de 
construcţii formidabile, din schele montate pe roţi, trase spre noi de multe 
perechi de boi și escortate de roiuri de lăncieri goți. Semănau cu niște 
turnuri, fiecare având o scară interioară ce urca la o platformă în vârf și 
păreau a fi de aceeași înălțime cu zidurile noastre. De asemenea, infanteria 
lor aducea și un număr de scări de asalt și de căruţe, încărcate vârf cu ceea 
ce părea a fi legături de lemne, precum și alte căruțe, încărcate cu scânduri. 
Era evident că voiau să umple cu aceste lemne o parte a șanțului, apoi să 
tragă turnurile peste şanţuri, pe drum de scânduri - care urmau să se 
reazime pe lemne - şi să ia zidurile prin escaladă. Se apropiau și patru 
construcții mai mici, tot pe roţi, acoperite cu piele de cal, din care ieşea câte 
o grindă cu cap de fier. Pe acestea le cunoșteam: erau berbecii de spart 


ziduri; grinda e manevrată dinăuntrul turnului, cu ajutorul unor frânghii şi, 
prin izbituri repetate, sparge o gaură până și în zidul cel mai gros. 

Aleseră Poarta Salariană ca punctul principal al atacului și Belizarie 
concentră neîntârziat în turnurile învecinate toată artileria defensivă pe 
care o avea la îndemână. Armele acesteia constau din scorpioni, care sunt 
mici maşini pentru aruncat pietre, acționate prin răsucirea strânsă a unei 
frânghii de cânepă, căreia i se dă apoi brusc drumul; şi măgari sălbatici, un 
soi de scorpioni mai mari; şi catapulte, adică niște arcuri mecanice, acționate 
pe baza aceluiași principiu ca şi celelalte, și prin a căror crestătură se trag 
săgeți groase, cu pene de lemn, care au destulă putere ca să bată mai departe 
decât orice arc obișnuit. Aveam, de asemenea, câţiva lupi - mașini care prind 
în cârlige capetele berbecilor, în clipa când izbesc, și cu ajutorul unui 
scripete le smucesc într-o parte, astfel încât turnul care-i adăposteşte se 
răstoarnă. 

Calm, Belizarie îl strigă pe scutierul său, Chorsomantis, un hun massaget 
şi-i spuse: 

— Adu-mi arcul de vânătoare şi două săgeți de cerb, Chorsomantis. 

Acestea erau armele lui de precizie. Un nobil got - precum se dovedi mai 
târziu, un văr al regelui Wittig - supraveghea înaintarea maşinilor de asalt. 
Era îmbrăcat cu armură aurită şi purta o pană purpurie, înaltă. Dar încă pe 
când se afla în afara bătăii obișnuite a arcurilor, credea el, moartea îl ajunse 
din urmă: Belizarie, ţintind cu luare aminte, îl nimeri cu o săgeată de cerb în 
gât, aşa că nobilul căzu mort de pe cal. Distanţa era de cel puţin două sute de 
pași. Nedându-și seama că aceasta era precizia obișnuită a lui Belizarie când 
trăgea la ţintă, goții fură impresionați, socotind că e un semn foarte rău. 
Urale batjocoritoare se înălțară de pe ziduri și goții se opriră un timp - 
suficient pentru a transporta mortul în spatele liniilor. Un alt nobil, fratele 
celui mort, preluă comanda; dar în clipa în care dădu semnalul de înaintare, 
Belizarie ţinti din nou și dovedi - oricui, care se mai îndoia - că prima 
săgeată nu fusese pur şi simplu trasă la noroc. De astă dată săgeata lovi gotul 
în gură, în timp ce striga ceva și vârful de fier îi ieşi prin ceafă; căzu şi el, 
mort. Începui să ţopăi de bucurie şi să strig: 

— Oh, bravo, stăpâne! Dă-ne voie să tragem și noi! 

Căci ţineam și eu un arc în mână, la fel ca toţi colegii mei, servitori. 

Belizarie zise: 

— Aşteptaţi până ce goarna sună semnalul. Atunci, toţi cei din jurul meu 
să țintească boii. 

Goarna sună, întinserăm cu toţii arcurile și dădurăm drumul la săgeți. 
Căzură mai bine de o mie de goți și toţi boii, bietele dobitoace. Se înălță un 
răcnet teribil. Apoi, mi-aduc aminte, am ţintit un infanterist înalt, care dădea 


buzna înainte cu o legătură de lemne; dar am greșit ţinta și săgeata nimeri în 
crupă un cal care se cabră și-şi azvârli călărețul. Am ţintit călăreţul, pe când 
zăcea fără cunoştinţă; cea de a treia săgeată îi sărută umărul și ricoșă. 
Deoarece continua să zacă locului, ca mort, mă uitai împrejur după alte ţinte, 
dar nu mai vedeam niciuna; căci goții se retrăseseră consternaţi, 
regrupându-se dincolo de bătaia săgeţilor. 

O mare unitate de goți, de toatritoare se înălţară de pe ziduri şi goții se opriră un timp - 
suficient pentru a transporta mortul în spatele liniilor. Un alt 
nobil, fratele celui mort, preluă comanda; dar în clipa în care 
dădu semnalul de înaintare, Belizarie ţinti din nou şi dovedi - 
oricui, care se mai îndoia - că prima săgeată nu fusese pur şi 
simplu trasă la noroc. De astă dată săgeata lovi gotul în gură, în 
timp ce striga ceva şi vârful de fier îi ieşi prin ceafă; căzu şi el, 
mort. Incepui să ţopăi de bucurie şi să strig: 

— Oh, bravo, stăpâne! Dă-ne voie să tragem şi noi! 

Căci ţineam şi eu un arc în mână, la fel ca toţi colegii mei, 
servitori. 

Belizarie zise: 

— Aşteptaţi până ce goarna sună semnalul. Atunci, toţi cei din 
jurul meu să ţintească boii. 

Goarna sună, întinserăm cu toţii arcurile şi dădurăm drumul la 
săgeți. Căzură mai bine de o mie de goți şi toţi boii, bietele 
dobitoace. Se înălţă un răcnet teribil. Apoi, mi-aduc aminte, am 
ţintit un infanterist înalt, care dădea buzna înainte cu o legătură 
de lemne; dar am greşit ţinta şi săgeata nimeri în crupă un cal 
care se cabră şi-şi azvârli călăreţul. Am ţintit călăreţul, pe când 
zăcea fără cunoştinţă; cea de a treia săgeată îi sărută umărul şi 
ricoşă. Deoarece continua să zacă locului, ca mort, mă uitai 
împrejur după alte ţinte, dar nu mai vedeam niciuna; căci goții 
se retrăseseră consternaţi, regrupându-se dincolo de bătaia 
săgeţilor. 

O mare unitate de goți, de toate armele, se puse acum în 
mişcare şi dispăru din câmpul nostru de vedere. Atunci încă nu 
ştiam că li se ordonase să atace Ţarcul Fiarelor Sălbatice, lângă 


Poarta Praenestină, la două mile spre dreapta noastră. Dar cum 
patruzeci de mii de oameni rămaseră, ca o ameninţare, în 
dreptul Porții Salariene, Belizarie nu se putea lipsi de nicio 
unitate de aici, pentru a o trimite ca întărire în altă parte. 

Intre timp, primejdie mare se iscă şi la poarta Aeliană, dincolo 
de râu, unde comanda Constantin. La depărtare de numai o 
azvârlitură de piatră de ziduri, exact în dreptul Podului Aelian 
care duce la catedrala Sfântul Petru, e aşezat mausoleul de 
marmură al împăratului Hadrian. Este o clădire pătrată, peste 
care e aşezată o tobă cilindrică, de jur împrejurul căreia se 
întinde o colonadă acoperită; toba este acoperită cu o cupolă 
rotundă. La construirea acestui edificiu minunat nu s-a folosit 
defel mortar, ci numai bucăţi de marmură albă, încheiate între 
ele. De-a lungul colonadei, la intervale, se înşiră statui ecvestre, 
tot din marmură albă; cred că îi reprezintă pe generalii care 
slujiseră sub Hadrian, în războaiele sale. Mausoleul se folosea ca 
fortificaţie exterioară, podul fiind o extindere a zidului Urbei. Aici 
stăteau de gardă cei trei sute de oameni ai lui Constantin, cu 
catapulte, şi arcaşi de precizie, şi un mic detaşament de 
potcovari ai armatei, înarmaţi cu ciocane grele. 

Comandantul got al unităţilor cărora li se ordonase să dea în 
punctul acesta asaltul, era un om cu discernământ. Dându-şi 
seama că părţile zidului care, de o parte şi de alta a Podului 
Aelian, sunt protejate de râu vor fi apărate mai slab, ţinu un 
număr de bărci gata pregătite pentru un atac într-un punct 
favorabil, la jumătate de milă mai sus. Acest punct era o 
porţiune netedă, nămoloasă, dar suficient de tare şi de lată 
pentru a putea susţine scările de asalt. Plănuia să trimită aici un 
grup de escaladare, cu ajutorul bărcilor, îndată ce atacul 
împotriva mausoleului va fi fost lansat. 

Puse la cale destul de abil atacul împotriva mausoleului. 
Oamenii săi - infanterie cu armură grea şi cu scări de asalt - se 
deplasară sub conducerea lui de-a lungul gangului boltit, 
acoperit, care pornea de la catedrala Sfântului Petru şi ajungea 
până foarte aproape de mausoleu. Oamenii lui Constantin, aflaţi 
în colonada statuilor, deşi erau în stare de alarmă, nu puteau 
întreprinde nimic până ce goții nu ieşeau de sub gang. Atunci se 
apărară însă cu vigoare, dar numai cu săgeți şi suliţi: catapultele 
nu puteau fi declanşate, pentru că unghiul era prea ascuţit. 
Apoi, unităţi mari de arcaşi goți, acoperind toate cele patru 


colţuri ale mausoleului şi protejaţi de scuturi mari, deschiseră 
asupra colonadei un tir încrucişat, foarte stingheritor, pricinuind 
apărătorilor mari pierderi. Situaţia deveni primejdioasă. 
Constantin, anunţat despre iminenţa atacului de pe malul 
mâlos, fu nevoit să plece într-acolo în grabă, luând cu el 
douăzeci de oameni ca să-l respingă. Nu exista niciun ofiţer 
capabil care să preia comanda. 

Curând fură plantate scări de asalt împotriva zidurilor 
mausoleului şi goții începură să se urce, în armură completă de 
zale. Săgeţile şi suliţele apărătorilor îi impresionau prea puţin. 
Roma ar fi fost pierdută chiar atunci, dacă unui sergent viteaz, 
din rândurile potcovarilor, nu i-ar fi venit o idee salvatoare. Izbi 
cu ciocanul într-una din statui şi rupse un picior. Vecinul său 
apucă această bucătă grea de marmură şi o rostogoli în jos, pe 
scară. Gotul din frunte căzu, zdrobit, antrenând în prăbuşirea sa 
un şir întreg de oameni, care se căţărau în urma lui. Acelaşi 
sergent potcovar mai rupse un picior şi toată statuia se prăbuşi; 
o sparse, lucrând nebuneşte, în bucăţi de mărime convenabilă 
pe care vecinii săi le distribuiră celor ce aveau nevoie. Astfel că 
goții fură striviţi cu mădularele şi trunchiurile mutilate ale 
acestor eroi antici şi ale armăsarilor lor. Fugiră ţipând, spre un 
loc deschis, urmăriţi de săgeți, şi curând ajunseră în raza 
catapultelor. Sfârâitul săgeţilor mari, care pot străpunge un om 
sau un copac, îi sili să alerge şi mai repede. Constantin respinse 
cu uşurinţă atacul de pe terenul mâlos, aşa că aici, pe latura 
apuseană, speranţele goților rămaseră neîmplinite, precum 
rămăseseră neîmplinite în răsărit, la Poarta Tiburtină, şi la nord, 
la cea Flaminiană, unde zidurile se ridică pretutindeni dintr-un 
şanţ adânc, nepotrivit pentru asalt. 

La Poarta Salariană, principala forţă a goților continua să ne 
amenințe, dar acum se menținea mult dincolo de bătaia 
arcurilor, văzând ce se întâmplase uneia dintre căpetenii; acesta 
stătuse cocoţat pe craca unui pin, aproape de trunchi, trăgând 
asupra noastră, celor care ne aflam pe creneluri. Stăpâna mea 
Antonina mânuia o catapultă, căci învățase cum să ţintească cu 
aceste maşini. Doi oameni trebuiau să răsucească manivela, 
până ce conducătorul făcea semn „de-ajuns”; în vreme ce el îşi 
studia ţinta, un ajutor aşeza săgeata în șanțul din corn de bou şi 
când primea semnalul, trăgea de opritor. Acţionam ca ajutor 
pentru stăpâna mea, în vreme ce doi meşteşugari romani se 


aflau la manivelă. Antonina îl ţinti cu grijă pe acest got, trăgător 
de precizie, şi apoi semnală „daţi drumul”. Apăsai manivela şi 
săgeata plecă, vâjâind. Atunci se văzu ceva îngrozitor. Săgeata, 
izbind gotul drept în mijlocul pieptarului, îl străpunse şi se 
înfipse, cu jumătate din lungimea ei, în copac; omul era țintuit 
de pin asemenea unei ciori ţintuită de uşa unui hambar - ca un 
avertisment pentru celelalte ciori. 

Stăpâna mea comanda aici în calitate de locotenent al lui 
Belizarie, care plecase în grabă să-l ajute pe Bessas şi pe 
oamenii săi la arcul Fiarelor Sălbatice - un loc apropiat de 
Poarta Praenestină - unde se lansase un atac viguros. Acest ţarc 
avea formă de triunghi şi era alcătuit din două ziduri mai slabe, 
exterioare, în unghi drept unul faţă de celălalt, proptite de zidul 
principal; înainte vreme fusese folosit ca ţarc pentru leii 
destinaţi jocurilor din Colosseum. Zidurile exterioare nu aveam 
cum le apăra, fiind joase şi de o grosime insuficientă pentru a 
putea construi pe ele o palisadă. Pe deasupra, Wittig îşi dăduse 
seama că zidul principal pe care-l închideau era deteriorat şi că 
ar ceda repede în faţa izbiturilor unui berbec de asediu. 
Infanteria goților se caţără peste şanţ, înarmată cu târnăcoape, 
ca să sape la baza unuia din zidurile exterioare, care, între timp, 
o apăra întrucâtva împotriva atacurilor cu săgeata, lansate de 
pe creneluri. Ţarcul odată capturat, puteau trage nădejde de 
victorie. Lemne şi scânduri aşteptau gata pregătite şi turnuri de 
escaladare şi scări, la fel ca la Poarta Salariană. Stătea pregătită 
şi o mare unitate de lăncieri goți. 

Goţii de dincoace de şanţ îşi mânuiau târnăcoapele cu 
nădejde; şi, după o vreme, o porţiune a zidului se prăbuşi în 
afară cu un bubuit, iar ei năvăliră în ţarc. Belizarie trimise 
imediat două unităţi puternice de isaurieni, care coborâră cu 
scări de pe zidul principal şi ajunseră la zidurile exterioare. De 
aici, săriră între goții înghesuiți şi închiseră trecerea în ţarc; şi 
apoi îi măcelăriră în voie. Căci în vreme ce isaurienii aveau 
cuțite scurte, extrem de potrivite pentru lupte în spaţii 
aglomerate, goții aveau săbii grele, ce trebuiau mânuite cu 
ambele mâini, şi având nevoie de spaţiu. amplu pentru a fi 
eficiente. In pas alergător, se apropiară alţi infanterişti goți ca 
să-şi ajute camarazii, dar deodată se deschise Poarta 
Praenestina din imediata apropiere, şi o coloană de cuirasieri din 
Regimentul de casă al lui Belizarie ieşi în galop împreună cu 


câţiva goți din Tracia. Şarjară împotriva lăncierilor barbari, care 
nu stăteau în niciun fel de ordine de bătaie, şi-i goniră îndărăt, 
în debandadă, cu pierderi grele, până în tabăra lor, la jumătate 
de milă distanţă. Apoi cuirasierii se întoarseră şi dădură foc 
turnurilor de escaladare, berbecelor şi scărilor, provocând un 
incendiu în toată regula; după care se întoarseră în siguranţă. O 
ieşire bruscă avu loc şi la Poarta Salariană, din ordinele stăpânei 
mele, şi cu acelaşi succes; goții fugiră şi aici, iar maşinile fură 
arse. După care, oamenii noştri ieşiră în grabă şi-i despuiară pe 
morţi. Cu permisiunea stăpânei mele am ieşit cu ei şi am găsit 
omul pe care l-am ucis: avea gâtul frânt. l-am luat colanul de 
aur şi pumnalul cu plăsea de aur, de la centură - un sclav de 
casă, eunuc, făcând pe eroul! 

După amiază târziu, deveni limpede că atacul eşuase 
pretutindeni. Trăgând împotriva unei mulţimi atât de dense, 
cum se înfăţişaseră goții, chiar şi cei mai răi arcaşi din lume cu 
greu ar fi izbutit să nu le pricinuiască mari pierderi; iar noi 
aveam în rândurile noastre un număr de ţintaşi cu tir rapid şi 
provizii suficiente de săgeți. Am apreciat pierderile inamicului, 
din ziua aceea, la peste douăzeci de mii de morţi şi răniţi. Goţii 
se retraseră trişti în taberele lor şi toată noaptea auzirăm 
cântatul psalmilor şi bocetele, pe când îşi înmormântau morţii. 
Dimineaţa următoare eram gata să-i înfruntăm iarăşi; dar nu se 
mai lansă nicăieri vreun atac nou, nici în ziua aceea, nici multe 
zile de atunci încolo. 

Belizarie îi mai scrise o dată lui Justinian, explicându-i că are 
nevoie de treizeci de mii de oameni ca întărire şi insistând ca cel 
puţin zece mii să pornească la drum fără o clipă de întârziere. 
Înainte ca scrisoarea să fi putut ajunge la Constantinopol, ne 
sosiră ştiri că întăririle se şi aflau pe drum. Se părea însă că se 
cifrează la numai două mii de oameni şi că fuseseră obligaţi să 
ierneze în Grecia din pricina vremii rele, neputând să străbată 
Marea Adriatică. Nu exista niciun indiciu că ar fi avangarda unei 
armate de proporţii mai considerabile. Belizarie îşi dădu acum 
seama că va fi obligat să stea cel puţin încă trei sau patru luni 
între zidurile Romei. Proviziile continuau să fie aduse în Urbe 
noaptea, prin Porţile de pe latura de miazăzi, dar nu în cantităţi 
suficiente pentru a hrăni vreme mai îndelungată şase sute de 
mii de oameni. De aceea, ordonă evacuarea grabnică, spre 
Neapole, a tuturor femeilor, copiilor şi oamenilor vârstnici, şi a 


tuturor celorlalţi civili, cu excepţia preoţilor, senatorilor şi a celor 
capabili să poarte arme. 

Între amurg şi zori, goții rămâneau acum închişi în taberele 
lor, apărate de palisade; acesta era ceasul când porneau la 
luptă maurii, care erau scutiţi de serviciul obişnuit, dar îşi 
petreceau nopţile în afara zidurilor Urbei. leşeau călare, în grupe 
de trei sau patru, purtând straie de culoarea noroiului; şi, 
priponindu-şi caii în câte un cârlig, se ascundeau în gropile de 
lângă drum sau pe după tufe. Săreau apoi asupra unor soldaţi 
singuratici, le tăiau gâtul, îi jefuiau şi plecau în galop. 
Câteodată, adunându-şi grupurile, nimiceau unităţi destul de 
mari de goți. În mod deosebit obişnuiau sa stea la pândă în 
dreptul latrinelor de campanie ale goților, care fuseseră peste 
tot săpate dincolo de şanţ; prindeau oamenii pe care îi apucau 
nevoile noaptea. Vânau, de asemenea, caii. Precum vă spun, de 
spaima acestor mauri, goții s-au învăţat să stea în timpul nopţii 
în tabere. Aşa că lungile coloane de civili evacuaţi, ieşiră noapte 
de noapte, nestânjenite; şi pe drumul pe care apucară nu se afla 
nicio tabără a goților. 

Primul grup fusese trimis la Portul Romei, unde se afla flota 
noastră; de acolo se îmbarcase pentru Neapole. Dar restul fu 
nevoit să străbată tot drumul pe jos, cărând baloturi sau 
împingând cărucioarele pe care era îngrămădită zestrea 
gospodăriilor. Procesiuni de câte cincizeci de mii şi mai bine 
plecară în fiecare noapte, şerpuind în jos, pe Via Appia. Era o 
privelişte jalnică să-i vezi plecând, şi la Poarta lui Appius fură 
vărsate multe lacrimi de către aceşti bieţi oameni, ca şi de 
bărbaţii rămaşi în urmă. Dar cel puţin aveau un drum bun pe 
care să călătorească. Via Appia este clădită din lavă aspră, şi e 
tot atât de dură şi de întreagă ca atunci când a fost pavată 
prima dată, cu sute de ani în urmă, în timpul Republicii. Mai 
mult decât atât, Belizarie asigură fiecărui grup, pentru prima 
etapă a călătoriei, o escortă de cavalerie şi dădu grupurilor 
destulă hrană ca să le ajungă până la Neapole. 

În ziua de după plecarea primului grup din Portul Romei, care 
este aşezat la optsprezece mile de Urbe, regele Wittig ocupă 
fortificațiile de acolo; noi nu am fost în stare să ne dispensăm de 
trupe pentru a le apăra, iar marinarii nu sunt luptători. Până 
acum, dinspre port ajunseseră la noi convoaie cu provizii, 
încărcate în bărci, şi trase la edec de boi. Acum însă, legătura cu 


marea era tăiată şi flota noastră se întoarse la Neapole. Asta se 
petrecu în aprilie. În mai, furăm reduşi la jumătate de raţie de 
grâu. In iunie, sosiră întăririle din Grecia, sub conducerea unui 
general numit Martin: o mie şase sute de slavi păgâni şi huni 
bulgari. 

Aceşti slavi care, în mod ciudat pentru un neam atât de 
sălbatic, au trăsături europene, apăruseră de curând în număr 
mare pe malurile Dunării, deposedându-i pe gepizi. Sunt arcaşi- 
călări, nişte luptători excelenți, dacă sunt bine hrăniţi, bine 
plătiţi şi bine conduşi; şi sunt, de asemenea, oameni de cuvânt, 
dar teribil de murdari în ţinuta lor. Justinian îi înzestrase cu 
armură de corp şi cu coifuri - în mod obişnuit poartă numai 
cojoace de piele şi pantaloni de călărie. Plătise în contul lor o 
sumă considerabilă de bani preoţilor din tribul lor: căci slavii 
posedă toate lucrurile în comun şi preoţii, care fac slujbe întru 
preamărirea Zeului Trăsnetului, au şi rolul de vistiernici. Când 
slavii aceştia aflară că Belizarie este de neamul lor şi chiar 
cunoaşte câteva cuvinte din limba lor, deveniră binevoitori faţă 
de dânsul; la fel şi hunii (pe care i-am descris mai înainte), când 
descoperiră câţiva fraţi de trib, foarte apreciaţi, în Regimentul 
de casă. 

Belizarie îşi propuse acum să ia ofensiva împotriva goților, 
deşi o mie şase sute de oameni nu sunt zece mii. Nu dorea ca 
noii veniţi să aibă sentimentul de a fi ţinuţi închişi, prizonieri în 
Urbe, ca într-un coteţ; îndată ce fură repartizaţi la posturi şi li se 
dădură instrucţiunile respective în privinţa îndatoririlor care le 
reveneau în gărzi, organiză o demonstraţie pentru orientarea 
lor. Ziua în amiaza mare trimise afară, prin Poarta Salariană, 
două sute dintre cuirasierii săi de casă, sub comanda unui ilir 
numit Traian, un comandant de unitate, minunat de calm. 
Potrivit ordinelor primite, aceşti oameni se îndreptară în galop 
spre un deal mic, vizibil de pe ziduri, şi acolo se aşezară în cerc. 
Goţii indignaţi dădură buzna din latura lor cea mai apropiată, 
punând mâna pe arme şi încălecând foarte zeloşi pentru a-i 
ataca. Cât îi trebuie unui creştin ca să rostească foarte încet un 
Tatăl Nostru, oamenii lui Traian traseră patru mii de săgeți în 
coloana dezordonată a goților şi uciseră sau răniră opt sute de 
călăreţi; dar îndată ce sosi avangarda infanteriei goților, oamenii 
lui Traian plecară în galop, trăgând cu arcul din şa. Înainte de a 
se întoarce în Urbe, mai făcură seama la încă două sute de goți 


fără a avea un singur om pierdere; ajunseră la adăpostul porţii, 
sub tirul de acoperire al unei întregi baterii de catapulte, 
concentrată acolo. Băgaţi de seamă: călăreţii goți erau înarmaţi 
numai cu lance şi sabie, iar acei dintre infanteriştii lor care erau 
arcaşi nu purtau armură de corp şi nu se deplasau fără 
acoperirea unor suliţaşi în armură de zale, care umblau foarte 
încet. Nu este deci de mirare că oamenii lui Traian izbutiseră să- 
şi înfăptuiască planul în întregime. Câteva zile mai târziu, ieşi o 
a doua unitate, tot de două sute de cuirasieri, dar cu o sută de 
slavi ataşaţi lor, în scopuri de instrucţie. Ocupară şi de astă dată 
un deal mic, doborâră goți cu sutele, apoi se retraseră. Câteva 
zile mai tărziu, o altă forţă, alcătuită de astă dată din cuirasieri 
de casă şi bulgari, izbuti aceeaşi manevră. In aceste hărţuieli 
goții pierdură patru mii de oameni; totuşi, Wittig nu trase 
concluzia evidentă în privinţa inferiorităţii armamentului său, 
crezând că succesul oamenilor noştri se datorează exclusiv 
vitejiei lor. Dădu ordin ca cinci sute dintre proprii săi lăncieri 
regali să facă o demonstraţie similară, pe un deal aproape de 
Poarta Asinariană. Belizarie trimise împotriva lor o mie de 
cavalerişti traci, sub comanda lui Bessas; goții fură făcuţi 
ferfeniţă de săgeți, abia o sută dintre ei scăpând îndărăt, în 
tabără. Ziua următoare, Wittig, care îi dezavuase pe 
supraviețuitori ca pe nişte laşi, trimise un alt escadron de 
lăncieri, de proporţii asemănătoare. Belizarie îi porni pe slavi şi 
pe bulgari împotriva lor şi toţi goții fură ucişi sau luaţi prizonieri. 

Vara înainta încet. Într-o noapte, pe drumul dinspre Terracina 
se apropie un convoi, aducând bani pentru a plăti trupele şi un 
tezaur de altă natură pentru gospodăria stăpânei mele - şi 
anume persoana lui Teodosie. Trebuie să consemnez că, deşi îl 
salută foarte amabil, stăpâna mea era atât de ocupată cu 
organizarea treburilor militare, încât tânărul nu mai părea să 
însemne jumătate din viaţa ei; avea acum prea puţină vreme 
pentru eufemisticele sale vorbe de duh şi pentru grațiile sale. 
Era mai mândră ca oricând că este nevasta lui Belizarie: în gura 
fiecărui soldat de rând şi aproape a fiecărui ofiţer răsunau 
mereu laudele adresate lui, iar numele ei era mereu legat cu 
respect de al său. Teodosie, pe de altă parte, era un personaj de 
prea puţină însemnătate. Nu era nici măcar ţintaş bun cu arcul 
şi numai un călăreț mediocru - în vremurile acelea stăpâna mea 
judeca oamenii în primul rând după aceste criterii, luându-şi 


obligaţiile foarte în serios. Dar ea îi găsi o întrebuințare - 
investindu-l cu calitatea de secretar juridic al soţului ei. Curând 
îmi ajunse la urechi că Constantin reluase povestea vechiului 
scandal, în rândurile camarazilor săi ofiţeri; şi clerul catolic se 
folosi de scandalul acesta în mod subtil, pentru a discredita casa 
noastră în rândurile populaţiei. Dar nu am spus nimic, deoarece 
şi aşa aveam încurcături destule. 

Acelaşi convoi mai adusese şi un număr de căruţe încărcate 
cu grâne. Erau ultimele care ajunseră la noi, căci acum goții 
începuseră să blocheze îndeaproape drumurile. La şapte mile 
spre sud de Urbe, două apeducte mari se intersectau, închizând 
un spaţiu considerabil cu arcadele lor imense, de cărămidă; 
umplând intervalele goale cu lut şi cu pietre, goții prefăcuseră 
locul acesta într-o puternică fortăreață, căreia îi mai construiră 
şi apărări exterioare. Aşezaseră aici o garnizoană de şapte mii 
de oameni şi în felul acesta stăpâneau atât Calea Latină cât şi 
cea Appiană. Chiar înainte de a se lăsa iarna, Roma fu cuprinsă 
de mare deznădejde, din cauza lipsei de hrană. Cetăţenii rămaşi 
locului, deşi impresionați de succesele frecvente ale lui 
Belizarie, refuzară să se înscrie ca voluntari în serviciul activ; 
deveniseră mai nemulţumiţi decât fuseseră vreodată, îndeosebi 
după un insucces parţial pe care-l înregistrarăm şi pe care-l voi 
descrie curând. 

Datorită vigilenţei stăpânei mele Antonina, a fost demascată 
trădarea papei Silveriu. Belizarie o împuternicise cu acordarea 
către civili a permiselor de ieşire din Urbe, pentru diferite treburi 
personale. Se dovedi extrem de iscusită când trebuia 
descoperită vreo fraudă sau alta; înainte ca ea să-şi asume 
această sarcină, un mare număr de romani izbutiseră să scape, 
sub diverse pretexte, deşi aveam nevoie de ei la lucrările de 
fortificaţie. Intr-o zi, i se înfăţişă un preot cu vorba blândă şi ceru 
permisiunea de a lipsi două sau trei nopţi; lăsase o carte în 
scrinul sacristiei din biserica sa parohială, lângă Podul Mulvian şi 
dorea acum să o consulte. Stăpâna mea întrebă: 

— Ce carte? 

Preotul răspunse că este vorba de scrisorile Sfântului leronim. 
Ea îşi dădu seama că niciun preot teafăr la minte nu ar risca să 
treacă prin liniile goților numai ca să pună mâna pe aceste 
scrisori demodate, furibunde - din care, pe deasupra, se găseau 
cu certitudine copii în orice bibliotecă bisericească din Roma. 


Dar îşi ascunse bănuielile şi-i acordă documentul de trecere. În 
seara aceea, preotul fu arestat pe când ieşea prin Poarta 
Pinciană. Cusută în sutana lui, se găsi o scrisoare adresată 
regelui Wittig, semnată de toţi senatorii de frunte şi de însuşi 
papa, oferind să deschidă Poarta Asinariană, pentru a primi 
armata goților, în noaptea pe care o va indica Wittig. 

Trebuie să explic, mai departe, că Belizarie, pentru a se 
elibera, pe cât era cu putinţă, de lucrările judiciare care l-ar fi 
putut stingheri în îndeplinirea îndatoririlor sale militare, dăduse 
delegaţie Antoninei şi pentru coordonarea afacerilor civile, ca şi 
pentru pedepsirea tuturor infractorilor civili; conflictele şi 
crimele de ordin militar continuau să-i fie înfăţişate lui. Stăpâna 
mea ţinea zilnic şedinţe de tribunal, la reşedinţa ei din Palatul 
Pincian. Când ea îi comunică lui Belizarie numele trădătorilor şi-i 
arătă scrisoarea, el se mânie, dar nu se arătă nicidecum 
surprins: ştia că Wittig ameninţase să-i ucidă pe ostatecii romani 
pe care îi ţinea la Ravena, în cazul în care Italia continua să-i 
reziste. Dar Belizarie socoti că ar fi nedrept ca trădătorii aceştia 
să fie judecaţi de el însuşi şi nu de dânsa, numai pentru motivul 
că erau persoane atât de suspuse. De fapt era bucuros că acest 
caz cădea în jurisdicţia Antoninei: ca un creştin pios ce se afla, i- 
ar fi fost ruşine să-l judece pe capul spiritual al creştinătăţii. 
Stăpâna mea nu avea, pot afirma cu certitudine, asemenea 
scrupule, fiind şi acuma păgână în străfundul inimii. Ea zise: „Un 
trădător cu tiară sau un trădător cu coif - care este deosebirea?” 
Totuşi, Belizarie asistă la judecată, dorind să nu creeze impresia 
că fuge de răspundere. Stăpâna mea, nesimţindu-se bine în ziua 
aceea, stătea culcată pe o canapea; el şedea la picioarele ei, în 
calitate de adjutant. 

Papa Silveriu, citat în faţa Curţii, apăru în ţinută completă, cu 
aur şi purpură şi mătase albă, ca şi cum ar fi voit să o strivească 
pe stăpâna mea prin simpla lui înfăţişare, Purta pe deget inelul 
Pescarului, ţinea în mână toiagul de păstor, avea pe cap tiara 
cea mare, bătută cu pietre. Era urmat de o suită de episcopi şi 
diaconi, toţi îmbrăcaţi magnific. Dar stăpâna mea Antonina dădu 
ordin ca aceştia să aştepte în prima şi a doua anticameră, 
conform rangului. 

Papa Silveriu izbi cu toiagul în duşumea şi o întrebă pe 
stăpâna mea: 


— De ce, llustră Antonina, soră întru Hristos, ne-ai adus aici, 
întrerupând brutal, prin chemarea ta imperioasă, reculegerea 
noastră? Ce suferinţă te încearcă, de ce nu ai venit la palatul 
nostru, precum cere eticheta? 

Ea îşi încruntă sprâncenele în stilul Teodorei şi, neluând în 
seamă întrebarea lui, îl întrebă, la rândul ei, direct: 

— Papă Silveriu, ce ţi-am făcut noi de ne trădezi goților? 

El se prefăcu indignat: 

— Ai fi gata să-l acuzi pe succesorul miruit al Sfântului Apostol 
Petru de o ticăloşie ordinară? 

Atunci ea: 

— Crezi că fiind împuternicit de tradiţie cu Cheile Cerurilor, ai 
putere şi asupra cheilor Porții Asinariene? 

— Cine ne acuză de trădare? 

— Propria ta semnătură şi propriul tău sigiliu. 

li arătă scrisoarea interceptată: 

— Adultero, este un fals! tună el la dânsa. 

— Fii respectuos faţă de tribunal, papă, altminteri vei fi biciuit, 
ameninţă ea. 

Apoi îl confruntă cu preotul de mir, care făcuse mărturisiri 
complete fără a fi nevoie să se recurgă la niciun fel de tortură. 

Papa Silveriu tremură de ruşine, dar continuă să-şi nege 
vinovăția. Cei nouă senatori, care semnaseră şi ei scrisoarea, 
fură înfăţişaţi acum ca martori împotriva lui. Senatorii aşteptau 
milă din partea stăpânei mele şi, cu lacrimi în ochi, îl învinuiră 
făţiş pe papă că-i sedusese, abătându-i de la îndatorirea lor de 
loialitate. 

Stăpâna mea dădu verdictul după o scurtă consfătuire cu 
Belizarie: 

— Cu toate că sentinţa pe care o prevede legea pentru cei ce 
trădează în timpul apărării unui oraş constă în mutilarea feţei 
celui vinovat, în purtarea lui pe străzi pentru a fi batjocorit în 
public, şi apoi o moarte ruşinoasă, pe rug, avem totuşi suficientă 
consideraţie faţă de renumele Bisericii, pentru a nu ne ţine strict 
de litera legii. Totuşi, unui păstor care-şi vinde lupului arian 
turma, nu i se poate îngădui să păstreze toiagul. Eugeniu, 
dezbracă-l pe preotul acesta de straie şi dă-i sutana de călugăr, 
care atârnă în cui, dincolo. Silveriu, eşti demis din episcopatul 
tău şi în noaptea asta ai să părăseşti Urbea. 


Deşi, când li se comunică sentinţa, clericii din suita papală 
fură uluiţi de sacrilegiu, ei nu puteau contesta dreptatea ei 
pământească. M-am apropiat de papa şi i-am luat toiagul de 
păstor, inelul şi tiara, aşezându-le pe o masă. Apoi l-am condus 
într-o încăpere în care aştepta subdiaconul regional. Acesta 
îndepărtă toate veşmintele preoţeşti ale lui Silveriu, până ce 
rămase în faţa noastră numai în cămaşă - şi nici aceasta nu era 
o cămaşa aspră, ci una fină, de mătase, brodată cu flori, 
asemenea unei cămăşi de femeie. Apoi îi dădurăm rasa 
călugărească, îi traserăm gluga peste cap şi-i legarăm cordonul 
peste mijloc; toate acestea se petrecură fără o vorbă. 

Când îl aduserăm îndărăt, în tribunal, stăpâna mea i se 
adresă, spunându-i: 

— Petrece-ţi restul zilelor în căinţă, frate Silveriu, precum a 
făcut ilustrul tău precursor, primul episcop al Romei, după ce şi- 
a încălcat şi el jurământul de credinţă faţă de Stăpânul său. 
Până la urmă însă, el şi-a răscumpărat fapta prin martiriul suferit 
în Hipodromul lui Caligula, în apropierea Urbei - dar la atâta 
sfinţenie noi nu ne aşteptăm de la tine. 

In tot timpul acesta, Belizarie nu spuse nimic şi părea foarte 
puţin la largul său. 

Silveriu fu escortat din palat de doi huni massageţi, care-l 
duseră până la camera de gardă de la Poarta Pinciană şi, în 
aceeaşi noapte, plecă din Urbe în direcţia Neapole şi apoi spre 
răsărit. 

Cei din subordinea lui se întruniră ca să aleagă un nou papă. 
Candidatul ce izbândi fu diaconul Vigiliu - care-şi dăduse 
osteneala de a mitui electorii cu suma de cincisprezece mii de 
monezi de aur. Aurul era acum mai prețuit de aceşti eterici 
lacomi decât oricând înainte. Populaţiei civile i se acorda numai 
o raţie foarte mică de grâu, pe care oamenii o completau cu 
varză şi cu ierburi, ca urzici şi păpădie; dar hrană bună, 
îndestulătoare, numai cu aur se putea cumpăra. In timpul verii, 
soldaţii se apucară să facă incursiuni nocturne pe ogoarele din 
spatele liniilor goților, tăind cu secerile spicele de grâu, câte un 
snop de fiecare dată, pe care apoi le îndesau în sacii aruncaţi pe 
spinarea cailor lor. Un sac de grâu valora de o sută de ori preţul 
din timp de pace. 

Pe măsură ce se apropia iarna, aprovizionarea pe căile 
acestea încetă: cârnaţii din carne de catâr erau singurul 


supliment comestibil la raţia de grâu, minusculă, pe care o mai 
putea achiziţiona până şi cea mai ghiftuită dintre pungi. Se 
mâncară pisici, şobolani şi unsoare de osie. Numai de vin nu era 
prea mare lipsă, deoarece Belizarie rechiziţionase toate stocurile 
din pivnițele particulare, pentru a le împărţi poporului. Urbea se 
afla în pragul foametei; totuşi, oricât de ciudat pare, niciodată 
nu am văzut vreun preot subnutrit. 

— Ah, zise stăpâna mea, când i-am împărtăşit această 
remarcă, îi hrănesc ciorile, precum l-au hrănit, în mod miraculos, 
pe profetul Ilie. 

În ce-i priveşte pe cei nouă senatori care-şi puseseră numele 
pe scrisoarea interceptată, Antonina, dacă voia să fie dreaptă, 
nu-i putea pedepsi mai aspru decât pe papă. Îi exilă, le confiscă 
bunurile şi-i scoase din Urbe, în tovărăşia fratelui Silveriu. 
Belizarie tot nu se simţea însă în siguranţă: alţi romani puteau 
sa fi fost de asemenea implicaţi în complot. De aceea angajă 
lăcătuşi care să modifice şi să înlocuiască mereu lacătele tuturor 
porţilor, de două ori pe lună, aşa încât eventualii trădători să 
întâmpine greutăţi în a obţine o cheie care să se potrivească. De 
asemenea, numi ofiţerii de gardă la porţi după o ordine 
neregulată, pentru a-i pune în imposibilitatea de a fi mituiţi 
anticipat, ca să deschidă o anumită poartă, într-o noapte 
dinainte convenită. Pentru a face străjile mai puţin plictisitoare, 
stăpâna mea alcătuise trupe de muzicieni de la teatru, care 
dădeau adeseori concerte, la toate porţile; dar pentru vigilenţă 
sporită în asemenea împrejurări, Belizarie trimitea avanposturi, 
dincolo de şanţuri, îndeosebi mauri, şi fiecare avanpost avea un 
câine de pază, dresat să mârâie la cel mai mic zgomot de paşi. 

Trebuie să mă întrerup aici, numai pentru a vă arăta cât de 
iscusit îi conducea stăpâna mea Antonina pe aceşti muzicieni. 
Dacă vreun muzician cânta greşit, stăpâna mea îi lua 
instrumentul şi-i arăta: 

— Melodia e aşa. ŞI-I certa: O, nenorociţi romani, nu ştiţi să 
luptaţi şi nu ştiţi nici să cântaţi din lăută. La ce sunteţi buni? 

La asta, un muzician necăjit, mai curajos decât ceilalţi, îi 
răspunse o dată, încercând să o ruşineze cu obscenităţi: 

— Suntem mari meşteri ai procreării. 

Dar ea îi răspunse, cu răceală: 

— Măcar în privinţa aceasta să-l depăşeşti pe tatăl tău. 


Gluma fu repetată din gură în gură şi deveni poate cea mai 
vestită dintre numeroasele ei vorbe de duh. 

Insuccesul despre care am promis că vă voi povesti s-a 
datorat entuziasmului trupelor noastre, în urma succeselor 
repurtate în cursul hărţuielilor de cavalerie. Oamenii deveniseră 
nerăbdători faţă de tactica de uzură treptată a forţelor şi a 
curajului duşmanului, aplicată de Belizarie, şi ţipară, cerând o 
înfruntare generală. Dintotdeauna, Belizarie aplicase politica de 
a nu lăsa să slăbească în nicio împrejurare spiritul combativ al 
oamenilor săi, dar nu credea că timpul este copt pentru o 
bătălie deschisă. Continua să stăruie o disproporţie enormă între 
armate, iar goții, deşi deprimaţi, continuau să se lupte cu mult 
curaj. Încercă să-şi ţină oamenii ocupați cu operaţiuni mai dese. 
Dar în două sau trei ocazii descoperi că goții îl aşteaptă, 
dezertorii prevenindu-i de intenţiile sale. Incepu şi populaţia 
romană să vocifereze, solicitând o bătălie - sau, cel puţin, un 
sfârşit rapid al asediului, într-un fel sau altul. Nu mai putea 
refuza: nu trebuia să piardă respectul oamenilor săi, nici să 
îngăduie populaţiei civile să devină intratabilă. 

Cea mai mare tabără a goților era aşezată la o milă dincolo de 
mausoleul lui Hadrian, în ceea ce se cheamă Câmpia lui Nero. 
Belizarie era îngrijorat ca nu cumva atacul său principal - care 
urma să se îndrepte împotriva taberelor din dreptul Porţilor 
Pinciană şi Salariană - să fie împiedicat de întăririle duşmane, ce 
puteau fi aduse în grabă de aici. De aceea, ordonă cavaleriei 
maure să mimeze un atac împotriva goților din această tabără, 
îndată ce va angaja bătălia; urmau să iasă călare prin Poarta 
Aeliană, sub comanda unui ofiţer numit Valentin. După ei va 
urma o mică unitate de infanterie orăşenească, care trebuia să 
ia poziţie defensivă, la distanţă mică, dincolo de Poartă. Le 
indică acestor romani să arate pe cât se poate de războinici, dar 
nu se aştepta ca ei să dea vreo luptă serioasă. Voia să-şi 
dezlănţuie atacul principal numai cu cavaleria. lşi sporise 
efectivul cavaleriei cu o mie de oameni: în luptele recente 
fusese capturat un mare număr de cai fără călăreţi şi o parte din 
infanteria isauriană se transformase - cu mult succes - în 
cavalerie. Restul isaurienilor ceru, la rândul său, să fie lăsat să 
participe la bătălie. Nu-i putea refuza, dar stabili că unii dintre ei 
trebuie să rămână pe ziduri şi la porţi, ca să întărească recruţii 


din oraş şi să mânuiască scorpionii, catapultele şi măgarii 
sălbatici. 

Într-o dimineaţă de toamnă, Belizarie îşi scoase de timpuriu 
cavaleria prin Porţile Salariană şi Pinciană; infanteria isauriană îl 
urmă. Wittig îl aştepta, prevenit ca de obicei. Adunase toţi 
oamenii săi disponibili, din cele patru tabere dinspre nord, 
aşezându-şi infanteria în centrul liniei şi cavaleria pe aripi; 
stătea la distanţă de jumătate de milă de Urbe, ca să aibă mai 
mult spaţiu de urmărire, după ce va fi frânt atacul nostru. 

La ora nouă bătălia se declanşă şi la început Belizarie făcu 
exact ce plănuise, căci goții rămaseră în defensivă. Işi împărţi 
cavaleria în două coloane, fiecare pe un flanc, şi se traseră mii 
de săgeți în mulţimea goților. Dar pentru a distra infanteria lor, 
câteva mici unităţi de suliţaşi isaurieni veniră în faţă, între 
flancuri, până aproape de centrul got şi provocară la bătălie 
unităţi similare de goți; isaurienii fură victorioşi în fiecare 
întâlnire. După o vreme, cavaleria duşmană începu să se 
retragă, infanteria ţinând pasul. Spre amiază, oamenii noştri îi 
împinseseră îndărăt până la taberele cele mai depărtate. Dar 
aici, în sfârşit, arcaşii lor intrară în acţiune şi, apăraţi de scuturi 
mari, începură să tragă de pe palisade asupra cailor noştri. Nu 
trecu multă vreme şi atât de mulţi dintre cavaleriştii noştri fură 
răniţi sau lipsiţi de cai, încât nu mai rămaseră decât patru 
escadroane complete, care trebuiau să reziste la cincizeci de-ale 
lor. Dar a întrerupe acum bătălia ar fi însemnat, totuşi, să ne 
lăsăm infanteria în voia soartei. În sfârşit, aripa dreaptă a goților 
îşi făcu curaj şi şarjă. Bessas, care comanda cavaleria de pe 
aripa noastră stângă, fu împins îndărăt, peste infanterie; 
infanteria nu îşi ţinu poziţia şi întreaga linie începu să se 
retragă. Pentru cavaleria noastră era destul de uşor să 
întreprindă o acţiune de ariergardă, dar infanteria, care se mişca 
mai greu, suferi pierderi grele. In total pierdurăm o mie de 
oameni - de care nu prea ne puteam lipsi - înainte ca tirul de 
acoperire al maşinilor de asediu de pe ziduri să oprească 
înaintarea rapidă a duşmanului. Unii dintre soldaţii romani 
închiseră Poarta Salariană în faţa oamenilor care se întorceau, 
dar stăpâna mea şi cu mine ne aflam acolo, cu câţiva suliţaşi de 
încredere. Îi asaltarăm, omorând câţiva, şi deschiserăm iarăşi 
Poarta. 


Între timp, pe Câmpia lui Nero, celelalte două armate 
stătuseră vreme îndelungată faţă în faţă - recruţii din oraş 
aliniaţi într-o linie care părea formidabilă, numărând câteva mii, 
cu un ecran de cavalerie maură în faţă. Goţii aveau o frică 
superstiţioasă de mauri, care au faţa neagră; maurii ştiau asta şi 
continuau să-i sperie cu şarje neaşteptate, azvârlindu-şi suliţele 
şi retrăgându-se în hohote de râs. La amiază, maurii 
întreprinseră o şarjă în masă. Goţii, care erau mai numeroşi, în 
proporţie de unu la treizeci, întoarseră caii şi se refugiară pe 
Dealul Vatican, lăsându-şi tabăra nepăzită. Valentin puse toată 
armata în mişcare, înainte, de-a curmezişul Câmpiei, 
intenţionând să ocupe tabăra goților şi să lase infanteria romană 
să o păzească, în vreme ce el şi maurii urmau să întreprindă un 
raid spre nord, ca să distrugă Podul Mulvian. Daca planul acesta 
izbutea, Wittig ar fi fost obligat să-şi abandoneze taberele din 
nord, deoarece toate proviziile sale de hrană veneau în jos, pe 
Calea Flaminiană şi peste Pod. Dar când gloatele de infanterie 
romană începură să jefuiasca tabăra goților, maurii se înfuriară, 
socotind că sunt lipsiţi de partea ce li se cuvine din pradă şi se 
alăturară la această veselă îndeletnicire. Câţiva cercetaşi 
duşmani îndrăzniră acum să coboare de pe Dealul Vatican şi 
observară ce se petrece. li convinseră pe ceilalţi să reocupe 
tabăra. Curând, goții veniră îndărăt, şarjând cu miile şi Valentin 
nu fu în stare să refacă la timp dispozitivul de luptă; fu izgonit 
din tabără şi silit să se retragă până la ziduri, cu pierderi grele. 

Aceasta fu ultima bătălie deschisă pe care Belizarie acceptă 
să o dea, în timpul îndelungatei apărări a Romei. 

Nici acum nu ne sosiră de la Constantinopol alte întăriri. Pe 
vremea aceea încă nu ştiam că loan de Capadocia era cel ce 
împiedica expedierea lor: se pare că a insistat pe lângă Justinian 
să nu mai trimită niciun om în Italia, situaţia neîngăduind-o. 
Stăpâna mea voia să-i scrie Teodorei, dar Belizarie socotea că 
nu este potrivit ca soţia lui să apeleze la împărăteasă într-o 
chestiune militară, care nu privea nemijlocit nici pe una, nici pe 
alta. Totuşi, Antonina scrise în taină, spre sfârşitul lui noiembrie, 
în ziua în care Silveriu fu demis, făcând din cererea ei un post- 
scriptum la descrierea colorată a judecății. Stăpâna mea ştia că 
Teodora va fi încântată să afle că Silveriu fusese umilit, 
deoarece el o mâniase de curând refuzând o rugăminte a ei - ce 
nu fusese sprijinită de autoritatea lui Justinian - şi anume de a 


reinstaura pe un patriarh care, deşi un om foarte energic şi 
valoros, fusese îndepărtat din scaunul episcopal pentru 
simpatiile sale monofizite. „Papa cel nou promite să fie mai 
îndatoritor”, scrise Teodorei stăpâna mea. 

Lui Belizarie îi venea acum foarte greu să menţină populaţia 
civilă într-o dispoziţie favorabilă, deoarece oamenii se hrăneau 
aproape exclusiv cu ierburi. lzbucnise ciuma, care răpi 
douăsprezece mii de suflete; dar soldaţii aveau şi pe mai 
departe asigurată raţia zilnică de grâu, vinul şi puţină carne 
sărată, aşa că dintre ei muriră mai puţini. La două sau trei zile o 
dată avură loc ieşiri, deoarece deveni evident că goții nu mai 
erau atât de zeloşi încât să angajeze lupta cu arcaşii noştri 
călare. Nimeni nu este încântat să se tragă asupra lui şi să nu fie 
în stare să răspundă; dar Wittig nici acum nu se gândi să-şi 
alcătuiască o unitate proprie de arcaşi călări. 

Despre incidentele mai mărunte care s-au petrecut în cursul 
asediului aş putea scrie la nesfârşit. Sunt câteva întâmplări 
legate de răniri, care nu trebuie să rămână nepovestite. În ziua 
în care Teodosie intră cu convoiul în Roma, Belizarie abătuse 
atenţia inamicului prin hărţuieli neaşteptate la celelalte porţi. 
Regimentul de casă fusese angajat din plin şi, întorcându-se în 
seara aceea, doi dintre cuirasieri oferiră o privelişte 
extraordinară. Unul dintre ei, Arzes, un persan care înainte 
vreme făcuse parte dintre Nemuritori, veni îndărăt cu o săgeată 
înfiptă în faţă, aproape de nas; un altul, un trac numit Cutilas, se 
întoarse cu o suliță atârnându-i din cap şi fâlfâind asemenea 
unei pene. Nici unul nici altul nu acordase vreo atenţie acestor 
răni, ci continuaseră să lupte, neobosiţi, spre oroarea şi groaza 
goților, care strigaseră: „Aştia nu sunt oameni, sunt demoni!” 

Un chirurg extrase mai târziu sulița din capul lui Cutilas; dar 
rana se inflamă şi el muri în două zile. Arzes fu şi el examinat de 
acelaşi chirurg, care îi apăsă ceafa. ŞI-I întrebă: „Când apăs aici 
te doare?” „Da”, răspunse Arzes. Atunci chirurgul deschise 
pielea de pe ceafă. Găsi vârful săgeţii, o prinse cu un cleşte şi, 
după ce întâi tăie trunchiul săgeţii, aproape de nas, trase 
săgeata de a curmezişul, cu armătura de fier cu tot. Arzes leşină 
de durere, dar sângele său era sănătos: rana se vindecă fără să 
supureze. Conduse următoarea ieşire din oraş şi supravieţui 
războiului. 


Într-o altă împrejurare, Traian, comandantul de unitate ale 
cărui isprăvi le-am mai menţionat, fu străpuns - aproape de 
ochiul drept şi lângă nas - de vârful de fier al unei săgeți. 
Săgeata propriu-zisă nu fusese fixată cu suficientă grijă de vârf, 
aşa că în momentul izbiturii, căzuse. Traian continuă să lupte. 
Camarazii săi se aşteptară, din clipă în clipă, zile şi luni de-a 
rândul, să cadă mort; dar el continua să trăiască şi nu avu nicio 
durere şi nicio neplăcere, deşi vârful tepos continua să stea 
îngropat în carne. Cinci ani mai târziu, începu să reapară încet. 
După alţi doisprezece ani, Traian fu în stare să-l extragă ca pe 
un spin. 

Dar o poveste mai stranie decât oricare este cea a rănii lui 
Chorsomantis, scutierul lui Belizarie. Nu era o rană adâncă sau 
deosebită, ci numai o simplă împunsătură de suliță în fluierul 
piciorului, dar ea îl ţintui câteva zile în casă, cu cataplasme şi 
ierburi de leac. In consecinţă, lipsise de la bătălia deschisă în 
cursul căreia un număr dintre camarazii săi se distinseseră. 
Când se înzdrăveni, jură să se răzbune pe goți pentru această 
„insultă adusă piciorului său”, precum se exprima. lapa lui albă 
fătase de curând, aşa că avea acum laptele necesar pentru a 
fermenta kavasse; şi kavasse fermentă. Intr-o zi, după ce-şi luă 
prânzul şi consumă o cantitate considerabilă din această licoare, 
Chorsomantis se înarmă, se sui pe iapă şi se duse la Poarta 
Pinciană, la ieşirea cea mică. Spuse sentinelei care era de strajă 
că llustrul Belizarie i-a încredinţat o misiune în tabăra duşmană. 
Cum se ştia că Chorsomantis se bucură de încrederea deplină a 
lui Belizarie, sentinela nu se îndoi de cuvântul său; i se deschise. 

Sentinela îl urmări cu privirea pe Chorsomantis, pe când 
acesta traversă câmpul la pas, până ce îl zări un avanpost al 
goților, o unitate alcătuită din douăzeci de oameni. Crezând că 
este un dezertor, goții, zeloşi, dădură pinteni cailor, venind în 
întâmpinarea lui: fiecare nădăjduia să obţină iapa, ca pradă 
personală. Chorsomantis îşi trase arcul. Bang! Bang! Bang! şi 
trei goți se prăbuşiră, iar ceilalţi o luară la fugă. Dobori alţi trei 
în timp ce fugeau, apoi se întoarse spre oraş, cu acelaşi pas 
încet, reţinându-şi iapa înfocată. O unitate de şaizeci de goți 
veni acum şarjând în goană, dar el se întoarse şi galopă în jurul 
lor, într-un semicerc. Omori alţi doi oameni, răni doi şi completă 
cercul, măcelărind alţi patru. Se întâmplă să mă aflu pe 
metereze şi să văd ce se petrece; am fugit repede s-o chem pe 


stăpâna mea, care se afla într-o consfătuire cu ofiţerii din casa 
de gardă, din apropiere, şi am implorat-o să vină ca să nu piardă 
un asemenea spectacol extraordinar. 

— Priviţi un om care a înnebunit! am stricat eu. 

Ea recunoscu iapa: 

— Nu, nu e nebun, dragul meu Eugeniu. E numai 
Chorsomantis, care-şi răzbună fluierul piciorului, 

Apoi Chorsomantis fu prins între două unităţi inamice; dar el 
şarjă net de-a curmezişul celei mai apropiate, folosindu-şi de 
astă dată lancea şi sabia. Izbucnirăm în urale zgomotoase, 
deoarece vedeam că, dacă ar dori, s-ar putea întoarce în 
siguranţă. Stăpâna mea ordonă deschiderea unui puternic tir de 
acoperire din catapulte, ca să-i ajutam reintrarea, dar uralele 
noastre îl determinară să continue lupta. Se întoarse iarăşi şi 
dispăru din câmpul nostru de vedere, gonind câţiva dintre 
duşmani în faţa sa, dar urmărit de alţii. Încă mult timp după 
aceea auzirăm din depărtare strigăte şi ţipete pe măsură ce 
lupta continua, apropiindu-se de tabăra lor. 

Până la urmă uralele goților, venite din apropierea palisadei 
lor, ne vestiră că Chorsomantis nu mai există. În vreme ce mulţi 
creştini făcură semnul crucii şi rostiră o rugăciune pentru 
sufletul său, stăpâna mea izbucni cu un blestem păgân cumplit: 

— Pe trupul lui Bachus şi pe ciomagul lui Hercule, ăsta a fost 
un bărbat vârtos! 


CAPITOLUL XVI 
RETRAGEREA GOȚILOR 


Ştirile care sosiră din Africa în primăvara acestui an erau, într- 
adevăr, sumbre. De curând, Solomon trimisese din Numidia o 
coloană de trupe imperiale împotriva lui Stotzas, dar acesta 
convinsese oamenii să se alăture răscoalei, în ciuda pierderii de 
prestigiu pe care o suferise de pe urma înfrângerii sale de către 
Belizarie, Cu excepţia oraşelor Cartagina, Hippo Regius şi 
Hadrumentum, Justinian pierduse iarăşi întreaga dioceză. Totuşi, 
un lucru e să fii căpetenia unei răzmeriţe izbutite, şi altul să 
guvernezi o dioceză: Stotzas descoperi că are foarte puţină 
autoritate asupra oamenilor săi, care se plângeau că nu le 
asigură raţii regulate, nici nu-i plăteşte şi nici nu se îngrijeşte de 
bunăstarea lor şi că abia dacă o duc mai bine decât înainte. Mai 
târziu, în cursul anului, aflarăm că Justinian îl trimisese pe 
nepotul său, Germanos, ca să proclame în numele său o 
amnistie pentru toţi dezertorii; şi că răzvrătiţii considerară oferta 
ca foarte bună, deoarece includea plata soldei, retroactiv, pe 
toate lunile cât durase răscoala. Forţele lui Stotzas se topiră 
treptat. Până la urmă, auzirăm că Germanos îl învinse pe 
Stotzas şi pe aliaţii săi mauri într-o bătălie deschisă şi că Stotzas 
fugise spre interiorul Marocului, însoţit de câţiva vandali; şi totul 
se linişti, deşi întreaga dioceză era teribil de sărăcită. Belizarie îi 
scrise lui Germanos, propunându-i să-i trimită, în chip de întăriri, 
herulienii şi goții din Tracia, care fuseseră printre răsculați; în 
Italia nu existau legi care să interzică oficierea tainelor pentru 
arieni, iar el se afla în situaţia de a folosi aceşti oameni viteji. 

La Roma era acum foamete în toată legea. Cetăţenii 
deznădăjduiţi veniră din nou la Belizarie ca să pledeze pentru 
încă o bătălie deschisă, sperând că în felul acesta asediul se va 
isprăvi într-un fel sau altul, dintr-o singură lovitură. Ei se 
încumetară să-i zică: „Mizeria noastră a ajuns atât de cumplită, 
încât în fapt ne-a inspirat un soi de curaj şi, dacă stărui, suntem 
gata să luăm armele şi să mărşăluim cu tine împotriva goților. 
Mai bine să murim de lovitura izbăvitoare a săbiei ori de 
împunsătura lancei, decât să îndurăm chinurile încete şi 
sfâşietoare ale foamei.” 

Lui Belizarie îi era ruşine să audă o mărturisire atât de 
degradantă din gura unor oameni care continuau să poarte 


mândrul nume de romani. În încheierea discuţiei le spuse că, 
dacă s-ar fi prezentat voluntari cu douăsprezece luni mai 
devreme, ca să-şi însuşească meseria armelor, acum le-ar fi 
putut găsi o utilizare potrivită; dar aşa cum se aflau, nu avea ce 
face cu ei. Îşi dădea seama că goții au ajuns ei înşişi într-o 
situaţie apăsătoare - ciuma se întinsese în taberele lor, care nu 
erau de fel igienice, şi multe mii se prăpădiseră. De asemenea, 
se prăbuşise şi sistemul lor de aprovizionare dinspre nord, 
datorită unor revărsări de ape, cât şi proastei organizări. Dar 
poziţia lui era şi mai rea; şi dacă nu sosea curând forţa de 
despresurare, despre care se zvonea că ar fi pe drum, era 
pierdut. 

Întreprinse acum un pas cutezător: trimise două coloane, 
fiecare alcătuită din cinci sute de oameni încercaţi şi o mie de 
recruți romani, ca să surprindă şi să ocupe oraşele întărite Tivoli 
şi Terracina. Dacă ambele acţiuni reuşeau, nu numai că şi-ar fi 
ameliorat aprovizionarea, dar din asediat ar fi devenit asediator: 
Tivoli şi Terracina dominau drumurile pe care soseau acum 
convoaiele cu merinde ale goților. O îndemnă pe stăpâna mea, 
Antonina, să plece din Roma odată cu unitatea trimisă împotriva 
Terracinei şi de acolo să-şi continue drumul spre Neapole şi să 
grăbească pornirea spre Roma a întăririlor, îndată ce vor sosi. În 
realitate era îngrijorat din pricina sănătăţii ei, deoarece marile 
eforturi şi hrana proastă o slăbiseră considerabil; şi avea dese 
accese de leşin. Afară de asta, a fi singura femeie dintr-un oraş 
asediat nu este o situaţie prea fericită. După oarecare ezitări, ea 
se învoi să plece, hotărâtă să reaprovizioneze Urbea, prin orice 
mijloace, în mai puţin de o lună. 

În ultima noapte a lunii noiembrie ne strecurarăm din Urbe 
prin Poarta Appiană - o mie cinci sute de oameni. In ce mă 
priveşte, eram atât de fericit că plec, încât începui să cânt un 
cântec de Hipodrom - „Carul zboară” - uitând de ordinul de 
tăcere completă; un ofiţer mă lovi brutal pe umăr cu latul săbiei, 
întrerupându-mi cântecul la jumătatea unui vers. Trecurăm 
nevătămaţi de fortăreaţa de la apeduct, deoarece goții o 
abandonaseră din cauza ciumei; câteva zile mai târziu 
ocuparăm Terracina, fără niciun incident: văzând stindardul 
nostru, mica garnizoană de goți fugi. Aici ne umplurăm 
pântecele cu brânză şi unt şi peşte de mare proaspăt - pentru 
prima dată după multe luni. 


Stăpâna mea, eu şi Procopius, secretarul, care venea cu noi, 
pornirăm de la Terracina cu o escortă de douăzeci de soldaţi; 
totuşi, când ajunserăm la Neapole număram mai mult de cinci 
sute! Drumul nostru ne purtă pe lângă tabăra cavaleriştilor care 
dezertaseră la Podul Mulvian, cu multă vreme în urmă. De 
atunci încoace li se alăturase un număr de alţi dezertori. Când 
stăpâna mea le oferi tuturor graţierea completă, se înşiruiră în 
urma ei. lar la Baiae găsirăm un număr dintre răniții noştri, 
trimişi pentru a beneficia de efectul tămăduitor al apelor 
termale; erau acum destul de înzdrăveniţi ca să poată lupta din 
nou. La Neapole însă - unde vulcanul Vezuviu bubuia 
ameninţător şi azvârlea cenuşa ce aduce atâta fertilitate viilor 
peste care cade - la Neapole ne aşteptau veşti îmbucurătoare. 
Tocmai sosise din răsărit o flotă cu trei mii de infanterişti 
isaurieni la bord şi care era ancorată în golf; afară de asta, la 
Otranto  debarcaseră două mii de cavalerişti, sub loan 
Sângerosul, şi se deplasau în sus, spre noi, în etape rapide. 

Curând, armata noastră, numărând cinci mii de oameni, fu 
gata să pornească în marş, pentru a despresura Roma. 
Adunasem mari cantităţi de cereale, ulei, cârnaţi şi vin, pe care 
urma să le luăm cu noi. Trecând prin Calabria, loan Sângerosul 
adunase un număr considerabil de căruţe de ţară, rechiziţionate 
cu atelaje cu tot; încărcarăm grâul în acestea. loan se angajă să 
escorteze convoiul până la Roma, de-a lungul Văii Appia; dacă 
goții îl atacau, căruțele urmau să slujească drept baricadă, în 
stilul barbar. Stăpâna mea preluă personal comanda flotei 
isauriene, îngrămădind într-însa tot restul de provizii. Timpul 
fiind frumos, ridicarăm imediat pânzele, îndreptându-ne spre 
Ostia; convenisem să-l întâlnim pe loan acolo, patru zile înainte 
de ziua de Crăciun. 

La gura râului Tibru există o insulă, lungă de două mile şi lată 
tot de două mile. La nord este aşezat Portul Romei, puternic 
întărit şi legat de Urbe printr-un drum bun, de-a lungul căruia, în 
timp de pace, se trag în susul apei bărcile, cu ajutorul boilor. La 
sud este Ostia, care odinioară fusese mai importantă decât 
Portul Romei, dar care îşi pierduse de mult însemnătatea 
comercială şi decăzuse până devenise un simplu sat deschis, din 
cauză că drumul ce duce de aici la Roma nu este potrivit pentru 
remorcare; se găsise că este mai ieftin să tragi la edec mărfurile 
în susul apei, în bărci, decât să le transporti în care, de-a lungul 


drumului. Afară de asta, portul Ostia devenise prea puţin adânc 
pentru a putea fi folosit în mod curent, întrucât râul aducea la 
vale o mare cantitate de nămol pe care insula artificială, clădită 
la gura portului, o reţinea. Totuşi, goții ocupau acum Portul 
Romei şi în apropiere nu mai era alt port decât Ostia; aşa că ne 
îndreptarăm spre Ostia şi o găsirăm neapărată. 

Între timp, Belizarie, informat de apropierea noastră, se hotărî 
să dea goților o lovitură grea în direcţia nord, ca să le distragă 
atenţia; nu trebuiau să bage de seamă ce se petrece pe râu. 
Intr-o bună dimineaţă, devreme, ordonă unei unităţi de o mie de 
cavalerişti uşori, sub comanda lui Traian, să iasă prin Poarta 
Pinciană împotriva taberei celei mai apropiate a goților şi să 
tragă săgeți peste palisadă, provocând o ciocnire. Cavaleria 
goților se adună repede, venind şi din alte tabere. Traian se 
retrase, conform ordinelor, îndată ce goții şarjară, şi fu urmărit 
îndărăt, până la zidurile Urbei. Dar aceasta fu numai începutul 
bătăliei. Goţii nu ştiau că oamenii noştri lucraseră toată noaptea 
ca să îndepărteze zidul de susţinere cu care fusese blocată pe 
dinăuntru Poarta Flaminiană. Din acest loc cu totul neaşteptat 
ţâşni acum însuşi Belizarie, în fruntea Regimentului său de casă 
şi, deschizându-şi drum peste un avanpost care încercă să 
intervină, şarjă din flanc coloana dezorganizată a goților. La 
rândul lor, oamenii lui Traian se întoarseră şi goții fură prinşi 
între două forţe. Foarte puţini scăpară cu viaţă. 

Regele Wittig fu foarte descurajat de această bătălie cât şi de 
mesajele care-i parveniră acum din partea câtorva dintre spionii 
săi din Urbe. Căci scurt timp înainte de a pleca, stăpâna mea 
prinsese o reţea de spionaj şi Teodosie, care îi preluase 
misiunea pe durata absenței ei, îi silise pe spioni, prin 
ameninţare cu tortura, să trimită lui Wittig scrisori cu ştiri false. 
Potrivit acestora, avangarda unei armate imense - de cel puţin 
şaizeci de mii de oameni - avansa dinspre Neapole. Forţele lui 
Wittig fuseseră reduse, prin bătălii şi boli, la cincizeci de mii de 
oameni; două convoaie mari, cu grâu, de care avea nevoie 
urgentă, fuseseră capturate de garnizoana din Tivoli; dezertările 
deveniră frecvente. Se hotări să iniţieze tratative de pace. 

Trimise, în consecinţă, trei ambasadori la Roma. Belizarie îi 
primi, la fel ca şi prima dată, cu ochii legaţi, şi-i puse să-şi 
comunice mesajul de faţă cu el, în Casa Senatului. Purtătorul lor 
de cuvânt, un roman care era prieten cu goții, expuse cu 


abilitate şi destul de pe larg cauza lui Wittig. Problema în 
discuţie se reduce în întregime, zicea el, la întrebarea dacă goții 
au sau nu un drept în Italia. Dacă au un drept, precum se află în 
situaţia de a dovedi, atunci Justinian, trimițând o armată 
împotriva lor, acţionează nedrept faţă de ei, goții neaducându-i, 
personal, niciun prejudiciu. Faptele sunt următoarele: Teodoric, 
fostul lor rege, care avusese la Constantinopol rang de patrician, 
fusese însărcinat de împăratul Răsăritului să invadeze Italia şi să 
ia conducerea din mâna unor anumiţi generali barbari, care-l 
destituiseră pe colegul său, împăratul Apusului. Teodoric dusese 
la capăt cu succes această însărcinare; şi în tot decursul 
îndelungatei sale domnii, păstrase şi respectase Constituţia 
Italiană, în integritatea ei. Nu făcuse legi noi şi nu abrogase pe 
cele vechi, lăsând toată guvernarea civilă în mâinile italienilor şi 
acţionând exclusiv în calitate de Comandant Suprem al forţelor 
care protejează ţara de franci, gepizi, burgunzi şi alţi barbari 
asemănători. Mai mult decât atât, deşi arieni, Teodoric şi 
succesorii săi se purtaseră cu nobilă toleranţă faţă de creştinii 
ortodocşi şi manifestaseră respect faţă de sanctuarele lor; de 
aceea ar fi ridicol să se pretindă că actuala invazie, în sine de 
neiertat, ar fi un război de eliberare religioasă. 

Belizarie răspunse: 

— Cu siguranţă că Teodoric a fost trimis în Italia ca să 
recâştige ţara pentru împăratul Răsăritului, şi nu pentru a pune 
mâna pe ea. N-ar fi fost spre avantajul împăratului de atunci, ca 
ltalia să fie guvernată de acest uzurpator barbar, în locul 
adversarului acestuia. 

Ambasadorul replică: 

— Hai să trecem peste acestea. Oamenii cu scaun la cap nu 
se ceartă pentru pricini întunecate, din trecut. Am venit ca să-ţi 
spun următoarele: dacă vei consimţi să-ţi retragi armata din 
ltalia, regescul meu stăpân va ceda împăratului tău, de bună 
voie, întreaga şi rodnica insulă triunghiulară a Siciliei. 

Belizarie râse şi răspunse cu dispreţ: 

— Ce-i drept e drept. Şi noi vă vom ceda de bună voie 
întreaga şi rodnica insulă triunghiulară a Britaniei, care este 
mult mai mare decât Sicilia şi era cândva o sursă de mare 
bogăţie pentru noi - înainte de a o pierde. 

— Să presupunem că stăpânul meu este de acord să păstraţi 
Neapole şi toată Campania? 


— Ordinul pe care l-am primit este să recuceresc toată Italia, 
pentru stăpânul ei de drept, şi-mi propun să îndeplinesc acest 
ordin. Nu sunt împuternicit să închei niciun fel de acord care ar 
aduce prejudicii revendicărilor împăratului asupra întregii 
peninsule şi a tuturor celor ce depind de ea. 

— Vei accepta un armistițiu de trei luni, până când regele 
Wittig trimite propuneri de pace la Constantinopol? 

— Nu voi sta niciodată în calea unui duşman care, în mod 
sincer, vrea să încheie pace cu lnălţimea-sa Prea Luminată, 
Stăpânul meu. 

Drept urmare, se conveni asupra unui armistițiu şi asupra 
unui schimb de ostateci. Dar înainte de ratificarea înţelegerii, 
Belizarie primi vestea sosirii noastre la Ostia, pe uscat şi pe 
mare. Nu se putu reţine, ci ieşi într-un amurg, călare, cu o sută 
de oameni, ca să ureze bun venit Antoninei sale. Trecu 
nevătămat prin liniile goților şi cină în seara aceea cu noi, în 
tabăra apărată de şanţuri şi baricade. Promise ca în ziua 
următoare, în timp ce noi vom veni pe drum cu căruțele, să 
întreprindă o ieşire, dacă va fi nevoie, pentru a ne ajuta. La 
miezul nopţii porni îndărăt, evitând avanposturile duşmane, ca 
şi la venire. 

Din cauza bucuriei de a-l revedea şi de a-i auzi relatarea 
despre bătălia din faţa Porții Flaminiene, omiseserăm să-i 
vorbim despre greutăţile noastre de transport. Dimineaţa 
următoare, însoţind-o pe stăpâna mea, am fost de faţă la un 
consiliu de război la care se discutară aceste greutăţi. Drumul 
Ostiei era în stare proastă - de fapt era un şleau înglodat - şi 
boii de la carele noastre erau atât de epuizați de îndelungatul 
marş forţat, din Calabria şi până aici, încât şi la ceasul acesta 
mai zăceau pe jumătate morţi, în locul în care se opriseră în 
seara anterioară, prea vlăguiţi ca să mănânce măcar iarba 
cosită pe care conducătorii le-o puseseră în faţă. Nici cu biciul, 
nici cu îndemnul, nu puteau fi convinşi să tragă în ziua aceea 
carele. Stăpâna mea Antonina propuse să încărcăm cerealele pe 
galerele mai mici, cu vâsle, să le acoperim pentru a le feri de 
săgețile şi suliţele duşmane şi să le echipăm cu pânze foarte 
mari. Vântul bătea destul de tare şi necontenit dinspre apus şi, 
ajutându-ne cu vâsle la cotitura râului, nu era deloc exclus să 
putem înainta împotriva curentului, până sus, în Urbe. Cavaleria 
putea să ne urmeze de-a lungul malului şi, ocazional, să tragă 


de odgoane, în locurile în care nici pânzele, nici văslele nu 
ajungeau pentru a naviga împotriva curentului. 

Planul izbuti: după o călătorie care dură o zi întreagă, navele 
ajunseră în amurg, nevătămate, la Roma. Goţii nu încercară să 
ne pună piedici, nedorind să prejudicieze semnarea armistiţiului. 
Vântul nu-şi schimbă direcţia şi navele se întoarseră a doua zi la 
Ostia, pentru a mai aduce o încărcătură. In numai câteva zile, 
toate proviziile fură aduse la Roma, foametea încetă, flota se 
întoarse la Neapole ca să ierneze, iar armistițiul - care lega 
ambele părţi, să se abţină „de la orice fel de ameninţare sau 
acte de violenţă” - fu semnat şi sigilat. Ambasadorii lui Wittig 
porniră spre Constantinopol; dar Belizarie trimise lui Justinian o 
scrisoare, îndemnându-l să nu acorde niciun fel de atenţie 
condiţiilor propuse, afară de cazul în care ele ar echivala cu 
capitularea. 

Ginerele stăpânei mele, Hildiger, sosi de la Cartagina în ziua 
de Anul Nou, cu restul unităţilor de herulieni şi de goți din Tracia 
- şase sute de bărbaţi viguroşi, cărora le stătea scris pe faţă că 
le este ruşine. Belizarie le ură bun venit, fără să facă vreo aluzie 
la participarea lor la răscoală. In aceeaşi zi, garnizoana goților 
abandonă Portul Romei, Wittig fiind în imposibilitatea de a mai 
aproviziona acest punct; unitatea de isaurieni amplasată de noi 
la Ostia îl ocupă. Oraşul toscan Civita Vecchia fu abandonat de 
garnizoana sa din acelaşi motiv şi fu, de asemenea, ocupat de 
noi. Wittig protestă cum că actul acesta ar constitui o încălcare 
a armistiţiului, dar Belizarie nu ţinu seama de proteste; căci el 
nu se folosise nici de arme, nici de ameninţări. Trimise acum o 
coloană puternică de cavalerie, sub comanda lui loan 
Sângerosul, ca să ierneze în apropiere de Lacul Fucine, cam la 
şaptezeci de mile la răsărit de Roma; loan trebuia să rămână 
acolo, liniştit, până la noi ordine, instruindu-şi trupele în 
tragerea cu arcul şi manevrarea rapidă. Dacă goții încercau să 
încalce armistițiul, s-ar fi aflat într-o poziţie din care le-ar fi putut 
provoca mari pagube. 

Wittig, a cărui armată continua să ocupe aceleaşi tabere pe 
care le organizase de la început, încercă în trei rânduri să 
captureze Urbea prin surprindere, încălcându-şi cuvântul. Prima 
metodă pe care o încercă a fost cea prin care Belizarie 
capturase Neapole: pătrunderea printr-un apeduct. O unitate de 
goți se strecurară de-a lungul conductei uscate de la Apele 


Virgine, până ce dădu de blocul de zidărie, departe în interiorul 
Urbei, lângă Băile lui Agrippa, şi începu să-l demonteze. Dar 
acest apeduct trece peste Dealul Pincian la nivelul pământului şi 
o sentinelă de gardă la palat văzu întâmplător lumina torţelor 
străbătând prin două găuri în zidul de cărămidă. Traian, făcând 
rondul sentinelelor, îl întrebă: 

— Ai ceva neobişnuit de raportat? 

Sentinela răspunse: 

— Da, domnule. Am văzut ochii unui lup, scânteind roşu, în 
întunericul de dincolo. 

Traian nu înţelegea cum să fi putut intra un lup în Roma, prin 
porţile strict supravegheate. li veni în minte, de asemenea, că 
ochii unui lup apar scânteind roşu în întuneric numai dacă în ei 
se reflectă o rază de lumină, iar sentinela stătea într-un punct 
deosebit de întunecos. Dar omul era foarte categoric în 
afirmaţia că văzuse ceva scânteind alături de apeduct, şi ce 
altceva ar fi putut fi decât ochii unui lup? Traian pomeni 
incidentul a doua zi de dimineaţă când luă masa cu noi, la 
cartierul general. Stăpâna mea Antonina, care se afla de faţă, îi 
spuse lui Belizarie: 

— Dacă ar fi fost un lup, câinii-lup ar fi dat glas, din cuşti. Ei 
simt lupul de la distanţă de o milă. Traian, ai grijă să se clarifice 
acest mister! 

Traian puse sentinela să-i arate locul exact în oare văzuse 
lupul. Intr-un punct în care cândva fusese bătută o scoabă lungă 
în cărămidă, descoperi cele două găuri. Se făcu imediat o 
spărtură în apeduct şi se găsiră resturile torţelor folosite de goti, 
cu dovezi limpezi că se lucrase la demontarea blocului de grinzi. 
Spărtura fu din nou astupată dar când, în noaptea următoare, 
goții veniră cu intenţia de a-şi relua lucrul, găsiră în faţă o 
pancartă pe care scria: „Cale închisă. Din ordinul lui Belizarie”. 
Făcură în grabă cale întoarsă, temându-se de o ambuscadă. 

Următoarea încercare a lui Wittig fu o incursiune de cavalerie, 
prin surprindere, împotriva Porții Pinciene, într-o zi la amiază. 
Oamenii săi aduseră cu ei scări de asalt şi, de asemenea, 
numeroase butelii conţinând un amestec inflamabil, pe care 
intenționau să-l folosească împotriva Porții, care era de lemn. 
Dar straja din turnul de veghe semnalase o activitate 
neobişnuită în tabăra duşmană. Hildiger, care se afla în drum 
spre palat ca să ia prânzul cu noi, văzu întâmplător semnalul. 


Alarmă imediat un escadron ai Regimentului de casă, ieşi cu el 
călare în întâmpiîmpărţită în rândurile armatei întregi, de 
aceea păstreaz-o intactă. În niciun chip să nu pierzi bunăvoința italienilor de 
baştină. Capturează câte locuri întărite poţi și lasă în ele garnizoane, sau 
demolează-le dar, pe măsură ce înaintezi, nu lăsa în urma ta în mâinile 
dușmanului niciun oraș întărit.” 

Misiunea lui loan Sângerosul fu uşoară, deoarece aproape toți goții 
capabili să poarte arme erau plecaţi la asediul Romei și în oraşele întărite nu 
se aflau decât garnizoane mici. Prada lui fu enormă. Nemulţumindu-se să 
invadeze numai Picenum, îÎnaintă încă două sute de mile spre nord, de-a 
lungul coastei răsăritene. Încălcă în felul acesta ordinele lui Belizarie; căci 
lăsă în urma sa orașele întărite Urbino şi Osimo. Dar un subordonat are 
dreptul de a încălca ordinele, dacă le înţelege bine și-și dă seama că în 
împrejurările date ele sunt depășite; și acesta era chiar cazul. Căci 
garnizoana goților de la Rimini, auzind de apropierea lui loan, fugi la 
Ravena, care este la depărtare de numai o zi de marș și Părinţii orașului 
Rimini îl invitară pe loan să intre. loan Sângerosul socoti că, îndată ce Wittig 
va afla că romanii deţin Rimini, va ridica asediul Romei și va mărșălui înapoi, 
de teamă să nu piardă și Ravena; și previziunea lui se vădi justă. De 
asemenea, soția lui Wittig, Matasonta, care se afla la Ravena și nu contenise 
niciodată să nutrească sentimente potrivnice căsătoriei la care fusese silită, 
începuse o corespondenţă secretă cu loan Sângerosul, oferindu-i orice fel de 
ajutor care ar contribui la înfrângerea și moartea soțului ei. Așa că, 
procedase bine înaintând până la Rimini. Odată ce Wittig ar recunoaşte 
eșuarea planurilor sale - ceea ce ar fi devenit evident printr-o retragere din 
fața Romei - sfârșitul domniei sale era aproape. 


Între timp, Constantin se mâniase pentru că loan Sângerosul îi fusese 
preferat la comanda acestei expediţii. Constantin se luptase curajos și destul 
de energic în decursul asediului, dar nutrea faţa de Belizarie o gelozie mereu 
crescândă, atribuindu-i victoriile exclusiv norocului. Cu trei ani mai înainte, 
vă veţi aduce aminte, fusese unul dintre semnatarii unei scrisori secrete, în 
care Belizarie era acuzat, în mod absurd, în fața lui Justinian, că râvneşte la 
conducerea Africii de Nord. Belizarie nu-i spusese lui Constantin niciodată 
că scrisoarea fusese interceptată, dar stăpâna mea Antonina îi dăduse de 
curând a înţelege că ştia că un exemplar al scrisorii ajunsese la împărat. 
Constantin era convins că, încă de la debarcarea în Sicilia, Belizarie îi dăduse 
întotdeauna misiunile cele mai grele, cele mai lipsite de glorie şi cele mai 
neprofitabile, cu intenţia de a se răzbuna pentru această scrisoare. De aceea, 
îi scrise din nou lui Justinian, acuzându-l pe Belizarie de a fi falsificat 
dovezile pe temeiul cărora papa fusese demis și - ceea ce era și mai absurd - 
de a fi luat mită de la regele Wittig ca să semneze un armistițiu în condiţii 
mult mai favorabile decât ar fi fost goții îndreptăţiţi să pretindă. 

Solicită o permisie ca să se ducă să vâneze în preajma Portului Romei, 
urmând să nu se întoarcă până a doua zi dimineaţa la postul său, de la 
Poarta Aeliană. În Portul Romei, dădu scrisoarea comandantului unei corăbii 
de marfă, care trebuia să pornească încă în aceeași zi spre Constantinopol, 
spunându-i că ar fi o scrisoare personală a lui Belizarie către împărat. Dar în 
ziua următoare, îndată ce se întoarse, i se înmână o citație prin care era 
convocat la tribunalul militar al lui Belizarie din Palatul Pincian. Constantin 
trase, fireşte, concluzia că îl urmărise vreo iscoadă și că scrisoarea s-ar afla 
acum în mâinile lui Belizarie; dar se duse, pășind sfidător, spre palat, gata 
să-şi justifice acțiunea; căci avea o însărcinare secretă, semnată de însuși 
Justinian, ca să raporteze neîntârziat orice acțiune a lui Belizarie care i s-ar 
părea neloială. Această însărcinare îi fusese trimisă la Cartagina, cu doi ani 
mai înainte, ca răspuns la raportul său iniţial. Şi continua să fie valabilă. 

Se întâmplă însă că citația prin care fusese convocat să se refere numai la 
un caz juridic, iscat în jurul a două pumnale cu plăsele de ametist și o teacă 
dublă, de aur, aparținând unui locuitor italian al Ravenei, numit Praesidius. 
Praesidius, care fugise la Roma odată cu izbucnirea ostilităților, prețuia 
aceste pumnale, ele fiind nişte obiecte de familie, dar unul dintre servitorii 
personali ai lui Constantin îl jefuise, luându-i-le; Constantin însuși purta 
acum pumnalele, în văzul lumii. În decursul asediului, Praesidius făcuse mai 
multe demersuri pentru redobândirea lor, dar primise ca răspuns numai 
insulte. Nu  introdusese acțiune civilă împotriva lui Constantin, 
neaşteptându-se ca, în asemenea vremuri, un simplu refugiat civil să poată 
dobândi satisfacție în faţa unui atât de distins comandant de cavalerie. Dar 


când se semnă armistițiul, Praesidius făcu în sfârşit cerere la tribunal, 
solicitând permisiunea de a depune jurământ, pentru obţinerea unui 
mandat împotriva lui Constantin, acuzat de furt. Teodosie, care în calitate de 
secretar juridic al lui Belizarie fusese însărcinat să rezolve cât mai multe 
pricini, înainte ca ele să ajungă în faţa tribunalului, îl convinse să nu 
urmărească procedura. Totuși, lui Constantin i se trimise o notă, în numele 
lui Belizarie, cerându-i-se să restituie pumnalele - dacă, într-adevăr, erau 
proprietate furată. Constantin nu băgă în seamă nota, încrezător că acuzaţia 
nu va fi împinsă mai departe. Ca răspuns la o a doua notă, semnată de 
stăpâna mea și concepută pe un ton mai peremptoriu, răspunse în scris, 
afirmând că nu ştie nimic despre acest caz. Când Teodosie îi arătă această 
scrisoare, Praesidius se înfurie peste măsură. Era de ziua Sfântului Anton 
(aceeași zi în care Constantin se dusese să vâneze în preajma Portului 
Romei) şi aşteptă în Piaţă până ce Belizarie veni călare, în drum spre 
biserica Sfântului Anton, unde urma să participe la slujbă. Atunci, ţâșnind 
din mulţime, Praesidius puse mâna pe căpăstrul calului lui Belizarie şi strigă 
cu glas tare: 

— Oare legile Sacrei Sale Maiestăţi, Justinian, îngăduie ca soldaţii greci să- 
i fure unui refugiat italian obiectele sale de familie? 

Suita lui Belizarie îl ameninţă pe Praesidius și-i spuse să se retragă; dar el 
strigă și ţipă şi nu dădu drumul căpăstrului până ce Belizarie nu îi promise 
că va cerceta personal cazul, chiar în ziua următoare. Constantin, neștiind 
nimic despre toate acestea, sosi la palat purtând la centură chiar pumnalele 
reclamate, despre care afirmase că nu are niciun fel de cunoștință. 

Acuzaţia fu citită cu glas tare. Belizarie cercetă întâi documentele cazului, 
inclusiv scrisoarea de negație a lui Constantin. Apoi ascultă mărturia 
personală a lui Praesidius și apoi mărturia prietenilor săi. Reieși că 
pumnalele fuseseră luate cu forţa, chiar de la Praesidius, de către servitorul 
lui Constantin, Maxentiolus; şi că apoi Constantin le purtase el însuși și 
refuzase cu îndărătnicie să le restituie, pretinzând că le-ar fi cumpărat de la 
Maxentiolus, care le-ar fi găsit pe un cadavru got. 

— Este adevărat că ai făcut această declaraţie, nobile Constantin? 

— Da, stăpâne, și o menţin. Acest ins obraznic, Praesidius, greșește de-a 
binelea, socotindu-le ale sale. 

— Praesidius, vezi pe cineva în acest tribunal, purtând acum pumnalele 
tale? 

Praesidius răspunse: 

— lată-le, Ilustre Belizarie, generalul le poartă, ca de obicei. 

— Poţi dovedi că sunt ale tale? 


— Pot. Numele tatălui meu, Marcus Praesidius, este încrustat în aur, pe 
lama fiecăruia. 

— Nobile Constantin, apare vreun astfel de nume pe pumnalele pe care le 
porți? întrebă Belizarie. 

Constantin se înfurie. 

— Şi ce-i dacă apare? Pumnalele sunt ale mele, fiind cumpărate. Mai 
degrabă le-aș arunca în Tibru decât să le dau unui om care m-a insultat în 
public, făcându-mă hoţ. 

— Doresc să-mi înmânezi pumnalele, ca să le examinez. 

— Refuz. 

Belizarie bătu din palme. Intrară zece soldaţi din garda de corp, 
înşiruindu-se în dreptul ușii. Din respect față de rangul lui Constantin, până 
acuma nu fusese admis nimeni în tribunal (în afară de cei doi martori), cu 
excepţia lui Hildiger, Bessas și trei alți generali, de rang egal cu dânsul. 

Constantin strigă: 

— Intenţionezi să mă ucizi, nu-i aşa? 

Avea conştiinţa încărcată din pricina scrisorii către Justinian. 

— Nicidecum. Dar am de gând să veghez ca omul tău, Maxentiolus, să 
restituie acestui cetățean italian pumnalele pe care i le-a furat - dacă sunt 
acestea. 

Constantin apucă unul din pumnale și, cu un răcnet puternic, se năpusti 
asupra lui Belizarie, care nu purta armură. l-ar fi spintecat pântecul, dar 
Belizarie făcu un pas în lături, asemenea unui boxer, şi se adăposti în spatele 
lui Bessas, care purta o haină de zale. Furios, Constantin îl împinse pe Bessas 
deoparte şi se năpusti a doua oară asupra lui Belizarie. Atunci Hildiger și 
Valerian, un alt general, îl prinseră pe la spate şi-l dezarmară. Fu dus la 
arest. 

Mai târziu, același Maxentiolus, cercetat de stăpâna mea Antonina, îi 
spuse că în ziua anterioară îl văzuse pe Constantin înmânând o scrisoare 
unui căpitan de corabie și-l auzise spunându-i că este din partea lui 
Belizarie. Cum vremea fusese nepotrivită pentru ridicarea pânzelor, corabia 
se afla şi acum încă în doc; şi scrisoarea se află în curând în mâinile 
Antoninei. O citi şi ajunse la concluzia că în persoana lui Constantin avea de 
a face cu un dușman prea primejdios ca să i se îngăduie să mai rămână în 
viață. Fără să-i spună nimic lui Belizarie, trimise pe unul dintre colegii mei 
servitori să-l omoare pe Constantin în celula lui din închisoare, a cărei cheie 
o avea. Apoi sugeră să se răspândească zvonul că a fost o sinucidere. Dar 
Belizarie, care era stingherit și ușurat totodată, nu spunea asemenea 
minciuni. Preferă să ia în întregime asupra sa răspunderea pentru 
executarea lui Constantin și să o justifice, în raportul său către Justinian, ca 


pe o necesitate de ordin militar. Bessas, Hildiger și Valerian contrasemnară 
raportul, depunând mărturie în privinţa cuvintelor de răzvrătire rostite de 
Constantin şi în privinţa atacului ucigaș. Apoi, la sugestia stăpânei mele, 
Hildiger adăugă (spunând chiar adevărul) că în ultima vreme Constantin 
vânturase în privinţa Naturii Fiului unele păreri care nu numai că erau peste 
măsură de eretice, dar nu puteau fi atribuite învăţăturii nici unei secte - 
fiind, într-adevăr, prea ilogice ca să fie considerate drept altceva decât 
produse ale propriei sale minţi nesăbuite, notoriu dezaxată, de când suferise 
de insolaţie în Africa. Așa că Justinian ratifică sentinţa. Dar fu o mare rușine 
pentru Belizarie să afle, din însărcinarea scrisă ce s-a găsit asupra 
cadavrului lui Constantin, că Justinian se îndoia de buna lui credinţă și 
folosea agenţi care să-l spionaje. Era de acord cu Antonina că, deși 
Constantin fusese un luptător viteaz, moartea lui constituia un profit pentru 
obște. 

În ziua de douăzeci şi unu martie expiră armistițiul. În zorii aceleiași zile, 
regele Wittig - care primise ca răspuns numai un scurt cuvânt al lui 
Justinian, cum că „Am primit scrisoarea ta şi cumpănesc ce acțiune urmează 
să întreprind” - ridică asediul și porni în marș, îndărăt, peste Podul Mulvian, 
cu resturile armatei. 

Dând foc tuturor colibelor, mașinilor de asediu, palisadelor și altor 
materiale lemnoase din tabere, îl prevenise pe Belizarie în privinţa 
intenţiilor sale. Unul din principiile strategice ale lui Belizarie era să nu 
înghesuie prea tare dușmanul aflat în retragere, dar pe de o parte aceste 
ruguri aprinse păreau o sfidare, pe de altă parte diviziile goților continuau 
să mai fie destul de disciplinate. Nu ar fi fost recomandabil să-i lase să scape 
fără o ultima lovitură. Dar în vremea din urmă forţele lui Belizarie se 
reduseseră atât de mult, din cauza trupelor așezate în garnizoane și a 
unităţilor de incursiune spre diferitele puncte ale Italiei, încât nu îndrăzni să 
rişte o bătălie de la egal la egal. Concentră în consecinţă toate unităţile bune 
care-i rămăseseră la îndemână și le ţinu pregătite la Poarta Pinciană, până ce 
străjile de pe ziduri raportară că aproape jumătate din armata goților 
trecuse podul. Atunci le conduse repede afară și întreprinse un atac violent 
împotriva goților aliniaţi în dreptul podului, care-și aşteptau rândul ca să 
treacă. De ambele părți căzură mulţi oameni, căci bătălia se dădu corp la 
corp, până ce o şarjă a Regimentului de casă frânse liniile goților. Toată 
mulţimea lor descurajată porni dintr-odată, în şuvoi, spre pod, oamenii 
având un singur gând - să apuce să treacă într-un fel oarecare. Confuzia și 
măcelul fură atât de cumplite, încât nu pot fi ușor descrise. Cavaleria goților 
călcă sub copite propria lor infanterie și orice om care alunecă sau căzu fu 
aproape inevitabil strivit. Pe deasupra, tirul arcașilor noștri se concentra 


acum asupra Podului, care curând fu acoperit de mușuroaie de cadavre; un 
mare număr de oameni îmbrăcaţi în zale căzură sau fură împinși peste 
arcade în apă, unde se înecară din pricina greutăţii armurii. În dimineaţa 
aceea muriră la Podul Mulvian zece mii de goți. 

În felul acesta se isprăvi apărarea Romei, pe care Belizarie o începuse, 
împotriva tuturor sfaturilor, în luna decembrie, cu un an şi jumătate înainte. 
Nu cred că în tot cuprinsul istoriei să mai existe cazul unui oraş atât de 
mare, apărat atât de îndelungă vreme, de o garnizoană într-o inferioritate 
numerică atât de covârșitoare. 

Regele Wittig se retrase în linişte spre Ravena, detașând, în cursul 
deplasării sale, mari garnizoane pentru apărarea orașelor Osimo, Urbino şi a 
altor fortărețe mai mici. Belizarie simţi nevoia prezenţei lui loan Sângerosul 
şi a celor două mii de cavaleriști, și-l trimise în grabă mare pe Hildiger la 
Rimini, pe un alt drum, ca să-i ordone să se retragă. Rimini putea fi apărat cu 
mai mult succes de un detașament de infanterie care tocmai debarcase la 
Ancona - un port nu prea îndepărtat - venind din Dalmația. (Dalmația era 
acum din nou a noastră, Wittig retrăgând în Italia unităţile care asediaseră 
oraşul Spalato; de aceea, unele trupe prisoseau.) Dar loan Sângerosul refuză 
să se retragă. 

De astă dată nu avea temei să nu dea ascultare ordinelor. Adevărul e că 
adunase din oraș o mulțime de comori de-ale goților pe care intenţiona să și 
le rețină pentru el, în loc de a le împărţi cu toată armata. Hildiger lăsă deci la 
Rimini infanteria pe care o adusese de la Ancona; dar îi convinse pe cei opt 
sute de oameni din Regimentul de casă, pe care Belizarie îi împrumutase lui 
loan Sângerosul, să se retragă împreună cu el. Regele Wittig, hotărât să 
dobândească aici succesul care nu-i surâsese la Roma, se aşeză în toată legea 
să asedieze oraşul; și lui loan Sângerosul începu foarte curând să-i pară rău 
că nu dăduse ascultare ordinelor, căci la Rimini proviziile erau foarte rare și 
Wittig asedia cu mare hotărâre. 

Intenția mea, însă, nu este să scriu o istorie a războaielor, ci să relatez 
povestea lui Belizarie. Mă abţin deci de la o descriere amănunțită a 
asediului; totuși, am să vă spun că Wittig a atacat cu turnuri de escaladare, 
acționate pe dinăuntru cu mâinile, şi nu trase de boi; că loan Sângerosul îi 
împiedică înaintarea, săpând în grabă șanțuri; și că, drept urmare, Wittig se 
hotări să-l înfometeze. 

Curând, situaţia ajunse la Rimini mai deznădăjduită decât își dădea seama 
Belizarie. Și nici nu se afla în situația de a porni la despresurarea 
locotenentului său neascultător, deoarece trimisese o parte considerabilă a 
forțelor spre Italia de nord, împreună cu flota, ca să captureze Pavia și 
Milanul; în afară de asta, trebuiau întâi capturate orașele întărite Todi și 


Chiusi, așezate pe drumul dintre el și Rimini. Totuşi, știrea că Wittig 
asediază Rimini îi pricinui atâta îngrijorare încât, lăsând în Urbe doar 
recruţii romani în chip de garnizoană, porni spre nord, în ajutor; și, în fapt, 
Todi şi Chiusi se supuseră numai de spaima numelui său. Trimise sub 
escortă garnizoanele de goți la Neapole și spre Sicilia, și își continuă drumul. 
Dar totalul forțelor noastre nu se ridica nici la trei mii, în vreme ce regele 
Wittig îşi sporise forţa la o sută de mii, aducând unităţi noi, din Dalmația. 

Noroc că scrisoarea pe care stăpâna mea o adresase Teodorei avu în 
sfârșit efect. Primirăm vestea îmbucurătoare că alte întăriri, însumând șapte 
mii de oameni, debarcaseră la Fermo în Picenum, pe coasta de răsărit. Și 
cine altul comanda această armată, decât eunucul Narses! 

— Ah, zise stăpâna mea Antonina, râzând către Belizarie, sunt bucuroasă 
că în cursul călătoriei noastre comune, spre Daras, am arătat simpatie față 
de ambițiile lui militare. Și cred că se va dovedi un ofițer capabil, în ciuda 
vârstei, dacă va ști să înveţe puţină umilinţă. Dar la Curte s-a obişnuit să nu 
primească ordine decât de la împărat și de la împărăteasă; tu şi cu mine, 
amândoi, trebuie să umblăm cu el cu tact. 

Hildiger ni se alătură la Chiusi și mărșăluirăm de-a curmezișul Italiei, 
până ce dădurăm cu ochii de Marea Adriatică. La Fermo (care este așezat la 
distanță de o zi de marş de Osimo) ne unirăm forțele cu cele ale lui Narses, 
pe care Belizarie şi stăpâna mea îl salutară în modul cel mai prietenos cu 
putinţă. Printre oamenii casei se făcu însă mult haz pe seama înfățișării lui 
Narses. Că era pitic și avea burtă mare, că era sașiu şi avea buzele răsfrânte 
nu păruse prea ridicol pe vremea când se strecura pe coridoarele palatului, 
ținând în mână nelipsitul sul de documente și purtându-și uniforma de 
mătase roșie și albă și un colan de onoare. Dar să-l vezi pe Narses, care 
trecuse de mult de cumpăna anilor, umblând ţanţoş de colo până colo, cu 
armura de platoșă de cea mai recentă modă (cu intarsii de pești și cruci şi 
alte simboluri creștine), coiful cu pană înaltă de strut şi mantia brodată, de 
purpură, târând după el o sabie de proporţii obișnuite, care i se prindea 
mereu între picioare și de care se poticnea într-una, vă asigur că era o 
privelişte care ar fi stârnit un zâmbet chiar și pe faţa unui om ce trage să 
moară de holeră. Stăpâna mea, deși cu greu își lua un aer serios, ne preveni 
discret ca nu cumva să jignim într-un fel sau altul sensibilităţile lui Narses; 
căci se bucura de încrederea împăratului şi putea fie să ajute mult, fie să 
strice mult cauzei lui Belizarie, după cum ar fi poftit - și cauza lui Belizarie 
era cauza noastră. Împreună cu Narses sosi și Justin, fiul lui Germanos, 
strănepotul împăratului. 

Regele Wittig trimisese douăzeci și cinci de mii de oameni în garnizoană 
la Osimo, şi această armată bara drumul spre Rimini. Se ținu imediat un 


consiliu de război, la care Belizarie îi invită pe ofițerii cu rang de general, 
aflați de faţă, să-și dea părerea în ordinea crescândă a vârstei. Valerian și 
Hildiger vorbiră întâi, exprimând părerea că, deoarece loan Sângerosul 
refuzase în două rânduri să dea ascultare ordinelor, înaintând întâi dincolo 
de Osimo fără a nimici fortăreaţa și apoi neretrăgându-se de la Rimini când i 
se ceruse, trebuie lăsat să se descurce singur, după cum va şti mai bine. A 
porni într-acolo, pentru a-l despresura, înconjurând Osimo, ar însemna 
periclitarea întregii armate, de dragul a două mii de oameni. Între goții din 
Osimo şi armata de câmp a lui Wittig, care se afla în tabără în faţa oraşului 
Rimini, puteam fi prinşi ca între ciocan și nicovală. Bessas încuviinţă și 
adăugă, pios, că avariţia lui loan Sângerosul merită orice fel de pedeapsă pe 
care Dumnezeu ar crede de cuviință să i-o dea. Dar Narses interveni; arătă, 
de parcă Belizarie s-ar fi declarat de acord cu cele rostite înainte, că 
nesupunerea lui loan Sângerosul față de ordine nu este un motiv pentru a 
condamna soldaţii viteji de sub comanda lui la un masacru sau la sclavie. 

— A proceda astfel, înseamnă a aduce prejudicii propriei voastre cauze 
sau celei a împăratului. Puteţi râde de mine, socotindu-mă un simplu 
teoretician al războiului, dar nu voi consimțţi la niciun plan de acţiune care 
sacrifică Rimini de dragul unei răzbunări personale. 

La auzul acestei izbucniri, Belizarie își ridică sprâncenele. Răspunse: 

— Distinse șambelan, oare nu este mai caritabil să te reții de la 
condamnarea unui delict, atâta timp cât delictul nu a fost încă săvârșit? 

Fu pe punctul de a-și da propria lui părere despre calea potrivită ce 
trebuie urmată, când consfătuirea fu întreruptă de un mesaj sosit din partea 
lui loan Sângerosul, strecurat prin liniile goților de un viteaz soldat isaurian. 
Mesajul spunea că Rimini nu poate să reziste decât cel mult încă şapte zile, 
după care se va preda din cauza foametei. 

Belizarie își dădu atunci părerea: și anume că Osimo trebuie mascat cu o 
unitate mică - nu ne putem lipsi de mai mult de o mie de oameni - care 
trebuie așezată într-o tabără, la douăzeci de mile distanţă; restul armatei 
urmând să zorească înainte, pentru a-l despresura pe loan Sângerosul și pe 
oamenii săi. Singura speranță pentru a-l forța pe Wittig să abandoneze 
asediul, este de a-l înşela în privinţa numărului nostru şi în acest scop 
trebuia să ne împărţim în trei armate și să înaintăm, convergent, spre 
Rimini, cu toată viteza. Una din armate trebuia să înainteze în sus, de-a 
lungul coastei, sub comanda lui Martin, un general de curând sosit, iar flota, 
sub Hildiger, trebuia să țină pasul cu el. Narses și el însuși, însoțiți de cea 
mai valoroasă parte a cavaleriei, trebuia să o ia pe drumul ce duce de-a 
lungul crestei Apeninilor, mult în interior. Toată lumea încuviinţă acest plan; 
şi încă în aceeaşi dimineaţă trupele se puseră în mișcare. Stăpâna mea îi 


întovărăși pe Belizarie şi pe Narses, iar eu pe dânsa, călărind pe un catăr, 
îndărătul calului ei. A fost într-adevăr un drum aspru și torid - căci eram în 
iulie, iar printre stânci şi pini nu se simţea nici urmă de adiere de vânt. 
Satele de munte prin care trecurăm erau locuite de sălbatici pe jumătate 
înfometați, care-ţi inspirau un sentiment de jale; nu numai că nu erau 
creştini, dar nu fuseseră convertiți nici măcar la credinţa în Zeii olimpici, 
continuând să-şi adore zeitățile obscure, străvechi. Dar în văi era mult vânat 
şi cercetașii noştri făcură mult exercițiu. Unul dintre ei răpuse chiar şi un 
urs, un animal despre care crezusem că dispăruse din Italia de mult, din 
vremurile împăratului August. În cea de a cincea zi, după ce parcursesem 
vreo două sute de mile, hrana constând în cea mai mare parte din pesmeţi 
militari şi porc sărat, ajunserăm la Sarsina, care se află la distanță de numai 
o zi de marş de Osimo, spre interior. Aici, cercetașii noștri dădură pe 
neașteptate peste o unitate a goților, pornită la pradă, și o izgoniră, cu 
pierderi. Aflându-se în avangardă, Belizarie i-ar fi putut prinde ușor pe toţi, 
dar preferă să-i lase să scape, ca să răspândească vestea alarmantă a 
apropierii noastre. 

Regele Wittig, căruia fugarii îi prezentară un raport foarte exagerat 
despre proporţiile forțelor noastre, se aşteptă să coborâm în valea 
Rubiconului şi să-l atacăm din nord-vest. Dar în seara următoare văzu 
sclipind în depărtare, spre apus, focurile noastre de tabără - și erau foarte 
numeroase: fiecărui soldat i se dăduse ordin să aprindă câte un foc şi să-l 
țină ațâţat, cu lemne, toată noaptea. Spre sud-est, zări focurile de tabără a 
ceea ce părea a fi o altă mare armată, care de fapt era numai brigada lui 
Martin. Și când se crăpă de ziuă, marea era acoperită de corăbii, şi galere 
armate se îndreptau, amenințătoare, spre port. Armata goților își părăsi 
tabăra, în panică. Nimeni nu mai ascultă de ordine și nimeni nu mai avu alt 
gând decât de a porni primul în sus, pe Calea Emiliană, spre Ravena. Dacă 
loan Sângerosul ar fi fost în stare să întreprindă în clipa aceasta o ieşire, 
rezultatul ar fi putut fi decisiv; dar oamenii săi erau atât de slăbiţi de foame, 
încât abia puteau să-și mai încalece caii care, la rândul lor, nu erau mult mai 
mult decât niște saci cu ciolane, deoarece la Rimini nu exista practic nimic 
de păscut. 

Hildiger, cu un batalion de infanterie marină debarcă și captură tabăra 
dușmană, care conținea multe comori și cinci sute de goți, grav răniți. 
Belizarie nu sosi până la amiază. Lăudărosul și indiscretul de Uliaris, care-l 
însoţise pe Hildiger, îi spuse lui loan Sângerosul că Belizarie, furios pe el că 
nu dăduse ascultare ordinelor, se răstise aspru la Narses, pentru că acesta ar 
fi insistat asupra despresurării imediate a celor din Rimini. Acesta era felul 
de a glumi al lui Uliaris; loan Sângerosul luă în serios afirmaţia, ea venind 


din partea unuia dintre cei mai vechi prieteni ai lui Belizarie, și se necăji 
foarte rău. 

Belizarie îl salută oarecum reţinut, dar văzând cât de palid arată și cât de 
slăbit este, nu-i spuse, ca dojană, decât atâta: 

— Îi eşti foarte îndatorat lui Hildiger, Distinse loan! 

loan Sângerosul răspunse, posac: 

— Nu, mai degrabă lui Narses. 

Salutând, se întoarse pe călcâie, fără a mai scoate o vorbă. 

În ce priveşte tezaurul pe care loan Sângerosul îl adunase pentru sine şi-l 
depozitase la Rimini, Belizarie îl împărţi egal trupelor care slujiseră sub el 
înainte de sosirea lui Narses. Asta îl înfurie şi mai rău pe loan Sângerosul. Se 
duse la Narses, pe care îl cunoştea de câţiva ani, întrucât comandase cândva 
o companie de Gărzi la Palat şi se plânse că Belizarie îl tratase mizerabil. 
Narses i se alătură și cei doi deveniră prieteni la cataramă, alcătuind o 
coaliţie împotriva lui Belizarie. Narses credea că este umilitor pentru un om 
de stat, bătrân, cu experiență, de seama lui, care mai împărtășea pe 
deasupra şi tainele împăratului, sa primească ordine de la un om care avea 
doar jumătate din vârsta sa, un simplu general: și, de asemenea, socotea că 
merită o răsplată pentru faptul de a fi renunţat la postul său sigur și 
confortabil de la palat - şi anume aceea de a împărţi gloria campaniei cu 
Belizarie. Prin aceasta, înţelegea să împartă comanda cu Belizarie. loan 
Sângerosul sublinie că aproape toate trupele proprii ale lui Belizarie se aflau 
acum în garnizoană în diverse orașe ale Italiei și Siciliei - două sute de 
oameni aici, cinci sute dincolo, o mie într-alt loc - și că, în felul acesta, 
armata lui propriu-zisă de campanie se reducea la două mii de săbii; în 
vreme ce Narses şi loan Însuşi comandau de cinci ori atâtea. 

Acum, după ce Rimini fusese despresurat, Belizarie se simţi liber să atace 
Osimo; dar Narses începu să se opună acestui plan, ca și oricărui alt proiect 
propus de Belizarie, încercând să-l forţeze fie să-și împartă comandamentul, 
fie să demisioneze. În felul acesta se irosi timp preţios, deși ştirile care 
soseau din alte părţi ale Italiei erau dintre cele mai neliniștitoare și 
impuneau acțiune imediată. Până la urmă, la propunerea stăpânei mele, 
Belizarie convocă un consiliu al generalilor şi le vorbi deschis. Zise: 

— Sunt întristat să aflu, domnii mei, că ne aflăm în dezacord în ce 
priveşte conducerea cea mai potrivită a acestui război. Vreau să spun că cei 
mai mulţi dintre voi au impresia că goții sunt complet înfrânți. Nu este deloc 
aşa. Regele Wittig este la Ravena cu șaizeci de mii de goți; alții, aproape 
treizeci de mii, se găsesc după zidurile de la Osimo; între punctul acesta și 
Roma mai sunt alte câteva orașe întărite, apărate viguros. Wittig a trimis 
acum o armată, condusă de nepotul său Uriah, împotriva micii noastre 


garnizoane de la Milano, iar Liguria este din nou a lui. Mai rău: o mare 
armată de franci, sau cel puţin de burgunzi, care sunt aliaţi ai francilor, a 
trecut de curând Alpii Ligurieni şi ni se raportează că își unesc forțele cu 
acest Uriah. În repetate rânduri v-am îndemnat să luaţi în seamă părerea pe 
care am cumpănit-o mult: să pornim împotriva orașului Osimo fără altă 
întârziere, mascând între timp Ravena cu o forță mică și, de asemenea, să 
trimitem o puternică unitate pentru a despresura Milanul. V-aţi opus în 
tăcere acestor planuri. Acum Îmi voi exercita autoritatea, transformându-le 
în ordine categorice. 

Câtva timp nu răspunse nimeni. Apoi vorbi Narses: 

— Nu se poate să ne împărțim forţele în felul acesta, domnul meu. Cea 
mai sănătoasă strategie ar fi să mărșăluim spre nord, trecând de Ravena și 
să ocupăm toată coasta venețiană, gonindu-l în felul acesta pe Uriah de la 
Milano; şi, în același timp, să blocăm Ravena, atât dinspre mare cât și 
dinspre uscat. A ataca Osimo înseamnă a risipi energie, deoarece Osimo va 
cădea, dacă Ravena va cădea. Dar n-ai decât să-ți duci propriile tale forțe, 
puţine câte sunt, la Milano, la Osimo, sau pe lună, sau oriunde dorești. Eu 
intenţionez să procedez precum am spus, cu oamenii pe care i-am adus cu 
mine. 

Belizarie întrebă: 

— Şi garnizoana noastră de la Milano, Distinse șambelan? Ce va fi cu ea? 

Narses răspunse: 

— Să se descurce cum vor ști - la fel cum ar fi fost silit să facă loan 
Sângerosul, la Rimini, dacă nu aș fi insistat eu. 

Belizarie îşi stăpâni indignarea pe care o simţea crescând mereu. 

— Distinse Narses, zise el cu blândeţe, uiţi unde te afli și uiţi adevărul. 

Apoi îl chemă pe secretarul său Procopius: 

— Unde este documentul care mi-a venit de curând din partea 
împăratului? 

Procopius găsi documentul. Era un act pe care Justinian îl semnase fără 
cunoștința lui Narses, fiind silit de Teodora să procedeze în felul acesta. 
Belizarie citi cu glasul său adânc, egal: 

„L-am trimis astăzi pe Marele nostru Şambelan, Distinsul Narses, la 
Picenum, cu unele dintre regimentele noastre. Dar el va avea autoritate 
asupra armatelor noastre din Italia numai dacă va fi numit anume la un 
comandament de către Ilustrul Belizarie, care a deținut şi trebuie să dețină 
în continuare autoritatea supremă, sub noi. Este datoria tuturor ofiţerilor 
imperiali care servesc în Imperiul de Apus, să dea implicit ascultare 
numitului Belizarie, spre binele obştesc al imperiului nostru.” 


Faţa hâdă a lui Narses deveni și mai hâdă, pe măsură ce asculta. Când 
Belizarie isprăvi, îi smulse scrisoarea din mână și o reciti singur, sperând să 
descopere vreun sens care de fapt nu se afla în scrisoare. Avea mintea bine 
formată de ani întregi de intrigărie meschină; de aceea nu-i fu prea greu să 
găsească un cusur în formulare. 

— lată! strigă el triumfător, arătând ultimele cuvinte. „Trebuie să-ţi dăm 
ascultare implicit, dar numai spre binele obștesc al imperiului Luminăţiei- 
sale.” Ilustre Belizarie, planurile tale militare sunt complet nesănătoase și nu 
aduc niciun fel de bine obştesc. În ce mă privește, nu mă socotesc nicidecum 
legat prin acest document să-ți dau ascultare. Și dumneata, Distinse loan? 

loan Sângerosul răspunse: 

— Şi eu cred că a trimite o altă expediţie spre Milano, şi a ataca Osimo cu 
forţe reduse, este un plan deosebit de primejdios, îndeosebi cu Wittig postat 
la Ravena. 

Hildiger exclamă, indignat: 

— Atâta vreme cât noi suntem stăpânii mării, regele Wittig este ținut 
strâns, prizonier, la Ravena. Singura cale de acces este cea a potecilor care 
străbat mlaștinile. O mie de oameni le pot bloca. Sunt alături de domnul 
meu, Belizarie. 

Dar partidul lui Narses câştigă. 

Atunci stăpâna mea Antonina îi spuse, mânioasă, lui Narses: 

— Eunucule, Luminăţia-sa, împărăteasa Teodora, te va biciui pentru 
isprava de azi când te vei întoarce - dacă vei fi destul de norocos să te 
întorci. 


CAPITOLUL XVII 
O DIADEMĂ REFUZATĂ 


Belizarie îi scrise împăratului, făcându-i cunoscute, sec, „scrupulele 
loiale” ale lui Narses, care, chipurile, îl împiedică să se supună 
raționamentelor sale militare; ceru un nou ordin scris, confirmând 
autoritatea de Comandant Suprem al Armatelor din Italia. Stăpâna mea 
Antonina scrise în același timp Teodorei, folosind cuvinte mai puţin 
diplomatice pentru calificarea purtării ruşinoase a lui Narses. 

Între timp, Belizarie își păstră cumpătul și reuși chiar să-l convingă pe 
Narses să i se alăture la asediul orașului Urbino. Acest oraș este clădit pe un 
deal abrupt şi are un singur acces de la nivelul șesului, și anume dinspre 
nord, unde, în schimb, zidurile sunt înălțate mai sus. Garnizoana de goți, 
încrezătoare în tăria zidurilor şi în grânarele bine garnisite, refuză o somaţie 
de a se preda; Belizarie trebuia să cucerească orașul prin asalt sau printr-o 
stratagemă. Nu exista nicio intrare de apeduct care să poată fi cercetată, 
locuitorii fiind aprovizionați cu apă de la un izvor care nu seca, din 
perimetrul interior al orașului; de aceea, trebuia să încerce să spargă 
zidurile. În acest scop, puse să se construiască un tunel, supraveghind el 
însuși lucrările. Un asemenea tunel constă dintr-o serie de șoproane, legate 
între ele, construite pe roţi, fiecare şopron fiind clădit dintr-un schelet gros, 
de scândură, acoperit cu împletitură de răchită, de felul acelora pe care le 
folosesc ciobanii pentru saivanele de oi, împletiturile fiind acoperite cu piei 
netăbăcite. Acest tunel trebuia împins înainte, până la zidurile porțiunii 
nordice a fortificațiilor și, sub protecţia lui, un mare număr de soldați urma 
să înceapă subminarea zidului, cu târnăcoape şi lopeţi. În mod obişnuit, 
stâlpii unui asemenea tunel au opt picioare înălțime, dar Belizarie mai 
adăugă un metru, ca să îngăduie spaţiu și pentru un al doilea acoperiș, spre 
mai mare siguranţă. Acoperișul unui tunel se construiește într-un unghi 
foarte ascuțit, astfel încât pietrele ricoșează fără a pricinui pagube; pieile 
sunt menținute în permanenţă umede, ca să nu poată fi aprinse. Belizarie 
încorporă în tunel o jumătate de duzină de berbece de asediu. 

Zidurile orașului Urbino erau foarte solide și terenul foarte stâncos; ceea 
ce explică de ce nu exista șanț în faţa zidului. Narses și loan Sângerosul își 
pierdură răbdarea, loan Sângerosul jurând că locul este de necucerit - nu a 
întreprins oare el însuși o încercare neizbutită, pe drumul său spre Rimini, și 
încă într-un moment în care orașul fusese apărat de numai câţiva oameni? 
Aşa că în cea de a zecea noapte a asediului își puseră diviziile în marş, fără a- 
l informa pe Belizarie încotro se îndreaptă. Narses se duse să apere Rimini; 
loan Sângerosul încercă să pătrundă de-a lungul coastei, dincolo de Ravena, 


râvnind să se îmbogăţească: căci în teritoriile de nord-est ale regiunilor 
Emilia şi Veneţia nu exista nicio fortăreață puternică, în care goții s-ar fi 
putut retrage în siguranţă, cu comorile lor. Belizarie fu lăsat să continue 
asediul orașului Urbino cu o mie opt sute de oameni. Cei două mii de goți din 
garnizoană, dându-şi seama de ce se petrecuse, râseră și-și bătură joc de el. 
Dar tunelul fu adus curând pe poziţie, în vreme ce arcașşii săi cei mai buni, 
COCOţaţi pe un eșafodaj din dosul tunelului și protejați de un ecran de 
scândură, ocheau sentinelele de pe metereze. 

Deși minerii lucraseră cu vigoare, până în ziua a treia încă nu izbutiseră 
să sape nici până la fundaţia zidurilor, iar berbecii cu care se izbea în acelaşi 
timp încă nu făcuseră nicio spărtură vizibilă. Apoi goții izbutiră să 
rostogolească peste acoperișul tunelului o porțiune întreagă de meterez. 
Aceasta sparse acoperișul, dar nimeni nu fu ucis deoarece arcașii de pe 
eşafod dăduseră la timp semnalul de alarmă. Belizarie socotea că vor trece 
cel puţin două luni până ce zidul se va prăbuși și nu făcu din asta niciun 
secret în faţa ofițerilor care rămăseseră cu el. Judecaţi deci cât de surprins 
trebuie să fi fost, şi el şi noi, când, în cea de a patra zi, după ce în cele două 
zile precedente goții din garnizoană fuseseră suspect de liniștiți, apărură 
printre ambrazurile meterezelor cu mâinile ridicate, în semn că se predau! 
Până la amiază, condiţiile fură acceptate atât de Belizarie cât şi de 
comandantul lor și Urbino era al nostru. 

Ceea ce s-a petrecut trebuie curat atribuit norocului, dar curat noroc era 
ceea ce merita Belizarie, în împrejurările acestea. Narses nu ar fi fost de 
acord cu această afirmaţie. Într-adevăr, când primi ştirea, la Rimini, fu atât 
de covârșit de gelozie, încât zile în şir nu se așeză să mănânce la masa 
comună din popotă, de teamă să nu-şi trădeze adevăratele sentimente și să 
pară neloial față de împărat. Narses, în paranteză fie zis, căra pretutindeni 
cu el, într-o cutie aurită, o mică imagine pe sticlă a Sfintei Fecioare, pe care o 
consulta înainte de a întreprinde orice pas mai important. Obișnuia să spună 
ofițerilor săi: „Maica Domnului m-a prevenit să nu dau ascultare planului pe 
care-l propuneţi”. Sau: „Maica Domnului este de acord cu mine că proiectul 
pe care l-am elaborat este sănătos”. Cu acest prilej însă, Fecioara nu-i 
spusese nimic. Ar fi putut prea bine să-i comunice că aprovizionarea 
perpetuă cu apă a orașului Urbino va conteni brusc și garnizoana se va 
preda de sete; în cazul acesta nu s-ar fi pus într-o postură atât de 
caraghioasă. 

Săpând obişnuitul șanț pentru tabără, Narses dăduse întâmplător peste 
un izvor şi, urmând sfatul lui loan Sângerosul, l-a dirijat prin jgheaburi spre 
conovăţul cailor pentru a-i adăpa mai comod la fel cum făcuse, odinioară, 
Belizarie, la Capoudia. Captarea izvorului și această dirijare într-o parte a 


apei sale avea o legătură nebănuită cu încetarea aprovizionării cu apă a 
orașului. lronia destinului era că adevăratul autor al căderii orașului Urbino 
fusese Narses - și, pe deasupra, el însuși nu a aflat asta niciodată! 
Reîndreptând apa spre locul de unde izvorâse până atunci, furăm în stare să 
stingem setea orașului. Nu împărtășirăm nimănui secretul; afară de mine îl 
aflară numai alți doi servitori, camarazi cu mine, zidari de meserie, care mă 
însoţiră în tabăra abandonată și executară sub conducerea mea lucrările 
necesare. Primisem ordin să ascundem din nou izvorul sub un mușuroi de 
bolovani, căci Belizarie într-o bună zi putea să ajungă în situaţia de a apăra 
Urbino împotriva dușmanului. 

Motto-ul „Răbdare și sărăcie”, de pe strachina Sfântului Bartimeu - pe 
care Justinian o dăduse lui Belizarie și Belizarie o împrumutase călugărilor - 
îmi reveni în minte. Forţele noastre fură și mai mult reduse, datorită faptului 
că a trebuit să-l trimitem pe Martin, cu o mie de oameni, în ajutorul 
Milanului. Belizarie (cu stăpâna mea Antonina mereu alături de el) începu 
asediul orașului Orvieto cu numai opt sute de oameni instruiți şi cu câţiva 
recruți italieni: orașul era așezat prea aproape de Roma ca să li se poată 
îngădui goților să-l păstreze. 

Martin nu era un erou. Când ajunse pe malul drept al râului Pad, i se făcu 
frică să-l traverseze cu o forță atât de mică, înfruntând armata lui Uriah, 
alcătuită din burgunzi şi goți - care număra nu mai puţin de șaptezeci de mii 
de oameni. Uliaris, care îl însoțea pe Martin, comandând o jumătate de 
escadron din Regimentul de casă, fu de acord cu el că disproporţia de forțe e 
prea mare, pentru a primi lupta. Guvernatorul Milanului trimise lui Martin 
un mesaj - mesagerul trecuse deghizat prin liniile goților și apoi râul, înot - 
implorând să se trimită neîntârziat o armată în ajutor. Milanul, care este un 
oraș de trei sute de mii de locuitori și, după Roma, cel mai frumos și cel mai 
prosper din toată Italia, înfrunta foametea. „Suntem nevoiţi să mâncăm câini 
şi șobolani şi șoareci; s-au și raportat unele cazuri de canibalism.” 

Martin formulă niște scuze: nu avea bărci cu care să-și transporte 
proviziile peste râu. Dar se angajă că asediul va fi ridicat în decurs de trei 
săptămâni, dacă Milanul putea să reziste atâta. Trimise lui Belizarie, la 
Orvieto, un curier, cu ordinul de a călări zi și noapte: îl implora pe Belizarie 
să-l trimită pe loan Sângerosul, care se afla la Emilia, spre interior, în susul 
văii râului Pad. „Cu ajutorul lui loan, scria Martin, poate izbutim să scăpăm 
Milanul.” 

Belizarie trimise un curier rapid lui loan Sângerosul, înfățișându-i 
ananghia în care se aflau milanezii și ordonându-i să-și unească forţele cu 
cele ale lui Martin şi să despresoare orașul. 


loan Sângerosul răspunse în scris, refuzând net - nu primea ordine decât 
de la Narses. Și adăugă, cu nepăsare: „Deci milanezii mănâncă șoareci? Am 
citit în /storia naturală a celebrului Pliniu, că romanilor de odinioară le 
fusese interzisă de către Cato Cenzorul consumarea acestor creaturi 
mărunte, fiind socotite o delicatesă prea luxoasă pentru masa lor.” 

Belizarie îi scrise atunci lui Narses, la Rimini, amintindu-i că diviziile unei 
armate seamănă cu mădularele unui corp omenesc și că trebuie stăpânite și 
conduse de către o singură autoritate - capul. „Aș abandona asediul 
Orvietoului și m-aș grăbi spre Milan cu cei opt sute de cuirasieri ai mei, dar 
sunt silit să rămân în apropierea Romei - nu pot lăsa apărarea Urbei numai 
pe seama recruților romani. De asemenea, un marș forţat de trei sute de 
mile de-a curmezișul Toscanei, pe vremea rea care stăruie, ar însemna să-mi 
prăpădesc caii. Te implor, în numele lui Dumnezeu, trimite-ţi prietenul, loan, 
cât şi pe Justin, strănepotul împăratului, Stăpânul nostru, cu toate forțele 
disponibile, ca să ajute Milanul. Sau du-te tu însuţi şi dobândește din această 
campanie toată gloria pe care ai dori-o." 

Fiind rugat în felul acesta - care semăna cu o implorare - Narses dădu lui 
loan Sângerosul permisiunea necesară: dar era prea târziu. Gândiţi-vă. 
Mesagerul lui Martin avusese trei sute de mile de parcurs, de la Pad la 
Orvieto; şi mesagerul lui Belizarie alte trei sute de mile până la loan 
Sângerosul, care se afla la Padova, şi mesagerul lui loan Sângerosul către 
Belizarie, la fel, trei sute de mile - fără să se grăbească defel; apoi mesagerul 
lui Belizarie către Narses, la Rimini, aproape încă două sute de mile. O altă 
întârziere se produse datorită faptului că loan Sângerosul avu un acces - 
neobișnuit în sezonul acesta - de malarie. Până ce își reveni și fu gata să 
pornească spre Milan, cu patru mii de călăreţi şi cu bărci încărcate pe niște 
care trase de boi, pentru trecerea râului Pad, orașul căzuse. Asta se petrecu 
la începutul anului 539, anul cometei cu coadă. 

Când intrară în oraş, goții şi burgunzii cruţară viaţa garnizoanei, alcătuită 
din o mie de oameni de-ai lui Belizarie; dar din ordinul lui Uriah, toți 
bărbaţii civili (cu excepţia copiilor), în număr de o sută de mii, fură 
măcelăriți chiar şi în altarele bisericilor, în sanctuarul cărora se refugiaseră. 
Soldaţii îşi făcură voia cu femeile, dintre care cele ce puteau fi folosite într- 
un fel sau altul fură luate sclave; burgunzii avură dreptul de a alege primii, 
ca o recunoaştere a serviciilor aduse de ei. Bătrânele, urâtele și infirmele 
fură lăsate în voia soartei, pradă foametei. Toţi copiii fură luaţi de goți. 
Fortificațiile Milanului fură demolate și bisericile rase de pe fața 
pământului: bisericile catolice de către goții arieni, cele ariene de către 
burgunzii catolici. Izbucniră mari incendii, pe care le lăsară să se întindă în 
voie, astfel că mai bine de jumătate din clădirile orașului se prăpădiră. 


Martin şi Uliaris se întoarseră la Orvieto. Când Belizarie află de soarta 
Milanului, fu atât de zdruncinat încât nu-i mai admise în prezenţa sa şi, cât 
mai dură campania nu-i mai adresă lui Uliaris niciun cuvânt, exceptând 
ordinele necesare. Uliaris, zicea el, ar fi putut face măcar un gest mărunt, de 
dragul onoarei Regimentului de casă - ar fi putut, cel puţin, stânjeni 
comunicațiile goților. 

În sfârşit, sosi un mesaj din partea împăratului Justinian, rechemându-l 
pe Narses pe motiv că nu se mai poate lipsi de el ca Șambelan al Curţii și 
confirmându-l pe Belizarie la Comanda Supremă a Armatelor din Italia, sub 
propria sa comandă. Justinian nu-l dezavuă pe Narses, nici chiar când află de 
masacrul de la Milano, pe care Narses l-ar fi putut preveni, ci continuă să 
manifeste mare prietenie față de el. Narses luă din Italia o mie dintre 
oamenii pe care îi înrolase pentru a servi aici. De asemenea, plecarea lui 
prilejui răscoala a două mii de cavaleriști herulieni care fuseseră sub 
comanda lui directă. Refuzară să primească ordine de la Belizarie și intrară 
în Laguna, prădând regiunea deschisă, pe măsură ce înaintară; aici încheiară 
un tratat de pace cu Uriah, vânzându-i toţi sclavii pe care-i aveau, cât și 
bunurile care le prisoseau; li se acordară terenuri rodnice în vecinătatea 
lacului Como, pe care să se așeze. Dar, schimbându-și deodată gândul, 
precum se petrece cu acești barbari în aceeași măsură ca şi cu o gloată 
orășenească, se căiră şi mărşăluiră toată calea îndărăt, spre Constantinopol, 
trecând prin Macedonia; sperau să fie iertați de împărat, prin intervenţia lui 
Narses. (Narses, într-adevăr, îi susținu.) 

Astfel Belizarie fu într-adevăr lăsat la Comanda Supremă, dar cu o armată 
de campanie care - cine ar crede? - nu depășea șase mii de oameni instruiți. 
Totuşi, rechemă acum garnizoanele lăsate în Sicilia şi în sudul Italiei și le 
înlocui cu recruți romani; de asemenea, izbuti să facă soldați cât de cât 
acceptabili din ţărani italieni, aşa că avu la dispoziţie douăzeci şi cinci de mii 
de oameni pentru a desfășura campania. Trimise cinci mii, sub comanda lui 
Justin, să asedieze Fiesole. Îndrepta trei mii, sub loan Sângerosul, împreună 
cu alte trei mii sub un alt loan, zis Epicureanul, în susul văii râului Pad, ca să 
reziste oricărei încercări a lui Uriah de a-și uni forţele cu Wittig, la Ravena. 
Belizarie însuși, cu unsprezece mii de oameni, se așeză să asedieze Osimo, 
orașul-capitală al provinciei Picenum. 

În punctul acesta, hotarele povestirii mele se lărgesc din nou. În direcţia 
apusului, ele trec râul Ron, în Franţa, în răsărit, trec Eufratul, în nord 
Dunărea, în sud deșerturile Africii. Regele Wittig continuă să se afle la 
Ravena. Garnizoana din Osimo făcu acum apel la ajutorul său, dar el 
răspunse numai cu vorbe și cu asigurări deșarte, cum că Dumnezeu este de 
partea goților. Nu îndrăzni să-și scoată trupele din oraș, deoarece 


avanposturile noastre de infanterie, așezate după baricade puternice, 
păzeau potecile care traversează mlaștinile. Rimini se afla, de asemenea, în 
mâinile noastre; în cazul în care goții lui Wittig ar fi încercat să forțeze 
baricadele, cavaleria putea fi chemată de acolo cu ajutorul semnalelor de 
focuri, într-un răstimp scurt. Drumul de întoarcere al lui Uriah, de la Milano, 
era blocat de forțele de sub comanda lui loan Sângerosul și loan 
Epicureanul, iar aliaţii săi burgunzi se întoarseră în ţara lor. Wittig se simţea 
ca o făptură vie prinsă în capcană. 

În aceste împrejurări veni la el un vechi negustor din marea colonie 
siriană, care locuia la Ravena, și-i zise: 

— Cum se face că împăratul Justinian a putut dispune de forţe pentru 
cucerirea Africii şi atâtor domenii de-ale tale? Neîndoielnic pentru că întâi a 
cumpărat pacea de la persani, şi în felul acesta l-a avut la dispoziţie pe 
Belizarie, Comandantul Armatelor din Răsărit, pentru a sluji aici, în apus. 
Dacă l-ai putea convinge pe Marele Rege să treacă Eufratul cu forţe suficient 
de puternice, Belizarie ar fi în curând rechemat în răsărit, ca să facă faţă noii 
ameninţări. Căci împăratul nu-l are decât pe acest singur general de geniu și 
trebuie să-l treacă de colo până colo prin ţinuturile sale, asemenea unei 
suveici prin urzeala unui război de țesut. Rege Wittig, trimite o ambasadă la 
Marele Rege și, în același timp, o altă ambasadă la Teudebert, regele 
francilor. Informează-i pe fiecare dintre cei doi monarhi că celălalt a promis 
să întreprindă un atac din flanc, cu forțe puternice, asupra imperiului 
roman. 

Wittig întrebă: 

— Dar cum poate vreunul dintre noi, goții, să se ducă într-o ambasadă de- 
a curmezișul întregului Imperiu de Răsărit? Oamenii împăratului i-ar aresta 
neîndoielnic pe oamenii mei. Mai mult, niciunul dintre noi nu cunoaște 
limba persană. 

Sirianul răspunse: 

— Trimite preoţi. Ei nu vor fi bănuiţi. Pune-i să călătorească împreună cu 
sirieni, care circulă pretutindeni, cunosc toate limbile şi au prieteni în toate 
țările. 

Wittig îmbrăţișă această idee. Se găsiră preoţi dispuşi pentru îndeplinirea 
misiunii şi ghizi sirieni, preotul destinat să se ducă în Persia asumând, 
temporar, rangul de episcop, pentru mai mare siguranță. Cele două 
ambasade plecară împreună, pe mare, în două vase mici, folosindu-se de 
maree în prima noapte fără de lună și izbutiră să evite flotila noastră. La 
Ravena există maree, un fenomen obișnuit pe țărmul oceanelor, dar nevăzut 
în altă parte, în Mediterană. (S-a observat de curând că mareele sunt 
determinate de lună.) Corăbiile pot naviga de-a lungul canalului numai în 


anumite ore, străbătând porțiunile întinse de ape scăzute și intrând în port; 
ceea ce protejează Ravena foarte bine împotriva unui atac dinspre mare. 

O lună mai târziu, examinând încă o dată chestiunea, regele Wittig mai 
trimise alte două ambasade, alcătuite în mod similar, la maurii din Africa și 
la lombarzi - o rasă germanică, sosită de curând pe malul de dincolo al 
Dunării Superioare - propunându-le, de asemenea, să lovească simultan cu 
francii şi cu persanii. Toate patru ambasadele izbutiră să ajungă la 
destinaţie. În toate cazurile, cu excepţia lombarzilor, răspunsul fu: „Da, îi 
vom ataca, și încă foarte curând”. Lombarzii răspunseră, precauţi: „Noi nu 
vom întreprinde nimic până ce armatele celorlalte neamuri nu se pun în 
mişcare; căci în clipa de față suntem aliaţii de încredere ai împăratului”. 

Niciunul dintre noi nu l-ar fi bănuit pe regele Wittig de suficientă 
perspicacitate în înţelegerea politicii mondiale, pentru a ațâţa tulburări la 
graniţe îndepărtate ale imperiului nostru; căci nu există niciun precedent, în 
care vreun german să se fi gândit la o astfel de acțiune. Dar el se afla la mare 
strâmtoare şi era gata să primească până și sfatul sirienilor, pe care în mod 
obișnuit îi dispreţuia, socotindu-i niște eretici orientali şi nişte mincinoși. 

Trecea anul. Era al cincilea de la debarcarea noastră în Sicilia. Fiesole și 
Osimo refuzau să capituleze. Garnizoanele goților fiind mari și întăriturile 
puternice, singura noastră speranță rămânea în a birui aceste fortărețe prin 
înfometare. Belizarie nu îngădui ca armata lui să slăbească și să descrească 
la număr în timpul asediului, precum se petrecuse cu armata lui Wittig în 
timpul asediului Romei. Dimpotrivă, se folosi de lunile acestea pentru a-și 
instrui recruţii italieni, punându-i la exerciţii și manevre continui; le stabili 
solda după iscusința pe care o dobândiră în mânuirea armelor şi în alte 
meşteşuguri militare. De asemenea alcătui câteva batalioane noi, în fruntea 
lor punând ofițeri din rândurile Regimentului de casă - printre „mâncătorii 
săi de pesmeţi” se aflau mulți traci și iliri, al căror dialect de baștină este un 
soi de grai latin. Dar recruţii noi nu erau cu mult mai breji decât trupele 
recrutate din Urbea Romei. Pământul italian, cândva atât de prolific în eroi, 
se epuizase în cursul secolelor: italianul nu are gustul bătăliei, cu toată 
fanfaronada și lăudăroșenia lui. Belizarie regretă că nu-i putea folosi pe 
prizonierii săi goți, căci aceștia erau oameni puternici, curajoși, uşor de 
instruit. Erau trimiși, în schimb, în răsărit și în Africa, pentru a apăra acolo 
cauza împăratului. 

Îmi aduc aminte de puţine întâmplări din cursul asediului de la Osimo, 
care să merite a fi relatate. Mulţi soldaţi bătrâni mi-au confirmat cele ce am 
simţit eu: întâmplările de la începutul unei campanii revin în memorie cu 
limpezime, dar pe măsură ce anii de război se lungesc, omul bagă tot mai 


puţine în seamă și devine indiferent, cu excepţia împrejurărilor deosebite în 
care atenţia lui este prinsă de o întâmplare extraordinară. 

In vara aceea avură loc hărțuieli dese pe panta dealului care se întindea 
între zidurile oraşului Osimo și tabăra noastră. Goţii se strecurau afară, în 
amurg, ca să taie nutreţ pentru cai, și patrulele noastre îi atacau; în nopţile 
cu lună avură loc ciocniri foarte violente. Într-o dimineață, goții rostogoliră 
pe această pantă - împotriva unui batalion din infanteria noastră, care 
înainta - roți de căruţă, de spiţele cărora erau legate cuțite şi seceri. Noroc 
că niciun om dintre ai noștri nu fu rănit; goții calculaseră greșit direcția 
pantei și roțile se duseră, sfârâind şi fără a face vreo pagubă, până într-o 
pădure, de unde le recuperarăm mai târziu. Tot pe panta asta se întâmplă 
într-o dimineaţă să fiu martorul unei priveliști de neuitat, pe când o 
însoţeam, călare, pe stăpâna mea. Un număr de goți, comandaţi de un ofiţer, 
erau afară, pe coasta dealului, tăind nutreţ în plină zi; o companie de mauri, 
descălecaţi, se duse să-i urmărească, strecurându-se în sus, de-a lungul unei 
râpe năpădită de iarbă. Dar grupul care tăia nutreţ era numai o nadă, 
mascând o ambuscadă: când maurii ţâşșniră din râpă, cu un răcnet puternic, 
sări în picioare un alt grup de goți ca să-i întâmpine și avu loc o ciocnire corp 
la corp în decursul căreia căzură mulţi oameni, de o parte și de alta. Ofiţerul 
care comanda grupul ce strângea nutreţ purta armură şi platoșă aurită, dar 
nu avea coif; o izbitură de suliță de maur, dată de jos în sus, în pântece, îl 
omori, căci armura de platoșă, concepută pentru a fi folosită de călăreţi, are 
aici un punct slab. Maurul care-l izbise și-l nimerise scoase un țipăt 
triumfător și, apucând cadavrul de părul galben, începu să-l târâie după el. 
Atunci veni în zbor o suliță și străpunse cu precizie ambele gambe ale 
maurului, la câțiva centimetri deasupra călcâielor, la fel cum se spintecă 
picioarele dinapoi ale unui iepure, petrecându-se apoi prin ele o crenguţă, ca 
să fie mai ușor de dus acasă. Dar maurul nu-și scăpă prada din mâna. Cobori 
încet în jos pe coastă, ca o omidă, arcuindu-se și apoi întinzându-se, târând 
cadavrul după el. Stăpâna mea și cu mine urmărirăm toate acestea, 
adăpostiţi pe după un copac scorburos. Unul dintre gorniștii noștri sună 
acum alarma și o unitate de huni bulgari trecu în galop în susul coastei, ca să 
vină în ajutor maurilor. Hunul din frunte îl săltă pe maur cu suliță cu tot și-l 
azvârli de-a curmezișul, peste crupa calului. Dar maurul tot nu voia să dea 
drumul cadavrului, care se izbea şi se hurduca, în vreme ce ei călăreau 
îndărăt, spre tabără. 

O altă împrejurare memorabilă fu lupta de la cisternă. Cisterna era clădită 
pe un teren abrupt, la nord de Osimo, aproape de ziduri. Constituia 
principala, dar nu singura sursă de aprovizionare cu apă a garnizoanei; era 
alimentată de un fir subțire de apă curată, protejat de o boltă, ca să se 


păstreze rece. Goţii obișnuiau să-și umple aici ulcioarele în timpul nopții, cu 
o unitate puternică postată de jur împrejur pentru a-i acoperi. Cinci 
isaurieni se prezentară voluntar ca să o distrugă, dacă li se dau dălţile, 
ciocanele și răngile necesare şi dacă vor fi protejaţi în timp ce lucrează. În 
dimineaţa următoare ofertei, Belizarie îşi scoase foarte de timpuriu întreaga 
armată și o postă într-un cerc, cu intervale, de-a lungul întregului zid. Se 
ţinură pregătite scări lungi, mimând intenţia de escaladare. După ce se va 
suna înaintarea şi atenția goților va fi captată de atac, cei cinci isaurieni 
trebuiau să se strecoare pe neobservate în cisternă și să-și înceapă munca 
de demolare. 

Inamicul așteptă liniștit atacul și nu începu să tragă, pentru ca oamenii 
noștri să ajungă în bătaia lui. Gorniştii sunară, oamenii noştri începură să 
strige şi să tragă, dar scările fură aduse în față numai într-un singur punct, la 
trei sute de pași distanţă de cisternă; goții se înghesuiră aici, ca să respingă 
atacul. În ciuda acestei diversiuni, isaurienii nu scăpară atenţiei când se 
cățărară sus pe stâncă şi apoi se furişară în cisternă. Goţii îşi dădură seama 
că sunt victimele unui șiretlic şi făcură o ieşire furibundă prin poarta din 
dos, care se afla foarte aproape, intenționând să-i prindă pe cei cinci. 
Belizarie porni imediat un contraatac și îi ţinu departe. A fost o treabă 
crâncenă, deoarece goții erau mai numeroşi și aveau avantajul dealului 
abrupt; dar oamenii lui Belizarie erau isaurieni siguri pe picioare și armeni 
din munţi, cărora le plăcea acest fel de luptă. Belizarie se lupta și el pe jos, 
purtând numai o manta de piele de bivol şi fiind înarmat cu două suliţi şi un 
pumnal. Nu conteni să-i îndemne pe oameni la noi eforturi, deși avură 
pierderi grele. Cu cât vor putea cei cinci isaurieni să lucreze mai multă 
vreme nestingheriţi în cisternă, socotea el, cu atât va fi asediul mai scurt. 

Goţii se retraseră cam spre amiază. Când Belizarie se năpusti să-i 
urmărească, un sulițaș de sentinelă pe turnul învecinat îl ţinti; sulița venea 
în jos, cu precizie. Belizarie nu o vedea, deoarece soarele îi bătea în ochi 
dinspre sud, chiar de deasupra meterezelor. Sulițașul Unigatus, postat lângă 
el, fu cel ce-i salvă viaţa. Fiind mult mai scurt de stat decât stăpânul său, el se 
afla în umbra zidului și putu deci vedea cum vine sulița. Sări înainte, puţin 
lateral, și o prinse. Vârful lung îi străpunse palma și-i tăie toate tendoanele 
degetelor, așa încât rămase pe restul vieţii ologit la această mână. Dar el 
spuse: „Pentru a-l salva pe stăpânul meu Belizarie, l-aş fi apărat bucuros, 
chiar şi cu pieptul meu.” 

Belizarie cobori el însuși în cisternă. Deși isaurienii ciocăniseră și 
făcuseră pârghie cu răngile, din toate puterile, încercând să disloce bolovanii 
mari, nu izbutiseră să urnească nici măcar o pietricică. Oamenii de odinioară 
aveau obiceiul de a nu clădi pentru un an, și nici măcar pentru o durată de 


viaţă, ci pentru totdeauna. Pietrele erau încheiate atât de strâns și golurile 
dintre ele umplute cu un ciment atât de tare, încât spaţiul cisternei părea 
scobit în stâncă vie. Nu rămânea altceva de făcut, decât ceea ce îi repugna 
din fire lui Belizarie: spurcă apa curată, azvârlind în cisternă hoituri de cai și 
var nestins și ciuperci otrăvite. Goţii, care fuseseră încă dinainte siliți să 
mănânce iarbă, trebuiau acum să se folosească de un singur izvor dinlăuntru 
întăririlor, şi de apă de ploaie, adunată în ciubere. Dar era un an secetos și 
nu ploua. 

Fiesole se supuse, de foame, în luna august; Belizarie aduse căpeteniile 
prinse, la vedere, în fața garnizoanei din Osimo, sperând să o convingă să 
cedeze. Până la urmă goții cedară într-adevăr, căci Belizarie le oferi condiţii 
generoase. Nu îi făcea sclavi, dar trebuiau să renunţe la legământul față de 
regele Wittig și să jure loialitate față de împăratul Justinian și, în același 
timp, să renunţe la jumătate din avuţia lor, cedând-o oamenilor noştri în 
chip de pradă. Goţii se mâniaseră pe Wittig pentru că îi abandonase în voia 
soartei, în vreme ce armatele sale continuau să fie mult mai numeroase 
decât cele ale lui Belizarie - care era un oştean așa cum le plăcea lor. Se 
prezentară cu toţii, voluntari, să servească în Regimentul de casă. Erau 
oameni aleși şi Belizarie îi înrolă bucuros. În felul acesta căzu în mâinile 
noastre ultima fortăreață de la sud de Ravena. 

Între timp, nepotul regelui Wittig, Uriah, stătuse în tabără la Pavia, pe 
cursul superior al râului Pad, împiedicat de cei doi Iloani să mărșăluiască în 
ajutorul unchiului său, la Ravena. Într-o zi, în iunie, el primi vești bune - 
ambasada către regele Teudebert avusese efect și o sută de mii de franci 
trecuseră Alpii şi mărşăluiau acum de-a curmezișul Liguriei, ca să-i vină în 
ajutor. Aceşti franci sunt catolici numai după nume și continuă să păstreze 
multe din obiceiurile lor germanice, sângeroase; pe deasupra, sunt renumiţi 
- mai mult decăt orice alt neam din Europa - pentru perfidia lor. Nu sunt 
călăreţi, asemenea goților şi vandalilor, rudele lor îndepărtate; doar câţiva 
lăncieri îi însoțesc pe principii lor şi fiecare conducător de gau merge călare, 
ca un semn al autorităţii sale. Sunt infanteriști, foarte curajoşi și foarte 
nedisciplinaţi, şi înarmaţi cu săbii grele, scuturi şi temutele lor franciscas. 
Aceste franciscas sunt nişte securi scurte, cu dublu tăiș, pe care, când 
şarjează, le aruncă simultan, ca un roi; izbitura unei asemenea securi 
zdrobeşte un scut și ucide omul adăpostit în spatele lui. 

Curând, forţele regelui Teudebert ajunseră la capul de pod de la Pavia, de 
peste Pad, ținut de Uriah; și goții le urară din toată inima bun venit. Dar în 
momentul în care primele batalioane de franci trecură nestingherite râul, pe 
Uriah îl aşteptă o surpriză îngrozitoare. Francii rupseră rândurile și 
începură să alerge de colo până colo, vânând femei și copii goți; şi pe cei pe 


care îi prinseră, îi sacrificară, în chip de prime roade ale războiului, 
azvârlindu-i, cu capul în jos, în râu! Era un vechi obicei, din epoca lor 
precreştină, pe care îl justificară pe temeiuri ortodoxe: ar fi, cică, 
tratamentul potrivit pentru arieni eretici, care neagă că Isus Hristos este 
egalul Atotputernicului Său Tată; goții lui Uriah fură atât de îngroziţi de 
oroarea acestei priveliști, încât, gonind nebunește, fugiră înapoi în tabăra 
lor. Urmăriţi de norii de securi amenințătoare, nici nu se opriră să-şi apere 
tabăra - se porni o năvală generală, în debandadă, de-a lungul drumului 
spre Ravena. Dădură buzna, cu zecile de mii, peste avanposturile lui loan 
Sângerosul; şi multe sute fură doborâţi de săgeți când trecură pe lângă 
tabăra lui. 

loan Sângerosul își adună garda de corp și porni în galop spre tabăra 
goților, crezând că Belizarie întreprinsese o manevră surprinzătoare de-a 
curmezișul Toscanei şi că el îi pusese pe goți pe goană. Până ce-și dădu 
seama de eroarea de judecată, francii veniră, valuri-valuri, în jos, pe drum; 
loan dădu o luptă crâncenă și fu bătut. Își abandonă tabăra, cu toată prada 
ultimilor doi ani pe care o strânsese aici, și se retrase spre Toscana. Regele 
Teudebert câştigase dintr-o singură lovitură toată partea apuseană a 
Liguriei. 

Fusese un an secetos; și datorită primejdiilor din acele timpuri, în nordul 
Italiei contenise orice muncă a pământului. Puținele grâne care fuseseră 
semănate se uscaseră înainte de a se pârgui, iar stocurile din grânare și 
silozuri fuseseră de mult rechiziționate de regele Wittig pentru 
aprovizionarea armatelor sale, sau de milanezii care se revoltaseră 
împotriva lui, sau de herulieni, în cursul raidului lor. În consecinţă, după ce 
francii consumară proviziile găsite în cele două tabere capturate, fură 
nevoiţi să trăiască din carne de bou, fiartă în apa râului Pad, care era foarte 
scăzut în anul acela și spurcat de cadavre. O armată alcătuită în întregime 
din infanterie are o rază de aprovizionare mult mai mică decât o armată de 
cavalerie, și francii sunt pe deasupra mari mâncăi. Așa că suferiră privaţiuni 
grele. Când veni luna august, fură atacați de dizenterie și nu mai puţin de 
treizeci și cinci de mii dintre ei muriră. 

Belizarie scrise regelui Teudebert o scrisoare în care îi impută că-și 
încălcase cuvântul față de aliatul său, împăratul Justinian; îşi exprimă 
convingerea că molima este o pedeapsă pentru acest fapt și pentru masacrul 
brutal al femeilor și copiilor goți. Teudebert nu-l contrazise, ba chiar se și 
întoarse acasă. Dar Liguria de vest rămase un pustiu în urma lui și se 
apreciază că cincizeci de mii de ţărani italieni au murit de foame în vara 
aceea. 


Maurii din Africa fură şi ei bătuţi în acel an de către Solomon; de aceea, 
lombarzii socotiră că este mai nimerit să stea locului, afară de cazul în care 
persanii ar da lovitura promisă și Justinian ar fi nevoit să-și retragă toate 
armatele apusene ca să salveze Siria și Asia Mică de invazie. Atunci, 
nechemat, un neam puternic lovi dintr-altă parte imperiul - hunii bulgari, 
uniți pentru prima oară de treizeci de ani sub un Han dibaci. Izbutiră fără 
nicio greutate să forțeze trecerea Dunării Inferioare. Ani de-a rândul, 
Justinian golise de oameni fortărețele de la graniţa de nord ca să trimită 
întăriri armatelor sale din apus, și asta fără să recruteze un singur batalion 
sau un singur escadron nou; și lăsase ca fortărețele propriu-zise să se 
degradeze şi să cadă în ruină, considerând că a clădi biserici este o faptă mai 
glorioasă decât a cârpi nişte metereze vechi. Trebuie să-mi întrerup aici 
relatarea despre marele raid al hunilor, pentru a descrie un paradis pe care, 
cu cheltuieli enorme, Justinian îl clădise pentru Teodora şi pentru el, pe 
coasta asiatică a Mării Marmara, nu departe de oraș, pe locul unui templu al 
Herei. Palatul de vară din acest paradis, împrejmuit de copaci, și viță, şi flori, 
a fost îndată recunoscut drept cea mai frumoasă clădire particulară din 
lume, tot așa cum Sfânta Sofia este cea mai frumoasă clădire sacră. Marmura 
şi metalele preţioase fură folosite cu risipă, și băile și colonadele depășiră în 
lux tot ce constituise înainte de cutremur fala Corintului. Din pricina 
greutăților provocate de curenţii din strâmtoare, Justinian clădi două diguri 
lungi - scufundând nenumărate lăzi cu ciment în apa adâncă, pentru a 
construi un port particular. Această mare întreprindere este demnă de 
menţionat în punctul acesta al povestirii mele, nu numai pentru că însemna 
o nouă Împovărare a vistieriei, ci şi pentru că a constituit limita de sud a 
raidului hunilor. 

Deci bulgarii năpădiră întreg Balcanul, pătrunzând în sud chiar până la 
Istmul Corintului, capturând pe parcurs nu mai puţin de treizeci şi două de 
fortărețe; şi întreaga dioceză a Traciei, până la Constantinopol chiar, unde 
făcură o spărtură prin zidul lung al lui Anastasie și fură opriţi numai de zidul 
interior, clădit de împăratul Teodosie, pe care Narses îl apără cu dârzenie. 
Unii dintre ei trecură Helespontul, de la Sestos la Abydos, și întreprinseră un 
raid în Asia Mică, fiind respinşi cu greutate de la porţile „Paradisului lui 
Justinian”. Două sute de mii de prizonieri, cinci sute de mii de morţi, imense 
comori, nimicirea a cincizeci de orașe prospere: acesta fu preţul pe care 
bulgarii îl stoarseră de la Justinian, pentru economiile sale eronate în 
materie de trupe și întărituri. Se întoarseră acasă, nestingheriţi. 

Belizarie își concentră toate forţele pentru asediul Ravenei; o altă armată 
imperială, puţină la număr, trecu marea dinspre Dalmația ca să-l ajute. Dar 
Ravena este orașul cel mai greu de cucerit din câte orașe există pe lume, din 


cauza așezării sale geografice. Marele Teodoric îl asediase, fără succes, timp 
de trei ani; dinspre uscat, mlaștinile îl ținuseră departe, iar dinspre mare, 
apele scăzute și fortificațiile; cucerirea oraşului fusese până la urmă o 
victorie diplomatică, nu una militară. Se părea că şi Belizarie va trebui să se 
mulțumească cu o aşteptare de trei ani. Regele Wittig avea în oraş mari 
stocuri de grâne, ulei, vin şi, la cererea lui, Uriah trimise de la Mantua în jos, 
pe Pad, noi provizii suplimentare. 

Dar câteva săptămâni mai târziu, în ciuda tuturor acestor premise 
favorabile, Wittig ajunse într-o poziţie foarte grea tocmai din pricina 
aprovizionării cu hrană. În primiri rând, seceta scăzuse atât de mult apele 
râului, încât ambarcaţiunile cu grâu, trimise de Uriah, eșuară în apele 
scăzute de la gura râului şi nu mai putură înainta spre sud, prin șirul de 
lagune legate între ele care constituie drumul pe apă spre Ravena; întreg 
convoiul fu capturat de Hildiger, ale cărui patrule erau foarte active și 
vigilente prin aceste părți. Apoi Wittig primi o a doua lovitură, chiar în 
Ravena, din partea propriei sale soții, Matasonta. În timpul unei furtuni cu 
trăsnete, ea reuşi să dea foc, în taină, la două grânare, cele mai mari din oraş. 
Paguba fu atribuită trăsnetului. Wittig ajunse la concluzia că Dumnezeu îl 
disprețuiește și că îi tăvăleşte faţa în colb. 

Regele Teudebert al francilor trimise acum soli la Ravena, la Wittig. Cum 
francii continuau să fie presupuși aliați, Belizarie le îngădui să treacă prin 
liniile sale, dar numai cu condiţia ca propriii lui soli să aibă permisiunea de 
a-i însoţi şi de a asculta ce au de spus lui Wittig şi, totodată, să pledeze cauza 
împăratului. Belizarie îl alese ca reprezentant al său pe Teodosie și acesta se 
achită cu succes de misiune. 

Trimişii franci propuseră goților o alianţă ofensivă și defensivă, fălindu-se 
că sunt în situaţia de a trimite jumătate de milion de oameni peste Alpi, care 
să-i îngroape pe „greci” sub un munte de securi. Și mai spuseră că s-ar 
mulțumi să ia drept răsplată pentru ajutorul lor numai jumătate din Italia. 

Teodosie arătă atunci că francii sunt un aliat în care nu se poate avea 
niciun fel de încredere, deoarece acceptaseră subvenţii de la ambele părţi și 
apoi se războiseră cu ambele părţi; că gloatele de infanterie nu au niciun fel 
de şansă de victorie în fața unor corpuri disciplinate de cavalerie; şi că a-i 
oferi unui franc o jumătate de pâine înseamnă a-i dărui pâinea întreagă, 
laolaltă cu cuțitul de luat pâinea şi cu strachina. Dacă regele Wittig încheie 
pace cu împăratul va obține cel puţin ceva după prăbuşirea speranţelor sale. 
Ambasadorii goți, trimiși la Constantinopol în timpul armistiţiului de la 
sfârșitul asediului Romei, ceruseră condiţii neîntemeiate nici de drept, nici 
de situaţia militară; Wittig ar proceda acum înţelept, dacă s-ar lăsa în voia 


mărinimiei împăratului, a cărui generozitate față de dușmanul prăbușit 
fusese dovedită în cazul regelui Geilimer și a multor căpetenii mai mici. 

Regele Wittig îl ascultă pe Teodosie cu atenţie; îi concedie pe franci și 
trimise noi ambasadori la Constantinopol. În vreme ce aștepta întoarcerea 
lor, garnizoanele sale din Alpi se supuseră lui Belizarie; iar armata lui Uriah, 
coborând dinspre Mantua, fu atât de redusă din pricina dezertărilor, încât 
nu mai era în situaţia de a întreprinde ceva pentru a ajuta Ravena; Uriah fu 
nevoit să facă drum întors, urcând până departe, la Como. 

Ne-am organizat în tabără, în afara Ravenei, şi iarna trecea. Lupte nu 
avură loc, dar vigilenţa străjilor şi patrulelor noastre nu slăbi. Nici un singur 
sac de grâu nu pătrunse în Ravena şi nici o singură navă nu sparse blocada 
noastră. În timpul acestei perioade, stăpâna mea înnoi intimitatea ei de 
odinioară cu Teodosie, pentru a mai scăpa de plictiseala vieţii cotidiene. 
Teodosie avea o frumoasă voce de cântăreţ, și se dezvălui a fi un talent în 
materie de compoziție muzicală; cântau foarte frumos duete și se 
acompaniau cu o liră şi o lăută. Unul din cântecele lui Teodosie schița 
motivele pentru care italienii trebuiau să-i iubească pe greci: acest război de 
eliberare le oferise vremuri într-adevăr vesele - masacre, violuri, incendii, 
sclavie, foamete, ciumă, canibalism. Versurile erau atât de frumoase încât 
nimănui nu-i dădu prin minte că sentimentele pe care le exprimă sunt 
neloiale. În tot acest răstimp, Teodosie și stăpâna mea se purtară cu cea mai 
mare discreție unul față de celălalt. 

În vara aceasta s-a întâmplat ca Sittas, cumnatul Teodorei, care comanda 
în răsărit ca succesor al lui Belizarie, să fie ucis într-o hărţuială de frontieră, 
oarecare, în Armenia. Era singurul general de renume care se mai afla prin 
părțile acelea și moartea lui fu un prilej de mare bucurie pentru persani. 
Regele Khosrou se hotărî să încalce în primăvara următoare Pacea Veșnică. 
Clericii ambasadori ai lui Wittig îl asiguraseră, prin intermediul tălmacilor 
sirieni, că francii şi maurii îi vor sprijini pe goți, declanșând campanii în 
apus. Primul răspuns al lui Khosrou fusese: „Dacă noi lovim dinspre răsărit, 
vărul nostru regesc Justinian îşi va abandona cuceririle din apus și-l va 
aduce împotriva noastră pe Belizarie, cu toate forțele sale. Căci Roma este 
foarte departe de capitala lui, dar Antiohia este aproape. Asta va sluji goților 
voştri, dar nu nouă.” 

Preoţii nu găsiră un răspuns convingător. Dar tălmaciul era la înălțimea 
împrejurării. Trebuie să dezvălui acum o împrejurare, de care mi-am dat 
seama abia după ce acest complot sirian s-a maturizat, dar de care nu am să 
vă lipsesc acum, deoarece va spori probabil interesul vostru pentru cele ce 
am a relata despre toate acestea: tălmaciul nu era altul decât fostul meu 
stăpân Barak! Într-o audienţă particulară la Marele Rege, Barak îl asigură că 


nu are de ce se teme din partea lui Belizarie. Este o taină deschisă, zicea el, 
că Belizarie intenționează să rămână în Italia. În anul următor el se va dezice 
de legământul față de Justinian, se va declara Împărat al Lumii din Apus şi va 
face cauză comună cu goții și cu francii; Africa de Nord va fi cuprinsă în 
domeniile sale. 

— Când vom avea ştiri că Belizarie s-a proclamat împărat, vom invada 
neîntârziat Siria, răspunse Khosrou, încântat. 

Dar Barak zise: 

— Rege al Regilor, neîndoielnic s-ar potrivi mai mult cu demnitatea ta să 
loveşti fără a aștepta ca Belizarie să acționeze. Căci, în cazul acesta, actul lui 
de a lua diadema va apărea ca fiind încurajat de tine prin invadarea Siriei, 
mai degrabă decât invers. 

Argumentul acesta păru că-l impresionează pe Khosrou și, rechemându-i 
pe trimișşii lui Wittig, le făgădui că va întreprinde ceea ce îi ceruseră. 

Întorcându-se în Italia, acești preoţi reintrără în Ravena, pretinzând că ar 
fi fost plecaţi numai într-un pelerinaj la locurile sfinte, și-i dădură lui Wittig 
aceste veşti promițătoare. Dar Barak se duse la Pavia şi acolo îi repetă lui 
Uriah - ca pe o glumă - această minciună ingenioasă, pe care o născocise 
special pentru Khosrou. 

Justinian avea pretutindeni spioni, chiar și la curtea persană, și auzise 
povestea mult înainte de Uriah. Crezând că Belizarie este într-adevăr pe 
punctul de a-l trăda, se simți deodată foarte tulburat. Convocă imediat la o 
consultaţie pe Narses, pe loan de Capadocia și pe Teodora. 

Teodora zise: 

— E o simplă poveste, născocită de sirieni, lipsită de orice temei. Pentru 
că ai preferat să te înconjuri la Curte cu mincinoși, lichele și trișori, refuzi să 
crezi că există în rândurile ofițerilor armatelor tale ceva ce se cheamă 
onoare. 

Dar Narses interveni: 

— Eu am şi bănuit că va avea loc această întorsătură, Maiestate. Din cauza 
aceasta am refuzat să mă supun lui Belizarie. 

Şi loan de Capadocia: 

— O plănuieşte de mulţi ani. De ce altminteri a împovărat pe Clemenţa-ta 
cu răspunderea respingerii condiţiilor de pace ale lui Wittig, în timpul 
asediului Romei? Parte pentru a atrage şi mai multe întăriri sub stindardele 
sale, parte pentru a discredita pe Clemenţa-ta; aşa încât atunci când, în cele 
din urmă, seva proclama împărat, blândeţea lui să fie opusă severităţii Tale. 

Narses adăugă: 

— Recruţii italieni pe care îi încorporează constituie o altă dovadă a 
intenţiilor sale. 


Şi loan de Capadocia: 

— Plănuise această revoltă de acum şase ani, când era la Cartagina, aşa 
cum au scris Constantin și camarazii săi ofițeri ca să prevină pe Clemenţa-ta. 
Apoi a amânat-o, din considerente strategice, considerând că atâta vreme 
cât Sicilia şi Italia sunt în mâinile goților, Africa nu poate fi apărată. Dar 
acum când goții sunt atât de aproape de înfrângere, ţinteşte mai sus. 

Justinian întrebă: 

— Ce să facem, prieteni? Sfătuiţi-mă. Mă tem foarte mult. 

Narses răspunse: 

— Fără pierdere de vreme, oferă-i regelui Wittig condiţii atât de ușoare, 
încât să fie încântat să le accepte. Atunci Belizarie nu va îndrăzni să se 
proclame împărat, fiind în imposibilitate de a supralicita mărinimia 
Clemenţei-tale față de goți. În ce-i priveşte pe propriii noştri ofiţeri din Italia, 
sunt obosiţi de război. Le este cu desăvârșire indiferent ce tratat semnezi cu 
regele Wittig. 

loan de Capadocia fu de acord. 

— Îngăduie-i regelui Wittig să-şi păstreze jumătate din tezaurul său și 
toate posesiunile italiene, așezate la nord de Pad. 

Dar Teodora zise: 

— Într-adevăr, mă surprinde că, având atâţia prieteni falși şi atâţia 
dușmani pe față în Răsărit, Belizarie nu întreprinde în fapt ceea ce este 
acuzat pe nedrept că plănuieşte. Cu mulţi ani în urmă, comitele Bonifaciu a 
fost silit să trădeze, în Africa, datorită unor acuzaţii similare ce i s-au adus la 
Curtea împăratului. În felul acesta s-a pierdut Africa. 

Justinian răspunse cu blândeţe: 

— Scumpa mea, nu te amesteca în această chestiune, te rog. Hotărârea 
mea este luată. 

Aşa se întâmplă că ambasadorii veniră de la Constantinopol cu astfel de 
condiţii încât Wittig fu încântat să le accepte. Belizarie, conducându-i la 
porțile Ravenei, îi întrebă în ce constă de fapt condiţiile acestea; dar 
răspunseră că deocamdată le este interzis să i le comunice. Când ieșiră din 
nou și-i arătară tratatul semnat de Wittig, care necesita numai 
contrasemnătura lui, pentru ratificare, Belizarie rămase îngrozit. Nu putea 
crede altceva decât că împăratul fusese indus în eroare în privinţa situaţiei 
militare deznădăjduite a goților. Refuză să semneze, până ce o confirmare 
scrisă, sigilată în toată regula, nu va sosi de la Constantinopol. 

Atunci loan Sângerosul şi Martin și loan Epicureanul şi Valerian și chiar și 
Bessas începură să-l critice pe la spate, chipurile pentru prelungirea inutilă a 
războiului. Belizarie, auzind despre acestea, îi convocă pe toţi într-o 


conferinţă și le ceru să vorbească deschis: consideră oare că aceste condiţii 
sunt într-adevăr potrivite? 

Toţi răspunseră: 

— Da, le considerăm potrivite. Nu putem cuceri Ravena și este prea de tot 
să le cerem oamenilor noştri să rămână în tabără, la marginea acestor 
mlaștini, cine ştie câți ani. În orice caz este evident că împăratul a hotărât să 
curme războiul cât se poate de curând. 

— În cazul acesta nu doresc să vă amestec în acţiunea mea, aparent 
neloială, de a nu semna acest tratat. Precum ştiţi, Codul face din încălcarea 
de către un ofiţer a ordinelor date în timpul unei campanii, o infracţiune 
capitală şi Serenitatea-sa, Împăratul, este Comandantul meu Suprem. Am să 
vă rog să daţi în scris părerea pe care tocmai aţi exprimat-o. 

Se gândea că în cazul în care l-ar putea sili pe Wittig să semneze un tratat 
mai favorabil nouă, documentul cu semnăturile lor va constitui în faţa lui 
Justinian dovada greutăților pe care le avea de înfruntat în propriul său stat 
major. Căci încă mai nutrea părerea că Justinian are încredere în el, în sensul 
că lasă să acționeze cum crede el mai bine. 

Consimţiră să semneze. 

Acum se petrecu un lucru extrem de, straniu. Uriah, meditând asupra 
minciunii iscusite pe care Barak i-o spusese regelui Khosrou, ajunse la 
concluzia că dacă Belizarie s-ar proclama într-adevăr împărat, ar fi o situație 
dintre cele mai fericite! Nu exista om mai nobil sau mai capabil și pentru 
Italia ar fi fost fatal să fie cârmuită nu de la Roma sau Ravena, ci din 
îndepărtatul Constantinopol. Africa simţise dezavantajele crude ale unui 
guvern care şi-a pierdut independenţa. Cu Belizarie împărat, goții ar 
rămâne, În mod firesc, puterea militară dominantă - italienii nefiind 
potriviți decât pentru însărcinări civile - și ar ieși în câștig şi de pe urma 
faptului că Belizarie i-ar instrui în arta de a câștiga bătăliile. Uriah strecură 
un mesaj la Ravena, către mătușa sa Matasonta, despre care știa că este 
pornită împotriva unchiului său Wittig, spunându-i că în cazul în care nobilii 
goți din oraş l-ar invita pe Belizarie să devină suveranul lor, el, la rândul său, 
ar putea să-și asume răspunderea convingerii celor din afara Ravenei. 

Ea convocă un consiliu secret, la care propunerea lui Uriah fu pusă la vot 
şi obținu o mare majoritate. Nobilii îl dispreţuiau pe Wittig și-l admirau pe 
Belizarie; și Ravena oricum nu putea rezista multă vreme, din pricina 
nimicirii silozurilor. 

Aşa că Belizarie primi o invitaţie secretă, din partea Consiliului goților, să 
devină împărat al Apusului. Mesagerul lor fu urmat curând de un altul, al lui 
Wittig, care aflase de votul din Consiliu. Wittig declara că este dispus să 
abdice de la tronul său sau să-i aducă omagiu lui Belizarie, ca împărat. 


Belizarie nu informă pe nimeni despre această ofertă, cu excepţia 
stăpânei mele Antonina. Strigă indignat: 

— De ce mă judecă greșit, considerându-mă trădător față de împăratul 
meu? Ce am făcut ca să merit o astfel de insultă? 

Antonina râse și zise: 

— Dar însuşi împăratul este de părerea lor. 

— Cevrei să spui? 

— Citește asta! 

Scrisoarea pe care i-o dădu o primise tocmai de la Teodora. Cuprindea o 
relatare acidă a consfătuirii care avusese loc între Justinian, Narses, loan de 
Capadocia și dânsa. Teodora era foarte pornită din pricină că Justinian o 
pusese atât de nepoliticos la punct în faţa a doi consilieri şi era evident că 
scrisese scrisoarea ca un soi de răzbunare. Scrisoarea se încheia cu un pasaj 
în stilul acesta: „Scumpa mea prietenă Antonina, dacă până la urmă este 
adevărat - deși eu am foarte mari îndoieli - că soţul tău plănuiește acest pas 
curajos, să nu-l convingi, din loialitate față de mine, să nu-l întreprindă. lar 
dacă el nu s-a gândit niciodată să-l facă, convinge.-l tu. Căci este singurul om 
în stare să reinstaureze legalitatea, ordinea și prosperitatea Italiei și Africii 
şi în felul acesta să ne apere flancul apusean. Îl rog numai să trimită înapoi 
trupele noastre din Răsărit, dacă se poate dispensa de ele, și să mențină 
pacea cu noi. Fii tu vara mea regească din Roma și gândește-te cu gingășie la 
mine și trimite-mi deseori știri despre tine și, de dragul timpurilor de 
odinioară, favorizează pe Hipodromul tău facțiunea Albastră. Voi continua 
să te iubesc, ca întotdeauna. Să-ţi explic pe scurt: Sacrul meu Soţ este gelos 
pe victoriile Ilustrului tău soț. Nu-ţi pot făgădui că într-o bună zi n-o să-i facă 
un mare rău. Dacă Belizarie şi-ar încălca acum legământul, ar fi un pas 
înţelept şi justificat, şi de mare folos pentru lumea întreagă.” 

Ochii lui Belizarie fulgerară când azvârli scrisoarea Teodorei printre 
tăciunii aprinşi dintr-un vas cu jăratic; nu începu să vorbească, până ce 
pergamentul nu fu mistuit în întregime. Apoi zise: 

— Credinţa îi este lui Belizarie mai de preţ decât cincizeci de Italii şi o 
sută de Africi. 

Apoi îi convocă pe ofiţerii săi. 

— Mâine, anunţă el, intrăm paşnic în Ravena. Preveniţi-i pe oamenii 
voştri. 

Toţi se holbară la el. Ambasadorii lui Justinian fură și ei de faţă. 

— Nu vă place? 

— O, stăpâne! Dar goții? Se predau? 

— Cum am putea intra altminteri? 


Belizarie asigură în taină pe trimişii goți că niciunul din cetăţenii Ravenei 
nu va fi jefuit sau dus în sclavie și depuse în sensul acesta un jurământ, pe un 
exemplar al Evangheliei. Dar adăugă: 

— În ce priveşte titlul de împărat, dați-mi răgaz să nu mi-l asum, prin 
proclamare, până ce nu mă aflu înlăuntrul orașului. Când regele Wittig îmi 
va aduce omagiul, va fi semnul pentru gorniști să sune salutul imperial. 

Ziua următoare mărșăluirăm de-a lungul potecii în oraș, și-l luarăm în 
stăpânire. Când oamenii noştri trecură, în rânduri ordonate, pe străzi, 
femeile goților, privind de la porți, își scuipară soţii în faţă, zicând: „Atât de 
puţini la număr şi nişte bărbaţi mititei, prăpădiţi! Și totuși, i-aţi lăsat mereu 
să vă bată!” 

Belizarie acceptă supunerea, dar nu omagiul lui Wittig; și, cu toate că goții 
se așteptau din clipă în clipă să se proclame împărat, nu dădu niciun semn. 
Dar goții erau mulţumiţi să aștepte, deoarece își respectă jurământul că nu 
va prăda și nu va duce poporul Ravenei în sclavie, luând numai în numele 
împăratului comorile regale, precum și pentru motivul că adusese câteva 
corăbii cu provizii. Mai mult decât atât, îngădui tuturor goților care posedau 
pământuri la sud de Pad să părăsească orașul şi să se întoarcă acasă, să le 
cultive. Era o măsură ce nu implica niciun risc, deoarece toate orașele 
întărite din sud erau acum ocupate de garnizoane alcătuite din trupele lui. 

Este neîndoielnic că, în primele zile, Belizarie îi lăsă pe goți să creadă că 
în curând va accepta diadema. Stăpâna mea Antonina, începând să spere, îl 
întrebă: 

— Ai luat hotărârea cea înțeleaptă? 

La care el răspunse: 

— Da, cea de a continua să fiu loial față de jurământul meu de general. Ar 
fi fost o greșeală să las să-mi scape prilejul de a ocupa capitala dușmanului, 
fără pierdere de vieți. 

Stăpâna mea Antonina era atât de furioasă că el rămânea credincios unui 
jurământ depus cu mulţi ani mai înainte față de un netrebnic, încât abia mai 
voia să-i vorbească. Și Teodosie părea a fi mânios, probabil pentru că ea Îi 
promisese postul de guvernator al Romei, dacă Belizarie ar fi devenit 
împărat. Îi spuse Antoninei, în particular: 

— Italia va ajunge la distrugere, pentru ca Belizarie să nu-și întineze 
onoarea. 

Ea întrebă: 

— Ce fel de distrugere? 

Teodosie răspunse: 


— Belizarie va fi rechemat și distrugerea va veni sub forma perceptorilor 
lacomi, legilor nedrepte, generalilor tâmpiţi, subalternilor abuzivi, 
răzmeriței, răscoalei, invaziilor. Vei vedea. 


CAPITOLUL XVIII 
O PRIMIRE RECE ACASĂ 


Ravena este un oraș al paradoxurilor. Este clădită pe piloni, într-o lagună. 
„Broaştele din Ravena sunt mult mai numeroase decât cetăţenii, obișnuiesc 
locuitorii ei să spună, şi țânțarii mai mulţi la număr chiar decât îngerii din 
ceruri.” Marea, în schimb, se retrage cu încetul din dreptul coastei, astfel 
încât portul pe care îl clădise împăratul August este acum pământ pe care 
cresc livezi. „Merele cresc pe catargele din portul Ravenei” se mai 
obișnuiește să se spună. La un metru sau doi sub nivelul solului se dă 
întotdeauna de apă, ceea ce nu este avantajos pentru construirea zidurilor 
sau pentru Înmormântarea cadavrelor; dar apa este sălcie, iar pentru băut și 
gătit locuitorii folosesc apă de ploaie. Mai obișnuiesc să spună: „La noi 
morţii înoată și cei vii mor de sete. La noi apele stau nemișcate și zidurile se 
prăvălesc.” La Ravena s-a stabilit o colonie de negustori sirieni, toţi oameni 
foarte cuvioşi; în timp ce preoţii locali sunt foarte iubitori de argint, gata 
oricând să încalce legea canonică. „La noi sirienii se roagă și preoţii sunt 
zarafi”, obişnuiesc oamenii să spună. Nu există niciun vânat prin vecinătăţi, 
şi nu se poate face niciun sport, afară de jocul cu mingea, în băi; totuși, din 
pricina umezelii, bărbaţii trebuie să facă mereu exerciţii viguroase, ca să-și 
păstreze sănătatea. În consecință, mulţi cetățeni bogaţi sunt înrolați într-o 
miliţie şi fac exerciţii militare pe terenul de paradă sau în curtea rezervată 
pentru exerciţiile cu lancea; dar ofițerii din garnizoană, plictisindu-se, aderă 
la diferite cluburi literare, pentru a se cultiva. „La noi oamenii de litere se 
joacă de-a soldații și soldaţii de-a oamenii de litere”, obișnuiesc cetățenii să 
spună. Nenumăratelor paradoxuri li se adaugă acum un bărbat care ar fi 
putut deveni suveran dar nu voia, și un bărbat care ar fi vrut să rămână 
suveran, dar nu putea. 

Paradoxală fu, de asemenea, descoperirea că fostul meu stăpân Barak, un 
expert atât de umblat în materie de relicve, venera cu evlavie, într-una din 
bisericile locale, o relicvă a Sfântului Vitalie, care, după cum ar fi putut spune 
orice cunoscător de istorie, nu putea fi a acestui sfânt: am găsit, atârnând de 
zidul bisericii, o inscripţie votivă, care comemora tămăduirea miraculoasă a 
lui Barak de pietre la ficat, cu ajutorul acestei relicve. Și pentru Barak 
personal se pregătea o serie întreagă de paradoxuri. Veni la Ravena ca să-i 
pretindă lui Belizarie o mare recompensă pentru a fi sugerat goților să-i 
propună să devină împărat al Apusului. Dar Belizarie, departe de a-l răsplăti, 
îl arestă la insistenţele mele, pe temeiul acuzaţiei pentru fals, veche de acum 
treizeci şi trei de ani, și-l trimise sub pază la Constantinopol, ca să fie 
judecat. Totuși, în raportul său despre cazul respectiv, Belizarie nu menţionă 


partea lui Barak în complotul care ţintise să-l proclame împărat: privea 
toată târguiala cu atâta scârbă încât prefera să treacă sub tăcere orice fel de 
referire la ea. La Constantinopol, Barak obținu prin milă o achitare onorabilă 
şi cu toate că avea acum vârsta de șaptezeci de ani, îşi reluă funcția de 
supraveghetor al monumentelor de la Locurile Sfinte. Avu plăcerea 
deosebită de a reimprospăta urmele de sânge de pe stâlpul biciuirii; şi de a 
reînnoi buretele de isop pe Golgota, pe care pelerinii pioşi îl uzaseră până nu 
rămăsese aproape nimic din el; şi de a descoperi la Joppa, într-o ladă veche, 
îngropată în timpul persecuțiilor dezlănţuite de împăratul Nero, un număr 
impresionant de relicve creștinești timpurii, de cea mai mare importanţă, în 
perfectă stare de conservare. 

Spre norocul nostru, părăsirăm Ravena înainte de începutul sezonului 
ţânţarilor. loan Sângerosul îi scrisese lui Justinian o scrisoare de prevenire, 
îndată ce-şi dăduse seama că goții îi oferiseră lui Belizarie diadema. 
Justinian îl rechemă neiîntârziat pe Belizarie, lăudându-l cu căldură pentru 
superbele servicii pe care le-a adus și lăsând să se înțeleagă că în curând va 
fi folosit într-un câmp de activitate mai vast. Belizarie ar fi dorit să lichideze 
întâi socotelile cu armata lui Uriah, redusă acum la numai o mie de oameni, 
dar nu a vrut să rişte să-l stârnească și mai rău pe Justinian, printr-un alt 
gest de aparentă nesupunere. De aceea, ordonă întregii sale Case să înceapă 
să împacheteze, pregătindu-se de drum. Când Uriah află, la Pavia, de aceasta, 
rămase surprins şi se simţi dezamăgit; căci el crezuse că Belizarie încă mai 
avea de gând să se proclame împărat. Conchise că Belizarie, cumpănind 
forţa trupelor imperiale, care îi sunt ostile, față de cea a armatelor de goți, 
consideră pasul prea riscant. De aceea, îi convinse pe ceilalți nobili să aleagă 
drept rege al goților pe un anumit Hildibald, un nepot al regelui vizigot al 
Spaniei; perspectiva unei alianțe militare între goții din Italia și goții din 
Spania putea să încline eventual judecata lui Belizarie în favoarea acceptării 
diademei. Hildibald se angajă să se ducă imediat la Ravena și să-i aducă 
omagiu lui Belizarie. 

Dar Belizarie refuză cu dispreţ și această nouă ofertă și, în primăvara 
anului Domnului 540, ridicarăm din nou pânzele, îndreptându-ne spre 
Constantinopol şi lăsând Pavia necucerită. Între timp, Justinian numi 
unsprezece generali de rang egal - inclusiv loan Sângerosul - la comanda 
armatelor din Italia; aceștia erau uniţi doar prin gelozia lor față de Belizarie 
şi prin lăcomia de bani și putere. După plecarea lui Belizarie, se dovediră 
incapabili de a-și coordona acţiunile și nu întreprinseră nici măcar o 
tentativă serioasă de a cuceri Pavia. Totuși, loan Sângerosul puse la cale 
asasinarea lui Uriah de către noul rege, Hildibald; iar moartea lui Uriah fu 
apoi răscumpărată prin cea a lui Hildibald. În sfârşit, această coroană 


primejdioasă trecu asupra lui Teudel, nepotul mai tânăr al lui Hildibald. Aşa 
că în şapte ani au domnit peste goți șapte monarhi. 

Guvernatorul civil, numit ca să guverneze Italia în numele lui Justinian, 
era Alexandru, poreclit „Foarfecele”; înainte vreme zaraf de meserie, 
ajunsese prima oară în centrul atenţiei autorităţilor de la Constantinopol ca 
un abil ciupitor al monezilor de aur. Din fiecare cincizeci de monezi de aur 
ce-i treceau prin mână, ciupea echivalentul a cinci, fără ca monezile să pară 
mai mici. loan de Capadocia, departe de a-l pedepsi pentru această fraudă, îl 
folosi ca să sporească prin aceleași metode valoarea nominală a aurului din 
Tezaurul Militar, cât și la alte tranzacţii necinstite. „Foarfecele” vădi în 
curând atâta ingeniozitate în găsirea unor metode originale pentru a stoarce 
noi impozite, încât fu în scurt timp socotit demn de cele mai înalte funcţii. În 
ultima vreme fusese perceptor principal, sub Solomon, în Africa. Problema 
procurării banilor pentru a acoperi uriașele cheltuieli ale lui Justinian 
devenise acum mai presantă decât oricând, din cauza incursiunilor bulgare, 
care sărăciseră întinderi atât de largi ale ţării. „Foarfecele” aplică în Italia 
metodele sale obișnuite de stoarcere; și orice tezaur ce se nimerise să scape 
de război, încăpu acum pe mâna lui în folosul Regescului său Stăpân, care îi 
îngăduia însă să reţină cinci la sută, drept comision. Mai mult decât atât, 
nimeni nu putea acuza „Foarfecele” de părtinire; puse mâna nu numai pe 
averea goților și italienilor, dar și pe solda și rațiile trupelor imperiale. 
Previziunile sumbre ale lui Teodosie, în privinţa viitorului Italiei, se 
dovediră juste, în toate punctele. Dar despre acestea se va povesti mai 
târziu. 

Chiar înainte de a ridica pânzele, regele Khosrou al Persiei începu invazia 
Siriei, după cum amenințase. Invazia nu era complet nejustificată, deoarece 
Justinian iniţiase tratative secrete cu hunii albi, care trăiesc dincolo de 
Marea Caspică, încercând să-i mituiască în vederea unei invadări a Persiei, 
dinspre nord; şi cu bătrânul rege al sarazinilor, pe care încercă să-l rupă de 
vechiul său legământ. Nefiind mulţumiţi cu condiţiile oferite, aceștia Îl 
puseră pe Khosrou în posesia ambelor serii de corespondențe. Khosrou 
încercă încă o dată ruta de miazăzi, mărşăluind de-a lungul malului drept al 
Eufratului, pornind de pe șesurile de lângă Babilon, şi trecu frontiera fără a 
întâmpina rezistenţă. Având cu el numai cavalerie, ajunse la Sura după un 
marş de șase zile; şi o cuceri printr-o viclenie, în timpul unui armistițiu 
aranjat chipurile pentru a discuta condiţiile de capitulare. După o 
consfătuire cu reprezentantul imperial, care era episcopul orașului, îl 
escortă îndărăt pe acesta, cu onoruri, până la poarta principală - apoi 
trimise un grup de oameni care ţâșni înainte cu o grămadă de scânduri, ca să 
blocheze poarta. Înainte ca oamenii din Sura să poată îndepărta scândurile, 


un escadron de cavalerie persană pătrunse în oraş și galopă de-a lungul 
străzii principale. Sura fu prădată şi incendiată până în temelii; locuitorii ei 
fură luaţi sclavi şi duși în Persia. 

Comandantul nostru din Siria era același Boutzes care luptase pe aripa 
stângă la Daras. Cartierul său general se afla la Hierapolis, la distanţă de alte 
şase zile de marș, în susul râului. Auzind de apropierea lui Khosrou, Boutzes 
îi îndemnă pe cetăţeni și pe soldaţi să apere cu hotărâre orașul - și apoi, 
adunând cavaleria ușoară, o rupse la fugă cu cea mai mare viteză. Khosrou 
porni împotriva orașului Hierapolis. Găsind că fortificațiile sunt puternice, 
căzu de acord să nu înceapă asediul dacă i se plătește ca răscumpărare o 
sumă de o sută de mii de monezi de aur. Cetăţenii, alarmaţi de soarta Surei, 
plătiră banii. După asta, Khosrou se întoarse spre apus şi veni la Beroea, 
unde găsi fortificațiile mai vulnerabile decât cele de la Hierapolis, de aceea 
fixă suma de răscumpărare la două sute de mii de monezi de aur. Cetăţenii 
consimţiră şi aici, dar când se apucară să adune banii, descoperiră că nu pot 
strânge decât jumătate; perceptorii imperiali - îndeosebi fiul stăpânei mele, 
Fotius, care devenise unul dintre agenţii cei mai lipsiți de omenie și mai 
eficienţi ai lui Justinian - fuseseră de curând activi în această regiune. Din 
acest motiv, și temându-se de mânia lui Khosrou, cetăţenii mai de vază și 
soldaţii dezertară din incinta zidurilor orașului Beroea și se refugiară în 
citadelă pentru a fi în siguranţă. Khosrou asaltă zidurile pustii și, furios că și- 
au bătut joc de el - așa se exprimă - incendie jumătate de oraș. Totuși, 
aflând că banii nu se plătiseră pur şi simplu pentru că nu aveau de unde, îi 
iertă pe cetăţeni de datorie și-și continuă marșul spre Antiohia. 

Justinian, când află știrea invaziei, îl trimise imediat pe nepotul său 
Germanos - cel care contribuise la înăbuşirea răscoalei din Africa - să 
inspecteze fortificațiile Antiohiei. Acestea se aflau într-o stare destul de 
bună, dar aveau un punct vulnerabil: o stâncă mare, lată, numită Orocasias, 
care se înălța aproape de ziduri, în punctul cel mai ridicat al circuitului. 
După cum mausoleul lui Hadrian fusese o ameninţare permanentă pentru 
zidurile Romei, până ce fu încorporat în acestea ca fortificație exterioară, tot 
astfel această stâncă, Orocasias, constituia o primejdie. Germanos hotărî că 
trebuie neintârziat întărită. Singura alternativă era aceea de a tăia un şanţ 
adânc, care să separe zidul orașului, de stâncă (aflată numai cu 
cincisprezece picioare sub nivelul crenelurilor), și de a mai înălța zidurile. 
Dar autorităţile civile din Antiohia refuzară să întreprindă ceva în această 
chestiune. Spuneau că nu mai este vreme pentru a termina nicio construcție 
şi niciun şanţ înainte de sosirea lui Khosrou; a fi întrerupţi în toiul acestei 
lucrări ar fi însemnat să dezvăluie în mod inutil singurul punct vulnerabil al 
fortificațiilor. Dacă se vor găsi în imposibilitatea de a apăra orașul, îl vor 


răscumpăra de la Khosrou: în fapt, patriarhul Efraim îi şi scrisese în taină lui 
Khosrou, oferindu-i să adune orice sumă rezonabilă ca răscumpărare - 
propusese o sută de mii în aur. Dar Justinian trimise acum o scrisoare 
circulară, către toţi guvernatorii de orașe, interzicându-le, sub ameninţarea 
pedepsei cu moartea, să mai plătească bani de răscumpărare. Patriarhul, 
temându-se să-l întâmpine pe Khosrou cu mâinile goale, fugi spre nord, în 
Cilicia, după cum procedară și un număr de cetăţeni bogaţi, prevăzători. Din 
Liban sosiră acum şase mii de cavaleriști ca să întărească garnizoana; 
comandanții acestor unităţi închiseră porţile, așa încât nu se mai putea fugi. 

Avangarda regelui Khosrou apăru curând la orizontul Antiohiei. 
Ambasadorul său veni sub ziduri şi formulă cererile persane - 
corespundeau exact cu oferta patriarhului. Pentru numai o sută de mii, 
Khosrou va cruța orașul și va trece mai departe cu armata. 

Locuitorii Antiohiei sunt foarte dezordonaţi și neserioși de felul lor. Nu-l 
tratară pe ambasador cu niciun fel de respect - ci aruncară după el cu gunoi 
şi traseră săgeți de jur împrejurul său. Dacă Belizarie, argumentau ei, 
izbutise cu numai cinci mii de oameni instruiți să apere un oraş mult mai 
mare, timp de un an încheiat, de asaltul a o sută cincizeci de mii de goți, de 
ce n-ar apăra ei Antiohia cu nouă mii de oameni împotriva armatei lui 
Khosrou, alcătuită din numai cincizeci de mii de persani? Mai mult decât 
atât, civilii romani, prea puţin războinici, nu-i dăduseră ajutor lui Belizarie, 
în vreme ce la Antiohia, Albaștrii şi Verzii alcătuiseră un soi de miliţie locală; 
luptele lor de facțiune, care fuseseră purtate într-o manieră mult mai 
deschisă și mai curajoasă decât la Constantinopol, le insuflaseră un oarecare 
entuziasm ostășesc. Așa că, până la urmă, zece mii de voluntari sporiră 
rândurile trupelor regulate, şi cel puţin jumătate dintre aceștia purtau 
armură de zale şi arme. Din păcate, stânca Orocasias nu fu apărată. Sunt de 
părere că dacă trei sute de luptători buni s-ar fi cățărat în afara întăriturilor 
şi ar fi fost amplasați pe piscul abrupt al stâncii, ar fi putut respinge orice fel 
de atac. Dar se adoptă un alt plan: eșafodaje lungi, de lemn, fură coborâte cu 
frânghii între turnurile din acest punct astfel încât apărătorii să poată lupta, 
aşezaţi pe două rânduri - cu săgeți și suliți de pe meterezele de deasupra, cu 
săbii şi cu lănci de pe întăriturile de dedesubt. 

În dimineaţa ce urmă refuzării condiţiilor sale de pace, regele Khosrou 
trimise o parte a armatei în jos, pe valea râului Orontes, ca să asalteze în 
diverse puncte zidurile cetăţii, în vreme ce el însuși urcă dealul, cu o forţă de 
oameni aleşi, împotriva stâncii Orocasias. Eşafodajele acelea de lemn fură 
cauza dezastrului Antiohiei. Cum arcașii şi sulițașii așezați pe ele luptau din 
greu ca să-i facă pe persani să rămână la distanţă și cum încontinuu le 
soseau întăriri, în grabă mare, de pe turnuri, frânghiile cedară deodată, și 


scândurile şi soldaţii căzură, cu vuiet imens, pe parapetul aglomerat de 
dedesubt. Sute de oameni fură fie uciși, fie grav răniţi; se înălţară răcnete 
îngrozitoare, cărora persanii le răspunseră cu un strigăt de triumf. 

Oamenii din turnurile învecinate, neștiind ce s-a petrecut, îşi închipuiră 
că se prăbuşeşte chiar zidul şi că persanii forțează intrarea. Își părăsiră 
posturile şi goniră devale, în oraş; sosiră la poarta ce duce la suburbia 
Daphne și aici strigară în gura mare că l-au văzut la distanţă pe Boutzes 
venind cu o armată în ajutorul lor şi că trebuie să iasă în grabă ca să-și 
unească forțele cu el. Nimeni nu crezu această poveste, dar se produse o 
adevărată goană a civililor care voiau să părăsească Antiohia, câtă vreme 
mai exista o posibilitate, poarta spre Daphne fiind singura împotriva căreia 
persanii nu lansau atacuri. Apoi întreaga forță de cavalerie se retrase de pe 
întărituri şi veni, convergent, în galop, spre această singură poartă, călcând 
sub copite civilii, şi ieşi, trecând peste un morman de morţi, și muribunzi. 
Curând Antiohia fu părăsită de toate trupele, cu excepţia câtorva infanteriști 
din unităţile regulate, și a miliției orășenești. Miliţienii care supraviețuiseră 
prăbuşirii eşafodajului abandonară zidul de la Orocasias îndată ce-și dădură 
seama că flancurile lor nu mai sunt protejate de trupe. Se așezară în 
formaţie la picioarele dealului, hotărâți să apere străzile. Persanii escaladară 
zidurile şi pătrunseră fără nicio greutate. 

Miliţienii făcură apoi o scurtă demonstraţie de luptă de stradă, în tradiția 
acceptată a Hipodromului, cu pietre de pavaj, spade și ciomege. Albaștrii 
atacară cu strigătul lor de luptă: „Jos Verzii!” şi Verzii cu strigătul lor de 
luptă: „Jos Albaștrii!” și persanii fură nevoiţi să cedeze teren. Dar regele 
Khosrou, postat într-unul din turnurile cucerite, își dădu seama că are în față 
numai o armată alcătuită din gloată și trimise un escadron din „Nemuritorii” 
săi să şarjeze de-a lungul străzii. Miliția rupse rândurile şi începu un 
masacru în care pieri un număr imens de cetăţeni de ambele sexe. Antiohia 
fu prădată și Khosrou găsi în catedrală depozite extraordinare de aur și de 
argint, suficiente pentru a finanța de două ori toată campania. Drept 
represalii pentru luptele de stradă, ordonă ca tot orașul să fie incendiat, cu 
excepţia catedralei - zicea că nu are nicio ceartă cu patriarhul. Până și 
suburbiile fură distruse, chiar mai temeinic decât de cutremurul care 
avusese loc cu treisprezece ani mai înainte. Jumătate de milion de oameni 
fură lăsați fără cămin şi pradă foametei. Adună o sută de mii dintre cei mai 
tineri şi mai activi și-i consolă astfel; 

— Am să vă duc teferi, cu mine, în ţara mea, şi am să vă clădesc un oraș 
nou pe malul Eufratului, care este un râu mult mai frumos decât acest 
Orontes al vostru. Veţi avea băi și pieţe și o bibliotecă publică și un 
Hipodrom - tot ce vă puteţi dori! 


Apoi porni spre Seleucia, portul Antiohiei, şi se scăldă în mare, 
îndeplinind un legământ pe care-l făcuse către Zeul Soare; după care 
mărșălui în sus pe Orontes, spre Apamea, unde își mai spori tezaurul cu 
comori bisericești. Aici poporul îi deschise porţile, aşa că nu incendie orașul, 
şi chiar îngădui orășenilor să-şi păstreze bunul cel mai nepreţuit - o 
jumătate de metru de lemn tăiat din baza Adevăratei Cruci. Vârsta și 
putreziciunea făcuseră această relicvă fosforescentă, așa că lumina pe 
întuneric, ceea ce era socotit miraculos. Preoţii o ţineau într-o ladă de aur, 
bătută cu pietre. Khosrou luă însă lada. 

La Apamea dădu ordin să se țină o cursă de care, în cinstea lui. 

— Țineţi minte, zise el, trebuie să se dea precădere Verzilor, deoarece 
împăratul Justinian și împărăteasa lui, după cum mă informează miniștrii 
mei, au favorizat prea lungă vreme, în mod nedrept, pe Albaștri. 

În Persia, carele sunt folosite numai pentru parări şi procesiuni solemne; 
de aceea, Khosrou nu-și dădea seama că sportul acesta este o competiţie. 
Cele patru care fură eliberate din țarc, conducătorii se luptară pentru 
întâietate cu strigăte şi lovituri de bici și primul Albastru reuși curând să se 
aşeze pe culoarul interior: ţâșni cu cincizeci de paşi înaintea celui de al 
doilea Albastru, cei doi Verzi aflându-se mult în urma lor. Khosrou se înfurie 
peste măsură și, văzând pe carele Albastre o emblemă a împăratului, strigă: 

— Opriţi cursa, opriți pe Cezarul acela! A luat-o cu nerușşinare înaintea 
celor două care ale mele! 

Soldaţi persani dădură buzna în arenă formând o barieră din lănci. 
Conducătorii Albaştri traseră brusc de hăţuri, de teamă să nu li se spintece 
caii, şi carelor Verzi li se îngădui să ia conducerea și să câştige cursa. A fost 
cea mai falsificată cursă văzută vreodată pe un Hipodrom (şi v-aș putea 
povesti câte ceva despre unele aranjate de-a binelea). Asistenţa râse cu 
hohote; Khosrou se holbă la ei, nedându-și seama că râsul se îndreptă 
împotriva lui. „Opriţi Cezarul acela!” deveni pretutindeni o lozincă în lumea 
curselor. Khosrou avea din naștere o fire irascibilă şi sarcastică. Bunăoară, 
obişnuia să-și bată joc de nenorocirile abătute peste oamenii ale căror oraşe 
le distrusese, prefăcându-se că plânge și zicând: 

— Ah, bieţi creștini, loialitatea voastră greșit îndreptată spre smintitul și 
lacomul nostru văr de la Constantinopol v-a adus aici! 

Totuși, nu era un om în întregime rău sau înrăit. 

De la Apamea se întoarse acasă, dar nu pe drumul pe care venise, ci prin 
Edessa, Carrhae, Constantina și Daras. De la Edessa acceptă ca răscumpărare 
o sumă mică, de cinci mii - deși iniţial intenționase să o asalteze - pentru că 
magii care îl însoțeau îl sfătuiră să se abţină de la o asemenea încercare. Asta 
pentru că avangarda greşise de două ori drumul şi când, până la urmă, îl 


găsise, Khosrou începu dintr-odată să simtă mari dureri, pricinuite de un 
abces aflat sub un dinte din maxilarul său inferior. Poporul din Edessa nu 
era surprins că scăpase atât de ieftin. Locuitorii acestui oraș pretind că 
însuși Isus Hristos a trimis cândva o scrisoare unui cetățean al Edessei, care- 
l invitase să-i lase în voia lor pe smintiţii de galileeni și să vină să 
propovăduiască la Edessa. Se spune că Isus i-ar fi scris: „Nu pot veni din 
cauza profeţiilor din Scripturi, dar norocul îți va surâde câtă vreme vei trăi și 
am să apăr orașul vostru de atacurile persanilor, în vecii vecilor”. Socot că 
un asemenea răspuns nu este probabil să se fi dat în împrejurările de atunci: 
în zilele lui Isus nu exista o ameninţare persană. Totuși, oamenii din Edessa 
l-au înscris, cu litere de aur, pe poarta orașului; şi numai o singură dată nu 
şi-a îndeplinit funcţia de farmec proteguitor. 

În timp ce regele Khosrou se mai afla în preajma Edessei, sosi o ambasadă 
de la Justinian care aducea acceptarea condiţiilor propuse ca preț pentru 
reinstaurarea Păcii Veșnice - și anume plata anuală a patru sute de mii, în 
aur, afară de ceea ce fusese luat în cursul campaniei. Ca un gest de 
mărinimie, Khosrou se oferi acum să vândă la preţ redus pe toţi prizonierii 
luaţi la Antiohia, pe care îi căra cu el, cetăţenilor din Edessa - care sunt 
cunoscuţi ca oameni inimoși. Peste cele cinci mii, care reprezentau suma de 
răscumpărare, adunară încă cincizeci de mii, bătuţi pe muche. Suma fu 
adunată în argint şi în valori mici şi chiar sub formă de vite și oi - 
contribuţiile benevole ale ţăranilor. Chiar și prostituatele ţinură o adunare 
la care hotărâră ca toate bijuteriile deținute de membrele breslei să fie 
vărsate la fondul de răscumpărare. Din păcate, în această clipă sosi Boutzes 
şi anunţă că Edessa încălcase ordinul împăratului atunci când îi plătise lui 
Khosrou cele cinci mii. Interzise să i se mai plătească ceva și-l informă pe 
Khosrou că poporul din Edessa s-a răzgândit și nu va încheia târgul. Era 
furios pe Khosrou, deoarece suma de răscumpărare pentru fratele său 
Coutzes, prins cu treisprezece ani în urmă, fusese fixată la o cifră atât de 
mare, încât nu a putut fi plătită şi Coutzes murise în închisoare. Făcându-și 
singur dreptate, Boutzes păstră pentru el toți banii strânşi la Edessa, și 
Khosrou luă cu el prizonierii. 

Asta se petrecu devreme, în luna iulie. Khosrou primi acum știrea că 
Belizarie revenise la Constantinopol. Se întoarse de zor acasă, mulțumindu- 
se să stoarcă sume mici de la Constantina și alte orașe prin care trecu, 
chipurile pentru protejare. Refuză să ia bani la Carrhae, pe temeiul că nu era 
un oraș creştin, ci continua să fie credincios vechilor Zei. La Daras făcu o 
demonstraţie; apoi, după ce mai luă și de aici cinci mii, trecu îndărăt peste 
frontiera persană, mulțumit de ce înfăptuise. În ce-i priveşte pe prizonieri, le 
clădi într-adevăr noua Antiohie pe Eufrat și nu-i dezamăgi nicidecum: foarte 


mulţi renunţară la creștinism şi se întoarseră la cultul Vechilor Zei, în temple 
pe care le clădi Khosrou pentru ei. Symmachus, filosoful atenian, veni și el 
aici şi deschise o academie pentru studierea doctrinei numită neoplatonism 
- un soi de creştinism, necomplicat prin povestea lui Isus Hristos sau prin 
argumente cu privire la natura lui. Pe Hipodromul din Noua Antiohie, 
culoarea Verde se bucură de protecția particulară a regelui Khosrou și i se 
atribuită caii cei mai buni. 

Dar îndată ce Justinian auzi de întoarcerea lui Khosrou în Persia, rupse 
noul tratat. 

Aceasta fu deci istoria rușinoasă care ne întâmpină, în iulie, când sosirăm 
de la Ravena la Constantinopol: în decurs de numai trei luni, Khosrou îi 
aduse lui Justinian pagube care se însumau la nici nu pot spune câte 
milioane, dezvăluind totodată slăbiciunea sistemului său de apărare și 
lașitatea trupelor imperiale. Puţini ofiţeri de rang îi Însoţiră acasă pe 
Belizarie și pe stăpâna mea, și niciun fel de trupe, afară de Regimentul de 
casă care, datorită înrolărilor de goți, mauri şi vandali, sporise acum la șapte 
mii de oameni. Erau, fără excepţie, bărbaţi curajoşi, zdraveni: căci ori de câte 
ori un luptător vădea curaj deosebit, fie că aparţinea forţelor dușmane, fie 
celor aliate, Belizarie se grăbea să-l angajeze și să-l transforme într-un 
soldat de mâna întâi. În cursul apărării Romei, Regimentul de casă suportase 
de atâtea ori şocul atacurilor încât romanii obișnuiau să exclame cu 
admiraţie: „Imperiul lui Teodoric, subminat de Casa unui singur om!” 

Împreună cu noi mai sosi o suită întreagă de prizonieri, în frunte cu 
regele Wittig, regina Matasonta și copiii regelui Hildibald. De asemenea, 
aduserăm întreg tezaurul public de la Ravena. Acesta consta din aproximativ 
zece milioane, în bare și monezi de aur și de argint; însemnele străvechi ale 
Imperiului de Apus, mari cantităţi de obiecte de aur și argint, cuprinzând şi 
comorile capturate de Teodoric în decursul războaielor sale în Franţa; 
tezaurul bisericii ariene (Justinian ordonă să fie topit) şi stindardele romane 
capturate de mult în bătălia de la Adrianopol, împreună cu însăși diadema 
pe care o purtase împăratul Valens, în ziua dezastrului. 

Pe când ne aflam în drum, Belizarie zise despre stindarde și despre 
coroană: 

— Înfrângerea de la Adrianopol este, în sfârşit, răzbunată. Ah, de-ar fi 
apucat unchiul meu Modestus să mă vadă aducând acestea acasă, ce banchet 
clasic ar mai fi întins pentru noi! 

Stăpâna mea încuviinţă: 

— Da, şi ce discurs, mai mult decât clasic, ar fi ţinut! 

Cred că, în mintea lui, Belizarie opunea primirea pe care i-ar fi făcut-o 
unchiul său cu cea care, în cazul cel mai rău, îl putea aştepta din partea lui 


Justinian, din cauza atmosferei de bârfeală şi bănuială care stăruia la Curte. 
Nu pentru că Belizarie ar fi fost ambițios și ar fi râvnit la onoruri şi titluri: 
era pe deplin satisfăcut de conștiința unei misiuni bine îndeplinite. Dar 
având, din născare, o inimă caldă, lipsa de generozitate a altora îl îngheţa de- 
a binelea. Atât de dragul lui Justinian cât şi pentru el însuși, nădăjduia că 
acum, datorită întoarcerii sale, toate bănuielile vor fi spulberate și toți 
calomniatorii puși cu botul pe labe. 

Dacă am într-adevăr dreptate când interpretez gândurile lui Belizarie în 
felul acesta, atunci îl aștepta o mare dezamăgire. Cred că niciodată, de când 
este lumea, un general loial și victorios nu a fost primit la întoarcere atât de 
rece de împăratul său. Poporul de rând din oraş se întrecu cu firea, dând 
expresie sentimentelor de admiraţie față de Belizarie şi aclamându-l ca 
singurul apărător de nădejde în faţa persanilor. Dar Justinian era atât de 
gelos încât nu-i acordă triumful binemeritat; nici nu expuse în public prada 
luată de la goți. Aceasta fu debarcată în taină, în portul imperial și depozitată 
în Palatul de Porfiriu unde, în afară de membrii Senatului, nu i se îngădui 
nimănui să o vadă. Justinian nu voia defel să-i dea lui Belizarie bani; 
presupun că de teamă că îi va risipi în mulţime, ca pomană, și în felul acesta 
își va mai spori popularitatea. Dar Teodora insistă să i se dea cel puţin o 
jumătate de milion, pentru a acoperi cheltuielile casei sale, deoarece 
oamenii din Regimentul său nu primeau salarii sau raţii din fonduri publice 
decât atunci când se aflau în serviciu activ. În decursul războaielor, Belizarie 
dădea trupelor sale de casă nu numai plăţi suplimentare și raţii din propriul 
său buzunar, dar acoperea oamenilor pierderile în armament și echipament 
- ceea ce nu era deloc conform cu practica obișnuită; le atribuia, de 
asemenea, inele şi lanţuri de onoare, pentru orice fel de ispravă militară 
deosebită, și îi pensiona pe cei bolnavi și răniţi, care erau incapabili de a mai 
lupta. Mai mult decât atât, dacă venea la el un soldat bătrân și-i spunea, 
bunăoară: „Am pierdut un braț în prima ta campanie persană și am ajuns 
până la urmă să cerşesc”, îi dădea bani, deși omul nu fusese direct sub 
comanda lui. O asemenea generozitate avu, firește, darul de a spori gelozia 
lui Justinian, care era foarte zgârcit în a măsura ce se cuvine unui veteran 
nenorocit. 

Cetăţenii obișnuiau să spună despre Belizarie: „Este un soi de monstru. 
Nimeni nu l-a văzut vreodată beat; se îmbracă atât de simplu, pe cât îi 
îngăduie rangul; departe de a fi pofticios, nu a aruncat nici o singură privire 
jinduitoare asupra vreuneia sau alteia din femeile pe care le-a făcut 
prizoniere, deși nu există în lume frumuseți mai mari decât femeile vandale 
şi gote; şi nu este nici măcar un entuziast pe tărâm religios.” Însoţit de 
stăpâna mea și de o mare suită de cuirasieri, își părăsea zilnic casa de pe 


Strada Superioară și mergea pe jos tot drumul până în Piaţa lui August, ca 
să-şi vadă de treburile sale la Ministerul de Război și, mai târziu, ca să facă 
obligatoriul act de prezenţă la suveranii săi. Mulțimea privea zilnic cu uimire 
la statura lui înaltă și chipul sincer, grav, și la soldaţii care călcau cu pas egal 
în spatele său: persani cu pielea închisă și trăsături delicate, și vandali 
blonzi, cu păr galben, goți cu mădularele mari și părul castaniu, huni cu 
picioarele arcuite și ochii oblici, și mauri cu părul negru, creţ, nasuri coroiate 
şi buze groase. Oamenii obișnuiau să holbeze ochii la stăpâna mea şi să 
şoptească: „Și ea e un soi de monstru. A nimicit cu mâna ei nenumărați goți 
țintind cu catapulta; ea a fost cea care a despresurat Roma.” Fără să vreau, 
am auzit odată un preot spunând despre dânsa: „Bine a profetizat Solomon 
despre această târfă, în Cartea proverbelor: «Mulţi au fost răniţi de mâna ei, 
dar și mai mulţi oameni puternici au fost măcelăriți de ea. Casa ei este calea 
spre iad, coborând spre încăperile morţii».” 

Apoi, deși numai o imaginaţie deformată putea interpreta drept fățarnică 
modestia adevărată a lui Belizarie, Narses și loan de Capadocia îi ziseră lui 
Justinian: „Are în vedere o rebeliune. Uite cum caută să măgulească gloata și 
să-i capteze favorurile; cea mai neînsemnată dintre mișcările sale devine în 
stradă un soi de festival. Prin contrast, strălucirea Propriei tale Maiestăţi 
Glorioase este umbrită în faţa ochiului vulgar. Crede că acum ambele imperii 
îi sunt la îndemână: a venit aici, la Constantinopol, ca să se fudulească cu 
prizonierii săi și, la momentul potrivit, va încerca să smulgă diadema de pe 
fruntea sacră a Serenităţii-tale. Să i-o iei înainte.” 

Justinian, fricos din fire, tot amâna acţiunea zicând: „nu am încă nicio 
dovadă”. Îi era frică de Teodora: stăpâna mea Antonina continua să rămână 
prietena îndrăgită a împărătesei; afară de asta, dacă Khosrou pornea în anul 
următor o nouă invazie, Belizarie era singurul care putea opri atacul. 

În ce-l priveşte pe regele Wittig, el îi adusese omagiu lui Justinian și 
renunță chiar și la erorile sale ariene; așa că fu ridicat la rangul de patrician 
şi i se dădură mari proprietăţi în Galatia - echivalente celor ce i se dăduseră 
lui Geilimer. Dar căsătoria lui cu Matasonta fu desfăcută la cererea 
amândurora. Ca răsplată pentru serviciile pe care ea le adusese dând foc 
silozurilor, Matasontei i se îngădui să se căsătorească cu nepotul lui 
Justinian, Germanos, acelaşi care ajutase la înăbușirea răscoalei lui Stotzas. 
Ceilalţi prizonieri goți fură organizaţi în unităţi de cavalerie și trimişi să 
păzească frontiera de pe Dunăre. Atât, deci, despre goți. 

La Constantinopol văzurăm pentru întâia oară biserica Sfânta Sofia, 
terminată. Arhitectul ei a fost Antemiu din Tralles. Justinian îi spusese: 


— Nu cruța nicio cheltuială ca să faci din aceasta clădirea cea mai 
frumoasă și mai durabilă din lume, pentru ca numele lui Dumnezeu și al meu 
să fie glorificat. 

Antemiu fu la înălțimea însărcinării. Numele său binemerită cea mai mare 
glorie; căci Justinian n-a făcut nimic altceva, decât că i-a aprobat planurile. 
Dacă în acest context mai trebuie cinstite și alte nume, atunci să fie cele ale 
lui Isidorus de Milet, asistentul lui Antemiu, și al lui Belizarie, a cărui victorie 
asupra vandalilor asigurase atât tezaurul cu care se plăti construirea 
caledralei, cât și sclavii - forţa de muncă necesară. 

Catedrala depășește prin înălţime toate clădirile învecinate, deși acestea 
sunt semeţe. Ca să comparăm ceva mare cu ceva mai puțin mare - pare o 
imensă navă comercială, ancorată printre bacurile din Corn. Proporţiile îi 
sunt atât de frumos calculate totuşi, încât nu există nimic brutal sau 
respingător în dimensiunile ei. Dimpotrivă, are o nobleţe delicată dar 
serioasă, pe care o pot exprima numai zicând: „Dacă Belizarie ar fi fost 
arhitect la fel de bun pe cât a fost de bun soldat, biserici de felul acesteia ar fi 
clădit”. 

Sfânta Sofia are o lățime de peste două sute de picioare, o lungime de trei 
sute și o înălțime de o sută cincizeci. O încoronează o amplă cupolă și, dacă 
cineva se uită în sus, de dinăuntru, adică spre tavanul încrustat în întregime 
cu aur curat, i se pare că întreaga construcţie trebuie să se prăbuşească din 
clipă în clipă, deoarece nu există grinzi transversale sau stâlpi centrali care 
să o suporte: fiecare parte ţâșnește spre centru și în sus, către punctul 
central al cupolei. Cetăţenii spun vizitatorilor de la ţară: „La porunca 
împăratului, un demon a suspendat cu un lanţ de aur cupola de cer, până ce 
părţile celelalte fură înălțate, ca să o întâlnească”. Mulţi vizitatori iau această 
glumă drept adevăr. 

Există două porticuri, fiecare cu un acoperiş boltit, încrustat cu aur, unul 
pentru bărbații credincioși, altul pentru femeile credincioase. Cine ar putea 
descrie - precum ar merita - frumuseţea columnelor sculptate și a 
mozaicurilor cu care este împodobită clădirea? Seamănă cel mai mult cu o 
pajiște primăvăratică, scăldată în lumină de soare, cu pilaştrii mari, de piatră 
fină, ai absidelor laterale, ridicându-se asemenea unor copaci; în compoziţia 
zidurilor și a pardoselei a fost folosită marmură de multe culori - roşie, și 
verde, și purpurie pestriță, și de culoarea paielor, și galbenul untului, și alb 
curat, ici-colo cu un licăr albastru de lapis-lazuli. Cioplituri și sculpturi și 
încrustațţii superbe desăvârşesc fiecare amănunt şi numeroasele ferestre din 
ziduri şi cupolă inundă arhitravele cu lumină. Nu trebuie să fii creștin 
ortodox pentru a preţui această clădire și a adora înțelepciunea căreia îi este 
închinată; ea este deschisă la orice oră, și pot intra şi credincioşii săraci, câtă 


vreme nu au Încălcat legile și se poartă cuviincios. Un cerșetor poate intra și 
se poate închipui împărat, stând în mijlocul unei splendori atât de opulente; 
numai câteva unghere ale clădirii îi sunt închise - ca, de pildă, sanctuarul 
care este căptușit cu argint sclipitor în greutate de patruzeci de mii de livre, 
şi anumite capele particulare. În ce privește relicvele de sfinți şi de martiri, 
ele sunt depozitate aici cu prisosinţă şi câteva din uşile laterale sunt făcute 
din lemn care (se zice) a alcătuit cândva Arca lui Noe, 

Cred că în timpul unei vizite la Sfânta Sofia a fost cuprins Teodosie de 
convingerea că trăiește o viață complet lipsită de sens și că nu s-ar mai 
putea simţi bine decât dacă s-ar întoarce în mânăstirea lui. Nu pentru că 
acum ar fi devenit un creştin mai autentic decât fusese înainte vreme, dar 
pentru că la Efes viața lui fusese ordonată de reguli foarte severe și nu 
avusese prilejul de a se întreba cum să hotărască într-o anume situaţie. 
Teodosie nu era un om vicios; de fapt, acceptând restricţiile monahale 
asupra pasiunilor, îndura ceea ce majoritatea bărbaţilor ar fi găsit de 
neîndurat. De asemenea, îşi dăduse seama că este subiectul unor bârfeli 
necontenite, în legătură cu stăpâna mea Antonina, fiind socotit un băiat 
care-i satisface plăcerile ei trupeşti; iar stăpâna mea, pentru a înăbuși aceste 
bârfeli, i se adresa întotdeauna, când se aflau în public, cu o asprime 
umilitoare, deși în particular îi vorbea cu multă afecţiune. Teodosie era 
plictisit şi de războaie și nu putea înfrunta perspectiva unei alte campanii - 
îndeosebi în Răsărit, unde urma probabil să fie trimis Belizarie în curând: 
arşiţa mare îl făcea întotdeauna să se simtă bolnav și incapabil de a gândi. 
De aceea împachetă într-o noapte câteva din bunurile sale, se îmbarcă pe o 
corabie comercială rapidă și plecă la Efes; lăsă în urmă o scurtă notiţă prin 
care își cerea iertare și-și lua rămas bun. 

Stăpâna mea fu atât de nenorocită de dispariţia lui încât nu se atinse de 
mâncare și nu-şi mai văzu de treburi, și până la urmă căzu la pat. Avea acum 
patruzeci de ani, iar grijile campaniei din Italia împrumutaseră privirii ei o 
nuanţă de neliniște și rătăcire, de care nici cosmeticurile și nici masajele nu 
o puteau scăpa. De asemenea, începuse de curând și schimbarea sângelui, 
aşa că era mereu nervoasă, iritabilă; căzu într-o melancolie din care 
Belizarie, cu toată dragostea și răbdarea lui, nu izbuti să o smulgă. Se pare că 
Antonina considera plecarea lui Teodosie ca un semn că marea ei frumuseţe 
(pe care el obișnuia să o sărbătorească, într-o manieră de curtean, prin 
cântecele pe care le compunea) o părăsise, odată cu hazul și farmecul ei, 
îndeobște recunoscute. Consider că Belizarie dădu în această împrejurare 
dovadă de adevărată mărinimie. Când ea îi mărturisi că numai prezenţa lui 
Teodosie ar putea să o mai reînvie, se duse direct la Justinian și formulă o 
cerere umilă, pentru ca Teodosie să fie adus înapoi. 


Justinian consimțţi să-i scrie abatelui de la Efes, cerându-i să-l elibereze pe 
Teodosie de legămintele sale și să-l trimită îndărăt; dar Teodosie invocă 
dreptul său de a deveni călugăr, drept pe care nicio autoritate lumească, nici 
măcar cea a împăratului, nu i-l putea contesta. 

Când, în primăvară, regele Khosrou își reluă operaţiunile militare și 
Belizarie fu trimis în grabă mare la frontieră, ca să i se opună, stăpâna mea 
rămase în urmă, în oraş, spunând că într-o dispoziţie atât de depresivă nu ar 
putea fi decât o piedică pentru el. 


CAPITOLUL XIX 
VICTORIE LA CARCHEMISH 


Povestea mea ajunge acum la o perioadă a cărei relatare nu-mi face nicio 
plăcere, deoarece a adus mare suferință stăpânei mele Antonina şi mai mare 
suferinţă lui Belizarie, soţul ei; asta în ciuda unei victorii remarcabile pe care 
el a câștigat-o asupra persanilor. Dar răul trebuie povestit ca și binele. 

Precum am mai spus, stăpâna mea a rămas la Constantinopol, în vreme ce 
Belizarie fu trimis împotriva regelui Khosrou, în primăvara târzie din anul 
Domnului 541. Cât îi îngăduiseră îndatoririle sale la Curte își petrecuse 
vremea instruind recruţii goți ai Regimentului de casă în folosirea arcului şi 
a bine încercatului său sistem tactic de cavalerie. Dar în Răsărit îl aștepta un 
material uman, de combatanți, de cu totul altă factură. Când sosi la Daras - 
un loc, scrise el Antoninei, îndulcit de amintirea vizitei pe care ea i-o făcuse - 
găsi forţele într-o stare jalnică în ce privește disciplina şi instrucţia; iar cât 
privește curajul trupelor, ele tremurau chiar și la auzul numelui de persan. 
Cei șapte mii de oameni ai săi erau singurii pe care putea conta în 
perspectiva unor lupte serioase. Multe regimente regulate, cu efectivul 
complet după controalele armatei, şi primind soldă și raţie întreagă, aveau 
lipsuri de mai multe sute de oameni, și dintre așa-zișii ostaşi instruiți, 
jumătate erau muncitori neînarmaţi, folosiţi la îmbunătăţirea fortificațiilor 
de la Daras și din alte oraşe - conform planului întocmit de Belizarie însuși, 
cu doisprezece ani mai înainte; abia de curând se descoperise cât de 
necesară este realizarea acestuia. 

Regele Khosrou se deosebea de ceilalți monarhi răsăriteni cu ambiţii 
militare, care aveau obiceiul de a întreprinde personal misiunile uşoare, 
conferind pe cele riscante locotenenţilor, prin aceea că, dimpotrivă, își 
alegea partea cea mai dificilă. La chemarea băștinașilor din Colchida, care 
fuseseră storşi în mod rușşinos de perceptorii lui Justinian (deși ţara lor era 
numai un protectorat, nu o posesiune romană), o invadă pe un drum ce duce 
de-a lungul dealurilor de la poalele Caucazului și pe care nicio armată 
persană nu-l mai străbătuse, fiind considerat, dintotdeauna, ca 
impracticabil. Trimisese înainte o mare unitate de pionieri ca să-i taie din 
pădurea virgină și peste prăpăstii un drum destul de lat și de solid pentru a 
putea fi folosit până şi de elefanţi. Planurile sale nu stârniră bănuieli, 
deoarece răspândise zvonul că expediţia va fi îndreptată împotriva unui trib 
de huni care întreprindea raiduri în Iberia persană. Pe scurt: pătrunse până 
la coasta Colchidei, captură principala fortăreață romană, la Petra, îl ucise pe 
guvernatorul roman, fu aclamat de colchidieni ca eliberator și luă ţara în 
stăpânire. 


Belizarie auzi despre pornirea acestei expediţii de la spionii săi de 
dincolo de graniţa Mesopotamiei, deși despre rezultatul ei nu putea obține 
deocamdată niciun fel de ştiri. Ajunse la concluzia că singura speranță 
pentru Colchida rămânea atragerea grabnică a lui Khosrou îndărăt, printr-o 
contralovitură. Concentră din diverse orașe-garnizoană toate trupele la 
îndemână și le vorbi generalilor foarte deschis, reproşându-le neglijarea 
forțelor de sub comanda lor. Ameninţă că dacă în decurs de două luni, 
efectivele nu vor fi în mod potrivit completate, înarmate și echipate, va avea 
grijă ca toţi să fie degradați. De asemenea, preciză că, în calitate de 
generalissim, cere din partea lor supunere necondiționată. 

— Totuși, zise el, am stat vreme de zece ani în Imperiul de Apus și nimeni 
nu poate să se aștepte să apreciez just, în toate amănuntele ei, situaţia 
strategică prezentă. Voi fi fericit ca fiecare dintre voi să-și dea părerea 
sinceră în privinţa posibilităţilor de a întreprinde neîntârziat o incursiune 
de cavalerie dincolo de graniță. Marele Rege este departe. Deși este 
neîndoielnic că și-a lăsat fortărețele de graniţă bine păzite, avem poate un 
prilej excelent pentru a răzbuna prădarea Antiohiei și pentru a reface 
calităţile ofensive ale oamenilor noştri. Împăratul m-a trimis aici cu ordinul 
expres de a susține onoarea armatei romane. 

Boutzes, dornic să redobândească prețuirea lui Belizarie, căzu de acord că 
raidul ar fi o acțiune excelentă; la fel și Petru, Guvernatorul Darasului, care 
avea motive asemănătoare. Dar comandanții - egali în rang - ai trupelor 
trace din Liban - aceiași doi care trădaseră Antiohia fugind cu oamenii lor 
prin poarta Daphne - făcură greutăţi. Dacă-l urmau pe Belizarie, ziceau ei, 
nimic nu-l va opri pe regele sarazinilor să întreprindă, în absenţa lor, un raid 
împotriva Siriei şi Palestinei. 

Belizarie răspunse: 

— Precum vă spun, am fost vreme de zece ani plecat din Răsărit, dar nu 
am uitat chiar atâtea câte ați putea presupune. Acești sarazini sunt pe 
punctul de a începe sărbătoarea Ramadanului, în timpul căruia, din respect 
față de Zeul Soare, postesc în timpul zilei şi se abţin de la orice fel de luptă, 
două luni încheiate. 

Argumentul îi reduse la tăcere. 

Câteva zile mai târziu, Belizarie conduse peste graniţa persană armata sa 
de campanie, care număra cincisprezece mii de oameni și făcu tabără la 
aproximativ opt mile de Nisibis. ÎI mai însoţiră și cinci mii de arabi, sub 
acelaşi rege Harith ibn Gabala din Bostra, care dezertase de lângă el cu zece 
ani în urmă, în timpul Bătăliei Inutile, dar care fusese iertat cu mărinimie de 
Justinian, deşi se purtase perfid. Persanii se învățaseră să disprețuiască într- 
atât armatele noastre, încât era de presupus că vor renunţa la protecţia 


întăriturilor lor puternice și vor ieși împotriva lui Belizarie. El spera să-i 
înfrângă şi - tăindu-le principala cale de retragere și îngăduind numai unui 
escadron sau două să scape îndărăt spre Nisibis - să ocupe orașul; 
intenţiona să trimită o parte a oamenilor săi, îmbrăcaţi în armură persană, 
să se amestece printre acești fugari și să țină porţile deschise pentru el. Dar 
Petru se opuse acestui plan, afirmând că persanii trebuie intimidaţi printr-o 
mai mare apropiere. Insistă să-și aşeze tabăra la o milă şi jumătate de oraș. 

Belizarie trimise lui Petru un mesaj, spunând că curajul său este lăudabil, 
dar dacă porneşte bătălia și îi biruie pe persani acolo unde se află tabăra lui, 
inamicul nu va avea decât o scurtă porţiune de parcurs pentru a se retrage 
în siguranţă; și că, menținându-și tabăra în acea poziţie, Petru acționează 
direct împotriva ordinelor. 

Petru răspunse: „Am slujit cu tine, cu câţiva ani în urmă, pe Eufrat, unde, 
deși persanii se aflau la sute de mile depărtare de orice fortăreață, ai ezitat 
să-i ataci. Mă mândresc că nu mi-e teamă de persani. În ce priveşte 
supunerea, sunt informat că de curând, la Ravena, ai încălcat chiar și 
ordinele împăratului. Totuşi, nu ai avut nimic de suferit.” 

Belizarie scrise din nou: „Împrejurările modifică aspectul lucrurilor. 
Totuși, nu-mi propun să mă cert cu tine. Dacă, în ciuda ordinelor mele, îți 
mențţii provocarea, te implor, fii cel puţin atent ca să nu fi atacat prin 
surprindere, îndeosebi în timpul orei de prânz.” 

Vremea fiind extrem de călduroasă la amiază, oamenii lui Petru își 
scoaseră armurile și-şi stivuiră armele, și un număr dintre ei se duse, în 
grupuri de câte doi-trei, să fure pepeni din grădinile de zarzavat şi fructe, 
aşezate la câteva sute de metri de zidurile orașului. Cavaleria persană făcu o 
ieșire bruscă, pe trei porţi simultan, şi îi izgoni pe hoţii de pepeni până la 
palisada taberei lor. Străjile taberei puseră în grabă mare mâna pe arme și 
alergară în ajutorul camarazilor lor, dar fură respinşi şi se retraseră în 
dezordine. Petru fu repede forțat să-și abandoneze tabăra, pierzând nu 
numai cincizeci de oameni, dar și stindardul regimentului. 

Noroc că pândarii lui Belizarie văzură un nor de praf din direcţia Nisibis 
şi raportară imediat. În tabăra lui Belizarie era în permanenţă în vigoare 
ordinul că prânzul trebuie servit pe schimburi, astfel ca numai o treime din 
oameni să se afle în repaos odată; încât, numai la un minut după ce gornistul 
sună alarma, cuirasierii de casă erau în galop, în drum spre Nisibis, venind 
în ajutorul lui Petru. Belizarie era în fruntea lor, cu recruţii săi goți încălecați 
pe cai grei și Îi găsi pe persani ocupați cu strângerea rândurilor, după o 
prădare pripită a taberei. Separându-se în două coloane, pentru un dublu 
atac de flanc, cuirasierii s-au îndreptat în galop asupra dușmanului, trăgând 
din şa şi şarjând cu lăncile lor lungi. Săgeţile dușmane nu-i opriră, deoarece, 


precum am mai explicat, arcurile persane sunt prea ușoare pentru a fi 
folosite împotriva unei cavalerii în armură grea. Goţii avură satisfacția de a 
frânge la primul asalt linia persanilor şi de a-i mâna îndărăt, în dezordine, 
spre Nisibis. Regimentul lui Petru fu salvat - dar cu preţul planurilor lui 
Belizarie; căci persanii, care pierdură în această ciocnire o sută cincizeci de 
oameni, îşi dădură seama că Belizarie era din nou pe graniţă și nu-i scăzuse 
nimic din vigoarea de odinioară. Nu îndrăzniră să mai iasă de după zidurile 
oraşului împotriva lui; dar puseră la vedere stindardul regimentului lui 
Petru, pe unul din turnuri, încununându-l în batjocură cu cârnaţi negri. 

Nemaiavând nicio speranță de a lua orașul Nisibis prin surprindere, 
Belizarie se hotărî să înainteze dincolo de el, ştiind că nicio forță de asediu 
obișnuită nu îl putea cuceri în mai puţin de douăsprezece luni. Următoarea 
fortăreață, spre răsărit, era Sisauranum, la distanță cam de treizeci și cinci 
de mile; garnizoana de aici, inclusiv miliția locală, număra patru mii de 
oameni. Belizarie își putea permite să lase în urmă Nisibis, cu garnizoana sa 
de şase mii, dar nu putea lăsa şi Sisauranum şi Nisibis. În consecinţă, se 
hotări să asedieze Sisauranum cu forţele sale principale, să lase la Nisibis o 
forță mică, cu misiunea de a ţintui locului garnizoana și, între timp, să-l 
trimită pe regele Harith, cu arabii săi, într-o incursiune dincolo de râul 
Tigru, în provincia Asiriei. 

Această parte a Asiriei fusese ferită vreme de secole de incursiuni 
romane. Locuitorii ei trăiau într-o desăvârșită siguranţă şi erau deosebit de 
bogaţi. Cu regele Khosrou plecat în Colchida și forţele de frontieră ale 
persanilor țintuite la Nisibis și Sisauranum, oamenii regelui Harith găsiră o 
pradă atât de uşoară, cum nu aflaseră niciodată, de când se știau. Regele 
Harith considera că ar fi mare păcat să împartă toată această bogăţie cu 
armatele romane din spatele său - precum fusese înțelegerea - de aceea se 
hotărî să se întoarcă pe o altă cale la curtea lui din Bostra. Împreună cu el 
venise un escadron al Regimentului de casă, sub Traian, și un altul, de traci, 
în frunte cu loan Epicureanul, ca să întărească forţele arabilor, în cazul în 
care ar da peste rezistență serioasă. Dar Harith îi înşelă pe Traian şi pe loan, 
învăţându-și iscoadele să raporteze că o mare armată persană tăiase dinspre 
nord calea din spatele expediției și că stătea la pândă, așteptând întoarcerea 
lor la podul de pe Tigru, pe care veniseră încoace. Îi anunţă că el se întoarce 
imediat acasă. loan Epicureanul, împovărat cu pradă, evită să înfrunte de 
unul singur o armată întreagă și se hotări să urmeze exemplul lui Harith. 
Traian, fiindu-i inferior în rang, fu nevoit să-l însoțească. În consecinţă, 
întreaga expediţie mărșălui spre sud, de-a lungul Tigrului, până ce ajunse la 
podul de la Ninive, unde trecu râul; loan Epicureanul și Traian se întoarseră 
apoi pe teritoriul roman, tăind prin deşert, pe drumul Syngarei și pe cursul 


inferior al râului Aborrhas. Regele Harith ajunse nevătămat la Bostra, cu 
pradă cu tot, după un marș și mai lung. (Justinian îl mai iertă şi de astă dată 
pe acest arab perfid și, câţiva ani mai târziu, când el izbuti să distrugă o 
armată a regelui sarazinilor, îl ridică la rang de patrician și-l primi cu 
onoruri la Constantinopol.) 

Între timp, Belizarie aştepta un cuvânt de la regele Harith - sau, de nu, de 
la Traian - ca să știe ce au realizat și ce forțe persane sunt staționate în 
Asiria. Neprimind niciun fel de mesaj, începu să fie îngrijorat. Dar reuşi să 
ocupe Sisauranum; fiind aglomerat cu ţărani refugiaţi, orașul se supuse 
după un asediu de șase săptămâni. Contrar oraşelor de frontieră, cum sunt 
Daras sau Nisibis, Sisauranum nu avea depozite permanente de hrană, ca o 
măsură de siguranță împotriva unui eventual asediu, iar apariţia 
neașteptată a lui Belizarie nu îngăduise strângerea unor stocuri de grâne din 
regiunile învecinate. Condiţiile lui Belizarie fură generoase: iertare completă 
pentru cetățeni - care erau creştini de origină romană, acesta fiind unul din 
oraşele cedate Persiei cu un secol şi jumătate mai înainte, prin tratatul 
rușinos al lui Jovian? - iar pentru cei opt sute de cavaleriști persani ai 
garnizoanei, alegerea între a deveni sclavi obișnuiți sau înrolarea lor în 
armata împăratului Justinian. Aleseră să servească sub Justinian și fură mai 
târziu transferați în Italia, pentru a lupta împotriva goților - precum goții, 
înrolați în Regimentul de casă, fuseseră transferați în Mesopotamia, ca să 
lupte împotriva persanilor. Fortificațiile de la Sisauranum fură rase de pe 
fața pământului. 

Și tot nu soseau știri de la regele Harith; Belizarie se temea că toată 
expediţia căzuse într-o ambuscadă și fusese nimicită. Convocă un consiliu de 
război şi depuse presiuni în favoarea înaintării peste Tigru - poate că Harith 
încă se mai menținea într-unul sau altul din orașele cucerite, așteptând 
ajutor. Dar niciunul dintre generali nu-i sprijini proiectul. Cei din Liban 
insistară asupra întoarcerii, acum când Ramadanul sarazinilor trecuse; iar 
ceilalți subliniară că trupele sufereau cumplit de pe urma arșiţei, încât o 
treime era scoasă din luptă. Începură să vocifereze în dezordine, refrenul 
fiind: „Condu-ne îndărăt. Nu vom trece Tigrul. Refuzăm să mergem mai 
departe. Condu-ne îndărăt.” 

Astfel, datorita provocării lui Petru, trădării regelui Harith, credulităţii lui 
loan Epicureanul, laşităţii celorlalți generali, Belizarie fu lipsit de ceea ce ar 
fi putut fi cea mai mare victorie a sa. Căci, atunci când regele Khosrou află, în 
Colchida, de raidul arab asupra Asiriei și de cucerirea orașului Sisauranum 
de către Belizarie, veni în grabă îndărăt, pe drumul ce trece la apus de lacul 


16 Împărat roman carea domnit între anii 363-364 e.n. 


Van şi de-a lungul râului Tigru. Datorită epidemiei de holeră, pierduse 
aproape jumătate din armata lui. Acum pierdu și jumătate din ceea ce îi 
rămăsese, din pricina prăbușirii sistemului său de aprovizionare - știrile 
înspăimântătoare despre epidemia de holeră determinară coloanele de 
căruțe care aduceau proviziile să se întoarcă în Iberia. Vreme mai 
îndelungată fu reținut de o lunecare de pământ care nimicise o porţiune a 
noului său drum, într-unul din punctele cele mai dificile ale călătoriei, așa că 
fu silit să-l taie încă o dată ca să poată trece. Dacă Belizarie ar fi fost în stare 
să treacă Tigrul, l-ar fi interceptat pe Khosrou și întrucât persanii erau într-o 
stare jalnică, de flămânzire și debandadă, este neîndoielnic că ar fi adăugat 
darurilor pe care le făcuse lui Justinian și un al treilea rege prizonier. 

Dar nu a fost să fie: Belizarie nu reuși să-i convingă pe generalii săi să 
mărșăluiască. Își aşeză bolnavii în căruţe şi, trecând pe lângă Nisibis, se 
întoarse la Daras. 

La Constantinopol se petreceau între timp lucruri stranii. Ca să o iau de la 
început, în oraş apăru un fiu nelegitim al Teodorei, născut în Egipt, în cursul 
acelui an nefericit care urmase plecării ei din casa clubului, la Pentapolis. 
Tatăl era o persoană fără importanţă - un negustor arab, mort de curând; 
luase băiatul (pe care îl botezase loan) din mâinile ei. Teodora îi spusese lui 
Justinian că nu avusese niciodată copil; şi când el îi conferise rang de 
patriciană, ea semnase un document, afirmând aceasta în mod solemn. loan 
de Capadocia o avusese pe Teodora la mână, fiindu-i cunoscută existenţa 
acestui copil: agenţii săi din Egipt îi raportaseră povestea, dar fără 
amănuntele necesare prin care ar fi putut-o confirma. Teodora nu putea fi 
sigură dacă loan este sau nu în posesia vreunei dovezi care să aibă oarecare 
pondere în faţa lui Justinian; ea însăși nu fusese niciodată în stare să 
descopere unde anume se află fiul ei. Până la urmă, tânărul - loan Bastardul 
- află de la tatăl său muribund secretul obârșiei sale și sosi la 
Constantinopol, venind din Aden, pe Marea Roşie, unde locuiseră. Intră în 
legătură cu Teodora prin intermediul stăpânei mele Antonina; ştia că primul 
soţ al Antoninei fusese asociat de afaceri al tatălui său. Dar dacă se aștepta 
să fie primit cu lacrimi şi sărutări materne și să i se dea o situație 
proeminentă la Curte, se înșela amarnic. Teodora nu-și pierdu vremea: îl 
declară nebun și-l închise într-un ospiciu, unde muri curând după aceea. Nu- 
l iubise pe tată - de ce l-ar fi iubit pe fiu? Afară de asta, era un ins lacom, 
găunos și neștiutor de carte. 

Teodora îi spuse stăpânei mele, cu un suspin de ușurare: 

— Scumpa mea, acum, în sfârșit, putem să-i plătim poliţa lui loan de 
Capadocia: nu mai am de ce mă teme de el. 


Dar Teodora știa bine că până când Teodosie nu va fi adus îndărăt, de la 
Efes, stăpâna mea nu va fi dispusă să o ajute la înfăptuirea răzbunării 
râvnite. Așa că, deşi stăpâna mea era convinsă că Teodosie nu va fi niciodată 
ispitit să-și părăsească lăcașul de retragere, Teodora îi dădu de știre 
episcopului de Efes, unul dintre monofiziţii numiţi de ea, că trebuie să pună 
la cale neîntârziat trimiterea la Constantinopol a călugărului Teodosie. 
Episcopul ordonă starețului mânăstirii - care avea reguli uşoare de viață 
monahică - să-i impună lui Teodosie penitenţe și restricții atât de severe, 
încât să ajungă să ceară de bună voie dezlegarea de legămintele sale. 

Speranţele stăpânei mele mai reînviară la auzul acestor ştiri, și ea începu 
să mediteze asupra posibilităţilor de a-i întinde o capcană și de a-l ruina pe 
loan de Capadocia. Primul ei pas fu să se apropie de unica fiică a lui loan, 
Eufemia, o fată deşteaptă, la care el ţinea foarte mult. Teodora îi alesese un 
soț cu care fata nu dorea să se căsătorească. Exploatând încrâncenarea ei 
împotriva Teodorei, stăpâna mea îi câștigă treptat simpatia. Într-o seară, 
Eufemia o întrebă: 

— llustră Doamnă Antonina, scumpă prietenă, de ce pari atât de tristă în 
zilele acestea? Abia de mai zâmbeşti. Să fie oare îngrijorarea pentru viteazul 
tău soț, care e plecat în război? 

Stăpâna mea care, fără îndoială, nu intenţiona să-i mărturisească 
Eufemiei cât de mult îi lipsește Teodosie, răspunse scurt: 

— Nu sunt deloc îngrijorată pentru viaţa soțului meu pe câmpul de luptă. 
Apoi, grație unei inspirații de moment, continuă: Ceea ce mă 
deznădăjduiește este că împăratul, fără să aibă niciun temei, este atât de 
bănuitor cu privire la loialitatea lui. Când se află aici, la Constantinopol, mă 
tem mult mai mult pentru viața lui. 

Eufemia exclamă: 

— Bănuitor cu privire la loialitatea lui Belizarie? Cum, doar nimeni, în tot 
imperiul, nu îi este atât de devotat, nu-i așa? 

Stăpâna mea se ridică, închise cu grijă toate ușile și apoi şopti: 

— De multă vreme doream să mă încredinţez cuiva, scumpă copilă, căci 
inima mea este încărcată, mai-mai să plesnească, de indignare față de 
tratamentul ingrat de care a avut parte nobilul meu Belizarie. A sporit 
posesiunile împăratului cu zeci de mii de mile pătrate și tezaurul său cu zeci 
de milioane în aur și i-a adus prizonieri doi regi puternici - ca să nu mai 
pomenesc de înăbușirea „Răzmeriţei Victoriei”, când împăratul îşi pierduse 
aproape tronul. Dar acest mizerabil de Justinian este gelos și-l tratează ca pe 
un câine sau ca pe un criminal. Înainte de a pleca, Belizarie mi-a spus: „Decât 
Justinian, mai bine orice alt împărat! Mă simt absolvit de legămintele mele 
de loialitate pentru că de atâta vreme se poartă cumplit de urât cu mine.” 


Eufemia răspunse: 

— Tu şi cu Belizarie nu trebuie să vă acuzaţi decât pe voi înşivă, scumpă 
prietenă; căci puterea o aveţi, dar șovăiţi să o folosiți. 

Stăpâna mea răspunse, fără să ezite: 

— Dar, copilo, nu putem întreprinde o revoluţie militară decât în cazul în 
care avem sprijinul unor miniştri puternici, de la Curte. Bunăoară Ilustrul 
tău tată nu se înțelege deloc cu noi. Dacă l-am avea pe e/ de partea noastră... 
Și pentru că veni vorba: el este omul potrivit să devină împărat în locul lui 
Justinian. Soţul meu nu are asemenea ambiţii, precum știi prea bine, pe el nu 
îl interesează decât milităria. 

Râvna Eufemiei de a scăpa de căsătoria nedorită o făcu deosebit de 
elocventă, când îi înfăţişă tatălui ei situaţia. Dar avu o sarcină uşoară, 
deoarece loan de Capadocia nutrea în secret convingerea că odată și odată 
va purta diadema. Un astrolog bătrân de pe Hipodrom, poate acelaşi care 
făcuse profeții atât de adevărate Teodorei și stăpânei mele, îi spusese, cu 
mulți, ani mai înainte: „Fiul meu, într-o zi vei fi îmbrăcat de către soldaţii de 
la palat cu roba lui August și va fi o zi de mare bucurie la Curte”. loan fu, în 
consecinţă, peste măsură de încântat când Eufemia îi relată convorbirea. |i 
spuse Eufemiei să o asigure pe stăpâna mea Antonina că putea să conteze pe 
el în toate acțiunile care ar contribui la prăbuşirea lui Justinian. Stăpâna mea 
o îmbrăţișă pe Eufemia și jură pe Sfântul Duh că tatăl ei poate avea 
încredere în Belizarie şi în ea însăși, cu aceeași hotărâre pe care o vădise. 

Înainte ca acest complot să se dezvolte, spre inexprimabila bucurie a 
stăpânei mele Antonina, Teodosie se întoarse de la Efes, plictisit de rigorile 
de penitență pe care stareţul i le impusese. Nu mai era călugăr și curând îşi 
reluă vechiul său fel de viață - veșminte scumpe, parfumuri, cântece de 
chitară, ironii la modă, glume vioaie din te-miri-ce. Cum s-ar explica această 
schimbare de dispoziţie - tot atât de neînțeles cum fusese și cufundarea lui 
neașteptată în viaţa religioasă? Ei bine, există asemenea caractere, îndeosebi 
printre traci; contradicţiile de care dau dovadă aceștia mi-ar răpi foarte mult 
timp ca să le discut - încântarea lor de a deveni subiect de discuţie fiind 
poate însăși cheia misterului. Așa că e mai bine să nu mai vorbim despre 
motivele lui Teodosie, rezumându-ne la o relatare a cuvintelor şi a faptelor 
sale. 

Se întâmplă că în vremea aceea, Fotius, fiul stăpânei mele, să fie absent 
din oraș, deși de la plecarea lui Belizarie stătuse mereu cu noi. Contractase 
datorii enorme, din pricina unor speculații comerciale neizbutite, 
întreprinse la Antiohia înainte de distrugerea orașului, și a unor pariuri 
pierdute la curse şi la luptele de urşi. Dacă până în scurt timp nu făcea față 
obligațiunilor sale, urma să decadă din Ordinul patricienilor, ca falit; dar era 


sigur că mama lui îi va veni în ajutor, ca să evite un scandal de familie. Poate 
că Antonina ar fi procedat chiar în felul acesta, dacă Teodosie nu i-ar fi 
istorisit o poveste care o mânie peste măsură. Îi spuse că fugise la Efes 
deoarece Fotius îl ameninţase că îi va ucide, atât pe el cât și pe dânsa, dacă 
nu părăsește imediat orașul: de asta se codise atâta vreme să se întoarcă. 

Urmă o mare agitaţie. Stăpâna mea refuză, fireşte, să plătească datoriile 
lui Fotius; și pentru că, aflând de toată povestea, ceruse apărare 
poliţienească atât pentru ea cât și pentru Teodosie şi în consecinţă întreaga 
afacere devenise publică, îi trimise lui Belizarie o relatare amănunţită. De 
asemenea, îl ameninţă pe Fotius, din partea Teodorei, cu pedepse severe. 

Fotius trecu în grabă Bosforul și se îndreptă în direcţia frontierei persane, 
ca să se refugieze sub protecţia lui Belizarie. Nu știu exact ce anume i-a spus 
lui Belizarie, dar esenţa era că Teodosie, când plecase pentru a doua oară la 
Efes, o făcuse cu intenţia de a se întoarce la stăpâna mea, la Constantinopol, 
îndată ce Belizarie nu-i va mai sta în cale; și că așa se întâmplase într-adevăr, 
iar cei doi trăiau acum împreună, în păcat fățiș. Mai departe, se plânse că 
stăpâna mea îi furase o sumă mare de bani, pe care a încredinţat-o 
amantului ei; şi că, în afară de faptul că-l adusese la marginea falimentului, îl 
persecuta pe toate căile cu putinţă, deoarece știa prea multe despre dânsa. 

Belizarie auzi povestea îngrozitoare a lui Fotius chiar în ziua în care își 
ținea consiliul de război la Sisauranum. A crede că această poveste i-a 
influenţat cugetul când a luat hotărârea de a se retrage de pe teritoriul 
persan, ar putea să pară o presupunere firească, de n-ar fi fost dintotdeauna 
atât de evident că el își așeza îndatoririle ostășești deasupra considerentelor 
personale. Cel puţin colaboratorii săi militari ar fi trebuit să-și dea seama de 
această trăsătură a lui. Totuşi, ideea fu vânturată, fiind pusă în circulaţie 
chiar de generalii care fuseseră cei mai înspăimântați de perspectiva trecerii 
Tigrului. 

După consiliul de război, Belizarie stătu în continuare de vorbă cu Fotius, 
care jură pe Sfântul Duh - cel mai teribil jurământ pe care îl poate face un 
creştin, şi care, dacă este încălcat, osândește sufletul, se spune, la chinuri 
veşnice în iad - jură că spusese adevărul. Ca să-și întărească dovezile, 
adusese cu el, ca martori, doi colegi de-ai mei, servitori, și pe un senator, 
care se întâmplă să fie unul dintre creditorii săi principali şi care era el 
însuşi aproape falit. Aceştia, laolaltă cu Fotius, reuşiră să-l convingă. Poate 
că dezamăgirile campaniei şi starea șubredă a sănătăţii sale - se afla după o 
lună de dizenterie - jucaseră și ele un rol în tulburarea puterii lui de 
judecată, de obicei atât de limpede. Mai departe, trebuie să spun întru 
apărarea lui Belizarie că raporturile stăpânei mele cu Teodosie stârneau cu 
certitudine o impresie foarte misterioasă. Nici chiar eu, precum am 


mărturisit mai devreme în această lucrare, nu mi-am putut da seama 
niciodată pe deplin ce natură aveau aceste relații. În orice caz, Belizarie căzu 
victimă unei crize de furie din gelozie; toți ofițerii săi rămaseră uluiţi de felul 
cum i se schimbă firea. Pentru prima oară în viaţă, uită şi el să mai fie 
răbdător şi binevoitor cu oamenii săi, purtându-se cu ei ca orice alt general, 
cu deosebirea că până şi în furie se abținea de la blesteme. Starea lui nu se 
îmbunătăţi nici în urma unei scrisori a stăpânei mele, în care ea îi scria că 
Fotius a fugit din Constantinopol cu gura plină de calomnii și că ea însăși îl 
urmează în grabă mare, ca să i-o umple cu noroi. Îl informă că Teodosie, de 
frică să nu fie asasinat în absenţa ei de prietenii lui Fotius, se întoarce 
provizoriu la Efes. 

Totuși, chestiunea cu loan de Capadocia trebuia reglementată înainte de 
plecare; altminteri, complotul putea să se întoarcă împotriva ei. Aşa că mă 
trimise la loan de Capadocia, ca să-i spun că pornește imediat spre Daras, cu 
scopul de a-l convinge pe Belizarie că este momentul potrivit pentru a 
întreprinde fără greș o manevră în vederea răsturnării şi înlocuirii lui 
Justinian. Am aranjat ca loan de Capadocia să o întâlnească în taină, în 
noaptea următoare, la miezul nopţii, într-o livadă de pe moșia lui Belizarie 
de la Rufinianae, o suburbie a Constantinopolului, pe malul celălalt al 
Bosforului: acesta va fi primul ei popas, după părăsirea orașului. Nu avea 
nicio îndoială că loan va cădea în capcană - căci nu folosise ea oare față de 
Eufemia numele Sfântului Duh, când făcuse declarația solemnă prin care 
atestase seriozitatea intenţiilor lui Belizarie şi ale ei proprii? 

Stăpâna mea raportă Teodorei succesul misiunii mele, iar aceasta Îl 
încunoştință în secret despre cele petrecute pe Narses (care acum era în 
relaţii rele cu loan) și pe Marcellus, Comandantul Gărzilor Imperiale. Narses 
şi Marcellus se duseră la Rufinianae, deghizați, însoţiţi de o unitate de 
soldaţi; şi, la ceasul convenit, se aflară la posturile lor, în livadă - unii dintre 
oameni ascunși pe după o cisternă, alții printre coroanele merilor. Se spune 
că Justinian prinsese de veste că se petrece ceva, dar că i se raportase că ar fi 
vorba de un complot în toată legea îndreptat împotriva tronului; iar 
Justinian ar fi trimis următorul mesaj lui loan de Capadocia: „Știm totul. 
Retrage-te fiindcă, de nu, vei muri. Aliata ta Antonina este în dizgraţia 
noastră.” Dacă e adevărat că loan a primit mesajul acesta, el trebuie să fi 
ajuns la concluzia că era mai primejdios să răspundă decât să continue cu 
complotul, iar referirea la stăpâna mea trebuie să-i fi apărut ca o dovadă 
limpede a sincerităţii ei. Oricum se vor fi petrecut lucrurile, când loan de 
Capadocia se strecură din oraş, însoţit de un grup de ajutoare înarmate, ca 
să meargă la întâlnirea fixată pentru noaptea aceea, era hotărât să o 
însoțească pe stăpâna mea la Daras. 


În livadă era întuneric beznă şi dinţii îmi clănțăneau de spaimă pe când 
stăteam în așteptare, alături de stăpâna mea Antonina, şi mă gândeam cât de 
multe erau în joc. Asemenea ei, purtam sub haină cămașă de zale. La miezul 
nopţii, o mănușă veni zburând peste poarta grădinii: o aruncai înapoi - era 
semnalul convenit. loan fu primit, împreună cu cei doisprezece capadocieni 
care-l păzeau. 

El şi stăpâna mea își strânseră mâinile, ca niște adevăraţi conspiratori, şi 
el începu neiîntârziat să-l blesteme pe Justinian, ca pe un monstru și un tiran 
şi un laş; ea nu trebui să răspundă în niciun fel. Și, lucru ciudat, pe când el 
divaga mai departe, cu glas tare, stăpâna mea își dădu deodată seama că 
misteriosul superintendent de poliţie care îi vorbise cu multă vreme înainte, 
în ziua aceea a audienței la Teodora, în biserică, fusese însuși loan, deghizat; 
căci întâmplător rosti în mod eronat un cuvânt grecesc neobişnuit, exact ca 
și celălalt. 

Nu se putu reţine să nu râdă. loan de Capadocia se opri, devenind dintr- 
odată bănuitor, şi începu să se uite primprejur. Atunci Narses și Marcellus 
săriră, cu un strigăt, din ascunzișul lor și începu o luptă crâncenă. Stăpâna 
mea, continuând să joace jocul, exclamă: „Oh, oh, suntem trădaţi!” și se 
prefăcu a se lupta cu Narses. Eu o rupsei la fugă. Marcellus fu doborât și grav 
rănit, la gât, înainte ca cei doisprezece capadocieni să fie înfrânți. În toate 
această zăpăceală, stăpânul lor se cățără peste zid și fugi. 

Dacă omul acesta smintit s-ar fi dus călare drept înapoi, la palat, și i-ar fi 
raportat lui Justinian că se dusese la Rufinianae în interesul lui Justinian, 
intenţionând să o înșele pe Antonina și să o determine să facă o mărturisire 
publică a intenţiei de a trăda, ar fi putut reuși să întoarcă zarurile împotriva 
ei. Dar în loc de asta, cuprins de panică, căută azil în biserica Sfintei Irina, 
aşa că în zori, când Teodora și Narses îl denunţară lui Justinian, nu mai 
putea exista altă concluzie decât cea a vinovăţiei sale. 

Această biserică a Sfintei Irina fusese incendiată în timpul Răzmeriţei, dar 
Justinian o reclădise magnific şi era un sanctuar pe care niciodată el nu s-ar 
fi încumetat să-l violeze. Așa că loan de Capadocia nu suferi pedeapsă mai 
severă decât confiscarea tuturor bunurilor sale și - stranie procedură - 
condamnarea de a se preoți. 

Era cu totul împotriva intenţiilor sau voinţei lui loan de Capadocia să 
devină preot, căci în felul acesta legea îl priva de dreptul de a mai obține 
vreodată o funcție seculară. Dar vechea profeție era împlinită. Gărzile 
Palatului îl îmbrăcară cu straiele lui August - mai exact, cu sutana de preot a 
unui arhidiacon care tocmai murise și care, întâmplător, se numea August; și 
la palat fu mare bucurie, căci aici el era foarte urât. Fu transferat din Sfânta 
Irina într-o biserică la Cyzicus, un oraş comercial de pe malul asiatic al Mării 


Marmara. Justinian era supărat, dar nu atât de faptul că loan de Capadocia 
încercase să-l trădeze, cât mai mult pentru că, în felul acesta, Teodora 
dovedea, triumfător, că avusese dreptate; refuzase întotdeauna să-i dea 
crezare ori de câte ori ea îl denunţase pe loan ca trădător. Ca să o 
necăjească, nu peste mult timp Justinian îi dădu înapoi lui loan, în numele 
carităţii creştine, cea mai mare parte a averii; loan trăi în pace și siguranţă la 
Cyzicus încă doi sau trei ani. Dar Justinian nu avea cum zădărnici hotărârea 
Teodorei de a-şi chinui dușmanul. Ea îi comunică episcopului de Cyzicus, 
sub autoritatea căruia ajunsese loan de Capadocia, că noului preot nu 
trebuie să i se îngăduie să trăiască o viață ușoară. Din cauza aceasta, loan fu 
obligat să respecte un program foarte strict. Ceea ce îl stingheri grozav. 

Noi ne continuarăm pe uscat călătoria spre Daras. Când ajunserăm la 
fortăreață, furăm întâmpinați de Traian care se întorsese teafăr, cu 
escadronul şi cu prada, din Asiria. O conduse pe stăpâna mea în încăperea 
unde o aștepta Belizarie. Aici, Belizarie, neținând seama de salutul ei 
afectuos, îi puse în față imediat mărturia lui Fotius, depusă sub jurământ, în 
privinţa adulterului ei, cât și declaraţiile senatorului și ale celor două slugi. 
Strigă la ea mânios: 

— Acesta-i sfârşitul, Antonina. Ca soţie a mea, ar fi trebuit să te porţi în 
aşa fel încât să-mi fie cu neputinţă să-ţi reproşez vreodată trecutul tău. 
Acum Însă trebuie să mă auzi reproşându-ţi: îmi aduc aminte de situaţia în 
care te aflai când am făcut prima oară cunoştinţă. 

Ea întâmpină atitudinea lui cu o ţinută tot atât de severă. Luând 
pergamentul din mâna lui, îl citi, rece, îl rupse de-a curmezișul, şi lăsă cele 
două jumătăţi să cadă. Îi spuse că nu se va umili negând aceste acuzaţii, dar 
ca răspuns la reproșul său grosolan are atâta să-i mai spună: nu simte nimic 
din durerea și jalea pe care el în mod evident intenţionase să le stârnească 
într-însa, ci de aici înainte va fi silită să-și aducă aminte de el ca de un bufon, 
nedemn să fie soțul unei femei ca dânsa. 

Stăpâna mea nu se purtă asemenea unei persoane vinovate, și, într- 
adevăr, fusese sigură că-l va convinge și de astă dată pe Belizarie că greșise. 
Dar deși Belizarie - în ciuda furiei sale arzătoare - continua să o iubească 
peste măsură, nu mai era în stare să-i acorde cu aceeaşi uşurinţă încredere, 
cum făcuse odată, la Siracuza. Continuă să o strângă cu ușa: 

— Vrei să-mi spui, femeie, că fiul tău Fotius ar jura pe Sfântul Duh, dacă 
nu ar fi sigur, dincolo de orice îndoială, că spune adevărul? 

Ea răspunse, dispreţuitoare: 

— Crezi că toată lumea acordă unui jurământ tot atâta greutate ca tine - 
îndeosebi unui jurământ pe un concept atât de obscur ca Sfântul Duh? Oare 
stăpânul nostru Justinian n-a jurat cândva lui Vitalian acelaşi jurământ pe 


Pâine și Vin, şi apoi l-a încălcat senin, pentru rațiuni superioare de stat, 
argumentând sofistic că Vitalian era eretic? De altfel, chiar în ajunul plecării 
mele din Constantinopol am jurat eu însămi pe Sfântul Duh, pentru ceea ce 
s-ar putea de asemenea numi o rațiune superioară de stat - și nu mă pot 
considera deosebit de necinstită. 

Apoi îi relată toată povestea complotului împotriva lui loan de Capadocia. 
Când Belizarie auzi că ea, propria lui soţie, Antonina, în care avusese 
încredere desăvârșită, a angajat în mod solemn onoarea lui, pentru a punela 
cale un plan de răzbunare, un complot, iscat dintr-un capriciu, se simţi 
amețţit şi fu nevoit să se așeze pe un scaun. Când capul i se mai limpezi, o 
întrebă: 

— Spune-mi, Antonina, oare l-am slujit pe împăratul meu cu atât de puţin 
ataşament, încât oricine e gata să creadă că sunt dispus să trădez? Ce 
meșteșug de dragoste sau de magie ai folosit față de loan de Capadocia, ca 
să-l convingi de realitatea unui asemenea lucru, cu desăvârşire imposibil? Ce 
drepturi crezi că deţii asupra mea, încât îndrăzneşti să-mi vânturi numele 
printre nemernici? Ce câștig crezi că dobândeşti prin asemenea răutăţi? 
Poate protecția împărătesei, pentru o legătură incestuoasă cu finul nostru? 

În loc dea se apăra, ea îl atacă în ceea ce ştia că sunt punctele lui cele mai 
sensibile: religia şi bărbăţia. 

— Se pare că toţi, afară de mine, profită de faimoasa ta toleranță creştină. 
Dar cine ar putea spune dacă cuvioșenia sau lașitatea te-au determinat să te 
împaci cu disprețul cu care te tratează Justinian! Te-a bătut și te-a lovit ca pe 
un câine și, asemenea unui câine, vii îndărăt, târându-te, ca să te guduri la 
picioarele lui. Atribuindu-ţi chiar şi numai în glumă dorinţa de a-ţi 
redobândi prin rebeliune respectul de tine, de mult pierdut, ţi-am făcut o 
onoare pe care nu o meriți. 

Belizarie nu mai fu în stare să o asculte mai departe. Îl chemă pe Traian 
din anticameră: 

— Însoţeşte-o pe Doamna Antonina în locuinţa ei și pune.-i o strajă la uşă. 
Până la noi ordine, rămâne sub arest sever. 

Traian era uluit. 

Stăpâna mea simți că, într-adevăr, are de a face cu un Belizarie pe care 
nu-l mai întâlnise niciodată. Era speriată de prăpastia care se căscase brusc 
între ei şi de lucrurile îngrozitoare pe care i le spusese. Dar era de asemenea 
indignată că îi fusese contestată libertatea de a se purta precum doreşte, și 
asta o afectă mult mai mult decât îndoielile lui Belizarie în privinţa castităţii 
ei. Îl urmă pe Traian, cu o expresie glacială. 

Eu împărțeam cu ea arestul. Vreme îndelungată nu voi să-mi spună nimic, 
ci repeta mereu aceleași cuvinte: 


— Ziua în care împărăteasa mă va elibera, va fi o zi rea pentru Domnul 
meu Belizarie. 

Am izbutit să-i trimit vorbă împărătesei despre cele ce s-au petrecut. În 
decurs de o lună, și anume la sfârșitul lui septembrie, Belizarie primi ordinul 
de a o elibera pe stăpâna mea Antonina şi de a se întoarce neîntârziat la 
Constantinopol. Arestul nostru nu fusese peste măsură de plictisitor, iar 
stăpâna mea nu fusese expusă nici unei umilinţe, Belizarie neavând o fire 
răzbunătoare. 

Între timp, Fotius se dusese la Efes ca să pună mâna pe Teodosie şi să-l 
aducă îndărăt la Daras, pentru a-și primi pedeapsa, deși Belizarie nu-i 
dăduse nicio asemenea însărcinare și de fapt nici nu-i cunoscuse intenţiile. 
Înşelând pe episcopul de Efes și făcându-l sa creadă că este un agent al 
Teodorei, Fotius izbuti să-l scoată pe Teodosie din biserica Sfântului loan 
Evanghelistul, unde se refugiase, în căutarea unui azil. Fotius îl duse în 
localitatea de munte din Cilicia unde fuseseră trimiși, spre refacere, oamenii 
din Regimentul de casă care se îmbolnăviseră; acolo îl închise într-o colibă, 
dând a înţelege că așa sună chiar ordinele lui Belizarie. ÎI jefuise pe Teodosie 
de un sac mare cu aur, pe care acesta îl dusese cu el, în biserica Sfântului 
loan. Erau bani pe care stăpâna mea Antonina îl rugase să-i pună în depozit, 
la Efes - ea-şi făcuse obicei din a depune bani în diferite oraşe asiatice, ca o 
măsură de asigurare împotriva vremurilor rele. 

Când sosirăm la Constantinopol, Belizarie apăru curajos în faţa 
împărătesei și-i ceru dreptate împotriva stăpânei mele Antonina, 
povestindu-i tot ce se petrecuse. Dar împărăteasa se înfurie ca o tigroaică și- 
i ordonă să se împace neîntârziat cu soţia lui. 

El răspunse: 

— Atâta vreme cât finul meu Teodosie este în viață, nu poate fi vorba de 
nicio împăcare; căci Doamna Antonina este vrăjită de el şi s-a purtat cu mine 
într-un mod criminal. 

Teodora încercă să-i înfrângă siguranţa de sine: 

— Şi presupun că tu nu ai fost niciodată în viață necredincios față de 
Antonina? 

— Cred că de asta nu mă acuză nici ea, nu-i aşa? 

Teodora era, în felul ei, o femeie dreaptă și nu întreprinse nicio acţiune 
directă împotriva lui Belizarie. Dar nu se putu abţine să nu-l lovească prin 
prietenii săi intimi, punându-i sub acuzaţie pentru infracţiuni reale, dar de 
mult uitate, care fuseseră însemnate în registre pentru a fi folosite când 
situaţii de asemenea natură o vor cere. Unii fură exilați, alţii aruncaţi în 
închisoare. Pe Fotius îl așteptau altele, mai rele. Teodora trimise după el în 
Cilicia și-l arestă pentru fraudă, sperjur și furt; şi cu toate că avea rang 


consular, fu dezbrăcat și biciuit şi torturat în faţa ei, până ce mărturisi că îl 
minţise pe Belizarie și până ce dezvălui unde este ţinut Teodosie. 

În ce-l priveşte pe asociatul lui Fotius, senatorul, Teodora îl privă de toate 
bunurile sale şi-l zidi într-un grajd întunecos, subteran, unde avu parte de 
un tratament îngrozitor; fu legat cu un căpăstru scurt de o iesle, cu mâinile 
încătușate la spate. Nenorocitul stătea locului asemenea unui măgar, în 
neputinţă de a se mişca sau de a se culca; mânca şi dormea şi-şi îndeplinea 
toate celelalte necesităţi naturale stând în picioare. Această tortură extremă 
nu era numai urmarea răfuielii cu stăpâna mea Antonina; Teodora avea 
împotriva omului o pică veche: odinioară, în zilele ei de la club, el o 
insultase, spunându-i că-i o măgăriță pe două picioare. După câteva luni de 
viață de grajd, omul înnebuni şi începu să ragă precum măgarii; atunci Îl 
eliberă, dar el muri imediat după aceea. Fotius fu închis într-un colț al 
aceluiaşi grajd, deși cruțat de iesle și căpăstru. Pot să vă relatez aici și 
urmarea istoriei sale. Cu ajutorul lui Justinian, pentru care fusese 
întotdeauna un agent util, Fotius izbuti să scape în două rânduri din temniță 
şi să ajungă într-un sanctuar din oraş; de fiecare dată însă, Teodora violă 
sanctuarul şi-l aduse îndărăt, în grajd. Cu al treilea prilej izbuti să scape până 
la Ierusalim, unde depuse voturile monahale și fu la adăpost de alte 
răzbunări. 

Agenţii Teodorei îl aduseră pe Teodosie îndărăt din Cilicia spre sfârșitul 
lui noiembrie. Teodora nu-i comunică stăpânei mele imediat vestea, ci la 
sfârșitul următoarei audienţe îi spuse veselă: 

— Scumpa mea Doamnă Antonina, tocmai mi-a căzut în mână o perlă cu 
totul remarcabilă, aş dori să am părerea ta despre dânsa. Vrei să vii cu mine, 
ca să o preţuiești? 

În odaia în care o conduse Teodora, stăpâna mea îl descoperi pe 
Teodosie, care, în ciuda peripeţiilor sale nu arăta mai rău ca odinioară: zăcea 
pe o canapea, jucându-se cu una din pisicile palatului. Bietei mele stăpâne îi 
pieri graiul. Refuzase să creadă că Teodosie se află în siguranţă, în Cilicia, 
precum spusese Fotius. Teodora îi lăsă singuri, împreună, după ce promise 
că, drept compensație pentru suferințele îndurate și pentru calomniile 
jurate împotriva lui, Teodosie va fi avansat la rang de general, și-l invită să 
trăiască în aripa ei din palat, pentru a fi în siguranţă. 

În felul acesta se isprăvi anul cel rău, Belizarie şi stăpâna mea continuând 
să rămână înstrăinaţi unul față de celălalt. 

Devreme, în primăvara următoare, în anul Domnului 542, regele Khosrou 
trecu din nou granița noastră; de astă dată cu cea mai mare armată pe carea 
strâns-o vreodată, numărând numai ceva mai puţin de două sute de mii de 
oameni. Forțele lui cuprindeau și mai multe divizii ale hunilor albi, pe care 


Justinian încercase fără succes să-i mituiască pentru a-i face să pornească la 
război împotriva persanilor. Auzind despre succesul incursiunii din anul 
precedent în Siria, se prezentară voluntar ca să se ralieze lui Khosrou, în 
nădejdea prăzii. Khosrou o apucă din nou pe calea sudică, de-a lungul 
malului drept al Eufratului. Dar, dându-și seamă că prădase o dată Siria în 
asemenea hal încât o golise aproape cu totul de aurul și argintul ei, hotări să 
nu-şi mai piardă timpul pe acolo, ci să înainteze spre Palestina. Acum, când 
Antiohia era distrusă, lerusalimul rămăsese de departe cel mai bogat oraș 
din Răsărit. Locurile Sfinte erau ticsite de comori și negoţul cu pelerinii 
îmbogăţise băștinașii, atât pe evrei cât și pe creștini, într-o măsură 
fabuloasă. 

După rechemarea lui Belizarie, comanda în răsărit fusese încredinţată lui 
Boutzes. Dar acesta se închisese în cetatea Hierapolis, cu mica lui armată, și 
se temea să trimită chiar și numai cercetași ca să obțină știri despre 
înaintarea lui Khosrou. Îi scrise lui Justinian, cerând întăriri de cel puţin 
cincizeci de mii de oameni, deși își dădea prea bine seama că, pentru a 
aduna o asemenea armată, Justinian trebuia să golească integral toate 
provinciile de acasă de garnizoanele lor - de curând fusese trimisă în Italia o 
mare expediţie, alcătuită din toate rezervele de trupe regulate, disponibile. 

Justinian îl chemă pe Belizarie și-i spuse: 

— Prea Loial şi Excelent general, îţi iertăm tot răul pe care ni l-ai făcut în 
trecut și ne aducem aminte numai de serviciile tale. la câți oameni ai şi du-te 
imediat în Siria, ca să aperi sfântul nostru oraş lerusalim de acest rege păgân 
care, suntem informaţi de generalul nostru Boutzes, s-a fălit că-l va cuceri 
înainte de sărbătoarea Paştilor. Dacă faci asta, te vom iubi pe vecie. 

Belizarie era un supus prea respectuos ca să discute cu împăratul său în 
contradictoriu, argumentând că niciodată nu-i făcuse vreun rău. Înghiţi 
reproșşul. Era de părere că atâta vreme cât un om acţionează drept și în 
concordanță cu conștiința lui, asemenea insulte nu-i pot dăuna. Exista o 
vorba creştinească, cum că a-ţi ierta dușmanul și a-i răspunde cu bine la rău, 
este ca şi cum i-ai îngrămădi tăciuni aprinşi pe cap. Părul lui Justinian era în 
permanenţă pârlit de dogoarea serviciilor fără de precedent ale lui Belizarie. 
Un paradox: dacă Belizarie, printr-o vagă nuanţă de atitudine rebelă, prin 
vreo greșeală măruntă, datorată mândriei jignite, sau prin vreo mică 
înfrângere, s-ar fi înşiruit în rândul celorlalți generali ai lui Justinian, 
devenind astfel candidat la iertare, toate ar fi fost bune. Dar nimic nu putea 
amări mai mult pe un om cu firea lui Justinian, decât a depinde în privinţa 
faimei și pentru siguranţa tronului de un om care nu numai că avea un fel de 
a se purta neasemuit mai regesc decât dânsul - și asta în toate privinţele - 
dar care părea că nu comite niciodată vreo greșeală. Rând pe rând, de 


fiecare dată, Belizarie înfăptuise ceea ce păruse de neînfăptuit, și Justinian se 
simţise din ce în ce mai umilit de conștiința de a-i fi atât de îndatorat. Voi 
avea multe de scris despre acest lucru, înainte de a-mi isprăvi povestirea. 

Belizarie porni spre Hierapolis cu douăzeci de oameni, folosindu-se de 
schimburi de cai de poștă și călătorind optzeci de mile pe zi. Ordonă 
resturilor Regimentului de casă să-l urmeze cât se poate de grabnic şi, cu 
prilejul trecerii prin Cilicia, îi adună pe cei ce se făcuseră bine, după boala 
contractată la Daras; erau, în total, o mie cinci sute de oameni. Un curier, 
instruit s-o ia înainte și să se folosească de caii cei mai repezi de la fiecare 
stație de poștă, ajunse la Hierapolis trei zile înaintea lui, anunţându-i 
apropierea. Când Belizarie trecu frontiera dintre Cilicia şi Siria, acest curier 
îl întâmpină cu o scrisoare din partea lui Boutzes, care-l îndemna să se 
refugieze la Hierapolis și să ajute la apărarea orașului. „Căci este esenţial să 
te pui în siguranţă şi să nu te expui la a fi prins de persani, care ar considera 
asta ca o victorie mai de seamă decât ocuparea unei provincii întregi.” 

Belizarie răspunse în felul său caracteristic: „Nu-ţi dai seama că regele 
Khosrou ameninţă cu ocuparea lerusalimului? Fii sigur că niciodată nu dau o 
bătălie dacă am posibilitatea să o evit; dar aș considera un act de trădare să 
caut adăpost la Hierapolis în vreme ce persanii mărșăluiesc asupra 
lerusalimului, printr-un teritoriu aproape golit de trupe. Vino la mine, la 
Carchemish, cu toți oameni tăi. E mai bine să-l înfruntăm pe regele Khosrou 
în câmp deschis. Cinci sute de oameni vor fi de ajuns pentru apărarea 
orașului Hierapolis”. 

Belizarie făcu tabără la Carchemish. Fusese informat prin semnale de 
fum, venite din josul râului, că armata regelui Khosrou cuprinde mai multe 
divizii de infanterie. Deduse de aici că de data aceasta Khosrou nu 
intenţionează să facă o incursiune prin deșert, la Chalcida, ci să urmeze 
cursul râului în sus, până ce va ajunge la Zeugma, pe drumul ospitalier și 
fără întărituri ce duce spre Antiohia. Dar înainte de a ajunge la Zeugma, 
Khosrou va trebui să treacă de Hierapolis și Carchemish (Carchemish se află 
în aval, la cale de o zi de Zeugma, în vreme ce Hierapolis e la trei zile 
distanță, puţin mai spre apus). Va fi surprins să dea peste o armată care să-i 
reziste la Carchemish, un oraş deschis, în loc de a sta bine adăpostit la 
Hierapolis. La Carchemish sosiră acum și cei cinci mii de oameni rămași din 
Regimentul de casă și și veni şi Boutzes, de la Hierapolis, cu cinci mii şi încă 
alte două mii, de la Carrhae și Zeugma. Toate forţele la un loc numărau 
treisprezece mii de oameni. 

Hogele Khosrou, înaintând încet cu cele două sute de mii de oameni ai săi, 
ajunse acum la Barballisus, unde Eufratul coteşte în unghi drept. Nu era 
hotărât ce anume era mai bine de făcut. Si așteptase ca simpla ameninţare a 


apropierii sate să-i curețe calea, dar cercetașii îi raportară prezenţa la 
Carchemish a unei mari armate romane, comandată de Belizarie. Acum nu 
putea întreprinde un raid în Palestina, folosindu-se exclusiv de cavalerie, 
deoarece ar fi însemnat să-și lase infanteria în urmă: nesusţinută de 
cavalerie și neprotejată de ziduri, ar fi fost pradă uşoară pentru dușman. 
Putea să urmeze calea în susul râului şi să dea o bătălie cu această armată la 
Carchemish; dar pentru a proceda astfel, oare nu ar fi fost mai înţelept să 
cucerească întâi Hierapolis, care îi ameninţa flancul? Și când, vreodată, a 
pierdut Belizarie o bătălie în defensivă? De-ar ști cel puţin de ce forţe 
dispune Belizarie, s-ar putea hotărî dacă să dea sau să nu dea o bătălie. 

De aceea trimise la Belizarie un ambasador, în aparenţă ca să discute 
eventualele condiţii de pace, dar în fapt ca să se uite bine împrejur și să-i 
raporteze despre starea armatei imperiale. 

Belizarie, prevenit că ambasadorul se află pe drum, îi ghici intenţiile. leşi 
câteva mile în faţa orașului Carchemish, cu Regimentul de casă, și-și aşeză 
tabăra pe un deal; și aici făcu pregătiri meticuloase pentru primirea 
ambasadorului. În urma unui ordin, niciunul dintre oamenii săi nu purta 
cămașă de zale, coif sau scut; fiecare era înarmat numai cu o armă ușoară - 
un arc, o secure sau o lance, după rasa fiecăruia - şi îmbrăcat în tunică și 
pantaloni de pânză, curate și albe. 

Când ambasadorul, un mag, veni în după amiaza aceea, călare, pe drumul 
care şerpuieşte de-a lungul râului, un iepure ţâşni pe lângă el, urmărit de un 
număr de oameni tuciurii, cu nasuri coroiate, încălecaţi pe cai de curse; și 
când iepurele încercă să o cotească, cel din frunte îl ucise cu o aruncare de 
suliță. Oamenii nici nu-l băgară în seamă pe ambasador, până ce acesta îi 
salută, în persană. Răspunseră în latina de tabără, pe care magul o înţelegea; 
şi află că sunt mauri - nu asirieni, precum presupusese - de dincolo de 
Coloanele lui Hercule. 

— Cum de vă aflaţi aici, atât de departe de casele voastre? întrebă 
ambasadorul, surprins. 

— Oh, răspunseră ei, Belizarie l-a silit pe regele nostru să i se supună și 
noi am fost bucuroși să ne înrolăm în serviciul său, pentru că este cel mai 
mare general pe care l-a cunoscut vreodată lumea și ne-a făcut bogaţi și 
vestiți. Dar cine ești tu? 

— Eu sunt ambasadorul Marelui Rege al Persiei. 

— A, da, răspunseră ei, politicoși. Cel ale cărui armate au fost biruite de 
stăpânul nostru Belizarie, la Daras şi Sisauranum. Poate dorești să-l vezi pe 
stăpânul nostru? Este foarte primitor. Să te escortăm la cortul lui. 

l-o luară înainte ca să-l conducă, și curând trecură de două grupuri de 
călăreţi, care, pe un câmp neted, se ciocneau cu lănci boante. Oamenii din 


primul grup aveau părul blond și faţa roză; cei mai mulţi dintr-al doilea 
aveau părul castaniu și pielea gingașă; toți erau bărbaţi mari, voinici, şi 
călăreau pe cai înalți, puternici. Ambasadorul întrebă: 

— Ce neam de oameni sunt aceștia? 

— Oh, aceștia sunt ostrogoți și vandali. Vandalii vin de pe coasta Africii de 
Nord, din jurul Cartaginei, pe care stăpânul nostru Belizarie a recucerit-o 
pentru imperiu; dar goții vin din Italia, o altă cucerirea lui. Vrei să te uiţi mai 
bine la ei? Sunt nou-veniţi în această parte a lumii. 

Maurii fluierară din degete și un grup amestecat de goți și vandali se 
apropie, călare. 

Ambasadorul li se adresă: 

— Va să zică sunteţi prizonieri, nu-i aşa, siliți să-l slujiți pe împăratul 
romanilor? 

Un got răspunse: 

— Nu servim pe nimeni fără vrerea noastră. Ne face plăcere să slujim sub 
stăpânul nostru Belizarie, deoarece el ne desăvârșeşte în meșteșugul 
războiului. Când ne vom întoarce în ţările noastre, vom fi oameni de vază. 

Mai încolo, cu un strigăt puternic, ţâşșni pe lângă ambasador un grup de 
huni cu ochii oblici și picioarele scurte; află că sunt herulieni de dincolo de 
Marea Neagră. Și ei vorbiră cu respect și elogios despre Belizarie. De jur 
împrejur, pe câmpie, magul avu prilejul să vadă grupuri din Regimentul de 
casă, făcând exerciții de campanie - șarjând, trăgând la ţintă, ascuţind ţăruși 
de cort, luptându-se călare, jucându-se cu o minge de piele, pe care o loveau 
cu bețe strâmbe. 

Apoi, brusc goarna sună alarma. Într-o clipă, toate jocurile încetară; 
fiecare trupă se așeză în ordine, sub fanionul ei, şi plecă în trap ca să se 
alăture escadronului respectiv. La o altă chemare a goarnei, escadroanele 
alcătuiră cu repeziciune și precizie două lungi șiruri duble, un soi de alee de 
primire, un drum de bun venit. Ambasadorul trecu printre ei, simțindu-se, 
îmi închipui, prea puţin în largul său. Erau, în total, șase mii și nu cred că 
vreodată s-ar fi adunat oameni mai bine aleși. Păreau mult mai puţin 
interesaţi de persoana lui decât el de ei și, vizibil, erau dornici să se întoarcă 
la exerciţiile lor. În vârful dealului se înălța cortul lui Belizarie, din pânză 
simplă. Belizarie şedea în faţa lui, pe un ciot de copac, fără să poarte măcar 
pelerina de general, ci îmbrăcat în pânză albă, asemenea oamenilor săi şi 
arătând de parcă niciodată de când era pe lume nu ar fi avut vreo grijă. După 
ce schimbă cu ambasadorul saluturile de rigoare, ordonă gornistului să sune 
ruperea rândurilor. Cei șase mii de oameni se întoarseră, cu un strigăt de 
bucurie, pe câmpie. 

Ambasadorul întrebă: 


— Eşti într-adevăr Belizarie? M-am aşteptat să găsesc un bărbat în 
armură aurită, cu servitori în mătase roșie, orânduiţi în jurul lui. 

Belizarie răspunse: 

— Dacă regescul tău stăpân ne-ar fi avertizat de venirea ta, te-am fi 
primit mai protocolar, nu în această ținută. Totuși, noi suntem soldaţi nu 
curteni și nu purtăm nici roşu, nici aur. 

Ambasadorul îşi transmise mesajul. Spuse că Marele Rege se afla aproape, 
cu armate numeroase precum lăcustele și doreşte să discute condiţiile de 
pace. 

Belizarie râse cu blândeţe. 

— Am luptat în multe ţări și am cunoscut multe obiceiuri ciudate, dar 
niciodată nu m-am întâlnit cu un caz asemănător - un rege care-și dă 
osteneala să aducă cu el două sute de mii de soldaţi pentru a discuta condiţii 
de pace. Spune-i regescului tău stăpân că ţara noastră, cât e de ospitalieră, 
nu poate fi gazdă pentru o suită atât de numeroasă ca aceasta. Când îi va fi 
trimis îndărăt, voi fi gata să discut condiţiile de pace într-o manieră 
prietenească. Îi acord un armistițiu de cinci zile ca să-și trimită oamenii 
îndărăt, peste Eufrat. Mulţumesc excelenţei tale pentru această vizită. 

Ambasadorul se întoarse și-i raportă lui Khosrou: 

— Sfatul meu, Mărite Rege, este să te întorci neîntârziat acasă. Dacă 
corpul principal al lor seamănă cât de cât cu avangarda, atunci ești pierdut 
de-a binelea. În privinţa disciplinei, bărbăţiei şi iscusinţei în mânuirea 
armelor, nu am văzut niciodată ceva asemănător. Mai mult decât atât, este 
limpede că sunt foarte numeroși; altminteri nu ar îndrăzni să-și facă tabăra 
într-un oraș fără ziduri, cum este Carchemish, sau să se poarte cu atâta 
încredere când se află în misiune de avangardă. În ce-l priveşte pe generalul 
lor, Belizarie: în calitatea mea de mag sunt obişnuit să descifrez sufletul 
oamenilor şi în el văd întrunite toate virtuțile militare și morale pe care 
strămoșii noștri de odinioară le preţuiau. Nu poţi risca o bătălie cu un 
asemenea om. Dacă ai comite cea mai mică greșeală, niciunul dintre oamenii 
tăi nu ar mai revedea Babilonul. 

Khosrou îl crezu pe ambasador, deoarece vorbise fără a-l măguli. Se 
hotărî să se întoarcă, deşi până și asta părea o acţiune primejdioasă, armata 
lui Belizarie ameninţându-i spatele. Cel mai scurt drum era peste Eufrat și 
înapoi prin Mesopotamia, dar pe malul celălalt al râului zărise vreo zece sau 
douăzeci de grupuri de cavaleriști romani, care, datorită necontenitelor 
semnale de fum pe care le trimiteau îndărăt, de-a curmezişul câmpiei, spre 
Edessa, păreau să fie avangarda unei alte armate. Se codea să încerce o 
trecere, de teamă să nu fie atacat în toiul operațiunii; deși această „altă 
armată” nu avea nicio existenţă reală - ceea ce văzuse Khosrou erau numai o 


mie dintre oamenii lui Belizarie, veniţi din Carrhae, care încercau să pară cât 
se poate mai numeroși. Dar magul sublinie că Belizarie nu-şi încălcase 
niciodată cuvântul şi dacă regele Khosrou trece râul în cele cinci zile 
acordate, se va afla în siguranţă deplină. 

Khosrou trecu râul în grabă mare, nestingherit. Armatele persane cară 
întotdeauna cu ele material pentru poduri (scânduri scurte, care se îmbină); 
din motivul acesta, nici cele mai sălbatice și cele mai repezi cursuri de apă 
nu reprezintă pentru ele un obstacol. Îndată ce se află în siguranță, pe malul 
celălalt, trimise lui Belizarie un mesaj, solicitând un ambasador cu care să 
discute condiţiile de pace, precum promisese. 

Belizarie însuși trecu Eufratul, cu toată armata, la Zeugma. Trimise un 
ambasador să-i spună regelui Khosrou că dacă armata persană se retrage 
prin teritoriul roman fără a pricinui pagube, Justinian va fi de acord să se 
pună în aplicare condiţiile convenite în anul precedent. 

Khosrou consimţi și În ziua următoare își începu marșul îndărăt, spre 
casă. Dar din pricina armatei imaginare îi fu frică să treacă prin 
Mesopotamia, așa că se întoarse de-a lungul malului stâng al Eufratului, 
reducând rațiile oamenilor săi. Belizarie începu să-l urmeze, mereu la o zi de 
drum în spatele lui, precum făcuse cu mulţi ani mai înainte cu generalul 
Azareth. Dar când ajunse într-un punct aşezat față-n față cu Barbalissus, fu 
nevoit să renunţe: el însuşi și aproape toţi generalii săi fură rechemaţi la 
Constantinopol, printr-un ordin categoric al împăratului. 

Niciunul dintre ofiţerii care rămâneau locului nu era atât de remarcabil 
încât să i se poată încredința, cu toată liniștea, urmărirea. Regele Khosrou, 
dându-și seama că nu mai este urmărit, își continuă drumul până la orașul 
Callinicum și-l ocupă fără greutăţi deosebite. Din nenorocire, se întâmplase 
ca Justinian să ordone repararea fortificațiilor și zidarii tocmai demolaseră 
jumătatea unui zid, cu intenţia de a-l reclădi mai solid; așa încât garnizoana, 
pusă în imposibilitate de a închide breșa, fugi. Khosrou, hotărât să obţină 
măcar ceva cu care să se fălească de pe urma invaziei, își încălcă 
promisiunea şi luă prizonieră întreaga populație din Callinicum, după ce 
rase oraşul de pe fața pământului. În felul acesta își primiră şi hunii albi 
prada așteptată. 

Dar Palestina era salvată. Belizarie admise ulterior că la Carchemish 
numai patruzeci de mii de oameni ar fi putut angaja, cu oarecare șanse de 
succes, bătălia cu armatele persane; iar el nu avusese mai mult de 
douăsprezece mii. Carchemish, zicea el, este cea mai dragă dintre victoriile 
sale. Pusese pe fugă două sute de mii de persani, numai cu Regimentul de 
casă și fără a pierde un singur om. Spunea de asemenea: 


— Persanii erau mulţi ca lăcustele, dar noi i-am izgonit de pe câmpiile 
noastre cu zgomotul fierului izbit de fier și cu sunetul goarnelor. 


CAPITOLUL XX 
DIZGRAȚIE 


Să nu creadă cineva că Belizarie a fost rechemat din Răsărit spre a primi 
din partea împăratului vreo răsplată deosebită pentru victoria nesângeroasă 
şi glorioasă de la Carchemish. Împrejurările care au dus la rechemarea lui 
erau departe de a fi favorabile. Le voi relata fără zăbavă. 

Ei bine, acesta a fost anul ciumei, și anume al ciumei care se cheamă 
bubonică. Nu mai pricinuise asemenea ravagii de o mie de ani, de când, după 
cum descrie istoricul Tucidide, a izbucnit şi bântuit la Atena. Între război şi 
molimă există o legătură strânsă. După părerea mea, molima nu este clocită 
numai de infecțiile care rezultă nemijlocit de pe urma luptelor - cadavre 
neîngropate, apeducte sparte, igiena publică neglijată - dar și de faptul că 
emoţiile stârnite de război slăbesc mintea și expun trupul la toate 
influenţele fizice adverse. Ciuma este o boală care îi derutează pe medici: 
lovește și cruță fără nicio discriminare; simptomele prin care se manifestă 
sunt oribile. 

Infecția fusese adusă iniţial din China, cam spre sfârșitul anului 
precedent, într-un balot de covoare, expediat pe adresa unui negustor din 
Pelusium, în Egipt. Acesta se îmbolnăvi; dar natura bolii nu fu descoperită, 
deoarece primele simptome sunt întotdeauna uşoare şi fără febră. Îi infectă 
atât pe ceilalți negustori, cât și familia lui, înainte de apariţia tumorilor 
caracteristice, care-i dau bolii numele. Curând, la Pelusium se numărară o 
mie de cazuri; de aici se împrăștie apoi spre vest, la Alexandria și dincolo de 
aceasta, cât și spre nord, în Palestina. În primăvară, corăbiile cu grâne 
aduseră ciuma la Constantinopol, unde se afla stăpâna mea; și eu, fireşte, cu 
dânsa. Căci corăbiile cu grâne sunt întotdeauna pline cu șobolani, iar 
şobolanii sunt expuși infecţiei, purtând germenii bolii în blană. Șobolanii de 
pe corăbiile cu grâne infectară cu ciumă şobolanii din docurile Cornului de 
Aur - o colonie extrem de numeroasă - și aceştia, la rândul lor, șobolanii din 
canalele de scurgere; în felul acesta, infecția se împrăștie prin tot orașul. La 
început nu se semnalară mai mult de zece cazuri pe zi, dar curând deveniră 
o sută și apoi o mie şi apoi, în toiul verii, zece mii și douăzeci de mii pezi. 

Tumorile se formau, de obicei, la încheietura de sus a picioarelor, dar şi la 
subsuori şi, în unele cazuri, după urechi. În etapele de mai târziu ale molimei 
se manifestă o mare varietate de simptome. Unii bolnavii cădeau într-o 
prostrație adâncă. Erau dispuși să mănânce și să bea și să îndeplinească 
toate acţiunile obișnuite, dacă li se indicau - în cazul când aveau prieteni sau 
sclavi destul de credincioşi, ca să-i îngrijească - dar se purtau asemenea 
unor somnambuli, nu recunoșteau pe nimeni, nu băgau în seamă nimic, 


rămâneau pasivi şi nu-şi dădeau seama, în niciun fel, de trecerea timpului. 
Alţii, în schimb, erau apucaţi de un delir violent; aceștia trebuiau legaţi de 
paturi, altminteri fugeau, alergând de-a lungul străzilor, ţipând şi strigând că 
Diavolul le-a intrat în casă, sau poate hunii bulgari - și mulţi dintre cei ce nu 
aveau pe nimeni să-i rețină dădeau buzna în port sau în strâmtori, se 
aruncau în apă și se înecau. Alte cazuri nu prezentau nici prostraţie, nici 
delir; bolnavii rămâneau lucizi până ce tumoarea se cangrena și mureau 
răcnind de durere. Și iarăși, în alte cazuri, bolnavii nu simțeau niciun fel de 
durere și mureau paşnic, ca de bătrâneţe. Adeseori irupeau pe întreg corpul 
pustule negre, de mărimea unui bob de mazăre, sau bolnavul vărsa sânge; 
când se prezenta unul din acele două simptome, intervenea, fără greș, 
moartea. 

Mulţi erau completamente imuni față de boală, chiar și printre medicii și 
cioclii care umblau cu bolnavii sau cu morții - și nu cu unul, cu doi, ci cu 
miile; în vreme ce alţii care, la prima alarmă, fugiseră pe dealurile Traciei şi 
trăiau acolo în aer curat, feriți de orice contact cu semenii lor, mureau ca și 
ceilalți. Nici gradul de receptivitate, nici simptomele nu puteau fi prevăzute 
pe temei de sex, vârstă, clasă, profesiune, credinţă sau rasă. 

Înainte ca ciuma să se dezlănţuie din plin, morţii fură îngropaţi cu 
ritualurile tradiționale, fiecare gospodărie îngrijindu-se de propriile ei 
cadavre. Dar curând asemenea grijă pioasă deveni imposibilă: în timpul 
nopţii se deschiseră morminte vechi pentru a se azvârli în ele noi veniţi. 
Până la urmă, în multe mii de case - și chiar în case de cetățeni bogaţi - toți 
locatarii erau fie morți, fie fugiţi și cadavrele zăceau și putrezeau 
neîngropate. Justinian ordonă registratorului său general să ia în mână 
situaţia. Cadavrele părăsite fură îngropate în şanţuri; dar curând forţa de 
muncă deveni neindestulătoare. Apoi turnurile fortificațiilor de la Sycae, pe 
partea cealaltă a Cornului, fură folosite ca osuare, morţii fiind aruncaţi prin 
găurile din acoperiș, până ce nu mai rămase spaţiu. Deşi acoperișurile fură 
din nou înfundate și sigilate, o duhoare înspăimântătoare se răspândi 
deasupra orașului - îndeosebi când vântul bătea dinspre nord. 

In perioada de culme a pestilenței mureau mai bine de douăzeci de mii de 
oameni pe zi. Stagnase orice negoţ sau industrie din oraș, iar despre adunări 
de orice fel bineînţeles nici nu putea fi vorba. Dar se ţineau slujbe în 
bisericile ticsite cu credincioși înspăimântați și casele Domnului deveniră 
focare de infecție notorii. Aprovizionarea cu hrană a municipiului se 
prăbuşi, deoarece pe de o parte niciun căpitan de corabie nu îndrăznea să 
ancoreze în port, pe de altă parte ciuma se răspândise și în ţinuturile 
agricole. Mii de oameni care scăpaseră de ciumă muriră de foame. Era o 
vreme a semnelor şi viziunilor: stafii se fuduleau ziua în amiaza mare pe 


străzi şi, miracol al miracolelor, se încheie pace între facțiunea Albastră și 
cea Verde. Răufăcătorii pocăiţi vădiră în vremurile acestea mai multă 
nobleţe și virtute și bunăvoință decât oricând înainte sau după aceea. În 
legătură cu aceasta, Teodosie zise stăpânei mele: 

„Scumpă nașă, Doamna noastră, Ciuma, are un glas mult mai convingător 
decât Mântuitorul, Domnul nostru Isus Hristos”. 

Discutând despre ororile din jurul nostru folosea mereu un ton 
dispreţuitor iar propria lui sănătate apărea, din vorbele lui, mai degrabă o 
chestiune de bun gust, care nu se datora norocului. Stăpâna mea și cu mine 
eram şi noi binecuvântaţi cu imunitate. Nu-mi dau seama dacă aceasta se 
datora sau nu afumării frecvente a casei cu sulf, dar foarte puţini dintre 
colegii mei servitori se îmbolnăviră. Alte case, la fel de norocoase, își 
atribuiră imunitatea vreunei relicve creștine sau unui farmec păgân sau 
unui anumit leac specific în care credeau, ca de pildă laptele prins, sau sucul 
de lămâie, or prunele murate. 

Cam pe vremea în care mortalitatea începu să scadă ușor, o șoaptă ocoli 
palatul: „Maiestatea-sa Sacră, împăratul însuși, este bolnav. S-a crezut întâi 
că este o simplă răceală, dar azi a apărut o tumoare la încheietura 
picioarelor. Este în prostraţie adâncă și nu poate fi convins nici să mănânce. 
Doctorii sunt de părere că nu are șanse să supraviețuiască.” 

Apoi veni zvonul nesăbuit, care se împrăștie repede în tot imperiul: „A 
murit”. Chiar în această vreme îngrozitoare - căci acum aproape toate 
diocezele erau atinse - oamenii găsiră resurse sufletești ca să-i mulțumească 
lui Dumnezeu că cei răi erau răpuși la fel cu cei buni. Și se rugară ca 
următorul împărat să fie mai bun față de supușii săi şi mai credincios 
cuvântului său. Când zvonul ajunse la Belizarie, el se afla la Carchemish 
chiar în ajunul armistiţiului de cinci zile. Ofițerii veniră în corpore la el și-l 
întrebară: 

— De la cine primeşti acum ordinele, Ilustre Belizarie? 

El răspunse imediat, nedorind să pară evaziv sau echivoc: 

— Să aleagă Senatul! Dar eu voi vota pentru Justin, nepotul decedatului 
împărat, ruda cea mai apropiată şi de rangul cel mai înalt din toată familia 
imperială. (Nu era vorba de Justin, fiul lui Germanos, ci de un altul, fiul 
surorii lui Justinian, Vigilantia.) 

Ei spuseră: 

— Dar, Ilustre, jurământul de supunere, solicitat tuturor ofițerilor, a fost 
prestat atât față de Justinian, ca împărat, cât şi față de Teodora, ca 
împărăteasă. 

Belizarie răspunse: 


— Se poate. Întâmplător, eu am prestat jurământ în forma veche, numai 
față de Justinian. Este neconstituţional ca o femeie să devină împărăteasă, ca 
un drept al ei. Deși consider că Luminăţia Ei este o administratoare extrem 
de capabilă și de energică, nu sunt de acord ca o regulă veche deo mie de ani 
să fie încălcată de dragul Ei. Chiar şi numai pentru acest singur motiv: goții 
şi armenii şi maurii şi multe alte neamuri din imperiu nu vor consimţi 
niciodată să fie cârmuiţi de o femeie şi câtă vreme ar fi ea în viaţă, ei ar 
rămâne permanent rebeli. 

Boutzes încuviinţă, adăugând: 

— În ce mă priveşte, chiar dacă situaţia nu ar fi aceasta, aș refuza să dau 
ascultare Teodorei care, (acum pot vorbi fără să fiu neloial, căci împăratul a 
murit) nu este cu nimic mai puţin monstruoasă decât fusese el, ci chiar mai 
feroce şi mai vicleană. 

Toţi ceilalți gândeau la fel, fără să se exprime însă atât de liber. 

Apoi veni ştirea că, până la urmă, Justinian nu murise. Deși avea acum 
șaizeci de ani (socotit a fi momentul cel mai primejdios din viaţă), îşi 
revenise din comă, îndeajuns pentru a recunoaşte pe Teodora și pe Narses. 
Mai mult decât atât, tumoarea de la încheietura picioarelor, după ce se 
umflase până la proporţii considerabile, începu să supureze uşor - semn că 
era pe cale de a se tămădui. Tumoarea se sparse, el se putu ridica și se 
restabili destul de bine; numai vorbirea rămase afectată de o ușoară 
paralizie a limbii. 

În timpul stării de prostrație, fantoma lui vie, emițând o lumină verzui- 
violetă, fusese văzută lunecând pe coridoarele palatului şi trecând cu 
ușurință prin uși şi pereţi, câteodată chiar afară și înăuntru, prin ferestre, cu 
picioarele înainte, într-un fel înspăimântător, scoțând străjile și servitorii 
din minţi. În două sau trei împrejurări, fantoma fusese auzită vorbind. În 
toate cazurile, se povesti că vorbele fuseseră următoarele: „O, dulce 
Beelzebut, salvator al monarhilor! Nu mă lua încă, Beelzebut - prea și-ar lua 
Îngerul avânt.” Unii dădură acestor cuvinte o interpretare, alţii alta; dar 
câțiva dintre noi înţeleserăm că Îngerul este Belizarie, ale cărui aripi 
Justinian le păstrase cu atâta gelozie, mereu tăiate. 

Dar acum Belizarie nu mai avea un singur dușman imperial, ci doi. Căci o 
versiune răstălmăcită a celor spuse generalilor săi la Carchemish fu 
neîntârziat raportată Teodorei de către loan Epicurianul și Petru, dușmanii 
săi tainici; cei doi acționau astfel pentru a anula efectul oricărui eventual 
raport despre propria lor lipsă de căldură întru apărarea cauzei ei, pe care 
împărăteasa l-ar fi putut primi. Acesta era, deci, motivul pentru care toţi 
generalii fură rechemaţi de la Barbalissus la Constantinopol. 


La Constantinopol, ciuma începuse să mai slăbească și viaţa din oraș își 
reluă forma veselă, de odinioară, împărţită pe facţiuni; ancheta judiciară, 
care începea, fu urmărită cu viu interes. Îndată ce Belizarie şi ceilalți 
generali sosiră, fură informaţi că sunt arestaţi. Erau acuzaţi de înaltă 
trădare. Belizarie fu scos temporar din funcţia de Comandant în Răsărit, 
comanda predându-se lui Martin. 

Belizarie era uimit. Se declară gata să-și înfrunte cu conștiința cea mai 
senină acuzatorii; căci nu spusese nimic neadevărat sau neloial. Ofițerilor și 
oamenilor din Regimentul său de casă, care veniseră cu el, le trimise 
următorul mesaj: „Se pare că am fost calomniat pe nedrept în fața 
Clemenţei-sale, împăratul, dar am toată încrederea că voi fi în curând liber. 
Vă ordon, în numele dragostei pe care mi-o purtaţi, să vă abţineţi de la orice 
act rebel sau criminal, care ar putea prejudicia anchetarea mea. Daţi 
ascultare ofiţerilor împăratului, în toate privinţele. Fiţi răbdători.” 

Judecata se ţinu la palat, cu uşile închise; şi nu se publică niciun fel de 
raport despre constatările justiţiei. Procesul fu judecat de însăși Teodora. 
Belizarie se apără singur şi luând separat interogatoriu lui loan Epicureanul 
şi lui Petru, izbuti să-i facă să se contrazică. De asemenea, încercă să 
convingă Curtea că ei fuseseră ofițeri certăreţi, ineficienți, rapaci, 
neascultători și, pe deasupra, ingraţi. Admise că se pronunţase împotriva 
alegerii Teodorei ca monarh unic; dar fu în stare să prezinte minuta ședinței, 
scrisă de secretarul său, ca dovadă că observaţiile sale fuseseră nevinovate: 
afirmă că susținuse Constituţia Romană și nimic mai mult. Teodora nu-l 
putu găsi vinovat de trădare. Totuși, era hotărâtă să-i facă pe cât putea de 
mult rău, pentru că nu o recomandase subordonaţilor săi ca succesoarea 
firească a lui Justinian. 

loan Epicureanul și Petru fură complimentaţi pentru loialitatea lor față de 
tron şi li se făcură daruri în bani şi titluri noi. 

Sentința împotriva a doi sau trei dintre generalii infractori, inclusiv 
Boutzes, fu închisoarea severă, pe o durată nelimitată, după placul 
Maiestăţilor lor. Boutzes fu coborât într-o celulă neluminată, unde nu avu pe 
nimeni cu care să-și împartă mizeria; nici măcar temnicerii nu-i adresau 
cuvântul: i se aruncau jos, o dată pe zi, bucățele de carne şi pâine, asemenea 
unei fiare sălbatice în ţarc. Fu eliberat abia după doi ani şi patru luni. Dar 
atunci era frânt de boală și se obișnuise să umble în patru labe, genunchii și 
mâinile fiindu-i acoperite cu coji; își pierduse tot părul şi cei mai mulţi dinţi. 
Mai mult decât atât, reîntoarcerea bruscă la lumina zilei fu un șoc prea 
puternic pentru ochii săi - niciodată nu mai fu în stare să citească sau să 
distingă cu limpezime obiectele. În felul acesta, fură răzbunați locuitorii 


Antiohiei, ai căror bani de răscumpărare Boutzes îi furase de la cetăţenii 
inimoși ai Edessei. 

Belizarie, deși fusese achitat de învinuirea de trădare, fu găsit vinovat de 
„a fi dat crezare și circulație unor zvonuri dăunătoare” (despre moartea lui 
Justinian), de a fi omis să-l pedepsească pe Boutzes pentru cuvintele sale 
neloiale - şi de a fi permis capturarea orașului Callinicum! Îndepărtarea lui 
de la comandă fu confirmată și toate proprietăţile sale în pământ, bunuri sau 
bani fură confiscate în favoarea Coroanei. 

Belizarie ascultă sentinţa cu demnitate şi nu apelă împotriva ei. Singurul 
comentariu pe care-l făcu era că, fără fonduri, nu mai putea continua să 
echipeze, să plătească și să hrănească Regimentul de casă, care slujise 
împăratul cu credinţă, în multe războaie. 

Teodora răspunse: 

— Figurează ca sclavi ai casei tale, de aceea nu trebuie să le porți de grijă. 
Sunt şi ei confiscați. 

La asta el nu răspunse, dar se observă că îşi strânse pumnii, până ce i s-au 
albit la încheieturi. lubea pe oamenii din Regimentul său de casă şi abia 
suporta gândul că îi vor fi luaţi, ca să-i maltrateze niște generali de teapa 
obișnuită. 

Teodora îl chemă pe Narses și-i zise: 

— Sclavii fostului Comandant al Armatelor din Răsărit, acest Belizarie, 
trebuie împărţiţi între generalii și coloneii de la palat, tu însuţi având prima 
alegere. Dacă mai rămân unii pe care niciun general de la palat nu are 
mijloace să-i țină, pune-i pe secretarii de stat să-i tragă la sorți. 

Așa că Belizarie avu durerea să vadă pe mulţi dintre bărbații cutezători, 
pe care îi desăvârşise în meşteșugul războiului, devenind uşieri și slugi la 
nişte eunuci parfumați. 

Belizarie nu pierdu numai jumătatea de escadron care se întoarse cu el la 
Constantinopol, ci întreg Regimentul de casă, rechemat acum. Le trimise 
oamenilor încă o dată vorbă, în taină: „Răbdare, camarazi, vă implor! În 
curând toate se vor orândui. Bucuraţi-vă de concediul din oraș, continuaţi 
instrucţia, precum v-am învăţat, nu exprimaţi milă pentru mine, înghiţiţi 
toate insultele. Răbdare!” Îi dădură ascultare, deşi n-ar fi vrut. 

Gloata din oraș, care, se știe, este la fel de incapabilă de o judecată 
sănătoasă pe cât este de inconstantă în porniri, vădi o bucurie ascunsă când 
află de sentinţa rostită împotriva lui Belizarie. În vinării se auziră vorbe ca 
acestea: „Fiţi siguri, împăratul şi împărăteasa s-au condamnat în sfârșit la 
pieire din cauza nerecunoștinței lor. Belizarie al nostru nu va accepta o 
asemenea nedreptate. Este un om prea viteaz și prea demn, pentru a fi tratat 
astfel. Aşteptaţi: în curând veţi auzi despre o răscoală neașteptată a 


Regimentului de casă şi despre asasinate sângeroase în Sacrele Apartamente 
ale palatului.” 

Aşteptară cu nerăbdare mereu crescândă. Nu se petrecu nimic. 
Murmurară, dezgustați de faptul că idolul lor de odinioară, gloriosul lor 
erou, Belizarie, se supunea dușmăniei și ingratitudinii suveranilor săi cu o 
răbdare pe care o apreciau ca fiind tot atât de abjectă ca aceea a călugărilor 
penitenţi. (Aceștia stau pe vine, în celulele lor, asemenea unor broaște 
râioase, în timp ce flagelatorul de serviciu în săptămâna respectivă își face 
turul cu biciul său de sârmă și le brăzdează spinarea, până ce se redeschid 
vechile cicatrice.) Când cetăţenii se îngrămădiră pentru prima oară în jurul 
său În stradă, cu exclamaţii de milă și revoltă, îi respinse cu mânie, strigând: 

— Domnilor, tăceţi, aceasta-i o chestiune între împărat și mine. Lăsați- 
mă, vă rog, și vedeţi-vă de treburi! 

Avea o suită mică, de patru sau cinci ofițeri tineri, care se ţineau de el din 
simplă loialitate, deși fuseseră preveniţi de Narses că în felul acesta cad sub 
bănuielile imperiale și pierd orice șansă de înaintare în grad. Ceilalţi asociaţi 
ai săi evitau cu grijă să-l salute - deşi, dacă ar fi înălţat steagul revoltei, cei 
mai mulți s-ar fi raliat fără întârziere. Îşi căută o locuinţă ieftină, aproape de 
Piaţa Taurului, într-o casă lipită de sălile de petrecere. Acesta este un grup 
de săli, clădite în jurul unei fântâni, pe care familiile care nu au decât case 
modeste le pot închiria pentru nunţi și festivități funerare și alte asemenea 
împrejurări. Trăind aici, depindea de aceiași ofițeri tineri până și în privinţa 
celor necesare vieţii cotidiene. De n-ar fi fost ei, ar fi trebuit să solicite un 
tichet de lemn și să recurgă la alocaţia pentru săraci. Teodora nu-i luase 
numai întreaga avere din oraș: trimise și la Edessa, unde Belizarie depusese 
o sumă mare pentru a acoperi diverse cheltuieli de război, și și-o însuși şi pe 
aceasta. 

Se ducea în fiecare zi la palat, ca să-și salute împăratul, precum ar fi făcut- 
o în mod obișnuit. Justinian încercă prin zeflemea și batjocură să-l întărâte 
ca să-l stârnească la rebeliune; căci răbdarea omului îl exaspera. Într-o 
dimineaţă, refuză să-l vadă pe Belizarie, pretextând treburi urgente şi-i 
porunci să aștepte până seara în faţa porţilor palatului. Belizarie se supuse, 
stând toată ziua în faţa porţilor, fără hrană, expus curiozităţii publicului. 
Gloata, scârbită de ceea ce considera a fi o atitudine mizerabilă, de sclav, 
aruncă în el cu fructe putrede și cu gunoi, aşa încât straiele sale de patrician 
se pătară de-a binelea. Nu scoase o vorbă, nici măcar nu se aplecă pentru a 
evita proiectilele. Dar procedă aspru cu un tânăr nerușinat, care veni, 
strecurându-se de-a lungul zidului, ca să-l tragă de barbă. Îl apucă de 
pantaloni și-l aruncă la mare distanţă; se zice că acest tânăr suferi leziuni de 
pe urma cărora rămase mulți ani invalid. 


În amurg fu, în sfârşit, admis în palat şi solicită permisiunea de a prezenta 
împăratului o cerere. Justinian consimţi să asculte cererea sperând că l-a 
determinat, totuși, pe Belizarie la o manifestare de indignare fățișă. Fu 
dezamăgit: tot ce ceru Belizarie era o togă nouă, ca să se poată prezenta 
decent îmbrăcat la următoarea audienţă. 

Justinian răspunse tăios: 

— Nu avem bani ca să te îmbrăcăm, Ilustre Belizarie, Dacă nu-ţi poţi 
îngădui să te îmbraci cum se cuvine, mai bine îţi tăiem numele de pe lista 
patricienilor; în felul acesta vei fi scutit de toate obligaţiunile protocolare. 

Belizarie se plecă adânc şi răspunse: 

— În orice calitate sau rang mi se îngăduie să slujesc Maiestăţii-tale, se 
poate conta pe mine - îmi voi îndeplini datoria cu credinţă. 

Numele său fu șters de pe listă și multe luni de atunci încolo nu se mai 
întoarse la palat. 

În tot acest răstimp stăpâna mea se bucura, bineînţeles, de prietenia 
Teodorei și, departe de a fi privată de vreuna dintre proprietăţile ei, fu 
îmbogăţită prin atribuirea multora dintre bunurile lui Belizarie, inclusiv 
marea lui moșie de la Rufinianae. Se prefăcea a fi mult mai indiferentă față 
de nenorocirile bărbatului ei decât, ştiu bine, era de fapt. În ce mă priveşte, 
de câte ori puteam evita, nu pomeneam de Belizarie; şi ori de câte ori aducea 
ea vorba, aveam grijă ca atitudinea mea să nu mă angajeze în niciun fel. Dar 
îmi fierbea sângele când îl vedeam pe Teodosie grozăvindu-se pe seama lui 
Belizarie. Devenise în zilele acelea om mare la palat și circula urmat de o 
suită de patru sute de traci din Regimentul de casă, pe care i-i dăruise 
împărăteasa. Avea mereu consfătuiri tainice cu Teodora, fiind numit 
maestru al distracţiilor din palat. 

Despre istoria intimă a celor ce s-au petrecut după acestea, circulă multe 
versiuni - unele plauzibile, altele ridicole, niciuna autentică. În orice caz, 
esenţial este că Teodosie muri de dizenterie, în ziua Sfântului Ștefan, care 
este cea următoare zilei de Crăciun; şi istoria nu a scos niciodată la lumină 
dacă a fost un simplu accident, sau dacă a fost otrăvit la ospățul de Crăciun, 
şi dacă da, atunci de cine anume. Acei puţini care avură prilejul să-i 
examineze cadavrul, înclinau spre părerea că fusese otrăvit. 

Pot afirma însă cu toată certitudinea că de moartea lui nu poate fi învinuit 
nici Belizarie, nici vreun prieten al lui Fotius. Nu este însă dincolo de limitele 
a ceea ce se poate presupune, ca vreun servitor al stăpânei mele Antonina să 
fi crezut că în felul acesta vine în întâmpinarea dorințelor ei. Nu am cum să 
discut acest subiect. Inutil să vă spun că niciodată nu a căzut vreo bănuială 
asupra lui Eugeniu. 


La moartea lui Teodosie sentimentele stăpânei mele păreau amestecate. 
În ultima vreme, atitudinea ei se schimbase față de dânsul, şi încă în mod 
foarte brusc. Ajunsese să creadă - pe drept sau pe nedrept - că favoritul ei, 
utilizând aceeaşi artă de curtezan pe care o folosise și față de dânsa, 
devenise amantul Teodorei. Este cert că Teodosie o trata în perioada aceasta 
cu o indiferenţă care trebuie să o fi mâhnit foarte mult, deși ea a făcut tot ce 
i-a stat în putinţă ca să-și ascundă suferinţa. 

Teodora trecu cu ușurință peste moartea lui Teodosie; nici măcar nu se 
interesă de cauzele ei. Dar stăpânei mele îi vădi nealterată compătimire 
pentru pierderea suferită și se părea că nu are habar de gelozia crâncenă 
nutrită de Antonina. Unii ziceau că această nepăsare era abordată de 
Teodora cu intenţia de a-l lipsi pe Justinian de satisfacția pe care o simţea de 
pe urma durerii ei; căci tot aceştia afirmau că împăratul însuși pusese la cale 
asasinarea lui Teodosie, fiind gelos din cauza mulţumirii pe care acesta o 
dădea soției sale, şi că, de fapt, ea fusese foarte îndurerată de moartea lui. 
Dar toate acestea sunt absurdități. 

Acum, stăpâna mea căzu pradă unei adânci melancolii; insomnia și lipsa 
poftei de mâncare o slăbiră atât de mult, încât părea a avea zece ani peste 
vârsta ei reală - avea atunci patruzeci și doi de ani. 

Într-o zi, când m-am dus în iatacul ei, Antonina își ridică privirea şi ochii 
ei erau roşii de plâns. Deşi o văzusem adeseori ursuză, agitată, mânioasă, 
deznădăjduită, de când fusese fată n-o mai văzusem plângând. 

l-am zis cu blândeţe: 

— Stăpână, am fost primul tău sclav și ţi-am rămas credincios o viaţă 
întreagă. Îți sunt mai presus de toate devotat și aș muri de dragul tău, 
precum ştii bine. Lasă-mă să-ți împart jalea, împărtășindu-mi cauza ei. O, 
Doamnă Antonina, mi se strânge inima când te văd plângând. 

Lacrimile izbucniră din nou; dar nu-mi răspunse. 

Apoi am întrebat-o: 

— Stăpână, scumpă stăpână, oare eşti îndoliată după Teodosie? 

Începu să strige: 

— Nu, Eugeniu, credinciosul meu prieten, nu! Pe Hera și pe Afrodita, nu! 
Nu la Teodosie mă gândesc - ci la soțul meu, Belizarie. Trebuie să mă 
destăinuiesc ție din nou, ca odinioară, pe vremea în care trăiam la club, 
altminteri tăcerea mă mistuie. O, dragă Eugeniu, aș da tot ce am, numai să 
nu-mi fi aruncat vreodată privirea asupra prefăcutului de Teodosie. 
Adevărata mea iubire a fost dintotdeauna Belizarie - și, ca o smintită, l-am 
nenorocit de-a binelea. Acum nu mai există nicio posibilitate ca să dreg 
greșeala. 

Am plâns cu ea. 


— Neîntârziat trebuie pusă la cale împăcarea! am strigat impulsiv. 

Dar ea îmi răspunse că nici mândria lui Belizarie, nici a ei nu îngăduiau o 
împăcare. Mai mult decât atât, Teodora nu l-a iertat nicidecum pe Belizarie 
şi împăratul îl ura mai intens decât pe orice altă făptură omenească. 

După un scurt răgaz de cugetare, i-am spus: 

— Cred că înţeleg totul şi pot găsi o cale de ieşire. 

— Nu există cale de ieșire, Eugeniu. 

Eu am continuat totuși, curajos: 

— Stăpână, cred că dacă m-aş duce la Belizarie şi i-aş spune - ceea ce, 
cred, nu i-a fost împărtăşit niciodată - că Fotius a mărturisit sub tortură că 
te-a calomniat; și dacă i-aș jura că tu și cu Teodosie nu aţi fost niciodată 
amanți; şi dacă i-aş spune, în continuare, că jurămintele tale față de loan de 
Capadocia au fost făcute - și oare nu este adevărat? - din ordinul 
împărătesei și că i-ai cerut iertare lui Dumnezeu pentru acest păcat și pentru 
toate blasfemiile pe care le-ai comis - oare nu ai face atâta lucru pentru a-l 
împăca pe Belizarie, dragă stăpână? - și că tu ai mult mai multe pricini 
pentru a te considera jignită de el, decât el detine... 

— O, înţeleptule Eugeniu, du-te cu binecuvântarea mea. Da, îi voi cere 
iertare lui Dumnezeu - fără îndoială că nu voi lăsa ca un asemenea fleac să- 
mi stea în cale. Spune-i tot ce mi-ai înşirat adineaori; și apoi, dacă uită de 
mândria şi de mânia lui, îl poţi asigura că niciodată nu am iubit pe altcineva 
şi că nu voi avea odihnă până nu i se va reda libertatea și onoarea - și că 
atunci nu ne vom mai despărţi niciodată. 

— Ai să faci apel la împărăteasă? 

— Da. Am să-i amintesc de serviciile pe care i le-am adus de curând, în 
cazul lui loan de Capadocia, cât și de vechea noastră prietenie, precum și de 
prietenia ce a existat între tatăl ei, maestrul urșşilor, și tatăl meu, 
conducătorul de care... 

Dar eu i-am răspuns: 

— Dragă stăpână, mai am o propunere de făcut. Cred că sunt în situaţia 
de a pune la cale nimicirea definitivă a lui loan de Capadocia. Dacă reușesc și 
meritul îţi revine, împărăteasa îţi va acorda, fără îndoială, tot ce-i soliciţi. 

— Cum? întrebă ea grăbită. Cum ai s-o pui la cale? 

I-am răspuns: 

— Azi după amiază am intrat în vorbă, într-o vinărie, cu un tânăr sărac 
din Cyzicus, care moare de o boală mistuitoare și nu mai are mult de trăit. El 
şi întreaga lui familie, bunici bătrâni și nevastă cu trei copii mici, au fost 
izgoniți din casă, din ordinul episcopului de Cyzicus. A venit singur, pe jos, la 
Constantinopol și astăzi a făcut apel la palat ca să i se facă dreptate și să i se 
dea ajutor; dar funcționarii l-au izgonit, deoarece episcopul e bine văzut la 


Curte. l-am arătat simpatie și i-am oferit un ban de argint, dându-i întâlnire 
sub statuia elefantului lui Severus, mâine la prânz. Nu i-am dezvăluit cum 
mă cheamă, nici pe stăpânul meu, și în vinăria respectivă nu sunt cunoscut. 

— Ei bine? 

— Dă-mi cinci sute de monezi de aur, stăpână, şi cred că atâta va ajunge 
pentru a-l nimici pe loan de Capadocia. 

— Nu înţeleg. 

— Dă-mi banii şi Încredinţează-mi misiunea. 

— Dacă reușești, Eugeniu, îți dau cincizeci de mii şi libertatea. 

— Ce altceva înseamnă banii, decât bunăstarea trupească, pe care și aşa o 
am? Ce altceva este „libertatea” decât să te bucuri de preţuire, ceea ce am și 
dobândit? Nu, stăpână, răsplata care mă va satisface va fi că tu şi Domnul 
meu Belizarie și împărăteasa, tustrei, veți scăpa de un vechi dușman, că 
moartea tatălui tău Damocles, fostul meu stăpân, va fi răzbunată, și că eu voi 
fi cel ce a mijlocit împăcarea dintre împărăteasă și Domnul meu Belizarie. 

În seara aceea m-am dus să-l caut pe Belizarie, în locuinţa lui 
sărăcăcioasă. Deşi era slăbit de o criză de malarie, se ridică de pe canapea ca 
să-mi ureze bun venit. Cu un zâmbet care ascundea profunzimea 
sentimentelor sale, mă întrebă: 

— Şi nu te temi să mă vizitezi, Eugeniu, vechiul meu prieten? 

l-am răspuns: 

— Nu, Ilustre Domn. Cu mesajul pe care-l aduc, aș fi riscat să trec chiar și 
printr-un incendiu sau printr-o tabără de huni bulgari. 

Deveni puţin nerăbdător: 

— Nu mi te adresa cu titluri care mi s-au luat. Care este mesajul? 

l-am relatat, vorbind în numele meu, tot ce căzusem de acord cu stăpâna 
mea să-i spun. Mă ascultă cu mare atenţie, exclamând un „Ah!” când îi spusei 
că nevastă-sa i-a cerut iertare lui Dumnezeu. Apoi i-am arătat documentele 
de stat în care erau consemnate mărturisirile lui Fotius - mituisem copistul 
ajutorului de arhivar, cu prețul salariului său pe o zi, pentru a le obţine. 
Belizarie le citi repede și apoi le mai citi o dată cu mare atenţie și până la 
urmă se lovi în piept și zise: 

— Pentru gelozia mea furioasă și pentru credulitatea de care am dat 
dovadă, merit tot ce am suferit. Dar, din păcate, Eugeniu, acum e prea târziu. 
Stăpâna ta nu mă va ierta niciodată pentru felul în care m-am purtat cu ea la 
Daras, nici dacă i-aş cere fără rezerve iertare. 

L-am îndemnat să aibă toate nădejdile: toate se vor aranja. Apoi i-am 
repetat mesajul stăpânei mele, pe care la început nu a vrut să-l creadă. Îmi 
spuse: 


— Dacă stăpâna ta, Antonina, va voi într-adevăr să mai dea vreo ascultare 
cuvintelor mele, spune-i că eu și numai eu am greșit - dar numai dragostea 
mea nemăsurată față de dânsa m-a împins la asemenea nebunie. 

În noaptea aceea, Belizarie şi stăpâna mea se întâlniră în taină la locuinţa 
lui. Nimeni, afară de mine, nu avea cunoștință de întâlnire. Amândoi mă 
îmbrăţișară, mă sărutară pe obraji şi-mi spuseră că-mi datorează viaţa lor. 

În ziua următoare l-am întâlnit pe tânărul din Cyzicus, sub statuia 
elefantului. L-am tras deoparte, într-un loc discret și i-am spus: 

— Aici, în sacul acesta, sunt cinci sute de monezi de aur. Acestea vor 
asigura bunul trai al familiei tale pe tot restul vieții. Dar pentru a le câștiga, 
trebuie să comiţi o faptă disperată. 

Mă întrebă: 

— Ce anume, binefăcătorule? 

— Trebuie să-l ucizi pe episcopul de Cyzicus. Este dușmanul stăpânului 
meu, iar aurul acesta este al stăpânului meu. 

— Cuvintele tale mă înspăimântă, strigă el. 

— De ce, când oricum ai numai puţine luni de trăit și când prin fapta 
aceasta răzbuni dintr-o singură lovitură şi nedreptatea pe care ai suferit-o şi 
asiguri şi situaţia familiei tale nevoiașe? 

Mă întrebă: 

— Cine este stăpânul tău? 

l-am răspuns: 

— Nu şovăiesc să-ți spun. Este loan de Capadocia, care acum e preot la 
catedrala din Cyzicus. 

Am reușit să-l conving că vorbesc serios în privinţa aurului; când i-am dat 
zece monezi ca arvună, se angajă să comită crima și plecă vesel. 

Curând sosiră de la Cyzicus știrile așteptate. Tânărul își îndeplinise 
obligaţiile. Așteptă în faţa porticului catedralei, după liturghie, și când 
episcopul apăru, împlântă în el un pumnal lung. Fu arestat și ameninţat cu 
schingiuirea pe roată, dacă nu dezvăluie motivele faptei sale, care constituia 
un sacrilegiu. Precum mă așteptasem, evită să pomenească nedreptăţile 
suferite de el, spunându-le ofițerilor că fusese plătit să săvârșească fapta, 
printr-un dar constând din zece monezi de aur, de către loan de Capadocia. 
Dușmănia lui loan de Capadocia față de episcop era notorie. Fu arestat și 
judecat în localitate, găsit vinovat de complicitate la asasinat și condamnat la 
moarte. Datorită intervenţiei stăpânei mele la Teodora, viaţa tânărului fu 
cruţată şi mai târziu i-am trimis restul de patru sute nouăzeci de monezi. Nu 
ştiu cât a mai trăit după aceea. 

Și viaţa lui loan de Capadocia fu cruţată de către Justinian, sub motivul că 
vinovăția lui era insuficient dovedită. Totuși, fu dezbrăcat de sutană, biciuit 


și silit să-și mărturisească păcatele din trecut: deși nu voia să recunoască 
asasinatul, restul relatărilor sale era atât de dezgustător, încât ar fi putut fi 
spânzurat pentru ele de zece ori. Toate bunurile sale fură confiscate în 
favoarea Coroanei și fu îmbarcat, gol puşcă, pe o navă comercială ce pleca 
spre Egipt (dar, din caritate, cineva îi împrumută o pătură aspră): oriunde 
nava atingea uscatul, era silit să debarce și să cerșească pe chei pâine și 
gologani. În felul acesta răzbunarea fu, în sfârșit, dusă la capăt; căci Teodora 
şi stăpâna mea făcuseră legământ să-l aducă pe loan la goliciune și 
cerșetorie, nu să-l omoare prin violenţă. Sufletul lui Damocles, conducătorul 
de care, răposatul meu stăpân, dobândi pace pe malurile Styxului. 

Stăpâna mea se putea înfățișa acum la Teodora și să-i ceară să-l 
reprimească pe Belizarie în favoruri, spunându-i că ea însăşi intenţionează 
să-l ierte și să trăiască din nou cu el. Devotamentul ei față de Teodora fusese 
încă o dată dovedit și Belizarie nu va întreprinde nimic, în viitor, ce-ar putea 
stârni supărarea împărătesei - de asta putea fi sigură. 

Teodora nu respinse cererea. Trimise lui Belizarie un curier imperial, cu o 
scrisoare care suna astfel: „Îţi dai singur seama, om bun ce eşti, cât rău le-ai 
făcut suveranilor tăi. Dar cum îi sunt foarte îndatorată soţiei tale pentru 
serviciile ce mi-a adus, la cererea ei am șters din dosare toate acuzațiile 
împotriva ta şi ţi-am acordat mărinimoasa noastră iertare. În viitor nu 
trebuie deci să te temi în privinţa securităţii și prosperității tale; dar pe 
viitor nu-ţi vom judeca purtarea numai după acțiunile tale în raport cu noi, 
ci şi după atitudinea ta față de persoana ei.” 

În felul acesta Belizarie fu reprimit în favoruri, deoarece până şi Justinian 
considera că mândria lui fusese până acum îndeajuns de umilită; şi i se 
restitui jumătate din tezaurul său și tot pământul și casele. Justinian reţinu 
restul tezaurului, care se ridica la un sfert de milion de monezi de aur, 
spunând că nu-i cuviincios din partea unui supus să posede atâta avere, 
când vistieria imperială are o atât de arzătoare nevoie de bani. 

Ca un omagiu adus prieteniei strânse dintre familia stăpânei mele 
Antonina şi propria ei familie, Teodora hotărî acum ca Ioannina, copilul 
stăpânei mele de la Belizarie, să fie logodită cu cea mai apropiată rudă a ei, 
Anastasie „Picioare-Lungi”, fiul lui Sittas, generalul, şi al surorii ei Anastasia. 
Planul Teodorei era ca după moartea lui Justinian și a ei, diadema să treacă 
asupra acestui tânăr; căsătoria i-ar întări în mare măsură poziţia în oraș. Așa 
că logodna se înfăptui. 

S-ar putea să pară ciudat că, de la naşterea ei încoace, adică scurtă vreme 
înainte de expediţia lui Belizarie la Cartagina, nu m-am mai referit în niciun 
fel de Ioannina. Adevărul este că fata nu trăise în apropierea nici unuia 
dintre părinţii ei. Stăpâna mea Antonina nu luase copilul după ea în 


războaie, ci o pusese sub tutela Teodorei, care ajunse să o considere ca pe 
propria ei fiică. loannina rămânea cu Teodora, în Sacrele Apartamente ale 
palatului, chiar când se întâmpla ca părinţii ei să se afle în oraş. Stăpâna mea 
era mulțumită că lucrurile se petreceau astfel; sentimentele ei materne se 
îndreptau în primul rând spre Marta, soţia lui Hildiger - care, din nefericire, 
căzu victimă ciumei. Dar pe Belizarie înstrăinarea de copila lui îl întrista. Îi 
trimitea adeseori scrisori și daruri de peste mări, reamintindu-i, drăgăstos, 
că are un tată. Dar ori de câte ori se întâlneau, în răgazurile întâmplătoare 
dintre războaie, se aflau mereu în umbra tronului; şi loannina era încurcată 
de pornirile lui afectuoase. Cu Antonina, copilul se simțea mai în largul său, 
de parcă ar fi fost în compania unei mătuși, deschisă la fire, la curent cu 
toate cele. 

Vestea acestei logodne consacră în public împăcarea dintre Teodora și 
stăpâna mea pe de o parte şi Belizarie pe de altă parte. Teodora reuși chiar 
să-l convingă pe împărat să fie de faţă la ceremonia schimbării darurilor, în 
casa lui Belizarie; și prezența lui părea de bun augur pentru revenirea 
prosperității în treburile casei. Belizarie și stăpâna mea erau escortaţi de o 
rămăşiţă a Regimentului de casă - patru sute de traci, care la moartea lui 
Teodosie trecuseră în posesia stăpânei mele; și care acum fură redaţi 
fostului lor stăpân. Dar camarazii lor, în număr de șase mii cinci sute, încă 
nu-i fură restituiți. 

Rechemarea lui Belizarie din Răsărit pricinuise un dezastru. Justinian 
ordonă o invazie a Armeniei persane și reîntări armatele de frontieră până 
ce numărul lor ajunse la aproape de treizeci de mii; dar comanda o împărți 
între nu mai puţin de cincisprezece generali. Fiecare general prefera şi 
urmărea un plan de campanie propriu; la Dubis, pe râul Araxes, forţele lor, 
lipsite de orice unitate, fură zdrobite de o armată persană de numai patru 
mii de oameni; fugiră spre casă, în goană, părăsindu-și prada, stindardele și 
armele. Mai mulţi dintre generalii aceștia își continuară fuga până ce caii li 
se prăbușiră, deşi pe o rază de treizeci de mile nu se afla picior de inamic. 
Apoi, Doamna noastră Ciuma se vădi a fi un aliat neaşteptat, răspândindu-se 
brusc pe teritoriul persan - pe care până acuma îl cruţase, ucigând fiecare al 
treilea om de pe domeniile Marelui Rege; altminteri ar fi venit vremuri grele 
peste imperiul roman. Căci, din treizeci de mii de oameni, zece mii fuseseră 
uciși la Dubis şi zece mii făcuţi prizonieri, împreună cu tot convoiul de luptă 
al armatei, încărcat cu bagaje şi pradă. 

Când Belizarie se prezentă voluntar ca să se ducă iarăși în Răsărit şi să 
regrupeze pe supraviețuitori, Justinian îi refuză cu aroganță cererea. Nu-i 
oferi explicația reală - că nu doreşte ca Belizarie să reușească încă o dată 
acolo unde alţii eşuaseră și în felul acesta să pară indispensabil; dar zise, cu 


zâmbetul său nesuferit, că Doamna Antonina va trebui pe viitor să-și 
însoțească soţul în campanii, ca o garanţie pentru loialitatea lui şi că 
„Doamna Antonina, fără îndoială, nu ar avea nicio plăcere să întreprindă o 
vizită pe graniţa persană, având în vedere experienţa nefericită cu prilejul 
vizitei ei anterioare”. 

Apoi continuă prin a spune că dacă Belizarie este chiar atât de ahtiat să se 
întoarcă pe câmpul de bătălie, se poate întoarce în Italia, ca să ducă la bun 
sfârșit misiunea pe care a neglijat să o încheie. 

— A fost prea puţin înţelept şi nu fără de rezerve loial, Ilustre Belizarie, să 
revii la noi, la Constantinopol, înainte de a fi strivit ultimele scântei ale 
rebeliunii goților; de atunci încoace au mocnit fără contenire și, până la 
urmă, au izbucnit într-un foc ameninţător. 

Belizarie îi răspunse, răbdător ca-ntotdeauna: 

— Maiestate, daţi-mi îndărăt resturile Regimentului meu de casă și voi 
face tot ce-mi stă în putinţă. 

Justinian rânji: 

— Pentru vreo nouă trădare, presupun? Nu, nu, generale, sunt un iepure 
prea bătrân şi cu prea multă experienţă, ca să mă las momit cu asemenea 
frunză de lăptucă. Afară de asta, trupele care odinioară fuseseră ale tale au 
fost de curând luate de la ofițerii mei de la palat și, precum știi, duse pe 
graniţa persană - unde nu ne putem lipsi de ele. Dar de ce discuţi cu noi, tu 
care până de curând mai erai un cerşetor? Îți vom da permisiunea să 
recrutezi trupe noi, oriunde vei găsi de cuviință, pe domeniile noastre; dar 
cum reizbucnirea războiului din Italia este, evident, un rod ai neglijenței 
tale, îți cerem să finanţezi singur expediţia. Noi nu avem bani, iar tu tot mai 
dispui de o mare avere. Dacă primeşti această însărcinare, îți vom acorda o 
mare onoare: te vom face Comite al Grajdurilor Imperiale. Mâine să ne 
comunici ce-ai hotărât. 

Apoi îl concedie. 

Belizarie acceptă condiţiile - căci dispreţuia orice târguială. Peste foarte 
puţin se îmbarcă, cu destinaţia Italia; era însoţit de stăpâna mea Antonina - 
pe care, la rândul meu, o însoţeam eu - și de cei patru sute de traci. Noul său 
titlu o amuză copios pe stăpâna mea. Obișnuia să-i spună cam așa: „Bietul 
meu soț. Ai fost făcut Comite al Grajdurilor lui Augias, dar ţi-e interzis să le 
cureţi!” (Eroului Hercules i se ceruse, în chip de a cincea muncă, să curețe 
grajdurile lui Augias într-o singură zi; şi o înfăptui, deviind printr-insele 
râurile Alpheus şi Peneus.) 

Cam pe vremea aceasta fu ucis în Africa Solomon, într-o bătălie pe care o 
angajă împotriva unei armate de mauri ce întreprindea o incursiune. Fusese 
unul dintre cei mai capabili guvernatori, deși mult stingherit de numărul 


insuficient de trupe. Romanii africani regretaseră de mult zilele fericite ale 
domniei vandalilor, când maurii erau siliţi să stea în fortărețele de pe 
dealurile lor şi perceptorii din Constantinopol încă nu începuseră să înfulece 
totul, până şi pământul. După moartea lui Solomon, maurii masacrară, 
incendiară şi nimiciră fără milă şi fără teamă de represalii. Cu cât sărăcea 
dioceză, cu atât impozitele împovărau mai greu avuţia care mai exista, căci 
impunerea efectuată în anul de consulat al lui Belizarie nu fusese niciodată 
modificată. Apoi venise ciuma. În acei ani de dezastru universal, pieriră din 
rândurile populaţiei cinci milioane de oameni; apoi nenumărate ogoare 
rămânând nedesţelenite și neirigate le năpădi deșertul. Cred că această ţară 
rodnică nu-și va mai reveni niciodată din nenorocirile ce s-au abătut asupra 
ei - cel puţin câtă vreme va rămâne în imperiu. 


CAPITOLUL XXI 
EXIL IN ITALIA 


Urmează acuma relatarea a cinci ani de campanii, fără îndoială cele mai 
ingrate din câte a întreprins vreodată un general de oarecare faimă. 
Dezamăgirea plictiseşte, nu numai când este trăită, dar și când este 
repovestită. De aceea voi fi scurt și voi însemna din toţi anii aceștia numai 
cât este strict necesar ca să dovedesc că nici în decursul acestei ultime 
campanii în vest, Belizarie nu şi-a pierdut nimic din curajul, resursele și 
vigoarea lui, că virtuțile i-au rămas neintinate de cei treizeci de ani de 
campanii aproape neîntrerupte și că a făcut în Italia tot ce se putea aștepta 
de la el, și chiar mai mult. 

Ne vom aduce aminte: coroana gotică trecuse asupra unui prinţ tânăr, pe 
nume Teudel, care, la început, nu avusese sub comanda lui mai mult de o 
mie de lăncieri și stăpânise un singur oraş de oarecare tărie: Pavia. Dar, dela 
Teodoric încoace, Teudel era primul suveran capabil, ajuns la domnie peste 
goți. Datorită firii certărețe și inactivității celor unsprezece generali 
imperiali care-l înfruntau, fu în stare să sporească numărul trupelor sale la 
cinci mii şi să organizeze o armată bine echipată. În acelaşi an în care 
Belizarie s-a certat la Daras cu stăpâna mea, loan Sângerosul, Bessas și 
ceilalți primiseră instrucţiuni de la Justinian „să zdrobească ultimele 
rămășițe ale goților”; dar împăratul nu era dispus să încredinţeze vreunuia 
comanda supremă. Porniră campania cu douăsprezece mii de oameni, 
inclusiv garnizoana de la Sisauranum, care tocmai sosise din Răsărit, fiind 
capturată de Belizarie. În primul rând, din pricina neînțelegerilor iscate de 
împărțirea prăzii pe care se aşteptau să o câștige, fură învinși, prea puţin 
glorios, de către Teudel la Faenza; mii şi mii de oameni fură uciși sau prinşi 
şi - ruşine unică! - abandonară absolut toate stindardele de regiment, deși 
generalii scăpară, fiecare fugind pe unde apucă. Numai escadronul persan 
luptă curajos și din această cauză suferi pierderi mai mari decât oricare altă 
unitate. Apoi fiecare dintre cei unsprezece generali conduse la adăpostul 
altei cetăţi ceea ce supravieţuise din propria lui unitate, așa încât toată Italia 
se întindea, neapărată, în fața armatei lui Teudel. 

loan Sângerosul porni din nou împotriva lui, primind întăriri de la 
Ravena. Deși se afla în inferioritate numerică, Teudel împrăștie armata lui 
loan într-o bătălie ce avu loc aproape de Florenţa și nu numai că-i pricinui 
pierderi grele, în morţi și răniţi, dar convinse și pe mulţi dintre oamenii săi 
să dezerteze în rândurile armatei goților. Alexandru („Foarfecele”) redusese 
armatele din Italia la o stare dintre cele mai jalnice, furându-le solda și 
rațiile. De când e lumea, niciun soldat nu poate lupta vreme îndelungată fără 


soldă sau hrană potrivită, afară de cazul în care-și apără propriul său cămin 
sau se află sub comanda unei căpetenii curajoase. Pe deasupra, când între 
ofițeri stăruie neînţelegerea, ceea ce se întâmpla aici, soldaţii de rând o simt 
repede şi-şi pierd încrederea. Cei ce dezertară la Teudel erau oameni dornici 
de a se pune sub protecția unui rege care se dovedi a fi om de cuvânt - un 
conducător curajos, activ, generos, care nu-și împărțea cu rivali comanda. 

În primăvara următoare, aceeași primăvară în care Belizarie fusese trimis 
împotriva regelui Khosrou în Siria, Teudel, lăsându-i pe generalii imperiali 
pitiți în fortărețele lor din nord-estul Italiei, porni în jos, spre sudul rămas 
aproape fără nicio apărare. Îl invadă cu ușurință, ocupând fortărețele 
Benevento, unde distruse întăriturile, și Cumae, unde găsi mari comori, şi 
peste puţin începu să asedieze Neapole. 

În numele tuturor generalilor, loan Sângerosul îi scrise de la Ravena lui 
Justinian, cerând întăriri. Cu o promptitudine neașteptată, Justinian trimise 
un senator, Maximinus, cu o flotă mare și cu toate trupele care puteau fi 
adunate din centrele de instrucţie și din orașele de garnizoană din Răsărit. 
Maximinus fu învestit cu autoritatea de Comandant al Armatelor din Italia. 
Era un laş, fără nicio experienţă în materie de războaie. Îşi petrecea cea mai 
mare parte a timpului în rugăciuni și posturi. Justinian detesta să 
încredințeze mari armate unor generali cu experiență, temându-se să nu 
devină rebeli. Părea să fie sub impresia că victoriile se cuceresc în genunchi, 
nu în şa. 

Expediția se isprăvi dezastruos, precum era de așteptat. Întâi, Maximinus 
zăbovi luni de zile în Grecia, trimițând înainte pe unul din generalii săi cu un 
număr de nave pline de provizii, dar cu forţe inadecvate, pentru a ajuta 
oraşul Neapole. Cavaleria lui Teudel surprinse această flotă mică pe când 
echipajele se aflau debarcate, fără nicio măsură de apărare, la Salerno, ca să 
ia apă şi să-şi mai desțepenească picioarele; o captură aproape în întregime. 
Atunci Maximinus navigă personal până la Siracuza, în Sicilia, de unde 
trimise restul armatei sale, cu corăbiile rămase, spre a mai încerca o dată să 
ajute oraşul Neapole. Dar asta se petrecu prea târziu, în noiembrie, când 
călătoriile pe mare devin nesigure. Un vânt puternic, din nord-vest, 
surprinse expediția aproape de Neapole, făcând navele să eșueze la țărm și 
anume chiar pe ţărmul unde regele Teudel își stabilise tabăra, cu goții săi. 
Dintre soldaţii care izbutiseră să scape de furia valurilor, goții nemiloşi 
aruncară multe sute îndărăt, în mare, căci nu doreau să se împovăreze cu 
prizonieri. Dar generalul roman care comanda expediţia fu cruțat. Cu un 
ştreang de gât, îl siliră să-i sfătuiască pe napolitani să capituleze, deoarece 
acum nu se mai puteau aștepta la niciun fel de ajutor și erau strâmtoraţi de 
foame. Teudel se angajă să le cruţe viaţa. 


Neapole se predă. Când Teudel văzu cât de vlăguiţi erau cetăţenii, se 
purtă cu o omenie şi o înţelegere remarcabile pentru un barbar. Avu grijă ca 
oamenii să nu-și încarce dintr-odată burta și astfel să se prăpădească - 
redându-le vigoarea printr-o mărire treptată și cumpănită a raţiilor. Nu se 
răzbună pe ei, ba chiar îngădui garnizoanei să părăsească orașul cu onoruri 
de război, asigurându-i animale de povară cu care să ajungă la Roma. Mai 
mult, ca să dea un exemplu propriilor săi oameni şi să încurajeze populaţia 
băștinașă, execută un soldat got pentru violarea unei fete italiene și acordă 
acesteia, ca zestre, toate bunurile soldatului. Dar rase până la pământ 
întăriturile orașului Neapole, aşa încât chiar de-ar fi fost recucerit, orașul să 
nu mai poată servi niciodată ca bază de operaţiuni împotriva goților. 

Regele Teudel ar fi pornit acum să ocupe Roma - a cărei garnizoană era 
comandată de loan Sângerosul - deoarece cetățenii simpatizau cu cauza 
goților şi se pregăteau să-l întâmpine cu „bun venit”. Dar atunci se răspândi 
ciuma în Italia și străzile Romei erau pline de cadavre neîngropate. Teudel 
se grăbi să se retragă din apropierea infecției. Trimise o parte a armatei să 
asedieze Otranto, în timp ce cu restul asedie Osimo și Tivoli. Tivoli căzu în 
mâinile sale datorită unui act de trădare; comunicațiile dintre Roma și 
Toscana - regiunea pe care se întemeia aprovizionarea Romei - fură astfel 
întrerupte. Forţele imperiale degenerară tot mai mult, în vreme ce forţele lui 
Teudel progresau continuu. Solda trupelor imperiale, care era acoperită în 
mod obișnuit din impozitele Italiei, nu mai putea fi asigurată deoarece goții 
dețineau acum aproape toate regiunile rurale; și aptitudinile combative ale 
trupelor depindeau în mare măsură de soldă. 

Aceasta era starea lucrurilor când Belizarie ne duse în Italia. Întreprinse 
întâi un marş de recrutare prin Tracia, cu cei patru sute de cuirasieri ai săi. 
De foarte mulţi ani, era pentru prima oară când vizita Cermenul, localitatea 
sa de baștină, sau Adrianopolul, unde-și începuse cariera militară. 
Compatrioţii săi îi pregătiră o primire excepţională. În fiecare oraș în care 
ajunse, îl aşteptă o recepţie civică: marșul deveni aproape o procesiune 
regală. Cei patru sute de oameni, toţi traci, eroi ai campaniilor contra goților, 
vandalilor şi persanilor, erau atât de arătoși şi aveau o înfăţişare atât de 
marţială în cămășile lor de zale şi cu coifurile cu pene albe, își călăreau caii 
roibi atât de bine şi vorbeau cu atâta admiraţie și dragoste de Belizarie, încât 
nu mai puţin de patru mii de recruți se înrolară sub stindardul său - dintre 
care o mie cinci sute chiar din Adrianopol. În Tracia i se spunea „Norocosul 
Belizarie”, nu numai pentru că el însuşi nu fusese niciodată rănit, dar și 
pentru că din Regimentul său de casă, care se bătuse în atâtea bătălii 
glorioase, căzuseră foarte puţini oameni - cel puţin câtă vreme serviseră sub 
comanda lui directă - și foarte mulți dintre ei făcuseră avere. Belizarie 


sperase să facă rost de arme și armuri pentru recruţii săi, chiar aici, 
asemenea obiecte fiind produse la atelierul imperial de armament din 
Adrianopol; dar îi fură refuzate, chiar contra plăţii în aur. De asemenea, în 
cursul recentei lor incursiuni, hunii bulgari luaseră aproape toți caii din 
Tracia, cu excepţia hergheliilor imperiale, care fuseseră adăpostite din 
vreme după zidurile orașului Salonic; așa că nu reuși nici măcar să-și 
încalece recruţii. Fără arme, fără armuri, fără cai - când și altminteri, ca să 
formezi dintr-un recrut crud un cuirasier eficient se cere o muncă de doi ani 
şi mai bine, chiar dacă este obișnuit dinainte cu caii. 

Din Tracia ne îmbarcarăm și ocolirăm coasta Greciei, ajungând la Spalato, 
unde ne reaprovizionarăm; aici se găsiră pentru recruți arme, dar nu se 
găsiră armuri. De la Spalato, Belizarie îl trimise, pentru despresurarea 
orașului Otranto, pe același Valentin care comandase miliția romană pe 
Câmpul lui Nero în timpul apărării Romei: avea două mii de oameni, în cea 
mai mare parte neinstruiţi, şi provizii de grâne pentru un an. Valentin izbuti 
să despresoare Otranto tocmai la vreme: din cauza foametei, garnizoana se 
hotărâse să se predea peste patru zile goților. Belizarie nu putea încerca o 
debarcare în vecinătatea Romei, deoarece, graţie corăbiilor de război 
capturate, inamicul controla toată coasta de apus. Ne duse la Ravena, 
trecând prin Pola. 

La Ravena îi îndemnă pe goții rezidenţi să-și convingă rudele care luptau 
sub regele Teudel să-și reînnoiască legământul față de împărat. Dar nici 
măcar numele lui Belizarie nu mai era în stare să atragă măcar un singur om. 
Ca să asigure cel puţin securitatea acestei regiuni, trimise spre nord, în 
Emilia, o sută dintre oamenii instruiți ai Regimentului de casă și două sute 
dintre recruții cei mai promiţători, pentru care găsise la Ravena cai și 
armuri, și două mii de infanteriști iliri. Bologna, capitala, se supuse, dar 
provizii se găsiră puține. Afară de asta, ilirii nu-şi primiseră solda de 
optsprezece luni şi erau dezamăgiţi, pentru că în absenţa lor li se îngăduise 
hunilor bulgari să întreprindă un raid prin Iliria şi să le târască în 
prizonierat nevestele și copiii. Anunţară, pe neașteptate, că se duc acasă; 
ceea ce chiar şi făcură, lăsându-i pe cei patru sute de oameni din Regimentul 
de casă să se descurce singuri. (Justinian se mânie pe acești iliri, dar după 
aceea îi iertă.) Așa că toată Emilia fu cedată inamicului, cu excepţia 
fortăreței de la Piacenza. Singura consecinţă fericită a acestei expediții fu că 
oamenii din Regimentul de casă, comandaţi de un oarecare Turimut - un 
trac şi acesta - izbutiră să-și taie cale de întoarcere până la Ravena și să 
aducă două sute de cai și trei sute de armuri, aparținând goților uciși de ei în 
ambuscade. 


Apoi Belizarie îl trimise pe Turimut la Osimo - localitate asediată de 
regele Teudel - cu o mie de oameni: nu se putea lipsi de mai mulți. Turimut 
izbuti să se strecoare în oraș prin liniile goților, fără a suferi pierderi; dar 
curând, după ce făcu o ieşire curajoasă, își dădu seama că cei o mie de 
oameni ai săi nu constituie un adversar pentru armata goților, care se 
umflase la treizeci de mii, datorită dezerţiunilor din trupele imperiale. Nu se 
putea sprijini, în scopuri militare, nici pe restul garnizoanei. Se consultă cu 
comandantul, care căzu de acord că prezenţa în continuare a forţei lui 
Turimut va fi mai degrabă o povară decât un ajutor, însemnând pur și 
simplu mai multe guri de hrănit; așa că Turimut plecă în cursul nopţii. Un 
dezertor preveni goții asupra planurilor sale şi aceștia îl ambuscară, la patru 
mile distanță de oraș. Pierdu două sute de oameni și toate animalele de 
povară; restul scăpă și ajunse până la Rimini. 

Teudel distruse întăriturile tuturor orașelor care i se supuseră. Belizarie, 
având nevoie de o bază mai convenabilă decât Ravena, se hotări să 
reintărească Pesaro, un port din Umbria aşezat între Rimini și Osimo, 
deoarece aici, în valea râului, existau pășuni bune care îi erau de folos. 
Zidurile de la Pesaro fuseseră pe jumătate demolate şi porțile îndepărtate; 
dar cu inventivitatea lui obișnuită, trimise agenți care măsurară 
amplasamentul porţilor, și la Ravena se confecționară porți noi, de stejar, 
întărite cu fier forjat, potrivite exact pe măsura înălțimii şi lăţimii. Turimut 
le transportă pe apă până la Pesaro și le potrivi la locul lor; şi puse orășenii 
la lucru, în grabă mare, ca să înalțe zidurile. Avea cu el trei mii de oameni, 
aproape toți recruți traci. Până ce Teudel sosi cu armata în faţa orașului, 
venind de la Osimo, zidurile erau destul de înalte pentru a putea fi apărate. 
Belizarie își instruise intens recruţii în tragerea cu arcul, așa că își făcură 
prezenţa simțită de-a binelea. Teudel se retrase, derutat. 

Belizarie îi scrise lui Justinian, în termenii următori: 


„Prea Puternice împărat, 

Am sosit în Italia fără cai şi armuri - căci acestea nu se puteau obține în 
Tracia - si fără bani, afară de ceea ce aveam în punga mea particulară, 
pentru plata recruţilor de curând încorporaţi în Tracia. Aceștia sunt puţin 
numeroși, încă neinstruiţi, înarmaţi slab şi nu au cai. Trupele regulate ale 
Maiestăţii-tale şi miliția pe care le-am găsit aici nu constituie pentru dușman 
un pericol, nici în privința numărului, nici a curajului. Regele Teudel 
stăpânește toată Italia - cu excepţia cîtorva orașe pe care, cu forțele pe care 
le am la dispoziţie, nu am cum să le despresor - și, în consecinţă, impozitele 
imperiale nu pot fi strânse. Fapt este că până şi faţă de trupele staționate la 


Ravena, Maiestatea-ta are o atât de mare restanță de soldă, încât sunt 
complet incapabil să le conving să lupte. Mai mult de jumătate au și dezertat 
la inamic. 

Dacă prezenţa mea în Italia ar fi suficientă pentru a duce războiul la un 
sfârșit victorios, toate ar fi bune: căci mi-am anunţat sosirea, cu toate 
mijloacele care-mi sunt la îndemână. Dar Maiestatea-ta să ţină seama că un 
general fără trupe este asemenea unui cap retezat de la ceafă. Cu respect 
propun ca oamenii din Regimentul meu de casă, pe care i-ai trimis pe 
graniţa persană, să fie rechemaţi și trimiși aici imediat, și, împreună cu ei, o 
mare unitate de herulieni sau de alţi huni, dacă Maiestatea-ta va acoperi 
cheltuielile pricinuite de angajarea lor, printr-o sumă substanţială. Dacă 
cererea mea nu poate fi satisfăcută, puţin sau nimic nu va putea fi înfăptuit 
de slujitorul loial și supus al Maiestăţii-tale. 

Belizarie, Comite al Grajdurilor Imperiale 
În prezent Comandant al Armatelor din Italia” 


loan Sângerosul, predând lui Bessas comanda Romei, se angajă să 
înmâneze această scrisoare lui Justinian la Constantinopol și să-l îndemne să 
remedieze situaţia disperată în care ne aflam. loan porni la drum la sfârșitul 
anului Domnului 545. Între timp, Belizarie rămase la Ravena, instruindu-şi 
recruţii, folosind pentru exerciţiile de cavalerie puţinii cai pe care îi avea la 
dispoziţie, prin rotaţie. Oamenii deveniră îndemânatici cu arcurile, lăncile, 
sulițele, săbiile, fie călare, fie pe jos - îi puse să călărească chiar şi pe cai de 
lemn, asemenea unor copii. 

Osimo se predă lui Teudel din cauza foamei, apoi urmară Fermo şi Ascoli 
care se află de asemenea în Picenum. Apoi Spoleto şi Assisi, în Toscana. 
Numai Perugia rezistă, deși Teudel puse la cale asasinarea lui Ciprian, 
generalul comandant ai garnizoanei. 

loan Sângerosul nu predă împăratului scrisoarea, vorbindu-i despre 
situaţie numai în termeni vagi. Era plictisit de războaiele italiene și nu dorea 
să fie trimis îndărăt din confortul și comoditatea Constantinopolului, unde 
fusese bine primit, în lipsa de confort şi în necazurile campaniei. Se închină 
în întregime scopului pe care şi-l propusese - de a încheia o căsătorie 
distinsă; de fapt, deveni chiar soţul fiicei lui Germanos, sora tânărului Justin, 
o strănepoată a împăratului. (Procedând astfel, deveni dușman al 
împărătesei Teodora, care considera gestul său ca un act de mare trufie, 
aproape ca o declaraţie că, în cazul morţii lui Justinian, se consideră 
candidat la tron.) 

Neprimind răspuns, Belizarie mai scrise o dată, repetând exact scrisoarea 
anterioară, cu singura deosebire că mai dădea știri despre ultimele succese 


ale lui Teudel. Raportă că Roma, care era apărată de Bessas cu trei mii de 
oameni, era ameninţată de foame - întrucât flota lui Teudel, având ca bază 
insulele Lipare, intercepta corăbiile cu grâne care veneau din Sicilia - și deci 
nu mai putea rezista multe luni de aici încolo. Piacenza, ultima fortăreață din 
nord rămasă loială față de romani, se și predase, de foame. Mai adăugă 
(îndemnat de stăpâna mea) că, deoarece Graţioasa-sa Maiestate pare a nu fi 
alarmată de starea lucrurilor din Italia, astfel cum fusese relatată în 
scrisoarea încredinţată lui loan, sau, în orice caz nu se simţea în stare să o 
remedieze, el, Belizarie, se consideră liber să se retragă cu soţia lui și cu 
garda sa de corp la Durazzo, pe malul celălalt al Mării Adriatice. Acolo clima 
este mai puţin moleșitoare decât la Ravena și comunicațiile cu 
Constantinopolul - în caz că împăratul ar binevoi să-i trimită alte 
instrucţiuni - sunt mai lesnicioase. Strănepotul împăratului, Justin, va 
rămâne la comandă la Ravena. 

Scrisoarea era cu desăvârșire respectuoasă și potrivită ca formă, dar 
Justinian simţi că ea cuprinde un reproş mascat; ceea ce îl determină să nu 
întreprindă nimic în această chestiune, îndeosebi după ce loan Sângerosul 
negă că i s-ar fi încredinţat vreo scrisoare. Totuși, stăpâna mea trimisese 
concomitent cu această ultimă scrisoare o epistolă către Teodora, în care îi 
spuse că Justinian trebuie să se hotărască dacă vrea să păstreze 
suveranitatea asupra Italiei și, în acest caz, să-și plătească armatele de aici și 
să trimită întăriri; în caz contrar, trebuie să renunţe la pretenţiile asupra ei. 
Teodora îl convinse în cele din urmă pe Justinian să retragă anumite trupe 
de pe graniţa persană, unde primejdia unei invazii părea înlăturată odată cu 
răspândirea ciumei, şi să-l trimită pe Narses în Crimeea, pentru a năimi o 
puternică forță de huni herulieni care să însoţească expediţia în Italia. Dar 
până ce aceste întăriri, comandate de loan Sângerosul, sosiră la Durazzo, se 
făcu toamnă târzie; între timp, situaţia la Roma se înrăutăţea mereu. Tot ce- 
şi putuse îngădui Belizarie fusese trimiterea de-a curmezișul Italiei a o mie 
de oameni, dintre care jumătate erau din Regimentul de casă, pentru 
întărirea garnizoanei slabe din Portul Romei - era esenţial ca stăpânirea 
acestuia să fie în continuare menţinută dacă Roma urma să fie despresurată 
de flota imperială. Valentin, care comanda aceste trupe, primi instrucţiuni să 
evite orice bătălie care i-ar pricinui pierderi grele. Îi ocoli pe goți şi ajunse 
nevătămat la destinaţie. 

Papa Vigiliu, același care-i urmase lui Silveriu după demitere, primise de 
curând porunca de a se duce de la Roma în Sicilia și de a aștepta acolo până 
ce va fi chemat la Constantinopol. Justinian (care dorea să fie pomenit de 
istorie ca „cel Mare” și pentru talentele teologice, nu numai pentru celelalte 
calități și isprăvi ale sale) lucra la un tratat pentru care dorea să obțină 


aprobarea papei Vigiliu. Îi venise o idee frumoasă în doctrina raporturilor 
dintre prima persoană și a doua din Trinitate, și credea că este 
recomandabil să o discute cu papa, înainte de a continua elaborarea operei. 
Tratatul țintea un compromis între cei ce credeau în natura unică a Fiului şi 
cei ce credeau că El a avut două naturi. În felul acesta, un număr mare de 
eretici ar fi revenit în comunitatea ortodoxă. Vă scutesc de amănuntele 
discuţiei. Papa Vigiliu nu putea lua în serios doctrina teologică a împăratului, 
care era confuză și contradictorie; dar nici nu-şi putea îngădui să-l jignească. 
ÎI preocupa mult mai mult un raport alarmant care-l ajunse din urmă, 
despre starea lucrurilor la Roma: un oboroc de grâu se vindea cu cinci 
monezi de aur şi un bou cu cincizeci, iar cei săraci începuseră să mănânce 
urzici şi iarbă, ca şi în timpul asediului anterior. Fiind un om generos și un 
creștin cinstit, în ciuda faptului că ajunsese la funcţie cumpărând voturile, îşi 
aduse aminte de îndemnul de trei ori repetat de Isus către Apostolul Petru: 
„Hrăneşte oile mele”; angajă pe socoteala lui o mică flotă alcătuită din nave 
de transportat grâu, și o trimise apoi în Portul Romei cu provizii pentru 
populaţia Urbei. 

Papa trimise flota sub conducerea unui episcop care, evitând printr-un 
amplu ocol escadra de blocadă a goților ce-și avea baza în insulele Lipare, 
aduse corăbiile nevătămate în port; şi fu ușurat când, la sosire, zări 
stindardul imperial fluturând în continuare pe turn şi ostașii garnizoanei 
vânturându-și agitat pelerinele de pe metereze. Din păcate interpretă greșit 
semnalul, care nu era încurajator, ci constituia un avertisment. Abia fură 
corăbiile bine legate de chei, cu ajutorul docherilor, când răsună un răcnet 
barbar și două escadroane de goți ai lui Teudel țâșniră dintr-un ascunziș, de 
după un antrepozit. Puseră mâna pe corăbii şi uciseră toți oamenii de pe 
bord, exceptându-l doar pe episcop, pe care-l duseră, prizonier, la Teudel. S- 
a întâmplat aşa pentru că Valentin, cu o zi sau două mai înainte, neţinând 
seama de ordinele lui Belizarie, condusese pe cei o mie de oameni într-o 
ieșire împotriva goților; retragerea îi fusese tăiată, iar el însuși, laolaltă cu 
aproape toţi oamenii de sub comanda sa, omorât. Asediatorii zăriseră de pe 
un deal flota episcopului, iar resturile garnizoanei erau prea slabe pentru a-i 
împiedica pe goți să pregătească în port această ambuscadă, care reuși din 
plin. Episcopul prins (s-a întâmplat ca numele său să fie tot Valentin) fu 
interogat îndeaproape de regele Teudel, care spera să obţină de la el 
informaţii militare de preţ. Dar episcopul eludă întrebările lui Teudel, ca un 
bun roman ce se afla, chiar şi când îl ameninţă cu tortura. Teudel își pierdu 
răbdarea cu el și porunci să i se taie ambele mâini. Ne cuprinse o mare milă 
față de acest om bun. 


La Roma se produseră multe sinucideri din cauza foametei. Veteranul 
Bessas, pe care neglijenţa lui Justinian faţă de situaţia din Italia îl acrise, se 
preocupa Îndeosebi de propria lui îmbogăţire, pe seama cetăţenilor. Din 
ordinul său, niciun cetățean de rând nu putea părăsi Urbea, privilegiul 
acesta putând fi obținut numai prin plata a cinci mii de monezi de aur; unui 
patrician i se cereau o sută de mii. Majoritatea patricienilor considerau 
prețul exorbitant şi preferau să rămână locului, cu toate dezavantajele. 
Singurele rezerve de grâu se aflau în silozurile militare. Bessas vindea câte 
puţin din acestea, la preţuri din ce în ce mai mari, amestecându-l totodată 
din ce în ce mai mult cu tărâţe - ceea ce însemna că de fapt jefuia și propriii 
săi cai. Când banii de aur se isprăviră, acceptă ca mijloc de plată şi farfurii şi 
căni vechi de argint, obiecte moştenite din familie - dar socotindu-le numai 
greutatea în argint, nu valoarea intrinsecă de piese antice. Cred că avea 
intenţia de a capitula în curând, cu condiţia ca lui şi soldaţilor săi - care se 
îmbogăţiseră, de asemenea, vânzându-şi o parte din raţie - să li se îngăduie 
să iasă cu onoruri de război și să-și păstreze averea personală. 

Într-o dimineaţă, gloata din Urbe veni urlând la porţile Palatului Pincian 
unde se afla cartierul general al lui Bessas. Trebuie să fi fost un spectacol 
îngrozitor - feţele lor supte, decolorate și burţile umflate de vânt; căci câinii, 
catârii, măgarii, pisicile, şobolanii şi șoarecii fuseseră consumaţi, până la 
ultimul. Din tot ce era comestibil nu mai rămăseseră decât urzicile - dacă nu 
cumva mâncau în taină bălegar de cal sau carne de copii asasinați. Străjile 
încercară să izgonească aceste făpturi nenorocite, dar când le loviră, căzură 
şi nu se mai putură ridica de slăbiciune, zăcând locului și zbătându-se, ca 
nişte viespi sau muște cu aripile smulse. Cererea lor suna astfel: „Pentru 
numele lui Dumnezeu, fă unul din următoarele trei lucruri: sau hrănește-ne, 
sau lasă-ne să părăsim Urbea fără a plăti, sau curmă suferinţa noastră, 
ucigându-ne.” Bessas răspunse: „Nu vă pot hrăni, neavând grâu decât exact 
cât îmi ajunge pentru oamenii mei; nici să vă ucid, căci asta ar însemna 
asasinat; nici să vă las să părăsiți Urbea, deoarece mă tem că goții s-ar folosi 
de deschiderea porţilor, ca să intre cu forţa. Curaj! Belizarie va sosi în 
curând, cu hrană suficientă pentru toată lumea.” 

Totuși, reduse treptat suma cerută pentru plecare, cu excepţia 
patricienilor - până ce ea ajunse chiar și la îndemâna pungilor mai modeste. 
Curând Urbea era aproape complet goală. Cei mai mulţi dintre fugari muriră 
pe drum, de epuizare totală; mulţi fură ucişi de goți, ale căror forțe sporiseră 
până la şaizeci de mii de oameni; câţiva scăpară spre sud. Dar Roma 
continua să reziste, ca și garnizoana din portul Romei; și Belizarie pornea 
într-adevăr în ajutorul lor, de la Durazzo, din Dalmația, întăririle sosind 
tocmai atunci. 


loan Sângerosul voia ca toată armata, care număra acum douăzeci de mii 
de oameni, să treacă marea îngustă spre Brindisi și să mărșăluiască, într-un 
singur corp, de-a curmezișul Italiei, spre Roma. Dar Belizarie arătă că, în 
cazul în care nu ar întâmpina nicio rezistenţă serioasă, marșul asupra Romei 
le-ar lua patruzeci de zile în vreme ce a parcurge drumul pe mare, cu 
galerele, ar cere numai cinci zile dacă vânturile ar fi favorabile. Întrucât 
Roma suferea de foamete, fiecare zi era prețioasă. Noile unități ale 
Regimentului de casă nu erau nicidecum alcătuite din soldaţi lipsiţi de 
valoare combativă; şi la Durazzo izbutise să cumpere armuri şi cai pentru 
jumătate din ei. Îi îmbarcă în galerele cele mai rapide şi-i ordonă lui loan 
Sângerosul să-l urmeze cât putea de repede 

În tot acest răstimp, stăpâna mea se purta cu cea mai mare gingăşie și 
consideraţie față de Belizarie şi încrederea lor reciprocă fu în multe zile rele 
un reazim pentru ei; şi nu se mai auzi niciun cuvânt îndoielnic pe seama 
vieţii particulare a stăpânei mele. Faţă de mine erau extrem de atenţi și-mi 
încredințară multe secrete importante. 

Belizarie şi stăpâna mea, pe care eu, bineînţeles o însoţeam, se îmbarcară 
pe nava-amiral; priveam această nouă campanie cu oarecare neîncredere 
dar, odată îmbarcaţi, eram nerăbdători să ajungem cât mai repede iarăși în 
Italia. Un vânt violent, din sud-est, ne sili să căutăm adăpost în portul de la 
Otranto. Soldaţii goți care continuau să asedieze orașul, nedându-și seama 
că prezenţa noastră era întâmplătoare, se retraseră de teamă la Brindisi, la 
două zile distanță spre nord. Vântul se schimbă a doua zi și ridicarăm din 
nou pânzele, luând direcţia sud și trecând prin strâmtoarea Messina; goții se 
felicitară că pericolul trecuse. 

Șase zile mai târziu ajunserăm în Portul Romei, care continua să reziste; 
dar până la sosirea lui loan Sângerosul nu se putea întreprinde nimic, forţele 
noastre fiind atât de reduse. Așteptarăm mai multe zile dar, neprimind nicio 
ştire, traserăm concluzia că flota lui fusese scufundată sau risipită de 
furtuna pe care noi înşine o întâlnisem. În sfârșit, o corabie comercială 
aduse de la loan vestea că el își reluase planul iniţial, de a mărșălui de-a 
curmezișul Italiei. Obţinuse chiar un oarecare succes: își trecuse trupele 
peste mare la Otranto, nebăgat în seamă de goți și, după ce captură o mare 
herghelie de cai de rezervă, surprinse inamicul la Brindisi, îi invadă tabăra, 
ucigând mulţi oameni. Înainta acum în direcția nord-vest, spre Roma. 

Belizarie strigă: 

— Oare niciodată, niciun general de sub comanda mea n-o să-mi dea 
ascultare? Mă tem că până ce sosește loan, Roma o să cadă. 

Dar strecură în Urbe un mesaj către Bessas, rugându-l să mai reziste 


puțin. 


Regele Teudel nu subestima curajul și inventivitatea lui Belizarie. Știa că 
acesta va face tot ce-i stă în putinţă ca să ducă provizii în sus, pe Tibru, în 
bărci; de aceea hotărî să-i blocheze această cale. Într-un punct în care râul se 
îngustează, cam la trei mile mai jos de Roma, clădi două turnuri puternice de 
lemn, pe fiecare mal câte unul, le legă cu un stăvilar din scânduri groase și 
postă în ele cei mai buni oameni din toată armata lui. Pe Wittig nu l-ar fi 
ajutat niciodată mintea să născocească un plan atât de ingenios. 

Belizarie nu deznădăjdui din pricina stăvilarului lui Teudel și a turnurilor. 
Trimise la faţa locului pe doi dintre cei mai de încredere oameni din gărzile 
sale; trebuiau să pretindă că sunt dezertori și să măsoare turnurile din ochi. 
Acești oameni discutară cu sentinelele de la turnul de pe malul drept; și, 
pretinzând că nu sunt mulţumiţi de ofertele goților, făcură imediat cale 
întoarsă. Acum când cunoştea dimensiunile, Belizarie construi un turn cu 
douăzeci de picioare mai înalt decât ale lui Teudel și-l instală pe două 
șlepuri de transportat pietriș, legate între ele. Deasupra, pe doi scripeţi 
proeminenţi, agăță o șalupă. De asemenea, puse să se ridice, pe două sute de 
galere, palisade de șase picioare înălțime, cu ambrazuri destul de largi 
pentru ca arcașii să poată trage prin ele. Pe aceste galere îmbarcă trupele 
sale cele mai bune şi le încărcă cu grâu, cârnaţi, carne uscată, ulei, brânză, 
smochine și alte alimente. 

De la loan Sângerosul veni un nou mesaj, adus de un preot travestit în 
țăran. loan se ostenea să spună, întâi, că populaţia băștinașă l-a primit cu 
entuziasm pe tot drumul de la Brindisi încoace; dar că, din păcate, Teudel 
instalase o garnizoană la Capua, barându-i astfel drumul spre Roma. Capua 
era de necucerit şi Belizarie subliniase de atâtea ori că nu se înaintează 
niciodată dincolo de o fortăreață puternică. De aceea se întorsese şi acum 
vâna bandele de goți care prădau în Lucania. 

Belizarie află de la acest preot că garnizoana din Capua era alcătuită doar 
dintr-o jumătate de escadron de lăncieri. Îşi dădu seama că loan Sângerosul, 
nepăsător față de destinul Romei - şi dorind să se răzbune pe Bessas, care 
nu vădise niciun fel de simpatie față de dânsul când fusese asediat, cu câţiva 
ani mai înainte, la Rimini - prefera misiunea facilă de a jefui regiuni 
neocupate. Dacă Roma urma să fie despresurată, acțiunea trebuia deci 
înfăptuită numai cu resursele lui Belizarie, oricare ar fi șansele. 

Încredință unui armean, numit Isaac, comanda Portului Romei; rămânea 
şi stăpâna mea aici, ca să-l sfătuiască şi să-l ajute. Pe fiecare mal al râului fu 
postată o jumătate de escadron de cavalerie, cu infanteria de susținere 
necesară, având ordinul de a rezista, până la ultimul om, în cazul în care 
portul ar fi atacat. Belizarie luă personal comanda flotei de galere cu 
palisade. Îi trimise lui Bessas un mesaj: „Aşteaptă-te la sosirea mea, pe râu, 


mâine după-amiază devreme. Am mijloacele necesare pentru a sparge 
stăvilarul. Aștept de la tine să întreprinzi un raid neașteptat împotriva 
taberei goților, imediat după amiază, în chip de diversiune. Aduc pe navele 
mele provizii suficiente”. 

Ziua următoare era șase decembrie, sărbătoarea episcopului Nicolae, 
sfântul patron al copiilor. Sfântul Nicolae era foarte venerat de Justinian, 
care clădise în cinstea lui o biserică la Constantinopol. Am impresia că se 
relatează mai multe miracole înfăptuite de el, decât de orice alt sfânt din 
calendar; abia se născuse, că s-a și ridicat în sus și a îngânat mulțumiri 
Atotputernicului Dumnezeu pentru darul existenței și, prunc fiind, 
respectase cu stricteţe posturile canonice de miercuri şi vineri, abținându-se 
în zilele acestea de a suge de la pieptul maică-si, loana - spre marea ei 
tulburare şi marea ei uimire. Datorită unor cauze nelămurite, Sfântul 
Nicolae devenise moștenitorul lui Poseidon, zeul mărilor ale cărui temple 
fuseseră aproape fără excepţie reînchinate lui; după cum Fecioara Maria 
este moștenitoarea zeiţei Venus și după cum moștenitorul Câinelui Cerber 
este Apostolul Petru (Isus însuşi fiind moștenitorul lui Orfeu, care îmblânzea 
cu melodiile sale fermecătoare orice sălbăticiune). Fiecare sfânt recunoscut 
de Biserică are caracterul și virtuțile sale deosebite; Nicolae a ajuns să 
devină expresia plastică a simplităţii infantile. De data aceasta, soldaţii traci, 
fiind de credinţă ortodoxă, considerau ziua ca fiind de un deosebit de bun 
augur, deoarece se știa despre Nicolae că la celebrul Conciliu de la Niceea 
fusese covârșşit de sentimentele sale religioase fierbinți şi procedase aspru 
cu confratele său cleric Arius, întemeietorul ereziei ariene (la care aderă 
goții), arzându-i o palmă zdravănă peste ureche. 

Deci în zorii zilei Sfântului Nicolae, Belizarie era gata să-și înceapă 
călătoria în susul râului, cu vâsle și pânze. Două mii de ostași din Regimentul 
său de casă, și anume cei pentru care nu avea cai, ţineau pasul pe ambele 
maluri ale râului, iar ultimul escadron de cavalerie de care mai dispunea 
acţiona ca unitate de protecţie. Stăpâna mea îl îmbrăţișă și-i dori succes și 
victorie, iar el porni la drum. Noi, cei care rămâneam locului, aşteptam pe 
metereze, apăsați de griji şi temeri. 

Înspre amiază veni un mesager călare, cu veşti glorioase. Flota lui 
Belizarie întâlnise întâi o plasă de lanţuri, fixată de-a curmezișul râului, ceva 
mai jos de stăvilar - chiar lanţul pe care îl folosise el pentru a ocroti morile 
de apă, în timpul apărării Urbei - dar infanteria, cu o salvă de săgeți și cu un 
asalt, risipi străjile postate la cele două capete; desprinse opreliștea și porni 
mai departe. Turnul cel înalt, plutitor, cu șalupa suspendată de vârf, fusese 
tras amonte cu ajutorul unor animale de povară care înaintau pe poteca de 
remorcare. Apoi, în vreme ce arcașii de pe galere și infanteria de pe maluri îi 


atacau violent pe goții din turnurile gemene de pe țărm, acest turn plutitor 
fu adus în poziţie împotriva turnului de pe uscat, și anume împotriva celui 
de pe țărmul pe care se întindea poteca de remorcare. Acum se văzu care 
sunt intenţiile lui Belizarie. Şalupa fu coborâtă de pe scripeţi, cu o bufnitură: 
când căzu printre goții înghesuiți în turn, o duzină de făclii aprinse fură 
azvârlite într-însa. Ambarcaţiunea fusese încărcată cu smoală, ulei, rășină și 
alte materiale inflamabile, așa că în mai puţin de un minut întreg turnul era 
în flăcări. Un escadron de goți veni şarjând de-a lungul potecii de remorcare, 
dar șovăi la văzul turnului în flăcări şi la auzul oamenilor care ţipau 
dinlăuntrul masei de foc. Infanteria noastră îi respinse, în dezordine. 
Belizarie începu să distrugă stăvilarul și era gata să continue înaintarea de 
îndată ce Bessas își va fi întreprins ieşirea. Două sute de goți arseseră devii 
în turn. Garnizoana celuilalt turn fugise. 

Când Isaac armeanul auzi aceste veşti, începu să tipe de bucurie, precum 
făcurăm cu toţii, noi, cei aflaţi în port. Se hotărî să-şi asigure partea sa de 
glorie, printr-un atac asupra unei tabere a goților apărată de o baricadă, care 
se afla la o jumătate de milă distanţă, păzind Ostia. Adunând o sută de 
călăreţi, ţâșni din fortăreață în delta râului și, plecând, strigă către stăpâna 
mea Antonina: 

— Fortăreaţa este în siguranţă, păzită de tine, llustră Doamnă; curând mă 
întorc cu daruri. 

Isaac nu se mai întoarse niciodată. Ocupă tabăra la prima şarjă, împrăștie 
garnizoana și-l răni de moarte pe comandant. Dar goții își dădură seamă că 
nu au de-a face cu avangarda unei mari armate, ci numai cu un smintit, 
însoțit de o sută de aventurieri. Veniră îndărăt, în goană, găsindu-i pe 
oamenii lui Isaac foarte ocupați cu jefuirea colibelor. Isaac fu doborât și din 
suta lui de oameni nu se întoarseră teferi la fortificaţii nici zece. Unul dintre 
oameni, găsindu-și calea de întoarcere barată, scăpă galopând în sus, înspre 
capul deltei. Strigă peste râu, către un avanpost pe care îl lăsase acolo 
Belizarie: 

— O, camarazi, Isaac e mort şi eu singur am rămas în viaţă dintre oamenii 
săi; și sunt rănit în coastă. Veniţi și mă luaţi peste râu, vă rog! 

Și cu vorbele acestea, leșină. 

În vreme ce el şi calul său erau transportaţi de partea cealaltă pe o plută, 
unul dintre oamenii de aici galopă în sus, pe poteca de remorcare, ca să-i 
ducă lui Belizarie, la stăvilar, veșştile rele. Ceea ce îi comunică suna astfel: 

— Durere, generale! La Portul Romei totul este pierdut. Isaac şi întreaga 
garnizoană au fost omorâţi de goți - toţi, afară de un singur om, străjerul tău 
Sisifrid, care a scăpat și a fost cules, rănit, de pe partea cealaltă a râului, la 
capul deltei. 


Belizarie îl cunoştea pe Sisifrid ca pe un soldat curajos, loial, inventiv și, 
de asemenea, îl cunoștea pe mesager ca pe un om în care se putea încrede, 
aşa că nu avea cum să nu dea crezare ştirilor. Prima întrebare pe care o 
puse, cu un soi de suspin adânc, fu următoarea: 

— Şi soția mea, Doamna Antonina? 

Mesagerul răspunse: 

— Nu ştiu. Cuvintele lui Sisifrid au fost: „Am rămas singurul în viaţă 
dintre oamenii lui Isaac”. 

Auzind acestea, Belizarie se clătină pe picioare. Din ochii săi țâșniră 
lacrimi şi câtva timp stătu locului, fără grai. Se cruci, bolborosind, zdrobit, o 
rugăciune. Dar peste puţin redobândi controlul asupra sentimentelor sale: 
îşi aduse poate aminte în ce fel a pierdut Geilimer, regele vandalilor, o 
bătălie decisivă, din pricina jelirii, la timp nepotrivit, a cuiva drag. Se făcuse 
ora trei și Bessas nu întreprinsese ieşirea scontată, deşi nu se putea să nu fi 
văzut turnul incendiat şi să nu fi aflat de distrugerea stăvilarului. Trebuia să 
angajeze, de unul singur, întreaga armată a goților? Ar fi fost un act temerar 
până la nebunie. Totuși ar fi făcut-o, cu speranţă de ajutor din partea lui 
Bessas de îndată ce galerele ar fi ajuns aproape de Urbe; dar n-o făcu 
deoarece, cu portul ocupat, ieşirea lui spre mare era tăiată, căci Ostia era și 
ea în mâna dușmanului, şi a fi bătut ar fi însemnat, în această situație, un 
dezastru. Singura lui speranţă era să se întoarcă neintârziat la port şi să-l 
recaptureze. Ordonă ca timona galerelor să fie întoarsă în unghi ascuţit și, 
îmbarcând infanteria, își rechemă cavaleria cu sunet de goarne şi purcese de 
zor în aval. Poate că totuși nu era prea târziu ca să smulgă dușmanului 
fortăreața și să-şi răzbune moarta. 

Cum noi, cei din port, îi văzurăm navele revenind, furăm covârşiţi de 
uimire, dar de o uimire mai mică decât a lui când observă sentinelele 
noastre care continuau să stea la porţile fortăreței. În cugetul său se 
înfruntară uşurarea şi scârba - ușurare că ştirea fusese falsă, scârbă că, din 
credulitate prostească, abandonase o încercare ce începuse atât de bine. Zise 
cu amărăciune: 

— Aceasta este ziua Sfântului Nicolae, când copiii găsesc ascunse în 
sandale turte dulci și când soldaţii bătrâni devin nătărăi. 

În noaptea aceea îl apucă din nou febra paludică. Nemulțumirea și 
neliniştea din cugetul său agravară acest atac; se îmbolnăvi, într-adevăr, 
foarte rău și în curând delira. O striga mereu pe stăpâna mea, 
nerecunoscând-o nici când se afla alături de patul său. Inima ei era sfâșiată 
când, în rătăcirile cugetului, Belizarie dezvălui groaza prin care trecuse, 
crezând că fusese omorâtă. 

— Ce-mi mai rămâne? striga el mereu. Antonina este moartă! 


Când febra atinse punctul de culme, noi, care îl îngrijeam, furăm nevoiţi 
să chemăm într-ajutor opt dintre străjerii săi cei mai voinici, ca să-l rețină de 
la vreo faptă necugetată. Ba îşi închipuia că se luptă cu goții, dincolo de 
zidurile Romei, ba cu persanii, la Daras. Odată scoase strigătul lui de luptă cu 
glas teribil şi apucă în braţe doi oameni, strângându-i atât de rău încât 
aproape îi zdrobi; dar deodată căzu, gâfâind. 


CAPITOLUL XXII 
RECHEMARE ŞI IERTARE 


Belizarie fu țintuit la pat zece zile. În ziua a unsprezecea, regele Teudel 
cuceri Roma, deschizându-i-se drum într-o noapte, cu toată armata, prin 
Poarta Asiriană, de către patru soldaţi isaurieni, trădători. Bessas nu 
alternase mereu programarea gărzilor, precum făcuse Belizarie, și nici nu 
schimbase lacătele de la porţi; astfel că soldaţii fură în stare să se înţeleagă 
cu Teudel, cu câteva zile înainte, fixând o oră exactă. Trădaseră datorită unei 
nemulțumiri față de căpitanul companiei lor care le reținuse o parte din 
rația de grâu, cu scopul dea o vinde patricienilor. 

Goţii regelui Teudel se puseră neîntârziat pe jefuirea marilor case de 
patricieni, îngăduindu-i lui Bessas și garnizoanei să scape fără nicio 
oprelişte. Teudel se mulțumi cu ceea ce găsi în Palatul Pincian - depozitele 
lui Bessas, dobândite cu mijloace atât de odioase, care arătau ca o vistierie 
regală sau ca o comoară a unui amiral de pirați ce avusese multe succese la 
viaţa lui. În toată Roma, un oraş care până de curând adăpostise o jumătate 
de milion de suflete, goții nu găsiră mai mult de cinci sute de cetățeni de 
rând şi patru sute de persoane de sânge patrician - aproape numai femei şi 
copii, deoarece cei mai mulți dintre patricieni plecaseră odată cu 
garnizoana. Teudel începu să dărâme întăriturile; și jură că, pentru 
ostilitatea ei ingrată față de binevoitoarea domnie gotică a lui Teodoric și a 
urmaşilor săi, Urbea nu merită altă soartă decât aceea de a fi arsă până în 
temelii și transformată în pășune de oi. 

Belizarie află de această ameninţare și-i scrise, din Portul Romei: „Rege 
Teudel, dacă traduci în faptă ameninţarea ta față de Roma, locul de baștină 
al imperiului, oare numele tău nu va puţi în nările posterităţii? Fii sigur că se 
va spune şi se va scrie despre tine: «Ceea ce cincizeci de generaţii de romani 
s-au străduit să clădească, adunând cele mai nobile materiale și cei mai buni 
arhitecţi și meșteșugari din toată lumea, un prinţișor german, insultând 
această realizare măreaţă, a incendiat într-o singură zi, în dușmănie, şi încă 
într-o vreme în care era pustie, din cauza ciumei și a foamei.»” 

Teudel reflectă și se reținu. Belizarie avusese dreptate când presupusese 
că, la un rege got, verdictul ipotetic al posterităţii va trage mai greu în 
cumpănă decât propriile sale înclinaţiuni fireşti sau decât sfaturile cele mai 
practice ale celor mai înţelepţi dintre sfetnicii săi. Totuși, Teudel demolă trei 
mile de fortificaţii şi scoase toate porţile, transformând Roma într-un oraș 
deschis. Apoi, lăsând în urma sa forţe puternice, postate în vecinătate, ca să 
țintuiască locului forțele noastre din Portul Romei, porni împotriva lui loan 
Sângerosul care acum se afla la Taranto. 


loan Sângerosul nu îndrăzni să-l înfrunte pe Teudel, așa că se retrase în 
grabă la Otranto; datorită acestei acţiuni, Italia de sud, care păruse a fi în 
mâinile sale, ajunse din nou în mâinile stăpânitorilor ei goți. Teudel, 
considerând cucerirea orașului Otranto ca o chestiune de importanţă 
minoră atâta vreme cât loan Sângerosul poate fi imobilizat acolo, se hotări 
să mărșăluiască în susul coastei adriatice, spre Ravena, ai cărei locuitori 
erau, evident, adversari ai cauzei imperiale; era foarte probabil că-i vor 
deschide porţile. Deţinând Ravena, ar fi fost stăpânul necontestat al Italiei. 

Regele Teudel îşi începuse chiar marșul în susul coastei, când îl ajunseră 
din urmă ştiri care-l umplură de uimire și indignare. Belizarie, fidel faimei 
sale de om care încearcă ceea ce pare imposibil, deţinea din nou Roma și era 
gata să se lupte pentru stăpânirea ei cu toți goții din Italia! 

Dar cum, veţi putea prea bine întreba, cum putea îndrăzni chiar şi 
Belizarie să apere, cu forțele sale prăpădite și puţine, un oraș deschis, în faţa 
unei armate care număra acum, la nevoie, optzeci de mii de oameni? 

La această întrebare, răspunsul lui Belizarie ar fi fost următorul; „Trebuie 
să îndrăznim când e vorba să îndreptăm eșecurile noastre anterioare”. 

Îndată ce se înzdrăveni într-atât încât să poată încăleca, Belizarie 
întreprinse cu o mie de călăreţi o recunoaștere a Urbei, plecând din Port 
noaptea. O găsi complet părăsită (pentru prima oară în istorie, presupun) și 
întâlni chiar o mică haită de lupi care dădea târcoale pe câmpul lui Marte - și 
soldaţii se abţinură să tragă în ei. Acești lupi erau consideraţi a fi un semn 
bun deoarece, odinioară, vechii romani îi cinsteau ca pe niște animale sacre: 
Romulus, întemeietorul Romei, supsese, ca prunc, de la o lupoaică. Belizarie 
făcu un ocol al zidurilor, inspectând totul cu atenţie și la urmă spuse: 

— Toate sunt bune, prieteni. 

Ceilalți credeau că mai are și acum cugetul tulburat de febră, dar el 
explică: 

— Regele Teudel, fiind un barbar, a renunţat la intenţia de distrugere, așa 
cum m-am așteptat. S-a mulțumit să disloce șirul superior de pietre de pe 
metereze şi să arunce molozul în față, în şanţ. Lucrând cu toată vigoarea, 
putem repara într-un răgaz scurt această pagubă. 

Armata goților care avea misiunea de a-l ţintui locului, aflând că Belizarie 
se întoarce la Port, îi aținu calea în patru puncte diferite. De fiecare dată el 
îşi împărţi forțele în trei: o jumătate de escadron apăra poziţia, în vreme ce 
alte două ţâșniră înainte pe ambele flancuri și învăluiră dușmanul, 
năpădindu-l cu săgeți, până ce goții își abandonară poziţia. Pe acest drum 
îndărăt, Belizarie ucise sau prinse mai mulţi goți decât numărau propriile 
sale forţe, pierzând numai treizeci de oameni; aceasta datorită faptului că 
escadroanele de goți constau numai în lăncieri cărora nu le dădu prilejul să 


se apropie, covârșindu-i cu săgețile. Deşi număra cincisprezece mii de 
oameni pe puţin, armata goților nu mai îndrăzni să iasă din tabără; și 
Belizarie, lăsând în urma lui numai cinci sute de oameni ca să păzească 
Portul, îşi putea grupa toate forțele în Roma. Avea cu el cei patru mii de traci 
ai săi, mai puţin trei sute, și două mii dintre oamenii lui Bessas, care fugiseră 
la el când căzuse Roma, precum și cinci sute de oameni din trupele regulate, 
care anterior dezertaseră la Teudel, la Spoleto, și acum fuseseră convinși să 
revină la legământul lor inițial. De asemenea, se aflau cu el câteva sute de 
muncitori voinici, adunaţi din satele dimprejur, în majoritate refugiaţi din 
Urbe, şi care se oferiră bucuroşi să lucreze pentru el dacă erau plătiți cu grâu 
şi carne şi puţin vin. 

Comitele Belizarie intră în Roma de ziua celor Trei Crai; regele Teudel nu 
se întoarse până în primele zile ale lui februarie (al acestui nou an al 
Domnului 547). În aceste douăzeci şi cinci de zile se înfăptui un adevărat 
miracol. Întreg șanțul fu curăţat de pământ şi moloz şi înzestrat cu țăruşi 
ascuțiți, tăiați din căpriorii caselor distruse; și pietrele fasonate ale 
meterezelor fură adunate și așezate la loc, deși fără mortar. Zidurile 
prezentau inamicului din nou un aspect semeţ şi în porțiunile reclădite era 
numai cu câteva picioare mai scunde decât fusese înălțimea lor iniţială. 
Numai că nu existau porți și, din pricina lipsei de fierari și dulgheri 
pricepuţi, într-un răgaz atât de scurt nici nu se putuse improviza vreuna. 
Belizarie fu în consecință obligat să recurgă la tactica vechilor spartani: 
închise portalurile cu porţi umane, alcătuite din cei mai buni sulițași, așezați 
în falangă. Lucrasem cu toţii, în schimburi de opt ore: soldaţi, servitori, civili, 
inclusiv femeile și copiii - nici unuia dintre noi nu i se îngădui să se 
eschiveze de la corvoadă. Eu, un eunuc răsfăţat, mi-am rupt unghiile bine 
îngrijite pe pietrele aspre și mi-am obosit umerii durdulii cărând coșuri cu 
pământ. Belizarie se afla pretutindeni în același timp, asemenea fulgerului 
într-o furtună. 

În prima zi am fost trimis de Belizarie la cuptoarele municipale de var, ca 
să văd dacă se poate procura varul necesar mortarului, pentru ca cel puţin 
colțurile zidurilor să poată fi întărite; dar am găsit numai câţiva saci. Prins 
cu un cui de peretele biroului președintelui, era un document de pergament 
pe care, deoarece nu mai era valabil, l-am desprins și l-am păstrat ca 
amintire. Îl copiez aici, ca o curiozitate ce se află. Era numirea oficială a 
preşedintelui, întocmită cu câţiva ani în urmă de Teodoric. 


„Regele Teodoric, către Distinsul Faustulus, preşedinte al cuptoarelor de 
var, salut! 


Este într-adevăr o muncă glorioasă să slujeşti Urbea Romei! Cine poate 
tăgădui că varul, care este la culoare alb ca zăpada și ușor ca buretele 
african, aduce servicii în construirea unor edificii magnifice? În măsura în 
care el însuși este slăbit si înfrânt de sufletul fioros al focului, îşi împrumută 
puterea zidăriei masive. Este o piatră ce se topeşte, un puf care împietrește, 
o pietricică nisipoasă care (0, miracol!) arde cel mai bine când este udată din 
belsug cu apă, și fără de care pietrele nu stau locului, nici boabele de pietriș 
nu se leagă între ele. 

De aceea te așezăm harnicul nostru Domn Faustulus, mai mare peste 
arderea varului şi peste împărţirea lui după cuviinţă; ca această substanţă să 
fie la îndemână cât trebuie, atât pentru lucrările publice cât şi pentru cele 
particulare, şi ca în felul acesta oamenii să fie îndemnați și încurajați să 
clădească și să reclădească Urbea noastră iubită. Îndeplineşte această 
misiune cu succes si vei fi înaintat în funcţii și mai onorabile!” 


Când am citit prima oară aceste cuvinte elegante, n-am ştiut dacă să râd 
sau să plâng: păreau atât de nepotrivite cu pustietatea actuală a Urbei și cu 
latina de tabără, barbară, a soldaţilor, care alcătuiau acum principala ei 
populaţie! În cugetul meu se porni un șuvoi de gânduri despre natura 
esențialmente rea a războiului, oricât de dreaptă i-ar fi cauza; şuvoi pe care 
l-am înăbuşit neiîntârziat, ca fiind monahic-creştinesc şi nicidecum mai 
potrivit cu situația decât documentul însuşi. Dar ajunge cu toate aceste 
vorbe de clacă! 

Când regele Teudel ajunse în raza de vedere a Urbei porni un atac 
imediat, dinspre nord-est, trimițându-și oamenii în masă împotriva Porţilor 
Nomentana, Tiburtină și Praenestină. Cred că se aștepta ca zidurile reclădite 
să se prăbușească pur și simplu la auzul goarnelor sale de război, cum se 
zice că se prăbușiseră zidurile lerichonului la sunetul goarnelor de război 
ale evreului losua. Am fost martor la şarja de cavalerie de la Poarta 
Tiburtină, unde îndeplineam din nou aceeași funcţie pe care o îndeplinisem 
cu zece ani mai înainte - încărcând o catapultă cu săgeți, în vreme ce 
stăpâna mea tintea. Zece mii de lăncieri goți erau așezați în formaţie, chiar 
dincolo de bătaia armelor noastre, și escadron după escadron șarjă în 
coloană, cu lăncile coborâte la același nivel, podul care păzea poarta. Parcă 
s-ar fi încercat să se toarne vin într-o sticlă astupată. 

Într-adevăr, puţini dintre goți ajunseră la poartă, peste dealul de morţi și 
de muribunzi, ca să se azvârle acolo în sulițele falăngii, asemenea unui urs 
indian în ţepii unui arici. Pierderile lor înspăimântătoare nu se datorau 
numai tragerilor noastre intense și exacte, de pe ziduri, cu arcuri, catapulte, 
scorpioni, măgari sălbatici, ci şi ţepușelor de fier care împiedicau 


pătrunderea - un mijloc care nu mai fusese folosit niciodată împotriva 
goților. Am consemnat că lipsiseră meseriașii necesari pentru a confecționa 
porţile noi ale Urbei; dar sergenţii potcovari ai armatei lucraseră zi şi 
noapte, folosind toți oamenii mai mult sau mai puţin pricepuţi, ca să 
confecționeze aceste țepușe de fier. Fiecare constă din patru ţepi groase, 
lungi de câte un picior, potrivite într-o minge de fier într-un asemenea 
unghi, încât vârfurile sunt la distanță egală unul de celălalt. În felul acesta, 
oricum ar fi azvârlită pe pământ, această unealtă se reazimă întotdeauna, 
solid, pe un triunghi de ţepi, cu una din ţepi înălțându-se ameninţător. Unii îi 
spun „tripiedul diavolului”. Această țepușă era insigna de familie a lui 
Belizarie și fusese brodată în aur, de femeile stăpânei mele, pe stindardul alb 
al Regimentului de casă. Motto-ul era următorul: „Quocungue jeceris, stabit” 
- „Oriunde ai arunca-o, va sta”. Cavaleria nu poate trece de o poziţie în faţa 
căreia sunt presărate, des, aceste ţepuşe, decât dacă descalecă întâi şi le dă 
deoparte una câte una; altminteri, caii îşi prind picioarele în ţepi şi se 
împleticesc și se spintecă în ele. 

Cinci escadroane șarjară, succesiv, această barieră îngrozitoare. Dealul de 
cadavre creștea mereu, până ce fiecare țeapă verticală străpunsese un cal 
sau un om. Astfel - precum ar formula-o retorii - podul deveni pasabil, 
datorită impasibilității sale. La poartă avură loc lupte grele, infanteria 
goților fiind acum angajată, iar de pe turnurile din flancuri veneau, 
prăbușindu-se peste ei, pietre, apă clocotită și grinzi. Suliţașii noştri 
isaurieni luptau în schimburi; dar cum în fiecare echipă erau numai cincizeci 
de oameni şi goții veneau, înaintând sute şi sute, ai noştri obosiră. Numai 
prezenţa stăpânei mele care-i înviora, cât și promisiunea ei de a acorda 
mare răsplată fiecărui om care supravieţuieşte acestei zile, îi menţinu la 
posturi. Spre amiază, catapultele noastre rămaseră fără săgeți și măgarii 
sălbatici se dezmembrară de atâta tras. Am pus mâna pe un arc şi am 
descoperit că nu am uitat cu desăvârșire exerciţiile mele de arcaș, de 
odinioară, deşi braţele îmi erau moleşite. 

Nu se făcu pauză pentru prânz, dar înghițirăm câte o gură de pâine și 
brânză în timp ce luptam, și nişte sclavi purtau primprejur ulcioare cu vin 
acru. După-amiază plouă tare, ploaia se transformă în zloată, şi corzile 
noastre de arc deveniră nefolositoare. Până și soldaţii cărora de obicei le 
place să se bată începură să mârâie şi să înjure, în strâmtoarea în care se 
aflau. Dar goții suferiră mai mult decât noi. Accesul la poartă deveni foarte 
lunecos; suliţaşii noştri, cărora stăpâna mea le dădu bucăţi de postav aspru 
ca să şi le lege de picioare, aveau un mare avantaj asupra inamicului, care se 
împleticea și luneca de colo până colo, pe tălpile de piele umezite. 


Bătălia se isprăvi odată cu căderea nopţii, goții fiind respinși la toate 
porțile. Se retraseră pe timpul nopţii şi noi trimiserăm afară grupuri de 
muncitori, cu făclii, ca să recupereze săgețile și sulițele, plătindu-li-se fiecare 
legătură de cincizeci; în vreme ce noi înşine curăţirăm podurile, scoțând 
țepuşele însângerate din trupurile prinse de ele și luând ca pradă colane de 
aur şi inele şi cămăși de zale. 

Regele Teudel atacă din nou de cum mijiră zorile și din nou avu loc 
același măcel dramatic și toate podurile fură apărate cu succes. Cu cea de a 
doua săgeată am ucis un got, ţintindu-l drept în faţă, la distanţă scurtă. La 
amiază goții se retraseră, urmăriţi de două escadroane de cuirasieri ai 
Regimentului de casă, ieșiți prin Poarta Praenestină; dar se regrupară la o 
milă distanță. Întreaga noastră cavalerie fu trimisă în sprijinul acestor 
escadroane. În bătălia care urmă, arcul și săgeata îşi dovediră încă o dată 
superioritatea asupra lancei. În decursul acestor două zile, căzură 
cincisprezece mii de goți și mulţi alţii fură purtaţi înapoi, grav răniţi. De 
asemenea, douăzeci de mii de cai morţi împestrițară câmpul de bătălie. 
Pierderile noastre totale se ridicară la patru sute cincizeci de oameni, dintre 
care două sute fură ucişi în bătălia de cavalerie. 

Câteva zile mai târziu, goții se întoarseră ca să atace pentru a treia oară, 
dar cu o reticență atât de evidentă, încât Belizarie - care ştia mai bine, cred 
eu, decât orice general cunoscut în istorie când anume trebuie să treacă de 
la defensivă la ofensivă - ieşi el însuşi împotriva lor, cu toată cavaleria. Se 
spune că de la o distanţă de un sfert de milă, Belizarie îl ținti pe purtătorul 
de steag al goților, care călărea în faţa frontului. Bătea un vânt din spate, 
altminteri ar fi fost cu neputinţă de tras la asemenea distanță: săgeata, 
căzând de la mare înălţime, îl nimeri pe purtătorul de steag în încheietura 
picioarelor și-l țintui de şa, aşa încât calul, înțepat de săgeată, se cabră și-l 
azvărli. Alţii, poate geloși de isprăvile lui Belizarie, pretind că săgeata nu 
fusese trasă de Belizarie ci de Sisifrid, soldatul de gardă care supravieţuise 
înfrângerii lui Isaac; dar dacă s-a petrecut așa, atunci Sisifrid a înfăptuit ceva 
cu totul neobișnuit, ceva mult peste puterile sale obișnuite. Mai firească mi 
se pare versiunea că a fost săgeata lui Belizarie, deși poate că și Sisifrid a 
tras asupra purtătorului de steag. 

Stindardul regelui Teudel se prăbuși; ceea ce era cel mai rău dintre toate 
semnele posibile. Escadronul nostru de frunte șarjă imediat, ca să-l ia, 
trăgând din şa pe măsură ce înainta și în jurul stindardului se dezlănţui o 
luptă crâncenă. Doi lăncieri goți trăgeau dintr-o parte și doi cuirasieri de 
casă de cealaltă. Un ofiţer got tăie coada cu o lovitură de sabie și oamenii 
noștri trebuiră să se mulțumească cu ciotul. Același ofițer tăie antebraţul 
stâng al purtătorului de steag, deoarece de încheietura mâinii acestuia era 


prinsă o brățară cu rubine şi smaralde, pe care nu voia să ne-o lase. Apoi 
goții se retraseră şi în urmărirea care avu loc mai pierdură trei mii de 
oameni. Când Belizarie se întoarse în seara aceea, avea cai pentru a încăleca 
restul tracilor săi şi fiecare om putea fi îmbrăcat, în sfârșit, într-o cămașă de 
zale. Pierduse numai nouă oameni. 

Teudel ridică în ziua următoare asediul și se retrase la Tivoli, distrugând 
întâi toate podurile de peste Tibru, mai sus de Roma, cu excepţia Podului 
Mulvian pe care Belizarie îl ocupase mai dinainte. Teudel fu nevoit să 
suporte reproșurile amare ale acelora dintre nobilii săi care supravieţuiseră, 
cum că a fost înșelat de scrisoarea lui Belizarie, ferind Roma de nimicirea 
totală. Dacă s-ar fi ţinut de ameninţarea lui iniţială şi ar fi prefăcut întreaga 
Urbe într-o pășune, ziceau ei, războiul nu ar fi luat această întorsătură 
nefavorabilă. Dar când ajunseră la Tivoli, el îi întrebă: „Și dacă Tivoli ar fi 
fost ras de pe fața pământului? Haideţi, domnii mei, greșeala, la Roma, a fost 
a voastră, dacă s-a comis vreo greşeală; căci am încredinţat fiecăruia dintre 
voi dărâmarea unei părți a meterezelor romane, dar aţi fost leneși și le-aţi 
lăsat prea înalte. Noroc că aţi făcut același lucru și aici: aşa că meritul de a 
reclădi cât se poate de repede întăriturile de la Tivoli va fi al vostru, tot aşa 
cum greşeala de la Roma a fost a voastră. La muncă, la muncă, și posteritatea 
să vă Slăvească!” 

Belizarie găsi acum meseriașii necesari care să confecționeze noile porţi 
ale Urbei. Curând misiunea fu îndeplinită şi porţile așezate la locurile lor. 
Înainte de sfârșitul lui februarie i-a trimis lui Justinian, la Constantinopol, un 
rând de chei; cerând în schimb, întăriri care să-i permită să recucerească 
toată Italia și bani pentru plata trupelor de sub comanda sa. „Cel ce dă 
repede, dă de două ori, scrise Belizarie, și am toată încrederea că în curând 
voi restitui banii împreună cu persoana și tezaurul unui alt rege prins.” 

Nu scrise numai o singură dată, ci de trei ori şi, la rândul ei, stăpâna mea 
îi scrise Teodorei. Nu veni însă niciun răspuns și niciun fel de întăriri. După 
ce așeză garnizoanele necesare la Ostia și Civita Vecchia, Belizarie simţea 
mai mult decât oricând înainte nevoia unei armate de campanie și acum 
trupele regulate erau, ca și Regimentul de casă, plătite din punga lui. lar pe 
italienii sărăciţi nu-i mai putea impune nici cu cele mai modeste impozite. 
Nu aveau nici bani, nici altceva ce ar fi putut schimba pe bani. 

Justinian răspunse, în cele din urmă, că a trimis o mare armată în Italia, 
sub comanda lui Valerian. Recomandă ca Belizarie şi loan Sângerosul (care 
nu se mai întâlniseră de trei ani) să se împace. Urmau să-și unească forțele 
la Taranto, unde armata lui Valerian trebuia să fi și ajuns. 

Dar Valerian rămase luni încheiate pe malul celălalt al Adriaticii, 
detașând numai trei sute de oameni pentru serviciu în Italia. Nu eravina lui: 


Iliria era din nou atacată - de astă dată nu de bulgari, ci de slavi, care veneau 
în număr imens, în hoarde nedisciplinate - și Valerian avea ordine să nu 
părăsească Durazzo până ce nu trece primejdia. Generalul care comanda 
forţele imperiale din Iliria nu îndrăznea să riște o înfruntare cu hoardele de 
slavi, ci le urmărea, fără niciun folos, din regiune în regiune. Precauţia lui se 
datora atmosferei de răzmeriță din rândurile trupelor, care nu fuseseră 
plătite de luni de zile și, în loc de plată, prădau acum împrejurimile care 
fuseseră mai înainte prădate de slavi. Întreaga dioceză ajunse în starea 
descrisă de profetul evreu Ioel: „Ceea ce a lăsat viermele palmierului, a 
mâncat lăcusta; și ce a lăsat lăcusta, a mâncat omida; și ce a lăsat omida, a 
mâncat viermele”. 

Noi nu ştiam de această invazie slavă, nici de întârzierea lui Valerian, şi ne 
îmbarcarăm, veseli, spre Taranto. Eram însoţiţi de toate trupele care puteau 
fi scutite de serviciu în garnizoană - în total șapte sute de cavaleriști și două 
sute de infanteriști. În ce mă priveşte, mie nu-mi părea deloc rău să-mi iau 
bun rămas de la Roma. Pe când părăseam Portul Romei, devreme, în iunie, și 
eram purtaţi de o briză favorabilă spre strâmtoarea Messinei, nutream cu 
toţii speranţa unei întoarceri apropiate și victorioase la Constantinopol. 
După ce trecurăm prin strâmtori, corăbiile noastre cu pânze, remorcate 
acum de galere, înfruntară vântul de-a lungul „tălpii cizmei”, cum se 
numeşte această parte a Italiei de Sud, din cauza formei pe care o are pe 
hartă. Direcţia noastră era Taranto, aşezat în unghiul călcâiului înalt al 
cizmei. Dar, ca să continui această imagine geografică, abia trecusem de 
jumătatea din față a tălpii când din nord-est ne izbi o cumplită vijelie, furăm 
deviaţi și ne refugiarăm la Cotrone, unde se afla singurul loc potrivit pentru 
ancorare, pe o rază de multe mile. Întâi ni se păru a fi o poziţie foarte 
primejdioasă: trupe puţine, un oraș fără de ziduri, armata goților nu prea 
departe, grâne sărace, vântul continuând să bată intens din nord-est. 
Belizarie convinse pe toți oamenii teferi din oraș, bărbaţi și femei, să ajute 
infanteriştilor la întărirea orașului cu o palisadă cu metereze și șanț; și 
trimise cei șapte sute de cavaleriști în față, ca să apere două defilee înguste 
prin lanţul de munți din partea cabrată a tălpii, munţi care închid şi apără 
districtul Cotrone. Dar cu cât cumpăni mai mult situaţia, cu atât îi plăcu mai 
mult. Districtul era bogat în pășuni şi avea vite multe. Arătă ofiţerilor săi că 
munții îl transformau într-o fortăreață naturală, mult mai convenabilă 
pentru a-şi organiza forțele, decât Taranto. 

— A fost un vânt norocos cel care ne-a mânat aici, zise el. Aici se vor 
aduna armatele. 

Mai târziu însă, pe când supraveghea ridicarea meterezelor din piatră şi 
construirea turnurilor, aşteptând în continuare schimbarea vântului, suferi 


un dezastru. Cei șapte sute de cavaleriști, abia ajunşi în defileele indicate 
pentru a fi ocupate, zăriră o mare forță de lăncieri de-ai regelui Teudel. 
Acești goți se aflau în drum, pentru a asedia orașul Rossano, aşezat pe coasta 
învecinată, între Cotrone şi Taranto. loan Sângerosul își îngrămădise prada 
din ultimii trei ani la Rossano și, de asemenea, mulți nobili italieni se 
refugiaseră acolo. Cei șapte sute organizară o ambuscadă și-i puseră pe 
lăncieri pe fugă, ucigând două sute dintre ei. Dar victoria le inspiră un fals 
sentiment de securitate, așa că, Belizarie nefiind de față ca să-i 
supravegheze, îşi neglijară îndatoririle, nu așezară sentinele în defilee, 
dispreţuind duşmanul. Îşi petreceau timpul jefuind în grupuri mici, jucând 
jocuri sau vânând. Regele Teudel veni personal împotriva lor, într-o zi în 
amurg, în capul a trei mii de gărzi de corp şi-i prinse complet nepregătiți. Se 
luptară vitejește, dar fără folos. Goţii lui Teudel șarjară, strivindu-i sub 
copite pe toţi, afară de vreo cincizeci care ajunseră la Cotrone cu vestea 
aceasta, precedând doar cu câteva minute sosirea lui Teudel. Întăriturile 
orașului nu erau încă terminate, căci fuseseră plănuite pe scară mare, și 
Belizarie nu avea altă soluţie decât de a se îmbarca instantaneu, cu cei două 
sute de infanteriști şi cu cei cincizeci de cavaleriști care supraviețuiseră. 
Cotrone fu lăsat în mâinile lui Teudel. Vântul, care stingherise călătoria 
noastră spre Taranto, continua să bată și ne purtă într-o singură zi la 
Messina, în Sicilia, care se află la distanţă de o sută de mile. 

Nu mai sunt multe de povestit despre ultima campanie a lui Belizarie în 
Italia. Scoase două mii de oameni din garnizoanele din Sicilia şi îi îmbarcă pe 
nave, cu destinația Otranto, unde ajunserăm fără alte accidente. Armata 
„mare”, promisă de Justinian, sosi în sfârşit la Spalato sub comanda lui 
Valerian, precum și o altă „armată mare” venită direct de la Constantinopol, 
care, în fapt, cred că era menită să arunce praf în ochii lumii. Forţele 
combinate abia se ridicară la trei mii de oameni, cei mai mulţi dintre ei 
recruți neinstruiți. 

Belizarie spuse stăpânei mele: 

— Scumpa mea, această armată seamănă cu trei picături de apă pe limba 
unui om care moare de sete. Îți mărturisesc că sunt la capătul resurselor: cu 
cheltuielile acestui război mi-am istovit până acum toată averea personală, 
cu excepţia câtorva mii de monezi de aur; am ipotecat jumătate din 
proprietățile mele de la Constantinopol şi mi-am vândut moșiile de la 
Cermen şi de la Adrianopol. Mi se datorează mulţi bani, pe care nu-i pot 
aduna. lată, bunăoară, un caz pe care, de rușine, ţi l-am ascuns: afacerile 
mele cu Herodian, generalul care comanda la Spoleto acum doi ani. A 
împrumutat de la mine cincizeci de mii de monezi de aur, pe trei luni, fără 
dobândă, spunându-mi - ceea ce era chiar adevărat - că un unchi îi lăsase o 


mare moștenire și că are nevoie de banii aceștia pentru a-și plăti și hrăni 
trupele. Când, după șase luni, i-am cerut să mi-i restituie, ştiind că banii 
rezultați din moştenire îi sosiseră la Ravena, mă ameninţă plin de obrăznicie 
că, dacă îl constrâng atât de barbar, va vinde Spoleto goților și mă va plăti cu 
câștigul respectiv. Când i-am reproşat acest răspuns, a vândut de-a binelea 
orașul Spoleto și a devenit unul dintre partenerii de petrecere ai lui Teudel. 
Acum are banii mei, moştenirea lui și răsplata pentru a fi trădat Spoleto; iar 
eu nu am nimic. Însuși împăratul îmi datorează sume enorme pentru ceea ce 
am avansat în contul său trupelor regulate. De asta nu mă plâng; îmi închin 
viaţa în serviciul împăratului şi sunt onorat că îmi este debitor. Dar fără 
oameni și fără bani nu se poate purta război. 

Stăpâna mea răspunse: 

— Dă-mi voie să mă duc personal la Constantinopol, scumpul meu bărbat. 
Te asigur că împărăteasa îl va convinge pe împărat că trebuie să fie trimisă o 
mare armată și un tezaur considerabil pentru recucerirea Italiei, fie 
abandonată Italia pe mâna goților. Poţi fi sigur, dragostea mea, că nu voi 
zăbovi mult cu această treabă. 

Aşa că Antonina se îmbarcă, și eu împreună cu ea; era în mijlocul lui iulie. 
Călătoria era plictisitoare din cauza unor vânturi potrivnice. Navigam 
primprejur, de-a lungul coastei grecești, și treceam tocmai de insula 
Salamina când o corabie din Salonic veni, lunecând repede cu briza, la 
tribordul nostru. Stăteam pe puntea din față și am strigat pe latinește: 

— Ce vești bune aveţi, marinari? 

Căci, pe mare, a întreba de alte vești decât de cele bune aduce nenoroc. 

Secundul corăbiei strigă îndărăt: 

— Veşti bune, într-adevăr. A murit jivina. 

Eu i-am strigat: 

— Carejivină? 

Ca răspuns veni un strigăt confuz. Corabia se depărtase aproape dincolo 
de raza auzului, când am repetat, țipând: 

— Carejivină? 

Un marinar, făcându-și mâinile pâlnie, răcni îndărăt, odată cu vântul: 
„Perierunt ambo”, ceea ce înseamnă: „Au pierit amândouă”. 

Apoi auzirăm un mare hohot de râs și nimic altceva. 

Ghicirăm corect numele uneia dintre cele două jivine - balena Porfiriu; 
dar pe corabie se făcură multe presupuneri în privinţa celeilalte. Deci, în 
sfârşit, Porfiriu murise. Relatarea pe care o auzirăm în portul următor în 
care ancorarăm, era oarecum absurdă. Știam bine că, din cauza construcţiei 
gaâtlejului său, Porfiriu mânca numai puiet de pește; dar acum se spunea că 
ar fi urmărit o turmă de delfini, până în apele joase ale gurii râului Sangarius 


(care se varsă în Marea Neagră cam la o sută de mile est de Bosfor), că 
tocmai ar fi înghiţit o duzină dintre ei şi le mesteca de zor oasele, când fu 
găsit eșuat pe un banc de noroi, aproape de coastă. Ceea ce se petrecuse în 
realitate, cred eu, este că atât Porfiriu cât și delfinii urmăriseră un foarte 
mare banc de pești mici, şi că delfinii îl ademeniseră pe Porfiriu în apele 
joase. Oricum ar fi fost, pescarii de prin vecinătăţi veniră cu bărcile și-l 
atacară pe Porfiriu cu securi şi cu cârlige marinărești. Era atât de prins în 
noroi încât nu-şi putea sălta coada ca să-i nimicească. Totuși, părea să 
reziste la toate armele lor, așa că îi petrecură mai multe frânghii în jur şi, cu 
ajutorul unui scripete prins într-un copac mare de pe malul râului, îl săltară 
pe uscat. Apoi chemară soldaţi de la postul de gardă învecinat, care-l 
răpuseră cu suliți lungi. Porfiriu măsura patruzeci şi cinci de picioare în 
lungime și cincisprezece picioare în punctul în care avea cea mai mare 
lățime. Asigură districtului carne pentru multe luni; căci carnea pe care n-au 
mâncat-o proaspătă, au afumat-o sau au sărat-o. În carnea capului său - sau 
mai precis a capului ei, căci Porfiriu se dovedi a fi balenă-femelă - găsiră 
înfundată o săgeată lungă, cu pene albe, neîndoielnic cea pe care o trăsese 
odinioară Belizarie, dar în gât nu se găsi nicio suliță de catapultă vopsită în 
albastru. 

Jivina cealaltă, la care se referise marinarul, nu era defel o jivină, cel puţin 
nu în cugetul stăpânei mele. În fapt, departe de a fi o ştire bună, era cea mai 
rea știre care ne putea parveni din oraş: murise Teodora. Un cancer brusc, 
ivit întâi la piept, se răspândise repede prin tot trupul și împărăteasa muri, 
vădind curaj, după câteva săptămâni de boală și mari dureri. 

Tristețea noastră era amestecată cu uimire. Ne aduserăm acum aminte că 
prima apariţie a balenei în Strâmtori coincisese la zi cu sosirea Teodorei în 
oraş, în compania lui Acacios, tatăl ei - după cum moartea balenei coincise la 
oră cu moartea Teodorei; şi, mai departe, că în ziua în care Belizarie și 
miliția Albastră porniseră împotriva lui Porfiriu şi răniseră jivina, Teodora 
căzuse pradă unei cumplite dureri de cap, care, de atunci încoace, o chinuia 
mereu, la răstimpuri. Să fi fost oare Porfiriu spiritul ei familial? 

Stăpâna mea Antonina începu pe dată să poarte doliu pentru Teodora și, 
mai târziu, sacrifică spiritului ei un berbec negru, cu rugăciuni păgâne. Zise: 

— Dumnezeul creştin a fost împăcat cu multe slujbe. Dar Teodora venera, 
în taină, şi vechii Zei. 

Ne continuarăm, totuși, călătoria, deoarece stăpâna mea avea sentimentul 
că odată ce a venit atât de departe, trebuia cel puţin să încerce a-l face pe 
Justinian să vadă lucrurile raţional în privinţa campaniei italiene. 

Stăpâna mea nu-l găsi pe împărat nicidecum îndoliat după Teodora, ci 
foarte vesel, asemenea unui băiețaș a cărui guvernantă sau mamă s-a 


îmbolnăvit subit şi l-a lăsat în voia lui, astfel că acum îşi poate face toate 
mendrele. Era tocmai pe cale de a îndepărta, din toate scaunele episcopale și 
din toate parohiile, pe clericii cu vederi monofizite pe care Teodora îi 
protejase. De asemenea, deși avea șaizeci şi cinci de ani, se dezlănţui în tot 
felul de pasiuni promiscue, pentru a compensa toţi anii în care, dominat de 
Teodora, fusese silit să se rețină. Într-adevăr, virilitatea îl mai sluji încă 
cincisprezece ani. Agenţii săi cercetau necontenit târgurile de sclavi, în 
căutare de fete arătoase; și afară de asta, corupse multe dintre fiicele 
doamnelor de la curtea Teodorei. Nepoatei doamnei Chrysomallo, care se 
sustrăgea îmbrăţișărilor sale, îi zise cu blândeţe: 

— Bunica ta a fost la fel, draga mea. Dar până la urmă făcea tot ce Îi 
ceream, pentru că era obligaţia ei. 

Se declară singurul moştenitor al Teodorei, anulându-i legatele - inclusiv 
unul considerabil în favoarea stăpânei mele, și cinci mii, în aur, pentru mine, 
care eram pomenit cu multă mărinimie în testament. 

La audiența pe care o acordă stăpânei mele, îndată după sosire, Antonina 
îi expuse foarte deschis și foarte precis cum stau lucrurile în Italia. El o 
ascultă cu oarecare, aparentă, îngrijorare. Dar când auzi că Belizarie nu avea 
cu el decât o sută cincizeci de oameni din garda sa de corp, la Otranto - o 
sută apărau Rossano, iar restul fusese fie ucis, fie lăsat în urmă la Roma - și 
că era din nou un om sărac, împăratul nu-şi mai putu ascunde mulțumirea. 

Îi spuse stăpânei mele: 

— Deci victoriosul Belizarie şi-a recunoscut, în sfârșit, înfrângerea? Dar 
nu, nu, nu putem da îndărăt banii pe care i-a irosit într-un mod atât de 
nesocotit, în campaniile sale ridicole. Cum, ce fel laş de a purta război mai 
este și acesta - a naviga dintr-un port într-altul, adăpostindu-te pe după 
ziduri de fortărețe, ca să eviți bătălia! Eh, Narses? Ar fi trebuit să ia lecţii de 
la viteazul nostru loan, care nu se teme de nimic. Firește că nu-i mai putem 
trimite nici oameni, nici bani. Acest Comite Belizarie tot strigă, după chipul 
fiicei geambașului pomenită de Regele Solomon: „Dă! Dă!” Solomon, vă veţi 
aduce aminte, era de părere că patru lucruri sunt veșnic nesătule - 
mormântul, desfrâul unei femei sterpe, pământul nisipos şi focul. Dacă 
înțeleptul Solomon ar fi trăit în zilele noastre, neîndoielnic ar fi adăugat 
numele Comitelui Belizarie ca al cincilea insațiabil. 

Când isprăvi, stăpâna mea întrebă liniştită: 

— Dar Italia, Clemenţa-ta? Eşti pregătit să-ţi pierzi stăpânirea asupra 
Italiei? 

El răspunse: 

— Nu, într-adevăr nu, Ilustră Doamnă Antonina și din cauza aceasta îl voi 
rechema acuma pe soțul tău din această țară și voi numi în locul său un 


comandant mai capabil. Dar noi nu dorim să-l umilim pe acest om de treabă: 
vom fi atenţi să menţionăm în scrisoarea pe care i-o scriem că serviciile sale 
sunt încă o dată necesare împotriva persanilor, care continuă să ne conteste 
stăpânirea asupra Colchidei. 

Ea făcu o plecăciune. 

— Precum doreşte Serenitatea-ta. Dar în cazul acesta vă rog să dispuneţi 
ca ordinul de rechemare să fie întocmit imediat. Neindoielnic că Marele- 
vostru Șambelan, viteazul Narses, va fi la înălțimea misiunii în care Belizarie 
al meu a eșuat. 

Justinian răspunse, neţinând seama de ironie: 

— Vom da toată considerația propunerii tale. 

Ceru să i se aducă pergament și cerneală și părea gata să semneze 
rechemarea atunci și acolo, dar apoi, brusc, depuse pana de gâscă vopsită în 
roşu care-i fusese așezată la îndemână. Zise: 

— Încet, încet! Întâi avem nevoie de un angajament din partea ta, cea mai 
bună dintre femei. 

Stăpâna mea răspunse: 

— Dacă-mi stă în puteri, îl voi lua. 

El o informă, cu un zâmbet viclean: 

— Îţi cerem să semnezi un document prin care desfaci angajamentul de 
căsătorie dintre fiica ta, Ioannina, și Anastasie, nepotul răposatei mele 
împărătese. 

Stăpâna mea se gândi repede. Părea să nu existe niciun motiv pentru a 
refuza această cerere deoarece, la moartea Teodorei, Anastasie conteni să 
mai fie o persoană de importanţă. S-ar putea ca Justinian să aibă nevoie de 
fată ca mireasă pentru unul dintre nepoţii sau strănepoţii săi - poate pentru 
fiul lui Germanos, Justin - presupunând că ea va aduce o zestre frumoasă. 

Stăpâna mea răspunse: 

— Este bucuria mea și a soţului meu, să dăm ascultare Serenităţii-tale în 
toate privinţele. 

Când semnă documentul care fu întocmit repede, cineva - tânărul Justin, 
cred - chicoti. Chicoteala se răspândi printre cei ce stăteau în apropierea lui. 
Justinian se uită împrejur, încurajator, şi începu el însuși să chicotească și să 
hohotească pe tron; curând, toată sala de audienţe fu cuprinsă de un râs 
nestăpânit. Stăpâna mea se simţi încurcată, furioasă şi descumpănită. Mai 
făcu o plecăciune și se retrase. 

Adevărul este că stăpâna mea fusese păcălită crunt. Habar nu avea ce i se 
întâmplase, în tot acest răstimp, veselei ei fiice, Ioannina. Ioannina, acum în 
al cincisprezecelea an, îşi anticipase de mult cununia care fusese amânată 
până ce părinţii vor putea fi de față; căci, cu consimțământul Teodorei, 


ocupase până de curând un apartament din palat împreună cu acest 
Anastasie „Picioare lungi”, cu care era în mare dragoste, trăind cu el de parcă 
i-ar fi fost soție. La moartea Teodorei, se restabiliră la Curte obișnuitele 
rânduieli creştine: Ioannina fu poftită să se întoarcă în propriul ei 
apartament. Dar, deși Justinian ar fi dezaprobat căsătoria unui patrician cu o 
femeie care nu mai era virgină, Anastasie intenţiona să se ţină de legământ, 
fiind îndrăgostit de biata fată. Acum însă, stăpâna mea pusese iremediabil 
capăt contractului: semnând prosteşte, renunţase la orice șansă a loanninei 
de a se mai mărita vreodată cu un om de rangul ei. Fu o rușine amarnică 
pentru stăpâna mea și, când află cele petrecute, şi pentru Belizarie. Ioannina 
pretindea că Teodora o silise la păcat, dar el își dădu seama limpede că nu 
era aşa. Justinian jubila fățiș din pricina acestui triumf prea puţin regesc. 
Rămânând necăsătorită, Ioannina îmbrăcă vălul penitenţei pentru a 
răscumpăra rușinea pe care o adusese asupra ei însăși și asupra părinţilor 
ei. 

Între timp, Belizarie își organizase mica armată, la care loan Sângerosul 
şi-o adăugase pe a lui - redusă acum la o mie de cavaleriști uşori. Se îmbarcă 
la Otranto pentru a despresura oraşul Rossano, dar un vânt împrăştie flota, 
scufundând câteva nave. Restul se readună la Cotrone câteva zile mai târziu, 
şi se îndreptă încă o dată spre Rossano, dincolo de care fuseseră împinși de 
vânt. Dar până atunci, regele Teudel ajunsese la faţa locului, gata să se opună 
debarcării. Pe litoralul îngust, gărzile sale de corp erau așezate într-o ordine 
strânsă, de bătălie, cu arcași postați în locurile potrivite: a încerca o 
debarcare ar fi fost o acțiune sinucigașă. Pe țărmul acesta primejdios nu se 
aflau alte puncte potrivite pentru debarcare. Cu durere în suflet, Belizarie se 
retrase din nou spre Cotrone, lăsând garnizoanei libertatea de a alege între 
moarte şi capitulare. În rândurile asediaţilor se aflau o sută dintre tracii săi 
viteji. 

La un consiliu de război se hotărî ca loan Sângerosul și Valerian să-și 
folosească unitățile de cavalerie pentru a întreprinde raiduri împotriva 
liniilor de comunicaţie ale lui Teudel, în vreme ce Belizarie intenţiona să se 
întoarcă la Roma pentru a întări fortificațiile şi a încuraja garnizoana de 
acolo. Războiul încă nu era pierdut. 

Dar atunci sosi rechemarea la Constantinopol. Îndată ce vestea că 
Belizarie este rechemat ajunse la Rossano, orașul se predă. Urmă predarea 
orașului Perugia. Ştirea avu consecinţe nefaste și la Roma. În Urbe începuse 
răzmeriţă: soldaţii își uciseseră noul guvernator pentru că acesta vânduse 
civililor stocuri militare la preţuri mari, dar se supuseră disciplinei sub 
conducerea lui Diogene, unul dintre puţinii ofiţeri veterani ai lui Belizarie, 
care mai supravieţuiseră. Diogene se pregăti pentru asediul așteptat, 


însămânţând cu grâu fiecare grădină, parc sau teren viran disponibil; şi cu 
toate că, întorcându-se de la Rossano, regele Teudel ocupase Portul Romei şi 
tăiase în felul acesta comunicațiile cu marea, toate încercările sale dădură 
greș în fața zidurilor Urbei. Diogene fusese asediat în Roma de trei ori și 
cunoştea bine misiunea de a o apăra. Totuşi, situaţia nu avea decât un singur 
sfârşit posibil deoarece soldaţii din garnizoană, aflând de plecarea lui 
Belizarie, pierduseră orice speranță de a primi vreun ajutor. 

Chiar şi oamenii din Regimentul de casă începură să se frământe, 
plângându-se că se angajaseră să slujească cu glorie sub Belizarie, nu să 
putrezească neplătiţi, rău hrăniţi și fără căpetenie, în Roma părăginită. Dar 
nu ei, ci un grup de isaurieni fu cel ce vându din nou lui Teudel Urbea; şi 
Roma îşi schimbă stăpânul pentru a patra oară, în numai câţiva ani. 
Garnizoana, care fugea, fu ambuscată și numai aproximativ o sută de oameni 
ajunseră teferi la Civita Vecchia, ultima fortăreață imperială din vest; aici 
Diogene, deși rănit, preluă comanda. Totuși câţiva veterani din Regimentul 
de casă continuară să apere mausoleul lui Hadrian împotriva tuturor 
atacurilor - până ce, după multe zile, capitulară şi ei, nefiind în stare să 
mănânce carne de cal; dar cerură şi li se acordară onorurile de război. 

După aceasta, regele Teudel invadă Sicilia. Trupele noastre de acolo se 
închiseră în oraşele-porturi şi-i îngăduiră să pustiască întreaga insulă. Italia 
era abandonată în voia goților, cu excepţia câte unei mici fortărețe, ici-colo, 
şi a Ravenei. 

Când Belizarie se întoarse la Constantinopol, Justinian îi făcu reproşuri, ca 
un ticălos, şi apoi - o insultă aproape de neîndurat - îi acordă iertarea. 
Belizarie, conştient că făcuse mai mult decât se putea aștepta până și cel mai 
nerăbdător și mai capricios monarh de la vreun supus al său, nu răspunse 
nimic, decât că rămâne mereu gata să-l slujească pe împărat. Loialitatea și 
mândria îi interziceau să răspundă altminteri. 

Nici întoarcerea lui nu fu complet lipsită de primejdii. Se inițiase o 
conspirație la palat, sub conducerea unui general armean, curajos și 
răzbunător, numit Artaban, care intenţiona să-l asasineze pe împărat și să-l 
înscăuneze pe nepotul acestuia, Germanos, pe care Justinian îl tratase foarte 
rău. Tentativa fusese amânată câteva zile, până ce Belizarie va sosi în oraş. 
Nu pentru că Artaban și asociaţii săi conspiratori (care-l cuprindeau și pe 
Marcellus, Comandantul Gărzilor) ar fi sperat că Belizarie i-ar ajuta; ci 
pentru că, ţinând seama de inflexibila lui loialitate faţă de tron, considerau 
că este mai sigur să-l ucidă şi pe el. Urma să fie doborât când va trece prin 
suburbii, în drum spre palat, ca să-şi prezinte omagiile. Când complotul îi fu 
dezvăluit lui Germanos, acesta se prefăcu a fi de acord, dar se grăbi să-l 
informeze pe Justinian, fiind în fapt îngrozit de infamia acestei propuneri. 


Conspiratorii fură arestaţi chiar în ziua debarcării lui Belizarie şi el ajunse 
nevătămat la palat. 

Până la urmă, Justinian îi iertă pe conspiratori. 

Comitele Belizarie era acum un om sărac și nu-și mai putea îngădui să 
angajeze soldaţi pentru a-i sluji drept gardă de corp. Depindea în toate 
privinţele de stăpâna mea Antonina, inclusiv cheltuielile de fiecare zi. Totuşi, 
nicio falsă ruşine nu-l împiedică să devină, în felul acesta, pensionarul ei. 
Zicea: 

— Noi nu suntem numai soț și soție, ci și vechi camarazi de arme, ale 
căror pungi sunt una la dispoziţia celuilalt, fără opreliști. 

Antonina recurse la rezervele ei ascunse și-i răscumpără proprietățile 
ipotecate. Trăiau liniștiți, într-o casă aproape de Arcul lui Honoriu, pe latura 
apuseană a Pieţii Taurului. (Pe acest Arc sunt aplicate modele în bronz ale 
unor insecte vătămătoare: se zice că Apolloniu din Tyana, vestitul muzician, 
le pusese acolo, ca o vrajă împotriva a tot soiul de molime.) 

Justinian nu-l trimise pe Belizarie la războiul din Colchida, preferând să-l 
ţină fără însărcinare în oraş. Îi dădu vechiul său titlu de „Comandant al 
Armatelor din Răsărit” şi apoi pe cel de „Comandant al Gărzilor Imperiale”, 
dar nu-i îngădui să joace niciun fel de rol în chestiunile militare; și nu apelă 
nici măcar o singură dată la sfatul său. 

Scrierile teologice ale lui Justinian îi aduseseră prea puţină glorie; iar 
Conciliul tuturor episcopilor creștinătății, pe care-l convocase (o sută 
optzeci sau și mai bine) aduse prea puţină glorie asupra Bisericii. Deşi sili 
Conciliul să anatemizeze anumite lucrări care nu erau pe placul 
monofiziţilor, încerca acum să le dobândească favorurile; dar acești eretici 
nu se întoarseră, precum se aștepta el - din gratitudine - în comunitatea 
ortodoxă, ci rămaseră, cu încăpățânare, în afara ei. Mai mult decât atât, papa 
Vigiliu fusese în complet dezacord cu colegii săi prelați și cu împăratul în 
privinţa dreptului de a anatemiza și făcu tot ce-i stătu în putere pentru a nu 
se angaja. Până la urmă, temându-se pentru viaţa lui, căută azil în biserica 
Apostolului Petru, la Constantinopol; și numai după multă tărăgăneală și 
discuţii, consimţi - neavând stofă de martir - să aprobe concluziile 
Conciliului. La întoarcerea sa în Italia, se trezi înfruntând o schismă: căci 
aproape întreg clerul Bisericii Apusene considera că lucrările anatemizate 
cuprind doctrină sănătoasă, însă toți episcopii ale căror dioceze puteau fi 
controlate de forţele militare ale Constantinopolului - îndeosebi cei din 
Africa şi Iliria - fură siliți să se conformeze sau fură demiși și aruncaţi în 
închisoare. Cei ce-şi aveau reşedinţa în Italia, Sicilia, Franţa, Spania, 
rămaseră neclintiți. 


Episcopii din Apus, deși o urâseră pe Teodora, socotind-o monofizită, 
regretară amarnic moartea ei. Ziceau: 

— De-ar fi fost în viaţă, ar fi luat în derâdere pretenţiile teologice ale 
împăratului, şi el nu ar mai fi convocat niciodată Conciliul. 


CAPITOLUL XXIII 
TREI SUTE DE VETERANI 


Am acum intenţia de a încheia câteva din istoriile de mai puţină 
însemnătate; și apoi să povestesc ultima bătălie a Comitelui Belizarie, care 
este o poveste a poveștilor, „nestemata care încoronează diadema lui de 
victorii”, precum s-au exprimat autorii de panegirice. Dar după acesta, îmi 
va mai rămâne un capitol care mă neliniștește și mă face să tremur când mă 
gândesc să trebuie să-l scriu. 

Să încep, deci, cu Răsăritul. Regele Khosrou încă mai este în viaţă, în acest 
an al Domnului 571, când scriu această carte. S-a abținut de la a mai invada 
Mesopotamia sau Siria romană, de când Belizarie îl întorsese din drum la 
Carchemish, deși aliaţii lui, sarazinii, ne hărțuiesc din nou granițele. A lăsat 
războiul din Colchida să tărăgăneze, cu victorii şi înfrângeri alternative, 
până acum zece ani când s-a semnat o nouă Pace Veșnică, în virtutea căreia 
el a renunţat la pretenţiile asupra Colchidei și Justinian a acceptat să-i 
plătească un mic tribut anual. (Acum, când scriu rândurile de față, și această 
pace a fost încălcată - de astă dată de romani. De asemenea, a avut loco 
răscoală izbutită a creştinilor băștinași din Armenia persană, care au 
solicitat protecția romană.) Khosrou, ca și toți predecesorii săi, a întâmpinat 
cea mai acerbă dușmănie din partea celor ce-i erau rudele cele mai 
apropiate, de sânge; aceasta pentru că femeile persane nu sunt respectate și 
nu au puterea să-și oprească bărbații din neamul lor de la omoruri 
reciproce. Fiul său favorit, născut dintr-o femeie creștină, trecu la creștinism 
când deveni major şi nu mult după aceea se răsculă, cu o mare parte a 
armatei; Khosrou îl zdrobi în bătălie și fiul muri. 

Khosrou, deși la început bănuitor față de filosofia greacă, o studie cu 
ardoare în anii săi maturi, altoind-o peste credinţa magilor. În felul acesta, 
făclia vechii religii, înăbușită de Justinian la Atena, fu reaprinsă nu numai în 
Noua Antiohie, pe Eufrat, dar chiar şi în Persia însăși, la marea universitate a 
lui Khosrou, Gondi Sapor, lângă Susa. Cei mai valoroşi dintre clasicii greci 
fură traduși acolo în persană, împreună cu lucrări din limba latină și 
sanscrită. Dar Khosrou are oroare și persecută creștinismul ca pe o religie 
care „îi face pe oameni să-și neglijeze îndatoririle din viaţa aceasta în 
speranța mântuirii în cea următoare, și care tinde să dezonoreze Casa 
Regală a Persiei, acordând atribute divine unui evreu de neam obscur și 
cuget rebel”. De asemenea, persecută o doctrină numită „comunism; 
aceasta fusese predicată întâi de unul Mazdak, care o derivase din practica 
creștină timpurie, dar care dorea ca în comunitatea de posesiune să nu se 
cuprindă numai bunurile și banii, ci şi femeile. Khosrou se bucură de deplină 


sănătate și domnește cu vigoare. Nu știu dacă magii sau filosofii greci au fost 
cei ce l-au convins că admiraţia posterităţii față de un suveran este asigurată 
mai puţin de războaiele agresive împotriva vecinilor săi, decât de o amintire 
a generozităţii, dreptăţii, culturii, a apărării hotărâte a ţării, şi a străduinţei 
continue de a asigura buna stare a supușilor săi, acasă și în străinătate. 
Aceasta este, cel puţin în prezent, părerea regelui Khosrou. De la ravagiile 
ciumei încoace - pe care a considerat-o ca un semn prevestitor, venit din 
ceruri - a fost foarte atent cu poporul său, desigur în chip despotic, și a 
reclădit, repopulat și reaprovizionat toate regiunile care au suferit de pe 
urma invaziilor romane, arabe sau hune. De pe acuma este pomenit cu 
numele de Nushirvan („Cugetul generos”) și numele acesta va fi îndelung 
sărbătorit în istoria persană. Se va spune despre el: „A apărat negoţul, 
agricultura și învăţătura - acelea au fost zile într-adevăr bune”. Căci Persia 
este acum puternică, prosperă, mulţumită. De s-ar putea spune, măcar, 
același lucru, pe bună dreptate, despre propriul nostru imperiu, după 
domnia îndelungată a ambiţiosului său contemporan, Justinian! 

Și acum despre regele Teudel și cele petrecute în Apus. Patru ani după ce, 
prin rechemarea lui Belizarie, Justinian acceptase tacit să cedeze goților 
toată Italia - cu excepția oraşului Ravena - găsi necesar să reînceapă 
războiul: nu convenea politicii sale religioase ca episcopii din Italia de Nord 
să fi rupt cu papa Vigiliu și ca arianismul să continue a dăinui nezdrobit. 
Conchise că trebuie să reinceapă războiul dar nu se putu hotărî să asigure 
forțele necesare și nici să aleagă un general care să le comande. Într-o 
singură privinţă era hotărât: că nu-i va mai da lui Belizarie niciun alt prilej 
să se distingă. Pentru stăpâna mea și pentru mine constituia un adevărat 
spectacol de comedie de durată, să urmărim - noi înşine aflându-ne acum în 
siguranţă, la Constantinopol - cum îşi desfășoară Justinian aceleași jocuri 
capricioase, care nouă ne-au făcut atâta rău în Italia. În faţa noastră, 
Belizarie nu făcea niciun fel de comentariu despre chestiunile acestea; și 
sunt gata să cred că se reținea chiar şi în cugetul său de la orice fel de critică 
ostilă față de politica imperială. 

Justinian îl trimise întâi pe Germanos, cu cinci mii de oameni, în Sicilia. 
Apoi începu să-şi spună că Germanos fusese persoana desemnată de curând 
drept împărat de asasinul armean Artaban, şi că era mult prea de aproape 
înrudit cu goții - se căsătorise cu Matasonta, fosta soție a regelui Wittig, şi 
tânărul său fiu şi al Matasontei era singurul descendent masculin al marelui 
Teodoric. Rechemându-l pe Germanos brusc, Justinian dădu comanda unui 
oarecare Liberius, un patrician bătrân, inofensiv, care nu avea niciun fel de 
experienţă în materie de bătălii. 


Apoi cineva sugeră că părerile lui Liberius în privinţa Încarnaţiei nu sunt 
dintre cele mai sănătoase; așa că-l rechemă pe Liberius și (dintre toţi 
oamenii de pe pământ!) îl numi pe Artaban, pe care îl iertase pentru 
tentativa de a-l ucide, și-l înălţase în rang. 

Dar, gândindu-se mai bine, ajunse la concluzia că Artaban putea, la urma 
urmelor, să fie ambițios şi să încerce a se proclama împărat al Apusului. De 
aceea, Justinian îl numi din nou pe Germanos, aducându-și aminte că 
Antiohia căzuse din cauză că el neglijase fortificarea stâncii Orocasias - un 
om cu o asemenea pată nu putea fi considerat rival la tron. 

Germanos muri brusc, în drum spre Italia: unii afirmă că a fost otrăvit de 
Matasonta. Comanda reveni celor doi locotenenţi ai săi - loan Sângerosul și 
fiul mai vârstnic al lui Germanos, tizul lui Justinian. Justinian nu dorea să dea 
comanda unică lui loan Sângerosul și în felul acesta să-l dezonoreze pe 
strănepotul și tizul său; dar nici nu dorea ca o altă persoană, cu numele de 
Justinian, să dobândească glorie. Îi rechemă pe amândoi. 

„Acum ce urmează?” ne întrebam, eu și stăpâna mea. „Care va fi cel de al 
cincilea episod al acestei piese, intitulată Mâncău/ bănuiel/nic?” Apoi, într-o 
zi, un servitor de încredere al lui Narses veni la mine și-mi spuse: 

— Prietene Eugeniu, dacă mi-e îngăduit să-ţi vorbesc neoficial, ca un 
servitor către celălalt: este oare cu putinţă ca stăpâna ta, Ilustra Antonina, să 
fie dispusă să schimbe câteva vorbe, în particular, cu stăpânul meu, dacă el 
propune aceasta? 

l-am răspuns: 

— Dacă stăpânul tău, Distinsul Narses, are veşti bune pentru stăpâna 
mea, va fi negreșit dispusă să-l asculte: cel puțin nu-l va trata pe stăpânul 
tău cu lipsa de respect pe care el a vădit-o cândva, în Italia, față de dânsa și 
față de soţul ei, Comitele Belizarie. Mai mult decât atâta, stăpâna mea și 
stăpânul tău au colaborat armonios cel puţin într-o împrejurare ivită de 
atunci încoace - când i s-a întins lui loan de Capadocia cursa la Rufinianae. 
Întâlnirea poate fi neîndoielnic aranjată. 

Aceste preliminarii fiind puse la punct, se ceru și se acordă oficial o 
întrevedere. lată-l deci pe bătrânul Narses cerându-și iertare pentru tot răul 
pe care i-l făcuse, ei şi lui Belizarie, cu doisprezece ani mai înainte! Dorea să 
ştie dacă Belizarie îl va ierta chiar într-atăta, încât să fie gata să-i dea un sfat 
într-o chestiune de importanţă pentru stat. 

Stăpâna mea Antonina, care nu subestima puterea lui Narses și fusese 
îmbunată și de scuzele sale, se oferi să acționeze ca mediator între Belizarie 
şi dânsul. În felul acesta fu aranjată o a doua întrevedere. Şi de astă dată 
totul se petrecu cu aparenţă de prietenie. Narses exprimă încă o dată regrete 
pentru a se fi opus cândva ordinelor lui Belizarie și pentru a fi nutrit 


bănuieli în privinţa loialității sale. Belizarie răspunse cu generozitate, luând 
dreapta lui Narses în dreapta lui şi îmbrăţișându-l. 

Întrebarea lui Narses era, pe scurt, următoarea: 

— Dragă prietene, mă sfătuiești să primesc onoarea pe care împăratul 
vrea să mi-o impună - aceea de a comanda expediţia împotriva goților? Și 
dacă da, în ce condiţii să o primesc? Căci nu sunt în măsură să judec situaţia 
militară din Italia și numai părerea ta are greutate pentru mine. 

Nobleţea lui Belizarie nu se vădi niciodată mai limpede decăt în răspunsul 
său: 

— Dragă prietene, primește această onoare. Nu cunosc pe nimeni mai 
capabil decât tine să îndeplinească această misiune care trebuie dusă la 
capăt spre binele imperiului; şi trebuie să se acționeze înainte ca goții să-și 
redobândească forța lor de odinioară. Îmi ceri, mi se pare, să evaluez 
numărul şi compoziţia forțelor fără de care ar fi neinţelept din partea 
oricărui general, cât de energic ar fi, să încerce recucerirea Italiei. Răspunsul 
meu este următorul: vei avea nevoie de treizeci de mii de oameni, și cel 
puțin douăzeci de mii dintre aceștia trebuie să fie cavalerie cu cai buni; 
trebuie să cuprinzi floarea armatei romane - escadroanele risipite ale 
Regimentului meu de casă, pe care l-am instruit și l-am încercat împotriva 
goților. De asemenea, vei avea nevoie de bani mulți, nu numai ca să-ţi 
plătești bine armata, dar și pentru a recâștiga supunerea soldaţilor din Italia 
care, din lipsă de bani, au dezertat la goți. 

Narses era un bun cunoscător de oameni. Îl ştia pe Belizarie ca pe un om 
incapabil de șiretlicuri și devotat cu desăvârşire față de împărat. Tăcu câtva 
timp şi apoi zise: 

— Îţi mulțumesc, Belizarie, nu numai pentru sfatul tău, dar și pentru că 
te-ai ferit să-mi aduci aminte de încăpățânarea mea. De n-ar fi fost ea la 
mijloc, Milanul nu ar fi fost nimicit niciodată. 

Belizarie răspunse: 

— Narses, te cinstesc pentru generozitatea ta și rugăciunile mele te vor 
urma. 

Narses acceptă însărcinarea lui Justinian, dar insistă asupra condiţiilor, 
fără să pomenească, însă, că ele au fost definite de Belizarie. Oamenii şi banii 
fură găsiţi imediat! Narses veni iarăși la Belizarie şi, cu decentă umilinţă, îl 
rugă în numele prieteniei lor înnoite, să-l sfătuiască în privinţa căilor celor 
mai potrivite pentru a-i înfrânge pe goți. 

Belizarie zise: 

— Oferă-i regelui Teudel o bătălie deschisă, îndată după debarcare, 
înainte ca să aibă vreme să-şi adune trupele din fortărețe; niciun rege got nu 
rezistă ispitei de a da o bătălie deschisă, chiar dacă forţele sale sunt, 


numeric, mult inferioare inamicului. Stai în defensivă, precum am făcut noi 
la Daras, aşezându-ţi arcaşii pedeștri mult în față, pe ambele flancuri, cu faţa 
spre interior. Pune în capcană momeală: suliţași în armură de zale; regele 
Teudel a avut dreptate să dispreţuiască infanteria imperială, care rareori 
rezistă unei șarje de cavalerie. 

Narses obiectă: 

— Dar dacă procedez precum mă sfătuiești, nu va târî oare regele Teudel 
toată capcana după el, înghițind momeala? 

Belizarie răspunse: 

— Există această primejdie, de aceea eram pe punctul de a-ţi propune ca 
sulițaşii tăi să fie cavalerie descălecată, care va da dovadă de mai mult curaj. 

— Bine. Şi cavaleria ușoară trebuie să mi-o plasez în faţă, pe flancuri, 
presupun? 

— Da. Ţine-i în poziţie înaintată, nu atât de aproape încât să atragă atacul 
asupra lor, dar destul de aproape ca să constituie o ameninţare. Ţine 
Regimentul meu de casă, împreună cu restul cavaleriei grele, ca rezervă. 

Narses întrebă: 

— Dar dacă Teudel atacă întâi arcașii pedeștri? 

— Ar fi potrivnic codului regal de onoare al goților. Călărețul în armură 
disprețuiește atacul împotriva arcașului îmbrăcat în piele. 

În felul acesta, faimoasa bătălie de la Taginae a fost câştigată încă din 
Casa de alamă, la Constantinopol, și de către Belizarie, deși Narses nu a 
recunoscut niciodată cât îi era de îndatorat, și nici Belizarie nu a încercat 
vreodată să scadă gloria lui Narses, reamintind cele petrecute. Bătălia, pe 
care regele Teudel o acceptă bucuros, începu printr-o șarjă a lăncierilor săi 
împotriva intrândului oferit de Narses, întâmpinată de tirul din flancuri a 
opt mii de arcuri mari. Confuzia pricinuită de prăbușirea și zbaterea 
nestăpânită a unui mare număr de cai răniţi şi de moartea sau descălecarea 
celor mai multe căpetenii, vizibili datorită armurii şi harnașamentelor 
împodobite, frână şarja de la galop la trap şi de la trap la pas. Când își pierde 
elanul, cavaleria în şarjă nu este un adversar primejdios pentru suliţași 
curajoși, îmbrăcaţi în zale, şi caii oferă o ţintă dintre cele mai vulnerabile. 
Escadronul din frunte al lui Teudel nu fu în stare să frângă frontul 
suliţaşilor: escadroanele din spate nu fură în stare să întreprindă nimic 
pentru a-l ajuta, și suferiră pierderi grele datorită tragerii continue a 
arcurilor. Până la urmă, Teudel însuşi fu rănit. Goţii se clătinară. Atunci 
sulițașii romani îşi deschiseră rândurile și Regimentul de casă ţâșni prin 
acest spațiu; şi cu strigătul de război „Belizarie!”, lăncierii goți fură azvârliţi 
îndărăt, asupra propriei lor infanterii, care fu târâtă în debandadă și se risipi 
în toate direcţiile. 


Regele Teudel fu ajuns din urmă şi omorât la câteva mile de câmpul de 
bătălie. Veșmintele sale pătate de sânge și pălăria lui împodobită cu bijuterii 
fură trimise, ca trofee, împăratului, la Constantinopol. 

Demolarea fortificațiilor care împrejmuiseră cândva atâtea oraşe se 
dovedi a fi pierzania goților: nu exista nimic care să stea în calea înaintării 
lui Narses. Roma fu ocupată la primul asalt al unuia dintre generalii săi. Apoi 
flota goților trecu de partea lui. În decurs de numai două luni - după o 
ultimă bătălie pe malurile râului Sarno, în apropierea muntelui Vezuviu - 
războiul era câştigat. Goţii care supravieţuiseră aveau moralul frânt și 
căzură de acord fie să părăsească Italia, fie să se supună lui Justinian. 

Scurt timp înainte de a se perfecta această înțelegere, îşi încheie existența 
o instituție venerabilă. Căci dintre senatorii romani și familiile lor, pe care 
Teudel îi ținuse drept ostateci dincolo de Pad, trei sute de persoane fură 
măcelărite, drept răzbunare pentru moartea lui: iar ceilalți, zorind din Sicilia 
spre Roma, la vestea cuceririi Urbei, fură interceptaţi de goți în apropierea 
Vezuviului și, la fel, nimiciţi fără milă, până la ultimul. Ordinul Senatorial nu 
s-a mai refăcut și nici nu cred că se va mai reface vreodată. Singura 
justificare a continuității sale, în ultimele sute de ani, o constituiseră 
bogăţiile şi străvechile sale tradiţii culturale. Justinian moștenise bogăţiile; 
iar tradiţiile nu puteau fi nici recuperate, nici statornicite din nou. Atâta deci, 
despre Ordinul Senatorial din Apus și despre regele Teudel și despre goți - 
al căror nume s-a stins acum în Italia, deşi în Spania continuă să domnească 
regi vizigoți. 

Sfârşitul lui Bessas: își răscumpără vina pentru pierderea Romei prin 
succesul său în Colchida, unde recuceri de la persani Petra, capitala ţării, şi 
muri, onorat, la Constantinopol, nu mult după aceea. Dar persanii luară din 
nou Petra. O stranie coincidenţă: Daghisteus, comandantul roman de la 
Petra își răscumpără vina de a fi pierdut orașul prin succesul său în Italia; 
căci el fu cel ce recuceri pentru Narses Roma, pierdută cândva de Bessas. 

Narses, care rămase în Italia în calitate de guvernator, câștigă o a doua 
mare bătălie, prin propriile sale virtuţi, așa că de astă dată meritul este de 
atribuit studiilor sale în materie de artă a războiului. O mare armată de 
franci pătrunsese până în sudul Italiei. Narses surprinse forţa lor principală 
la Casilinum, în Campania, atunci când (ca și în împrejurarea anterioară, în 
timpul lui Belizarie) pierduseră jumătate din oameni, datorită dizenteriei. 
Armata francilor era alcătuită în întregime din infanterie, înarmată cu sabie, 
suliță şi secure de aruncat. Narses le stătu în față cu propria lui infanterie; 
dar, atunci când francii șarjară în coloană, le învălui flancurile cu 
escadroanele sale şi-i făcu țăndări, trăgând în ei de la distanţă de o sută de 
pași, adică de mai departe decât puteau ei arunca securile. Francii nu 


îndrăzniră să înainteze de teamă să nu fie șarjaţi din ambele flancuri, dar 
nici nu îndrăzniră să rupă rândurile şi să atace cavaleria - arta lor de a purta 
război le cere să păstreze în toate împrejurările o ordine strânsă. Muriră la 
un loc, grămadă, şi din treizeci de mii, numai cinci oameni scăpară. Poate 
pentru a nu atrage gelozia lui Justinian, Narses atribui în întregime meritul 
acestei victorii miraculoasei imagini a Fecioarei pe care o purta cu el și care- 
1 prevenea de toate întâmplările importante. 

Când Justinian auzi de Taginae și de Casilinum, îl slăvi pe Dumnezeu și fu 
foarte fericit. Se spune că ar fi zis: „Ah, de ce nu ne-am gândit să-l trimitem 
în Italia pe viteazul nostru Narses cu mult înainte? De ce l-am rechemat din 
campania precedentă, în urma unei plângeri geloase a Comitelui Belizarie? 
Multe vieţi ar fi fost salvate și multe fonduri economisite dacă am fi avut 
încredere în Narses al nostru. Ne reproşăm că am vădit prea multă 
consideraţie față de sentimentele lui Belizarie, un ofiţer laş și stupid; dar 
poate că un asemenea exces de generozitate este scuzabil la un suveran.” 

Apoi se întoarse la studiile sale de teologie și, convins că Italia este în 
siguranţă, că regele Khosrou nu mai pregătește nicio cursă la granița din 
răsărit şi că barbarii din nord pot fi mituiţi sau Înșelaţi ca să se lupte unii cu 
alții, neglijă armatele și fortificațiile mai mult decât oricând. 

Belizarie, în calitate de Comandant al Armatelor din Răsărit și al Gărzilor 
Imperiale, încercă în trei rânduri să-i vorbească, rugându-l să țină seama de 
primejdia în care se afla imperiul. După cea de a treia încercare, sosi un 
ordin imperial: „Luminăţia-sa interzice să se mai ridice această problemă. 
Dumnezeu își va apăra cu dreapta lui puternică poporul care are încredere 
în El.” 


Într-o zi, în toamna din anul Domnului 558 - care a fost anul morţii lui 
loan Sângerosul într-un accident de vânătoare, după ce-l slujise cu supunere 
pe Narses în campania lui din Italia, și, totodată, cel de-al zecelea an al 
reînnoitei noastre șederi la Constantinopol - căpitanul unei corăbii 
comerciale din Marea Neagră înmână lui Belizarie un mesaj. Era scris cu 
mâna tremurândă a unui om bătrân, pe o fâşie de pergament murdar. 


„Prea llustre Belizarie, care mi-ai salvat viaţa din mâinile lui loan de 
Capadocia, acum cincizeci și mai bine de ani, într-un han aproape de 
Adrianopol, în Tracia, pe când erai încă un flăcăiandru: a venit vremea să 
arăt că cetățeanul Simion nu-și uită datoria de recunoștință. Hunii bulgari 
m-au luat sclav, cu multă vreme în urmă, în cursul unuia din raidurile lor din 
Tracia, dar m-au tratat cu indulgență, datorită iscusinţei mele ca selar. Am 
învăţat limba lor barbară şi sunt admis la sfaturile lor şi mărturisesc că în 


multe privinţe acum Îmi merge mai bine decât pe vremea în care eram sclav 
al perceptorilor lacomi. Numai că-mi lipsește vinul bun din Tracia, și căldura 
casei mele, atât de bine zidită. Află, deci, că în iarna aceasta, dacă Dunărea 
îngheaţă iarăși, precum prevestesc cei ce cunosc semnele vremii, o hoardă 
bulgară va năpădi Tracia. Se laudă că vor ataca chiar Constantinopolul şi vor 
lua asemenea pradă, cum nu s-a mai luat niciodată de la începutul lumii. Íi 
conduce Zabergan, un han destoinic. Douăzeci de mii de oameni călăresc cu 
el. Înștiinţează-l pe împărat. Rămâi cu bine.” 


Belizarie atrase atenţia împăratului asupra scrisorii. Justinian întrebă: 

— De ce această fâșie de pergament ruptă, duhnind a docuri? Oare este 
un document potrivit pentru a fi arătat unui împărat? 

— Un cerşetor murdar, Maiestate, când vede rotocoale de fum ieşind pe 
ferestrele de sus ale unei case mari, are dreptul să dea buzna în hol cu un 
strigăt de prevenire: „Foc!” Locatarii îi mulțumesc pentru avertismentul său 
la timp potrivit și-i iartă zdrenţele şi limbajul aspru. 

Justinian zise: 

— llustre Belizarie, asta este neîndoielnic una din vicleniile militare, 
pentru care, pe drept cuvânt, ești atât de vestit? Dorești să ne sperii printr- 
un fals, ca să ne sporim armatele și să reclădim fortificațiile orașului, știind 
bine că am interzis să pomenești această chestiune direct. Nu ne lăsăm 
înşelaţi, dar îţi iertăm greșelile. Ai grijă, Domnul meu, să izgonești din inimă 
orice umbră de neloialitate. Căci dintotdeauna au existat la această Curte 
generali care i-au îndemnat pe împărații lor să ridice noi armate, pretextând 
situații de urgenţă, dar plănuind în fapt să le folosească împotriva statului. 
Cercetează-ţi inima, Domnul meu, și dacă găsești într-însa păcat, smulge-l cu 
ajutorul lui Hristos, căci el îţi va împrumuta putere. 

În Piaţa lui August, față-n față cu Palatul Senatului, Justinian aşezase o 
imensă statuie ecvestră a sa; stă pe un piedestal foarte înalt, turnat în cel 
mai frumos bronz, de culoare deschisă. Este înfățișat în armură antică și 
poartă un coif cu o pană imensă. În mâna stângă ţine un glob, peste care 
străjuiește o cruce. Mâna dreaptă este ridicată într-un gest care vrea să 
spună: „Înapoi, duşmani!” Dar nu poartă arme, nici măcar un pumnal, de 
parcă gestul și încruntarea chipului ar constitui suficientă descurajare 
pentru dușmani. Şi, în fapt, în ultima parte a domniei sale și-a tratat 
armatele de parcă nu ar mai fi avut nevoie de ele. Adevărul este că Justinian, 
având ambiția măririi, se purta ca bogătașul cel fără nume, menţionat de 
Isus Hristos într-o parabolă - cel care începuse să-și construiască o casă fără 
a cumpăni mai întâi cheltuielile; ca urmare se îndatoră şi ajunse de râsul 
lumii. Ochiul lui Justinian, se spunea în oraș, era spaima stomacului său: Își 


irosi veniturile pe cheltuieli religioase deșarte, neglijând nevoile militare, 
practice. 

Toţi erau de acord că, în primul rând, nu ar fi trebuit să încerce ocuparea 
Africii şi Italiei cu forţele slabe pe care le avea la dispoziţie. În ciuda 
succesului aproape miraculos al lui Belizarie, această misiune dublă se 
dovedise prea grea pentru armatele imperiale. Adevărat, țineau încă şi acum 
ocupate Cartagina și Ravena, dar campaniile prelungite au dus aceste 
ţinuturi prospere și bine guvernate la o stare de ruină aproape totală. Între 
timp, graniţele din nord și din răsărit fuseseră slăbite, datorită absenței 
garnizoanelor şi rezervelor; fuseseră de multe ori supuse invaziilor - astfel 
încât o catastrofă generală era foarte aproape. Într-un cuvânt, preţul pentru 
recucerirea Imperiului de Apus fusese devastarea lui și, de asemenea, 
devastarea Siriei, Colchidei, Mesopotamiei romane, |liriei și Traciei, ale căror 
venituri scăzuseră jalnic. Justinian fu obligat acum să introducă o politică de 
reducere a cheltuielilor; și, în mod caracteristic, începu prin a o aplica în 
departamentul apărării mai degrabă decât în domeniul înzestrării 
ecleziastice; în nădejdea că, prin întemeierea sau înfrumusețarea unor noi 
mânăstiri de călugări şi de călugăriţe și a unor noi biserici, va mitui oștile 
angelice, care apoi îl vor ajuta, precum mituise odinioară, cu daruri în aur și 
în echipament militar, pe franci, slavi şi huni. Îşi justifică în public credinţa 
sa superstițioasă prin cuvintele adresate de Isus Hristos Apostolului Petru, 
când acesta s-a opus gărzilor Marelui Preot al evreilor și a tăiat urechea 
unuia: „Pune-ţi la loc sabia în teacă. Căci toți cei ce sabia ridică, de sabie vor 
pieri.” Era cu atât mai devotat pacifismului său, cu cât nu se temea pentru 
propria lui siguranţă: ghicitorii, pe care îi consultase în taină, îl asiguraseră, 
cu toţii, că va avea parte, la urmă, de o moarte firească, în patul său din 
Sacrele Apartamente ale palatului. 

În ziua de Crăciun, hunii trecură Dunărea îngheţată. Când vestea ajunse la 
Curte, împăratul ordonă să se citească slujbe în toate sanctuarele principale 
şi-şi petrecu toată noaptea în vigiliu, în biserica Sfintei Irina; dar nu luă nicio 
altă măsură. Hunii se împărţiră în două corpuri principale, unul pornind să 
pustiască Grecia, celălalt, sub însuşi hanul Zabergan, urmând să ocupe 
orașul. Străbătură fulgerător Tracia, fără a întâmpina rezistenţă. Fiind 
păgâni, nu simțeau niciun fior de respect față de biserici sau mânăstiri: 
jefuiau şi siluiau fără nicio deosebire, trimițând îndărăt, de-a lungul 
drumurilor troienite și peste Dunăre, căruţe încărcate cu comori şi mari 
grupuri de prizonieri. Oamenii care escortau aceste convoaie, călăreţi 
sălbatici, forțară cadenţa marșului, cu bice sau cu vârful săbiilor; și orice 
prizonier care cădea și nu se scula într-o clipă era ucis fără milă - până și 
femeile apucate de durerile facerii. Hunii, deşi în general se poartă frumos 


între ei, socotesc întreaga lume creştină ca prada lor firească și pentru ei a 
înfige un prunc botezat în vârful lancei nu înseamnă mai mult decăt, 
bunăoară, a străpunge un pui de cerb la vânătoare. 

Zabergan înainta. Zidurile lungi ale lui Anastasie, clădite de-a curmezișul 
peninsulei la distanță de treizeci şi două mile de oraș, nu constituiseră un 
obstacol pentru călăreţii săi, fiind în multe locuri în ruine, fără soldaţi care 
să umple golurile, fără catapulte şi alte maşini care să fie folosite din turnuri. 
De sărbătoarea celor Trei Crai, Zabergan îşi așeză tabăra pe malurile râului 
Athyras, la douăzeci de mile de oraș, și deodată constantinopolitanii fură 
cuprinşi de panică. Căci pieţele publice erau pline cu nefericiţi refugiați de 
prin sate. Livizi la faţă, purtând bocceluţe și strigând: „Vin! Vin hunii, ca o 
turmă de tauri sălbatici, nimicind totul în drum! O, Doamne, aibi milă de 
noi!” 

Strigătul acesta se răspândi prin toate străzile: „doamne, aibi milă de 
noi!” Apoi fiecare cetățean începu să-şi întrebe vecinul: „Unde sunt oamenii 
din Gărzile Imperiale? Unde este miliția orașului? Nimeni nu-i va împiedica 
pe acești diavoli bulgari să asalteze zidurile interioare și să incendieze 
oraşul şi să ne nimicească până la unul?” 

Mari mulţimi închiriară bărci şi fugiră peste Bosfor, în Asia Mică; cincizeci 
de mii de oameni trecură într-o singură zi. 

Împăratul Justinian petrecu cea mai mare parte din aceste zile 
îngenuncheat în capela sa particulară. Repeta iarăși şi iarăşi: „Domnul este 
puternic. Ne va salva.” Singura măsură de natură practică pe care o luă fu 
ordinul ca toate bisericile din suburbii, ca și vilele sale, să fie imediat golite 
de comori şi acestea să fie transportate în portul imperial pentru a fi 
încărcate în bărci. 

În cele din urmă, trimise după Belizarie şi întrebă: 

— Cum se face, Ilustre Belizarie, Comite al Grajdurilor Noastre și 
Comandant al Gărzilor Noastre, că n-ai trimis ostași care să respingă pe 
acești păgâni sălbatici? 

Belizarie răspunse: 

— Maiestatea-ta Sacră mi-a acordat titluri de onoare, dar nu și 
autoritatea care, obișnuit, le însoţeşte pe acestea; și mi-a interzis să 
pomenesc starea de nepregătire și de indisciplină a forțelor noastre. De trei 
ori, de când m-am întors din Italia, am prezentat acelaşi raport; arătând că 
miniştrii vând posturile de ofițer din Gărzi la civili neinstruiţi, că soldaţii nu 
primesc niciun fel de instrucţie militară și nu li se asigură arme și că 
grajdurile imperiale sunt golite de cai de cavalerie. Mi-ai poruncit să nu-mi 
fac griji pentru siguranţa orașului. 


— Minţi, minţi! ţipă Justinian. Dacă vreodată, prin grația lui Dumnezeu, 
vom supraviețui acestei încercări a credinţei noastre, vei fi pus să suferi 
cazne îngrozitoare pentru că ai neglijat armatele noastre și fortificațiile; nici 
toate mult-lăudatele tale victorii nu te vor salva de ştreang. 

Belizarie întrebă: 

— ȘI, între timp, care sunt ordinele Tale, Maiestate? 

— Du-te şi mori ca un viteaz, deși ai trăit ca un laş. Adună toate forţele pe 
care le poți aduna și întâmpină-i pe bulgari în câmp deschis, imitându-l 
astfel pe viteazul meu Narses - și nu te cuibări pe după ziduri, precum ţi-e 
obiceiul. Numai în felul acesta îți poți răscumpăra nesocotinţa. 

Belizarie își făcu plecăciunea și părăsi sala tronului. Dar Justinian își 
chemă amiralul şi-l întrebă în taină: 

— Flota mea este bine aprovizionată? La ce vreme ne putem aștepta în 
Mediterană, dacă vom fi nevoiţi să ne îmbarcăm? 

Belizarie trimise pe străzi un crainic care strigă următoarele: 

— Comitele Belizarie, în urma unui ordin al Maiestăţii-sale Sacre, 
împăratul, va conduce o armată împotriva invadatorilor huni. Miliția 
orașului îşi va ocupa posturile pe zidul lui Teodosie, conform culorii 
fiecăruia, cu armele pe care le poate găsi. Gărzile Imperiale vor defila sub 
comanda ofițerilor lor, a căror datorie este să se îngrijească să aibă cai și 
arme complete, şi vor mărşălui în jos, spre Poarta de Aur, unde vor aștepta 
noi ordine. Toţi soldaţii veterani, prezenți în acest oraş, care au slujit 
vreodată în războaie în calitate de cuirasieri ai numitului Comite Belizarie, 
sunt chemaţi să se adune neintârziat pe Câmpul de Paradă; el se va pune în 
fruntea lor şi le va asigura cai și arme. 

Belizarie se duse la maeștrii dansurilor din facțiunile Verde și Albastră. 
„În numele împăratului, rechiziționez toate cămășile de zale, sulițele și 
scuturile care se poartă la spectacolele de pe Hipodrom și din teatre”. Se 
duse, de asemenea, la Maeștrii Curselor din facțiunile Verde și Albastră. „În 
numele împăratului, rechiziţionez toți caii din grajdurile Hipodromului!” 
Arcuri şi săgeți găsi destule la palat, iar în grajdurile imperiale un număr de 
cai de trăsură și câteva care de război. În felul acesta găsi echipament pentru 
veteranii săi. 

Câmpul de Paradă este vestit în istorie, deoarece este locul în care 
Alexandru cel Mare și-a trecut în revistă trupele înainte de a porni la 
cucerirea Răsăritului. Aici se îmbulziră veteranii lui Belizarie, venind din 
toate colțurile orașului - bărbați pentru care trecerea anilor adusese 
destinele cele mai felurite. Unii erau bine îmbrăcaţi și solizi, alţii în zdrenţe 
şi palizi, unii șchiopătau, unii umblau țanţoși. 


Dar lumina bravurii strălucea pe fiecare chip și-și strigară unii altora: 
„Salut, camarade! E bine când se întâlnesc soldaţi bătrâni!” 

Avură loc numeroase întâlniri între camarazi de arme care nu se mai 
văzuseră de mulţi ani, orașul fiind atât de mare. Se auzi: 

— Mai eşti în viață, bătrâne Sisifrid? Am crezut că ai murit cu Diogene, în 
timpul retragerii din Roma. 

Şi: 

— Camarade Unigatus, ultima oară te-am văzut la Osimo, la asediu, când 
o Suliţă ţi-a străpuns mâna. 

— Hei, camarade, nu mă cunoşti? Am fost împreună în bivuac, în 
Paradisul de la Grasse, sub un quincunx de pomi, acum douăzeci și patru de 
ani, câteva zile înainte de bătălia de la borna Milei Zece. 

Eram de față, împreună cu stăpâna mea, Antonina, şi am avut parte de 
multe saluturi afectuoase din partea unor camarazi de odinioară, care-mi 
încălziră inima. 

Dar erau unii care aveau amintiri de campanie și mai vechi decât ale 
mele. De pildă, doi oameni care întreprinseseră cu Belizarie raidurile 
împotriva gepizilor şi împotriva aceloraşi bulgari, pe când era un ofițer 
tânăr, imberb. 

Dintr-o şcoală de lupte din suburbii veni, cu părul alb, Andreas, fostul 
sclav purtător de ghiozdan al lui Belizarie și fostul băieș, care se retrăsese 
din războaie după cele două isprăvi de seamă, în luptă individuală, la Daras. 
Grăi astfel: 

— În şcoala mea de lupte m-am păstrat mlădios şi puternic, Stăpâne 
Belizarie, deși am şaizeci și cinci de ani. lată, port coiful cu pană albă pe care 
mi l-ai dăruit ca răsplată, la Daras. L-am întreţinut bine, frecându-l cu nisip. 
Îngăduie-mi să-ți fiu purtător de stindard! 

Când se adunară toţi, peste trei sute de oameni, veni, parcă lunecând, o 
făptură înaltă, suptă de post și îmbrăcată într-o rasă de călugăr. Prinse 
căpăstrul lui Belizarie şi-i zise: 

— O, frate Belizarie, pentru această singură zi Îmi las deoparte sutana, îmi 
pun la o parte nenorocirea, şi îmbrac iarăşi armura de zale. Căci, deși cred că 
m-am Împăcat cu Cerul pentru păcatele și smintelile mele și îndeosebi 
pentru a-l fi ucis pe scumpul nostru camarad, loan Armeanul, n-aş putea 
muri cu cugetul împăcat dacă nu ţi-aş recâștiga încrederea și afecțiunea, pe 
care le-am pierdut datorită neglijenţei mele în faţa Milanului. 

Belizarie descălecă și-l îmbrăţișă pe călugăr, răspunzând: 

— Uliaris, ai să comanzi o sută de oameni din forța aceasta. Am auzit de 
sfințenia ta şi de faptele tale bune în rândurile călugărilor cerșetori ai 


Sfântului Bartimeu și te primesc ca pe un împrumut din partea lui 
Dumnezeu. 

Traian (scăpat de curând de vârful de săgeată care sălășluise atâta vreme 
în carnea chipului său) comandă o altă sută de oameni. Dobândise mare 
glorie în Italia, sub Narses. Ținea acum o tavernă în docuri. Turimut, acelaşi 
care se luptase atât de bine în cea de a doua campanie italiană a lui Belizarie, 
comanda restul trupei. Trecuse prin zile rele şi abia de curând fusese 
eliberat din temniţă; dar nu-mi mai aduc aminte dacă fusese închis pentru 
crimă sau pentru erezie. Belizarie îndreptă pe fiecare om către una din trupe 
şi dovedi că-și aduce aminte de numele fiecăruia care fusese cândva în 
subzistenţa lui, şi de istoria fiecăruia. Apoi le dădu cai și arme și armuri. 
Deveniră teribil de voioși. „Slavă lui Belizarie!” strigară ei, și „Condu-ne pe 
dată împotriva dușmanului!” Belizarie era mişcat. Dar le răspunse: 

— Camarazi, de dragul amintirii bătăliilor glorioase de odinioară, nu 
uitaţi cum au fost câștigate. N-au fost câștigate numai prin curaj și 
îndemânare în mânuirea armelor, ci și prin prudenţă. 

Călăreau în coloană, și copitele cailor răsunau pe pavajul Străzii 
Superioare. Poporul aclamă și strigă: „De bună seamă, Dumnezeu este cu noi 
- căci iată, vine Belizarie!” 

Stăpâna mea călărea alături de el, pe un cal înalt, și-și purta capul ca o 
tânără mireasă: şi eu o urmam de aproape, pe un cal scund, spaniol. Purta o 
perucă frumoasă, roșie, fața ei era plăcută din cauza rujului şi o cremei albe 
şi sânii scofâlciţi îi erau bine profilaţi. Numai stând în apropiere îi puteai citi 
vârsta, după mâinile ofilite şi ochii gălbejiți, după obrajii supţi şi gâtul 
fleşcăit. 

Trecurăm prin suburbia Deuteron, spre Poarta de Aur, unde totul era în 
dezordine - toată lumea striga ordine și nimeni nu asculta. Dintre cele două 
mii de oameni care se prezentaseră la convocarea Gărzilor, nu aveau cai mai 
mult de cincizeci; și, afară de doi sau trei ofițeri, n-am văzut un singur om 
purtând cămaşă de zale sau arme potrivite; puteai fi sigur că, dintre ei, nu 
participaseră vreodată la o paradă militară nici măcar atâţia cât ar fi format 
efectivul unei companii pline. Până și miliția orașului era o unitate alcătuită 
din oameni mai buni; căci câteva duzini din ambele contingente, Verde și 
Albastru, se exersaseră ca arcași la poligonul orașului (trăgând în zile de 
sărbătoare, la întrecere, pentru o gâscă sau un purcel de lapte, or o cană de 
vin) şi mulţi alţii se luptaseră, noaptea, cu sabia, în ciocnirile dintre facţiuni. 

Belizarie i-ar fi adăugat micii sale armate pe arcașii aceştia, dar ei 
refuzară, spunând că obligaţia lor era de a apăra numai zidurile și că ar fi 
potrivnic legilor să-i conducă în afara orașului. 


Dintr-un turn de lângă poartă îl auzirăm pe Demarhul Albaștrilor (căci 
Verzii apărau cealaltă jumătate a zidului) strigând: 

— Nu există niciun om printre voi care să se priceapă la mânuirea 
catapultelor? În fiecare turn sunt catapulte şi un mare număr de săgeți. 

Stăpâna mea Antonina strigă, veselă, drept răspuns: 

— Nu, niciun bărbat, dar există o femeie bătrână, cu o perucă roșie, 
veterană a două asedii ale Romei! 

Şi mie-mi spuse: 

— Haide, Eugeniu, ostaș bătrân, să-i învăţăm pe recruţii aceștia meseria 
lor. 

Aşa că noi descălecarăm și ne urcarăm în turn, unde înnoirăm frânghiile 
catapultelor, care putreziseră, și unserăm cu ulei manivelele. Apoi ne 
duserăm din turn în turn, instruind oamenii la catapulte și scorpioni, cum să 
le mânuiască și cum să le repare şi cum să ţintească. Dacă vreunul nu era 
destul de atent sau părea stângaci, stăpâna mea îi striga: 

— Bastard de eretic Verde ce ești! și-l pocnea peste umăr cu cravașa de 
călărie, făcându-l de rușine în faţa fârtaţilor săi. 

Între timp, Belizarie adună Gărzile neînarmate şi le adăugă o mie de 
țărani traci, zdraveni de stat, aleși dintre refugiați. Le zise ofițerilor: 

— Dincolo este un parc de desfătare al împăratului, împrejmuit cu o 
palisadă din pari. Conduceţi-vă oamenii într-acolo şi fiecare să aducă doi 
pari. Trebuie folosiţi în loc de săbii şi suliți. În chip de scuturi, adunaţi tăvi şi 
farfurii de metal de prin Casele particulare. 

Apoi gloata aceasta, prea puţin războinică la vedere, ieşi prin porţi, 
încolonată, Belizarie călărind în frunte, cu cei trei sute de veterani ai săi. 
Stăpâna mea şi cu mine ne uitam după ei cum plecau, simțindu-ne mândri, 
dar având şi presimţiri rele. Ea zise încet, neluând în seamă regimentul de 
civili care îl urma, jalnic, asemenea unui convoi de prizonieri: 

— Trei sute a fost numărul grecilor la Termopilae, după vechiul cântec. 
Niciunul dintre ei nu s-a mai întors, dar numele lor vatrăi în veci. 

l-am răspuns cu un zâmbet, ca să o înveselesc: 

— Suflete nefericite care nu au avut un Belizarie să-i comande! 

Dar ea: 

— Faţă de zece sau douăzeci de mii de huni, ce sunt acești trei sute de 
bărbaţi vlăguiţi, care pornesc, călare, să-i întâmpine în bătălie, din ordinul 
împăratului? Te aștepți la un miracol, Eugeniu? 

I-am răspuns: 

— Da, deoarece am văzut multe. 

În dreptul satului Chettos, la două mile de Melantias, unde hanul 
Zabergan își făcuse tabără, Belizarie îşi puse oamenii să sape un șanț şi să 


înalțe o baricadă; şi fiecare om înfipse unul din cei doi pari în estacadă, 
păstrând celălalt pentru a-l folosi drept suliță. Belizarie își trimise veteranii 
în faţă, ca să se așeze astfel încât să pară că sunt posturile avansate, de 
cavalerie, ale unei armate larg desfășurate. În spatele lor, pe un front de 
cinci mile, infanteria aprinse în timpul nopţii numeroase focuri de sentinelă: 
în timpul zilei (vremea fusese uscată), îi puse să târâie tufe de-a lungul 
drumurilor, înălțând mari nori de colb. 

În cea de a doua noapte sosi un mesaj foarte important, adus de un băiat 
de țăran. Venea din nou de la bătrânul Simion pe care hunii îl aduseseră cu 
ei, în calitate de ghid și interpret. Raportă că armatele lui Zabergan nu 
numărau mai mult de șapte mii de cavaleriști aleşi, restul forțelor sale luând 
drumul Greciei; și că vor ataca tabăra peste trei zile, deoarece considerau 
cea de a treia zi ca deosebit de norocoasă, după calendarul lor. 

— Şi după al meu, strigă Belizarie, căci este ziua de naștere a soției mele, 
Antonina. 

Tabăra de la Chettos fu în continuare întărită printr-o baricadă de spini; 
brăzdare de plug şi grape fură împrăștiate în faţa porţilor, ca să 
îndeplinească rolul ţepușelor. Veteranii glumiră, numind una „Poarta 
Pinciană” şi cealaltă „Flaminiană”; și un delușor de la miazăzi deveni 
„mausoleul lui Hadrian”. 

Zabergan află, până la urmă, că nu avea în faţă o armată demnă de acest 
nume, ci numai pe bătrânul Belizarie și câţiva bărbaţi nesăbuiţi. De aceea 
socoti că ajunge dacă trimite două mii de huni, sub comanda fratelui său, ca 
să strivească tabăra imperială. Drumul lor trecea printr-o pădure întinsă și 
deasă, în care exisă un defileu îngust; acolo era un sălaș cunoscut de lotri, 
care aveau obiceiul de a sta la pândă, după pradă, în tufele dese care 
mărginesc șleaul. Belizarie pregăti aici o ambuscadă. De o parte a drumului 
ascunse trupele lui Traian, de cealaltă pe cele ale lui Turimut; și în spatele 
lor, de-a lungul râpelor defileului, armata lui de „spectatori”, cum își numea 
infanteria înarmată cu pari. 

Să nu lungesc povestea peste măsură. Hunii intrară în trecătoare fără a-și 
da seama de primejdie. La semnalul goarnei, Belizarie şi Uliaris îi şarjară cu 
restul trupei - Andreas, mult în faţa tuturor, purta stindardul. După lance, 
sabia: Belizarie se luptă în rândul din faţă, tăind şi împungând, cu vechea lui 
precizie. O clipă stindardul fu în primejdie; dar Andreas ucise un hun care 
încercase să i-l smulgă, înfigându-i un pumnal în burtă. Apoi Traian și 
Turimut şarjară din spate cu trupele lor, în vreme ce toți spectatorii răcniră 
atât de fioros de parcă ar fi fost la o cursă de care, şi pocniră parii de 
scuturile improvizate de parcă ar fi fost nerăbdători să primească ordinul de 
atac. Bulgarii erau îngroziţi. În locul acesta îngust nu aveau cum să-și 


folosească arcurile, nici să-şi vădească iscusința în manevre de cavalerie. 
Purtau numai îmbrăcăminte de piele, ceea ce îi făcu mai puţin rezistenți la 
asalturile veteranilor, care erau îmbrăcaţi în zale. Cedară brusc și goniră 
îndărăt în mare debandadă. 

Belizarie continuă urmărirea, netemându-se de săgețile pe care le trăgeau 
hunii în fuga lor; caii nu puteau fi răniţi cu ușurință, din pricina pieptarelor 
metalice pe care le improvizase pentru ei. Propriile sale săgeți făcură mai 
mari ravagii decât ale hunilor. Patru sute de dușmani fură uciși, inclusiv 
fratele lui Zabergan, pe care Uliaris îl străpunsese cu lancea la prima șarjă. 
Restul fugi îndărăt la Melantias, strigând: „Acasă, fraților, acasă! Spiritele 
morţilor vin asupra noastră - oameni bătrâni, cu ochi de foc și păr alb, în 
valuri!” Îşi zgâriau obrajii cu unghiile, în semn de jale. 

Hanul Zabergan ridică tabăra şi se retrase cu toată armata. Belizarie îl 
urmări, etapă după etapă. Începuse această bătălie cu numai trei sute de 
oameni şi o isprăvi cu cinci sute. Noii veniţi erau țărani traci, aleşi dintre 
recruți, oameni obișnuiți cu caii şi pricepându-se să folosească un arc ușor, 
de vânătoare; li se dădură caii și armele bulgarilor morţi. Dintre oamenii lui 
Belizarie muriseră numai trei, dar mulți erau răniţi; Unigatus, care se 
luptase vitejeşte cu singurul lui braţ teafăr, muri de rănile sale câteva zile 
mai târziu. 

Belizarie trimise împăratului un mesaj: 

— Ascultând de ordinele Tale Sacre, am biruit dușmanul şi-l urmărim. 

Pe străzi, bucurie, şi laudă nesfârșită la adresa lui Belizarie: „Această 
victorie a lui Belizarie umbrește toate cele dinainte”; la palat, mortificare și 
bombăneală. 

Justinian îi spuse amiralului său: 

— Descarcă navele. Nu ne mai îmbarcăm. 

Șambelanul său (altul, nu Narses, care se mai afla în Italia) strigă, cu 
prefăcută indignare: 

— Oare cetăţenii sunt nebuni, de nu aduc pentru salvarea lor mulțumiri 
Serenităţii-tale Glorioase, care ai ordonat această bătălie, ci lui Belizarie; 
oare nu datorită neglijenţei lui a fost pustiită Tracia și orașul aproape 
pierdut? 

Justinian trimise lui Belizarie următorul mesaj: 

— Ajunge acum. Lasă-i pe huni să plece în pace, nu mai irosi vieţi în 
bătălii inutile. Putem avea nevoie de serviciile lor în alte războaie, împotriva 
celorlalți duşmani ai noştri. Dacă vei continua să-i urmăreşti, vei cădea în 
dizgraţia noastră. 

Belizarie dădu ascultare. Apoi solul lui Justinian călări mai departe, până 
la tabăra lui Zabergan. „Mesajul împăratului. Urmând exemplul gloriosului 


Hristos care, odinioară, cu trup omenesc a poruncit slujitorului său Petru să- 
şi pună la loc sabia, după ce lovise curajos un ofiţer evreu și îl rănise, ne-am 
retras şi noi armatele. Dar te conjurăm în numele lui Cristos să pleci în 
pace.” 

Hanul Zabergan era deconcertat de acest mesaj, dar înţelese că, în sfârșit, 
Belizarie fusese rechemat. Redobândindu-și curajul, zăbovi toată vara în 
Tracia, incendiind şi jefuind. În toamnă, Justinian îi oferi bani ca să plece și 
Zabergan, temându-se ca nu cumva să-i fie tăiată retragerea de o flotilă de 
nave înarmate trimise din Marea Neagră, în susul Dunării, semnă un tratat și 
se retrase. 

Justinian se apucă acum febril să reconstruiască zidul lung al lui 
Anastasie, dar nu luă măsuri pentru instruirea trupelor de apărare necesare. 
Curtenii strigară: „lată cum Părintele poporului îi face de rușine pe ofiţerii 
săi neglijenți!” 

Când Belizarie și cei trei sute de veterani ai săi se întoarseră prin Poarta 
Fântânii, cu Gărzile și țăranii în urma lor cântând imnul victoriei, cetăţenii 
entuziaști îi primiră cu ghirlande și frunze de palmier și sărutări. De la palat 
veni un singur mesaj scurt: „Comitele Belizarie şi-a depăşit autoritatea când 
a ordonat desfacerea gardului de la parcul nostru de lângă Poarta de Aur, 
fără o împuternicire scrisă din partea custodelui parcurilor. Parii să fie 
neîntârziat puşi la loc!” Ultima frază deveni o zicală a vinăriilor: când un om, 
care îi făcuse vecinului său un serviciu de seamă, era luat de scurt de acesta 
pentru vreo greșeală minoră, binefăcătorul nedreptăţit exclama de obicei: 
„Da, da, stimabile, parii să fie neîntărziat puşi la loc!” 

Această bătălie de la Chettos a fost ultima pe care a dat-o Comitele 
Belizarie; şi nimeni să nu se Îndoiască că relatarea mea nu este adevărată, 
căci faptele acestea nu s-au petrecut undeva la vreo graniță depărtată, ci aici 
aproape, la nicio zi de drum de un oraș cu un milion de locuitori. Oricine 
poate să iasă călare, într-o plimbare de agrement de o după-amiază, ca să 
vadă defileul și cele două tabere, a lui Zabergan la Melantias, și a Comitelui 
Belizarie la Chettos, și să se întoarcă apoi din nou în oraș, înainte de căderea 
nopţii. 


CAPITOLUL XXIV 
ULTIMA INGRATITUDINE 


Cum pot îndura să relatez această ultimă cruzime, fără a avea răbdarea și 
inima mare a celui ce a suferit-o? Povestea mea a ajuns până în anul 
Domnului 564, în care Justinian atinse cel de al optzecelea an al vieţii sale și 
cel de al treizeci şi şaptelea al domniei. Imperiul se bucura, în sfârșit, de 
pace, dar era o pace ca a unui om bolnav, după o criză de febră violentă, 
când nimeni nu poate spune dacă-și va reveni sau dacă va muri. 

Împăratul devenise șleampăt la înfăţişare şi neglijent la vorbă; şi căzuse 
el însuși - acest vajnic campion al ortodoxiei, acest necruţător persecutor al 
ereticilor - într-o erezie scandaloasă cu privire la natura Fiului. 

Teodora fusese de părere că trupul lui Isus Hristos nu a fost supus 
patimilor şi slăbiciunilor omenești şi că, în fapt, a fost carne incoruptibilă și, 
prin urmare, nu a fost carne umană; căci natura oricărei cărni obișnuite este 
coruptibilă, zicea ea, afară de cazul în care este transformată într-o mumie, 
după obiceiul egiptean, sau îngheţată din întâmplare, într-un bloc solid de 
gheață. Dar părerea ortodoxă era că până la înviere, Isus a trăit în trup 
omenesc coruptibil şi că a nega aceasta înseamnă monofizitism și nesocotire 
a sacrificiului pe care Isus l-a adus pentru neamul omenesc. 

Justinian emise acum părerea Teodorei (pe care, în timpul vieţii ei, o 
combătuse întotdeauna) ca pe o nouă descoperire a sa; avea proaspete în 
memorie argumentele ei. Printr-un edict, stigmatiză pe cei de părere 
contrarie ca pe niște „adoratori a ceea ce este supus putrezirii”. Ceru tuturor 
patriarhilor și episcopilor să accepte acest nou articol de credință. 
Tremurând, aceștia cerură răgaz pentru a cumpăni câtva timp problema. 
Dar patriarhul Constantinopolului, care era un cărturar migălos și un om 
foarte drept, își rupse veșmintele şi-şi presără colb pe cap, exclamând: 

— Este chiar mai rea decât erezia monofoziţilor - se înrudeşte cu 
blasfemia ticăloșilor de manicheeni care declară că cele două naturi ale 
Fiului sunt contradictorii. Căci, dragii mei fraţi, dacă Isus Hristos, când a trăit 
aici, pe pământ, a fost într-adevăr nesimţitor față de patimi şi slăbiciuni 
(precum ar vrea Clemenţa-sa să ne facă să credem), ce vom spune despre 
ceasul în care a plâns pentru Lazăr și despre zbuciumul de pe cruce - 
rugămintea de a trece de la El paharul suferinței? Dacă trupul lui Isus a fost 
într-adevăr trupul invulnerabil al unei zeități, atunci faptele mărturisite de 
Sfinţii Evanghelişti ar trebui considerate fie nebunie curată, fie prefăcătorie! 

Clericii de la catedrală furnizară informaţii potrivnice patriarhului și 
acesta fu demis. 


În aceste chestiuni, Belizarie nu exprimă nicio părere. Când Sergius, un 
senator de frunte, îl întrebă ce crede, el răspunse: 

— Este destul de greu să trăiești după poruncile lui Hristos, chiar și fără 
să te încurci singur în cercetări filosofice cu privire la natura sa. Ar fi ca şi 
cum eu m-aș ocupa cu un studiu critic despre persoana împăratului. 

Sergius se uită la el cu atenţie, încercând să-și dea seama dacă îndărătul 
cuvintelor sale se ascunde vreo intenţie satirică ascuţită, dar răspunse: 

— Cel mai bun dintre oameni, oare un astfel de studiu nu ar fi edificator? 

Belizarie se prezenta zilnic la împărat, la palat, în afară de perioadele în 
care Curtea se afla în vacanţă, când obișnuia să-și viziteze moşiile şi să se 
ducă la vânătoare. Rămase fidel deprinderilor cumpătate, era generos cu cei 
săraci și iubit de prieteni; între el și stăpâna mea Antonina nu fură 
schimbate niciodată decât cuvinte de dragoste şi înțelegere. Stăpâna mea se 
conformă codului de maniere creștin - abandonase toate apucăturile 
păgâne, exceptând doar folosirea anumitor farmece nevinovate pentru a 
tămădui dureri de măsele și de cap și pentru a abate puterea vrăjilor rele. 
Cursul vieţii lor era atât de calm și de ordonat, încât se părea că ei se plimbă 
agale spre mormânt, mână în mână, și că în drumul lor nu se va mai ivi nicio 
altă piedică și nu-i va mai ajunge din urmă nicio nenorocire. 

Dar Justinian îl detesta pe Belizarie, nutrind față de el o ură ireductibilă; 
nu putea suferi gândul că s-ar putea să moară lăsându-l pe dușmanul său să 
se bucure de faimă neștirbită și de prosperitate. 

— A furat gloria noastră, striga Justinian. Supuşii noștri ingraţi îl stimează 
mai mult pe ei decât Sacra Persoană a împăratului. 

Infamul Procopius, care fusese secretarul militar al lui Belizarie în toate 
războaiele, petrecuse câţiva ani scriind o lungă istorie a lor. Şi, fiind un om 
drept dar ciufut, care nu avea obiceiul de a linguși, spuse adevărul amar, 
ascunzând numai puţin sau neascunzând deloc trădarea cutărui general sau 
incompetenţa cutăruia, și-i acordă lui Belizarie meritele cuvenite pentru 
victoriile obținute, când avea atât de puţini sorți de izbândă. Nu-l acuză 
nemijlocit pe Justinian pentru capriciile sale, pentru incompetenţă, cruzime, 
tărăgăneală, meschinărie, ingratitudine, dar expuse într-un fel atât de 
deschis faptele istorice încât, citindu-le, nicio persoană cu scaun la cap nu 
avea cum să nu-și alcătuiască o părere dintre cele mai nefavorabile despre 
monarh şi să nu-l admire la culme pe general. Această istorie fu trimisă în 
cele din urmă la școlile de copiști din Alexandria, unde fu publicată. Circulă 
multă vreme înainte ca Justinian să afle de existenţa ei, cam cinci ani înainte 
de bătălia de la Chettos. 

Când Procopius află că împăratul este furios și-și dădu seama că se află în 
primejdie de moarte, scrise o scuză abjectă. Îl imploră pe stăpânul său sa 


creadă că, dacă istoria sa cuprinde greșeli, vina o poartă Belizarie, deoarece 
îi dăduse informaţiuni greșite; și se angajă nu numai să retragă toate copiile 
cărții, dar să scrie şi o lucrare istorică cuprinzând un elogiu al marilor fapte 
ale lui Justinian. Justinian îl iertă, îi dădu o pensie și-l ridică la rang de 
patrician. Procopius avu grijă să vorbească despre fostul său patron pe un 
ton dispreţuitor; și nici nu-l mai salută pe stradă; dorea cu orice preţ să 
păstreze favorurile împăratului. Dar când i se înmână în sfârșit elogiul, 
Justinian fu foarte nemulţumit. Se dovedi a fi numai o relatare a cumpătării, 
cărturăriei şi pietăţii sale, o înşirare a bisericilor şi a fortăreţelor înălțate. 
Justinian se aşteptase ca istoria anterioară să fie rescrisă, astfel încât nu 
supusul său Belizarie, ci el însuși să apară drept cel ce a binemeritat, 
cucerind Africa și Italia. Pensia lui Procopius fu sistată. 

Atunci Procopius, în amărăciunea sa, scrise o altă carte, în care îi 
calomnia nu numai pe Belizarie și pe stăpâna mea Antonina, dar şi pe însuși 
împăratul şi pe răposata Teodora. Câteodată spunea adevărul, câteodată 
răstălmăcea faptele, câteodată minţea - după cum simţea nevoia de a se 
răzbuna. (Până și eu, Eugeniu, am fost introdus în acest talmeș-balmeș: de 
pildă, se spune că am ajutat-o pe stăpâna mea la asasinarea servitoarei 
Macedonia, a cărei limbă a fost, zice el, tăiată în mici bucățele și azvărlită în 
mare.) Procopius se lăudă față de prietenii săi: „Am scris o carte care va 
aşterne jeg şi mucegai peste numele câtorva mărimi care m-au nedreptăţit”. 
Dar feri cartea de orice privire, intenţionând să o transmită posterităţii. 

În toamna de după bătălia de la Chettos, un grup de senatori, în frunte cu 
Sergius şi cu Marcellus (cel care fusese iertat de împărat pentru partea pe 
care o avusese în conspirația anterioară, a armeanului Artaban) inițiară o 
nouă conspirație pentru a-l ucide pe Justinian. Conspirația fu descoperită 
întâmplător și căpeteniile silite să dezvăluie numele complicilor. Printre 
aceste căpetenii se afla Herodian, generalul care, odinioară, cedase regelui 
Teudel orașul Spoleto ca un act de dușmănie față de Belizarie și apoi 
dezertase la goți; după moartea lui Teudel, predase lui Narses Cumae și 
fusese iertat de Justinian. După ce Herodian se întoarse la Constantinopol, 
Belizarie deschise împotriva lui o acţiune în justiţie și recuperă datoria de 
cincizeci de mii de monezi de aur, care era legată de povestea predării 
orașului Spoleto. Herodian, ca să scape acum de inevitabila pedeapsă cu 
moartea, se răscumpără printr-o falsă mărturisire, declarând că iniţiatorul 
complotului îndreptat împotriva vieţii lui Justinian a fost Belizarie. La 
propunerea sa, Apion, procurorul public îşi trimise agenţii în casa lui 
Procopius, căutând documente care să-l incrimineze pe Belizarie. Găsiră 
acolo, încuiată într-o ladă, cartea cu povești scrise din răzbunare. Apion o 
citi şi apoi îl ameninţă pe Procopius cu spânzurătoarea pentru insulte aduse 


Maiestăţii sale împăratului - dacă nu consimte să depună o asemenea 
mărturie încât să ducă la punerea sub acuzaţie a lui Belizarie, ca trădător. 
Procopius acceptă și cartea i se restitui. Acum se va înţelege de ce îi spun lui 
Procopius „infamul”. 

Apion veni într-o dimineaţă, devreme, la casa lui Belizarie, însoțit de doi 
stenografi ai Curţii şi un grup de soldați. Îl găsiră jucându-se cu mingea, 
înainte de a se cufunda în bazinul de înot. Mă aflam printre jucători, apărând 
poarta. Belizarie îl salută pe Apion cu voioșie şi-i spuse: 

— Nu ești oare procurorul public recent numit? E, într-adevăr, o vizită 
matinală. Ne ţii tovărășie la prânz, după ce voi fi înotat? 

Apion răspunse foarte grav: 

— Interesele Sacrei-sale Maiestăţi nu pot aştepta nici prânzul tău, nici al 
meu, nici vreo baie în apă rece. Îmbracă-ți imediat veșmintele, Comite 
Belizarie. Am un mandat de arestare împotriva ta; ești acuzat de înaltă 
trădare. Soldaţi, puneţi mâna pe acești servitori; mărturia lor va fi necesară. 

Belizarie îmi spuse: 

— Eugeniu, notează scorul; vom termina altă dată această partidă. Apoi 
roag-o pe stăpânata Antonina să coboare cât se poate de repede. 

Dar mă Împiedicară să o chem pe stăpâna mea. Apion zise: 

— Trebuie reținuți şi servitorii llustrei Antonina. 

Belizarie se îmbrăcă și-l invită pe Apion și pe soldaţi să intre în odaia 
încălzită, ziua fiind răcoroasă. Aici Apion dădu citire mandatului său, care 
era formulat aproximativ astfel: 


„Către llustrul Patrician Belizarie, Comite al Grajdurior Imperiale, 
Comandant al Gărzilor Imperiale și al Armatelor din Răsărit, Salut! 

Vei şti, Belizarie, prin cei de faţă, că noi, Justinian, împăratul tău, suntem 
nemulțumiți de tine şi-ţi cerem să te supui pașnic ofițerului nostru, Distinsul 
Procuror Public Apion, când va veni cu soldaţi ca să te aresteze. 

În mod repetat, în decurs de mulţi ani, te-ai dovedit a fi un supus neloial 
şi rău, păsându-ţi mai mult de propria ta siguranţă, bogăţie și glorie, decât 
de sacrele interese ale Stăpânului tău; precum va arăta următoarea listă. 

Întâi, în cel de al cincilea an al domniei noastre, ai îngăduit ca jumătate 
din orașul nostru Constantinopol să fie jefuit și incendiat de gloata 
facționistă înainte de a întreprinde vreo acțiune împotriva căpeteniilor, 
trădătorii Hypatius și Pompei. 

Idem, când te-am trimis împotriva vandalilor, în Africa, în cel de al 
șaselea an al domniei noastre, ai propus și ai intenționat să uzurpezi 
suveranitatea noastră în această dioceză; dar anumiţi generali loiali ne-au 


prevenit, dezvăluindu-ne vinovăția ta şi noi te-am rechemat, înainte ca să fi 
avut vreme să comiţi acest rău față de noi. 

Idem, când te-am trimis împotriva goților, în Italia, în cel de al optulea an 
a domniei noastre, ai nesocotit în mod deliberat instrucţiunile noastre scrise 
şi ai încheiat pace cu dușmanul altminteri decât te-am autorizat. Mai 
departe, ai purtat o corespondenţă secretă cu goții și te-ai oferit dușmanului 
drept candidat pentru împărăţia Apusului, intenționând și propunând din 
nou să uzurpezi suveranitatea noastră; dar noi te-am împiedicat din nou. Te- 
ai întors acasă, în acest oraș, lăsându-i pe goți nebiruiţi, ceea ce a fost pentru 
noi un mare neajuns. 

Idem, când te-am trimis împotriva persanilor, în cel de al treisprezecelea 
an al domniei noastre, ai evitat să dai bătălie cu ei şi le-ai îngăduit să se 
întoarcă nestingheriţi acasă și să distrugă marele nostru oraş Callinicum. 

Idem, în cel de al patrusprezecelea an al domniei noastre, când te-am 
trimis iarăşi împotriva persanilor, nu te-ai folosit de absenţa regelui care 
atunci se îndeletnicea cu devastarea teritoriului nostru Colchida; n-ai trecut 
în Asiria şi n-ai devastat acea ţară și n-ai salvat prizonierii luaţi la Antiohia, 
deși ar fi fost o acţiune lesne de întreprins; nici nu ai tăiat calea de retragere 
a regelui din numitul teritoriu, Colchida. 

Idem, în același an ai rostit cuvinte trădătoare la adresa iubitei noastre 
împărătese, Teodora, care acum se află în Ceruri. 

Idem, în cel de al șaptesprezecelea an al domniei noastre, când te-am 
trimis din nou împotriva goților în Italia, n-ai făptuit nimic de seamă, ai 
irosit fondurile și forţele noastre și te-ai întors după cinci ani, lăsându-i pe 
goți să fie biruiţi, în sfârșit, de credinciosul nostru șambelan, Narses. Din 
Italia ne-ai scris epistole recalcitrante şi amenințătoare și la întoarcerea ta ai 
făcut parte din conspirația îndreptată împotriva noastră, organizată de 
Artaban armeanul. 

Idem, în cel de al treizeci şi doilea an al domniei noastre, după ce ai 
neglijat fortificațiile și trupele de sub comanda ta, încurajând astfel invazia 
barbară, ţi-ai atribuit gloria de a fi respins pe acești huni, glorie care revenea 
în primul rând Atotputernicului Dumnezeu și apoi nouă înşine; la fel cum în 
vremuri trecute ai încercat să uzurpezi gloria pe care am dobândit-o în faţa 
persanilor, vandalilor, maurilor, goților, francilor şi altor neamuri, punându- 
te în lumină în faţa gloatei din oraș şi asigurându-ţi popularitate cu pomeni. 

Câtă răbdare și câtă îndurare am vădit, de câte ori te-am iertat pentru 
faptele și cuvintele tale nesăbuite! 

Acum, în acest al treizeci și șaptelea an al domniei noastre, a ajuns la 
cunoștința noastră că ești implicat într-o altă conspirație îndreptată 
împotriva vieţii noastre. Generalii noștri Herodian și loan (poreclit 


«Epicureanul») mărturisesc că ai încercat să-i împingi să-şi calce datoria de 
credință față de noi și Distinsul Patrician, Domnul Procopius, care mai 
înainte a fost secretarul tău militar, ni te-a denunţat pentru aceeași crimă 
atroce. Aceștia mărturisesc că te-ai înţeles cu ei asupra unei zile anumite 
când un atac ucigaş urma să fie întreprins asupra noastră, cu săbiile chiar în 
sala noastră de consiliu, în timp ce ședem pe tronul nostru, purtând 
Veșmintele Sacre ale Regalității. Ei s-au prefăcut că acceptă, dar s-au temut 
şi au repetat cuvintele tale în faţa ofiţerilor noștri. 

Află deci, trădătorule, că iertarea noastră imperială, de atâtea ori 
acordată cu bunăvoință, îţi va fi refuzată în cele din urmă; căci un criminal 
care a păcătuit în mod constant pe când pletele sale erau negre și continuă 
să păcătuiască când pletele sale sunt albe, nu este de adus pe calea virtuții. 
Ar fi slăbiciune din partea noastră să iertăm dincolo de limita arătată de 
Scripturi, cea de șaptezeci ori șapte. 

Supune-te!” 


Când Apion isprăvi, Belizarie îl întrebă: 

— Cine a întocmit acest mandat și l-a supus spre semnătură Clemenţei- 
sale? 

Apion răspunse: 

— Eu însumi. 

— După grai pari a fi un trac din împrejurimile Adrianopolului. Te 
recunosc oare, după trecerea atâtor ani! N-am fost colegi de școală sub mâna 
învățatului Malthus? 

Apion roși la faţă, căci nu putea uita ce figură jalnică făcuse în ochii 
colegilor săi de școală. Răspunse: 

— Asta n-are nicio legătură. 

Noi, servitorii, furăm conduși la închisoare şi puși la tortură, unul câte 
unul - sclavi şi liberi deopotrivă, de la cel mai tânăr dintre paji și până la 
Andreas și cu mine, care, amândoi, aveam aproape şaptezeci de ani. Furăm 
puşi pe scaun și biciuiţi; şi frânghii răsucite fură strânse în jurul frunţii 
noastre și picioarele noastre fură arse în căldări cu jăratec. Pentru unii, 
tortura fu mai severă decât pentru alţii. Andreas și cu mine furăm ferecați în 
aceeași celulă, înainte de a fi duși la tortură. Fusese şi el de față la arestarea 
lui Belizarie și fierbea de mânie împotriva lui Apion. 

— Procurorul public a parcurs o carieră dintre cele mai glorioase, în 
vreme ce colegul său de școală comanda armatele împăratului: pene de 
gâscă, cerneală, pergament, umilinţă, mită! După douăzeci de ani ca simplu 
funcţionar ajunge la demnitatea de stenograf al Coroanei; alți douăzeci de 
ani şi este ajutor de arhivar general. Alţi cinci, și este procuror public, și 


acum îl slujește supus întreg tribul - copiști, curieri, aprozi, temniceri, 
poliţişti. Un mic copist se laudă față de camarazii sui: „Distinsul Apion m-a 
onorat astăzi cu un zâmbet și și-a adus aminte de numele meu”. Acum nu 
mai oferă, ci primește mită; umilinţa este lăsată deoparte. Este temutul 
Maestru al Torturilor - stăpân peste lanţuri, bice, scaune de tortură, fiare 
încinse - al căror gust ne așteaptă acuma. 

Şi Andreas mai zise: 

— Acest mititel de Apion, smiorcăitul de el! Parcă acum îl văd ghemuit 
într-un colț al clasei, privindu-ne încruntat, fiindcă nu i-am dat turte cu 
mirodenii - căci se furișase și n-a luat parte la bătălia cu bulgări de zăpadă 
împotriva oblaţilor. O, turtă a discordiei! Cred că trebuie să-l convingem pe 
Președintele Străzilor să îndepărteze de pe piedestal elefantul şi să înalțe în 
locul său o statuie a Distinsului Apion! 

Andreas muri sub tortură, dar ca să-l necăjească pe Apion nu scoase nici 
un singur țipăt. Eu m-am văicărit și am ţipat fără contenire. Știam că 
procedând astfel, fie îl voi mulțumi pe ofiţerul din camera torturilor, fie îl voi 
zăpăci, așa că va ordona sclavului: „Ajunge pentru moment, omule, slăbește 
frânghiile, deșurubează!” Toate ţipetele mele sunau la fel: „Mulţi ani trăiască 
Maiestatea-sa Graţioasă!” și „Nu ştiu nimic, nimic!” În felul acesta am scăpat. 
N-am să vă tulbur cu descrierea rănilor de pe trupul meu, în ziua aceea. Sunt 
o persoană fără nicio importanţă. 

Inchizitorii mă întrebau iarăşi şi iarăși: 

— Nu l-ai auzit pe trădătorul Belizarie discutând cu Patricianul Marcellus 
- n-a rostit fraze trădătoare? lată, aici sunt scrise cuvintele auzite de colegii 
tăi, servitori, într-o seară, cuvinte spuse de Belizarie stăpânei tale. Eşti sigur 
că nu ai auzit și tu cuvintele acestea? Toţi jură că ai fost de faţă. 

Am negat orice și am susținut că Belizarie este cel mai bun și cel mai 
binevoitor și cel mai loial dintre oameni. Totuși, sub tortură, alţii 
mărturisiseră tot ce era necesar. 

Nu am fost de față la judecată, care a avut loc în luna lui ianuarie cu ușile 
închise. Se spune că Belizarie nu a răspuns la niciuna dintre acuzaţii, 
mărginindu-se să le nege. Au fost formulate și unele mai sălbatice decât cea 
de trădare. Căci fu acuzat de a fi comis sodomie cu fiul său adoptiv, Teodosie, 
şi obscenităţi cu fiica lui vitregă, Marta, ceru permisiunea de a pune 
întrebări martorilor acuzării - Herodian, loan Epicureanul şi Procopius; dar 
Justinian care judeca personal cazul, refuză. Se spune, de asemenea, că la un 
moment dat, Justinian își bătu joc de el, prefăcându-se că-i asigură o 
judecată dreaptă, și-l întrebă: 

— Există vreun martor de seamă, Domnul meu, pe care ai vrea să-l citezi 
ca să depună mărturie că nu ești trădător? 


Belizarie ar fi răspuns: 

— Sunt patru: 

— Şi cine sunt? Se află în oraş? 

— Nu, Clemenţa-ta. 

— Numeşte-i, totuși. 

— Geilimer, fost rege al vandalilor; Wittig, fost rege al goților; Khosrou, 
Mare Rege al Persiei; Zabergan, Mare Han al hunilor bulgari. Aceștia au aflat 
pe pielea lor că nu sunt trădător. 


Stăpâna mea Antonina fu acuzată de complicitate. Se spune că atunci când 
o aduseră la tribunal, vorbi incoerent, de parcă s-ar fi ramolit, evocând 
amintiri scârboase despre viaţa lui Justinian înainte să fi devenit împărat. 
Cuvintele ei, se zice, erau capricioase și sarcastice. Ea declară: 

— Prietena mea, Teodora, din casa de club Albastră, avea un mic căţel de 
salon, foarte lacom și lubric. Obişnuia să flecărească cu el despre teologie și-l 
hrănea cu bucăţi de carne crudă; iar cățelul acesta indiscret se gudura și era 
gata să lingă orice talpă din oraş şi să adulmece la orice colț de stradă. Noi îi 
ziceam Cezar dar înainte de asta avusese un nume barbar, de got. 

Mai zise, de asemenea: 

— Excelenţă, am cunoscut cândva un omuleţ mic, zâmbăreţ, cu obrajii 
roz, care a comis adulter cu trei generaţii de femei. (Se referea la Doamna 
Chrysomallo, fiica şi nepoata ei.) Se ruga lui Beelzebut şi nu a învăţat 
niciodată să vorbească grecește corect. Dar, de milă am fost politicoasă cu 
acest omuleţ zâmbăreţ și cu obrajii roz. 

Justinian era agitat. Clasă grăbit dosarul ei: 

— Această Nobilă Doamnă și-a pierdut minţile. Trebuie dată în grija 
medicilor. Nu poate fi judecată. 

Totuși, stăpâna mea continuă: 

— Fetele frumoase din casa de club Albastră s-au plâns, toate, în privinţa 
lui Phagon cel lacom. Spunea că cererile pe care li le adresa sunt nefirești; că 
este zgârcit cu darurile pentru dragoste; şi că el confundă extazul spiritual 
cu cel al cărnii - adorând ceea ce putrezește; și că miroase a ţap. 

— Îndepărtaţi-o, îndepărtaţi-o! ţipă Justinian, cu voce ascuţită. 

— A ţap şi a tămâie, amestecat. De asemenea, se scăpa în pat şi avea negi 
pe coapse. 

Sentințele fură rostite. Pedepsele variau: pentru unii, moartea prin 
decapitare, pentru unii moartea prin ștreang, pentru alții temniţă pe viaţă. 
Pentru Herodian și loan Epicureanul, iertarea. 

Stăpâna mea fu închisă în Castelul Căinţei, cel zidit de Teodora la Hieron, 
şi proprietăţile ei fură date în custodia Bisericii. Viaţa lui Belizarie fu cruţată. 


Dar i se luară toate titlurile, şi toate bunurile în imobile, și comorile, şi fu 
lipsit până şi de dreptul de a primi alocaţia comună. Și se mai făptui 
împotriva lui și o cumplită răzbunare. O, durere a acestei clipe! Să scriu 
repede: lumina ochilor săi fu stinsă în Casa de alamă, în aceeași seară, cu ace 
înroșite. 


Stăpâna mea, întinsă pe priciul din celula de bolnavi a Castelului, mă 
chemă la miezul nopții şi-mi zise: 

— Eugeniu, te temi mai mult de împărat decât ne iubești pe noi, pe mine 
şi pe scumpul meu soț? 

— Ce-mi ceri, stăpână? Sunt al tău, poruncește-mi. 

— Eugeniu, ia o barcă, treci Bosforul și stai aproape de Casa de alamă, dar 
fără să fii zărit; şi fii gata să-l călăuzești pe Belizarie al meu, când îi vor da 
drumul, mâine. Îl vor elibera foarte devreme, înainte ca străzile să se umple 
de oameni. 

Am aşteptat în Piaţa lui August, aproape de Casa de alamă, multe ceasuri 
în şir. În zori, l-am văzut, scos în ghionţi brutali de doi soldați beţi. Unul 
strigă: 

— Du-te și caută-ți acum norocul, bătrâne. Eşti liber ca văzduhul. 

— Ehei, strigă celălalt, nu tu bani, nu tu casă, nu tu ochi, nu tu faimă! 

Dar un caporal tânăr ieși și-i certă: 

— Sunteţi două javre ticăloase, care nu v-aţi ridicat niciodată capul peste 
troaca cu lături. Plecaţi imediat, vă ordon, și culcaţi-vă pe spate, pe pavajul 
Casei de alamă. Holbaţi-vă la mozaicurile de pe tavan și luați aminte la 
bătăliile zugrăvite acolo. Veţi vedea marile victorii de la borna Milei Zece și 
Tricamaron şi ocuparea Neapolelui și apărarea Romei și victoria de la Podul 
Mulvian. De la cine primește împăratul trofeele victoriei în tablourile 
acestea - regi și regate și tot ce este prețuit de monarhi? Ei bine, de la acest 
Belizarie, pe care acum, când este orb îl insultaţi, zicând că nu mai are faimă! 

Belizarie, întorcându-și faţa fără vedere spre caporal, îi zise: 

— Mai încet, cel mai bun dintre oameni! Oare vrei ca soldaţii să-l laude pe 
acela pe care împăratul îl urăște? 

Caporalul răspunse: 

— Tatăl meu s-a luptat în Persia și în Africa, cu Regimentul tău de casă, și 
a căzut la Roma, apărând mausoleul lui Hadrian. Dacă acești derbedei îţi 
neagă faima, spurcă amintirea tatălui meu. Primește această coadă de suliță 
ruptă, viteazule, ca să-ți susțină paşii șovăitori. Nu-mi pasă cine mă aude 
când spun: Faima nu poate fi stinsă cu un ac! 

Afară de măturători și de cerșetorii fără de casă, străzile erau pustii. 
Belizarie, cu toiagul în mână și oprindu-se adesea, cobori de-a lungul Străzii 


Superioare, călcând peste stindardele de marmoră pestriță, din pavaj; l-am 
urmat la distanţă mică. Când ajunse la statuia elefantului, se opri ca să pipăie 
picioarele groase și aspre ale dobitocului. L-am auzit, murmurându-și cu 
nepăsare: „lată-l, deci, pe Behemoth, pe care l-am făcut cu tine; mănâncă 
iarbă precum un bou. Oasele sale sunt puternice, precum bucăţi de bronz, 
oasele sale sunt aidoma barelor de fier. El este mai marele peste căile 
Domnului”. 

Apoi vorbi mai direct, citind din aceeași carte: „lată, strig tare din cauza 
nedreptății, dar nu sunt auzit, strig tare dar nu există judecată. Mi-a zăgăzuit 
cărarea, de nu pot trece, și întuneric a aşezat în calea mea. M-a despuiat de 
gloria mea.” Atunci i-am vorbit încet, din spate, zicându-i: 

— Stăpâne, sunt eu, Eugeniu Eunucul. Scumpa mea stăpână, Antonina, m- 
a trimis ca să-ţi fiu călăuză 

Se întoarse, și şi-a întins mâna după mâna mea, și m-a tras la el, și m-a 
îmbrățișat. Apoi mă întrebă, îngrijorat, de stăpâna mea, iar eu îi dădui tristul 
ei mesaj de dragoste. Mergând mai departe, mâncă în chip de prânz pâinea 
albă și fructele pe care mi le dăduse ea. 

Belizarie îmi ceru să-l conduc în suburbia Blachernae; trecu cu pași atât 
de întinşi prin pieţele și străzile goale, încât părea mai degrabă că el mă 
conduce pe mine, nu eu pe el. Nimeni nu ne băgă în seamă. Un vânt de 
răsărit aduse dinspre brutăriile municipale miros de pâine proaspătă şi el 
luă aminte; și pe când treceam prin docurile din mahalaua Zeugma, 
adulmecă și zise: 

— Miros scorţişoară și lemn de santal și marinari. Orbirea aceasta mă va 
preface chiar într-un câine. 

În sfârşit, ajunserăm la mănăstirea Sfântului Bartimeu, la Blachernae. Aici 
Belizarie bătu cu toiagul în poarta din spate şi un frate deschise. 

Belizarie ceru să-l vadă pe stareţ, dar fratele răspunse: 

— Îşi face socotelile; nu-l pot deranja pentru unul catine. 

Belizarie zise: 

— Spune-i, te rog, că numele meu este Belizarie. 

Fratele râse de ceea ce socotea a fi o glumă. Căci Belizarie purta o haină 
de om de rând, jegoasă de cât fusese purtată în închisoare şi peste ochi avea 
legată o cârpă murdară. 

Fratele glumi: 

— lar numele meu este Apostolul Petru. 

În clipa aceea l-am zărit prin uşă pe călugărul Uliaris, trecând de-a lungul 
unui coridor cu o treabă oarecare. l-am strigat: 

— Frate Uliaris, ajutor! 


Uliaris veni repede la ușă. Când îl zări pe Belizarie, plânse amarnic şi 
strigă: 

— O, scumpe prietene, o, scumpe prietene! - negăsind alte cuvinte. 

Belizarie zise: 

— Uliaris, camarad iubit, du-te, te rog, la Prea Sfinţitul tău stareţ și obține 
de la el un anumit bun al meu, pe care l-am împrumutat cândva 
predecesorului său, până ce voi avea nevoie de el. Este strachina de cerșit a 
Sfântului Bartimeu, patronul vostru: căci a sosit ceasul nevoii mele. 

Uliaris se duse la stareţ care întâi nu voi să predea strachina. Zicea că era 
o relicvă sacră cu care nu trebuie să umble mâini profane și pe deasupra o 
mare sursă de venituri pentru mânăstire; și că împăratul va fi mânios, dacă 
va vădi milă față de Belizarie. 

Uliaris îi zise stareţului: 

— Este neîndoielnic că Dumnezeu va blestema casa noastră dacă nu dăm 
această strachină posesorului ei de drept; am profitat de generozitatea lui în 
acești treizeci de ani. 

Atunci starețul consimțţi - deși codindu-se - și-i dădu lui Uliaris cheia de 
la lădiţa bătută cu pietre în care păstra strachina. Uliaris veni din nou la noi 
şi ne dădu strachina. 

Belizarie urmări cu degetul inscripţia încrustată, repetând cu glas tare 
cuvintele: „Sărăcie şi Răbdare”. Uliaris mai era şi acum atât de apăsat de 
durere şi de uimire, încât nu găsi cuvinte de bun rămas. Îl îmbrăţişă pe 
Belizarie şi reintră în casă. 

Belizarie și cu mine ne duserăm acum în suburbia Deuteron, lângă Poarta 
de Aur. Ne oprirăm lângă porticul unei biserici a Fecioarei. Aici Belizarie se 
aşeză pe scări ca să cerșească, dar servitorul îl izgoni cu brutalitate, neștiind 
cine este. Avu parte de același tratament la bisericile Sfintei Anna, Sfântului 
Gheorghe, Sfântului Pavel și a Martirei Zoe, căci servitorii de biserică rețin 
treptele bisericilor pentru anumiţi cerșetori de profesie, care le varsă ca 
plată pentru acest privilegiu o parte din pomenile pe care le primesc. Până la 
urmă, îmi ceru să-l conduc la mânăstirea lui lov Profetul, nu departe de locul 
unde ne aflam; aici fu în sfârşit primit cu bunăvoință. Căci un cerşetor care 
se şi afla postat acolo, îl recunoscu și i se aruncă de gât, plângând; era 
Turimut, ostașul din gardă, care dăduse iarăși peste vremuri grele. 

Belizarie se aşeză, rezemându-se de un contrafort al mânăstirii și 
încrucișându-şi picioarele. Străzile începură să se umple la ora aceea. Cu 
strachina în poală, Belizarie strigă cu glas tare, mândru: 

— Pomană, pomană! Un ban pentru Belizarie! Un ban pentru Belizarie 
care cândva a împrăştiat aur pe aceste străzi! Un ban pentru Belizarie, 
oameni buni din Constantinopol! Pomană, pomană! 


La acest strigăt ciudat, care părea mai degrabă un ordin decât o cerere, se 
adună o mare mulţime; şi uimirea generală făcu loc indignării generale, când 
oamenii îl recunoscură pe eroul şi salvatorul lor de odinioară ca cerşetor 
orb, la marginea drumului. Curând începu să plouă în strachina cu bani, 
monezi de argint și de aur, amestecate cu cele de aramă. Deși unii își 
acoperiră faţa cu pelerina pe când dădeau, se găsiră mulţi oameni cu rang și 
greutate care nu se ascunseră și, de asemenea, multe femei. 

Apoi se adunară câţiva dintre veteranii săi care auziseră vestea. Alcătuiră 
un soi de gardă de corp ca să împiedice poporul să-l înghesuie prea rău, aşa 
că oamenii trecură în rând câte unul, plătindu-și obolul de gratitudine față 
de Belizarie, care salvase orașul de huni. Turimut făcu rost de un sac: de câte 
ori strachina se umplu, deșertă monezile în sac și-i dădu lui Belizarie 
strachina îndărăt. Înainte de a se lăsa seara, trecuseră patruzeci de mii de 
oameni şi se umpluseră mulţi saci cu bani. Dar Belizarie continua să strige: 
„Un ban pentru Belizarie, oameni buni din Constantinopol! Pomană, 
pomană!” Fiecare dădu după puterile lui - femeile bătrâne şi sărace dădură 
gologani mărunți, copiii la fel. Până şi prostituatele contribuiră cu argint, din 
câștigurile dobândite în noaptea aceea. Un om aduse o monedă mare de aur, 
întrebând cu glas tare: 

— Al cui este chipul şi inscripția? 

Era un exemplar din medalia bătută după cucerirea Africii, proclamându-l 
pe Belizarie „Gloria romanilor”. 

Când Justinian află ce se petrece, se înfurie, dar se și alarmă. Mânia 
mulţimii creştea și pe străzi se auzeau strigăte de răzvrătire; în faţa palatului 
aveau loc demonstraţii. Pe zidurile clădirilor publice se mâzgăleau cu cretă 
fraze ca aceasta, în latină: „Justinianus ab injustitiis” (Justinian, numit astfel 
pentru justiţia lui strâmbă) și, în grecește: „Samson, orb, a distrus un rege și 
curtea sa”. 

Justinian trimise în grabă după șambelanul său și ordonă să se 
întocmească un act de grațiere; îl semnă imediat, reintegrându-l pe Belizarie 
în toate titlurile și bunurile sale. Apoi omul orb fu escortat de veteranii săi 
credincioşi, cu onoruri, la casa lui. Împărţi între ei banii pe care îi adunase - 
suma se ridica la câte două sute de monezi de aur de om. Dar strachina o 
restitui starețului. 

Stăpâna mea Antonina fu eliberată din Castelul Căinţei. În cele câteva 
săptămâni de viaţă cât îi mai rămăseseră, Belizarie se bucură de deplină 
seninătate. Stăpâna mea Antonina fu necontenit alături de el; și în fiecare zi, 
trei sau patru dintre veteranii săi îl vizitară, pentru a pritoci vorbe despre 
vremurile de odinioară, înțelegându-se să vină pe rând. I se interzise să 
părăsească terenul din jurul casei, căci Justinian se temea de popor; dar i se 


vădi atâta considerație și atâția oameni se grăbeau să-l viziteze, încât părea 
mai curând că avea o Curte, decât că execută o sentinţă de detenţie. 

Belizarie muri în somn, în ziua a treisprezecea a lunii martie, în anul 
Domnului 565. Când trupul său fu despuiat pentru înmormântare, se văzu 
cu uimire că nu avea niciun fel de cicatrice, în ciuda atâtor bătălii sângeroase 
date pe toată fața pământului. Stăpâna mea Antonina, care primi moartea lui 
cu calm precum ar fi dorit el însuși, zise: 

— Ei, singurele răni pe care le-a primit vreodată au fost făcute de mâna 
propriului său împărat! 

Înainte de sfârşitul anului, în ziua a treisprezecea a lunii noiembrie, muri 
şi Justinian, de o cangrenă. Încotro s-au dus aceste două suflete, fiecare la 
rândul său, n-au decât să discute creștinii despre ei. Dar se spune că sfârşitul 
lui Justinian a fost zgomotos și ciudat totodată; și când, până la urmă, își 
dădu duhul, ţipând de groază, glasul Stăpânului Minciunilor răsună prin 
încăperile palatului, într-o parodie sinistră a Scripturilor: „Acesta este Fiul 
meu iubit, care-mi aduce atâtea bucurii”. 

Voința lui Justinian de a-i supraviețui dușmanului său Belizarie se 
împlinise. Dar dintre cele patru persoane atât de strâns legate în această 
poveste - Justinian, Teodora, Belizarie, Antonina - viața cea mai lungă o avu 
scumpa mea stăpână. După moartea lui Belizarie, deveni foarte liniştită și 
curând am rămas singura persoană căreia îi mai adresa cuvântul. Până la 
urmă, Îmi ceru să o duc la mânăstirea în care fiica ei Ioannina era acum 
stareță; şi acolo muri, scurtă vreme după ce se împăcă cu loannina. Îşi lăsă 
toți banii acestei mânăstiri, afară de un venit anual îndestulător pentru a-mi 
acoperi nevoile. 

Eu îi supraviețuiesc chiar și lui Narses. Lăsaţi-mă să povestesc și sfârșitul 
lui şi apoi să isprăvesc. La moartea lui Justinian, îi urmă pe tron Justin - nu 
strănepotul său Justin, fiul lui Germanos, ci un văr mai vârstnic, fiul 
Vigilantei, sora lui Justinian. Narses, care continua să fie guvernator al Italiei, 
fu vorbit de rău de o deputăţie de italieni care venise la Constantinopol, la 
Justin. Narses cârmuise bine şi ferm, dar sărăcia ţării era atât de mare, încât 
strângerea impozitelor nu putea să nu pară o povară. Justin consimţi să-l 
demită pe Narses, scriind în Italia că, din pricina vârstei sale foarte înaintate, 
este scutit de poverile comandamentului. Narses, cedându-și autoritatea și 
titlul unui anume Longinus, părăsi palatul din Ravena și se retrase într-o 
vilă, la Neapole. Aici primi o scrisoare particulară jignitoare, de la Sofia, 
strănepoata Anastasiei, sora Teodorei; Sofia era acum Împărăteasa lui 
Justin: în această scrisoare, ea remarca, nu fără cruzime, că a procedat bine 
lăsând meseria armelor în grija bărbaţilor şi-l îndemna să-și reia ocupaţia 
dinainte - să toarcă lână împreună cu servitoarele palatului. Motivul acestei 


manifestări de rea voință fusese o batjocură la adresa ei, exprimată de 
Narses, pe vremea când era șambelan. 

Când Narses citi scrisoarea, strigă tare: 

— Am să torc Splendorii-sale un astfel de fir, încât nu va izbuti toată viaţa 
ei să-l deznoade. 

Apoi începu să toarcă un fir de intrigi cu duşmanii de dincolo de frontiera 
de nord. (Deși nu mă veţi crede, Narses avea nouăzeci și patru de ani, dar 
era mai ager la minte şi la trup decât mulţi oameni de cincizeci. La vârsta de 
nouăzeci și unu de ani câștigase o mare victorie în nord, împotriva unui 
anume Comite Vidinus, un rebel, și împotriva francilor şi alemanilor, care-l 
sprijineau.) 

Justin își dădu seama că lombarzii sălbatici plănuiau să invadeze Italia și 
dorea intens ca prietenul său Longinus, noul guvernator al Italiei, să 
dobândească gloria de a-i respinge. Dar Narses, hotărât să se răzbune pe 
împărăteasa Sofia, trimise un mesaj regelui Alboin al lombarzilor, 
spunându-i: „Împăratul m-a îndepărtat de la comandă şi a deschis câmpiile 
rodnice ale Italiei în faţa luptătorilor tăi hotărâți”. 

Germanii aceștia invadară Italia de Nord, pe calea trecătorii Brenner. 
Narses îi scrise lui Justin, oferindu-se să-l respingă pe Alboin, dacă i se redă 
neîntârziat comanda. Dar Justin nu-i acordă nicio atenţie. În consecinţă, 
lombarzii, pe care Longinus nu avusese hotărârea de a-i înfrunta, ocupară 
toată Italia de la nord de Pad și o țin ocupată până în ziua de astăzi. 

Narses muri din pricina remușcărilor. 


Ce trebuie să spun acuma despre supunerea plină de răbdare a lui 
Belizarie faţă de cruzimea şi capriciile lui Justinian, împăratul său? Unii au 
emis părerea că a avut un caracter mult peste cel al omului obișnuit; alții că 
a avut un caracter mult prea slab, fiind de fapt un poltron. Chestiunea ar 
putea fi discutată la nesfârșit. Ceea ce pentru mine trage mai greu în 
cumpănă decât disputa filosofică deşartă, este faptul că eu cunosc nemijlocit 
înseși părerile lui Belizarie. Căci, așa cum nu ţinuse cu donatiștii din Africa, 
cei care refuzaseră să primească tainele din mâinile unui preot cu viaţă 
păcătoasă, acceptându-le numai din mâinile unuia cu reputaţie imaculată, la 
fel nu ţinea nici cu donatiștii politici, care criticau pe cei ce aveau autoritatea 
asupră-le şi, prin neascultarea şi ignoranţa lor, ruinau totul. În ce mă 
priveşte, fiind un servitor, găsesc că indiciul cel mai sigur în privinţa 
caracterului unui om este felul în care se poartă cu servitorii săi: purtarea 
aceasta oglindeşte demnitatea cu care el însuși se comportă față de cei 
aşezaţi, în autoritate, peste dânsul. Cred că Belizarie a fost cel mai blând 
stăpân din câţi stăpâni au avut vreodată servitorii. 


Mai este un fapt de notat: deși Justinian l-a tratat înfiorător pe Belizarie, 
niciodată nu i-a ordonat să săvârşească vreo faptă care era categoric 
potrivnică legilor lui Dumnezeu; căci, fiți siguri, Belizarie nu ar fi dat 
ascultare, fiind de părere că legile lui Dumnezeu sunt superioare oricărei 
porunci dată de om. 

Și mai este ceva: Justinian, în ciuda relaţiilor presupuse cu Beelzebut, 
fusese foarte zelos în profesarea credinţei creştine. Respecta vigilii, posturi, 
a clădit și îmbogăţit mânăstiri şi biserici, a descurajat necredinţe, a lărgit 
puterile seculare ale episcopilor - şi a urmat cu toată seriozitatea îndemnul 
ironic al lui Isus de a întinde celor ce te lovesc și obrazul celălalt. Astfel: a 
plătit bani hanului Zabergan, care devastase Tracia, a conferit rang de 
patrician lui Artaban, asasinul, a cinstit trădători dovediți, ca Herodian și 
loan Epicureanul. După moartea Teodorei, l-a rechemat de la Alexandria 
chiar și pe loan de Capadocia, ajuns cerșetor și l-a răsfăţat iarăși. Dar, dacă 
față de răufăcători, împăratul fusese extravagant de iertător, cu oamenii 
cinstiţi nu ştia cum să se poarte, deoarece doctrina creştină dă în primul 
rând îndrumări cum trebuie trataţi păcătoşii, opresorii, calomniatorii şi 
trădătorii, dar de prea puţine indicaţii cum anume trebuie răsplătită virtutea 
din fire. (Este mai binecuvântat a da, decât a primi: a ierta, decăt a fi iertat.) 
Astfel, Justinian l-a răsplătit pe Hipatius cu moartea pentru felul drept în 
care se purtase în timpul „Răzmeriţei Victoriei”; și l-a tratat pe nobilul 
Germanos cu bănuială şi dispreț; iar față de Belizarie s-a purtat ca însuși 
diavolul. Părerea mea este următoarea: cred că lui Belizarie îi era milă de 
Justinian pentru că împăratul dorea să fie un bun creștin, dar nu ştia cum să 
ajungă la aceasta. 

După Evanghelii, Isus Hristos a rostit odată o parabolă despre o oaie 
rătăcită, salvată în sfârşit de cioban; şi a scos din ea morala că, în Ceruri, un 
păcătos care se pocăieşte stârnește mai multă bucurie decât nouăzeci și 
nouă de oameni drepţi, care nu trebuie să se căiască. Fără îndoială că și de 
data aceasta Isus a vorbit ironic, înțelegând prin „oamenii drepţi” pe cei 
mărginiţi, mărunți, mulţumiţi de ei înșiși. Dar la bătrâneţe, Justinian, 
încercând în mod absurd să îmbunătăţească parabola, părea să fi ajuns la 
concluzia că ciobanul trebuie să insulte și să tortureze singura oaie care 
rămăsese în ţarcul oilor, respectându-și datoria, în loc să se rătăcească 
împreună cu cei nouăzeci și nouă de semeni decăzuţi; și mai părea să fi 
dedus morala că, în Ceruri, orice persoană (alta decât însuși Fiul lui 
Dumnezeu) care se poartă cu inflexibilă probitate, stârnește indignare. 
Această părere nu este defel neobișnuită în rândurile teologilor eminenți, 
care sunt cu prisosință conștienți de propriile lor impulsuri păcătoase. 


„Sub vechii Zei, obişnuia să spună fostul meu stăpân, Damocles, 
exagerând întrucâtva, virtutea a fost întotdeauna onorată și infamia 
combătută; crucea ticălosului nu a fost aurită și bătută cu pietre; omul nu se 
complăcea în umilire de sine.” Să lăsăm pe fiecare să creadă ceea ce îi place. 
Și dacă se întâmplă ca cititorul să fie devotat virtuţii, și nu un teolog ipocrit 
care despică logic firul în patru, şi niciun ascet pervertit, această poveste nu- 
l va jigni, ci, dimpotrivă îl va întări în principiile sale. Căci Comitele Belizarie 
a fost devotat, cu firească simplitate, virtuţii, de la care nu a abdicat 
niciodată. lar aceia dintre voi pentru care povestea Evangheliei are un 
oarecare miez istoric, veţi spune poate că Belizarie s-a purtat la judecata lui 
Justinian foarte asemănător cu felul în care s-a purtat Stăpânul său la 
judecata lui Ponţiu Pilat, guvernatorul Iudeii, când a fost acuzat, pe nedrept, 
de aceeași crimă: trădare față de imperiu; și că a suferit cu un mai puţină 
răbdare. 

Atâta, deci, despre lucrurile acestea. 


